
În decurs de cincizeci pînă la o sută de ani este probabil 
să ia naştere o nouă clasă de organisme. Aceste 
organisme vor fi artificiale, în sensul că la origine vor fi 
proiectate şi concepute de către oameni. Cu toate acestea, 
ele se vor re produce şi vor “evolua” în ceva diferit de 
forma inițială; ele vor fi “vii” potrivit oricărei definiții 
rezonabile a ter menului... Ritmul transformării evolutive 
va fi extrem de rapid... Impactul asupra omenirii şi 
biosferei ar putea fi enorm, mai mare decît revoluția 
industrială, armele nucleare sau poluarea mediului 
înconjurător. lată de ce este necesar să luăm măsuri 
acum pentru modelarea apariției organismelor 
artificiale... 

Doyne Farmer and Alletta Belin, 1992 


Sînt mulți oameni, printre ei numărîndu-mă şi eu, care 
sint foarte neliniştiți în legătură cu consecințele viitoare 
ale acestei tehnologii. 

K. Eric Drexler, 1992 


INTRODUCERE 
Evoluţia artificială în secolul al XXI-lea 


Ideea că lumea din jurul nostru se află într-o evoluție 
continuă este o platitudine; arareori se întîmplă să-i 
înțelegem toate implicaţiile. De exemplu, nu ne gindim că 
o maladie epidemică ar putea să-şi modifice caracterul pe 
măsură ce epidemia se răspindeşte. După cum nu ne 
trece prin cap că evoluția animalelor şi a plantelor ar 
putea să se producă în cîteva zile sau săptămîni, deşi aşa 
stau lucrurile. Şi nici nu ne imaginăm planeta verde pe 
care ne ducem traiul ca fiind scena unui război chimic 
neîncetat şi sofisticat, în care plantele produc pesticide ca 
reacție la atacuri, iar insectele îşi dezvoltă rezistența față 


de agenții chimici potrivnici. Cu toate că şi în acest caz 
aşa se întîmplă. 

Dacă am putea înțelege adevărata natură a lucrurilor - 
dacă am putea cuprinde adevărata semnificaţie a 
evoluţiei - , atunci am avea imaginea unei lumi în care 
fiecare specie de plante, insecte şi animale se modifică în 
fiecare clipă ca reacţie la acțiunea tuturor celorlalte 
plante, insecte şi animale vii. Populaţii întregi de 
organisme se nasc şi dispar, într-o continuă mişcare şi 
transformare. Această schimbare neîncetată şi perpetuă, 
la fel de inexorabilă şi de neoprit ca valurile şi mareele, 
implică o lume în care toate acțiunile oamenilor au în 
mod necesar anumite efecte. Sistemul glo bal pe care îl 
numim biosferă este atit de complex încît nu putem şti 
dinainte consecințele oricăreia dintre faptele noastre.!!! 


lată de ce chiar şi cele mai bine intenționate 
întreprinderi ale oamenilor din trecut au avut efecte 
nedorite - fie pentru că nu am înțeles destul de bine, fie 
pentru că lumea în continuă schimbare a reacționat 
neaşteptat la acţiunile noastre. Din această perspectivă, 
istoria protecției mediului înconjurător este la fel de 
descurajantă ca şi istoria poluării mediului. Oricine este 
dornic să  argumenteze, de exemplu, că politica 
industrială de defrişare a pădurilor este mai dăunătoare 
decît politica ecologică de stingere a incendiilor ignoră 
faptul că ambele politici au fost aplicate cu extremă 
convingere şi amîndouă au modificat irevocabil pădurile 
virgine. Amîndouă furnizează numeroase dovezi cu privire 
la egoismul încăpăţținat care caracterizează inter acțiunea 
omului cu mediul înconjurător. 


Faptul că biosfera reacționează imprevizibil la acţiunile 
noastre nu constituie un argument în favoarea pasivității. 
Totuşi, este un argument care susține adoptarea unei 
atitudini prudente față de ceea ce întreprindem şi față de 
lucrurile în care credem. Din nefericire, specia noastră a 


făcut dovada unei frapante lipse de prudenţă în trecut. 
Este greu de imaginat că în viitor ne vom comporta altfel. 

Noi credem că ştim ce facem. Întotdeauna am fost 
convinşi de asta. Se pare că nu reuşim să ne dăm seama 
că am greşit în trecut şi deci am putea greşi şi în viitor. În 
loc de asta, fiecare nouă generație consideră că erorile 
trecutului s-au datorat gîndirii defectuoase a unor minți 
nu tocmai capabile şi apoi se îmbarcă încrezătoare pe un 
drum presărat de noi erori, de data asta proprii. 

Sintem una dintre cele doar trei specii de pe planeta 
noastră care are conştiinţă de sine?! şi cu toate acestea s- 
ar putea ca autoamăgirea să fie o caracteristică mai 
semni ficativă a speciei noastre. 


La un moment dat în cursul secolului al XXI-lea, 
nesăbuința noastră caracterizată de autoamăgire va intra 
în conflict cu puterea noastră tehnologică crescîndă. Una 
dintre zonele în care se va întîmplă acest lucru este 
punctul de întîlnire dintre nanotehnologie, biotehnologie 
şi tehnologia informatică. Toate acestea au în comun 
capacitatea de a elibera în mediul înconjurător entități 
care se pot autoreplica. 

De cîțiva ani trăim în compania primelor astfel de 
entități, viruşii de computer. Şi începem să căpătăm ceva 
experiență practică în materie de biotehnologie. 
Rapoartele recente conform cărora genele de porumb 
modificate au apărut în porumbul indigen din Mexic - în 
pofida legilor care interzic acest lucru, precum şi în ciuda 
eforturilor depuse în acest sens - constituie doar 
începutul unui drum pentru stăpînirea propriei noastre 
tehnologii, drum care este de aşteptat să fie lung şi dificil. 
În acelaşi timp, convingerile tradiționale cu privire la 
siguranța fundamentală a biotehnologiei - idei susținute 
de majoritatea biologilor începînd cu anii '70 ai secolului 
trecut - ne apar acum ca fiind mai puțin sigure. Crearea 
neintenționată a unui virus mortal devastator de către 
cercetătorii australieni în 2001 i-a determinat pe mulți să 


reconsidere vechile supoziții.® Este limpede că în viitor 
nu vom mai fi la fel de neglijenți față de această 
tehnologie cum am fost în trecut. 

Nanotehnologia este cea mai tînără dintre aceste 
tehnologii şi, în unele privințe, este şi cea mai radicală. 
Ea este încercarea de a construi mecanisme artificiale de 
dimensiuni extrem de reduse, de ordinul a 100 
nanometri, sau o sutime de miliardime de metru. Astfel 
de “maşini” vor fi de circa 1000 de ori mai mici decit 
diametrul firului de păr uman. Experții prognozează că 
aceste maşini minuscule vor furniza totul, de la 
componente de computer miniaturizate la noi tratamente 
pentru cancer şi la noi arme de război. 

Ca idee, nanotehnologia îşi are originea într-un discurs 
din 1959 al lui Richard Feynman, intitulat “Există loc 
suficient jos”®. Acum, după mai bine de patruzeci de ani, 
domeniul se află încă într-o fază embrionară, în ciuda 
anunţurilor entuziaste din presă. Şi totuşi acum se 
înregistrează progrese de natură practică, iar finanțările 
au crescut spectaculos. Companii importante precum 
IBM, Fujitsu şi Intel alocă sume importante pentru 
cercetare, iar guvernul Statelor Unite a cheltuit un 
miliard de dolari pentru nano tehnologie în ultimii doi 
ani. 

În aceste condiţii, nanotehnicile sînt deja folosite pentru 
construirea paravanelor solare, a materialelor textile 
rezistente la pătare şi a materialelor compozite pentru 
auto mobile. În curînd ele vor fi folosite la fabricarea unor 
computere şi a unor dispozitive de stocare de dimensiuni 
extrem de mici. 

Totodată au început să-şi facă apariția şi unele dintre 
produsele “miraculoase” de multă vreme anticipate. În 
2002, o companie fabrica deja sticlă pentru ferestre cu 
autocurățare, iar o altă firmă fabrică pansamente din 
nanocristale cu proprietăţi antibiotice şi antiinflamatoare. 

În momentul de față, nanotehnologia este în principal o 
tehnologie a materialelor, dar potențialul ei este mult mai 


mare. Vreme de decenii s-au făcut speculații asupra 
maşinilor cu autoreplicare. În 1980, un articol publicat de 
către NASA lua în discuție mai multe metode prin care ar 
putea fi realizate astfel de maşini. Cu zece ani în urmă, 
doi oameni de ştiinţă informaţi luau chestiunea în serios: 


În decurs de cincizeci pînă la o sută de ani este probabil 
să ia naştere o nouă clasă de organisme. Aceste organisme 
vor fi artificiale în sensul că la origine vor fi proiectate şi 
concepute de către oameni. Cu toate acestea, ele se vor re 
produce şi vor “evolua” în ceva diferit de forma iniţială; ele 
vor fi “vii” potrivit oricărei definiţii rezonabile a 
termenului... Ritmul transformării evolutive va fi extrem de 
rapid... Impactul asupra omenirii şi a biosferei ar putea fi 
enorm, mai mare decit revoluția industrială, armele 
nucleare sau poluarea mediului înconjurător. lată de ce 
este necesar să luăm măsuri acum pentru modelarea 
apariţiei organismelor artificiale...!5! 


lar principalul promotor al nanotehnologiei, K. Eric 
Drexler, îşi exprima temeri asemănătoare: 


Sînt mulți oameni, printre ei numărindu-mă şi eu, care 
sînt foarte neliniştiți în legătură cu consecinţele viitoare ale 
acestei tehnologii. Este vorba de modificarea unui număr 
atit de mare de lucruri încît riscul ca societatea să le aplice 
defectuos din lipsa unei pregătiri adecvate este foarte 
mare.!6 


Chiar şi după cele mai optimiste (sau cumplite) 
previziuni, asemenea organisme vor apărea probabil peste 
citeva decenii. Putem nutri speranța că, pînă în 
momentul apariției lor, noi, oamenii, vom fi stabilit nişte 
legi de con trol internaţional asupra tehnologiilor cu 
autoreplicare. Ne putem aştepta ca aceste metode de 
control să fie strict respectate. Am învățat deja să-i 
tratăm pe creatorii de viruşi informatici cu o severitate de 


neimaginat cu douăzeci de ani în urmă. Am învățat să-i 
trimitem pe hackeri la închisoare. Curind le vor ţine 
companie şi biotehnologii aventurieri. 

Dar, bineînţeles, este la fel de posibil să nu stabilim 
astfel de controale. Sau la fel de posibil este ca cineva să 
reuşească să creeze organisme artificiale cu autoreplicare 
mult mai curînd decit se aşteaptă cineva. Într-o asemenea 
eventualitate, este foarte greu să anticipăm care ar putea 
fi consecințele. Acesta este subiectul romanului de față. 


Michael Crichton Los Angeles, 2002 


Prolog 


Este miezul nopţii. Casa e cufundată în întuneric. Nu 
sint sigur cum se va termina totul. Copiii sînt grav 
bolnavi, vomită. Îi aud pe fiul şi pe fiica mea icnind 
fiecare în cîte o baie. Cu cîteva minute în urmă m-am dus 
la ei să văd ce fac. Sint îngrijorat din cauza bebeluşului, 
dar a trebuit să o îmbolnăvesc şi pe ea. Era singura ei 
speranţă. 

În ceea ce mă priveşte, cred că sînt bine, cel puţin 
pentru moment. Dar bineînțeles că şansele nu-mi sînt 
deloc favorabile: majoritatea celor implicați în această 
afacere sînt deja morți. Şi sînt foarte multe lucruri de care 
nu am cum să fiu sigur. 

Fabrica a fost distrusă, dar nu ştiu dacă am acționat la 
timp. 

O aştept pe Mae. S-a dus la laboratorul din Palo Alto cu 
douăsprezece ore în urmă. Sper că va avea succes. Sper 
că va reuşi să-i facă să înțeleagă cît de disperată este 
situația. Mă aşteptam să primesc veşti de la laborator, 
dar pînă acum - nimic. 

Mi se pare că aud o sonerie, ceea ce e semn rău. Şi simt 
o vibraţie în piept şi în abdomen. Bebeluşul scuipă, nu 
vomită cu adevărat. Mă simt amețit. Sper să nu-mi pierd 
cunoştinţa. Copiii au nevoie de mine, mai ales bebeluşul. 
Sint înspăimîntați. Nu e de mirare. 

Şi eu sînt înspăimintat. 

Stau aici, pe întuneric, şi mi-e greu să cred că, doar cu o 
săptămînă în urmă, problema mea cea mai mare era să- 
mi găsesc o slujbă. Acum pare ceva aproape amuzant. 

Dar, pe de altă parte, lucrurile nu se întimplă niciodată 
aşa cum te aştepţi. 


CĂMINUL 


PRIMA ZI 
10:04 A.M. 


Lucrurile nu se întîmplă niciodată aşa cum te aştepţi. 

N-am avut niciodată de gînd să devin un soț “casnic”. 
Un soț “la domiciliu”. Tată cu program complet sau cum 
vreți să-i spuneți - nu există un termen potrivit pentru 
asta. Dar tocmai aşa ceva devenisem în ultimele şase 
luni. Acum mă aflam la magazinul Crate and Barrel din 
centrul oraşului San Jose ca să cumpăr nişte pahare, şi 
în timpul ăsta am observat că aveau un sortiment bogat 
de suporturi din plas tic pentru farfurii. Aveam nevoie de 
alte suporturi; cele ovale, din material împletit, pe care le 
cumpărase Julia în urmă cu un an, se uzaseră, iar 
țesătura se impregnase cu mincare pentru sugari. 
Necazul era că, fiind împletite, nu le puteai spăla. Aşa că 
m-am oprit la vitrină să văd dacă găsesc unele potrivite şi 
am găsit unele bleu, care erau chiar drăguțe, şi am mai 
luat şi nişte şerveţțele albe. Pe urmă, privirea mi-a fost 
atrasă de nişte suporturi galbene care mi-au plăcut 
pentru că aveau o culoare veselă, aşa că le-am luat şi pe 
alea. Nu aveau şase pe raft, iar mie mi se părea că e bine 
să iau şase, aşa că am rugat-o pe vînzătoare să se ducă în 
spate să vadă dacă mai au şi altele. Cît timp fata s-a dus 
să verifice, am pus pe o masă un suport galben, am pus 
pe el o farfurie albă şi alături am aşezat un şervețel 
galben. Aranjamentul avea un aspect foarte vesel şi 
tocmai începusem să mă gîndesc dacă n-ar fi mai bine să 
iau chiar opt bucăţi, nu doar şase, cînd a sunat telefonul 
celular. 

Era Julia. 

-Bună, iubitule. 

-Bună, Julia. Cum merge treaba? am răspuns. 

Auzeam în fundal un zgomot de aparatură, un pufăit 
constant. Era probabil pompa de vid de la microscopul 
elec tronic. În laboratorul ei erau mai multe microscoape 


electronice. 

-Ce faci? întrebă ea. 

-Tocmai cumpăr nişte suporturi pentru masă. 

-De unde? 

-De la Crate and Barrel. 

Ea rise şi mă întrebă: 

-Mai e vreun bărbat în magazinul ăla? 

-Da... 

-Ei, atunci e bine. 

Îmi dădeam seama că Julia nu era deloc interesată de 
această convorbire. Altceva o preocupa. 

-Uite de ce te-am sunat, Jack, îmi pare tare rău, dar în 
seara asta o să ajung iar tirziu acasă. 

-Îhm... 

Vînzătoarea se întorsese, aducind mai multe suporturi 
galbene. Continuiînd să ţin telefonul la ureche, i-am făcut 
semn cu mina să se apropie. Am ținut ridicate trei degete 
şi vinzătoarea a pus jos încă trei suporturi. Apoi i-am 
răspuns Juliei: 

-S-a întîmplat ceva? 

-Nu, totul e o nebunie, ca de obicei. Dar astăzi trebuie 
să transmitem prin satelit un material demonstrativ 
destinat investitorilor din Asia şi Europa, şi avem 
probleme cu legătura prin satelit la capătul acesta, 
fiindcă vehiculul video pe care ni l-au trimis... Oh, mai 
bine să nu ştii... Oricum, asta ne întîrzie vreo două ore, 
dragule. Poate chiar mai mult. N-o să fiu acasă mai 
devreme de opt. Poți să le dai să mănînce copiilor şi să-i 
culci? 

-Nici o problemă, am spus. Şi nu era, într-adevăr. Mă 
obişnuisem. În ultima vreme, Julia lucrase multe ore 
suplimentare. În cele mai multe seri ajunsese acasă după 
ce copiii adormiseră. Xymos Technology, compania la care 
lucra, încerca să-şi suplimenteze capitalul prin atragerea 
investitorilor străini - era nevoie de vreo douăzeci de 
milioane de dolari - şi presiunea era mare. Mai ales ţinînd 
seama de faptul că la Xymos se dezvolta o tehnologic pe 


care firma o numea “manufacturare moleculară”, dar cei 
mai mulți o numeau nanotehnologie. În zilele noastre, 
nanotehnologia nu se bucura de prea mare popularitate 
printre investitori. Prea mulți se “fripseseră” în ultimii 
zece ani cu produse despre a căror apariție se spunea că 
e iminentă şi care n-au depăşit niciodată faza de 
laborator. Investitorii considerau că nanotehnologia era o 
mare de promisiuni şi nici un produs concret. 

lar Julia ştia foarte bine acest lucru fiindcă lucrase 
pentru două firme de investiții. Fiind pregătită inițial în 
psihologia infantilă, ea a ajuns în cele din urmă să se 
specializeze în “incubațţia tehnologică”, ajutind companiile 
tehnologice abia înființate să pornească la drum. (îi 
plăcea să glumească pe tema asta, spunînd că este vorba 
tot de psihologie infantilă.) în final a renunțat la 
consultanţă şi s-a angajat permanent la o firmă. lar acum 
era vicepreşedinte la Xymos. 

Ştiam de la Julia că firma ci făcuse cîteva descoperiri 
importante şi că se afla cu mult înaintea companiilor 
concurente. După spusele ei, doar cîteva zile îi mai 
despărțeau de scoaterea unui prototip comercial. Dar 
aveam oarecari rezerve față de această afirmaţie. 

-Uite, Jack, voiam să le previn, spuse ea cu vinovăţie în 
glas, că Eric o să se supere. 

-De ce? 

-Păi, i-am spus că o să vin la meci. 

-De ce, Julia? Am mai vorbit despre promisiuni de genul 
ăsta. Este imposibil să ajungi la meciul ăsta. E la trei. De 
ce i-ai spus c-o să vii? 

-Am crezut c-o să ajung. 

Am oftat. Mi-am spus că asta dovedea cît de mult îi 
păsa. 

-Bine. Nu-ţi face probleme, dragă. Mă descurc eu. 

-Mulțumesc. A, Jack, vezi ce faci cu suporturile alea, să 
nu cumva să iei galbene. 

După care a închis telefonul. 


Am pregătit spaghete la cină fiindcă niciodată nu 
fuseseră discuții cu privire la spaghete. Pe la ora opt, cei 
doi copii mai mici se culcaseră, iar Nicole îşi termina 
lecţiile. Avea doisprezece ani şi trebuia să fie în pat la ora 
zece, deşi nu i-ar fi plăcut ca vreunul dintre prietenii ei să 
ştie chestia asta. 

Cea mai mică, Amanda, avea doar nouă luni. Începuse 
să meargă de-a buşilea peste tot şi încerca să se ridice 
ţinîndu-se de diverse obiecte. Eric avea opt ani. Era 
pasionat de fotbal şi i-ar fi plăcut să se joace tot timpul. 
Asta cînd nu se costuma în cavaler medieval ca s-o 
fugărească pe sora lui mai mare prin casă cu sabia lui din 
plastic. 

Nicole se afla în faza “ruşinoasă” a vieţii. Eric nu găsea 
altceva mai distractiv de făcut decît să-i fure sutienul şi 
să alerge prin casă strigînd: “Nicky poartă suti-e-en! Nicky 
poartă suti-e-en!”, în vreme ce Nicole, prea demnă ca să 
alerge după el, scrişnea din dinţi şi țipa: “Tată! Ia uite la 
Eric, iar mi-a luat sutienul. Tată!” Moment în care trebuia 
să alerg după Eric şi să-i spun să nu mai pună mina pe 
lucrurile surorii sale. 

Cam asta devenise viața mea. La început, după ce mi- 
am pierdut slujba de la MediaTronics, mi s-a părut 
interesant să am de a face cu rivalitatea dintre frați. Şi de 
multe ori mi se părea că nu era diferită de situațiile cu 
care mă confruntasem la serviciul meu. 

La  MediaTronics  conduceam un departament de 
programare, fiind şeful unei echipe de tineri programatori 
talentați. La patruzeci de ani eram prea virstnic ca să mai 
lucrez ca programator. Scrierea codurilor este o treabă 
pentru tineri. Aşa încît conduceam echipa, iar asta îmi 
ocupa tot timpul. La fel ca majoritatea programatorilor 
din Sillicon Valley, echipa mea trăia într-o criză continuă 
de maşini Porsche avariate, infidelități, legături amoroase 
nepotrivite, certuri cu părinţii şi droguri, toate suprapuse 
peste un pro gram de lucru în ritm de marş forțat, cu 
maratoane nocturne “alimentate” cu lăzi de Coca-Cola şi 


chipsuri Sun. 

Dar munca era pasionantă, iar domeniul era de virf. Noi 
scriam programe pentru procesarea distribuită în paralel 
sau programe pentru agenți. Aceste programe modelează 
procesele biologice prin crearea unor agenți virtuali în 
interiorul computerului, după care agenții sînt lăsați să 
reacționeze în scopul rezolvării unor probleme din lumea 
reală. Pare ceva straniu, dar funcţionează excelent. De 
exemplu, unul din programele noastre imita goana 
furnicilor după provizii - modul cum găsesc furnicile 
drumul cel mai scurt pînă la hrană - pentru a dirija 
traficul într-o rețea telefonică de mari dimensiuni. Alte 
programe mimau comportamentul termitelor, al albinelor 
în roiuri sau al leilor la pîndă. 

Era distractiv şi probabil că şi azi aş fi lucrat acolo dacă 
nu mi-aş fi asumat nişte responsabilități suplimentare, în 
ultimele luni petrecute la firmă fusesem numit 
responsabil cu securitatea, înlocuindu-l pe un consultant 
tehnic din afară care se ocupase de problemă timp de doi 
ani, dar nu reuşise să detecteze furtul unui cod sursă al 
companiei, pînă cînd acesta a apărut într-un program 
care se comercializa în Taiwan. De fapt, era un cod sursă 
de la departamentul meu - un program pentru procesare 
distribuită. Acesta era codul care fusese furat. 

Ştiam că era vorba de acelaşi cod pentru că “ouăle de 
Paşti” nu fuseseră modificate. Întotdeauna programatorii 
inserează în codurile lor asemenea “ouă de Paşti”, mici 
“perle” care nu servesc vreunui scop util, ci sînt lăsate 
acolo pentru amuzament. Compania taiwaneză nu 
schimbase nici unul dintre ele, folosind codul nostru 
absolut neschimbat. Aşa încît combinația de taste Alt- 
Shift-M-9 deschidea o fereastră în care apărea data 
căsătoriei unuia dintre programatorii noştri. Un furt cât se 
poate de evident. 

Bineînţeles că i-am dat în judecată, dar Don Gross, şeful 
companiei, a vrut să se asigure că nu se va mai repeta. 
Aşa încît m-a numit şef al securității, iar eu eram de- 


ajuns de furios din pricina furtului ca să accept. Era doar 
o însărcinare suplimentară,  rămăsesem încă la 
conducerea departamentului. Primul lucru pe care l-am 
făcut ca responsabil cu securitatea a fost să monitorizez 
folosirea staţiilor de lucru. Era o chestie simplă; în zilele 
noastre, optzeci la sută dintre companii monitorizează 
activitatea angajaților la terminalele de computer. 
Monitorizarea se face cu ajutorul camerelor video, prin 
înregistrarea comenzilor tastate sau prin scanarea poştei 
electronice după cuvinte-cheie. Sînt tot felul de proceduri. 

Don Gross era un tip dur, fost membru al Marinei 
Militare, care nu-şi pierduse nici o clipă stilul cazon. Cînd 
i-am vorbit despre noul sistem, mi-a spus: “Sper că pe-al 
meu nu-l monitorizezi, nu?” Bineînţeles că nu, i-am spus. 
În realitate, setasem programele să monitorizeze fiecare 
com puter din firmă, iar al lui nu făcea excepţie. Şi aşa 
am descoperit, după două săptămîni, că Don avea o 
relație cu o tipă de la contabilitate căreia îi dăduse 
autorizația de a folosi o maşină a firmei. M-am dus la el şi 
i-am spus că pornind de la e-mailurile lui Jane de la 
contabilitate reieşea că o persoană necunoscută avea o 
legătură amoroasă cu ea şi că s-ar putea să beneficieze de 
nişte privilegii la care nu avea dreptul, i-am spus că nu 
ştiam cine e persoana, dar dacă vor continua să 
folosească poşta electronică voi afla în scurt timp. 

Mi-am zis că Don o să înțeleagă aluzia şi, într-adevăr, a 
înțeles. Dar acum trimitea mesajele incriminante de 
acasă, fără să-şi dea scama că totul trecea prin serverul 
companiei, iar eu receptam totul. Aşa am aflat că 
individul oferea “discounturi?” la softurile vindute 
distribuitorilor din străinătate, fapt pentru care primea 
“onorarii de consultanță” consistente, acestea fiindu-i 
depuse într-un cont din insulele Cayman. Asta era o 
treaba vădit ilegală peste care nu puteam să trec. M-am 
consultat cu avocatul meu, Gary Marder, care m-a sfătuit 
să demisionez. 

-Să demisionez? 


-Da, bineînţeles. 

-De ce? 

-Cui îi pasă de ce? Ai primit o ofertă mai bună în altă 
parte. Ai probleme de sănătate. Sau de familie. Necazuri 
acasă. Numai pleacă imediat de acolo. Prin demisie. 

-Ia stai puţin! Adică eu trebuie să plec pentru că el 
încalcă legea? Aşa sfat îmi dai tu mie? 

-Nu, replică Gary. În calitate de avocat, pot să-ţi spun 
că, dacă ai cunoştinţă de vreo activitate ilegală, ai datoria 
să raportezi mai departe. Dar, ca prieten, sfatul meu e să- 
ți ţii gura şi s-o ştergi de acolo cît mai repede. 

-Pare o laşitate. Cred că va trebui să-i informez pe 
investitori. 

Gary oftă şi îşi puse mina pe umărul meu. 

-Jack, investitorii sînt în stare să-şi poarte singuri de 
grijă. Pleacă dracului de acolo. 

Nu mi s-a părut corect să procedez aşa. Mă simțisem 
frustrat cînd îmi fusese furat codul. Acum mă întrebam 
dacă acel cod fusese într-adevăr furat. Poate că de fapt a 
fost vindut. Eram o companie privată, aşa că i-am 
raportat unuia dintre membrii consiliului de conducere. 

Pînă la urmă s-a dovedit că era şi el implicat în afacere. 
A doua zi am fost concediat pentru neglijență crasă şi 
proastă administrare. Contestaţia mea nu avea sorți de 
izbîndă. Am fost nevoit să semnez o groază de formulare 
de NDA ca să obțin compensaţția pentru concediere. 
Avocatul meu s-a ocupat de chestiile birocratice, oftînd la 
fiecare nou docu ment. 

În final, am ieşit afară în soarele lăptos. 

-Bine măcar că s-a terminat, am spus eu. 

El s-a întors spre mine şi m-a privit mirat. 

-Ce te face să spui asta? 


Pentru că, bineînțeles, nu se terminase. Printr-o 
întorsătură misterioasă a lucrurilor, devenisem un 
stiematizat. Aveam un CV bine garnisit şi lucram într-un 
domeniu “fierbinte”. Dar cînd ajungeam la interviuri, îmi 


dădeam seama că nu manifestau interes. Mai rău, se 
simțeau stiînjeniți chiar. Silicon Valley acoperă o arie 
geografică întinsă, dar e un loc mic în multe privințe. 
Zvonurile circulă. În cele din urmă am ajuns la un 
interviu cu un tip pe care-l cunoşteam vag, Ted Landow. 
Cu un an în urmă îi antrenasem puştiul la Mica Ligă de 
base-ball. Cînd interviul s-a terminat, i-am spus: 

-Ce ai auzit despre mine? 

El a clătinat din cap. 

-Nimic, Jack. 

-Ted, în zece zile am fost la zece interviuri. Te rog să-mi 
spui. 

-Nu e nimic care să se poată spune. 

-Ted. 

S-a apucat să frunzărească hiîrtiile de pe birou, uitîndu- 
se la ele, nu la mine. A oftat. 

-Jack Forman.  Intrigant.  Necooperant.  Beligerant. 
Impulsiv. Nu e un jucător de echipă. După o scurtă 
ezitare, a continuat: Şi se pare că ai fost amestecat în nu 
ştiu ce afaceri. Nu se precizează ce anume, dar e vorba de 
chestii dubioase. Ai luat mită. 

-Eu am luat mită? am sărit eu ca ars. 

M-am simțit cuprins de un val de mînie şi am început să 
spun mai multe, pînă cînd mi-am dat seama că probabil 
creasem deja impresia unui individ impulsiv şi beligerant. 
Aşa că am tăcut şi i-am mulțumit. 

Pe cînd mă pregăteam să plec, mi-a spus: 

-Jack, fă-ţi un serviciu şi lasă să mai treacă un timp. 
Lucrurile se schimbă repede în Valley. Ai un CV puternic 
şi aptitudini remarcabile. Mai aşteaptă şi tu pînă cînd... 

Aici a ridicat din umeri. 

-Vreo două luni? 

-Eu aş zice patru. Poate chiar cinci. 

Cumva, ştiam că are dreptate. După această discuție am 
încetat să mă mai dau peste cap. Am început să aud 
zvonuri cum că MediaTronics se află în dificultate şi că s- 
ar putea să se lase cu puneri sub acuzare. Mi se părea că 


simt mirosul răzbunării, dar pe de altă parte nu aveam 
altceva de făcut decît să aştept. 

Ciudăţenia situației în care eu nu mai plecam dimineața 
la serviciu a început treptat să se atenueze. Julia făcea 
ore suplimentare la serviciul ei, iar copiii solicitau 
imperios atenția părinților. Dacă tot eram acasă, ei s-au 
îndreptat spre mine în loc să o bată la cap pe menajera 
noastră, Maria. Aşa că am început să-i duc la şcoală, să-i 
iau de la şcoală, să-i duc la doctor, la şedinţele de 
ortodonție, la antrenamentul de fotbal. Primele mese pe 
care le-am preparat au fost dezastruoase, dar de atunci 
m-am perfecționat. 

Şi, pînă s-apuc să-mi dau seama, ajunsesem să cumpăr 
suporturi pentru farfurii şi să mă uit la aranjamente 
pentru masă la Crate and Barrel. Şi totul părea ceva 
absolut normal. 

Julia a ajuns acasă la nouă şi jumătate. Eu tocmai 
urmăream la televizor meciul celor de la Giants, dar fără 
să tiu prea atent la joc. A intrat şi m-a sărutat pe ceata, 
zicînd: 

-Au adormit cu toții? 

-În afară de Nicole. Încă îşi mai face temele. 

-Dumnezeule, nu e prea tirziu pentru ea? 

-Nu, dragă. Am convenit, ţii minte? Anul ăsta are voie să 
stea trează pînă la zece. 

Julia ridică din umeri ca şi cum nu şi-ar mai fi adus 
aminte. Şi poate că nici nu-şi amintea. Cu noi avusese loc 
un fel de inversare de roluri. Ea ştiuse întotdeauna mai 
bine chestiile legate de copii, dar acum eu eram cel mai în 
temă. Uneori Julia era neliniştită din pricina asta, luînd-o 
ca pe o pierdere a puterii. 

-Ce face aia mică? 

-E mai bine cu răceala. Acum doar se smiorcăie. 
Măniîncă mai bine. 

Ne-am dus împreună în dormitoare. Julia s-a dus în 
camera sugarului, s-a aplecat peste pătuț şi a sărutat 
tandru copilaşul adormit. Privind-o, m-am gîndit că grija 


unei mame față de copil are ceva ce nu poate fi egalat 
niciodată de un tată. Julia avea un fel de conexiune cu 
copiii la care eu nu puteam aspira vreodată. Era, cel 
puţin, un fel aparte de conexiune. După ce a ascultat 
respirația uşoară a copilului, a conchis: 

-Da, e mai bine. 

Apoi s-a dus în camera lui Eric, i-a luat de pe pătură 
jocul electronic şi s-a uitat la mine cu reproş. Am dat din 
umeri, uşor iritat. Ştiam că Eric se juca încă la ora cînd 
ar fi trebuit să fie adormit, dar în momentul acela eram 
ocupat cu adormirea bebeluşului, aşa că am trecut cu 
vederea. Mi se părea că Julia ar trebui să fie mai 
înțelegătoare. 

Apoi a intrat în camera lui Nicole. Fata cea mare era la 
calculatorul ei portabil, dar, cînd a intrat maică-sa, a 
închis brusc capacul. 

-Bună, manii. 

-E tîrziu şi eşti încă trează. 

-Nu, mamă... 

-Parcă trebuia să-ţi faci temele la ora asta. 

-Păi, le-am făcut. 

-Atunci de ce nu eşti în pat? 

-Păi, pentru că... 

-Nu vreau să-ți pierzi nopțile stînd la palavre cu amicii 
tăi pe computer... 

-Mamă... spuse ea cu glas îndurerat. 

-Nu ţi-e de ajuns că-i vezi în fiecare zi la şcoală? 

-Mamă... 

-Nu te uita la taică-tău. Ştim deja că îți face toate 
poftele. Acum vorbesc cu tine. 

-Ştiu, mamă, oftă Nicole. 

Genul acesta de interacțiune devenea tot mai obişnuit 
între Nicole şi Julia. Probabil că era normal pentru virsta 
asta, dar m-am gîndit să intervin. Julia era obosită, şi 
cînd era obosită devenea rigidă şi dominatoare. Am 
cuprins-o cu brațul pe după umeri şi i-am spus: 

-E tîrziu pentru toată lumea. Vrei o ceaşcă de ceai? 


-Jack, nu te amesteca. 

-Păi, nu m-amestec. Doar... 

-Ba da, te-amesteci. Vorbeam cu Nicole şi tu ai 
intervenit, aşa cum faci mereu. 

-Dragă, am convenit că are voie să stea pină la zece, nu 
ştiu de ce... 

-Dar dacă şi-a terminat lecţiile, trebuie să se culce. 

-Păi, nu aşa a fost înțelegerea. 

-Nu vreau să stea zi şi noapte la calculator. 

-Păi, nu stă, Julia, zi şi noapte. 

În momentul acela Nicole a izbucnit în lacrimi şi a sărit 
în picioare strigind: 

-Mereu eşti cu gura pe mine! Te urăsc! 

Apoi a fugit în baie şi a trintit uşa. Trezită de scandal, 
cea mică a început să plingă. 

Julia s-a întors spre mine ca să-mi spună: 

-Jack, fii atit de amabil şi lasă-mă să rezolv singură 
problema. 

-Ai dreptate. Scuză-mă. Ai dreptate. 


La drept vorbind, nu aşa şi gindeam. Consideram tot 
mai mult că este vorba de casa mea, de copiii mei. Ea 
dădea buzna în casa mea, în plină noapte, cînd abia 
reuşisem să liniştesc lucrurile, aşa cum îmi plăcea mie, 
aşa cum ar fi trebuit să fie. Şi ea stirnea agitație. 

Nu socoteam deloc că are dreptate. Dimpotrivă, eram 
convins că greşeşte. 

lar în ultimele săptămîni observasem că frecvența 
acestui fel de incidente crescuse. La început am crezut că 
Julia se simțea vinovată că lipsea atît de mult. Pe urmă 
m-am gîndit că încearcă să-şi reafirme autoritatea, să 
redobindească controlul asupra căminului, control care 
căzuse în mîinile mele. În cele din urmă m-am gîndit că 
este obosită şi se comportă aşa din cauza presiunilor de 
la serviciu. 

Dar abia în ultimele zile am avut senzația că încerc să-i 
găsesc scuze pentru purtarea ei. Am început să am 


sentimentul că Julia se schimbase. Era cumva diferită, 
mai încordată, mai dură. 

Copilul urla din toți rărunchii. Am luat-o din pătuț, am 
îmbrățişat-o, i-am vorbit drăgăstos şi în acelaşi timp am 
controlat scutecul ca să văd dacă era udă. Era. Am pus-o 
pe masa de toaletă, iar ea a început din nou să țipe, pină 
cînd i-am zăngănit jucăria preferată şi i-am dat-o s-o țină. 
După asta s-a liniştit, dîndu-mi voie s-o schimb fără să se 
fițiie prea mult. 

-Lasă-mă pe mine, spuse Julia intrind în cameră. 

-Nu e nevoie, o schimb eu. 

-Eu am trezit-o, aşa că e normal ca cu s-o schimb. 

-Zău, iubito, nu-i nici o problemă. 

Julia şi-a pus mina pe umărul meu şi m-a sărutat pe 
ceata. 

-lartă-mă că m-am purtat ca o mizerabilă. Sint tare 
obosită. Nu ştiu ce mi-a venit dintr-o dată. Lasă-mă să 
schimb eu copilul, că, uite, nici nu mai apuc s-o văd. 

-Bine, am spus eu şi m-am dat la o parte ca să-i lac loc. 

-Bună, țucuraş, spuse ea gidilind bebeluşul sub bărbie. 
Ce mai face jucărioara mea? 

Toată această atenție o făcu pe fetiță să scape 
zăngănitoarea, după care începu să plingă şi să se foiască 
pe masă. Julia n-a băgat de seamă că pierderea jucăriei o 
făcuse pe Amanda să plîngă. În schimb, a început să o 
liniştească cu vorba, încercînd totodată să-i pună 
scutecul. Numai că bebeluşul se fițiia şi dădea din 
picioare, îngreunindu-i sarcina. 

-Amanda, încetează! 

Copilul ţipă şi mai tare şi încercă să se întoarcă într-o 
parte. O bandă adezivă se desprinse şi scutecul alunecă. 
Amanda se rostogolea acum spre marginea mesei de 
toaletă. Julia o trase brutal înapoi. Amanda dădea 
întruna din picioare. 

-Fir-ar să fie, ţi-am zis să te opreşti! strigă Julia şi-i 
dădu o palmă peste picior. 

Ca urmare, copilul începu să plingă şi mai tare şi să dea 


din picioare cu şi mai mult elan. 

-Amanda! Opreşte-te! Opreşte-te! O lovi din nou cu 
palma. 

-Opreşte-te! Opreşte-te! 

În primul moment n-am reacţionat. Încremenisem de 
uimire. Nu ştiam ce să fac. Picioarele copilaşului se 
înroşiseră. Julia continua s-o lovească. 

-lubito... am intervenit în cele din urmă. Hai să nu... 
Julia a explodat: 

-De ce mama dracului te bagi mereu? ţipă ea trîntind 
palma pe masa de toaletă. Care-i problema ta, dar-ar 
dracii?! 

După care ieşi cu paşi mari din încăpere. 

Am respirat profund şi am ridicat copilul. Derutată, dar 
şi suferind în urma loviturilor, Amanda plîngea de ţi se 
rupea sufletul. M-am gîndit că va fi nevoie să-i dau să 
mănînce din nou ca s-o fac să adoarmă la loc. Am 
mîngiiat-o pe spate pînă cînd s-a mai liniştit puţin. Pe 
urmă i-am pus scutecul şi am dus-o în bucătărie, unde 
am pus sticla cu lapte la încălzit. Lumina era scăzută, 
fiind aprinse doar tuburile fluorescente de deasupra 
chiuvetei. 

Julia stătea la masă, bînd bere direct din sticlă şi 
privind în gol. 

-Cînd o să-ţi iei şi tu o slujbă? m-a întrebat ea. 

-Mă străduiesc. 

-Zău? Mie nu mi se pare că te străduieşti deloc. Cînd ai 
dat ultimul interviu? 

-Săptămîna trecută. 

Ea bombăni ceva şi zise: 

-Aş vrea să te grăbeşti şi să-ți găseşti o dată ceva de 
lucru, pentru că situația asta mă aduce la nebunie. 

Mi-am înăbuşit mînia. 

-Ştiu, e greu pentru toată lumea. 

Era noapte, era tirziu şi n-aveam chef de ceartă. Dar o 
urmăream cu coada ochiului. 

La treizeci şi şase de ani, Julia era o femeie de o 


frumusețe izbitoare, mignonă, cu părul şi ochii negri, 
nasul cîrn şi cu un gen de personalitate pe care oamenii o 
consideră scînteietoare. Spre deosebire de mulți manageri 
din domeniile tehnologice de virf, era atrăgătoare şi 
abordabilă. Îşi făcea prieteni cu uşurinţă şi avea un simț 
al umorului sănătos. Cu ani în urmă, cînd o aveam deja 
pe Nicole, Julia venea acasă şi relata foarte veselă 
metehnele partenerilor ei investitori. Stăteam la aceeaşi 
masă de bucătărie şi rideam pînă cînd simțeam că mă 
doare efectiv burta, iar micuța Nicole o trăgea de minecă 
şi o întreba: “Ce-i de ris, mami? Ce-i de rîs?”, pentai că 
voia să priceapă şi ea gluma. Fireşte că nu-i puteam 
explica de ce rideam, dar Julia avea întotdeauna pregătită 
o glumiță mai potrivită pentru vîrsta ei, ca să poată ride şi 
ea alături de noi. Julia avea darul de a vedea întotdeauna 
partea amuzantă a lucrurilor. Devenise celebră pentru 
stăpînirea ei de sine; aproape niciodată nu-şi pierdea 
cumpătul. 

Numai că în momentul ăsta, bineînțeles, era de-a 
dreptul furioasă. Nu era nici măcar dispusă să se uite la 
mine. Şedea în întuneric la masa rotundă din bucătărie, 
picior peste picior, privind în gol şi legănindu-şi nervoasă 
piciorul de deasupra. Uitîindu-mă la ea, am avut senzația 
că înfăţişarea ei se schimbase cumva. Desigur, în ultimul 
timp slăbise ca urmare a stresului de la serviciu. O 
anumită moliciune de pe fața ei dispăruse; pomeții îi 
deveniseră mai proeminenți, iar bărbia părea mai 
ascuțită. O făcea să arate mai aspră, dar într-un fel cu 
atît mai fermecătoare. 

Pînă şi îmbrăcămintea şi-o schimbase. Julia purta o 
fustă de culoare închisă şi o bluză albă, un soi de ținută 
de afaceri standard. Dar fusta era mai strimtă ca de 
obicei. Iar piciorul care se bălăbănea m-a făcut să remarc 
că purta pantofi cu toc înalt, cu cureluşă la spate. 
Altădată ea le spunea “pantofi de femeie uşoară”. Genul 
de pantofi pe care nu i-ar fi purtat niciodată la serviciu. 

Şi deodată mi-am dat seama că totul se schimbase în 


ceea ce o privea - felul de a se purta, înfăţişarea, starea 
sufletească, totul - şi într-o străfulgerare am ştiut de ce: 
soția mea avea o relaţie extraconjugală. 

Apa de pe plită începuse să fiarbă, aşa că am scos sticla 
şi am încercat-o pe antebraț. Se încălzise prea tare. 
Trebuia să mai aştept un minut-două să se răcească. 
Copilul a început să plingă şi am legănat-o uşor pe umăr, 
plimbiînd-o totodată prin încăpere. 

Julia nu s-a uitat nici o clipă la mine. Îşi legăna întruna 
piciorul şi continua să privească în gol. 

Citisem undeva că acesta era un sindrom. Soţul a rămas 
tară slujbă, atractivitatea lui masculină scade, soția nu îl 
mai respectă şi începe să calce strimb. Citisem chestia 
asta în Glamour sau în Redbook, ori într-una dintre 
revistele acelea pe care le găseam prin casă şi la care mă 
mai uitam în timp ce aşteptam ca maşina de spălat să 
termine ciclul de spălare sau în timp ce cuptorul cu 
microunde decongela hamburgherii. 

Dar acum eram năpădit de simțăminte confuze. Chiar să 
fie adevărat? Nu cumva eram obosit şi mintea mea 
născocea poveşti pesimiste? în definitiv, ce importanță 
avea dacă purta fuste mai strimte şi pantofi diferiți? Moda 
se schimbă. Oamenii se simt diferit în zile diferite. Şi doar 
pentru că uneori era furioasă însemna neapărat că avea 
pe altcineva? Bineînţeles că nu putea să însemne aşa 
ceva. Probabil că eu eram cel care se simțea nelalocul lui, 
neatrăgător. Probabil că aşa ieşeau la iveală sentimentele 
mele de nesiguranţă. O vreme, gîndurile mele au mers pe 
calea asta. 

Dar ştie Dumnezeu de ce, nu reuşeam să mă conving că 
nu-i aşa. Eram sigur că e adevărat. Trăiam cu femeia asta 
de mai bine de doisprezece ani. Ştiam că se schimbase şi 
mai ştiam şi de ce. Simțeam prezența altcuiva, a unei 
persoane din afară, a unui intrus în relația noastră. O 
simțeam cu o convingere care m-a surprins. O simțeam în 
oase, ca pe o durere. 

Trebuia să mă uit în altă parte. 


Copilaşul apucă sticla, gâlgiind fericit. În bucătăria 
întunecată, ea se uita la fața mea cu acea privire fixă şi 
stranie pe care o au bebeluşii. Faptul că o priveam îmi 
aducea un soi de alinare. După un timp, a închis 
ochişorii, după care gura i s-a relaxat. Am pus-o pe umăr 
şi am dus-o în dormitor, bătînd-o uşurel pe spate ca să 
elimine gazele. Mulţi părinţi îşi bat prea tare copilaşii pe 
spate în încercarea de a-i face să elimine gazele. E mai 
bine să-i treci doar cu palma pe spate, iar uneori doar cu 
două degete, pe coloana vertebrală. Fetița rigii uşor şi se 
relaxă. 

Am culcat-o în pătuţ şi am stins lumina. Acum singura 
lumină din încăpere provenea de la acvariu, o lumină 
verde-albăstruie bolborosind într-un colț. Un scufundător 
din plas tic se tîra pe fundul recipientului din sticlă, 
lăsînd în urmă bule de aer. 

Cînd mă întorceam să plec, am zărit-o pe Julia stînd în 
uşă, cu părul negru luminat din spate. Mă urmărise cu 
privirea. Nu puteam să-i desluşesc expresia. Julia se 
apropie de mine, facîndu-mă să mă încordez. M-a cuprins 
cu braţele şi şi-a odihnit capul pe pieptul meu. 

-Te rog să mă ierți, spuse ea. Sint o mizerabilă. Te 
descurci de minune. lar eu sînt geloasă pe tine, asta e tot. 

Umărul meu era umed de lacrimile ei. 

- Înţeleg, i-am spus eu, ţinînd-o în braţe. E în regulă. 

Am aşteptat să văd dacă mă relaxez, dar nu m-am 
relaxat. Eram suspicios şi vigilent. Eram stăpinit de un 
sen timent neplăcut față de ea, şi acest sentiment refuza 
să dispară. 


A ieşit din duş şi a intrat în dormitor ştergîndu-şi părul 
scurt cu prosopul. Şedeam în pat, încercînd să urmăresc 
ce mai rămăsese din meci. Mi-a trecut prin minte că, 
înainte, nu făcea niciodată duş noaptea. Julia făcea 
întotdeauna duş dimineața, înainte de a pleca la lucru. 
Mi-am dat seama că, acum, se întimplă des să vină acasă 
şi să se ducă direct la duş înainte de a le da bineţțe 


copiilor. Corpul îmi rămăsese încordat. Am stins 
televizorul şi am întrebat-o: 

-Cum a mers prezentarea? 

-Ce să meargă? 

-Prezentarea. Nu ziceai că ai azi o prezentare? 

-A, da. Am făcut-o. A mers excelent cînd am reuşit să o 
facem să funcționeze. Investitorii din Germania n-au 
putut să stea pînă la sfirşit din cauza decalajului orar, 
dar... ia stai, vrei s-o vezi? 

-Cum adică? 

-Păi, am o copie. Vrei s-o vezi? 

Surprins, am ridicat din umeri: 

-Da, fireşte. 

-Chiar aş vrea să ştiu ce părere ai, Jack. 

Am sesizat un ton de superioritate. Soţia mea mă 
includea în munca ei, făcîndu-mă să simt că fac parte din 
viața ei. M-am uitat la ea cum îşi deschidea servieta ca să 
scoată de acolo un DVD. L-a introdus în player şi s-a 
aşezat pe pat, lingă mine. 

-Şi despre ce era prezentarea? 

-Noua tehnologie de imagistică medicală. E chiar 
excelentă, dacă pot să zic aşa. 

Se cuibări lingă umărul meu. Totul era frumos şi tihnit, 
ca în vremurile de altădată. Tot nu mă simțeam la largul 
meu, dar am luat-o pe după umeri. 

-Apropo, am zis, cum se face că acum faci duş noaptea 
în loc de dimineața? 

-Nu ştiu. Aşa fac? Cred că da. Mi se pare mai uşor, 
iubitule. Dimineţile sînt atit de agitate şi vin toate 
apelurile alea pentru conferințe din Europa, îmi iau foarte 
mult timp... bun, uite că începe, a spus ea, arătind spre 
ecran. 

Am văzut o imagine alb-negru cu paraziți, pe urmă s-a 
limpezit. 

Julia se afla într-un laborator mare, echipat ca o sală de 
operații chirurgicale. Un bărbat stătea întins pe o 
brancardă, cu o perfuzie în braț şi un anestezist lingă el. 


Deasupra mesei se afla o placă metalică plană, cu 
diametrul cam de un metru optzeci, care putea fi ridicată 
şi coborită, iar acum era coborită. Peste tot se vedeau 
monitoare video. lar în planul apropiat, Julia se uita 
atentă la un monitor. 

-E îngrozitor, spunea ea, arătînd spre monitor. Ce-i cu 
interferențele astea? 

-Credem că e de la purificatoarele de aer. Alea sînt de 
vină. 

-E inacceptabil. 

- Serios? 

-Da, foarte serios. 

-Şi ce-ați dori să facem? 

-Vreau s-o reparațţi, a spus Julia. 

-Păi, după aia o să trebuiască să mărim puterea şi-o să 
trebuiască... 

-Nu mă interesează, a spus ea. Nu pot să le prezint 
investitorilor o imagine atit de proastă. Pînă şi imaginile 
de pe Marte erau mai clare. Reparațţi-o. 

Lîngă mine, pe pat, Julia spuse: 

-Nu ştiam că au înregistrat toate astea. Asta e dinainte 
de prezentarea propriu-zisă. Dă mai înainte. 

Am apăsat butonul corespunzător de pe telecomandă. 
Imaginea s-a dereglat un timp şi, după cîteva secunde, a 
apărut din nou. 

Acelaşi decor. Julia era tot în prim-plan. Carol, asistenta 
ei, îi şoptea: 

-Bun, dar atunci ce să-i spun? 

-Spune-i că nu. 

-Dar vrea să începem. 

-Înţeleg. Dar transmisia e abia peste o oră. Spune-i că 
nu. 

Pe pat, Julia îmi spuse: 

-Mad Dog era subiectul nostru experimental. Era foarte 
agitat. Nerăbdător să începem o dată. 

Pe ecran, asistenta cobori vocea: 

-Cred că e neliniştit, Julia. Şi eu aş fi, cu cîteva milioane 


de drăcii din alea mişunînd prin corpul meu... 

-Nu sînt cîteva milioane şi nici nu mişună, replică Julia. 
Oricum, sînt invenţia lui. 

-Păi, chiar şi aşa. 

-Ăla de-acolo nu e anestezist? 

-Nu, e cardiolog. 

-Mă rog, vezi dacă nu poate să-i dea ceva pentru starea 
lui. 

-I-au făcut deja o injecție. 

De lingă mine, Julia repetă: 

-Dă-i înainte, Jack. 

Am făcut cum mi-a zis. Filmul s-a derulat înainte la o 
altă secvenţă. 

-Aşa mai merge, spunea Julia de pe ecran, arătînd spre 
imagine. Nu e prea grozav, dar merge. Acum arătați-mi 
TSM-ul. 

-Ce anume? 

-TSM-ul. Microscopul electronic. Arătaţi-mi imaginea de 
la instalaţia aia. 

Tehnicianul părea aiurit. 

-Ăăă... Nimeni nu ne-a spus nimic despre vreun 
microscop electronic. 

-Pentru numele lui Dumnezeu, citiți naibii indicațiile de 
regie! 

Tehnicianul clipi iute şi zise: 

-Păi, era scris acolo? 

-Te-ai uitat peste indicații? 

-Scuze, cred că mi-a scăpat. 

-Nu e timp de scuze acum. Repară-ţi greşeala! 

-Nu e nevoie să țipați. 

-Ba da, e nevoie să țip, pentru că am numai idioţi în 
jurul meu! izbucni ea şi flutură mîna prin aer. Tocmai 
sint pe cale să intru on-line ca să le vorbesc unor 
investitori strategici din cinci țări despre o investiție de 
unsprezece miliarde de dolari şi trebuie să le arăt 
tehnologia microscopică, numai că, să vezi drăcie, n-am 
imagine de la microscop, prin urmare, oamenii ăia n-au 


cum să vadă tehnologia! 

Pe pat, Julia spuse: 

-Mi-am cam pierdut cumpătul cu tîmpitul ăsta. Dar a 
fost de-a dreptul enervant. Începuse numărătoarea 
inversă pentru transmisia prin satelit, care era 
programată şi bătută în cuie. N-o puteam schimba cu nici 
un chip. Trebuia să fim gata la timp, iar individul ăsta era 
complet aiurit. Dar pînă la urmă am pus treaba la punct. 
Dă mai înainte. 

Pe ecran a apărui o imagine statică cu următorul anunţ: 


IMAGISTICĂ MEDICALĂ AVANSATĂ 
prezentare privată 
realizată de 
Xymos Technology 
Mountain View, California 
Lider mondial în tehnologia moleculară 


În continuare, pe ecran apăru Julia, stînd în fața 
brancardei şi a aparaturii medicale. Îşi aranja părul şi 
bluza. 

-Un cald salut tuturor, spuse ea zimbind către camera 
video. Sint Julia Forman de la Xymos Technology şi aş 
dori să vă prezint o metodă revoluționară de imagistică 
medicală pe care am elaborat-o în firma noastră. 
Subiectul nostru, Peter Morris, se află pe masă, în spatele 
meu. În cîteva momente o să putem privi în interiorul 
inimii şi al vaselor sale sanguine cu o uşurinţă şi o 
precizie care pînă acum nu au fost posibile. 

Începu să dea ocol mesei, vorbind în acelaşi timp. 

-Spre deosebire de cateterizarea cardiacă, procedura 
noastră este sută la sută lipsită de riscuri. Şi tot spre 
deosebire de cateterizare, putem să vizualizăm orice parte 
a corpului pacientului, orice tip de vas, indiferent cît de 
mare sau mic. Vom vedea interiorul aortei, care este cea 
mai mare arteră din corpul omenesc. Dar vom privi 
totodată şi în interiorul alveolelor pulmonare şi al vaselor 


capilare din degete. Putem face toate aceste lucruri 
deoarece “camera video” pe care am introdus-o în vasele 
subiectului este mai mică decît o hematie. De fapt, e chiar 
mult mai mică. 

Julia îşi drese glasul şi continuă: 

-Tehnologia de microfabricaţie pusă la punct de Xymos 
poate să producă acum aceste camere miniaturale în 
cantități mari, rapid şi ieftin. Pentru a reda un singur 
punct de mărimea virfului de creion este nevoie de citeva 
mii de asemenea camere. Noi putem fabrica un kilogram 
într-o oră. Sînt sigură că sînteți sceptici. Ştim foarte bine 
că nanotehnologia a făcut promisiuni pe care nu le-a 
putut îndeplini. După cum ştiţi, acest lucru s-a datorat 
faptului că oamenii de ştiinţă ştiau să proiecteze 
dispozitive la scară moleculară, dar nu puteau să le 
fabrice. Dar Xymos a rezolvat această problemă. 

Apoi, deodată, m-a frapat ceea ce spunea ea. 

-Ce? am zis eu, ridicîndu-mă pe jumătate. Glumeşti? 

Dacă era adevărat, era o chestie extraordinară, un 
formidabil progres tehnologic, şi însemna... 

-Da, e-adevărat, a spus Julia pe un ton liniştit. Le 
fabricăm în Nevada. 

A zîmbit, savurînd uimirea mea. 

Pe ecran, Julia spunea: 

-Puteți vedea una din camerele Xymos sub microscopul 
electronic, aici - a arătat spre ecran - aşa că o puteţi 
compara cu globula roşie de lîngă ea. 

Imaginea se schimbă în alb-negru. Am văzut o sondă 
fină împingind ceva ce semăna cu un calmar minuscul pe 
un suport de titan. Avea o formă alungită de glonț, cu 
nişte filamente la coadă. Era de zece ori mai mică decît 
globula roşie care, în vidul creat de microscopul 
electronic, era un oval zbircit, ca o stafidă cenuşie. 

-Camera noastră video are o zecime de miliardime dintr- 
un centimetru. După cum vedeţi, are o formă de calmar, 
spunea Julia. Filmarea are loc în partea din faţă. 
Microtuburile de la spate asigură stabilizarea, precum 


coada unui zmeu de hirtie. Dar în acelaşi timp ele se pot 
mişca, asigurînd deplasarea. Jerry, dacă am putea să 
schimbăm unghiul ca să vedem virful... Bun, aşa. 
Mulţumesc. Acum, la partea frontală, vedeți indentaţia 
din centru? Acela este detectorul fotonic miniatural cu 
arseniură de galiu, care acționează ca o retină, iar zona 
zebrată înconjurătoare - care seamănă cu un pneu de 
maşină radial - este bioluminiscentă, luminînd zona din 
față. În partea frontală, veţi putea distinge o serie de 
molecule răsucite, destul de complexe ca structură. 
Aceasta este cascada ATP, produs brevetat de noi. Puteţi 
să-l considerați un creier primitiv care controlează 
compor tamentul camerei - un comportament foarte 
limitat, e adevărat, dar suficient pentru scopurile noastre. 

Am auzit un fişiit electrostatic şi pe cineva dregîndu-şi 
glasul. Într-un colț al ecranului se deschise o mică 
fereastră în care apăruse Fritz Leidermeyer din Germania. 
Silueta masivă a investitorului se foi pe scaun. 

-Scuzați-mă, doamnă Forman. Spuneţi-mi, vă rog, unde 
sînt lentilele? 

-Nu există lentile. 

-Cum se poate ca o cameră să nu aibă lentile? 

-Voi explica acest lucru mai departe. 

Urmărind schimbul de replici, am spus: 

-Trebuie să fie o cameră obscură. 

-Exact, a spus Julia, încuviințind din cap. Camera 
obscură este cel mai vechi dispozitiv de vizualizare 
cunoscut. Romanii au descoperit că dacă faci o gaură 
mică în peretele unei încăperi întunecate, pe peretele 
opus al acesteia apare o imagine răsturnată a 
exteriorului. Asta se întîmplă pentru că lumina care 
pătrunde printr-o apertură mică este focalizată la fel ca 
atunci cînd trece printr-o lentilă. Era acelaşi principiu ca 
la aparatele foto fără lentile pentru copii. Acesta era şi 
motivul pentru care, încă de pe vremea romanilor, 
dispozitivele pentru înregistrarea imaginilor se numesc 
camere. Dar în cazul ăsta... 


-Ce anume constituie apertura? am întrebat eu. Există 
vreo găurică pe undeva? 

-Am crezut că ştii, a spus ea. Tu ai răspuns de chestia 
asta. 

-Eu? 

-Da. Xymos a cumpărat licenţa unor algoritmi pe bază 
de agenți pe care i-a conceput echipa condusă de tine. 

-Nu, nu ştiam. Care algoritmi? 

-Pentru controlarea unei rețele de particule. 

-Camerele voastre sînt legate în rețea? Toate camerele 
alea micuțe comunică între ele? 

-Da, spuse ea. De fapt, alcătuiesc un roi. 

Continua să zimbească, amuzată de reacțiile mele. 

-Un roi, care va să zică. 

Mă gindeam la chestia asta, încercînd să înțeleg ce-mi 
spunea. Desigur că echipa mea scrisese mai multe 
programe pentru controlul roiuri lor de agenți. Acele 
programe erau modelate după comportamentul albinelor. 
Programele aveau multe caracteristici utile. Ţinind cont 
că roiurile sînt compuse dintr-un număr mare de agenți, 
roiul poate reacționa de o manieră robustă la factorii de 
mediu.  Confruntate cu condiții noi şi neaşteptate, 
programele pentru roiuri nu se blochează; pur şi simplu 
se preling pe lingă obstacole şi continuă să funcționeze. 

Dar programele noastre funcționau prin crearea unor 
agenți virtuali în interiorul computerului. Julia crease 
agenţi reali în lumea reală. La început nu mi-am dat 
seama cum puteau fi adaptate programele noastre la ceea 
ce făcea ea. 

-Le folosim pentru structură, a spus ea. Programul 
creează structura de roi. 

Bineînţeles. Era evident că o singură cameră moleculară 
era inadecvată înregistrării oricărui fel de imagi ne. Prin 
urmare, imaginea trebuie să fie un fotomontaj de imagini 
obținute de la cîteva milioane de camere care 
funcționează simultan. Dar în acelaşi timp camerele 
trebuie să fie aranjate în spaţiu într-o structură ordonată, 


probabil o sferă. Aici intervenea rolul programării. Dar 
asta, la rîndul ei, însenina că cei de la Xymos generaseră 
echivalentul unui... 

-Ați creat un ochi. 

-Cam aşa ceva. Da. 

-Dar unde e sursa de lumină? 

- Perimetrul bioluminiscent. 

-Nu e suficient. 

-Ba da. Priveşte. 


Între timp, pe ecran, Julia se întorcea cu o mişcare lină, 
arătînd spre furtunul perfuziei din spatele ei. Ridică o 
seringă dintr-un recipient cu gheață din apropiere. 
Rezervorul seringii părea umplut cu apă. 

-Această seringă, spuse ea, conţine aproximativ douăzeci 
de milioane de camere în suspensie salină izotonică. În 
acest moment ele există ca particule distincte. Dar din 
clipa în care sînt injectate în sînge, temperatura lor va 
creşte şi se vor aduna la un loc în scurt timp, formînd o 
meta-formă. Ca un stol de păsări care alcătuiesc un V. 

-Şi ce formă va fi aici? întrebă unul dintre investitori. 

-O sferă, răspunse ea. Cu o mică deschidere într-un 
punct. Ar putea fi considerată echivalentul blastulei din 
embriologie. Dar în realitate particulele formează un ochi. 
Iar imaginea obținută de acest ochi va fi un fotomontaj al 
imaginilor transmise de milioane de fotodetectori. Aşa 
cum ochiul omenesc formează o imagine pe baza 
bastonaşelor şi conurilor din retină. 

Julia se întoarse spre un monitor care prezenta o 
secvență animată, repetată la nesfârşit. Camerele 
pătrundeau în circuitul sanguin ca o masă haotică, 
dezorganizată, un fel de nor biziitor în sînge. Imediat, 
circuitul sanguin aplatiză norul într-o pată alungită. Dar 
în cîteva secunde pata începu să capete o formă sferică. 
Contururile formei deveneau tot mai clare, pînă cînd, în 
cele din urmă, sfera păru aproape solidă. 

-Dacă această imagine vă trimite cu gîndul la un ochi 


adevărat, există o explicaţie. Noi, cei de la Xymos, imităm 
explicit morfologia organică, spuse Julia. Dat fiind că 
proiectele noastre au ca obiect moleculele organice, 
sintem conştienţi că, mulțumită milioanelor de ani de 
evoluție, lumea din jurul nostru a acumulat un număr 
considerabil de structuri moleculare care funcționează. 
Prin urmare, ne folosim de ele. 

-Nu vreţi să reinventați roata, nu-i aşa? comentă cineva. 

-Întocmai. Nici globul ocular. 

Ea dădu un semnal şi antena plată fu coborită pînă la 
doar cîțiva centimetri de corpul subiectului care aştepta. 

-Această antenă va alimenta camera şi va recepționa 
imaginea transmisă, zise ea. Desigur, imaginea poate fi 
stocată în format digital, intensificată, manipulată sau 
supusă oricărei prelucrări la care se pretează datele 
digitale. Acum, dacă nu mai sînt alte întrebări, putem 
începe. 

Puse un ac la seringă şi îl înfipse într-un dop de cauciuc 
al circuitului intravenos. 

-Marcaţi timpul. 

-Zero virgulă zero. 

- Începem. 

Apăsă pistonul rapid. 

-După cum vedeţi, injectez soluția destul de repede, 
spuse ea. Procedura noastră nu are de ce să fie delicată, 
pentru că nu există nici un risc. Chiar dacă 
microturbulența generată de trecerea fluidului prin ac 
rupe tubulatura cîtorva mii de camere, nu contează. 
Rămîn milioane de alte camere neatinse. Suficiente ca să- 
şi facă treaba. 

Scoase acul din dop. 

-OK? în general, trebuie să aşteptăm vreo zece secunde 
pentru ca sfera să se formeze, după care începem să 
recepționăm primele imagini... Aşa, se pare că primim 
deja ceva... Şi iat-o! 


Imaginea prezenta camera deplasindu-se cu o viteză 


considerabilă printr-un spaţiu care semăna cu o zonă cu 
asteroizi. Numai că asteroizii erau globule roşii, nişte 
săculeți purpurii elastici care se mişcau într-un lichid 
limpede, uşor gălbui. Din cînd în cînd, cîte o celulă albă, 
mult mai mare, apărea în față, umplea ecranul preţ de o 
clipă şi dispărea. Ceea ce se vedea semăna mai mult cu 
un joc video decit cu o imagine medicală. 

-Julia, am spus eu, e de-a dreptul uluitor. 

Lîngă mine, Julia se cuibări şi mai aproape şi zimbi. 

-Am bănuit eu că o să fii impresionat. 

Pe ecran, Julia spunea: 

-Am pătruns într-o venă, deci celulele roşii nu sînt 
oxigenate. În momentul acesta camera noastră se 
deplasează spre inimă. Veţi vedea cum vasele se lărgesc 
pe măsură ce urcăm tot mai sus în sistemul venos. Da, 
acum ne apropiem de inimă... Vedeţi pulsațţiile circuitului 
sanguin, rezultat al contracțiilor ventriculare... 

Aşa era, vedeam cum camera se opreşte, se mişcă 
înainte, apoi iar se opreşte. Se auzea şi semnalul audio 
receptat de la bătăile inimii. Pe masă, subiectul zăcea 
nemişcat, cu antena plată imediat deasupra corpului său. 

-Ajungem în atriul drept şi ar trebui să vedem valva 
tricuspidă. Activăm flagelii ca să încetinim camera. Acum 
iată valva. Sîntem în inimă. 

Am văzut pliurile roşii, ca o gură care se deschide şi se 
închide, apoi camera pătrunzind înăuntru, în ventricul, şi 
ieşind din nou. 

-Acum vom merge în plămini, unde veţi vedea ceea ce 
nimeni nu a mai văzut vreodată: oxigenarea celulelor. 

În timp ce priveam imaginea de pe ecran, vasul de sînge 
se îngusta cu repeziciune, după care celulele se înfoiau şi 
apăreau într-o culoare roşu-aprins, una după alta. Totul 
se petrecea foarte repede: în mai puțin de o secundă, 
toate se înroşeau. 

-Celulele roşii sînt acum oxigenate, spuse Julia, iar noi 
ne vom întoarce în inimă. 

M-am întors către Julia şi i-am spus: 


-Astea sînt nişte imagini fantastice. 

Dar ea închisese ochii şi respira încetişor. 
-Julia? 

Adormise. 


Julia adormea întotdeauna cînd se uita la televizor. Mi 
se părea logic să adoarmă în timpul propriei sale 
prezentări. În definitiv, o văzuse deja. Şi era destul de 
tirziu. Pînă şi eu eram obosit. Mi-am zis că pot să văd 
restul prezentării şi altă dată. Oricum, părea destul de 
lung pentru o simplă demonstraţie. De cît timp o 
urmăream? Cînd m-am întors să opresc televizorul, m-am 
uitat la contorul de timp din josul imaginii. Cifrele se 
derulau cu repeziciune, marcînd sutimile de secundă. 
Alte numere mai la stînga, care nu se mişcau. Am privit 
mai atent. Unul dintre ele era data. Nu-l remarcasem 
înainte pentru că era în format internațional - mai întii 
anul, apoi ziua şi la sfirşit luna. Arăta 02.21.09. 

21 septembrie. 

Ieri. 

Aşadar, înregistrase această prezentare ieri, nu azi. 

Am oprit televizorul, apoi şi veioza de pe noptieră. Mi-am 
pus capul pe pernă şi am încercat să adorm. 


ZIUA A DOUA 
9:02 A.M. 

Aveam nevoie de lapte degresat, piine feliată pentru 
sandvişuri, tarte, jeleu, detergent pentru vase - şi încă 
ceva, dar nu-mi înțelegeam propriul scris. Era ora nouă 
dimineața, iar eu stăteam între rafturile supermarketului 
încercînd să desluşesc ce scria pe bilet. Am auzit o voce 
care spunea: 

-Hei, Jack. Cum merge treaba? 

Am ridicat capul şi l-am văzut pe Ricky Morse, unul 
dintre şefii de departament de la Xymos. 

-Salut, Ricky, ce mai faci? 

l-am strîns mîna, bucurindu-mă sincer să-l văd. 
Întotdeauna eram bucuros să-l văd pe Ricky. Bronzat, cu 
părul blond tuns băiețeşte şi cu un zîmbet larg pe buze, 
putea fi uşor confundat cu un surfer de n-ar fi avut pe el 
tricoul cu inscripția SourceForge 3.1. Ricky era doar cu 
cîțiva ani mai tînăr ca mine, dar avea un aer de tinerețe 
fără bătrinețe. Eu i-am oferit primul post cînd de-abia 
absolvise colegiul şi a urcat rapid în ierarhia 
administrativă. Cu personalitatea lui optimistă şi cu 
comportamentul său jovial, Ricky era un ideal manager 
de proiect, chiar dacă avea tendința să subestimeze 
problemele şi să ofere conducerii aşteptări nerealiste cu 
privire la termenul de definitivare a unui proiect. După 
cum spunea Julia, asta crea uneori probleme la Xymos; 
Ricky facea promisiuni pe care nu le putea respecta. Iar 
uneori nu prea spunea nici adevărul. Dar era atît de 
optimist şi fermecător, încît toată lumea îl ierta de fiecare 
dată. Cel puțin eu aşa am făcut cînd a lucrat în 
subordinea mea. Ajunsesem să prind drag de el şi să-l 
consider ca pe un frate mai mic. Eu îl recomandasem 
pentru postul de la Xymos. 

Ricky împingea un cărucior plin cu scutece de unică 
folosință ambalate în saci mari din plastic; şi el avea un 
bebeluş acasă. L-am întrebat de ce era la cumpărături şi 


nu la serviciu. 

-Mary a făcut gripă, iar servitoarea e plecată în Gua 
temala. Aşa că i-am spus că vin eu să cumpăr cele 
necesare. 

-Văd că ai luat Huggies, am remarcat. Eu cumpăr 
întotdeauna Pampers. 

-Mie mi se pare că Huggies absorb mai bine. lar Pam 
pers sînt prea strimte. String prea tare picioruşele. 

-Dar Pampers au un strat care îndepărtează umezeala şi 
țin fundulețul uscat, am replicat. Am avut mai puţine 
iritații cu Pampers. 

-Ori de cîte ori le-am folosit, găicile alea adezive s-au 
desprins. lar dacă bebeluşul face mai mult, lasă să se 
prelingă lichidul pe picior, ceea ce înseamnă mai mare 
bătaie de cap pentru mine. Nu ştiu, mie mi se pare că 
Huggies sînt de calitate mai bună. 

O femeie ne-a aruncat o privire cînd a trecut pe lingă noi 
cu căruciorul ei. Am început să ridem, gîndindu-ne că 
dialogul nostru trebuie să fi sunat ca într-o reclamă. 

Ricky spuse cu glas tare: 

-la zi, ce părere ai de Giants? arătind cu capul spre 
femeia care îşi vedea de drum printre rafturi. 

-Calitate prima-ntii, marfa de marfă! am spus eu, 
scărpinîndu-mă sugestiv. 

Am ris, apoi ne-am continuat drumul cu cărucioarele. 
Ricky a spus: 

-Vrei să ştii care-i adevărul? Lui Mary îi plac Huggies şi 
cu asta basta. 

-Pe-asta o ştiam, am răspuns. 

Ricky s-a uitat la căruciorul meu şi a spus: 

-Văd că ai luat lapte organic degresat... 

-Încetează, i-am spus. Cum merge treaba la birou? 

-Ştii, sînt tari băieții. Tehnologia se dezvoltă frumuşel, 
dacă pol să zic aşa. Deunăzi le-am prezentat minunăția 
tipilor cu bani şi toiul a mers bine. 

-Julia se descurcă bine? am întrebat eu pe un ton cît 
mai degajat cu putinţă. 


-Da, se descurcă bine. Cel puțin din cîte ştiu eu, zise 
Ricky. 

I-am aruncat o privire. Devenise brusc rezervat? Mi se 
părea mie sau adoptase o mască, îşi controla expresia? 
Ascundea ceva? Nu-mi dădeam seama. 

-La drept vorbind, nu prea ne vedem, spuse Ricky. În 
ultima vreme, n-a prea stat prin preajmă. 

-Nici eu n-o văd acasă prea mult, am răspuns. 

-Mda, petrece o groază de timp la complexul de 
manufacturare. Acolo se desfăşoară acum chestiile 
palpitante. 

Ricky se uită repede la mine şi preciză: 

-Ştii, din cauza noilor procese de fabricație. 

Clădirea care adăpostea procesul de fabricaţie de la 
Xymos fusese construită într-un timp record dacă ţineai 
cont de complexitatea ei. Aici se asamblau moleculele din 
atomi individuali. Se lipeau la un loc fragmentele de 
molecule ca nişte blocuri de Lego. Mare parte din această 
activitate se efectua în vid şi necesita cîmpuri magnetice 
foarte puternice. Aşa încît clădirea avea nişte sisteme de 
pompare extraordinar de puternice, precum şi sisteme de 
răcire de mare randament pentru răcirea magnețţilor. Dar 
după cum spunea Julia, o mare parte din tehnologia 
folosită era specifică acelei clădiri; nu se mai construise 
niciodată aşa ceva. Am spus: 

-E uluitor cît de repede au reuşit să termine de construit 
clădirea aia. 

-Păi, am stat cu biciul pe ei. Cei de la Dinamică 
Moleculară ne suflă-n ceafă. Am construit fabrica şi am 
pus-o în funcțiune, şi avem tone de aplicaţii brevetate. 
Dar tipii de la MolDyne şi NanoTech n-au cum să fie prea 
mult în urma noastră. Doar cu cîteva luni. Maximum 
şase luni dacă avem noroc. 

-Deci acum faceți asamblarea moleculelor la fabrică? am 
întrebat eu. 

-Te-ai prins, Jack. Asamblare moleculară în toată 
regula. Facem asta de cîteva săptămîni deja. 


-Nu ştiam că Julia e interesată de chestiile astea. 

Cu pregătirea ei în psihologie, întotdeauna o văzusem pe 
Julia ca pe o persoană potrivită pentru relațiile 
interumane. 

-Păi, să ştii că se interesează foarte mult de problemele 
tehnologice. În plus, cei de acolo fac multă programare, a 
spus Ricky. Ştii, cicluri iterative pentru perfecționarea 
procesului de fabricație. 

Am încuviințat din cap. 

-Ce fel de programare? am întrebat. 

-Prelucrare distribuită. Reţele multi-agent. Aşa păstrăm 
coordonarea unităților individuale, astfel încît să lucreze 
împreună. 

-Toate astea pentru camera video medicală? 

-Da. Făcu o pauză. Printre altele. 

S-a uitat la mine oarecum jenat, de parcă tocmai 
încălcase clauza de confidenţialitate a contractului. 

-Nu trebuie să-mi spui, l-am liniştit eu. 

-Nu, nu, zise el repede. Dumnezeule, doar ne cunoaştem 
de-atita timp, Jack. M-a bătut pe umăr. lar soția ta face 
parte din management. Adică, ce naiba. 

Dar continua să arate stingherit. Expresia lui nu se 
potrivea cu cuvintele pe care le rostea. Iar privirea i-a 
alunecat într-o parte cînd a pronunțat cuvintul “soția”. 

Convorbirea se apropia de final, iar eu mă simțeam 
cuprins de tensiune, acea tensiune stingheritoare care te 
apasă atunci cînd crezi că celălalt ştie ceva şi nu-ţi spune 
- pentru că se jenează, pentru că nu ştie cum să se 
exprime, pentru că nu vrea să fie implicat, pentru că e 
prea periculos fie şi numai să pomenească de acel ceva, 
pentru că e de părere că tu trebuie să-ți dai seama singur 
cum stă treaba. Mai ales cînd e vorba de ceva în legătură 
cu soția ta. Ca de exemplu, că umblă pe alături. Se uită 
la tine compătimitor, dar nu ţi-ar spune nici să-l pici cu 
ceară. Din experiență, ştiu că bărbaţii nu le spun 
niciodată altor bărbați cînd ştiu ceva despre nevestele lor. 
Dar femeile, dacă au aflat de infidelităţile vreunui soț, nu 


au rețineri să le informeze pe cele în cauză. 

Aşa merg lucrurile. 

Dar mă simțeam atît de încordat, încît aş fi vrut să... 

-Hei, ia te uită cum a trecut timpul, spuse Ricky rînjind 
cu gura pînă la urechi. Am întîrziat, mă omoară Mary, 
trebuie s-o şterg. Şi-aşa e cu capsa pusă fiindc-o să 
trebuiască să petrec următoarele zile la fabrică... Ridică 
din umeri. Ştii cum merge treaba. 

-Da, ştiu. Succes. 

-Mulțumesc, ai grijă de tine. 

Ne-am strîns mîinile, ne-am spus din nou la revedere. 
Ricky şi-a dus căruciorul pînă la colțul culoarului şi s-a 
făcut nevăzut. 


Uneori nu te poți gîndi la unele lucruri dureroase, nu-ți 
poţi determina mintea să se concentreze asupra lor. 
Creierul tău o ia pe de lături, nu, mulțumesc, hai să 
schimbăm subiectul. Asta se întimplă cu mine acum. Nu 
mă puteam gîndi la Julia, aşa că am început să mă 
gîndesc la ce-mi spusese Ricky despre fabrica lor. Şi mi- 
am zis că probabil avea o logică, deşi era ceva contrar 
celor cunoscute îndeobşte despre nanotehnologie. 

Printre specialiştii în nanotehnologie circula de multă 
vreme legenda potrivit căreia, din momentul în care 
cineva va pune la punct procesul de fabricare moleculară, 
totul va fi ca alergarea cursei de o milă în mai puțin de 
patru minute. Toată lumea va putea să o facă şi un potop 
de minunate creaţii moleculare va da năvală de pe liniile 
de asamblare în toată lumea. În cîteva zile, această 
nemaipomenită tehnologie avea să schimbe din temelii 
viața omenirii. De îndată ce cineva va descoperi modul de 
punere în practică. 

Dar, bineînţeles, asta nu se va întîmplă niciodată. Însăşi 
ideea era absurdă. Pentru că, în esență, fabricarea 
moleculară nu era atît de diferită de fabricarea 
computerelor, a robinetelor pentru fluide, a automobilelor 
sau a oricărui alt produs. Era nevoie de timp ca să pui 


lucrurile la punct. De fapt, asamblarea atomilor pentru a 
crea o nouă moleculă era foarte asemănătoare cu 
compilarea unui program pentru computer din linii 
individuale de cod. Iar codurile de computer nu se 
compilează corect niciodată de la prima rulare. 
Întotdeauna programatorii trebuie să revină şi să rescrie 
unele linii. Şi chiar după ce a fost compilat, un program 
de computer nu funcționează niciodată corect de prima 
dată. Sau a doua oară. Sau a suta oară. Trebuie corectat, 
şi iar corectat, de nenumărate ori. 

Întotdeauna am considerat că va fi la fel cu aceste mole 
cule manufacturate - că va trebui să fie corectate de mai 
multe ori pînă cînd aveau să funcționeze cum trebuie. Şi 
dacă cei de la Xymos doreau să obțină “colective” de 
molecule care să lucreze în cooperare, vor trebui să 
corecteze şi modul în care moleculele comunică între ele, 
oricît de limitată este acea comunicare. Pentru că, din 
momentul în care moleculele comunică, ai obţinut o rețea 
primitivă. Pentru a o organiza, probabil că va trebui să 
programezi o rețea distribuită. De genul celei pe care o 
pusesem la punct la MediaTronics. Aşa încît mi-i puteam 
lesne imagina programînd în acelaşi timp cu procesul de 
manufacturare. Dar n-o vedeam pe Julia stind în preajma 
lor în tot acest timp. Fabrica era situată la mare distanță 
de sediul central al firmei. Era, cum se spune, la dracu-n 
praznic, în deşert, aproape de localitatea Tonopah, 
Nevada. lar Juliei nu-i plăcea să se afle la dracu-n 
praznic. 


Şedeam în sala de aşteptare a pediatrului pentru că 
bebeluşului îi venise rindul să facă un nou set de 
vaccinări, în aceeaşi încăpere mai erau patru mămici care 
îşi legănau în poală odraslele bolnave, în vreme ce copiii 
mai mari se jucau pe podea. Mamele discutau între ele şi 
îşi dădeau silința să mă ignore. 

Mă obişnuisem cu asta. Un bărbat care stătea acasă sau 
ajungea într-un loc precum cabinetul medicului pediatru 


era o chestie neobişnuită. Dar mai însemna şi că ceva nu 
era în regulă. Probabil că e ceva în neregulă cu individul 
ăsta, nu poate să-şi găsească un serviciu, poate a fost dat 
afară pentru alcoolism sau consum de droguri, poate că e 
un om de nimic. Oricare ar fi fost motivul, nu era normal 
ca un bărbat să stea în cabinetul unui pediatru ziua în 
amiaza mare. Aşa încît celelalte mămici se prefăceau că 
nu eram acolo. Doar că-mi mai aruncau din cînd în cînd 
cite-o privire îngrijorată, de parcă s-ar fi temut să nu vin 
tiptil şi să le violez în timp ce stăteau cu spatele la mine. 
Pînă şi Gloria, asistenta doctorului, părea suspicioasă. S- 
a uitat la copilul din brațele mele, care nu plingea, abia 
dacă se auzea smiorcăind. 

-Şi ce probleme avem aici? 

I-am spus că venisem pentru vaccin. 

-A mai fost la noi? 

Da, o adusesem la doctor încă de cînd se născuse. 

-Sînteţi o rudă, ceva? 

Da, sînt tatăl ei. 

În cele din urmă am fost chemaţi în cabinet. Doctorul a 
dat mîna cu mine, s-a purtat foarte amabil, nu m-a 
întrebat de ce eram eu acolo şi nu soția sau menajera. I-a 
făcut două injecții. Amanda a urlat. Am legănat-o pe 
umăr, am liniştit-o. 

-S-ar putea să se umfle niţel, o inflamație locală. Sunati- 
mă dacă nu dispare în patruzeci şi opt de ore. 

Pe urmă am ieşit în sala de aşteptare, încercînd să-mi 
scot din portofel cartea de credit ca să achit nota de plată, 
în timp ce copilul plîngea. Şi tocmai atunci a sunat Julia. 

-Bună, ce faci acolo? 

Probabil că auzise plinsetele copilului. 

-Plătesc consultația la pediatru. 

-Am nimerit prost? 

-Cam aşa ceva... 

-Bun, uite ce voiam să-ți spun, azi mă-ntorc devreme - 
în sfirşit! - , aşa că voi fi acasă la cină. Ce propui să 
cumpăr în drum spre casă? 


-Ar fi grozav, i-am spus. 


Antrenamentul de fotbal al lui Eric se prelungise. Se 
făcuse întuneric pe teren. Antrenorul îi ţinea mereu pe 
copii pînă tirziu. Mă plimbam nervos pe tuşă, încercînd 
să mă hotărăsc să protestez. E foarte greu să-ți dai seama 
cînd îți cocoloşeşti copilul şi cînd îl protejezi justificat. 
Nicole a sunat de pe celularul ei ca să-mi spună că 
repetiţia ei la teatru s-a terminat şi de ce nu am venit s-o 
iau. Unde eram? l-am spus că încă mai eram cu Eric şi 
am întrebat-o dacă nu poate să vină cu altcineva cu 
maşina. 

-Tată... a spus ea exasperată. 

Ai fi zis că i-am cerut să vină tîrîş pînă acasă. 

-Uite ce e, sînt blocat aici. 

-Mă rog, mi-a replicat ea foarte sarcastic. 

-Ia te rog să fii atentă la ton, domnişoară! 

Dar după cîteva minute meciul a fost întrerupt brusc. 
Lingă teren a tras un camion mare şi verde, de la 
întreținere, şi din el au coborit doi bărbați cu măşti pe 
față şi mănuşi mari de cauciuc, în spate cu canistre cu 
spray. Urmau să împrăştie un erbicid sau ceva de genul 
ăsta şi toată lumea trebuia să părăsească terenul. 

Am sunat-o pe Nicole şi i-am spus că vin s-o iau. 

-Cînd? 

-Sîntem deja pe drum. 

-Vii de la antrenamentul micului ticălos? 

-Ei haide, Nic. 

-De ce-i acorzi mereu prioritate? 

-Nu-i adevărat că-i acord prioritate. 

-Ba da. Eu un ticălos mic. 

-Nicole... 

-Scu-zee. 

-Ne vedem în cîteva minute. 

Am închis telefonul. Copiii cresc mai repede în vremurile 
astea. Adolescenţa începe de la unsprezece ani. 

Pe la cinci şi jumătate copiii erau acasă, luînd cu asalt 


frigiderul. Nicole mînca o bucată mare de brînză topită. I- 
am spus să înceteze fiindcă-şi strică pofta de mîncare. 
După care am reluat aranjarea mesei. 

-Şi cînd mîncăm de seară? 

-Curînd. Aduce mama ceva de mîncare. 

-Îhî. 

A dispărut timp de cîteva minute, după care s-a întors 
ca să mă anunțe: 

-A zis că-i pare rău că n-a mai sunat, dar o să întîrzie. 

-Ce? 

Tocmai turnam apă în paharele de pe masă. 

-Îi pare rău că n-a sunat, dar o să întîrzie. Acum am 
vorbit cu ea. 

-Dumnezeule! 

Mă enervasem. Încercam să nu-mi arăt niciodată 
enervarea față de copii, dar uneori nu mă puteam abține. 
Am oftat. 

-Bine. 

-Mi-e foame rău, tată. 

-la-l pe frate-tău şi ducetți-vă la maşină, i-am spus. O să 
mergem la un drive-în. 

Mai tirziu, în aceeaşi seară, în timp ce duceam copilaşul 
să-l culc, am atins cu cotul o fotografie de pe raftul cu 
cărți din sufragerie. A căzut pe podea şi m-am aplecat s-o 
ridic. Era o poză cu Julia şi Eric în Valea Soarelui, cînd 
puştiul avea patru ani. Amîndoi erau în costume de schi. 
Julia îl învăţa să schieze şi zimbea radios. Lîngă ea era o 
altă poză cu mine şi Julia la a unsprezecea aniversare a 
căsătoriei noastre, în Kona. Eu purtam o cămaşă 
hawaiiană ţipătoare, iar Julia avea la gît un colier din 
Hori, şi ne sărutam în apusul soarelui. A fost o excursie 
grozavă; de fapt, eram siguri că Amanda fusese concepută 
acolo. Mi-am amintii cum Julia a venit într-o zi de la 
lucru şi a spus: “lubitule, mai ţii minte cum spuneai că 
acele cocteiluri mai-tai sînt periculoase?” I-am spus că da. 
“Ei bine, hai să formulez astfel: e fată”. Am fost atît de 
surprins încît sifonul pe care-l beam mi-a ajuns în nas şi 


am izbucnit în rîs amîndoi. 

Pe urmă o poză cu Julia făcînd prăjituri împreună cu 
Nicole, care era atît de mică încît şedea pe tejgheaua din 
bucătărie şi picioarele nu-i ajungeau la margine. Cred că 
avea un an şi jumătate, nu mai mult. Încruntată de 
concentrare, Nicole mînuia un linguroi cît toate zilele cu 
aluat, mînjindu-se peste tot, în timp ce Julia abia se 
abținea să nu rîdă. 

Şi o fotografie de la o drumeţie prin Chicago, Julia 
ținînd-o de mînă pe Nicole, care avea şase ani, iar eu îl 
căram pe Eric pe umeri, cu gulerul cămăşii negru de 
transpirație - sau mai rău, dacă-mi aminteam bine ziua 
aia. Eric trebuie să fi avut vreo doi ani; încă mai purta 
scutece. Mi-aduc aminte că i se părea tare amuzant să-mi 
acopere ochii cu mînuţele în timp ce-l căram pe potecă. 

Fotografia cu drumeţia se mişcase în ramă, aşa că 
stătea în unghi. Am bătut cu degetul în ramă, încercînd 
s-o îndrept, dar nu s-a mişcat. Am observat că unele din 
celelalte fotografii erau decolorate sau că emulsia se lipise 
de sticlă. Nimeni nu se mai îngrijise de pozele astea. 
Bebeluşul smiorcăia în brațele mele, frecîndu-şi ochii cu 
pumnişorii. Sosise ora de culcare. Am pus pozele la loc pe 
raft. Erau doar nişte imagini vechi, din alte vremuri, mai 
fericite. Din altă viață. Păreau să nu mai aibă nici o 
legătură cu mine. Totul se schimbase între timp. 

Lumea se schimbase între timp. 

Am lăsat masa aranjată pentru cină în seara aceea, ca 
un reproş tăcut. Julia a observat-o cînd a ajuns acasă pe 
la zece. 

-lartă-mă, iubitule. 

-Ştiu că ai fost ocupată. 

-Am fost. Mă ierți? 

-Da. 

-Eşti cel mai bun bărbat, îmi zise şi-mi trimise o bezea 
din cealaltă parte a camerei. Mă duc să fac un duş. 

Şi se îndreptă spre culoar. Am urmărit-o în timp ce 
pleca. Pe culoar, s-a uitat în camera bebeluşului şi a 


intrat rapid înăuntru. O clipă mai tirziu am auzit-o 
gingurind şi pe fetiță bolborosind ceva. M-am ridicat din 
fotoliu şi m-am dus după ea. 

În camera întunecată, ea ţinea copilul în braţe şi îşi 
freca nasul de năsucul lui. I-am spus: 

-Julia... ai trezit-o. 

-Nu, n-am trezit-o, era trează. Nu-i aşa că erai trează, 
țucuraş? Erai trează, nu-i aşa, țoancă mică? 

Copilaşul îşi frecă ochii cu pumnişorii şi căscă. Arăta 
fără doar şi poate ca şi cum ar fi fost trezită din somn. 

Julia se întoarse spre mine în întunericul încăperii: 

-Zău că n-am trezit-o. De ce te uiţi aşa la mine? 

-Cum mă uit? 

-Ştii tu cum te uiţi. Într-un fel acuzator. 

-Nu te acuz de nimic. 

Bebeluşul începu să scîncească, apoi să plingă. 

-Cred că e udă, spuse ea şi mi-o dădu s-o ţin în drum 
spre culoar. Schimb-o tu, domnule Perfect. 


Acum între noi se crease o tensiune. După ce am 
schimbat copilul şi l-am culcat în pat, am auzit-o pe Julia 
cum ieşea din duş trintind uşa. Ori de cîte ori Julia 
începea să trintească uşile era pentru mine semnalul să 
mă duc la ea şi s-o îmbunez. Numai că în seara asta nu 
aveam chef. Eram iritat că trezise copilul şi mai eram 
iritat şi de neseriozitatea de care dăduse dovadă, spunînd 
că o să vină acasă devreme şi uitînd să sune ca să anunţe 
că nu mai vine. Mă temeam ca neseriozitatea ei să nu 
aibă vreo legătură cu o nouă dragoste. Sau că pur şi 
simplu nu-i mai păsa de familia ei. Nu ştiam ce să fac cu 
toate problemele astea, dar nici nu aveam chef să 
detensionez atmosfera. 

Am lăsat-o să trintească uşile. A trîntit atît de tare uşa 
glisantă a dulapului încît lemnul a crăpat. A tras o 
înjurătură. Era un alt semnal la care eu trebuia să vin la 
ea în pas alergător. 

M-am dus în sufragerie şi m-am aşezat într-un fotoliu. 


Am luat cartea pe care începusem s-o citesc şi am privit 
fix o pagină. Am încercat să mă concentrez dar, fireşte, n- 
am reuşit. Eram supărat şi am ascultat-o trintind 
lucrurile prin dormitor. Dacă o ţinea tot aşa, risca să-l 
trezească pe Eric şi pe urmă trebuia să mă ocup de el. 
Speram să nu ajungem acolo. 

În cele din urmă, gălăgia a încetat. Probabil că se băgase 
în pat. Dacă aşa stăteau lucrurile, însemna că în curînd 
avea să adoarmă. Julia putea să doarmă cînd ne certam. 
Eu nu puteam; rămineam treaz, supărat, şi umblam 
nervos prin casă, încercînd să mă calmez. 

Cînd în sfirşit am ajuns în pat, Julia dormea dusă. M- 
am strecurat sub pătură şi m-am întors pe o parte, cu 
spatele la ea. 


Era două dimineața cînd copilul a început să țipe. Am 
bijbiit după lumină, am răsturnat ceasul deşteptător, 
ceea ce a pornit ceasul-radio cu o piesă zgomotoasă de 
rock and roll. Am înjurat, am bijbiit pe întuneric şi într- 
un tîrziu am reuşit să aprind lumina, după care am oprit 
radioul. Copilul țipa întruna. 

-Ce-o fi păţit? a întrebat Julia somnoroasă. 

-Nu ştiu. 

M-am dat jos din pat, scuturind capul ca să mă 
dezmeticesc. M-am dus în camera bebeluşului şi am 
aprins lumina. Camera părea foarte luminoasă, cu 
tapetul ei cu clovni de culoare galbenă, foarte aprinsă. Ca 
din senin, m-am întrebat de ce-o fi ținut morţiş să nu iau 
suporturi galbene, cînd toată camera sugarului era 
zugrăvită în galben? 

Fetița stătea în picioare în pătuțul ei, ţinîndu-se de bare 
şi urlînd, cu gura larg deschisă şi respirînd întretăiat şi 
neregulat. Lacrimile îi curgeau şiroaie pe obraji. Am întins 
braţele spre ea, am luat-o în brațe şi am încercat s-o 
liniştesc. Mi-am zis că o fi fost vreun coşmar. Am legănat- 
o uşor, sperînd că se va linişti. 

Dar ea continua să țipe la fel de tare. Poate că o durea 


ceva, poate avea ceva în scutec. l-am controlat corpul. 
Atunci am observat iritația roşie, urită de pe abdomen, 
care se întindea de jur-împrejur şi spre git, în fişii 
paralele, ca urmele unor lovituri de bici. Julia intră şi 
spuse: 

-Nu poţi s-o linişteşti? 

-Ceva nu e în regulă cu ea, i-am spus, arătîndu-i iritația. 

-Are şi febră? 

I-am pus mîna pe frunte. Amanda era transpirată şi 
fierbinte, dar putea să fie şi de la plins. Restul corpului 
părea mai rece. 

-Nu ştiu... nu cred. 

Acum i-am văzut iritația şi pe coapse. Era acolo oare cu 
o clipă mai devreme? Mi s-a părut că o văzusem 
răspîndindu-se sub ochii mei. Deşi părea imposibil, fetița 
începu să țipe şi mai tare. Şi părea cuprinsă de o durere 
îngrozitoare, urlînd de mama focului. 

-Îmi pare rău, draga mea, îmi pare rău... i-am spus. 

Era clar că iritația se răspindea. 

Julia reveni şi spuse că a lăsat vorbă la doctor. 

-N-am de gînd să aştept, am răspuns. O duc la urgenţă. 

-Chiar crezi că e necesar? întrebă Julia. 

Nu i-am răspuns. M-am dus în dormitor ca să mă 
îmbrac. 

-Vrei să vin cu tine? m-a întrebat Julia. 

-Nu, rămii cu copiii. 

-Eşti sigur? 

-Da. 

-Bine, a spus ea şi s-a întors în dormitor. 

Mi-am luat cheile de la maşină. 

Copilul continua să țipe. 


-Îmi dau seama că nu e uşor de suportat, spunea 
medicul intern. Dar nu cred că e bine s-o sedăm. 

Ne aflam într-un compartiment delimitat cu perdele din 
salonul de urgenţă. Internul stătea aplecat asupra fetiţei 
care țipa, uitîndu-se în urechile ei cu ajutorul unui instru 


ment. Între timp, tot corpul fetiţei devenise roşu aprins. 
Arăta de parcă fusese opărită. 

Eram speriat. Nu mai auzisem de o chestie ca asta, un 
bebeluş care se înroşeşte văzînd cu ochii şi ţipă întruna. 
N-aveam încredere în medicul intern, care părea prea 
tînăr ca să fie şi competent. Nu avea cum să aibă 
experienţă; ai fi zis că nici nu se bărbierise. Eram nervos 
în draci, mutîndu-mi greutatea de pe un picior pe celălalt. 
Începeam să simt că mă cuprinde nebuneala, fiindcă de o 
oră fata mea țipa întruna, fără să se oprească nici măcar 
o dată. Nervii mei începeau să cedeze. Internul reuşea să 
ignore țipetele, dar nu-mi dădeam seama cum de reuşea. 

-Nu are febră, a spus el scriind ceva într-un grafic, dar 
la un copil de virsta ei asta nu înseamnă nimic. Pînă la 
un an, copiii pot să nu facă deloc febră, chiar şi în cazul 
unor infecții grave. 

-Şi pînă la urmă asta are? am întrebat. O infecție? 

-Nu ştiu. Din cauza iritației, bănuiesc că-i un virus. Dar 
ar trebui să primim rezultatele preliminare ale analizei 
singelui în... aa, bun. 

O soră aflată în trecere îi întinse o foaie de hîrtie. 

-Ăă... hnimm... Făcu o pauză. Ei bine... 

-Ei bine, ce? am spus, foindu-mă neliniştit. 

Medicul se uita la foaia de hirtie şi clătina din cap. Nu 
răspunse. 

-Care-i treaba? 

-Nu e o infecție, spuse el. Celulele albe sînt în număr 
normal, fracțiile proteice, normale. Nu prezintă nici un fel 
de mobilizare imună. 

-Asta ce înseamnă? 

Era foarte calm, cum stătea el acolo, reflectind 
încruntat. M-am întrebat dacă n-o fi chiar timpit. 
Medicina nu mai atrăgea oamenii cei mai buni, mai ales 
acum, cînd sistemul HMO”? se răspindise peste tot. 
Puştiulică ăsta putea să fie reprezentantul unei specii noi 
de doctori tîimpiți. 

-Trebuie să lărgim rețeaua de diagnosticare, a spus el. 


Va trebui să cer un consult chirurgical, un consult neuro 
logic, aşteptăm rezultatele de la dermatologie şi de la 
infecțioase. Asta o să însemne că o mulțime de oameni or 
să vorbească cu dumneavoastră despre copil, or să vă 
pună din nou aceleaşi întrebări, dar... 

-Nu-i nici o problemă, am spus. Nu mă deranjează. 
Dar... ce credeţi că are? 

-Nu ştiu, domnule Forman. Dacă nu e de natură 
infecțioasă, va trebui să căutăm alte cauze pentru această 
reacție cutanată. Aţi fost plecaţi cu ea în altă țară? 

-Nu, am răspuns clătinînd din cap. 

-Nici o expunere recentă la metale grele sau toxine? 

-Ca de exemplu? 

-Locuri de depozitare a deşeurilor, uzine industriale, 
expunere chimică... 

-Nu, nu. 

-Puteți să vă gîndiți la ceva care s-ar fi putut să provoace 
o asemenea reacție? 

-Nu, nimic... ia staţi, da, am vaccinat-o ieri. 

-Ce vaccin i-aţi făcut? 

-Nu ştiu, ce se face la vîrsta ei... 

-Nu ştiţi ce vaccin i-ați făcut? spuse el. Avea carnetul 
deschis, cu pixul ridicat deasupra paginii. 

-Nu, pentru numele lui Dumnezeu, i-am răspuns iritat. 
Nu ştiu ce vaccin i-am făcut. De fiecare dată cînd o duc 
acolo, i se face altă injecție. Voi sînteți doctorii, fir-ar să 
fie... 

-În regulă, domnule Forman, spuse el împăciuitor. Ştiu 
că e stresant. Spuneți-mi cum îl cheamă pe medicul 
dumneavoastră pediatru şi îl sun eu, e bine aşa? 

Am încuviințat din cap. Mi-am şters fruntea cu mîna. 
Transpirasem, l-am dictat numele pediatrului, iar el şi l-a 
notat în carnet. Am încercat să mă calmez. Încercam să 
gîndesc limpede. 

Şi în tot acest timp, copilaşul meu continua să țipe. 


După o jumătate de oră au început convulsiile. 


Au început în timp ce unul din consultanțţii în halate 
albe era aplecat deasupra ei şi o examina. Corpul ei firav 
s-a chircit şi s-a contorsionat. Scotea nişte icnete de 
parcă încerca să  vomite. Picioarele îi tresăreau 
spasmodic. A început să respire şuierat. Ochii i se 
rostogoleau în cap. 

Nu-mi mai amintesc ce-am spus sau ce-am făcut în 
momentul acela, dar un brancardier de gabaritul unui 
jucător de fotbal american a intrat şi m-a împins într-o 
latură a compartimentului, ţinindu-mă de brațe. M-am 
uitat peste umărul lui la cei şase oameni strînşi în jurul 
fiicei mele; o soră care purta un tricou Bart Simson îi 
înfigea un ac în frunte. Am început să urlu şi să mă agit. 
Brancardierul striga şi el întruna ceva ce nu înțelegeam, 
pînă cînd mi-am dat seama că spunea “vena scalpului”. 
Încerca să-mi explice că nu era altceva decît o perfuzie, 
pentru că bebeluşul se deshidratase. De-aia şi începuseră 
convulsiile. Am auzit vorbindu-se despre electroliți, 
magneziu, potasiu. 

În orice caz, convulsiile au încetat în cîteva secunde. Dar 
fetița a continuat să ţipe. 

Am sunat-o pe Julia, care între timp se trezise. 

-Cum e? 

-La fel. 

-Tot mai plînge? Ea e? 

-Da. 

O auzea în fundal pe Amanda. 

-Doamne Dumnezeule! Şi ce spun doctorii că are? 

-Încă nu se ştie. 

-Of, bietul copilaş. 

-Cred că au venit s-o vadă vreo cincizeci de doctori. 

-Pot să te ajut cu ceva? 

-Nu cred. 

-Bine. Să mă anunți. 

-În regulă. 

-Să ştii că nu dorm. 

-OK. 


Cu puțin timp înainte de ivirea zorilor, consultanții 
adunați acolo au anunțat că nu pot decide dacă fetița 
mea are o ocluzie intestinală sau o tumoare cerebrală, 
aşa că au solicitat un examen MRI. Cerul începuse să se 
lumineze cînd în sfirşit au dus-o în sala scanerului. 
Instalaţia mare şi albă ocupa mijlocul camerei. Sora mi-a 
spus că bebeluşul s-ar mai linişti dacă i-aş da o mînă de 
ajutor la pregătirea ei pentru examinare. Apoi i-a scos 
acul din scalp pentru că în timpul scanării MRI nu 
trebuia să existe nici un obiect metalic. Singele țişni şi se 
prelinse pe fața fetiţei, intrîndu-i în ochi. Sora şterse 
sîngele cu un tampon. 

Acum Amanda era imobilizată cu ajutorul unor curele pe 
planşeta albă care dispărea în măruntaiele maşinăriei. 
Fiica mea se holba îngrozită la instalație şi continua să 
tipe. Sora mi-a spus că pot să aştept în camera alăturată, 
cu tehnicianul. 

M-am dus într-o încăpere cu o fereastră care dădea 
înspre instalația MRI. 

Tehnicianul era un bărbat străin, cu pielea închisă la 
culoare. 

-Ce vîrstă are fetița? E fetiță, nu? 

-Da, e fetiță. Nouă luni. 

-Da' ştiu că are plămiîni! 

-Da. 

-Gata, începem. 

Era concentrat asupra butoanelor şi  cadranelor 
indicatoare, abia uitindu-se la fiica mea. Amanda 
dispăruse complet în interiorul maşinii. Suspinele ei se 
auzeau pițigăiate prin microfon. Tehnicianul mişcă un 
comutator şi pompa începu să bolborosească; făcea un 
zgomot considerabil. Dar tot îmi auzeam fetița țipind. 

Şi deodată, brusc, încetă. 

Nu mai scotea nici un sunet. 

-O-ho, am zis eu, uitindu-mă la tehnician şi la soră. Pe 
fețele lor se vedea că erau şocați. Toţi ne gindeam la 


acelaşi lucru, şi anume că se întimplase ceva îngrozitor. 
Inima a început să-mi bubuie. Tehnicianul a oprit grăbit 
pompa şi ne-am dus repede în camera cu instalația. 

Fiica mea stătea imobilizată pe planşetă, respirind cu 
greu, dar, după toate aparențele, era bine. Clipea 
încetişor, ca şi cum ar fi fost ameţită. Pielea ei căpătase 
deja o nuanţă roz, cu zone în care culoarea revenise la 
normal. Iritația dispărea sub ochii noştri. 

-Fir-aş al naibii, făcu tehnicianul. 


După ce am revenit în salonul de urgenţe, medicii nu au 
vrut să-i dea drumul acasă. Cei de la chirurgie continuau 
să creadă că are o tumoare sau o complicaţie intestinală 
şi voiau să o ţină sub observaţie în spital. Dar iritația 
continua să se retragă constant. După o oră, culoarea roz 
a pielii s-a atenuat, apoi a dispărut complet. 

Nimeni nu înțelegea ce se întimplase, iar medicii erau 
neliniştiți, l-au pus din nou o perfuzie în vena scalpului, 
în cealaltă parte a frunțţii. Dar cînd i-am dat o sticlă cu 
lapte artificial, Amanda a înghițit-o lacom, în timp ce o 
tineam în braţe. Se uita la mine cu obişnuita ei privire 
hipnotică din momentele în care se hrănea. Chiar părea 
să se fi făcut bine. A adormit în braţele mele. 

Am mai stat acolo încă o oră, după care am început să 
protestez zicînd că sînt nevoit să ajung acasă, la copii, pe 
care trebuie să-i duc la şcoală. N-a mai trecut mult pînă 
cînd doctorii au anunțat o nouă victorie a medicinei 
moderne şi m-au trimis acasă cu copilul. Amanda a 
dormit buştean tot drumul şi nu s-a trezit nici cînd am 
luat-o din maşină. Cerul nopţii se făcuse cenuşiu cînd am 
intrat cu ea în casă. 


ZIUA A TREIA 
6:07 A.M. 


În casă era linişte. Copiii încă nu se treziseră. Am găsit-o 
pe Julia stind în sufragerie, cu ochii pe fereastra dinspre 
curtea din spatele casei. Aspersoarele erau pornite, 
sisiind şi clănțănind. Julia ținea o ceaşcă cu cafea şi 
privea nemişcată pe fereastră. 

-M-am întors, am anunţat-o. 

Ea s-a întors spre mine şi a întrebat: 

-E bine? 

Am întins copilul spre ea şi am spus: 

-Aşa se pare. 

-Slavă Domnului. Am fost tare îngrijorată, Jack. 

Dar nu s-a apropiat de Amanda, n-a atins-o. 

-Am fost tare îngrijorată. 

Mi s-a părut că vocea ei sună straniu, distantă. Nu 
părea sincer îngrijorată, parcă spusese ceva de formă, ca 
şi cum ar fi recitat formulele rituale ale unei culturi pe 
care nu o înțelegea cu adevărat. Am privit-o cum soarbe 
din cafea. 

-N-am dormit toată noaptea de îngrijorată ce-am fost. M- 
am simţit îngrozitor. Doamne! 

Ochii ei m-au privit o clipă, apoi s-au îndreptat în altă 
parte. Avea o expresie de vinovăţie. 

-Vrei s-o ţii în brațe? 

-Păi, ăă... 

Julia clătină din cap şi arătă spre ceaşca din mină. 

-Nu în clipa asta, spuse ea. Trebuie să verific 
aspersoarele. Îmi inundă trandafirii. 

Şi a plecat în grădină. 

Am urmărit-o cu privirea cînd a ieşit în curte ca să se 
uite la trandafiri. Mi-a aruncat o privire fugară, apoi s-a 
dus să verifice ostentativ cutia de reglare a aspersoarelor 
de pe perete. A desfăcut capacul şi s-a uitat înăuntru. Nu 
pricepeam. Grădinarii reglaseră regulatoarele 


aspersoarelor săptămîna trecută. Poate că nu le reglaseră 
cum trebuie. 

Amanda a scîncit în brațele mele. Am dus-o în camera ci 
ca s-o schimb şi am pus-o în pătuț. Cînd m-am întors, 
am văzut-o pe Julia în bucătărie, vorbind la telefonul 
celular. Ăsta era încă unul din noile ei obiceiuri. Nu mai 
folosea telefonul fix; vorbea la celular. Cînd am întrebat-o, 
mi-a spus că era mai bine aşa, fiindcă făcea multe 
convorbiri interurbane, iar compania îi deconta facturile 
telefonului mobil. 

M-am apropiat mai lent şi am păşit pe covor. Am auzit-o 
spunînd: “Da, fir-ar să fie, sigur că vreau, dar acum 
trebuie să fim prudenti...” 

A ridicat privirea şi m-a văzut venind. Tonul ei s-a 
schimbat imediat. 

-OK, ăă... uite, Carol, cred că putem rezolva asta cu un 
telefon la Frankfurt. După aia, trimite-le un fax şi 
anunță-mă ce răspuns au dat, bine? 

După care a închis telefonul. Am intrat în bucătărie. 

-Jack, îmi displace să plec înainte să se scoale copiii, 
dar... 

-Trebuie să pleci? 

-Mă tem că da. A intervenit ceva la serviciu. 

M-am uitat la ceas. Era şase şi un sfert, - Bine. 

-Deci... te ocupi tu, ăă... de copii... 

-Sigur, mă ocup eu de tot ce trebuie. 

-Mulţumesc, te sun mai tirziu. 

Şi a plecat. 


Eram atît de obosit încît nu mai gîndeam limpede. 
Amanda dormea încă şi, cu puţin noroc, avea să mai 
doarmă cîteva ore. Menajera mea, Maria, a sosit la şase şi 
jumătate şi a aranjat castroanele pentru micul dejun. 
După ce au mîncat, i-am dus pe copii la şcoală. Încercam 
din răsputeri să rămîn treaz. Am căscat. 

Eric şedea pe scaunul din față, în dreapta mea. Şi el a 
căscat. 


-Eşti somnoros astăzi? 

El a încuviințat din cap. 

-Oamenii ăia nu m-au lăsat să dorm, a spus el. 

-Care oameni? 

-Oamenii care au venit la noi acasă azi-noapte. 

-Care oameni? am repetat eu întrebarea. 

-Ăia cu aspiratoarele, a spus el. Au dat cu aspiratorul 
peste tot. Şi au aspirat şi fantoma. 

De pe bancheta din spate, Nicole pufni disprețuitor: 

- Fantoma... 

-Cred că ai visat, băiete, am spus eu. 

În ultima vreme, Eric avusese coşmaruri intense care-l 
trezeau adesea în toiul nopții. Eram aproape sigur că se 
întimplase aşa pentru că Nicole îi dăduse voie să se uite 
împreună cu ea la filme de groază, ştiind că o să-l 
afecteze. Nicole era la vîrsta cînd filmele preferate aveau 
ca personaje principale ucigaşi mascaţi care omorau 
adolescentele după ce le violau. Vechea formulă: dacă faci 
sex, mori. Dar nu era ceva potrivit pentru Eric. Vorbisem 
cu ea de nenumărate ori să nu-l mai lase să vadă aşa 
ceva. 

-Nu, tată, n-a fost un vis, a spus Eric căscînd din nou. 
Au fost nişte oameni. Şi au fost o grămadă. 

-Aha. Şi cum a fost cu fantoma? 

-Era o fantomă. Cu totul din argint şi strălucea, numai 
că nu avea față. 

-Aha. 

Ne apropiasem de şcoală, iar Nicole îmi spunea că 
trebuia să vin s-o iau la patru şi un sfert în loc de patru 
fără un sfert, pentru că avea repetiție la cor după ore, iar 
Eric spunea că nu vrea să meargă la pediatru dacă i se va 
face o injecție. Am repetat eterna mantra a tuturor 
părinților: “Mai vedem”. 

Copiii au coborit din maşină, tirindu-şi rucsacurile după 
ei. Fiecare avea cîte un rucsac care cîntărea aproape zece 
kilograme. Nu reuşeam să mă obişnuiesc cu asta. Cînd 
eram de virsta lor, copiii nu aveau rucsacuri uriaşe. Ba 


chiar nu aveam deloc rucsacuri. Acum vedeam că toți 
copiii poartă aşa ceva. Îi vedeai pe micuţii din clasa a 
doua, încovoiaţi ca nişte şerpaşi, abia tirindu-se prin 
uşile şcolii sub greutatea sacilor din spinare. Unii copii 
aveau rucsacurile montate pe suporţi cu rotile, cărindu-le 
ca pe bagajele de la aeroport. Nu mă dumiream deloc. 
Lumea devenea digitală; toate obiectele deveneau mai 
mici şi mai uşoare. Numai copiii cărau la şcoală “bagaje” 
mai mari ca oricînd. 

Cu vreo două luni în urmă, la o şedinţă cu părinții, mi- 
am exprimat această nedumerire. lar directorul mi-a 
spus: “Da, e o mare problemă. Ne preocupă pe toți”. După 
care a schimbat subiectul. 

Nici asta n-am priceput-o. Păi, dacă toți erau 
preocupaţi, de ce nu făceau nimic în privința asta? Dar, 
fireşte, asta e în firea omului. Nimeni nu face nimic pînă 
nu e prea tirziu. Punem semafoare la intersecție după ce 
moare vreun copil. 

Am pornit cu maşina spre casă prin traficul leneş al 
dimineții. Mă gindeam că poate mai prind vreo două ore 
de somn. Era singurul lucru la care mă puteam gîndi. 


Maria m-a trezit în jurul orelor unsprezece, scuturindu- 
mă insistent de umăr. 

-Domnu' Forman, domnu' Forman. 

Eram ametit. 

-Ce este?! 

-Copilaşul. 

M-am trezit imediat. 

-Ce-a pățit? 

-Vedeți copilaşul, domnu' Forman. E toată... 

A făcut un gest, frecîndu-şi umărul şi brațul. 

-Ce-a pățit? 

-Vedeți copilul, domnu' Forman. 

M-am dat jos din pat şi m-am dus în camera copilului. 
Amanda se ridicase în picioare, ţinîndu-se de balustradă. 
Topăia şi zimbea fericită. Totul părea normal, exceptind 


faptul că tot corpul ei căpătase o culoare purpuriu- 
albăstrie uniformă. Ca o viînătaie imensă. 

-Of, Dumnezeule! am spus. 

Nu mai eram în stare să suport încă un episod la spital, 
nu mai eram în stare să suport alți doctori în halate albe 
care nu-ți spun nimic, nu mai eram în stare să suport 
încă o sperietură. Eram încă epuizat după noaptea 
trecută. Gindul că s-ar putea să fie ceva în neregulă cu 
fetița mea îmi răscolea măruntaiele. M-am dus la 
Amanda, care gilgiia de plăcere, zimbindu-mi. A întins o 
mînuţă spre mine, prinzind aerul, semn că trebuia s-o iau 
în brațe. 

Aşa că am luat-o în braţe. Părea că e bine, pentru că 
imediat m-a apucat de păr, încercînd să-mi dea jos 
ochelarii, aşa cum făcea întotdeauna. M-am simțit 
uşurat, chiar dacă acum puteam să-i văd mai bine pielea. 
Arăta ca şi cum ar fi fost lovită - avea culoarea unei 
vînătăi - numai că acea culoare era perfect uniformă. 
Amanda arăta ca şi cum ar fi fost cufundată într-o 
găleată cu vopsea. Uniformitatea culorii era alarmantă. 

Am hotărît că trebuie să-l sun, la urma urmelor, pe 
medicul de la camera de urgență. Am căutat cartea lui de 
vizită prin buzunare, în timp ce Amanda încerca să pună 
rnîna pe ochelarii mei. Am format numărul cu o mînă. 
Reuşeam să fac destul de multe lucruri cu o singură 
mînă. Am nimerit din prima încercare; s-a arătat 
surprins. 

-Oh, a spus el. Tocmai voiam să vă sun. Cum se simte 
fiica dumneavoastră? 

-Ei bine, pare să se simtă minunat, am spus, dînd capul 
pe spate, astfel încît Amanda să nu ajungă la ochelari. 
Fetiţa chicotea; era deja un joc. E bine, am spus, numai 
că... 

-Cumva s-a întîmplat să se învinețească? 

-Da, i-am spus. La drept vorbind, asta s-a întîmplat. De- 
asta v-am şi sunat. 

-Şi culoarea vineţie s-a răspîndit pe tot corpul? Uni 


form? 

-Da, i-am spus. Cam aşa ceva. De ce întrebaţi? 

-Ei bine, avem acum toate analizele de laborator şi totul 
e în regulă. Toate analizele au ieşit normal. Un copil 
sănătos. Acum mai aşteptăm doar rezultatul de la MRI, 
numai că MRI-ul s-a stricat. Au zis că o să dureze cîteva 
zile. 

Nu mai puteam să mă tot feresc, aşa că am pus-o pe 
Amanda în pătuț ca să pot vorbi. Bineînţeles că nu i-a 
plăcut treaba asta şi s-a schimonosit, pregătindu-se să 
plingă. I-am dat jucăria Cookie Monster şi a început să se 
joace cu ea. Ştiam că jucăria o să-mi ofere un răgaz de 
vreo cinci minute. 

-Oricum, spunea doctorul, mă bucur să aud că e bine. 

I-am spus că şi eu eram bucuros. 

A urmat o pauză. Doctorul şi-a dres glasul. 

-Domnule Forman, am observat că pe formularul de 
internare ați scris la ocupaţie inginer de software. 

-Aşa este. 

-Asta înseamnă că sînteți implicat în procesul de 
fabricație? 

-Nu. Eu mă ocup de elaborarea programelor. 

-Şi unde efectuaţi această activitate? 

-În Silicon Valley. 

-Şi nu lucraţi într-o fabrică, de exemplu? 

-Nu, lucrez într-un birou. 

-Înţeleg. O pauză. Pot să vă întreb unde anume? 

-De fapt, în momentul de față sînt şomer. 

-Înţeleg. Bun. Şi de cînd sînteţi şomer? 

-De şase luni. 

-Înţeleg. O pauză scurtă. Ei bine, voiam doar să 
lămuresc treaba asta. 

-De ce? 

-Poftim? 

-De ce mi-aţi pus întrebările astea? 

-A, păi, erau pe formular. 

-Pe ce formular? Am completat toate formularele la 


spital. 

-Ăsta e un alt formular, a spus el. E o anchetă a 
Oficiului pentru Sănătate şi Siguranţă a Muncii. 

-Care-i treaba, de fapt? 

-S-a mai raportat un caz foarte asemănător cu al fiicei 
dumneavoastră. 

-Unde? 

-La Spitalul General din Sacramento. 

-Cînd? 

-Acum cinci zile. Dar e o situație complet diferită. Era 
vorba de un naturalist de patruzeci şi doi de ani care a 
petrecut noaptea în munții Sierra, un expert în flora 
sălbatică. De vină a fost o anumită floare sau cam aşa 
ceva. Oricum, a fost internat la Sacramento. Şi a avut o 
evoluție clinică similară cu a fiicei dumneavoastră - 
izbucnire bruscă şi inexplicabilă, fără febră, reacție 
eritematoasă dureroasă. 

-Şi a încetat în timpul unei scanări MRI? 

-Nu ştiu dacă a făcut o MRI, a spus el. Dar se pare că 
acest sindrom - de ce natură o fi el - este autolimitat. 
Instalare foarte bruscă şi încetare la fel de bruscă. 

-E bine acum? Naturalistul? 

-E bine. A avut două zile pielea vinătă, şi nimic mai 
mult. 

-Bun, am spus. Mă bucur să aud asta. 

-Mi-am închipuit eu că o să vreţi să ştiţi, a spus el. 

Apoi a mai adăugat că o să revină cu nişte întrebări. M- 
ar deranja? l-am spus că mă poate suna oricind doreşte. 
M-a rugat să telefonez dacă apare vreo schimbare la 
Amanda şi i-am spus că o să-l sun. 

Amanda îl abandonase pe Cookie Monster şi stătea în 
picioare în pătuțul ei, ţinîndu-se cu o mînă de balustradă, 
iar cu cealaltă întinsă spre mine, prinzind aerul cu 
degetele ei micuţe. 

Am ridicat-o - şi în secunda următoare mi-a înhățat 
ochelarii. Am încercat să-i prind cumînaîntimp ce ea 
chițăia de plăcere. 


- Amanda... 

Prea tîrziu, apucase să-i arunce pe podea. 

Am clipit. 

Nu văd bine fără ochelari. Şi mai erau şi din cei cu ramă 
din sîrmă, greu de găsit acum. M-am lăsat în genunchi, 
continuînd să țin copilul, şi am măturat podeaua cu mîna 
în cercuri, sperînd să dau de sticlă. Dar n-am reuşit. Am 
mijit ochii, m-am mişcat puțin în față şi am dat din nou 
cu mîna pe jos. Tot nimic. Dar am văzut o sclipire 
luminoasă sub pătuț. Am lăsat copilul jos şi m-am tîrît 
dedesubt, mi-am recuperat ochelarii şi i-am pus la ochi. 
Pe cînd făceam toate astea, m-am lovit cu capul de pătuț 
şi m-am lăsat din nou în jos. 

Şi m-am pomenit că mă holbez la priza electrică din 
perete, de sub patul copilului. O cutie mică din plastic era 
băgată în priză. Am tras-o afară şi m-am uitat la ea. Era 
un cub cu latura de cinci centimetri, un limitator de 
supratensiune, un produs comercial obişnuit, fabricat în 
Thailanda. Tensiunile de intrare /ieşire erau imprimate în 
plas tic. Pe fund era lipită o etichetă pe care scria prop. 
ssvt, cu un cod de bare. Era una din acele etichete 
autocolante pe care firmele le lipesc pe obiectele de 
inventar. 

Am întors cubul pe toate fețele. De unde apăruse 
obiectul ăsta? De şase luni ştiam tot ce se întimplă în 
casă. Ştiam locul fiecărui obiect. Şi cu siguranță Amanda 
nu avea nevoie de un asemenea dispozitiv. Este necesar 
doar pentru protejarea aparatelor electronice sensibile, 
cum ar fi un com puter. 

M-am ridicat în picioare şi m-am uitat în jurul meu, ca 
să văd ce anume se mai schimbase. Spre surprinderea 
mea, mi-am dat seama că totul era schimbat - chiar dacă 
schimbările erau foarte mici. Pe abajurul lămpii de noapte 
a Amandei erau desenate personajele din Winnie-the- 
Pooh. Întotdeauna îl tineam pe Tigger îndreptat spre pat, 
pentru că Tigger era preferatul ei. Acum spre pat era 
îndreptat Eeyore. Păturica pe care o puneam pe Amanda 


cînd îi schimbam scutecele avea o pată într-un colț. Eu 
aşezam întotdeauna păturica cu pata în stînga-jos. Acum 
era în dreapta-sus. ineam alifiile contra iritațiilor 
provocate de scutece pe tejghea, spre stinga, dincolo de 
raza ei de acțiune. Acum alifiile erau prea aproape; putea 
oricînd să ajungă la ele. Şi mai erau şi altele... 

Menajera a intrat în cameră. 

-Maria, ai făcut curat în camera asta? 

-Nu, domnu' Forman. 

-Dar camera arată altfel. 

S-a uitat înjur şi a ridicat din umeri. 

-Nu, domnu' Forman. La fel. 

-Nu, nu, am insistat eu. E altfel. Uită-te. 

Am arătat spre veioză, spre păturică. 

-Altfel. 

Ea ridică din nou din umeri. 

-OK, domnu' Forman. 

Privirea ei trăda confuzie. Ori nu pricepea ce-i spuneam, 
ori îşi închipuia că am luat-o razna. Şi probabil că arătam 
ca unul care o luase razna, un bărbat adult obsedat de 
veioza Winnie-the-Pooh. 

I-am arătat cubul din mîna mea. 

-Ai mai văzut chestia asta pînă acum? 

-Nu, a răspuns ea, clătinînd din cap. 

-Era sub pătuţ. 

-Nu ştiu, domnu' Forman. 

L-a inspectat, întorcîndu-l în mîini. A ridicat din umeri 
şi mi l-a dat înapoi. Se purta firesc, dar avea în ochi o 
privire precaută. Am început să mă simt jenat. 

-OK., Maria. N-are importanţă. 

Ea s-a aplecat ca să ia copilul din pat. 

-Îi dau să mănînce acum. 

-Da, bine. 

Am ieşit din cameră cu o senzație stranie. 


Doar aşa, de amorul artei, am căutat “SSVT” pe Internet. 
Am găsit link-uri care trimiteau la Sri Siva Vishnu 


Temple, Şcoala de antrenament Waffen-SS de la Konitz, 
in signe naziste de vînzare, Subsystems Sample Display 
Tech nology, Şcoala Vocaţional-Tehnică din South Shore, 
Sisteme  Criostatice Optice Varilemp, o firmă care 
producea un tip special de gresie pentru pardoseli, o 
formaţie numită  SlinghotVenus, Federația de Tir 
Elvețiană - şi lista continua. 

Am renunțat să mai caut pe computer. 

M-am uitat pe fereastră. 

Maria îmi dăduse o listă de cumpărături, mizgălită cu 
scrisul ei greu inteligibil. Ar fi trebuit să fac 
cumpărăturile înainte să aduc copiii de la şcoală. Dar nu 
m-am mişcat din loc. Erau momente cînd ritmul 
implacabil al vieţii casnice părea să mă doboare, lăsindu- 
mă epuizat şi cu o senzaţie interioară de gol. În astfel de 
momente trebuia să stau potolit cîteva ore. 

Nu voiam să mă mişc. Nu în clipa asta. 

M-am întrebat dacă Julia avea să mă sune diseară şi m- 
am mai întrebat dacă va găsi vreun alt pretext. M-am 
întrebat ce aş face dacă, într-o bună zi, ar veni acasă şi 
m-ar anunța că este îndrăgostită de altcineva. M-am 
întrebat ce voi face dacă în momentul acela voi fi tot fără 
slujbă. 

M-am întrebat cînd o să reuşesc să-mi găsesc un 
serviciu. Răsuceam în miini micul dispozitiv, lăsîndu-mi 
mintea să zburde. 

Chiar în fața ferestrei pe care priveam era un arbore de 
coral, cu frunze cărnoase şi trunchiul verde. Era doar un 
arbust cînd l-am plantat, la puţin timp după ce ne-am 
mutat în noua casă. Fireşte că cei trei tipi care l-au adus 
l-au plantat, dar noi eram cu toții afară. Nicole venise cu 
lopăţica şi găletuşa de plastic. Eric, care încă mai purta 
Pampers, mergea de-a buşilea pe gazon. Julia i-a convins 
pe muncitori să rămină pină mai tirziu ca să termine 
treaba. După ce au plecat, am sărutat-o şi i-am şters 
pămîntul de pe nas. Ea a spus: “într-o bună zi, o să ne 
acopere casa în întregime”. 


Dar, după cum s-a văzut, nu s-a întimplat aşa. O 
creangă s-a rupt în timpul unei furtuni, aşa că arborele a 
crescut uşor înclinat. Arborele de coral are lemnul moale, 
iar crengile se rup cu uşurinţă. N-a crescut niciodată atît 
de mult încît să acopere casa. 

Dar amintirea era vie; privind pe fereastră, am revăzut 
întreaga noastră familie adunată pe gazon. Numai că era 
doar o amintire. lar mie mi-era teamă că nu mai 
corespundea cu realitatea. 


După ce lucrezi ani de zile cu sisteme multi-agent, 
ajungi să vezi viața prin prisma acelor programe. 

În esenţă, poţi să te gîndeşti la un mediu multi-agent ca 
la o tablă de şah, agenţii fiind piesele de joc. Agenţii 
interacționează pe tablă ca să atingă un scop, aşa cum 
piesele se mută pentru ciîştigarea jocului. Diferența e că 
nimeni nu mută agenții. Ei interacționează singuri pentru 
a produce un rezultat. 

Dacă ai proiectat agenţii să aibă memorie, ei pot şti 
lucruri despre mediul lor. Pot ține minte unde au fost pe 
tablă şi ce s-a întîmplat acolo. Se pot întoarce în anumite 
locuri, cu anumite aşteptări. În cele din urmă, 
programatorii spun că agenţii au credințe despre mediul 
lor şi că acționează în conformitate cu acele credințe. 
Desigur, asta nu e adevărat literalmente, dar s-ar putea 
la fel de bine să fie adevărat. Cel puțin aşa pare. 

Dar interesant este că, de-a lungul timpului, unii agenți 
îşi formează nişte credințe eronate. Fie ca urmare a unui 
conflict motivational, fie dintr-un alt motiv, ei încep să 
acționeze inadecvat. Mediul s-a schimbat, dar ei nu par 
să ştie acest lucru. Repetă stereotipuri perimate. 
Comportamentul lor nu mai reflectă realitatea tablei de 
şah. E ca şi cum ar fi rămas blocaţi în trecut. 

În programele evoluționiste, acei agenţi sînt omoriîți. Nu 
au copii. În alte programe multi-agent, ei sînt doar 
neglijați, împinşi spre periferie, în vreme ce corpul 
principal al agenților îşi continuă înaintarea. Unele 


programe au cîte un modul “Moartea cu Coasa” care îi 
selectează din cînd în cînd, scoţindu-i de pe tablă. 

Dar fapt este că aceştia rămîn blocați în trecut. Uneori 
se adună laolaltă, şi revin pe pistă. Alteori rămîn aşa. 

Asemenea gînduri îmi dădeau o stare acută de nelinişte. 
M-am foit în fotoliu şi m-am uitat la ceas. Cu o senzaţie 
de uşurare, am constatat că sosise timpul să plec după 
copii. 


Eric a început să-şi facă temele în maşină, în timp ce o 
aşteptam pe Nicole să termine repetiţia la teatru. A ieşti 
de acolo prost dispusă. A spus că fusese propusă pentru 
unul din rolurile principale şi, în loc de asta, profesorul 
de teatru o distribuise în cor. 

-Numai două replici! a zis ea trintind portiera. Vrei să 
ştii ce am de spus? Păi, mai întîi, “lată, acugşica vine 
John”. Iar în actul al doilea, “Pare destul de gravă treaba”. 
Două replici mari şi late! 

Se lăsă pe spate şi închise ochii. 

-Nu pricep care e problema domnului Blakey! 

-Poate crede că joci prost, opină Eric. 

-Căcat de şobolan! ripostă ea şi-l pocni în cap. Cur de 
maimuţă! 

-Gata! am spus eu în timp ce porneam maşina. 
Centurile de siguranță! 

-Căcăciosul ăsta mic nu ştie pe ce lume trăieşte, spuse 
Nicole, punîndu-şi centura de siguranţă. 

-Am spus că ajunge. 

-Ştiu că eşti scîrboasă, spuse Eric. Pfui. 

-Termină, Eric. 

-Da, Eric, ascultă-l pe taică-tău şi termină. 

-Nicole... 

I-am aruncat o privire prin oglinda retrovizoare. 

-Scu-zee. 

Era gata-gata să izbucnească în plins. l-am spus: 

-Draga mea, să ştii că-mi pare tare rău că n-ai obținut 
rolul pe care ţi-l doreai. Ştiu cît de mult ţi-l doreai şi 


trebuie să fii tare dezamăgită. 

-Nu. Nu-mi pasă. 

-Ei bine, îmi pare rău. 

-Serios, tată, nu-mi pasă. E ceva care ţine de trecut. 
Merg mai departe. Şi, o clipă mai tirziu: Ştii cine l-a luat”? 
Mucoasa aia de Katie Richards! Domnul Blakey e un 
căcănar! 

Şi pînă să mai apuc eu să zic ceva, a izbucnit în lacrimi, 
cu suspine mari şi teatrale. Eric s-a uitat la mine şi a dat 
ochii peste cap. 

Am condus pînă acasă propunîndu-mi să nu uit să 
vorbesc cu Nicole despre vocabularul ei după masa de 
seară şi cînd se va mai fi calmat. 


Tocam fasolea verde ca să intre mai bine în oala de fiert 
în aburi cînd Eric a venit şi s-a oprit în uşa bucătăriei. 

-Tată, unde e MP3-ul meu? 

-Habar n-am. 

Nu mă puteam obişnui deloc cu ideea că trebuia să ştiu 
unde se află obiectele personale ale fiecărui membru al 
familiei. Unitatea Game Boy a lui Eric, mănuşa lui de 
baseball, maiourile lui Nicole, brățara ei... 

-Păi, nu-l mai găsesc. 

Eric rămăsese în prag, fără să se apropie ca să nu-l pun 
să mă ajute la aranjarea mesei. 

-Ai căutat bine? 

-Peste tot, tată. 

-Îhî. Ai căutat şi-n camera ta? 

-În toate locurile. 

-În camera familiei? 

-Da, şi acolo m-am uitat. 

-În maşină? Poate l-ai uitat în maşină. 

-Nu l-am uitat, tată. 

-Sau l-ai lăsat în vestiar, la şcoală? 

-Nu avem vestiare, avem dulăpioare. 

-Te-ai uitat în buzunarele gecii? 

-Haide, tată, am căutat în toate locurile astea. Am nevoie 


de el. 

-Dat fiind că te-ai uitat peste tot, nici eu n-o să-l pot 
găsi, nu crezi? 

-Tată, vrei să mă ajuţi sau nu? 

Friptura înăbuşită mai avea o jumătate de oră pînă să 
fie gata. Am pus pe masă cuțitul şi m-am dus în camera 
lui Eric. M-am uitat în toate locurile obişnuite, în spatele 
dulapului, unde erau îngrămădite hainele lui (va trebui să 
vorbesc cu Maria despre asta), sub pat, în spatele tăbliei 
patului, în raftul de jos din baie şi sub grămezile de 
diverse obiecte de pe biroul lui. Eric avea dreptate. 
Aparatul nu era în camera lui. Ne-am îndreptat spre 
camera familiei. În trecere, am aruncat o privire în 
camera bebeluşului. Şi l-am văzut imediat. Era pe raftul 
de lingă masa pe care schimbam copilul, lingă tuburile cu 
alifie ale Amandei. Eric l-a luat de acolo cît ai clipi. “Hei, 
mulțumesc, tată!” După care a şters-o. 

N-avea nici un rost să-l întreb de ce se afla aparatul cu 
pricina în camera copilului. M-am întors în bucătărie şi 
mi-am reluat activitatea de mărunţire a păstăilor de 
fasole. Aproape imediat s-a auzit: 

-Taa-tăă! 

-Ce e? am strigat. 

-Nu merge! 

-Nu ţipa. 

S-a întors în bucătărie cu o mutră posomorită. 

-Ea l-a stricat. 

-Cine l-a stricat, măi? 

-Amanda. L-a umplut de bale sau cine ştie ce i-o fi făcut, 
şi l-a stricat. Nu e corect. 

-Ai verificat bateriile? 

S-a uitat la mine compătimitor. 

-Păi, sigur că le-am verificat, tată. Ti-am spus, ea l-a 
stricat! Nu e corect! 

Mă îndoiam că playerul lui pentru MP3-uri se stricase. 
Lucrurile astea erau alcătuite numai din componente inte 
grate, fără nici o parte în mişcare. Şi era prea mare ca să 


poată fi mînuit de bebeluş. Am vărsat fasolea pe tava 
oalei cu aburi şi am întins mîna: 

-Dă-mi-l să mă uit la el. 

Ne-am dus în garaj şi mi-am scos trusa de seule. Eric 
îmi urmărea fiecare mişcare. Aveam o trusă de scule mici 
speciale pentru computere şi aparate electronice. Am 
lucrat rapid. Patru şuruburi cu cap stea şi capacul din 
spate era în mina mea. Mă uitam atent la placa 
imprimată. Era acoperită cu un strat fin de praf cenuşiu, 
ca puful dintr-un uscător de haine, care acoperea toate 
componentele electronice. Aveam bănuiala că Eric 
alunecase şi căzuse cu aparatul în buzunar. Probabil că 
de-aia nu mai funcționa. Dar m-am uitat mai bine pe 
rama de plastic şi am văzut garnitura de cauciuc în locul 
unde capacul din spate se îmbina cu restul aparatului. 
Chestia asta era etanşă... aşa cum şi trebuia să fie. 

Am suflat praful ca să văd mai bine. Speram să văd 
unul din firele bateriei dezlipit sau vreun circuit de 
memorie care sărise din suport, oricum, ceva care să se 
poată repara uşor. M-am uitat atent la circuite ca să pot 
citi ce scrie pe ele. Scrisul nu se distingea, pentru că 
părea să fie un fel de... 

M-am oprit. 

-Ce este? a întrebat Eric, care nu mă scăpa din ochi. 

-la dă-mi lupa aia. 

Eric mi-a dat lupa mare, iar eu mi-am potrivit lampa cu 
lumină de mare intensitate, aplecindu-mă deasupra 
circuitului pentru a-l examina de aproape. Nu puteam 
desluşi scrisul fiindcă suprafața acestuia fusese corodată. 
Tot circuitul avea suprafața brăzdată de mici rîulețe, ca o 
deltă în miniatură. Acum înțelegeam de unde provenea 
praful. Erau resturile dezintegrate ale circuitului. 

-Poți să-l repari, tată? a întrebat Eric. Poţi să-l repari? 

Ce ar fi putut să provoace una ca asta? Restul plăcii de 
bază părea în regulă. Circuitul de control rămăsese 
neatins. Numai circuitul de memorie fusese deteriorat. 
Fără să fiu un specialist în hardware, mă pricepeam să 


fac reparaţii minore la computere. Ştiam să instalez 
drivere, să adaug module de memorie, chestii din astea. 
Mai lucrasem înainte cu circuite de memorie, dar nu mai 
văzusem aşa ceva. Nu-mi trecea prin minte decit că 
fusese un circuit defect. Probabil că aparatele astea de 
reprodus MP3-uri erau fabricate cu cele mai ieftine 
componente. 

-Tată, poţi să-l repari? 

-Nu, i-am spus. Trebuie un alt circuit. O să-ți cumpăr 
unul mîine. 

-Fincă l-a minjit ea, este? 

-Nu. Cred că a fost un circuit defect. 

-Tată, a lucrat perfect un an întreg. Ea l-a mînjit. Nu e 
corect! 

Ca la un semnal, fetița a început să plingă. Am lăsat 
aparatul pe masa din garaj şi m-am întors în casă. M-am 
uitat la ceas. Mai aveam exact timpul să-i schimb 
scutecele şi să-i amestec cerealele pentru cină înainte să 
fie gata friptura. 

Pe la nouă, Eric şi Amanda dormeau şi în casă nu se 
mai auzea decît vocea lui Nicole, care spunea “Pare destul 
de gravă treaba. Pare destul de gravă treaba. Pare destul 
de... gravă treaba.” Stătea în fața oglinzii din baie, se 
holba la propria ei imagine şi îşi repeta replica. 

Primisem un mesaj vocal de la Julia în care-mi spunea 
că o să ajungă acasă pe la opt, dar n-a ajuns. Tocmai mă 
pregăteam s-o sun şi să văd pe unde e. Oricum, eram 
obosit, prea obosit ca să adun energia necesară ca să-mi 
mai fac griji şi pentru ea. Învăţasem o mulțime de trucuri 
în ultimele luni - majoritatea implicînd folosirea din 
belşug a foliei de staniol, astfel încît să nu mai am de 
curățat atît de mult - dar chiar şi aşa, după ce am gătit 
cina, am aranjat masa, am hrănit copiii, am imitat 
avionul ca s-o conving pe Amanda să-şi înghită cerealele, 
am curățat masa, am şters scaunul înalt, am pus copilul 
în pat şi apoi am făcut curat în bucătărie, după ce-am 
făcut toate astea, eram obosit. Mai ales că bebeluşul 


scuipa întruna cerealele, iar Eric a repetat tot timpul cît a 
stat la masă că nu e corect, fiindcă el vrea aripioare de 
pui, nu friptură înăbugşită de vită. 

M-am prăbuşit în pat şi am dat drumul la televizor. 

Nu se vedeau decît paraziți şi mi-am dat seama că 
playerul DVD rămăsese pornit, întrerupind transmisia 
prin cablu. Am apăsat butonul telecomenzii şi aparatul a 
început să redea discul. Era prezentarea Juliei din urmă 
cu cîteva zile. 

Camera video s-a deplasat prin vene, ajungînd în inimă. 
Din nou am remarcat că serul sanguin era aproape 
incolor, plin de celule roşii care țopăiau. Julia vorbea. Pe 
masă, subiectul stătea întins cu antena deasupra 
corpului. 

-Acum ieşim din ventricul şi în față vedeți aorta... lar 
acum vom trece prin sistemul arterial. 

Se întoarse cu fața la aparatul de filmat. 

-Imaginile pe care le-aţi văzut s-au derulat foarte rapid, 
dar noi putem determina camera să execute mişcări 
ciclice timp de pină la o jumătate de oră şi putem obţine 
imagini compozite de mare fineţe ale oricărui organ dorim 
să-l studiem. Cu ajutorul unui cîmp magnetic puternic, 
putem chiar să oprim camera în loc. Cînd am terminat, 
nu avem decit să şuntăm circuitul sanguin cu ajutorul 
unei bucle intravenoase înconjurată de un cîmp magnetic 
puternic, să scoatem particulele şi să trimitem pacientul 
acasă. 

Imaginea video reveni la Julia. 

-Tehnologia pusă la punct de Xymos este sigură, fără 
riscuri şi extrem de uşor de utilizat. Nu necesită personal 
cu pregătire specializată, putind fi efectuată de o soră 
specializată în manipulări intravenoase sau de către un 
tehnician medical. Numai în Statele Unite, un milion de 
oameni mor în fiecare an din cauza bolilor vasculare. 
Peste treizeci de milioane au diagnosticate boli 
cardiovasculare. Perspectivele comerciale pentru această 
tehnologie de vizualizare sînt cît se poate de luminoase. 


Pentru că este nedureroasă, simplă şi lipsită de riscuri, va 
înlocui alte tehnici de vizualizare, cum ar fi tomografia 
computerizată şi angiografia, şi va deveni procedura 
standard. Vom comercializa nano-camerele, antena şi 
sistemele de monitorizare. Costurile pentru fiecare test nu 
vor depăşi douăzeci de dolari. Asta în contrast cu anumite 
tehnologii genetice la care, în momentul de față, costul 
per test se ridică la două-trei mii de dolari. Dar la numai 
douăzeci de dolari testul, ne aşteptăm ca veniturile pe 
plan mondial să depăşească în primul an patru sute de 
milioane de dolari. Şi o dată tehnologia standardizată, 
cifrele se vor tripla. Vorbim deci de o tehnologie care 
generează unu virgulă două miliarde de dolari pe an. 
Acum, dacă sînt întrebări... 

Am căscat şi am închis televizorul. Era impresionant, iar 
argumentațţia ei fusese convingătoare. De fapt, nu puteam 
pricepe de ce avea Xymos dificultăți să obțină următoarea 
rundă de finanțare. Pentru investitori, asta trebuia să fie 
o lovitură. 

Dar, pe de altă parte, poate că nici nu avea atitea 
probleme. Poate că doar se folosea de această criză de 
finanțare ca pretext pentru întirzierile ei zilnice. Care 
aveau cu totul alte motive. 

Am stins lumina. Stînd în pat şi uitindu-mă pe întuneric 
la tavan, prin fața ochilor au început să se perinde 
imagini fugare. Coapsa Juliei peste piciorul unui alt 
bărbat. Spatele arcuit al Juliei. Julia gîfiind din greu, cu 
muşchii încordați. Braţul ei ridicat ca să se sprijine de 
tăblia patului. Mi-am dat seama că nu pot opri derularea 
imaginilor. 

M-am dat jos din pat şi m-am dus să văd ce fac copiii. 
Nicole nu se culcase încă, trimitea e-mail-uri prietenilor. 
l-am spus că era timpul să stingă lumina. Eric se 
dezvelise în somn. L-am învelit la loc. Amanda avea tot o 
culoare purpurie, dar dormea dusă, cu respirația uşoară 
şi regulată. 

M-am întors în pat. Mi-am impus să adorm, să mă 


gindesc la altceva. M-am sucit şi m-am răsucit, mi-am 
aranjat perna, m-am sculat să beau un pahar cu lapte şi 
să mănînc nişte prăjiturele. În cele din urmă, în sfirşit, 
am picat pradă unui somn agitat. 

Şi am avut un vis foarte ciudat. 

La un moment dat, în timpul nopţii, m-am întors în pat 
şi am văzut-o pe Julia stînd în picioare lingă pat, 
dezbrăcîndu-se. Se mişca lent, obosită sau foarte 
visătoare, descheindu-şi bluza. Era întoarsă cu spatele la 
mine, dar îi vedeam fața în oglindă. Era frumoasă, 
aproape ca o regină. Trăsăturile ei erau mai fine decit 
tineam eu minte, deşi probabil că o avantaja lumina. 
Aveam ochii pe jumătate închişi. Nu băgase de seamă că 
mă trezisem. Continua să-şi descheie bluza, cu gesturi 
leneşe. Mişca buzele, ca şi cum ar fi vorbit în şoaptă sau 
s-ar fi rugat. Privirea ei era absentă, părea îngîndurată. 

Deodată, sub privirile mele, roşul buzelor ei a căpătat o 
nuanţă închisă, după care s-a preschimbat în negru. Ea 
n-a remarcat acest lucru. Negreala s-a răspîndit de pe 
buze pe obraji şi peste partea de jos a feței, întinzindu-se 
şi pe git. Mi-am ţinut respiraţia. Simțeam un mare 
pericol. Negreala se întindea acum ca o perdea în josul 
corpului, pînă cînd a acoperit-o în întregime, ca o manta. 
Nu i se mai vedea decit jumătatea de sus a feței. 
Trăsăturile ei erau netulburate. De fapt, părea total 
absentă, privind în gol, cu buzele mişcîndu-i-se tăcute. 
Uitindu-mă la ea, am simţit cum mă cuprinde frigul pînă 
la oase. Apoi, o clipă mai tirziu, perdeaua neagră a 
alunecat spre podea şi a dispărut. 

Julia, normală din nou, a terminat cu dezbrăcatul bluzei 
şi s-a dus în baie. 

Am vrut să mă ridic să mă duc după ea, dar am 
constatat că nu pot să mă mişc. O oboseală cruntă mă 
țintuia în pat, imobilizindu-mă. Eram atît de epuizat încât 
abia mai puteam să respir. Senzaţia sufocantă de 
oboseală s-a intensificat rapid şi mi-a copleşit conştiinţa. 
În clipa aceea am simţit că mi se închid ochii şi am 


adormit. 


ZIUA A PATRA 
6:40 A.M. 

A doua zi de dimineață, visul îmi stăruia proaspăt în 
memorie, viu şi tulburător. Îl simţeam teribil de real, 
parcă nici nu fusese un vis. 

Julia se trezise deja. M-am sculat şi am dat ocol patului, 
spre locul unde o văzusem noaptea trecută. M-am uitat la 
covor, la noptieră, la cearşaful încreţit şi la pernă. Nu era 
nimic neobişnuit, nimic nelalocul lui. Nici o linie neagră, 
nici un semn pe nicăieri. 

M-am dus în baie şi m-am uitat la cosmeticele «i, 
aranjate frumos în partea ei de chiuvetă. N-am văzut 
decît lucruri banale. Oricit de tulburător fusese visul 
meu, rămînea totuşi doar un vis. 

Dar o parte din el era cît se poate de adevărată: Julia 
arăta mai frumoasă ca oricind. Cînd am găsit-o în 
bucătărie, turnindu-şi cafea în ceaşcă, am observat că 
fața ei avea în tr-adevăr trăsături mai fine, mai 
atrăgătoare. Julia avusese întotdeauna o față bucălată. 
Acum fața ei era suplă, cu trăsături bine definite. Arăta 
ca un manechin de modă de mare clasă. Chiar şi corpul 
ei - acum că mă uitam mai atent - părea mai suplu, mai 
musculos. Nu slăbise, ci doar arăta cochetă, bine făcută 
şi energică. 

-Arăți nemaipomenit, i-am spus. 

-Nu-mi pot imagina de ce, a replicat ea rizînd. Sînt frîntă 
de oboseală. 

-La ce oră ai ajuns? 

-Pe la unsprezece. Sper că nu te-am trezit. 

-Nu, dar am avut un vis tare ciudat. 

-O, da? 

-Da, se făcea... 

-Mami! Mami! 

Eric dădu buzna în bucătărie. 

-Nu e corect! Nicole nu vrea să mai iasă din baie. E acolo 
de o oră. Nu e corect! 


-Du-te în baia noastră. 

-Dar am nevoie de ciorapi, mami. Nu e corect. 

Asta era o problemă arhicunoscută. Eric avea două 
perechi preferate de ciorapi pe care îi purta zi după zi 
pînă se înnegreau. Din cine ştie ce motiv, ceilalți ciorapi 
din sertar nu-l satisfăceau. Niciodată n-am putut să-l fac 
să-mi explice de ce. Dar punerea ciorapilor dimineața era 
o problemă capitală pentru el. 

-Eric, i-am spus eu, am mai vorbit despre asta, trebuie 
să-ți pui ciorapi curați. 

-Dar ăia sînt ciorapii mei buni! 

-Eric, ai o grămadă de ciorapi buni. 

-Nu e corect, tată. E de o oră acolo, nu glumesc. 

-Eric, du-te şi ia-ți alți ciorapi. 

-Tată... 

M-am mulțumit să arăt cu degetul spre dormitorul lui. 

-Of, Doamne. 

A ieşit bombănind cum că nu era corect. 

M-am întors spre Julia ca să reiau conversaţia. Se uita 
la mine cu răceală. 

-Nici măcar nu-ți dai seama, este? 

-Ce să-mi dau seama? 

-A venit şi mi s-a adresat mie, iar tu te-ai băgat între 
noi. Ai acaparat toată treaba din cîte văd. 

Imediat mi-am dat seama că avea dreptate. 

-Scuză-mă, i-am spus. 

-Nu prea apuc să-mi văd copiii zilele astea, Jack. Cred 
că ar trebui să pot să interacționez şi eu cu ei fără ca tu 
să preiei controlul. 

-Îmi pare rău. Mă ocup de chestiile astea ziua-ntreagă şi 
probabil că... 

-Asta e o problemă serioasă, Jack. 

-Am spus că-mi pare rău. 

-Ştiu foarte bine ce ai spus, dar nu cred că-ţi pare chiar 
aşa de rău, fiindcă nu te văd facînd ceva ca să-ți schimbi 
comportamentul dictatorial. 

-Julia, am spus. Acum încercam să-mi controlez furia. 


Am tras aer în piept. Ai dreptate. Îmi pare rău că s-a 
întîmplat aşa. 

-Nu faci decit să-mi închizi gura şi mă ţii departe de 
copiii mei... 

-Julia, fir-ar să fie, nu eşti niciodată acasă! 

O linişte ca de gheață. Apoi: 

-Ba sînt aici, fără doar şi poate, a spus ea. Să nu 
îndrăzneşti să spui că nu sînt. 

-Ia stai puţin, stai o clipă. Cînd eşti acasă? Cînd a fost 
ultima oară cînd ai ajuns la timp la cină, Julia? Nu 
aseară, nici cu o seară înainte, nici cu două seri înainte. 
N-ai ajuns de o săptămînă întreagă, Julia. Nu eşti aici. 

Se uită la mine cu o căutătură feroce. 

-Nu ştiu ce încerci să faci, Jack. Nu ştiu ce joc joci. 

-Nu e vorba de nici un joc aici. Ţi-am pus o întrebare. 

-Sînt o mamă bună şi încerc să fac față unui post foarte 
solicitant,foarte solicitant, şi nevoilor familiei. lar din 
partea ta nu primesc nici un fel de ajutor. 

-Ce tot vorbeşti? am izbucnit eu, ridicînd şi mai mult 
vocea. Începeam să am o senzaţie de ireal în toată 
povestea asta. 

-Mă subminezi, mă sabotezi, îi întorci pe copii împotriva 
mea, îşi continuă ea rechizitoriul. Să nu crezi că nu văd 
ce faci. Nu mă sprijini deloc. După toți anii ăştia de 
căsnicie, trebuie să-ți spun că te porți mizerabil față de 
soția ta. 

După care ieşi din încăpere cu pumnii încleştați. Era atît 
de minioasă, încît n-a remarcat că Nicole se oprise în fața 
uşii şi ascultase toată cearta. Şi uitîndu-se lung la mine, 
în timp ce maică-sa a trecut pe lingă ea. 


Acum mergeam cu maşina la şcoală. 

-E nebună, tată. 

-Nu, nu e nebună. 

-Ba ştii bine că e. Te prefaci doar. 

-Nicole, e mama ta. Mama ta nu e nebună. Acum 
munceşte foarte mult. 


-Asta mi-ai spus şi săptămîna trecută, după ceartă. 

-Ei bine, se întimplă să fie adevărat. 

-Voi doi nu vă certați înainte. 

-Acum situaţia este foarte stresantă. 

Nicole pufni, încrucişă braţele şi privi drept înainte. 

-Nu ştiu cum de-i rabzi atitea. 

-lar eu nu ştiu de ce tragi cu urechea la nişte lucruri 
care nu te privesc. 

-Tată, de ce mă prosteşti? 

-Nicole... 

-Scu-zee. Dar de ce nu eşti în stare să porți o discuţie 
adevărată, în loc să-i iei apărarea tot timpul. Nu e normal 
ce face ea. Ştiu că şi tu crezi că e nebună. 

-Nu-i adevărat. 

De pe bancheta din spate, Eric o pocni peste ceafă, 
zicînd: 

-Ba tu eşti nebună. 

-Gura, băşinosule. 

-Ba tu să taci, boritură ce eşti! 

-Nu vreau să vă mai aud pe nici unul, am intervenit 
foarte energic. Nu am chef de chestii din astea. 

Intre timp ajunsesem în rondul din fața şcolii. Copiii au 
coborit din maşină. Nicole s-a dat jos, s-a întors spre 
mine ca să-şi ia rucsacul, mi-a aruncat o privire şi a 
plecat. 

Nu credeam că Julia e nebună, dar cu siguranță ceva se 
schimbase şi, rememorînd discuția de dimineață, m-am 
simțit neliniştit din alte cauze. O mare parte din 
comentariile ei lăsau impresia că îşi alcătuieşte un 
adevărat rechizitoriu împotriva mea. Metodic, pas cu pas. 

Tu eşti cel care mă izolezi şi mă îndepărtezi de copiii mei. 
Eu sînt prezentă, numai tu nu observi. Sint o mamă bună, 
încerc să echilibrez exigenţele unei slujbe foarte solicitante 
cu nevoile familiei mele. Nu mă sprijini deloc. Mă 
subminezi, mă sabotezi. Îi întorci pe copii împotriva mea. 

Mi-l închipuiam cu uşurinţă pe avocatul ei spunînd 
aceste lucruri la tribunal. Şi ştiam şi de ce. Conform unui 


articol pe care-l citisem de curind în revista Redbook, 
“alienarea afecțiunii” era argumentul “la modă” în 
tribunale. Tatăl întoarce copiii împotriva mamei. 
Otrăvindu-le mintea plăpîndă cu vorbe şi fapte. În vreme 
ce Mama, ca întotdeauna, nu are nici o vină. 

Orice tată ştia că sistemul juridic era implacabil înclinat 
în favoarea mamelor. Tribunalele îşi afirmau formal 
respectul pentru ideea de egalitate în drepturi, după care 
hotărau că orice copil are nevoie de mama lui. Chiar dacă 
aceasta era absentă. Chiar dacă-i bătea sau uita să le dea 
de mîncare. Atîta timp cît nu se droga sau nu le rupea 
oasele, în ochii tribunalelor era o mamă corespunzătoare. 
Şi chiar dacă se droga, era posibil ca tatăl să nu cîştige 
procesul. Fosta nevastă a unuia dintre prietenii mei de la 
MediaTronics era o dependentă de heroină care de ani de 
zile era clienta centrelor de reabilitare. În cele din urmă 
au divorțat şi copiii le-au fost încredințaţi în custodie 
comună. Se presupunea că e “curată”, dar copiii spuneau 
că nu e. Prietenul meu era îngrijorat. Nu voia ca fosta lui 
nevastă să-i ducă pe copii cu maşina cînd era sub 
influența drogurilor. Nu voia ca traficanțţii de droguri să 
mişune în preajma copiilor săi. Aşa că s-a dus la tribunal 
şi a cerut custodie exclusivă. A pierdut. Judecătorul a 
spus că soția se străduia sincer să-şi înfringă 
dependența, iar copiii aveau nevoie de mama lor. 

Asta era realitatea. lar acum mi se părea că Julia 
începea să-şi clădească rechizitoriul. Mă lua cu fiori. 


Îmi dădusem cu spumă de ras pe față cînd am auzit 
apelul pe celular. Era Julia. Sunase ca să-şi ceară scuze. 

-Îmi pare teribil de rău. Am spus numai prostii azi. Nu 
aşa gîndesc. 

-Adică cum? 

-Jack, ştiu că mă ajuţi. Bineînţeles că mă ajuţi. Nu m-aş 
putea descurca fără tine. Te descurci de minune cu copiii. 
Zilele astea parcă nu-s în apele mele. A fost o prostie, 
Jack. Îmi pare rău că am spus lucrurile alea. 


Cînd am închis telefonul m-am gîndit că ar fi fost tare 
bine dacă aş fi înregistrat convorbirea. 


La zece aveam o întîlnire cu “căutătoarea mea de 
slujbă”, Annie Gerard. Ne-am întîlnit pe terasa însorită a 
unei cafenele din Baker. Întotdeauna ne întilneam afară, 
pentru ca Annie să poată fuma. Avea laptopul pe masă, 
cu modemul wireless” conectat. O ţigară îi atîrna în 
colțul buzelor şi fumul o făcea să-şi țină ochii 
întredeschişi. 

-Ai găsit ceva? am întrebat-o în timp ce mă aşezam la 
masă în fața ei. 

-Da, la drept vorbind chiar am găsit. Două posibilități 
foarte bune. 

-Grozav, am spus, amestecindu-mi cafeaua espresso cu 
lapte. S-auzim. 

-Ce zici de asta? Analist cercetător şef la IBM, cu 
activitate în arhitectura sistemelor de distributie 
avansate. 

-Chiar în parohia mea. 

-Şi eu m-am gîndit la fel. Eşti supercalificat pentru 
postul ăsta, Jack. Ar urma să conduci un laborator cu 
şaizeci de oameni. Salariul de bază, două sute cincizeci, 
plus opțiuni pe o durată de cinci ani, plus procentaj din 
cîştigurile obținute pe orice se produce în laboratorul tău. 

-Sună minunat. Unde? 

-Armonk. 

-New York? Am clătinat din cap. În nici un caz, Annie. 
Ce mai ai? 

-Şef de echipă pentru proiectarea de sisteme multi-agent 
pentru o companie de asigurări care face data-mining!!0.. 
Este o ocazie excelentă, şi... 

-Unde? 

-Austin. 

Am oftat. 

-Annie, Julia are o slujbă care-i place, e foarte ataşată 
de postul ăsta şi n-o să renunțe la el acum. Copiii sînt la 


şcoală, şi... 

-Oamenii se mută tot timpul, Jack. Toţi au copii la 
şcoală. Copiii se adaptează. 

-Dar cu Julia... 

-Şi alți oameni au neveste care lucrează. Şi totuşi se 
mută. 

-Ştiu, dar treaba cu Julia e... 

-Ai discutat cu ea despre asta? Ai abordat subiectul? 

-Păi, nu, pentru că... 

-Jack. Annie se uită fix la mine pe deasupra laptopului. 
Cred că e timpul să termini cu prostiile. Nu eşti în poziția 
în care să faci mofturi. Începi să manifeşti simptome de 
viață-de-sertar. 

-Viață de sertar... 

-Exact. N-ai mai lucrat de şase luni. În high-tech asta 
înseamnă o perioadă lungă de timp. Firmele încep să-şi 
facă socoteala că dacă ţi-a luat atît de mult timp să-ţi 
găseşti de lucru, înseamnă că ceva nu e în regulă cu tine. 
Ei nu ştiu care-i adevărul, doar presupun că ai fost 
respins de prea multe ori, de prea multe companii. N-o să 
treacă mult timp şi n-or să te mai primească la nici un 
interviu. Nici în San Jose, nici în Armonk, nici în Austin, 
nici în Cambridge. Trenul a cam plecat din gară. Mă auzi? 
înţelegi ce-ţi spun? 

-Da, dar... 

-Nici un “dar”, Jack. Trebuie să vorbeşti cu soția ta. 
Trebuie să găseşti o cale ca să ieşi din sertar. 

-Dar nu pot să plec din Silicon Valley. Trebuie să rămîn 
aici. 

-Aici nu e prea bine, spuse ea şi ridică din nou ecranul 
laptopului. Ori de cîte ori pomenesc numele tău, primesc 
mereu - auzi, apropo, ce s-a mai întîmplat la 
MediaTronics? Don Gross o să fie pus sub acuzare? 

-Nu ştiu. 

-Sînt luni de zile de cînd aud zvonul ăsta, dar pare că nu 
se va întimplă niciodată. Spre binele tău, sper să se 
întimple curînd. 


-Nu pricep, am spus. Sînt perfect poziționat într-un 
domeniu “fierbinte”, prelucrarea distribuită multi-agent, 
şi... 

-Fierbinte? spuse ea uitindu-se chioriş la mine. 
Prelucrarea distribuită nu e “fierbinte”, Jack. E de-a 
dreptul radioactivă. Toată lumea din Silicon Valley 
consideră că progresele în domeniul vieţii artificiale vor 
veni de la prelucrarea distribuită. 

-Aşa este, am spus încuviințind din cap. 

În ultimii ani, viața artificială înlocuise inteligenţa 
artificială ca obiectiv pe termen lung al tehnicii infor 
maționale. Ideea era să se conceapă programe care să 
aibă atributele ființelor vii - capacitatea de a se adapta, de 
a coopera, de a învăța, de a se modifica în funcție de 
schimbări. Multe dintre aceste calități erau deosebit de 
importante în robotică şi începeau să fie obţinute prin 
prelucrarea distribuită. 


Prelucrarea distribuită însemna că trebuia să-ți divizezi 
munca între mai multe procesoare sau într-o rețea de 
agenţi virtuali pe care-i creai într-un computer. Acest 
lucru se făcea prin mai multe metode de bază. Una dintre 
ele era să creezi o populație numeroasă de agenți destul 
de tîmpiţi, care lucrau împreună la îndeplinirea unui ţel - 
exact cum o colonie de furnici lucra în cooperare pentru 
realizarea unui scop. Echipa mea realizase multe lucruri 
în această direcție. 

O altă metodă era să creezi o aşa-numită rețea neurală 
care mima rețeaua de neuroni din creierul uman. S-a 
dovedit că pînă şi o rețea neurală simplă avea o forță 
surprinzătoare. Aceste rețele puteau să învețe. Puteau să 
construiască pe baza experienței acumulate în trecut. 
Lucrasem şi în această direcție. 

lar a treia tehnică era să creezi gene virtuale în com 
puter şi să le laşi să evolueze într-o lume virtuală pînă 
cînd se atingea un anumit scop. 

Şi mai erau şi alte cîteva proceduri. Luate laolaltă, 


aceste proceduri reprezentau o imensă schimbare față de 
vechile noțiuni de inteligență artificială sau Al. Pe 
vremuri, programatorii încercau să scrie instrucțiuni care 
să acopere orice situație. De exemplu, încercau să înveţe 
computerele că, dacă o persoană cumpăra ceva de la 
magazin, trebuia să plătească înainte de a pleca. Dar 
aceste cunoştinţe care țineau de bunul-simț erau extrem 
de dificil de programat. Computerele făceau greşeli. 
Pentru evitarea acestora, trebuia scrise noi instrucțiuni. 
Urmau apoi alte greşeli, însoţite de alte instrucţiuni. În 
cele din urmă, programele deveneau gigantice, cu 
milioane de linii de cod, şi începeau să eşueze pur şi 
simplu din cauza complexităţii. Erau prea mari pentru a 
mai fi depanate. Nu mai puteai să-ți dai seama de unde 
proveneau erorile. 

Aşa s-a creat impresia că inteligenţa artificială bazată pe 
instrucțiuni nu avea să funcționeze niciodată. Numeroase 
personalități au făcut previziuni sumbre cu privire la 
sfirşitul inteligenței artificiale. Anii optzeci au fost o 
perioadă favorabilă pentru profesorii de engleză care 
credeau că niciodată computerele nu vor egala inteligența 
umană. 

Dar rețelele distribuite de agenţi ofereau o abordare cu 
totul nouă. lar filozofia programării se înnoise şi ea. 
Vechea programare bazată pe instrucțiuni era de tipul “cu 
susul în jos”. Sistemul ca întreg primea reguli de 
comportament. 

Dar noua programare era “cu fundul în sus”. Programul 
definea comportamentul agenților individuali la nivelul 
struc tural cel mai de jos. Dar comportamentul 
sistemului ca întreg nu era definit. În schimb, 
comportamentul sistemului reieşea ca rezultat al sutelor 
de mici interacțiuni care aveau loc la nivelul inferior. 

Din cauză că sistemul nu era programat, putea pro duce 
rezultate surprinzătoare. Rezultate care nu erau niciodată 
anticipate de către programatori. Acesta era motivul 
pentru care ele păreau a imita viața. Şi tot din acest motiv 


domeniul era “fierbinte”, pentru că... 


-Jack. 

Annie mă bătea pe mînă. Am clipit. 

-Jack, ai auzit ce ţi-am spus adineauri? 

-Scuză-mă. 

-Mă tem că nu-mi acorzi toată atenţia, spuse ea, 
suflindu-mi fumul țigării în față. Da, ai dreptate, lucrezi 
în tr-un domeniu fierbinte. Dar ăsta e un motiv în plus ca 
să-ți faci griji în privința vieții de sertar. Nu e ca şi cum ai 
fi un inginer electronist specializat în mecanisme pentru 
dispozitive optice. Schimbările din domeniile fierbinți se 
produc rapid. În şase luni, o companie poate avea succes 
sau poate da faliment. 

-Ştiu. 

-Eşti într-o situație riscantă, Jack. 

- Înţeleg. 

-Bun. Deci: o să vorbeşti cu soția ta? Te rog? 

-Da. 

-OK, spuse ea. Ai grijă s-o faci. Pentru că altfel n-o să te 
mai pot ajuta. 

Îşi aruncă mucul ţigării în restul meu de cafea. Mucul se 
stinse cu un sfiriit. Ea îşi închise scurt laptopul, se ridică 
şi plecă. 


Am încercat să o sun pe Julia, dar n-am reuşit să o 
prind. l-am lăsat un mesaj vocal. Ştiam că era o pierdere 
de timp fie şi numai să pomenesc de o mutare. Cu 
siguranță că va spune nu, mai ales dacă avea un nou 
prieten. Dar Annie avea dreptate, eram la ananghie. 
Trebuia să fac ceva. Trebuia să cer. 

Şedeam la biroul meu de acasă, întorcînd cutia SSVT în 
miîini şi încercînd să mă gîndesc la ce aveam de făcut. Mai 
aveam o oră şi jumătate pînă să plec după copii. Chiar 
voiam să vorbesc cu Julia. Am decis să o sun din nou 
prin centrala companiei, să văd dacă pot da de urma ei. 

-Xymos Technology. 


-Cu Julia Forman, vă rog. 

-O clipă, vă rog. 

Se auzi nişte muzică clasică, apoi o altă voce: 

-Biroul doamnei Forman. 

Am recunoscut-o pe Carol, asistenta ei. 

-Carol, Jack la telefon. 

-Oh, bună ziua, domnule Forman. Ce mai faceți? 

-Bine, mulțumesc. 

-O căutați pe Julia? 

-Da. 

-E plecată în Nevada, la fabrică. Să încerc să vă fac 
legătura acolo? 

-Da, te rog. 

-O clipă. 

Am rămas în aşteptare. Destul de mult timp. 

-Domnule Forman, în următoarea oră e într-o şedinţă. 
Mă aştept să sune după ce se termină. Vreţi să-i spun să 
vă sune? 

-Da, te rog. 

-Vreţi să-i transmit ceva? 

-Nu, am zis. Doar spune-i să-mi dea un telefon. 

-În regulă, domnule Forman. 

Am închis şi am privit în gol, învirtind cutia SSVT. E 
plecată în Nevcida. Julia nu-mi spusese nimic despre 
plecarea în Nevada. Am analizat în minte convorbirea cu 
Carol. Mi se păruse mie sau vocea lui Carol suna cam 
stinjenită? Ascundea ceva? Nu puteam fi sigur. Nu mai 
puteam fi sigur de nimic acum. M-am uitat pe fereastră 
şi, în timp ce priveam, aspersoarele au pornit, împrăştiind 
pe gazon conuri de apă. Era chiar în miezul zilei, un 
moment total nepotrivit pentru udat. Nu trebuia să se 
întimple. Aspersoarele fuseseră reglate în urmă cu cîteva 
zile. 

Uitindu-mă la apă, am început să mă simt deprimat. 
Parcă totul mergea anapoda. N-aveam serviciu, soția mea 
era absentă, copiii erau o problemă, mă simțeam 
permanent inadecvat în interacțiunea cu ei... iar acum şi 


timpitele de aspersoare funcționau aiurea. Aveau să 
pirjolească gazonul, dar-ar dracii. 
Şi deodată fetița a început să plingă. 


Am aşteptat ca Julia să sune, dar n-a făcut-o. Am tăiat 
fişii piepturile de pui (trucul era să păstrezi piepturile 
reci, semicongelate) pentru cină, fiindcă era un fel de 
mîncare la care copiii nu protestau niciodată. Am pus 
orezul la fiert. M-am uitat la morcovii din frigider şi am 
hotărît să-i folosesc în seara asta, chiar dacă erau cam 
vechi. 

M-am tăiat la deget în timp ce tocam morcovii. Nu era o 
tăietură mare, dar a sîngerat din abundență, iar 
leucoplastul n-a oprit singerarea. Singele continua să 
pătrundă prin pansament, aşa că am fost nevoit să pun 
altele noi. Era frustrant. 

Am luat masa de seară tirziu, iar copiii erau irascibili. 
Eric s-a plins zgomotos că tişiile de piept pregătite de 
mine erau sub orice critică, cele de la McDonald fiind mai 
bune, şi de ce nu puteam să cumpărăm din alea? Nicole a 
încercat mai multe variante de intonaţie pentru replicile 
ei de la teatru, în timp ce Eric o imita cu glas scăzut. 
Amanda a scuipat întruna cerealele pe care i le dădeam, 
pînă cînd m-am oprit şi le-am amestecat cu puţin piure 
de banane. După aceea a mîncat fără probleme. Nu ştiam 
de ce nu-mi trecuse prin minte pînă atunci chestia asta. 
Amanda crescuse şi nu mai accepta mîncarea fără gust. 

Eric îşi uitase temele la şcoală; i-am spus să-şi sune 
prietenii ca să vadă ce are de făcut, dar n-a vrut. Nicole a 
stat pe Internet o oră cu prietenii. Am intrat de mai multe 
ori în camera ei ca să-i spun să înceteze cu computerul 
pînă nu-şi termina temele, iar ea mi-a răspuns de fiecare 
dată “les imediat, tată”. Amanda nu avea astimpăr şi mi-a 
luat o grămadă de timp pînă am reuşit s-o culc. 

Am intrat din nou în camera lui Nicole şi i-am spus: 
“Acum, fir-ar al dracului! Nicole a început să plingă. Eric 
a venit ca s-o maimuțărească. L-am întrebat de ce nu era 


în pat la ora aia. Mi-a văzut expresia feței şi a şters-o cît 
ai zice peşte. Printre sughițuri, Nicole mi-a declarat că 
trebuie să-i cer scuze. l-am replicat că ar fi trebuit să facă 
aşa cum îi spusesem de două ori înainte. S-a dus în baie 
şi a trîntit uşa. Din camera lui, Eric a protestat vehement: 
“Nu pot să dorm cu balamucul ăsta!” 

Am ripostat: 

-Încă o vorbă şi nu mai pupi televizor o săptămînă. 

-Nu e corect! 

M-am dus în dormitor şi am dat drumul la televizor ca 
să văd ce mai rămăsese din meci. După o jumătate de oră 
m-am dus să văd ce fac copiii. Copilaşul dormea liniştit. 
Eric adormise şi dăduse jos toate păturile. L-am învelit 
din nou. Nicole învăța. Cînd m-a văzut, şi-a cerut scuze. 
Am îmbrățişat-o. 

M-am înapoiat în dormitor şi m-am mai uitat la meci 
vreo zece minute, după care m-a luat somnul. 


ZIUA A CINCEA 
7:10 A.M. 

Cînd m-am trezit dimineața, am văzut că partea de pat a 
Juliei nu era deranjată, iar perna nu arăta ca şi cum s-ar 
fi dormit pe ea. În noaptea trecută nu venise deloc acasă. 
Am verificat mesajele telefonice; nu era nici unul. Eric a 
intrat şi a văzut patul. 

-Unde-i mami? 

-Nu ştiu, băiete. 

-A şi plecat? 

-Cred că da... 

S-a uitat fix la mine, apoi la patul nedesfacut. După care 
a plecat din cameră. Nu se va împăca cu chestia asta. 

Dar începeam să cred că eu trebuia să o fac. Poate că ar 
trebui să vorbesc cu un avocat. Atît doar că, în mintea 
mea, discuția cu un avocat avea ceva irevocabil. Dacă 
problema era atit de gravă, probabil că era fatală. Nu 
voiam să cred că mariajul meu se dusese de ripă, aşa că 
am decis să amin discuția cu avocatul. 

Atunci am hotărît să o sun pe sora mea din San Diego. 
Ellen este psiholog clinician, are un cabinet particular în 
La Jolla. Era destul de devreme şi m-am gîndit că nu 
apucase să plece la muncă; mi-a răspuns la telefonul fix 
de acasă. S-a arătat surprinsă că am sunat-o. Îmi iubesc 
sora, dar sîntem foarte diferiți. În orice caz, i-am vorbit pe 
scurt despre bănuielile mele în legătură cu Julia şi 
motivele acestor bănuieli. 

-Zici că n-a venit acasă şi nici n-a sunat? 

-Exact. 

-Tu ai sunat-o? 

-Încă nu. 

-Cum aşa? 

-Nu ştiu. 

-Poate a avut un accident, poate e rănită... 

-Nu cred. 

-De ce? 


-Întotdeauna auzi cînd are loc un accident. Nu a fost 
nici un accident. 

-Pari supărat, Jack. 

-Nu ştiu. Poate. 

Sora mea a tăcut o clipă, după care a spus: 

-Jack, tu ai o problemă. De ce nu faci ceva? 

-Ca de exemplu? 

-Să te duci la un consilier pe probleme maritale. Sau la 
un avocat. 

-Of, Dumnezeule. 

-Nu crezi că asta ar trebui să faci? m-a întrebat ea. 

-Nu ştiu. Nu. Nu încă. 

-Jack. Nu a venit acasă azi-noapte şi nu s-a deranjat să 
sune. Eu constat că atunci cînd vrea să lanseze un 
indiciu, femeia asta parcă trage la țintă. Ce vrei mai clar 
de atît? 

-Nu ştiu. 

-Jack, repeţi întruna “nu ştiu”. Eşti conştient de asta? 

-Cred că da. O pauză. 

-Jack, te simţi bine? 

-Nu ştiu. 

-Vrei să vin la tine vreo două zile? Fiindcă pot, nu e nici 
o problemă. Trebuia să plec din oraş cu prietenul meu, 
dar firma lui tocmai a fost cumpărată. Aşa că sînt 
disponibilă, dacă vrei să vin. 

-Nu, nu e nevoie. 

-Eşti sigur? Mă îngrijorezi. 

-Nu, nu, am spus. Nu ai de ce să-ţi faci griji. 

-Eşti deprimat? 

-Nu. De ce? 

-Dormi bine? Faci exerciţii fizice? 

-Destul de bine. Cu exerciţiile nu prea mă omor. 

-Aha. Ţi-ai găsit slujbă? 

-Nu. 

-Perspective? 

-Nu prea. Nu. 

-Jack, a spus ea. Trebuie să vorbeşti cu un avocat. 


-Poate după un timp. 

-Jack! Ce se întîmplă cu tine? Să-ţi amintesc ce mi-ai 
spus chiar tu. Soția ta se poartă rece cu tine şi e mereu 
nervoasă. Te minte. Se poartă ciudat cu copiii. Pare să 
nu-i pese de familia ei. E furioasă şi mai mereu absentă. 
Situația se înrăutățeşte. Bănuieşti că are pe cineva. Azi- 
noapte nici măcar n-a mai venit acasă şi nici n-a dat un 
telefon. Iar tu ai de gînd să laşi chestia asta să treacă fără 
să faci nimic? 

-Nu ştiu ce să fac. 

-Ți-am spus. Du-te la un avocat. 

-Aşa crezi? 

-Bineînțeles că aşa cred. 

-Nu ştiu... 

A oftat, lăsînd să se audă un şuierat exasperat. 

-Jack, uite care-i treaba. Ştiu că uneori ai tendință spre 
pasivitate, dar... 

-Nu sînt pasiv, am replicat. Şi am adăugat: îmi dis place 
cînd mă psihanalizezi. 

-Nevastă-ta îşi face mendrele, tu crezi că-şi construieşte 
argumentația ca să-ți ia copiii, iar tu laşi ca toate astea să 
se întîmple. Eu aş zice că asta înseamnă pasivitate. 

-Şi ce-ar trebui să fac? 

-Ţi-am mai spus. (Un alt oftat exasperat.) OK. Îmi iau 
două zile şi vin la tine să te văd. 

-Ellen... 

-Să nu protestezi! Vin. Poţi să-i spui Juliei că vin să-ți 
dau o mînă de ajutor în privința copiilor. O să ajung acolo 
după-amiază. 

-Dar... 

-Să nu protestezi. 

Şi mi-a închis telefonul în nas. 


Nu sînt pasiv. Sint contemplativ. Ellen e foarte energică, 
are o personalitate perfectă pentru un psiholog fiindcă-i 
place să le spună oamenilor ce au de făcut. Sincer 
vorbind, eu cred că e cam agresivă. lar ea crede că eu sînt 


pasiv. 

Asta e părerea ei despre mine. Că m-am dus la Stanford 
la sfirşitul anilor şaptezeci şi am studiat biologia 
populației - un domeniu pur academic, fără aplicații 
practice, cu posturi disponibile numai în universități. Pe 
atunci, biologia populaţiei era revoluționată de studiile pe 
teren cu privire la viața animalelor şi de progresele din 
testele genetice. Amîndouă necesitau analiză 
computerizată, cu folosirea de algoritmi matematici 
avansați. N-am găsit programele de care aveam nevoie 
pentru cercetările mele, aşa că am început să mi le scriu 
singur. Şi aşa am alunecat spre ştiinţa computerelor - un 
alt domeniu pur academic, pentru pasionați. 

Numai că absolvirea facultății a coincis cu dezvoltarea 
fenomenului numit Silicon Valley şi cu explozia din 
domeniul calculatoarelor personale. Angajaţii puțin 
numeroşi din companiile abia înființate făceau avere în 
anii optzeci, şi m-am descurcat destul de bine la prima 
firmă la care am lucrat. Am cunoscut-o pe Julia, ne-am 
căsătorit, am avut copii. Totul mergea strună. Amindoi 
ciştigam foarte bine numai pentru că ne duceam la lucru. 
Am fost angajat de o altă companie; beneficii 
suplimentare, opțiuni mai mari. lar în anii nouăzeci am 
mers pe creasta ascendentă a valului. Deja nu mai 
făceam programare, supervizam elaborarea de software. 
Iar lucrurile se aranjau de la sine pentru mine, fără prea 
mari eforturi din partea mea. Pur şi simplu, mi-am urmat 
cursul vieții. N-a trebuit niciodată să lupt ca să mă afirm. 

Asta e părerea lui Ellen despre mine. Părerea mea e 
diferită. Companiile din Silicon Valley sînt cele mai intens 
competitive din istoria planetei. Toată lumea lucrează o 
sută de ore pe săptămînă. Toată lumea e angrenată într-o 
cursă contracronometru. Toată lumea reduce ciclurile de 
dezvoltare. Iniţial, ciclul pentru realizare unui produs 
nou, a unei versiuni noi avea o durată de trei ani. Pe 
urmă s-a redus la doi ani. Apoi a ajuns la optsprezece 
luni. lar acum se redusese la douăsprezece luni - în 


fiecare an, o nouă versiune. Dacă mai ţii cont şi de faptul 
că depanarea programelor în faza beta, lăsată în seama 
superspecialiştilor, durează cam patru luni, mai rămîn 
doar opt luni ca să faci munca propriu-zisă. Opt luni ca 
să revizuieşti milioane de linii de cod şi să ai grijă ca totul 
să funcționeze perfect. 

Pe scurt, Silicon Valley nu era cîtuşi de puţin un loc 
potrivit pentru o persoană pasivă, iar eu nu sînt aşa ceva. 
Îmi puneam zilnic pielea la bătaie. În fiecare zi trebuia să- 
mi demonstrez calitățile - altfel dispăream. Asta era 
părerea pe care o aveam despre mine. Şi eram sigur că 
aveam dreptate. 


Totuşi, şi Ellen avea dreptate într-o privinţă. Întreaga 
mea carieră se derulase sub semnul norocului. Pentru că 
domeniul meu inițial de specializare fusese biologia, am 
avut un avantaj atunci cînd programarea pentru 
computere a început să imite explicit sistemele biologice. 
De fapt, erau programatori care făceau un du-te-vino 
permanent între simularea computerizată şi studierea 
grupurilor de animale în mediul lor natural, aplicînd 
lecţiile dintr-un domeniu în celălalt. 

Dar, în plus, eu lucrasem în domeniul biologiei 
populaţiei - studiul grupurilor de organisme vii. lar ştiinţa 
computerelor evoluase în direcția imitării masive a 
structurilor de rețea - programarea populațiilor de agenți 
inteligenți. Era nevoie de o gîndire de un tip special 
pentru manipularea populațiilor de agenţi, iar eu mă 
pregătisem ani de zile pentru exact acel tip de gîndire. 

Aşa încît eram admirabil pregătit pentru tendinţele din 
domeniul meu şi am făcut progrese excelente o dată cu 
dezvoltarea noilor direcții. M-am aflat în locul potrivit la 
momentul potrivit. 

Lucrul ăsta era adevărat. 

Programele bazate pe agenţi care modelau populațiile 
biologice erau tot mai importante în lumea reală. La fel ca 
programele mele care imitau felul în care furnicile îşi 


căutau hrana pentru a controla rețelele de comunicații de 
mari dimensiuni. Sau programele care imitau diviziunea 
muncii în coloniile de termite pentru a controla reglarea 
termostatelor într-un zgîrie-nori. Şi foarte înrudite erau 
programele care imitau selecția genetică, folosite pentru o 
gamă largă de aplicaţii. Într-unui din aceste programe, 
martorilor unei crime li se arătau nouă fețe de oameni şi 
li se cerea să aleagă care semăna mai mult cu criminalul, 
chiar dacă nici una dintre fețe nu era a respectivului 
criminal; în continuare, programul le arăta alte nouă fețe, 
şi martorii trebuia să aleagă din nou. lar pe baza mai 
multor repetări, programul genera încet-încet o imagine 
compozită foarte precisă a feței căutate, mult mai exactă 
decit orice ar fi putut să obțină un grafician al poliției. 
Martorii nu trebuia să spună niciodată la ce anume 
reacționau în cazul fiecărei fețe. Nu trebuia decit să 
aleagă şi programul evolua. 

Şi pe urmă erau şi companiile specializate în 
biotehnologie, care descoperiseră că nu puteau să 
dezvolte noi proteine pentru că acestea aveau tendința să 
se plieze ciudat. Aşa că acum foloseau selecția genetică 
pentru a face ca noile proteine să “evolueze”. Toate aceste 
proceduri deveniseră practici standard în numai cîțiva 
ani. Şi erau din ce în ce mai puternice, din ce în ce mai 
importante. 

Aşa că, într-adevăr, mă aflasem în locul potrivit la 
momentul potrivit. Dar nu am fost pasiv, ci norocos. 


Încă nu apucasem să mă bărbieresc şi nici să fac duş. 
M-am dus în baie, mi-am scos tricoul şi mi-am privit 
imaginea din oglindă. Am constatat cu surprindere că în 
zona abdomenului se depusese un strat de grăsime. Sigur 
că aveam patruzeci de ani şi adevărul era că în ultima 
vreme cam neglijasem exerciţiile fizice. Şi nu pentru că 
eram deprimat. Dar fusesem ocupat cu copiii şi eram 
obosit mai tot timpul. Pur şi simplu n-am mai avut chef 
să fac exerciţii, atita tot. 


M-am uitat stăruitor la imaginea din oglindă şi m-am 
întrebat dacă nu cumva Ellen avea dreptate. 


Există o problemă cu toate cunoştinţele astea 
psihologice - nimeni nu le poate aplica asupra propriei 
persoane. Oamenii pot fi deosebit de perspicace în ceea ce 
priveşte defectele prietenilor, soților sau copiilor lor. Dar 
habar n-au ce se întîmplă cu ei înşişi. Aceiaşi oameni 
care observă cu mare claritate lumea din jurul lor nu 
întrețin decît fantezii cu privire la ei înşişi. Cunoştinţele 
psihologice nu sînt aplicabile dacă te uiţi într-o oglindă. 
Acest aspect bizar a rămas, din cîte ştiu eu, neexplicat. 

Personal, am considerat întotdeauna că există un 
indiciu în programarea computerelor, într-o procedură 
numită revenire. Revenirea înseamnă să faci ca un 
program să revină asupra lui însuşi, să-şi folosească 
propriile informaţii ca să repete iarăşi şi iarăşi anumite 
lucruri pînă cînd obține un rezultat. Această procedură se 
foloseşte pentru anumiţi algoritmi de sortare a datelor şi 
alte operațiuni asemănătoare. Dar trebuie făcută cu mare 
atenţie, fiindcă rişti să aduci computerul într-o stare 
numită regresie infinită. Este echivalentul din programare 
al acelor oglinzi de la bilciuri în care se reflectă alte 
oglinzi, şi alte oglinzi, din ce în ce mai mici, care se întind 
la infinit. Programul execută instrucțiunile, repetînd şi iar 
repetînd, dar nu se întîmplă nimic. Computerul se 
blochează. 

Întotdeauna m-am gîndit că la fel se întîmplă atunci 
cînd oamenii aplică informaţiile psihologice asupra lor 
înşişi. Creierul se blochează. Procesul gîndirii continuă la 
nesfirşit, dar nu ajunge nicăieri. Trebuie să fie ceva de 
genul ăsta, pentru că ştim că oamenii pot gîndi la ei înşişi 
la nesfirşit. Unii oameni nici nu se gîndesc la prea multe 
alte lucruri. Şi cu toate acestea oamenii nu par să se 
schimbe niciodată ca urmare a introspecţiei intense. 
Niciodată nu se înțeleg mai bine pe ei înşişi. Cunoaşterea 
de sine este un lucru foarte rar. 


Este aproape ca şi cum ai avea nevoie de altcineva ca să- 
ți spună cine eşti sau ca să-ți țină oglinda. Ceea ce, dacă 
te gîndeşti mai bine, este foarte ciudat. Sau poate că nu 
este. 

Există o veche întrebare în domeniul inteligenței 
artificiale, şi anume - dacă un program poate fi conştient 
de sine însuşi. Majoritatea programatorilor vor spune că 
este imposibil. S-a încercat acest lucru şi nu s-a reuşit. 

Dar există o versiunea mai fundamentală a acestei 
întrebări, respectiv întrebarea filozofică dacă vreun 
computer îşi înțelege propriile acțiuni. Unii ar spune că şi 
asta este imposibil. Computerul nu se poate cunoaşte pe 
sine din acelaşi motiv pentru care nu poți să-ți muşti 
dinții. Şi fără doar şi poate că pare ceva imposibil: 
creierul uman este cea mai complexă structură din 
univers, cu toate acestea creierele cunosc foarte puține 
lucruri despre ele însele. 

În ultimii treizeci de ani, aceste întrebări făcuseră 
obiectul unor discuții interesante la o bere, după orele de 
program. Niciodată nu fuseseră luate în serios. Dar în 
ultima vreme aceste întrebări filozofice căpătaseră o 
importanță nouă deoarece se înregistraseră progrese 
rapide în reproducerea anumitor funcții cerebrale. Nu 
întregul creier, ci doar anumite funcții ale acestuia. De 
exemplu, înainte să fiu concediat, echipa mea folosea 
procesarea multi-agent ca să permită computerelor să 
învețe, să recunoască modele repetitive în bazele de date, 
să înțeleagă limbajele naturale, să stabilească priorități în 
repartizarea sarcinilor. Important la aceste programe era 
că maşinile, computerele adică, învățau. Căpătau 
experiență şi îşi făceau treaba mai bine. Ceea ce era mai 
mult decît puteau pretinde unele ființe umane. 

Telefonul sună. Era Ellen. 

-Ţi-ai sunat avocatul? 

-Încă nu, pentru numele lui Dumnezeu! 

-Sînt în cursa de două şi zece spre San Jose. Ajung la 
tine acasă în jur de cinci. 


-Ascultă, Ellen, zău că nu e nevoie... 

-Ştiu asta. Nu fac decît să plec din oraş. Am nevoie de o 
pauză. Pe curînd, Jack. 

Şi a închis telefonul. Aşadar, acum ea avea să se ocupe 
de mine. 


În tot cazul, m-am gîndit că nu avea nici un rost să sun 
astăzi un avocat. Aveam prea multe de făcut. Trebuia să 
iau rufele de la curățătorie, aşa că am plecat într-acolo. 
Peste drum de curățătorie era o cafenea Starbucks şi m- 
am dus să-mi iau o cafea espresso cu lapte. 

Şi l-am văzut pe Gary Marder, avocatul meu, cu o 
blondă foarte tînără, îmbrăcată în nişte blugi lăsați pe 
şolduri şi un maiou scurt care lăsa să i se vadă buricul. 
Stăteau la coada de la casă şi se giugiuleau. Tipa nu 
părea să fi depăşit cu mult virsta colegiului. Stingherit, 
m-am întors să plec, cînd Gary m-a văzut şi mi-a făcut 
semn cu mina. 

-Hei, Jack. 

-Salut, Gary. 

A întins mîna şi i-am strins-o. A spus: 

-Uite, ea e Melissa. 

-Bună, Melissa. 

-Oh, bună. 

Părea vag iritată de această întrerupere, deşi nu puteam 
fi sigur. Avea acel aer absent pe care îl au unele fete 
tinere în preajma bărbaților. M-am gîndit că nu putea să 
aibă mai mult de şase ani peste virsta lui Nicole. Ce căuta 
ea în compania unui tip ca Gary? 

-la zi, Jack, cum merge treaba? a întrebat Gary, 
strecurîndu-şi mîna pe după mijlocelul gol al Melissei. 

-OK, i-am spus. Destul de bine. 

-Da? Mă bucur pentru tine. 

Dar mă privea încruntat. 

-Păi, ăă, mda... 

Stăteam acolo, ezitant, simțindu-mă caraghios în fața 
fetei. Era limpede că ea voia să plec de acolo. Dar m-am 


gîndit la ce mi-ar fi zis Ellen: Te-ai întilnit din întîmplare cu 
avocatul tău şi nici măcar nu i-ai pus o întrebare? 

Aşa că am spus: 

-Gary, ai un minut liber să vorbesc ceva cu tine? 

-Fireşte. 

I-a dat fetei bani ca să achite cafeaua şi ne-am retras 
într-un colț al sălii. Am coborit glasul şi i-am spus: 

-Uite ce e, Gary, trebuie să vorbesc cu un avocat 
specializat în divorțuri. 

-De ce? 

-Fiindcă am impresia că Julia are o aventură. 

-Ai impresia? Sau ştii sigur? 

-Nu. Nu ştiu sigur. 

-Prin urmare, ai doar o bănuială. 

-Da. 

Gary oftă şi-mi aruncă o privire. l-am spus: 

-Şi se mai întîmplă nişte chestii. A început să spună că 
întorc copiii împotriva ei. 

-Alienarea afecțiunii, spuse el încuviințind din cap. 
Clişeul juridic al momentului. Şi cînd face ea aceste 
afirmaţii? 

-Cînd ne certăm. 

Un nou oftat. 

-Jack, oamenii îşi spun tot felul de măgării cînd se 
ceartă. Asta nu înseamnă în mod necesar ceva anume. 

-Eu cred că înseamnă. Mi-e teamă că înseamnă. 

-Te supără chestia asta? 

-Da. 

-Ai văzut un consilier pe probleme maritale? 

-Nu. 

-Du-te şi consultă unul. 

-De ce? 

-Din două motive. Mai întîi, pentru că aşa e normal să 
procedezi. Eşti căsătorit cu Julia de multă vreme şi din 
cite ştiu a fost în cea mai mare parte o căsnicie reuşită. 
lar în al doilea rînd, pentru că astfel o să începi să 
stabileşti un istoric al încercărilor tale de a salva căsnicia, 


ceea ce contrazice acuzaţia de alienare a afecțiunii. 

-Da, dar... 

-Dacă ai dreptate cum că ea a început să-şi edifice o 
argumentație, va trebui să fii extrem de prudent, dragă 
prietene. E foarte greu să te aperi împotriva unei acuzații 
de alienare a afecțiunii. Copiii sînt supăraţi pe mama lor, 
iar ea va spune că tu ai provocat această reacție. Cum 
poţi să dovedeşti că nu e adevărat? Păi, nu poţi. Pe lingă 
asta, ai stat mult timp acasă, aşa că e uşor de imaginat 
că s-ar putea să fie adevărat. Juraţii te vor vedea ca pe un 
om nemulțumit, poate chiar animat de resentimente față 
de soția ta, care are serviciu. 

A ridicat mîinile. 

-Ştiu, ştiu că nimic din toate astea nu e adevărat, Jack, 
dar ce vreau să spun e că va fi un argument foarte simplu 
de demonstrat. lar avocatul ei îl va demonstra. Cuprins 
de resentimente, ai întors copiii împotriva ei. 

-Astea sint prostii. 

-Bineînţeles. Ştiu asta. 

Apoi, lovindu-mă prieteneşte cu palma pe umăr, mi-a 
zis: 

-Aşa că du-te la un consilier. Dacă ai nevoie de nişte 
nume, sună la cabinetul meu şi Barbara o să-ţi 
recomande doi-trei consilieri cu renume. 


Am sunat-o pe Julia ca să-i spun că Ellen venea la noi 
pentru cîteva zile. Bineînţeles, n-am reuşit să dau de 
Julia, ci doar de mesageria vocală a telefonului ei mobil. 
l-am lăsat un mesaj lung, în care îi explicam ce se 
întimplase. Apoi m-am dus la cumpărături, pentru că 
vizita lui Ellen presupunea unele provizii suplimentare. 
Plimbam căruciorul prin super-market cînd m-au sunat 
de la spital. Era tot doctoraşul fără barbă de la urgente. 
Mă sunase să vadă cum se mai simte Amanda şi i-am 
spus că viînătăile aproape că dispăruseră. 

-E bine, a spus el. Mă bucur să aud asta. 

-Ce se aude cu rezultatul de la MRI? 


Doctorul mi-a zis că rezultatele MRI nu erau relevante, 
pentru că maşina se defectase şi nu apucase să o 
examineze pe Amanda. 

-De fapt, ne facem griji cu privire la toate rezultatele din 
ultimele zile. Pentru că se pare că maşina s-a defectat 
lent, în timp. 

-Ce vreți să spuneți? 

-Păi, s-a corodat sau ceva de genul ăsta. Toate circuitele 
de memorie s-au transformat în pulbere. 

Am simțit că mă ia cu fiori, amintindu-mi de playerul 
pentru MP3-uri al lui Eric. 

-Şi cum de s-a întimplat una ca asta? am întrebat. 

-Ipoteza cea mai plauzibilă e că au fost corodate de o 
scăpare de gaz de la una din conductele din perete, 
probabil în timpul nopţii. Dacă a fost o scurgere de clor, a 
fost de ajuns. Ciudat este însă că numai circuitele de 
memorie au fost deteriorate. Celelalte circuite nu au pățit 
nimic. 


Lucrurile deveneau cu fiecare minut tot mai stranii. Şi 
au devenit şi mai stranii cîteva minute mai tîrziu, cînd 
Julia m-a sunat voioasă şi optimistă ca să mă anunţe că 
va veni acasă în cursul după-amiezei şi va ajunge mult 
înainte de cină. 

-Mă bucur tare mult c-am s-o văd pe Ellen, a spus ea. 
De ce ziceai că vine? 

-Cred că a vrut doar să plece din oraş. 

-Ei bine, o să fie nemaipomenit s-o ai în preajmă citeva 
zile. Să stai şi tu în compania unei persoane adulte. 

-Cred şi eu, am spus. 

Am aşteptat să-mi dea o explicaţie pentru faptul că nu 
venise acasă noaptea trecută. Dar nu a spus decit: 

-Hei, trebuie să plec, Jack, vorbim mai tirziu... 

-Julia, stai o clipă... 

-Ce e? 

Am ezitat, întrebîndu-mă cum să formulez. Am spus: 

-Am fost îngrijorat în privința ta azi-noapte. 


-Da? De ce? 

-Păi fiindcă n-ai venit acasă. 

-Dragule, te-am sunat. Am rămas blocată la fabrică. Nu 
ţi-ai verificat mesajele? 

-Ba da... 

-Şi n-ai găsit nici un mesaj de la mine? 

-Nu. N-am găsit. 

-Ei bine, nu ştiu ce s-a întîmplat. Ţi-am lăsat un mesaj, 
Jack. Am sunat mai întîi acasă şi am găsit-o pe Maria, 
dar ea n-a putut, ştii, era foarte complicat... Aşa că după 
aia am sunat pe celularul tău şi ţi-am lăsat un mesaj în 
care-ţi spuneam că trebuie să rămîn în fabrică pînă azi. 

-Ei uite că nu l-am primit, am replicat eu, încercînd să 
nu las impresia unui om bosumflat. 

-Îmi pare rău, dragule, dar vezi ce se întîmplă cu 
serviciul tău de telefonie mobilă. Oricum, ascultă, chiar 
trebuie să plec. Ne vedem diseară, OK? Te-am pupat. 

Şi a închis telefonul. 


Mi-am scos telefonul din buzunar şi l-am controlat. Nu 
era nici un mesaj. Am verificat jurnalul telefonului, dar 
nu fusese consemnat nici un apel în noaptea trecută. 

Julia nu mă sunase. Nimeni nu mă sunase. 

Am început să am o senzație de slăbiciune, care s-a 
transformat în depresie. Mă simțeam obosit, nu mă 
puteam mişca. Mă holbam la rafturile din supermarket. 
Uitasem de ce mă aflam acolo. 

Hotărisem să plec din magazin cînd telefonul mi-a sunat 
în mînă. L-am deschis: era Tim Bergman, tipul care-mi 
preluase postul la MediaTronics. 

-Şezi pe un scaun solid? m-a întrebat el. 

-Nu, de ce? 

-Am să-ți dau o veste destul de ciudată. Ține-te tare. 

-OK. 

-Don vrea să te sune. 

Don Gross era şeful companiei, tipul care mă 
concediase. 


-De ce? 

-Vrea să te re-angajeze. 

-Ce vrea? 

-Da. Ştiu. E o nebunie. Vrea să te re-angajeze. 

-De ce? 

-Avem probleme cu sistemele distribuite pe care le-am 
vîndut anumitor clienți. 

-Care dintre ele? 

-Ei bine, predprey. 

-Ăsta e unul dintre sistemele vechi, am spus. Cine l-a 
vîndut pe ăsta? 

Predprey era un sistem pe care îl concepusem cu peste 
un an în urmă. Ca majoritatea programelor noastre, era 
bazat pe modele biologice. Predprey era un program de 
căutare a unui obiectiv prestabilit, bazat pe dinamica 
animal de pradă / pradă. Dar avea o structură extrem de 
simplă. 

-Ei bine, Xymos a vrut ceva foarte simplu, mi-a explicat 
Tim. 

-Ați vîndut predprey celor de la Xymos? 

-Exact. De fapt, le-am vîndut licența. Cu un contract de 
asistență. Chestia asta ne scoate din minți. 

-De ce? 

-Fiindcă se pare că nu funcționează corect. Căutarea 
obiectivului a luat-o razna. O mare parte din timp, 
programul pare să-şi fi pierdut obiectivul. 

-Nu mă surprinde, am spus, pentru că nu am specificat 
stimulente. 

Stimulentele erau nişte “contragreutăți” de programare 
care susțineau obiectivele. Motivul pentru care aveai 
nevoie de stimulente era acela că, agenţii de rețea putind 
să învețe, procesul de învățare putea ajunge să-i abată de 
la obiectivul prestabilit. Ere nevoie de o cale de 
conservare a obiectivului inițial, astfel încît să nu se 
piardă. Adevărul era că te puteai lesne gîndi la 
programele cu agenţi ca la nişte copii. Programele uitau 
anumite lucruri, uitau alte lucruri, pierdeau lucrurile. 


Era un comportament emergent. Nu era programat, dar 
era rezultatul programării. Şi, după toate aparențele, asta 
se întimplă la Xymos. 

-Ei bine, spuse Tim, Don s-a gîndit că tu ai fost cel care 
ai condus echipa atunci cînd a fost scris programul, aşa 
că tu eşti cel mai nimerit să-l repari. În plus, soţia ta face 
parte din managementul de virf de la Xymos, aşa că 
readucerea ta în echipă îi va linişti pe cei din conducerea 
lor. 

Nu eram sigur de adevărul acestei ipoteze, dar n-am 
spus nimic. 

-Oricum, asta e situația, a continuat Tim. lar eu te-am 
sunat ca să te întreb dacă e cazul ca Don să te sune. 
Pentru că nu vrea să fie refuzat. 

Am simțit că mă cuprinde furia. Auzi, nu vrea să fie 
refuzat. 

-Tim, am spus eu. Nu mă pot întoarce să lucrez acolo. 

-A, păi, nici n-o să stai aici. O să lucrezi la fabrica 
Xymos. 

-A, da? Şi cum o să funcționeze treaba asta? 

-Don vrea să te angajeze pe un post de consultant 
itinerant sau cam aşa ceva. 

-Aha, am spus eu pe un ton cît mai neutru. 

Totul în legătură cu această propunere mi se părea o 
idee nefericită. Ultimul lucru pe care mi-l doream era să 
lucrez din nou pentru ticălosul acela de Don. Şi 
întotdeauna era o idee nefericită să revii la o companie de 
unde ai fost concediat - indiferent de motive, indiferent de 
condiții. Toată lumea ştia asta. 

Dar, pe de altă parte, dacă acceptam să lucrez în calitate 
de consultant, rezolvam problema “vieții de sertar”. Şi m- 
ar scoate din casă. Ar rezolva multe probleme. După o 
pauză, am spus: 

-Uite ce e, Tim, lasă-mă să mă mai gîndesc la chestia 
asta. 

-Vrei să te mai sun eu? 

-OK. Da. 


-Cînd să te sun? a întrebat el. 

Tensiunea din vocea lui era cît se poate de vădită. I-am 
spus: 

-Mi se pare că te cam presează treaba asta... 

-Păi, da, într-o anumită măsură. Cum îți spuneam, 
contractul ăsta ne scoate din minți. Am detaşat cinci 
programatori din echipa inițială, care trăiesc practic la 
fabrica Xymos. Şi nu reuşesc să-i dea de cap. Aşa că dacă 
nu eşti dispus să ne ajuţi, o să fim nevoiţi să căutăm în 
altă parte, imediat. 

-Bine, te sun eu miine, am spus. 

-Mîine dimineață? a sugerat el. 

-Bine, mîine dimineață. 


* 


Convorbirea cu Tim ar fi trebuit să mă facă să mă simt 
mai bine în anumite privințe, dar n-a reuşit. Am dus 
fetița în parc, am dat-o în leagăn un timp. Era în stare să 
se dea în leagăn douăzeci-treizeci de minute, şi mereu 
plîngea cînd o luam de acolo. Mai tîrziu, m-am aşezat pe 
bordura de beton a containerului de nisip cît timp a mers 
de-a bugilea şi s-a ridicat singură în picioare agățindu-se 
de ţestoasele din beton şi de alte obiecte dejoacă. Unul 
din țîncii mai mari a răsturnat-o, dar n-a plins deloc, pur 
şi simplu s-a ridicat în picioare. Părea să-i placă să se 
joace cu copiii mai mari. 

Mă uitam la ea şi mă gîndeam să reîncep lucrul. 


-Bineînțeles că le-ai spus că te duci, spuse Ellen. 

Eram în bucătărie. Abia sosise şi îşi lăsase valiza neagră 
nedesfăcută într-un colț. Ellen nu se schimbase deloc - la 
fel de slabă, de energică, de blondă şi de agitată. Sora 
mea părea că nu va îmbătrîni niciodată. Bea o cană cu 
ceai pe care şi-l preparase cu pliculeţe aduse de ea. Ceai 
oolong organic, spe cial cumpărat de la un anumit 
magazin din San Francisco. Nici în privința asta nu se 
schimbase - Ellen fusese întotdeauna mofturoasă cu 


mîncarea, încă din copilărie. Ca adult, călătorea cu 
ceaiurile la ea, cu sosurile pentru salate şi vitaminele 
personale, aranjate ordonat în pachețţele din hîrtie cerată. 

-Nu, nu le-am spus că mă duc. Am spus că o să mă mai 
gîndesc. 

-Să te mai gîndeşti? Glumeşti? Jack, tu trebuie să te 
întorci la muncă. Ştii bine asta. 

S-a uitat la mine cu un ochi critic. 

-Eşti deprimat. 

-Ba nu sînt. 

-Ar trebui să începi să bei ceai din ăsta, a spus ea. 
Cafeaua aia nu-ţi face bine la nervi. 

-Ceaiul are mai multă cafeină decît cafeaua. 

-Jack. Trebuie să te întorci la muncă. 

-Ştiu, Ellen. 

-Şi dacă e un post de consultant... n-ar fi perfect? Nu ți- 
ar rezolva toate problemele? 

-Nu ştiu. 

-Zău? Şi ce anume nu ştii? 

-Nu ştiu dacă mi s-au relatat toate detaliile, am spus. 
Adică, dacă Xymos are atitea probleme, cum se face că 
Julia nu mi-a vorbit nimic despre asta? 

Ellen clătină din cap. 

-Am impresia că, în ultima vreme, Julia nu prea-ți mai 
spune de nici unele. 

Privindu-mă stăruitor, Ellen m-a întrebat: 

-De ce n-ai acceptat pe loc? 

-Trebuie să fac mai întîi nişte verificări. 

-Ce să verifici, Jack? 

Tonul trăda lipsa ei de încredere. Ellen se comporta ca şi 
cum aş fi avut o problemă psihologică pe care trebuia să 
o rezolve. Abia trecuseră cîteva minute de cînd eram 
împreună şi sora mea începea să mă irite. Sora mea mai 
mare, care mă trata de parcă aş fi fost din nou copil. M- 
am ridicat în picioare: 

-Uite care-i treaba, Ellen. Mi-am petrecut viața în mediul 
ăsta şi ştiu cum funcționează. Două sînt motivele posibile 


pentru care Don mă vrea înapoi. Primul e că firma e în 
impas şi ei cred că îi pot ajuta. 

-Asta au şi spus. 

-Corect. Asta au spus. Dar cealaltă posibilitate e că 
lucrurile s-au împotmolit în asemenea măsură, încît nu 
se mai poate face nimic - iar ei ştiu asta. 

-Prin urmare, au nevoie de unul pe care să-l scoată 
vinovat? 

-Exact. Au nevoie de un țap ispăşitor. 

Am văzut-o că se încruntă. Ezita. 

-Chiar crezi asta? 

-Nu ştiu, tocmai asta e problema. Dar trebuie să aflu. 

-Lucru pe care-l vei face cum?... 

-O să dau nişte telefoane. Poate că o să Tac miine o 
vizită neanunțată la fabrică. 

-OK. Asta mi se pare îndreptățit. 

-Mă bucur că am aprobarea ta. 

N-am putut să spun asta tară să las să se simtă iritarea 
din glas. 

-Jack, a spus ea ridicîndu-se ca să mă îmbrățişeze. Sînt 
îngrijorată pentru tine, atita tot. 

-Apreciez asta, am replicat. Dar aşa nu-mi eşti de ajutor. 

-Bun. Atunci ce pot să fac ca să-ţi fiu de ajutor? 

-Să ai grijă de copii în timp ce dau nişte telefoane. 


M-am gîndit să-l sun mai întîi pe Ricky Morse, tipul pe 
care-l întilnisem în supermarket cînd cumpăra scutece 
Huggies. Îl cunoşteam de multă vreme pe Ricky. Lucra la 
Xymos şi era destul de neglijent în privința informaţiilor 
ca să-mi poată spune ce se întîmplă de fapt acolo. 
Singura problemă era că Ricky lucra la sediul din Silicon 
Valley şi chiar el îmi spusese că punctul de interes se 
mutase la sediul fabricii. Dar pentru mine era un punct 
de pornire a cercetărilor. 

L-am sunat la birou, dar secretara mi-a spus: 

-Îmi pare rău, dar domnul Morse nu e în birou. 

-Ştiți cumva cînd se întoarce? 


-N-aş putea să vă spun. Vreţi să-i lăsați un mesaj vo 
cal? 

I-am lăsat lui Ricky un mesaj vocal. Apoi l-am sunat pe 
numărul de acasă. Mi-a răspuns nevastă-sa. Mary se 
pregătea să-şi dea doctoratul în istoria Franței. Mi-o 
închipuiam legănînd copilul şi citind dintr-o carte 
deschisă în poală. l-am spus: 

-Ce mai faci, Mary? 

-Bine, Jack. 

-Ce face copilaşul? Ricky mi-a spus că n-a făcut 
niciodată iritații de la scutece. Sînt invidios. 

Încercam să vorbesc cît mai degajat. Doar o convorbire 
de convenienţă. 

Mary mi-a răspuns rizind: 

-E un copilaş cuminte şi n-am avut nici colici, slavă 
Domnului. Dar Ricky n-a fost de față cînd ne-am iritat. 
Ne-am iritat şi noi de cîteva ori. 

-De fapt, pe el îl căutam. E cumva acasă? 

-Nu, Jack. E plecat toată săptămîna. S-a dus la fabrica 
aia din Nevada. 

-Ah, da. 

Mi-am amintit acum că Ricky îmi spusese chestia asta 
cînd ne întîlnisem la supermarket. 

-Tu ai fost la fabrica aia? m-a întrebat Mary şi mi s-a 
părut că desluşesc în tonul ei o uşoară nelinişte. 

-Nu, n-am fost, dar... 

-Şi Julia petrece mult timp acolo, nu-i aşa? Ce ţi-a spus 
despre asta? 

Nu încăpea nici o îndoială: era îngrijorată. 

-Păi, nu cine ştie ce. Cred că au o tehnologie nouă care e 
foarte secretă. De ce? 

Ea avu o ezitare. 

-Poate e doar imaginația mea... 

-Ce este? 

-Păi, uneori, cînd mă sună Ricky, mi se pare că-mi 
vorbeşte ciudat. 

-Cum aşa? 


-Sînt sigură că e preocupat şi munceşte mult, dar spune 
unele chestii ciudate. Spune unele lucruri fără nici o 
noimă. Şi pare evaziv. Ca şi cum... nu ştiu ce să zic, 
parcă ar ascunde ceva. 

-Ascunde ceva... 

Ea rise autoironic şi spuse: 

-M-am gîndit chiar că poate are o aventură. Ştii, femeia 
aia, Mae Chang, e şi ea acolo şi întotdeauna i-a plăcut de 
ea. E atît de frumoasă. 

Mae Chang lucrase şi ea în echipa mea de la 
MediaTronics. 

-Nu ştiam că şi ea ar lucra la fabrică. 

-Ba da. Cred că acum sînt acolo mulți dintre cei care au 
lucrat în echipa ta. 

-Ei bine, i-am spus eu, nu cred că Ricky are o aventură, 
Mary. Nu e genul lui. Şi nu e nici genul lui Mae. 

-Apele liniştite sînt adinci, spuse ea, referindu-se 
aparent la Mae. lar eu încă n-am terminat cu alăptatul, 
deci sînt tot grasă, vreau să spun că am nişte coapse 
groase ca nişte butuci. 

-Nu cred că... 

-Se freacă între ele atunci cînd merg. Scot un sunet 
ciudat. 

-Mary, sînt sigur că... 

-Julia e OK, Jack? Nu se poartă ciudat? 

-Nu mai mult decît de obicei, i-am spus, încercînd să o 
dau pe glumă. 

De cîteva zile îmi doream ca oamenii să fie sinceri cu 
mine în privința Juliei, dar acum, cînd constatam că 
aveam ceva în comun cu Mary, nu aveam de gînd să fiu 
sincer cu ea. Aveam de gînd să-mi țin gura. Am spus: 

-Julia are mult de lucra şi uneori e cam ciudată. 

-Ţi-a spus ceva despre un nor negru? 

-Ăă... nu. 

-Despre noua lume? Despre a fi prezent la naşterea unei 
noi ordini mondiale? 

Mi se părea deja că discuţia alunecă pe panta 


conspirațţiilor. Ca oamenii care se arată îngrijorați de 
Comisia Trilaterală şi cred că familia Rockefeller conduce 
lumea. 

-Nu, nimic de genul ăsta. 

-A pomenit de o mantie neagră? 

Am simţit dintr-o dată că ritmul activității mele 
cerebrale a scăzut considerabil. 

-Cum? 

-Într-una din nopţile trecute Ricky mi-a vorbit despre o 
mantie neagră, de faptul că era acoperit de o mantie 
neagră. Era tirziu, era obosit, vorbea în dodii. 

-Şi ce a spus despre acea mantie neagră? 

-Nimic. Doar atit. A tăcut o pauză. Crezi că li se dau 
droguri acolo? 

-Nu ştiu. 

-Ştii, presiunile sînt mari, se lucrează nonstop, nimeni 
nu doarme prea mult. Mă întreb dacă nu iau droguri. 

-Hai că-l sun eu pe Ricky, am spus. 


Mary mi-a dat numărul lui de celular pe care mi l-am 
notat. Mă pregăteam să-l formez cînd am auzit uşa de la 
intrare trintindu-se, apoi pe Eric zicînd: 

-Hei, mami! Cine era tipul din maşină care era cu tine? 

M-am ridicat şi m-am uitat pe fereastră, spre alee. 
BMW-ul decapotabil al Juliei era acolo, cu capota 
coborîtă. M-am uitat la ceas. Era doar 4:30. 

M-am dus în hol şi am văzut-o pe Julia îmbrăţțişîndu-l 
pe Eric şi zicîndu-i: 

-Trebuie să fi fost lumina pe parbriz. Nu mai era nimeni 
în maşină. 

-Ba da. L-am văzut. 

-Serios? făcu ea deschizind uşa de la intrare. Du-te şi 
convinge-te. 

Eric a ieşit pe gazon. Julia a zimbit către mine. 

-I s-a părut că mai e cineva în maşină. Eric s-a întors, 
ridicînd din umeri. 

-Păi, cred că n-a fost nimeni. 


-Aşa este, dragule. 

Julia se apropie de mine şi întrebă: 

-Ellen e aici? 

-Abia a ajuns. 

-Excelent. Mă duc să fac un duş şi după aia stăm de 
vorbă. Să desfacem o sticlă de vin. Ce vrei să pregăteşti 
pentru cină? 

-Am friptura gata. 

-Grozav. Sună grozav. 

Şi, cu un gest ştrengăresc, se duse să facă duş. 


Seara fiind călduroasă, am luat masa în curte. Am pus 
fața de masă în carouri roşii şi am perpelit fripturile pe 
grătar, purtind şorțul meu de bucătar-şef pe care scria 
“cuvîntul bucătarului e lege”; şi am avut parte de un fel 
de cină clasică a familiei americane. 

Julia a fost fermecătoare şi vorbăreață, concentrîndu-şi 
atenția asupra surorii mele, vorbind despre copii, despre 
şcoală, despre schimbările pe care avea de gînd să le facă 
în casă. 

-Fereastra aia trebuie să dispară, a spus ea arătind spre 
bucătărie. O să punem nişte uşi din sticlă care să se 
deschidă spre exterior. O să fie nemaipomenit. 

Eram uluit de reprezentația Juliei. Pînă şi copiii se 
holbau la ea. Julia a arătat cît de mîndră se simţea de 
rolul important al lui Nicole în viitoarea piesă de teatru de 
la şcoală. Nicole a protestat: 

-Mamă, am un rol tîmpit. 

-Ei, nu chiar aşa, draga mea. 

-Ba da. N-am de spus decit două replici. 

-Ei lasă, draga mea, sînt sigură că... 

Eric se grăbi să intervină: 

-“lată, acuşica vine John. Pare destul de gravă treaba.” 

-Taci din gură, mucosule. 

-Le repetă în baie, iar şi iar, anunţă Eric. Cam de un 
trilion de catralioane de ori. 

Julia se interesă: 


-Cine-i John? 

-Alea sînt replicile din piesă. 

-Aha. Păi, în orice caz, sînt sigură că o să fii minunată. 
lar micul nostru Eric face mari progrese la fotbal, nu-i 
aşa, dragule? 

-O să se termine săptămîna care vine, spuse el şi se 
posomori. 

În toamna asta, Julia nu reuşise să ajungă la nici unul 
dintre meciurile băiatului. 

-I-a făcut foarte bine, îi spunea ea lui Ellen. Sporturile 
de echipă dezvoltă spiritul de cooperare. Mai ales la 
băieți, competitivitatea îi ajută foarte mult. 

Ellen nu spunea nimic, se mulțumea să asculte şi să 
dea din cap. 

În mod special pentru seara asta, Julia insistase să-i 
dea ea de mîncare bebeluşului şi aşezase scaunul înalt 
lingă ea. Dar Amanda era obişnuită cu joaca de-a avionul 
la fiecare masă. Aştepta să vadă cum lingura se mişcă 
spre ea în timp ce persoana care o minuia spunea: 
“Vrrrruuum... vine avionul... deschideţi uşile!” Fiindcă 
Julia nu făcea chestia asta, Amanda şi-a ţinut buzele 
strîns lipite. Ceea ce făcea parte, de asemenea, din joc. 

-Ei, mă rog. Cred că nu-i e foame, spuse Julia ridicînd 
din umeri. Şi-a băut laptele, Jack? 

-Nu, i-am spus eu. Nu bea decît după masa de seară. 

-Asta ştiu. Mă refeream, înainte... 

-Nu. Înainte, nu. 

Am arătat spre Amanda. Să încerc şi eu? 

-Sigur. 

Julia mi-a dat lingura, iar eu m-am aşezat lingă Amanda 
şi am început joaca de-a avionul. “Vrrruuuum...” Amanda 
a zimbit imediat şi a deschis gura. 

-Jack s-a purtat minunat cu copiii, pur şi simplu 
minunat, i s-a adresat Julia lui Ellen. 

-Cred că e bine ca un bărbat să cunoască pe pielea lui 
ce înseamnă viața casnică, a remarcat Ellen. 

-A, da, sigur că e bine. M-a ajutat foarte mult, a 


încuviințat Julia, bătindu-mă pe genunchi. Să ştii că m-ai 
ajutat, Jack. 

Mie mi se părea evident că Julia era exagerat de veselă, 
exagerat de optimistă. Era surescitată, vorbea repede şi 
era evident că încearcă să-i creeze lui Ellen impresia că ea 
se află la cîrma familiei. Îmi dădeam seama că Ellen nu se 
lasă păcălită. Dar Julia era atît de grăbită încît nici n-a 
băgat de seamă. Am început să mă întreb dacă nu cumva 
lua droguri. Ăsta să fie motivul comportamentului ei 
straniu? Lua oare amfetamine? 

-lar la serviciu, continua Julia, totul e de-a dreptul 
incredibil zilele astea. Xymos face realmente nişte 
descoperiri epocale - genul de descoperiri pe care lumea le 
aşteaptă de mai bine de zece ani. Dar, în sfirşit, se 
întîmplă. 

-Cum ar fi mantia neagră? am zis eu cînd tocmai 
terminasem de hrănit copilul. 

Julia a clipit repede. 

-Ce anume? A clătinat din cap. Despre ce tot vorbeşti, 
dragă? 

-Despre o mantie neagră. Nu ziceai tu ceva despre o 
mantie neagră acum cîteva zile? 

-Nu... A clătinat din cap. Nu ştiu la ce te referi. 

S-a întors din nou spre Ellen. 

-În orice caz, toată tehnologia asta moleculară a ieşit pe 
piață într-un ritm mult mai lent decît ne aşteptam cu 
toții. Dar acum, în sfirşit, e gata. 

-Pari foarte entuziasmată, observă Ellen. 

-Trebuie să-ți spun, Ellen, că e de-a dreptul palpitant. 
Apoi, cu glas scăzut: Şi, pe deasupra, probabil că o să 
cîştigăm o mică avere. 

-Asta ar fi minunat, comentă Ellen. Dar presupun că a 
trebuit să lucrezi ore suplimentare... 

-Ei, nu chiar atît de multe, spuse Julia. Luînd toate 
aspectele în considerare, n-a fost chiar aşa de rău. Doar 
săptămina trecută, cam aşa ceva. 

Am văzut-o pe Nicole lăcînd ochii mari. Eric mînca şi se 


holba la maică-sa. Dar copiii n-au spus nimic. Nici eu. 

-E doar o perioadă de tranziţie, continuă Julia. Toate 
companiile au astfel de perioade de tranziție. 

-Desigur, spuse Ellen. 

Soarele cobora spre asfinţit. Aerul se răcorise. Copiii au 
plecat de la masă. M-am ridicat şi am început să string 
vasele, ajutat de Ellen. Julia a continuat să vorbească şi 
deodată ne-a amenințat: 

-Mi-ar plăcea să rămîn, dar am lăsat o treabă ne 
terminată şi trebuie să mă întorc la birou pentru cîteva 
ore. 

Dacă Ellen a fost surprinsă auzind-o, nu s-a trădat. N-a 
spus decit: 

-Ore suplimentare. 

-Doar cit ţine tranziția asta. 

Apoi către mine: 

-Îți mulțumesc că ai avut grijă de toate treburile, 
iubitule. 

La uşă, s-a întors şi mi-a trimis o bezea, spunînd: 

-Te iubesc, Jack. 

După care a plecat. 

Ellen s-a uitat după ea cu o expresie încruntată. 

-Puțin cam brusc, nu ţi se pare? 

Am ridicat din umeri. 

-O să-şi ia rămas-bun de la copii? 

-Probabil că nu. 

-Pur şi simplu iese aşa pe uşă? 

-Întocmai. 

Ellen clătină din cap. 

-Jack, nu ştiu dacă o avea sau nu vreo aventură, dar... 
ce droguri ia? 

-Nici unul, din câte ştiu. 

-Sînt sigură că ia droguri. Nu ţi se pare că a mai slăbit? 

-Da, puţin. 

-Şi doarme foarte puţin. Şi e foarte expeditivă... Ellen 
clătină încă o dată din cap. Mulţi dintre directorii ăştia cu 
răspunderi mari iau droguri. 


-Nu ştiu, am spus. 
S-a mulțumit să se uite la mine. 


M-am dus la mine în birou ca să-l sun pe Ricky, şi de la 
fereastră am văzut-o pe Julia conducîndu-şi maşina în 
marşarier pe alee. Am vrut să-i fac cu mîna, dar se uita în 
spate, atentă la traiectoria maşinii. În lumina serii am 
văzut nişte fişii aurii reflectate pe parbriz, de la copacii de 
deasupra. Aproape că ajunsese în stradă cînd mi s-a 
părut că zăresc pe cineva aşezat pe scaunul din dreapta 
ei. Arăta ca un bărbat. 

Nu i-am putut distinge bine trăsăturile prin parbriz în 
timp ce maşina se deplasa pe alee. Cind maşina a ajuns 
în stradă, corpul Juliei îmi bloca vederea spre scaunul 
pasagerului. Dar mi s-a părut că ea vorbeşte foarte 
însuflețit cu el. Apoi a schimbat vitezele şi s-a lăsat pe 
spate în scaun, astfel că, o clipă, am avut posibilitatea să 
văd clar. Bărbatul era luminat din spate, fața lui era 
umbrită, şi de bună seamă că se uita la ea fiindcă tot nu-i 
puteam distinge trăsăturile, dar, după felul cum stătea 
tolănit, am avut impresia că e vorba de un tînăr, poate 
pînă în treizeci de ani, deşi, sincer, nu puteam fi sigur. A 
fost doar o imagine fugară. Pe urmă BMW-ul a accelerat 
şi a dispărut din cîmpul meu vizual. 

M-am gîndit: la naiba cu toate astea. Am ieşit afară şi 
am alergat pe alee. Am ajuns în stradă cînd maşina 
ajunsese la semaforul de la prima intersecţie, cu 
semnalizatoarele de frină aprinse. Probabil că era la o 
distanță de nici cincizeci de metri, iluminația stradală 
fiind estompată. Lumina cădea pieziş. Mi se părea că e 
singură în maşină, dar nu vedeam foarte bine. Am avut 
un moment de uşurare, simțindu-mă totodată ca un 
caraghios. Uite-mă stind în mijlocul străzii tară vreun 
motiv întemeiat. Mintea începea să-mi joace feste. Nu era 
nimeni în maşină. 

Apoi, cînd Julia a cotit la dreapta, individul a apărut din 
nou, ca şi cum pînă atunci stătuse aplecat ca să ia ceva 


din torpedo. Apoi maşina a dispărut. Şi într-o clipită toată 
nefericirea mea m-a năpădit, o durere ascuţită care mi-a 
cuprins pieptul şi întreg corpul. Am simţit cum mi se taie 
respirația şi mă ia amețeala. 

Era cineva în maşină. 

M-am tirit înapoi pe alee sub imperiul unor emoții 
tulburi, neştiind ce să fac în continuare. 


-Nu ştii ce să faci în continuare? m-a întrebat Ellen. 

Spălam împreună oalele şi cratițele în chiuvetă, cele care 
nu încăpeau în maşina de spălat vase. Eu le frecam şi le 
curățăm, iar Ellen le ştergea. 

-Pui mîna pe telefon şi o suni. 

-E în maşină. 

-Are telefon în maşină. Sun-o. 

-Ihî, am spus. Şi ce să-i zic? Hei, Julia, cine-i tipul care 
e lingă tine în maşină? Am clătinat din cap. Ar fi o 
discuție foarte dificilă. 

-Poate c-o să fie. 

-Ar însemna divorțul, fără doar şi poate. 

Ea s-a uitat fix la mine. 

-Iar tu nu vrei să divorțezi, nu-i aşa? 

-La naiba, nu. Vreau să-mi păstrez familia unită. 

-S-ar putea să fie imposibil, Jack. S-ar putea să nu 
hotărăşti tu lucrul ăsta. 

-Nimic din toate astea n-are nici o noimă, am replicat. 
Vreau să spun, tipul din maşină era ca un puştan, un 
tinerel. 

-Şi? 

-Nu e genul Juliei. 

-Zău? Ellen ridică din sprincene. Probabil că are 
douăzeci şi ceva de ani, poate e puțin trecut de treizeci. 
Şi, apropo, eşti chiar aşa de sigur de preferințele Juliei? 

-Ei bine, trăiesc cu ea de treisprezece ani. 

Ellen trînti o cratiţă cu zgomot. 

-Jack. Înţeleg că toate lucrurile astea sînt greu de 
acceptat. 


-Aşa este, ai dreptate. 

Repetam în minte secvența cu maşina care se retrăgea 
pe alee, iarăşi şi iarăşi. Mă gîndeam că era ceva ciudat în 
legătură cu cealaltă persoană din maşină, ceva 
neobişnuit în înfăţişarea acesteia. Cu ochii minţii, tot 
încercam să-i desluşesc fața, dar nu reuşeam deloc. 
Trăsăturile erau încețoşate din cauza parbrizului, a 
luminii care se schimba în timp ce maşina se deplasa... 
Nu-i vedeam ochii, pomeţii sau gura. În memorie mi se 
întipărise o față întunecată şi fără trăsături distincte. Am 
încercat să-i explic acest lucru surorii mele. 

-Nu e nici o surpriză. 

-Nu? 

-Nu. Se numeşte negare. Uite ce e, Jack, adevărul e că ai 
avut dovada chiar în fața ochilor. Ai văzut-o, Jack. Nu 
crezi că a sosit momentul să o şi crezi? 

Ştiam că are dreptate. 

-Da, am spus. A sosit momentul. 

Telefonul a început să sune. Aveam miinile pline pînă la 
cot de clăbuci de detergent. Am rugat-o pe Ellen să 
răspundă, dar unul dintre copii ridicase deja receptorul. 
Am terminat de curăţat grătarul pentru friptură şi i l-am 
dat lui Ellen să-l şteargă. 

-Jack, trebuie să începi să vezi lucrurile cum sînt în 
realitate, nu aşa cum ai vrea tu să fie. 

-Ai dreptate, am spus. O s-o sun. 

În momentul acela, Nicole a intrat în bucătărie, palidă la 
față. 

-Tati? E de la poliție. Vor să vorbească cu tine. 


ZIUA A CINCEA 
9:10 P.M. 

Maşina Juliei părăsise carosabilul cam la opt kilometri 
de casă. Plonjase preț de cincisprezece metri peste o rîpă 
abruptă, tăind o cărare prin tufişurile de salvie şi de 
ienupăr. Apoi trebuie că se rostogolise, fiindcă acum 
stătea într-o rină, cu roțile în sus. Nu puteam să văd 
decît partea de jos a maşinii. Soarele apusese, iar rîpa era 
întunecată. Cele trei ambulanțe de pe şosea aveau 
girofarurile aprinse, iar echipele de salvare coborau deja 
cu ajutorul frînghiilor. În timp ce priveam operaţiunile, au 
fost aprinse nişte reflectoare mobile care scăldau locul 
accidentului într-o lumină albastră crudă. Peste tot se 
auzeau păcăniturile staţiilor radio. 

Stăteam pe drum cu un polițist motociclist. Cerusem să 
cobor şi eu în prăpastie şi mi se spusese că nu se poate; 
trebuia să rămîn pe şosea. Cînd am auzit staţia radio, am 
întrebat: 

-E rănită? Soţia mea e rănită? 

-O să aflăm imediat, mi-a răspuns calm polițistul. 

-Dar celălalt tip? 

-O clipă, spuse el. Avea un dispozitiv auditiv în casca de 
protecție, fiindcă a început să vorbească cu voce scăzută. 
Părea că vorbeşte codificat. Am auzit: “... O actualizare 
patru-zero-doi pentru şapte-trei-nouă aici...” 

Am stat pe margine şi m-am uitat în jos, încercînd să 
văd ceva. Între timp, maşina fusese înconjurată de 
muncitori, iar cîțiva erau în spatele caroseriei răsturnate. 
Mi s-a părut că a trecut un lung interval de timp. 

Polițistul a spus: 

-Soția dumneavoastră e inconştientă, dar... A avut 
centura de siguranță şi a rămas în maşină. Cei de jos 
cred că nu a pățit nimic grav. Semnele vitale sînt stabile. 
N-a păţit nimic la coloana vertebrală, dar... se pare că şi-a 
fracturat braţul. 

-Dar e bine, în general? 


-Ei aşa cred. 

Încă o pauză în timpul căreia polițistul a ascultat. L-am 
auzit spunînd: 

-Lingă mine e soțul doamnei, aşa că hai să facem un 
opt-şapte. 

S-a întors spre mine şi a spus: 

-Da, începe să-şi revină. Va trebui să meargă la spital ca 
să vadă dacă nu are vreo hemoragie internă. Şi şi-a 
fracturat brațul. Dar ei spun că e bine. Chiar acum o 
aşază pe targă. 

-Slavă Domnului, am spus. 

Polițistul încuviință din cap. 

-Asta e o porțiune de şosea cu ghinion. 

-S-a mai întîmplat şi înainte? 

-La cîteva luni. Şi de regulă nu sînt toţi la fel de 
Norocoşi. 

Mi-am deschis telefonul celular şi am sunat-o pe Ellen, 
i-am spus să le explice copiilor că nu au de ce să-şi facă 
griji, că mama o să fie bine. 

-Mai ales Nicole, am adăugat. 

-O să am grijă de ea, mi-a promis Ellen. 

Am închis telefonul şi m-am adresat din nou polițistului: 

-Ce s-a întîmplat cu celălalt tip? 

-Păi, doar ea e în maşină. 

-Ba nu. Mai era un tip cu ea. 

După ce a vorbit în cască, s-a întors către mine. 

-Mi s-a spus că nu e nici urmă de altcineva. 

-Poate c-a fost aruncat din maşină. 

-Uite, chiar acum o întreabă pe soția dumneavoastră... 
(A ascultat o clipă.) Zice că a fost singură. 

-Nu se poate, am insistat. 

S-a uitat la mine şi a ridicat din umeri. 

-Asta a spus ea. 

În lumina roşie de la ambulanță nu puteam să-i 
desluşesc expresia. Dar tonul lui parcă spunea: încă unul 
care nu-şi cunoaşte nevasta. M-am întors într-o parte şi 
m-am uitat peste marginea drumului. 


Unul dintre vehiculele de salvare întinsese un braț 
metalic cu un troliu care atîrna deasupra ripei. Lăsa în 
jos un cablu. Am văzut muncitorii străduindu-se să-şi 
mențină echilibrul pe panta abruptă în timp ce agățau o 
targă de cablul macaralei. Nu o puteam vedea prea bine 
pe Julia, cum era prinsă cu nişte curele de targă şi 
acoperită cu o pătură argintie. Macaraua a început să 
ridice targa, trecînd-o prin conul de lumină albastră, 
făcînd-o apoi să dispară în întuneric. Polițistul spuse: 

-Mă întreabă de droguri şi medicamente. Soția 
dumneavoastră lua cumva droguri sau medicamente? 

-Nimic despre care să ştiu. 

-Dar alcool? Băuse? 

-Nişte vin la cină. Un pahar sau două. 

Polițistul se întoarse într-o parte şi vorbi din nou cu glas 
scăzut, în întuneric. După o pauză l-am auzit spunînd: 

-Afirmativ. 

Targa se răsucea lent în timp ce se ridica în aer. Un 
muncitor, aflat la jumătatea pantei, se întinse şi o 
stabiliză. Targa îşi continuă ascensiunea. 

Tot n-am putut să o văd clar pe Julia pînă cînd n-a 
ajuns la nivelul drumului, iar muncitorii din echipa de 
salvare au desfăcut targa de cablu. Era umfiată la față; 
obrazul stîng era vinăt, iar fruntea era şi ea vinătă 
deasupra ochiului stîng. Probabil că se lovise destul de 
tare la cap. Respira cu greu. 

M-am apropiat de targă. M-a văzut şi, încercînd să 
zimbească, mi-a spus: 

-Jack... 

-Stai liniştită. 

A tuşit uşurel. 

-Jack, a fost un accident. 

Infirmierii treceau pe lingă motocicletă cu targa şi a 
trebuit să fiu atent pe unde calc. 

-Bineînțeles că a fost un accident. 

-Nu e ceea ce crezi, Jack. 

-Ce să fie, Julia? 


Părea că delirează. Intensitatea vocii ei părea oscilantă. 

-Ştiu ce crezi, mi-a spus ea stringîndu-mă de braț cu 
mîna. Promite-mi că n-o să te amesteci în treaba asta, 
Jack. 

M-am mulțumit să merg pe lingă targă fără să spun 
nimic. Ea m-a strîns şi mai tare. 

-Promite-mi că nu te amesteci. 

-Promit. 

S-a relaxat, dîndu-mi drumul la braț. 

-Asta nu afectează familia noastră. Nici copiii şi nici tu 
n-o să pățiți nimic. Doar să nu te amesteci, ai înțeles? 

-Am înțeles, am spus, doar din dorința de a o linişti. 

-Jack? 

-Da, iubito, sînt aici. 

Între timp ne apropiasem de prima ambulanţă. Uşile s- 
au deschis. Un membru al echipei de salvare m-a 
întrebat: 

-Sînteţi rudă cu ea? 

-Sînt soțul ei. 

-Vreţi să veniți? 

-Da. 

-Hai, urcați. 

Am urcat mai întîi eu în ambulanţă, apoi au împins 
targa înăuntru şi unul din echipa de salvare a închis 
uşile. Maşina a pornit la drum cu sirena pornită. Am fost 
imediat dat la o parte de doi infirmieri care se ocupau de 
ea. Unul înregistra nişte date într-un calculator de 
buzunar, iar celălalt i-a înfipt o a doua perfuzie în braț. 
Amîndoi erau îngrijorați din pricina tensiunii arteriale, 
care scădea. Era un motiv serios de îngrijorare. În tot 
acest timp n-am mai putut s-o văd pe Julia, dar o 
auzeam murmurind. Am încercat să mă apropii, însă 
infirmierii m-au împins înapoi. 

-Lăsaţi-ne să lucrăm, domnule. Soţia dumneavoastră e 
rănită. Avem de lucru. 

Restul drumului, am stat pe o strapontină şi m-am 
agăţat de un miner ca să-mi mențin echilibrul cînd 


ambulanta se înclina la curbe. Julia începuse evident să 
delireze, bolborosind fără noimă. Am auzit ceva despre 
“norii negri” care “nu mai erau negri”. Apoi a trecut la un 
fel de conferință, vorbind despre “răzvrătirea 
adolescenților”. A pomenit de Amanda, apoi de Eric, 
întrcbînd dacă erau sănătoşi. Părea agitată. Infirmierii 
încercau să o liniştească. Şi în cele din urmă a început să 
repete întruna “N-am făcut nimic rău, n-am vrut să fac 
nimic rău”. Între timp ambulanta gonea în noapte. 
Ascultînd-o, nu mi-am putut alunga îngrijorarea. 


Examinarea medicală a dat de înțeles că rănile Juliei ar 
putea fi mai grave decît s-a crezut inițial. Erau multe de 
verificat: o posibilă fractură pelviană, un posibil 
hematom, o posibilă fractură a vertebrei cervicale, brațul 
stîng fracturat în două locuri, poate că va fi nevoie de o 
tijă. Doctorii păreau cel mai îngrijorați din pricina 
pelvisului. Cînd au transfe rat-o la terapie intensivă se 
purtau cu mult mai multă grijă cu ea. 

Dar Julia era conştientă. Din cînd în cînd privirile 
noastre se întilneau şi atunci îmi zîmbea, pînă cînd a 
adormit. Doctorii mi-au spus că nu mai aveam ce face 
acolo; ei aveau să o trezească din jumătate în jumătate de 
oră în timpul nopţii. Mi-au mai spus că o să rămînă 
internată cel puţin trei zile, probabil o săptămînă. 

M-au sfătuit să mă odihnesc. Am plecat de la spital 
puțin înainte de miezul nopții. Am luat un taxi pînă la 
locul accidentului, ca să-mi recuperez maşina. Era o 
noapte rece. Maşinile poliției şi ambulanțele plecaseră. 
Un camion mare cu remorcă sosise în locul lor şi acum 
trăgea maşina Juliei din prăpastie cu un troliu. Un tip 
slăbănog, care pufăia dintr-o țigară, manevra troliul. 

-Nu e nimic de văzut aici, mi-a spus el. Toată lumea s-a 
dus la spital. 

I-am spus că era maşina soției mele. 

-N-o puteți conduce, a zis el. 

Mi-a cerut cârdul de asigurare. L-am scos din portact şi 


i l-am dat. 

-Am auzit că soția dumneavoastră e bine. 

-Pînă acum, da. 

-Sînteţi norocos, mi-a spus el, apoi m-a întrebat, arătind 
cu degetul mare peste drum: Sînt cu dumneavoastră? 

Peste drum era parcată o dubiță albă. Pereţii laterali nu 
purtau nici un însemn sau siglă a vreunei companii. Dar 
în partea de jos a uşii din față am zărit un număr scris cu 
negru. lar dedesubt scria “UNITATE SSVT”. 

-Nu, nu sînt cu mine. 

-Stau aici de o oră, mi-a spus slăbănogul. Stau acolo şi 
nu fac nimic. 

N-am văzut pe nimeni în dubă; geamurile din față erau 
fumurii. Am traversat strada spre ei. Am auzit un păcănit 
slab de stație radio. Cînd am ajuns la vreo trei metri, 
luminile s-au aprins, motorul a pornit şi maşina a trecut 
în viteză pe lîngă mine, dispărînd pe şosea. În trecere, am 
apucat să-l văd pe şofer. Purta un costum lucios, parcă 
făcut din plastic argintiu, şi o glugă strimtă din acelaşi 
material. Mi s-a părut că la gât îi atîrna un aparat ciudat, 
argintiu. Arăta ca o mască de gaze, numai că era argintiu. 
Dar nu eram sigur. 

În timp ce maşina se îndepărta, am observat că pe bara 
de protecție din spate erau lipite două autocolante verzi, 
pe fiecare fiind desenat cîte un X mare. Asta era sigla 
firmei Xymos. Dar placa de înmatriculare a fost cea care 
mi-a atras atenția pentru că era din statul Nevada. 

Dubiţa venise de la fabrica situată în deşert. 

Mi-am zis atunci că sosise momentul să vizitez fabrica 
aia. Mi-am scos telefonul celular din buzunar şi l-am 
apelat pe Tim Bergman. l-am spus că am reconsiderat 
oferta lui şi că accept postul de consultant. 

-Grozav, a spus Tim. Don o să fie foarte bucuros. 

-Minunat, am replicat. Cînd încep treaba? 


DEŞERTUL 


ZIUA A ȘASEA 
7:12 A.M. 

Probabil că vibraţiile elicopterului m-au făcut să ațipesc 
cîteva minute. M-am trezit şi am căscat, auzind voci în 
căşti. Vorbeau nişte bărbați: 

-Ei bine, care anume e problema? mormăi careva. 

-Se pare că fabrica a emanat nu ştiu ce material în 
mediu. A fost un accident. Acum s-au găsit cîteva animale 
moarte în deşert. În apropierea fabricii. 

Asta era o voce rațională, metodică. 

-Cine le-a găsit? se interesă Mormăilă. 

-Doi ecologişti băgăreți. Au ignorat marcajele de 
interdicție şi şi-au băgat nasul în preajma fabricii. Au 
înaintat o plîngere companiei şi solicită o inspecție la fața 
locului. 

-Pe care nu o putem permite. 

-Nu, nici pomeneală. 

-Cum rezolvăm problema asta? interveni o voce timidă. 

-Eu aş zice să reducem cantitatea de emisii 
contaminante şi să dăm nişte date care să arate că nu 
sînt posibile nici un fel de consecințe nedorite, opină 
vocea metodică. 

-Pe naiba, eu n-aş proceda astfel, ripostă vocea 
mormăită. Am face mai bine dacă am nega categoric. Nu 
a fost nici o emanațţie. Ce dovezi sint că a existat vreo 
emanație? 

-Păi, animalele moarte. Un coiot, nişte rozătoare de 
deşert. Mi se pare că şi nişte păsări. 

-La naiba, animalele mor în natură tot timpul. Mai ţineţi 
minte afacerea aia cu animalele mutilate? S-a presupus 
că veneau nişte extratereştri cu OZN-urile şi hăcuiau 
vitele. Ca pînă la urmă să reiasă că bietele vaci mureau 
din cauze naturale şi că gazul descompus era cel care le 
făcea să plesnească. Vă mai amintiți? 

-Vag. 

Vocea timidă: 


-Nu sînt sigur că putem nega pur şi simplu... 

-Ba bine că nu, o să negăm! 

-Dar nu s-au făcut fotografii? Cred că ecologiştii au făcut 
nişte poze. 

-Şi, cui îi pasă? Ce-or să arate fotografiile, un coiot 
mort? Nimeni n-o să se agite pentru un coiot mort. Crede- 
mă. Pilotule? Pilotule, unde mama dracului sîntem? 

Am deschis ochii. Şedeam pe fotoliul din față al 
elicopterului, lingă pilot. Elicopterul zbura spre est, spre 
lu mina orbitoare a soarelui care abia se ridicase 
deasupra orizontului. Sub mine am văzut o întindere 
netedă, cu pilcuri joase de cactuşi, ienupăr şi, din loc în 
loc, cîte un arbust yucca. 

Elicopterul zbura paralel cu stilpii de înaltă tensiune 
care se înşirau de-a lungul deşertului ca nişte uriaşi 
soldaţi de oţel cu braţele desfăcute. În lumina soarelui de 
dimineaţă, stilpii aruncau umbre prelungi. 

Un bărbat solid, îmbrăcat la costum şi cravată, se aplecă 
în față: 

-Pilotule, n-am ajuns încă? 

-Abia am traversat granița cu Nevada, răspunse pilotul, 
încă vreo zece minute. 

Bărbatul solid bombăni ceva şi se reaşeză pe scaun. 
Făcusem cunoştinţă la plecare, dar nu-mi mai aminteam 
cum îl cheamă. M-am uitat în spate la cei trei bărbați 
care călătoreau cu mine, toți îmbrăcați în costume şi cu 
cravate. Erau consultați PR! angajaţi de Xymos. Puteam 
să atribui fiecăruia vocile pe care le auzisem mai devreme. 
Un bărbat slab, agitat, care îşi frămînta mîinile. Apoi un 
bărbat între două virste care ţinea o servietă-diplomat în 
poală. Şi bărbatul solid, cel mai vîrstnic dintre ei, omul pe 
care îl numisem în gînd Mormăilă, evident conducătorul 
echipei. 

-Şi pînă la urmă de ce naiba au construit-o în Ne vada? 

-Mai puţine restricţii, inspecții mai uşoare. În momentul 
de față, în California reglementările sînt destul de stricte 
în privința noii industrii. Numai cu declaraţiile pentru 


protecția mediului s-ar fi întîrziat un an. Şi mult mai greu 
de obținut autorizaţiile. Aşa că au venit aici. 

Mormăilă se uită pe geam către deşert. 

-Ce căcănărie! Nu dau doi bani pe ce se întimplă în 
pustietatea asta, nu mi se pare că e o problemă. 

S-a întors spre mine. 

-Tu cu ce te ocupi? 

-Sînt programator de computere. 

-Ai semnat un NDAU2? 

Voia să se asigure dacă semnasem un angajament de 
păstrare a secretului care să mă împiedice să discut 
despre ceea ce auzisem. 

-Da. 

-Ai venit să lucrezi la fabrică? 

-Da, în calitate de consultant. 

-Consultanța e cea mai meseriaşă chestie, spuse el, 
încuviințind din cap de parcă m-ar fi considerat un aliat. 
Nici o responsabilitate. Nici o obligaţie. Doar îți spui 
părerea şi te uiţi la ei cum n-o iau în seamă. 

Se auzi un pocnet electrostatic, apoi vocea pilotului 
răsună în căşti: 

-Unitatea de Manufacturare Moleculară Xymos este 
chiar în fața noastră. O puteți vedea chiar acum. 

La o distanță de vreo treizeci şi ceva de kilometri în fața 
noastră, un grup de clădiri joase se profila la orizont. Cei 
din spatele meu se aplecară în față. 

-Aia e? întrebă Mormăilă. Aia e toată? 

-E mai mare decit se vede de aici, spuse pilotul. 

Cînd elicopterul s-a apropiat, am putut vedea că toate 
clădirile erau interconectate. Nişte blocuri din beton 
lipsite de personalitate, toate zugrăvite în alb. Cei de la 
PR au fost atit de încîntaţi încît n-a lipsit mult să înceapă 
să aplaude. 

-Hei, e nemaipomenit! 

-Parc-ar fi un spital. 

-Arhitectura e grozavă. 

-O să dea bine în poze. 


Am întrebat şi eu: 

-De ce o să dea bine în poze? 

-Da, pentru că nu au nimic proeminent, zise omul cu 
diplomatul. Nici o antenă, nici pilon, nimic care să iasă în 
evidență. Oamenii se tem de antene şi de piloni metalici. 
S-au făcut studii. Dar o construcție care e simplă şi 
pătrățoasă ca asta, şi pe deasupra şi albă - o alegere 
coloristică perfectă, stirneşte asociaţii cu ceva virginal, cu 
curăţenia spitalelor, cu ceva pur, care vindecă - , deci o 
construcție ca asta nu provoacă nici o reacție. 

-Ecologiştii ăia au dat de dracu', spuse Mormăilă 
satisfăcut. Se fac cercetări medicale aici, este? 

-Nu tocmai... 

-Or să facă atunci cînd o să termin, crede-mă. 
Cercetarea medicală este calea ce trebuie urmată. 

Pilotul ne arăta diferitele clădiri în timp ce dirija 
aparatul în cerc pe deasupra lor. 

-Primul bloc de beton, de colo, e centrala electrică. 
Pasarela spre clădirea aia joasă, acolo sînt spaţiile de 
locuit. La uşa următoare, unitățile auxiliare, laboratoarele 
şi alte celea. Iar clădirea aia pătrată, fără ferestre, cu trei 
niveluri, este corpul principal al fabricii. Mi-au spus că 
aia e o manta exterioară, că înăuntru e o altă clădire. 
Apoi, spre dreapta, hangarul ăla scund, acolo se află 
parcarea şi magazia exterioară. Maşinile trebuie să stea 
sub paravanul ăsta de aici, altfel tablourile de bord 
cedează. Te alegi cu arsuri de gradul unu dacă atingi 
volanul. 

-Şi au şi locuri de cazare aici? 

Pilotul încuviință din cap. 

-Păi, trebuie să aibă. Cel mai apropiat motel e la peste 
două sute cincizeci de kilometri de aici. Tocmai lingă 
Reno. 

-Deci cîți oameni sînt cazați aici? întrebă Mormăilă. 

-Pot fi maximum doisprezece, spuse pilotul. Dar în 
general au cam între cinci şi opt oameni. Nu e nevoie de 
prea mulți ca să supravegheze activitatea de aici. Din ce- 


am auzit şi eu, totul e automatizat. 

-Şi ce altceva ai mai auzit? 

-Păi, nu cine ştie ce, spuse pilotul. Nu se vorbeşte prea 
mult despre locul ăsta. N-am fost niciodată înăuntru. 

-Bun, conchise Mormăilă. Trebuie să ne asigurăm că aşa 
o să şi rămînă lucrurile. 

Pilotul trase de manşă. Elicopterul se înclină, apoi 
începu să coboare. 


Am deschis uşa din plastic a cockpitului şi am dat să 
cobor. Am avut senzația că pătrund într-o etuvă. Valul de 
aer încins mi-a tăiat respiraţia. 

-Asta nu e nimic! strigă pilotul, încercînd să acopere 
huruitul rotorului. Acum e aproape iarnă! Poate să 
depăşească şi patruzeci de grade! 

-Grozav, am spus eu inhalind aerul fierbinte. M-am 
întins în spate ca să-mi recuperez geanta şi laptopul. Le 
vîrisem sub scaunul bărbatului timid. 

-Trebuie să mă uşurez, anunță Mormăilă, desfăcîndu-şi 
centura de siguranță. 

-Dave... spuse bărbatul cu diplomatul pe un ton de 
avertisment. 

-La naiba, nu durează decît un minuțţel. 

-Dave!... Bărbatul îmi aruncă o privire jenată, apoi 
cobori vocea: Ne-au spus să nu ne dăm jos din elicopter, 
tii minte? 

-Îi dau dracu'. Nu pot să mai aştept încă o oră. Şi 
oricum, ce importanță are? Arătă cu mîna spre deşertul 
din jurul său. Nu e nici țipenie pe o rază de un milion de 
kilometri. 

-Dar, Dave... 

-Hai că mă şi enervezi! Mă duc să mă uşurez, ce mama 
mă-sii. 

Se ridică de pe scaun şi porni către uşă. 

N-am mai auzit şi restul conversației pentru că mi-am 
scos căştile. Mormăilă cobori din elicopter. Mi-am luat 
bagajul şi m-am îndepărtat, aplecîndu-mă ca să nu mă 


lovească paletele rotorului. Acestea aruncau o umbră 
pilpiitoare pe pistă. Am ajuns la marginea pistei de unde, 
în prelungirea betonului, pornea o potecă bătătorită care 
şerpuia printre pilcuri de cactuşi cholla spre clădirea albă 
care adăpostea centrala electrică, aflată la cincizeci de 
metri distanță. Nu m-a întîmpinat nimeni - de fapt, nu se 
vedea nimeni prin preajmă. 

Uitindu-mă înapoi, l-am zărit pe Mormăilă trăgindu-şi 
fermoarul şi urcîndu-se la loc în elicopter. Pilotul a închis 
uşa şi a decolat, făcindu-mi semn cu mîna în timp ce 
aparatul se ridica în aer. l-am răspuns la salut, după care 
m-am ferit de norul de nisip stîrnit de rotor. Elicopterul 
se roti şi porni spre vest. Zgomotul rotorului se pierdu în 
depărtare. 

Deşertul era liniştit, cu excepția zumzetului liniilor de 
electricitate aflate la cîteva sute de metri. Vintul îmi 
încrețea cămaşa, facîndu-mi pantalonii să fluture. M-am 
întors încet pe loc, neştiind ce să fac în continuare. Şi mă 
mai gindeam la cuvintele tipului de la PR: “Ne-au spus să 
nu ne dăm jos din elicopter, ţii minte?” 

-Hei! Hei, tu! 

M-am uitat în spate. Un bărbat îşi itise capul prin uşa 
întredeschisă a blocului energetic. 

-Eşti Jack Forman? 

-Da, am spus eu. 

-Atunci, ce naiba mai aştepţi, o invitaţie scrisă? Intră o 
dată, pentru numele lui Dumnezeu! 

După care a trîntit uşa. 

Aşa am fost primit la Unitatea de Fabricaţie Xymos. 
Ducîndu-mi bagajele, m-am apropiat de uşă. 

Lucrurile nu se întîmplă niciodată aşa cum te aştepţi. 

Am intrat într-o încăpere mică, cu pereţi de un cenuşiu 
închis pe trei laturi. Pereţii erau dintr-un material neted, 
cu aspect de melamină. Mi-a trebuit puţin timp pînă m- 
am obişnuit cu întunericul relativ. Apoi am observat că al 
patrulea perete, cel din fața mea, era în întregime de 
sticlă şi dădea spre un compartiment mic şi un al doilea 


perete de sticlă. Pereţii aceştia de sticlă erau echipați cu 
braţe pliante de oțel care se terminau cu un fel de 
tampoane de presiune metalice. Semăna puţin cu ceea ce 
te-ai fi aşteptat să vezi în seiful unei bănci. 

Dincolo de al doilea perete de sticlă am văzut un bărbat 
corpolent îmbrăcat cu o salopetă albastră, pe buzunar cu 
sigla firmei Xymos. Era, fără doar şi poate, inginerul de 
întreținere al fabricii. Mi-a făcut un gest cu mina: 

-E un sas. Uşa e automată. Mergi înainte. 

M-am conformat şi cea mai apropiată uşă s-a deschis cu 
un fişiit. O lumină roşie s-a aprins. În compartimentul 
din fața mea am văzut că podeaua, tavanul şi cei doi 
pereți laterali aveau o structură de grilă metalică. Am 
ezitat. 

-Arată ca un aparat de prăjit piinea, este? spuse 
bărbatul rînjind. Avea cîțiva dinți lipsă. Dar nu-ţi face 
probleme. O să te sufle niţel. Hai, vino. 

Am păşit în compartimentul de sticlă şi mi-am pus 
geanta pe podea. 

-Nu, nu. Ridică geanta. 

Am ridicat-o. Imediat, uşa de sticlă s-a închis în spatele 
meu cu un şuierat şi brațele de oţel s-au desfăcut lent. 
Tampoanele metalice au etanşeizat interiorul cu un 
clinchet. Am simțit un uşor disconfort în urechi în timp 
ce sasul se presuriza. Bărbatul în salopetă albastră 
spuse: 

-Ar fi bine să închizi ochii. 

Am închis ochii şi imediat am simțit un lichid rece 
stropindu-mă pe față şi pe corp din toate părțile. Hainele 
mi s-au udat rapid. Mirosea înțepător a acetonă sau 
dizolvant pentru ojă. Am început să tremur; lichidul era 
foarte rece. 

Primul suflu de aer a venit de deasupra capului, un 
vuiet care în scurt timp a căpătat intensitatea unui 
uragan. Mi-am încordat corpul ca să-mi mențin 
echilibrul. Hainele îmi fluturau şi mi se lipeau de corp. 
Suflul era atit de puternic încît amenința să-mi smulgă 


geanta din mînă. Apoi aerul încetă să sufle preț de cîteva 
momente şi o a doua rafală începu de jos, din podea. M- 
am simțit dezorientat, dar nu a durat decit citeva 
secunde. Apoi, cu un şuierat, pompele de vid au intrat în 
funcțiune şi am simţit o uşoară durere în urechi în timp 
ce presiunea scădea brusc, ca într-un avion care pierde 
din altitudine. Apoi tăcere. O voce spuse: 

-Asta e tot. Mergi înainte. 

Am deschis ochii. Lichidul cu care fusesem stropit se 
evaporase. Hainele mi se uscaseră. Uşile s-au deschis în 
fața mea. Am ieşit şi bărbatul în salopetă albastră m-a 
examinat curios. 

-Te simți bine? 

-Da, aşa cred. 

-N-ai mîncărimi? 

-Nu... 

-Bun. Am avut cîțiva inşi care erau alergici la substanța 
aia. Dar trebuie să facem operaţiunea asta - pentru 
camerele sterile. 

Am încuviințat din cap. Era evident o procedură menită 
să îndepărteze praful şi alți agenți contaminanți. Fluidul 
cu care fusesem stropit era foarte volatil, evaporindu-se la 
temperatura camerei şi îndepărtind toate microparticulele 
de pe corpul şi de pe hainele mele. Jeturile de aer 
definitivau operațiunea. Procedura absorbea toate 
particulele desprinse de pe corpul meu. 

-Eu sînt Vince Reynolds, spuse bărbatul, fără să întindă 
mina. Poţi să-mi zici Vince. lar tu eşti Jack? 

Am confirmat. 

-OK, Jack. Eşti aşteptat, aşa că hai să începem. Trebuie 
să luăm măsuri de precauție, fiindcă aici este un mediu 
cu cîmp magnetic de mare intensitate, mai mare de 33 
Tesla, aşa că... 

Luă o cutie de carton şi spuse: 

-Ar fi bine să-ți scoţi ceasul de la mînă. 

L-am pus în cutie. 

-Şi cureaua. 


Mi-am desfăcut şi cureaua şi am pus-o în cutie. 

-Alte bijuterii? Brățară? Lănţişor la gît? Ace înfipte? 
Medalii? Insigne? 

-Nu. 

-Dar ceva metal în corp ai? Răni vechi, gloanțe, schije? 
Nu? Vreo tijă la brațe, picioare, înlocuitoare de şold sau 
de genunchi? Nu? Valve artificiale, cartilagii artificiale, 
pompe vasculare sau implanturi? 

l-am spus că nu aveam nici unul clin obiectele enu 
merate. 

-Ei da, eşti încă tînăr, a conchis el. la să vedem acum 
ce-ai în geantă. 

M-a pus să scot tot ce aveam în geantă şi să pun pe 
masă, astfel încît să le poată examina. Aveam o mulțime 
de obiecte metalice acolo: o curea de rezervă cu cataramă 
metalică, o unghieră, un spray cu spumă de ras, un 
aparat de ras şi lame, un briceag, blugi cu ţinte 
metalice... 

A luat briceagul şi cureaua, dar a lăsat restul. 

-Poți să-ți pui lucrurile înapoi în geantă. Acum, uite cum 
facem. Geanta poate să ajungă în clădirea pentru cazare, 
dar nu mai departe. Ai înțeles? Dacă încerci să treci cu 
metal de uşa clădirii pentru cazare se declanşează o 
alarmă. Dar fă-mi, te rog, plăcerea şi încearcă să n-o 
declanşezi, OK? Pentru că întrerupe alimentarea 
magnețţilor, ca măsură de protecţie, şi durează vreo cinci 
minute pînă porneşte din nou. lar asta-i supără pe cei de 
la tehnic, mai ales dacă în momentul ăla lucrează. Le 
strică toată munca migăloasă. 

L-am asigurat că o să ţin minte. 

-Restul obiectelor rămîne chiar aici. 

A arătat cu un gest al capului spre peretele din spatele 
meu. Am văzut o duzină de seifuri mici, fiecare cu cîte o 
tastatură electronică. 

-Îți fixezi singur combinaţia şi-ţi încui lucrurile acolo. 

Se întoarse într-o parte ca să mă lase să fixez 
combinaţia de blocare a seifului. 


-Şi n-o să am nevoie de ceas? 

-Lasă că-ți dăm noi ceas. 

-Şi cureaua? 

-Îţi dăm şi curea. 

-Dar laptopul? 

-Trebuie să-l laşi în seif. Doar dacă nu vrei să-ți razi 
hard-disk-ul cu cîmpul magnetic de aici. 

Mi-am pus laptopul în seif, alături de celelalte obiecte, şi 
am închis uşa. Mă simțeam ciudat, deposedat de 
obiectele mele personale ca un om care intră la puşcărie. 

-Sper că nu trebuie să vă dau şi şireturile? am întrebat 
în glumă. 

-Noo! Pe-alea poți să le păstrezi. Ca să te poți spinzura 
dacă o să simți nevoia. 

-Şi de ce-aş simți o asemenea nevoie? 

-N-aş putea să-ți spun, zise Vince ridicînd din umeri. 
Dar dacă mă întrebi de tipii ăştia care lucrează aici, o să- 
ți spun că toți sînt nişte nebuni. Fac chestiile astea 
minuscule pe care nu le poți vedea, se joacă cu 
moleculele alea, le lipesc între ele. E o muncă foarte 
încordată şi migăloasă şi îi face să o ia razna. Pe toţi, pînă 
la unul. Nebuni de legat. Vino pe aici. 

Am trecut prin alt set de uşi de sticlă, dar de data asta 
fără alte lichide de curăţire. 


Am intrat în centrala electrică. Sub lumina albastră a 
lămpilor cu halogen am văzut nişte cuve metalice uriaşe, 
înalte de trei metri, şi nişte izolatori ceramici groşi cît un 
picior de om. Totul zumzăia în jur. Am simțit o vibraţie 
distinctă în podea. Peste tot erau semnale de avertizare 
cu fulgere roşii care spuneau: Atenţie: Se lucrează cu 
curenți electrici letali! 

-Văd că folosiți o grămadă de curent electric aici, am 
spus eu. 

-Destul cît să alimenteze un orăşel, confirmă Vince, 
arătînd spre unul dintre semnale. Să iei avertismentele 
alea în serios. Cu cîtva timp în urmă am avut probleme 


cu incendiile. 

- Serios? 

-Da. S-au cuibărit şobolanii în clădire. Nenorociţii se tot 
prăjeau. Efectiv. Urăsc mirosul de blană de şobolan arsă. 
Tu nu? 

-N-am avut niciodată ocazia. 

-Păi, miroase exact aşa cum te-ai aştepta. 

-Îhî. Şi cum au pătruns şobolanii? 

-Prin vasul de toaletă. 

De bună seamă că surprinderea se citea pe fața mea, 
fiindcă Vince a continuat: 

-Ce, nu ştiai asta? Şobolanii fac asta tot timpul, pentru 
ei e ca o partidă de înot. Acu', sigur că dacă se întîmplă în 
timp ce şezi, poţi să ai o surpriză destul de neplăcută. 

Rise scurt. 

-Problema e că cei care au construit clădirea n-au 
îngropat suficient de adînc puțul decantor. Oricum, 
şobolanii au intrat. Am avut mai multe accidente din 
astea de cînd sîntem aici. 

-Da? Şi ce fel de accidente? 

El ridică din umeri. 

-Au încercat să facă aceste clădiri perfecte. Pentru că 
lucrează cu lucruri atît de mici. Dar nu trăim într-o lume 
perfectă, Jack. N-a fost niciodată şi nici n-o să fie 
niciodată perfectă. 

Am repetat întrebarea: 

-Ce fel de accidente? 

Dar între timp ajunsesem la uşa îndepărtată, echipată 
cu un panou cu tastatură, iar Vince formă rapid numărul 
de acces. Uşile se deschiseră cu un declic. 

-Toate uşile se deschid cu acelaşi cod. Zero şase, zero 
patru, zero doi. 

Vince a deschis larg uşa şi am intrat într-un pasaj 
acoperit care lega centrala electrică de celelalte clădiri. În 
pofida zgomotoasei instalații de aer condiționat, aerul era 
irespirabil de fierbinte. 

-Constructorii, explică Vince. N-au reuşit niciodată să 


echilibreze ca lumea sistemul de ventilație. De cinci ori i- 
am chemat înapoi să-l repare, dar pasajul ăsta tot 
fierbinte rămîne. 

La sfirşitul coridorului era o altă uşă, iar Vince m-a pus 
pe mine să tastez codul. Uşile s-au deschis. 

M-am pomenit în fața altui sas: un perete de sticlă 
groasă, cu un alt perete la cîțiva zeci de centimetri mai 
încolo. Iar în spatele acelui al doilea perete l-am zărit pe 
Ricky Morse, în blugi şi tricou, zimbind larg şi făcîndu-mi 
semne entuziaste cu mina. 

Pe tricoul lui scria: “Supune-te, eu sînt Root”. 

Era o glumă pentru cunoscători. În sistemul de operare 
UNIX, “root” înseamnă “şeful”. 

Printr-un difuzor de intercom, Ricky spuse: 

-Îl preiau eu de aici, Vince. 

-Nici o problemă, încuviință Vince şi flutură din mînă. 

-Ai reparat reglarea presiunii pozitive? 

-De-acum o oră. De ce? 

-S-ar putea să nu se mențină în laboratorul principal. 

-O să verific din nou, spuse Vince. Mi-e să nu avem vreo 
altă scurgere pe undeva. 

Mă bătu pe umăr şi arătă cu degetul mare spre 
interiorul clădirii. 

-Mult noroc acolo. 

Apoi se întoarse şi o luă înapoi pe unde venisem 
împreună. 

-Mă bucur tare mult că te văd, spuse Ricky. Ştii codul 
de acces? 

I-am spus că-l ştiu. A arătat spre tastatura numerică, 
am format codul şi uşa glisantă de sticlă se dădu la o 
parte. Am păşit într-un alt spaţiu îngust, cu lățimea de 
numai un metru şi douăzeci de centimetri, cu grile 
metalice pe toți pereții. Uşa se închise în spatele meu. 

Un curent straşnic de aer izbucni din podea, făcîindu-mi 
crăcii pantalonilor să fluture şi şifonindu-mi hainele. 
Aproape imediat a fost urmat de rafale de aer venite din 
lateral, apoi de deasupra, suflindu-mi cu putere pe cap şi 


pe umeri. După care se auzi şuierul specific al pompelor 
de vid. Panoul de sticlă din fața mea culisă lateral. Mi-am 
netezit hainele şi am ieşit. 

-Scuze pentru chestia asta, spuse Ricky scuturîndu-mi 
mîna viguros. Dar cel puţin nu sîntem nevoiți să purtăm 
costume de iepuraşi. 

Am remarcat că arăta puternic şi sănătos. Muşchii 
antebraţului i se defineau bine sub piele. 

-Arăţi bine, Ricky. Faci exerciţii fizice? 

-Ei, ştii şi tu. Nu prea... 

-Păi, eşti destul de suplu, i-am spus lovindu-l 
prieteneşte în umăr. 

El zimbi larg. 

-E doar tensiunea de la locul de muncă. Te-a speriat 
Vince? 

-Nu tocmai... 

-E puţin cam ciudat omul, spuse Ricky. Vince a crescut 
singur în deşert, împreună cu maică-sa. Ea a murit cînd 
el avea cinci ani. Cadavrul era descompus de-a binelea 
cînd l-au găsit. Bietul copil, nici nu ştia ce să facă. Cred 
că şi eu m-aş fi purtat ciudat în locul lui. Ricky ridică din 
umeri şi continuă: În orice caz, mă bucur că eşti aici, 
Jack. Mi-a fost teamă că n-o să vii. 

În pofida aparentei stări de sănătate perfectă, începusem 
să observ că părea neliniştit, iritabil. M-a condus în pas 
vioi de-a lungul unui culoar scurt. 

-Deci, cum se simte Julia? 

-Şi-a fracturat brațul şi s-a lovit destul de rău la cap. 
Medicii de la spital o ţin sub observaţie. Dar o să se facă 
bine. 

-Bun, asta e bine. 

A încuviințat din cap cu un gest scurt şi şi-a continuat 
drumul pe coridor. 

-Cine are grijă de copii? 

I-am spus că sora mea era în oraş. 

-Atunci poți să rămii o vreme aici? Cîteva zile? 

-Cred că da. Dacă ai nevoie de mine atît de mult timp. În 


mod normal, consultanții software nu petrec atit de mult 
timp la fața locului. O zi, maximum două. Nu mai mult. 
Ricky mi-a aruncat o privire peste umăr. 

-Ăă... ţi-a explicat cumva Julia care-i treaba cu locul 
ăsta? 

-Nu prea. 

-Dar ştiai că-şi petrece o mare parte din timp aici? 

-A, sigur că da. 

-În ultimele săptămîni a venit aproape în fiecare zi cu 
elicopterul. Chiar a rămas peste noapte în vreo două 
rînduri. 

-Nu ştiam că se interesează atît de mult de procesul de 
fabricare. 

Ricky păru să ezite un moment, după care zise: 

-Ei bine, Jack, asta e o chestie cu totul nouă... Se 
încruntă: Chiar nu ţi-a spus nimic? 

-Nu. Nu prea. De ce? Nu mi-a răspuns. 


Ajunsesem la o uşă pe care a deschis-o şi mi-a făcut 
semn să intru. 

-Acesta este modulul nostru de cazare, unde toată 
lumea doarme şi mănîncă. 

Prin comparație cu coridorul, aerul de aici era răcoros. 
Pereţii erau din acelaşi material neted şi lucios. Se auzea 
şuieratul continuu al ventilatoarelor. Un şir de uşi se 
deschideau spre coridor. Pe una dintre ele era scris cu 
markerul numele meu, pe o bandă de hîrtie. Ricky mi-a 
deschis uşa. 

-Ca la mama acasă, Jack. 

Încăperea avea un aer monastic - un pat mic, un birou 
pe care abia dacă aveau loc un monitor şi o tastatură. 
Deasupra patului, o etajeră pentru cărți şi haine. Tot 
mobilierul era furniruit cu un material plastic laminat. 
Nu existau colțuri şi unghere în care să se depună 
particule de praf rătăcite. Camera nu avea nici ferestre, 
dar un ecran cu cristale lichide prezenta o imagine a 
deşertului înconjurător. 


Pe pat am văzut un ceas din material plastic şi o curea 
cu cataramă din plastic. Mi-am pus ceasul la mînă şi 
cureaua la pantaloni. 

-Lasă-ţi bagajul şi am să-ţi fac turul fabricii, mi-a spus 
Ricky. 

Păstrind acelaşi ritm alert, m-a condus într-o sală de 
repaus de mărime mijlocie, cu o canapea şi nişte fotolii în 
jurul unei măsuţe de cafea, şi un panou de afişaj pe unul 
dintre pereți. Şi aici, mobilierul era acoperit cu acelaşi 
mate rial plastic neted şi lucios. 

-La dreapta e bucătăria şi sala pentru recreare, cu 
televizor, jocuri video şi aşa mai departe. 

Am intrat în mica bucătărie. Acolo erau doi oameni, un 
bărbat şi o femeie, care mîncau sandvişuri stind în 
picioare. 

-Cred că-i cunoşti, îmi spuse Ricky zîmbind. 

Şi chiar îi cunoşteam. Amîndoi lucraseră în echipa mea 
de la MediaTronics. 

Rosie Castro era o brunetă slabă, cu înfăţişare exotică şi 
o atitudine sarcastică; purta pantaloni scurți cu 
buzunare încăpătoare şi un tricou strimt care-i acoperea 
sinii mari, pe care trona inscripția “Ai vrea tu”. 
Independentă şi rebelă, Rosie a avut o bursă de 
specializare în literatura shake speariană la Harvard, 
pînă cînd a ajuns la concluzia, după cum s-a exprimat 
chiar ea, că “Shakespeare e oale şi ulcele. De sute şi sute 
de ani. Nu mai e nimic nou de spus. Ce rost are?” S-a 
transferat la MIT şi a devenit protejata lui Robert Kim, 
lucrînd în programarea în limbaje naturale. S-a dovedit 
că era genială în domeniu. Iar în zilele astea programele 
în limbaje naturale începeau să implice programarea 
distribuită. Pentru că s-a demonstrat că oamenii 
evaluează propoziţiile în mai multe feluri deodată pe 
măsură ce sînt rostite. Nu aşteaptă pînă la sfirşit, ci îşi 
formează aşteptări cu privire la ceea ce urmează. Asta 
este situația perfectă pentru programarea distribuită, 
care poate aborda rezolvarea unei probleme acționînd în 


mai multe puncte simultan. Am spus: 

-Şi-acum porți tricourile alea, Rosie. 

La  MediaTronics, felul cum se îmbrăca provocase 
anumite discuții. 

-Ei, îi ţine pe băieți la distanță, spusese ea ridicînd din 
umeri. 

-De fapt, noi nu le băgăm în seamă. 

M-am întors spre David Brooks, țeapăn, protocolar, 
obsedat de curățenie, şi aproape chel la douăzeci şi opt de 
ani. A clipit în spatele lentilelor groase. 

-Oricum, nu sînt chiar aşa de grozavi, adăugă David. 

Rosie scoase limba la el. 

David era inginer şi avea francheţea şi lipsa de tact a 
unui inginer. Pe deasupra, mai era şi plin de contradicții. 
Deşi se agita pentru fiecare detaliu în legătură cu munca 
şi înfăţişarea sa, în week-end-uri conducea o motocicletă 
de dirt-track, adeseori întorcîndu-se din curse plin de 
noroi din cap pînă în picioare. Mi-a strîns mina cu 
entuziasm: 

-Mă bucur foarte mult că eşti aici, Jack. 

-Pînă la urmă, cineva o să trebuiască să-mi explice de ce 
vă bucurati atita că mă aflu aici. 

Rosie spuse: 

-Păi, fiindcă tu ştii mai multe lucruri despre algoritmii 
multi-agent decit... 

-Mai întîi vreau să-i arăt fabrica, interveni brusc Ricky. 
Pe urmă stăm de vorbă. 

-Da' de ce? ripostă Rosie. Vrei să fie o surpriză? 

-A naibii surpriză, comentă David. 

-Nu, nicidecum, spuse Ricky uitindu-se sever la ei. 
Vreau doar ca Jack să-şi formeze mai întîi o impresie de 
ansamblu. Vreau să-i prezint unele lucruri. 

David se uită la ceas. 

-Păi, cam cît crezi că o să dureze treaba asta? Fiindcă 
îmi închipui că avem... 

-Am spus, lăsați-mă să-i arăt fabrica, pentru numele lui 
Dumnezeu! 


Ricky mai avea niţel şi îşi arăta colții. Eram surprins. 
Nu-l văzusem niciodată pierzindu-şi cumpătul. Dar se 
pare că pentru cei doi nu era prima oară: 

-OK, OK, Ricky. 

-Hei, tu eşti şeful, Ricky. 

-Întocmai, eu sînt şeful, zise Ricky, încă vizibil mînios. 
Şi, apropo, pauza voastră s-a terminat acum zece minute. 
Aşa că hai să ne întoarcem la treburile noastre. Se uită în 
direcţia sălii de jocuri alăturate. Unde sînt ceilalți? 

-Repară senzorii de perimetru. 

-Adică sînt afară? 

-Nu, nu. Sînt în sala instalațiilor utilitare. Bobby e de 
părere că e o problemă de calibrare la unitățile de senzori. 

-Grozav. L-a anunţat cineva pe Vince? 

-Nu. E o problemă de software. Bobby se ocupă de ea. 

Chiar în clipa asta mi-a sunat telefonul celular. 
Surprins, l-am scos din buzunar. M-am întors spre 
ceilalți: 

-Funcționează celularele? 

-Da, spuse Ricky, avem legătură aici. Reluă discuția cu 
David şi Rosie. 


Am ieşit pe coridor şi mi-am verificat mesajele. Era unul 
singur, de la spital, în legătură cu Julia. “Am înțeles că 
sinteți soțul doamnei Forman şi vă rugăm să ne sunati cât 
mai curînd posibil...” Urma un număr de interior pentru 
un anume dr. Rana. Centrala mi-a făcut legătura. 

-Salonul de terapie intensivă. 

Am cerut să vorbesc cu dr. Rana şi am aşteptat pînă 
cînd acesta a venit la telefon. 

-La telefon Jack Forman. Soțul Juliei Forman. 

-A, da, domnul Forman. (O voce plăcută, melodioasă.) 
Vă mulțumesc că m-aţi sunat. Înţeleg că au însoţit-o pe 
soția dumneavoastră la spital azi-noapte. Da? Ei bine, 
atunci cunoaşteţi gravitatea leziunilor ei sau, mai bine 
zis, a potenţialelor leziuni. Sintem de părere că trebuie 
să-i facem o analiză serioasă pentru fractura cervicală şi 


pentru hematoamele subdurale. Şi mai e nevoie şi de un 
control în legătură cu o posibilă fractură pelviană. 

-Da, am zis. Aşa mi s-a spus şi azi-noapte. E vreo 
problemă? 

-De fapt, este. Soţia dumneavoastră refuză trata mentul. 

- Serios? 

-Noaptea trecută ne-a permis să-i facem radiografii şi 
să-i remediem fracturile de la încheieturile miîinilor. l-am 
explicat că radiografiile sînt limitate în privinţa detaliilor 
şi că este foarte important să-i facem o examinare MRI, 
dar ne-a refuzat. 

-De ce? 

-Spune că nu are nevoie de aşa ceva. 

-Ba fireşte că are nevoie, am ripostat. 

-Da, domnule Forma, are nevoie. Nu vreau să vă 
alarmez, dar este posibil ca fractura pelviană să provoace 
o hemoragie masivă în regiunea abdominală, care îi poate 
fi fatală. Se poate întimplă foarte rapid şi... 

-Şi ce aţi vrea să fac eu? 

-Am dori să staţi de vorbă cu ea. 

-Desigur. Faceţi-mi legătura. 

-Din păcate, chiar în acest moment face nişte radiografii 
suplimentare. Există vreun număr la care să vă găsim? 
Celularul? în regulă. Pe de altă parte, domnule Forman, 
nu am reuşit să obținem un istoric psihiatric de la soția 
dumneavoastră... 

-De ce? 

-Refuză să discute despre acest subiect. Mă refer la 
droguri, tulburări de comportament, treburi din astea. 
Puteţi să ne spuneți ceva în privința asta? 

-O să încerc... 

-Nu vreau să vă alarmez, dar soția dumneavoastră a 
fost, mă rog, puțin iraţională. La răstimpuri avea chiar 
halucinații. 

-În ultima vreme a fost foarte stresată, am spus. 

-Da, sînt sigur că şi asta a contribuit, a răspuns 
conciliant dr. Rana. Dar a suferit o leziune destul de 


gravă la cap, pe care trebuie s-o investigăm atent. Nu 
vreau să vă alarmez, dar sincer vă spun, cei de la 
psihiatrie au fost de părere că soția dumneavoastră a 
suferit un deranjament bi polar ori o tulburare provocată 
de droguri, sau şi una, şi alta. 

- Înţeleg... 

-Şi fireşte că astfel de întrebări iau naştere firesc în 
contextul unui accident de automobil în care persoana a 
fost singură la volan... 

Voia să spună că accidentul ar fi putut să fie o încercare 
de sinucidere. Nu mi se părea că aşa stăteau lucrurile. 

-Nu ştiu ca soția mea să fi luat droguri, am spus. Dar 
am fost îngrijorat de purtarea ei de vreo, să zicem, de vreo 
cîteva săptămîni. 

Ricky venise lingă mine şi se fițiia nerăbdător. Am 
acoperit microfonul cu palma. 

-E vorba de Julia. 

A încuviințat din cap şi s-a uitat la ceas. A ridicat din 
sprîncene. Mi s-a părut destul de ciudat să mă grăbească 
în tr-un moment în care vorbeam cu spitalul despre soția 
mea, totodată şi şefa lui directă. Doctorul a mai trăncănit 
o vreme şi i-am răspuns cît am putut de bine la întrebări, 
dar adevărul era că nu aveam nici o informaţie care să-i 
fie de folos. M-a asigurat că o va ruga pe Julia să mă 
sune cînd se va întoarce, iar eu am spus că aştept 
telefonul ei. Am închis celularul. Ricky mi-a zis: 

-OK, excelent. Scuză-mă că te grăbesc, Jack, dar... ştii, 
am multe să-ți arăt. 

-E vreo problemă cu timpul? am întrebat. 

-Nu ştiu. S-ar putea. 

Am dat să-l întreb ce-a vrut să spună prin asta, dar o 
luase înainte deja, mergiînd repede. Am ieşit din zona 
rezidențială şi am trecut de o altă uşă de sticlă, mergînd 
pe un alt culoar de legătură. Am remarcat că acest culoar 
era foarte bine etanşeizat. Am străbătut o pasarelă de 
sticlă suspendată deasupra podelei. Sticla avea mici 
perforații, iar dedesubt era un şir de tuburi de vid, pentru 


absorbţie. Între timp mă obişnuisem cu şuierul constant 
al instalaţiilor de ventilare. 

Pe la jumătatea coridorului se afla o altă pereche de uşi 
de sticlă. A trebuit să trecem de ele pe rind. S-au deschis 
cînd am trecut şi s-au închis în urma noastră. Pe cînd ne 
continuam drumul, am avut din nou senzaţia distinctă că 
mă aflu într-o închisoare, că trec printr-o succesiune de 
uşi cu zăbrele, că pătrund tot mai adînc în ceva. 

O fi fost tehnologie de virf şi pereţi de sticlă strălucitori - 
dar tot o închisoare rămînea. 


ZIUA A ŞASEA 
8:12 A.M. 

Am intrat într-o sală mare pe uşa căreia scria 
UTILITARE, iar dedesubt, REZMOL / REZFAB / MATERII 
PRIMITE. Pereţii şi tavanul erau acoperiți cu familiarul 
material plas tic laminat. Pe podea erau stivuite 
containere încăpătoare, acoperite şi ele cu acelaşi plastic. 
Spre dreapta am văzut un şir de boilere din oțel 
inoxidabil, îngropate sub nivelul solului şi înconjurate de 
o mulțime de ţevi şi robinete, înălțindu-se pînă la nivelul 
primului etaj. Arăta exact ca o micro fabrică de bere şi mă 
pregăteam să-i pun lui Ricky o întrebare în sensul ăsta 
cînd el a spus: 

-Deci aici erați! 

Trei membri ai fostei mele echipe lucrau la o cutie de 
racord aflată sub un ecran de monitor. Cînd am apărut 
acolo, aveau un aer uşor vinovat, ca nişte copii prinşi cu 
mîna în borcanul cu bomboane. Bineînțeles, Bobby 
Lembeck era şeful lor. La treizeci şi cinci de ani, Bobby 
superviza acum mai multe programe decît scria, ceea ce 
nu însemna că nu era în stare să le şi scrie dacă avea 
chef. Ca întotdeauna, purta nişte blugi decolorați şi un 
tricou “Ghost în the Shell”, iar la curea era prins 
nelipsitul său walkman. 

Apoi mai era frumoasa şi delicata Mae Chang, situată 
exact la polul opus al feminității față de Rosie Castro. 
Mae lucrase ca biolog “de teren” la Sichuan, studiind 
maimuțele cu nas cîrn, înainte ca, pe la douăzeci şi cinci 
de ani, să se îndrepte spre programare. Timpul petrecut 
în natură, pe lingă înclinațiile ei naturale, au făcut-o să 
devină aproape tăcută. Mae vorbea foarte puțin, se mişca 
aproape neauzit şi nu ridica niciodată tonul - dar, pe de 
altă parte, niciodată nu pierdea o dispută. La fel ca mulți 
dintre biologii de teren, îşi dezvoltase capacitatea 
extraordinară de a se pierde în decor, de a deveni 
insesizabilă, aproape invizibilă. 


Şi, în sfirşit, Charley Davenport, țifnos, ciufulit şi deja 
supraponderal la treizeci de ani. Lent şi greoi, arăta de 
parcă dormise în hainele pe care le purta şi ziua, lucru pe 
care uneori chiar îl făcea după o sesiune de programare 
maraton. Charley lucrase în echipa lui John Holland la 
Chicago şi în cea a lui Doyne Farmer la Los Alamos. Era 
expert în algoritmi genetici, genul de programare care 
mima selecția naturală pentru definitivarea şi 
perfecționarea răspunsurilor. Dar avea o personalitate 
enervantă - murmura, sforăia, vorbea de unul singur şi 
trăgea vînturi cu o uitare de sine zgomotoasă. Numai 
talentul lui ieşit din comun Îl făcea să fie tolerat de ceilalți 
membri ai grupului. 

-Chiar e nevoie de trei oameni pentru treaba asta? se 
interesă Ricky după ce am dat mîna cu toți trei. 

-Da, răspunse Bobby, e nevoie de trei oameni, El Rooto, 
pentru că este complicat. 

-De ce? Şi nu-mi mai zice El Rooto. 

-Ascult şi mă supun, domnule Root. 

-Hai, lasă, zi-i mai departe... 

-Ei bine, am început să verific senzorii după episodul 
din dimineața asta, şi mi se par decalibrați. Dar cum 
nimeni nu iese, se pune întrebarea dacă nu cumva e o 
eroare de citire, sau dacă senzorii înşişi dau erori, ori sînt 
doar greşit calibrați pe echipamentul de aici. Mae 
cunoaşte senzorii ăştia, i-a folosit în China. Eu fac acum 
revizuirea codurilor. lar Charley se află aici pentru că nu 
vrea să plece şi să ne lase singuri. 

-La naiba, am şi lucruri mai importante de făcut, spuse 
Charley. Dar eu am scris algoritmul care controlează 
senzorii şi trebuie să optimizăm codurile senzorilor după 
ce îi reglăm. Abia aştept să termine cu bîjbîiala aici ca să 
m-apuc să optimizez. Se uită semnificativ spre Bobby. 
Indivizii ăştia habar n-au să optimizeze. 

-Bobby ştie, spuse Mae. 

-Mda, poate dacă-i dai şase luni pentru asta. 

-Copii, copii, interveni Ricky. Hai să nu ne facem de ris 


în fața musafirului nostru. 

Am zimbit prietenos. Adevărul este că nu eram atent la 
ce-şi spuneau, doar îi studiam din priviri. Erau trei dintre 
cei mai buni programatori pe care-i avusesem - iar cînd 
lucrau pentru mine, erau atît de siguri pe ei încît i-ai fi 
putut considera aroganți. Dar acum m-a frapat cît de 
agitați erau. Toţi erau cu capsa pusă, certăreți, iritabili. 
Şi, privind retrospectiv, mi-am dat seama că aceeaşi stare 
de nervozitate îi caracteriza şi pe Rosie şi David. 

Charley începu să murmure în felul lui enervant. 

-Of, dar-ar dracii! exclamă Bobby Lembeck. Vrei să-i 
spui să înceteze? 

-Charley, zise Ricky. Ştii că am mai vorbit despre 
mormăitul ăsta al tău. 

Charley continuă să murmure. 

-Charley... 

Charley oftă îndelung, teatral. Se opri din mormăit. 

-Mulţțumesc, spuse Bobby. 

Charley ridică exasperat ochii spre tavan. 

-Bun, conchise Ricky. Terminaţi rapid ce-aveţi de făcut 
şi întoarceți-vă la posturile voastre. 

-OK, am înţeles. 

-Vreau ca toată lumea să fie la post cît mai curînd 
posibil. 

-OK, spuse Bobby. 

-Vorbesc cît se poate de serios. La locurile voastre de 
muncă. 

-Pentru numele lui Dumnezeu, Ricky, gata, am înţeles. 
Acum, fii bun şi termină cu vorbăria ca să ne laşi să 
lucrăm. 

Lăsînd în urmă grupul, Ricky mă conduse spre o 
încăpere mai mică. l-am spus: 

-Ricky, băieţii ăştia nu sînt aşa cum îi ştiam cînd lucrau 
pentru mine. 

-Ştiu. În momentul ăsta, toți sînt puţin cam încordaţi. 

-Dar de ce? 

-Din cauza a ceea ce se întimplă aici. 


-Şi ce se întîmplă aici? 

Se opri în fața unui mic compartiment situat pe peretele 
opus al încăperii. 

-Julia nu avea voie să-ți spună pentru că e o treabă 
strict secretă. 

Atinse uşa cu o cartelă magnetică specială. 

-Strict secretă? Imagistica medicală a devenit strict 
secretă? 

Sistemul de blocare a uşii s-a deschis cu un declic şi am 
intrat. Uşa s-a închis în spatele nostru. Înăuntru am 
văzut o masă, două scaune, un monitor de computer şi o 
tastatură. Ricky s-a aşezat la masă şi a început imediat 
să tasteze. 

-Proiectul de imagistică medicală a fost doar o idee 
ulterioară, spuse el, o aplicație comercială minoră a unei 
tehnologii pe care o dezvoltam deja. 

-Aha. Şi care ar fi aceea? 

-E un proiect militar. 

-Xymos lucrează la proiecte militare? 

-Da. Cu contract. Făcu o pauză. Cu doi ani în urmă, 
pornind de la experiența din Bosnia, Departamentul 
Apărării şi-a dat seama că avioanele robotizate care 
puteau să transmită în direct imagini de pe cîmpul de 
luptă aveau o valoare uriaşă. Pentagonul a înțeles că în 
viitoarele războaie aceste camere zburătoare de luat 
vederi vor avea utilizări din ce în ce mai sofisticate. Se pot 
folosi la reperarea pozițiilor trupelor inamice chiar şi 
atunci cînd se ascund în junglă sau în anumite clădiri. Se 
pot utiliza la controlarea tirului rachetelor ghidate prin 
laser sau pentru a identifica poziția trupelor aliate, şi aşa 
mai departe. Comandanții aflați la sol ar putea să solicite 
imaginile pe care le doresc, în spectrul preferat - vizibil, 
infraroşu, ultraviolet, în oricare dintre ele. În viitoarele 
operațiuni militare, imagistica în timp real va fi un 
instrument foarte puternic. 

-Bun... 

-Dar este limpede că aceste camere-robot sînt 


vulnerabile. Pot fi doborite ca nişte porumbei. Pentagonul 
voia o cameră care să nu poată fi doborită. Ei şi-au 
imaginat ceva de dimensiuni foarte reduse, poate cît o 
libelulă - o ţintă prea mică pentru a fi lovită. Dar erau 
probleme cu alimentarea cu energie, cu suprafețele de 
control mici şi cu limitările de rezoluţie care apăreau la 
folosirea unor lentile atît de mici. Aveau nevoie de lentile 
mai mari. 

Am încuviințat din cap. 

-lar voi v-aţi gindit la un roi de nano componente. 

-Întocmai. 

Ricky arătă spre ecran, pe care un roi de puncte negre 
se mişcau şi se răsuceau în aer ca nişte păsări. 

-Un nor de componente ti-ar permite să faci o cameră cu 
o lentilă de dimensiunile dorite. Şi nu poate fi doborită 
pentru că un glonț ar trece pur şi simplu prin nor. Mai 
mult decît atît, poţi să dispersezi norul aşa cum se 
împrăştie un stol de păsări la un foc de armă. În felul 
ăsta camera ar fi invizibilă pînă cînd norul şi-ar recapăta 
forma. Aşa încît părea să fie soluția ideală. Pentagonul 
ne-a oferit trei ani de finanțare DARPA'3. 

-Şi? 

-Ne-am apucat să construim camera. Bineînţeles că a 
devenit imediat evident că avem o problemă cu inteligența 
distribuită. 

Eram familiarizat cu problema. Nanoparticulele din nor 
trebuia înzestrate cu o inteligență rudimentară, astfel 
încît să poată interacționa unele cu altele pentru a alcătui 
stolul care se deplasa prin aer. O astfel de activitate poate 
părea destul de inteligentă, dar ea avea loc chiar şi atunci 
cînd indivizii care alcătuiesc “stolul” sînt destul de reduşi 
mintal. În definitiv, păsările şi peştii pot face acest lucru 
şi nu sînt chiar cele mai inteligente ființe de pe planetă. 

Majoritatea celor care privesc un stol de păsări sau un 
banc de peşti presupun că există un lider şi că toate 
celelalte animale îl urmează pe lider. Asta pentru că 
ființele umane, la fel ca majoritatea mamiferelor sociale, 


au lideri de grup. 

Dar păsările şi peştii nu au lideri. Grupurile lor sînt 
organizate altfel. Studierea atentă a comportamentului de 
grup - prin analiză video cadru cu cadru - a arătat că, de 
fapt, nu există nici un lider. Păsările şi peştii reacționează 
la cîțiva stimuli simpli între membrii grupului, iar 
rezultanta este un comportament coordonat. Numai că 
nimeni nu controlează acest comportament. Nimeni nu îl 
conduce. Nimeni nu îl dirijează. 

După cum păsările nici nu sînt genetic programate 
pentru comportamentul de stol. Adunarea în stol nu este 
“implementată” la nivel hardware. Nu există nimic în 
creierul păsării care să-i spună “Cînd se întimplă asta şi 
asta, începeţi să vă adunaţi”. Dimpotrivă, adunarea în 
stol apare în interiorul grupului ca rezultat al unor reguli 
mult mai simple, de nivel scăzut. Reguli precum: “Rămii 
aproape de păsările de lingă tine, dar nu te ciocni de ele”. 
Pe baza acestor reguli, întregul grup se mişcă coordonat 
în interiorul stolului şi fără accidente. Pentru că se 
produce pe baza unor reguli elementare, adunarea în stol 
a fost denumită comportament emergent. Definiția 
tehnică a comportamentului emergent spune că este 
comportamentul care apare într-un grup fără să fi fost 
programat în nici un membru al grupului. 
Comportamentul emergent poate apărea la orice 
populație, inclusiv o populaţie de computere. Sau o 
populație de roboți. Sau un nanofurnicar. 

I-am spus lui Ricky: 

-Problema voastră a fost cumva comportamentul 
emergent al roiului? 

-Exact. 

-Era imprevizibil? 

-Ca să ne exprimăm eufemistic. 

În ultimele decenii, noţiunea de comportament de grup 
emergent a provocat o revoluție minoră în ştiinţa compu 
terelor. Pentru programatori însemna că poți să stabileşti 
reguli de comportament pentru agenții individuali, dar nu 


şi pentru agenţii care acționează împreună. Agenţii 
individuali - care pot fi module de program, procesoare 
sau, ca în acest caz, microroboți adevărați - pot fi 
programaţți să coopereze în anumite circumstanțe şi să 
concureze în altele. Li se pot stabili nişte scopuri. Pot fi 
instruiți să-şi urmărească neabătut realizarea scopurilor 
sau să fie disponibili pentru a-i ajuta pe alți agenți. Dar 
rezultatul acestor interacțiuni nu putea fi programat. Pur 
şi simplu apărea, cu consecinţe adeseori surprinzătoare. 

Într-un sens, asta era foarte interesant. Pentru prima 
oară un program producea rezultate pe care 
programatorul nu putea să le prezică. Programele se 
comportau mai mult ca nişte organisme vii decit ca nişte 
automate artificiale. Asta îi entuziasma pe programatori, 
dar le crea şi un sentiment de frustrare. 

Căci comportamentul emergent al programelor era 
aleatoriu. Uneori, agenții aflați în competiție luptau pînă 
ajungeau la impas, iar programul înceta să-şi mai 
realizeze sarcinile. Alteori, agenţii erau atit de influențați 
unii de alții încît pierdeau din vedere scopul prestabilit şi 
făceau în schimb altceva. În acest sens, programul se 
comporta ca un copil - imprevizibil şi uşor de deturnat. 
Aşa cum se exprimase un programator: “Să încerci să 
programezi inteligența distribuită este ca şi cum i-ai 
spune unui puşti ele cinci ani să se ducă în camera lui şi 
să-şi schimbe hainele. S-ar putea să facă şi asta, dar la 
fel de probabil e să facă altceva şi să nu se mai întoarcă.” 

Dat fiind că aceste programe se comportau “ca în viață”, 
programatorii au început să facă analogii cu 
comportamentul organismelor vii din lumea reală. De 
fapt, ei au început să copieze comportamentul 
organismelor reale ca o cale de a obține un oarecare 
control asupra rezultatelor programelor. 

Aşa încît au apărut programatori care studiau 
furnicarele, movilele de termite sau dansul albinelor, cu 
scopul de a scrie programe care să controleze orarele de 
aterizare ale avioanelor, programarea excursiilor la 


agențiile de turism sau traduceri lingvistice. Aceste 
programe puteau lucra foarte bine, dar tot exista riscul să 
o ia razna, mai ales dacă circumstanțele se modificau 
drastic. În momentul acela îşi pierdeau scopul. 

Ăsta a fost momentul în care, în urmă cu cinci ani, am 
început să copiez relația prădător-pradă pentru a găsi o 
metodă de menţinere a scopului. Şi asta pentru că 
animalele de pradă flămînde nu se lăsau abătute de la ţel. 
Circumstanțele puteau să le oblige să improvizeze 
metodele folosite şi puteau să încerce de mai multe ori 
înainte de a reuşi - dar nu pierdeau niciodată din vedere 
obiectivul. 

Aşa că am devenit expert în relaţiile dintre prădător şi 
pradă. Ştiam o mulțime de lucruri despre haitele de 
hiene, de cîini de vinătoare africani, despre leoaicele care- 
şi urmăreau prada şi despre coloanele de atac ale 
furnicilor legionare. Echipa mea studiase lucrările 
biologilor de teren şi generalizaserăm descoperirile 
acestora într-un modul de program numit PREDPREY, 
care putea fi folosit pentru a controla orice sistem de 
agenţi şi pentru a-l face să fie consecvent. Să determine 
programul să caute un ţel. 

Privind la ecranul lui Ricky, la unitățile coordonate care 
se mişcau lin în timp ce se rostogoleau prin aer, am spus: 

-Ați folosit PREDPREY ca să vă programațţi unităţile 
individuale? 

-Exact. Am folosit acele reguli. 

-Păi, comportamentul mi se pare destul de bun, am 
spus urmărind ecranul. Care este problema? 

-Nu sintem siguri. 

-Ce înseamnă asta? 

-Înseamnă că ştim că este o problemă, dar nu ştim sigur 
ce anume o cauzează. Dacă problema vine de la 
programare sau de la altceva. 

-Altceva? Ce anume ar mai putea să fie? am întrebat, 
încruntîndu-mă. Nu pricep, Ricky. Ăsta e doar un grup de 
microroboți. Poţi să-l determini să facă ce vrei. Dacă 


programarea nu e corectă, o ajustezi. Ce nu înţeleg eu 
aici? 

Ricky s-a uitat la mine stinjenit. Şi-a îndepărtat scaunul 
de masă şi s-a ridicat în picioare. 

-Hai să-ți arăt cum fabricăm noi agenții ăştia, a spus el. 
După aia o să înţelegi mai bine situația. 


După ce urmărisem înregistrarea prezentării făcute de 
Julia, eram grozav de curios să văd ce urma să-mi arate. 
Pentru că mulți oameni pe care-i respectam considerau 
că manufacturarea moleculară era imposibilă. Una din 
obiecțiile teoretice principale se referea la timpul necesar 
pentru a construi o moleculă funcțională. Pentru a 
funcționa cît de cit, linia de nanoasamblare ar fi trebuit 
să fie mult mai eficientă decit toate realizările de pînă 
atunci ale manu-facturării umane. În esență, toate liniile 
de asamblare construite de oameni funcționau cu 
aproximativ aceeaşi viteză: se putea adăuga cîte o parte 
pe secundă. De exemplu, un automobil are cîteva mii de 
părți componente. Poţi să construieşti o maşină în citeva 
ore. Un avion comercial are şase milioane de părți şi 
necesită cîteva luni pentru a fi construit. 

Dar o moleculă manufacturată obişnuită constă din 
1025 părți. Asta înseamnă 10 000 000 000 000 000 000 
000 000 părți. Practic, acest număr este de neimaginat. 
Creierul omenesc nu l-ar putea cuprinde. Dar calculele 
au arătat că şi în situaţia în care ai putea să asamblezi 
un milion de părți pe secundă, timpul necesar pentru a 
completa o moleculă tot ar fi de 3 000 de trilioane de ani - 
adică un interval de timp mai lung decît virsta cunoscută 
a universului. lar asta era o problemă. Cunoscută sub 
numele de problema timpului de construire. Aşa că i-am 
spus lui Ricky: 

-Dacă ați ajuns la manufacturarea industrială... 

-Da, am ajuns. 

-Înseamnă că aţi rezolvat problema timpului de 
construire. 


-Am rezolvat-o. 

-Cum? 

-Ai răbdare. 

Majoritatea savanților presupuneau că această problemă 
avea să fie rezolvată prin asamblarea unor subunități mai 
mari, fragmente moleculare alcătuite din miliarde de 
atomi. Ceea ce ar fi redus timpul de asamblare la vreo doi 
ani. Apoi, cu ajutorul autoasamblării parțiale, puteai 
reduce timpul la cîteva ore, poate chiar la o oră. Dar chiar 
şi cu perfecționările ulterioare, tot rămînea o provocare 
teoretică producerea unor cantități comerciale ale 
produsului. Pentru că scopul nu era să manufacturezi o 
singură moleculă într-o oră. Telul era să fabrici cîteva 
kilograme de molecule într-o oră. Nimeni nu reuşise să 
descopere cum s-ar putea face asta. 


Am trecut prin două laboratoare, din care unul arăta ca 
un laborator de microbiologic obişnuit. Am văzut-o pe 
Mae stînd în picioare în laborator, încercînd să-şi omoare 
timpul. Am vrut să-l întreb pe Ricky de ce avea nevoie aici 
de un laborator de microbiologie, dar mi-a anulat 
întrebarea cu un gest al miîinii. Era nerăbdător acum, în 
mare grabă. L-am văzut uitindu-se pe furiş la ceasul de la 
mină. Chiar în fața noastră se afla un ultim sas din sticlă. 
Pe uşa de sticlă era gravat MicroFabricaţie. Ricky mi-a 
făcut semn să intru: 

-Pe rînd, cîte unul, mi-a spus. Doar atît permite 
sistemul. 

Am păşit înăuntru. Uşile s-au închis cu un fişiit în urma 
mea, tampoanele de presiune închizîndu-se din nou cu 
un zgomot înfundat. Aerul izbucni din nou în rafale: de 
jos, din lateral şi de sus. Începusem să mă obişnuiesc. A 
doua uşă se deschise şi am păşit într-un alt coridor scurt, 
care ducea la o încăpere mare. Am văzut o lumină 
strălucitoare, albă - atit de puternică încît mă dureau 
ochii. 

Ricky a venit imediat după mine, vorbind în timp ce 


mergea, dar nu-mi amintesc ce spunea. Nu mă puteam 
concentra asupra cuvintelor lui. Rămăsesem cu gura 
căscată. Pentru că ajunsesem în clădirea principală a 
fabricii - un imens spaţiu fără ferestre, ca un hangar 
uriaş, înalt cît o clădire cu trei niveluri. Iar în interiorul 
acestui hangar se afla o structură de o complexitate 
imensă, care părea să plutească în aer, strălucind ca un 
giuvaier. 


ZIUA A ŞASEA 
9:12 A.M. 

La început mi-a fost greu să înțeleg ce vedeam - arăta ca 
o caracatiță gigantică strălucitoare, care se înălța 
deasupra mea, cu brațe sclipitoare fațetate, extinse în 
toate direcţiile, aruncînd reflexii complexe şi benzi de 
culoare pe pereții din jur. Numai că această caracatiță 
avea straturi multiple de brațe. Un strat era jos, la doar 
treizeci de centimetri deasupra pardoselii. Al doilea era la 
nivelul pieptului; al treilea şi al patrulea mai sus, 
deasupra capului meu. Şi toate străluceau şi scînteiau. 

Am clipit, aproape orbit. Am început să desluşesc detalii. 
Caracatița era încadrată de o structură neregulată pe trei 
niveluri, construită în întregime din module cubice din 
sticlă. Podelele, pereţii, tavanele, scările - toate erau 
cuburi. Dar aranjamentul era aleatoriu, ca şi cum cineva 
răsturnase în mijlocul sălii o grămadă de cuburi uriaşe 
din zahăr trans parent. În interiorul acestei grupări de 
cuburi, brațele caracatiței şerpuiau în toate direcțiile. 
Întreaga alcătuire era susținută de o rețea de traverse şi 
conectori din metal galvanizat, acesta fiind motivul 
pentru care caracatița părea să plutească. 

Ricky îmi spuse cu un zimbet larg: 

-Asamblare convergentă. Arhitectura este fractală. Fain, 
nu? 

Am încuviinţat încet din cap. Începeam să văd mai 
multe detalii. Ceea ce mi se păruse a fi o caracatiță era de 
fapt structura unui arbore cu crengi. O conductă cu 
secțiunea pătrată se înălța vertical în centrul încăperii, cu 
țevi mai mici care se ramificau pe toate laturile. Din 
aceste ramuri se ramificau alte țevi mai mici, apoi altele şi 
mai mici. Cele mai mici aveau grosimea unui creion. Totul 
strălucea şi scînteia ca şi cum ar fi fost reflectat în 
oglindă. 

-De ce e atit de strălucitoare toată chestia asta? 

-Sticla are o peliculă diamantoidă, mi-a răspuns el. La 


nivel molecular, sticla e ca şvaițerul, plină de găuri. Şi, 
fireşte, e un fluid, aşa încît atomii trec prin ea ca prin 
brînză! 

-Adică ați acoperit sticla cu o peliculă. 

-Exact. Era obligatoriu. 

Undeva, în această pădure de sticlă ramificată, David şi 
Rosie se mişcau dintr-un loc în altul, făceau însemnări, 
reglau valve, îşi consultau minicomputerele portabile. Am 
înțeles că priveam la o uriaşă linie de asamblare în 
paralel. Micile fragmente de molecule se introduceau în 
ţevile cele mai subțiri, iar atomii se adăugau acestora. 
Cînd treaba asta se termina, fragmentele se mutau în 
ţevile mai mari, unde erau adăugaţi alţi atomi. În felul 
acesta, moleculele se deplasau treptat spre centrul 
structurii pînă cînd asamblarea se termina, după care 
erau descărcate în conducta principală. 

-Întru totul exact, a spus Ricky. Este la fel ca o linie de 
asamblare pentru automobile, numai că totul e la scară 
moleculară. Moleculele încep la capete şi vin pe circuit 
spre centru. Aici adăugăm o secvenţă de proteină, dincolo 
- o grupare metil, exact cum se adaugă roțile şi portierele 
la un automobil. La capătul liniei rezultă o structură 
moleculară nouă, construită conform specificațiilor 
noastre. 

-Şi braţele diferite? 

-Realizează molecule diferite. De-aia braţele arată diferit. 

În mai multe locuri, braţul caracatiţei trecea printr-un 
tunel de oțel întărit cu buloane masive pentru circuitul de 
vid. În alte locuri, cubul era acoperit cu o izolaţie 
capitonată de argint, şi am văzut nişte containere de azot 
lichid în apropiere. În secţiunea aceea erau generate 
temperaturi extrem de scăzute. 

-Acelea sînt sălile criogenice, mi-a spus Ricky. Nu 
mergem cu temperatura prea jos, cel mult pînă la minus 
şaptezeci de grade Celsius. Hai să-ți arăt. 

M-a condus prin complex, străbătind pasarelele de sticlă 
care treceau printre brațe. Din loc în loc, cîte o scară 


scundă ne permitea să păşim peste braţele mai joase. 

Ricky  sporovăia neîncetat despre detaliile tehnice: 
furtunuri cu mantale vidate, separatoare de faze metalice, 
valve de control sferice. Cînd am ajuns la cubul izolat, a 
deschis o uşă masivă spre o cameră de mici dimensiuni, 
cu o a doua încăpere adiacentă. Arăta ca un 
compartiment dublu pentru depozitarea cărnii. Fiecare 
uşă avea cite o ferestruică de vizitare. În momentul acela, 
totul era la temperatura camerei. 

-Poți avea aici două temperaturi, a spus Ricky. Poţi să 
controlezi ce se întîmplă într-o cameră acționind din 
cealaltă, dacă doreşti, dar de regulă totul e automatizat. 

Ricky m-a condus din nou afară, uitîndu-se iar la ceas. 
I-am spus: 

-Întîrziem la vreo întîlnire? 

-Ce? Nu, nu. Nimic de genul ăsta. 

Cele două cuburi din apropiere erau de fapt nişte 
camere metalice solide, cu cabluri electrice groase la inte 
rior. Am întrebat: 

-Ăştia sînt magneţii? 

-Exact. În centru sînt generate cîmpuri magnetice 
pulsatorii de 33 Tesla. Asta ar fi cam de un milion de ori 
valoarea cîmpului magnetic terestru. 

Cu un icnet, deschise uşa spre cea mai apropiată dintre 
sălile magneţilor. Am văzut un obiect inelar cu diametrul 
de un metru şi optzeci de centimetri, avînd în centru o 
gaură cu diametrul de doi centimetri şi jumătate. Inelul 
era complet acoperit cu țevărie şi material plastic izolator. 
Nişte buloane masive din oţel fixau mantaua. 

-Răcire din belşug pentru jucăria asta, pot să-ţi spun. Şi 
curent electric cît cuprinde: cincisprezece  kilovolți. 
Condensatoarele au nevoie de un minut ca să se încarce. 
Şi, bineînţeles, nu putem lucra decit cu curent alternativ. 
Dacă am folosi curent continuu, ar exploda, din cauza 
cimpului magnetic generat. 

Arătă spre baza magnetului, unde se afla un buton la 
nivelul genunchiului. 


-Acela e întrerupătorul de siguranță, spuse el. Pentru 
orice eventualitate. Îl apeşi cu genunchiul dacă ai mîinile 
ocupate. 

-Aşadar, folosiți cîmpuri magnetice de mare intensitate 
ca să realizați o parte din asam... 

Dar Ricky se întorsese deja şi se îndrepta spre uşă, 
uitîndu-se din nou la ceas. M-am grăbit să-l ajung din 
urmă. 

-Ricky... 

-Mai am cîte ceva să-ți arăt, spuse el. Ne apropiem de 
final. 

-Ricky, toate astea sînt foarte impresionante, am spus, 
arătind spre braţele strălucitoare. Dar cea mai mare parte 
a liniei tale de asamblare funcționează la temperatura 
camerei - fără vid, fără criogenie, fără cîmpuri magnetice. 

-Exact. Fără condiții speciale. 

-Cum de este posibil una ca asta? 

Ridică din umeri. 

-Asamblorii nu au nevoie de aşa ceva. 

-Asamblorii? Vrei să spui că pe această linie lucrează 
asamblori moleculari? 

-Da, bineînţeles. 

-Şi asamblorii ăştia realizează procesul de fabricaţie 
pentru voi? 

-Desigur. Am crezut că ai înțeles deja asta. 

-Nu, Ricky, n-am înțeles deloc acest lucru. Şi nu-mi 
place să fiu mințit. 

Chipul lui căpătă o expresie de om ofensat. 

-Dar nu te mint. 

Însă eu eram sigur că mă minte. 


Unul dintre primele lucruri pe care savanții le-au aflat 
despre manufacturarea moleculară a fost cît de îngrozitor 
de dificil era de realizat. În 1990, unii cercetători de la 
IBM au reuşit să aranjeze nişte atomi de xenon pe o 
plachetă din nichel pînă cînd au format literele “IBM” ca 
în sigla companiei. Întregul aranjament avea dimensiuni 


de ordinul unei zecimi de miliardime de centimetru şi nu 
putea fi văzut decît cu ajutorul microscopului electronic. 
Dar impactul vizual era extrem de puternic şi s-a bucurat 
de multă publicitate. IBM i-a făcut pe oameni să creadă 
că aceasta era dovada unui concept, deschiderea uşii spre 
manufacturarea moleculară. Dar a rămas la stadiul de 
ştire de senzație. 

Pentru că ordonarea atomilor individuali într-un 
aranjament specific era o muncă lentă, migăloasă şi 
costisitoare. Cercetătorii de la IBM au avut nevoie de o zi 
întreagă ca să aranjeze treizeci şi cinci de atomi. Nimeni 
nu credea că se poate crea o tehnologie cu totul nouă în 
felul acesta. În schimb, cei mai mulţi credeau că, pînă la 
urmă, specialiştii în nanoinginerie vor găsi o metodă de 
construire a unor “asamblori” - maşini moleculare 
miniaturale capabile să realizeze anumite molecule, aşa 
cum maşinile cu rulmenţi puteau să realizeze rulmenti. 
Noua tehnologie urma să se bazeze pe maşini moleculare 
pentru a obține produse moleculare. 

Era un concept frumos, dar problemele practice erau 
descurajante. Din cîte ştiam eu, nici un laborator din 
lume nu reuşise să-l realizeze. lar acum Ricky îmi 
spunea, pe un ton nepăsător, că cei de la Xymos puteau 
construi asamblori moleculari care construiau molecule 
pentru companie. 

Iar eu nu-l credeam. 

Toată viața lucrasem în domeniul tehnologiei şi îmi 
dezvoltasem un adevărat fler pentru ceea ce era posibil. 
Pur şi simplu acest gen de uriaş salt înainte nu avusese 
loc. Niciodată. Tehnologiile sînt o formă a cunoaşterii şi, 
ca întreaga cunoaştere, tehnologiile cresc, evoluează, se 
maturizează. A crede altceva era ca şi cum ai crede că 
frații Wright ar fi putut construi o rachetă ca să zboare 
pînă la Lună în loc să zboare la o sută de metri deasupra 
dunelor de nisip de la Kitty Hawk. 

Nanotehnologia se afla încă în etapa Kitty Hawk. 

-Haide, Ricky, am spus. Cum faceți de fapt toată treaba 


asta? 

-Detaliile tehnice nu sînt aşa de importante, Jack. 

-Ce gogomănie mai e şi asta? Bineînţeles că sînt 
importante. 

-Jack, spuse el adresîndu-mi un zîmbet cuceritor. Chiar 
crezi că te mint? 

-Da, Ricky, aşa cred. 


M-am uitat la brațele caracatiței din jurul meu. 
Înconjurat de sticlă, mi-am văzut imaginea reflectată de 
zeci de ori în suprafețele reflectorizante. Era ceva 
derutant, mă simţeam dezorientat. Încercînd să-mi adun 
gîndurile, m-am uitat în jos, la picioarele mele. 

Şi am observat că, deşi mersesem prin pasarele din 
sticlă, unele porțiuni din podeaua pe care mă aflam erau 
şi ele din sticlă. O asemenea secțiune era în apropierea 
mea. Am mers către ea. Prin sticlă am văzut conductele şi 
ţevile de oțel de la subsol. Un grup de ţevi mi-a atras 
atenția pentru că porneau de la sala de materii prime la 
un cub de sticlă din apropiere, punct în care ieşeau prin 
podea şi se îndreptau în sus, ramificîndu-se în tuburi mai 
subțiri. 

Am presupus că aceea era materia primă - nămolul de 
materie organică brută care avea să fie transformat în 
linia de asamblare în molecule finite. 

Privind din nou la podea, am urmărit traseul ţevilor 
înapoi spre locul unde pătrundeau din camera învecinată. 
Şi această joncțiune era din sticlă. Am putut să văd 
burțile cazanelor imense pe care le remarcasem mai 
devreme. Rezervoarele despre care crezusem că fac parte 
dintr-o microfabrică de bere. Fiindcă aşa arătau, fără 
doar şi poate, ca o mică fabrică de bere. Maşini pentru 
fermentare controlată, pentru dezvoltarea controlată a 
microbilor. 

Şi atunci mi-am dat seama ce era cu adevărat. 

-Fir-ai tu să fii de ticălos! 

Ricky a zîmbit din nou şi a ridicat din umeri: 


-Hei, aşa ne facem treaba. 


Cazanele din camera învecinată erau într-adevăr 
rezervoare pentru dezvoltarea controlată a microbilor. 
Numai că Ricky nu făcea bere - el făcea microbi, şi nu 
aveam nici o îndoială în privința motivului pentru care 
făcea asta. Incapabili să construiască nanoasamblori 
adevărați, Xymos se folosea de bacterii ca să obțină 
moleculele. lar asta era inginerie genetică, nu 
nanotehnologie. 

-Ei bine, nu e chiar aşa, a replicat Ricky cînd i-am spus 
ce credeam. Dar recunosc că folosim o tehnologie hibridă. 
Ceea ce nici n-ar fi o prea mare surpriză, nu-i aşa? 

Asta era adevărat. De cel puțin zece ani, observatorii 
preziseseră că, în cele din urmă, ingineria genetică, 
programarea şi nanotehnologia vor fuziona. Toate erau im 
plicate în activități similare şi interconectate. Nu era prea 
mare diferență între folosirea unui computer pentru a 
descifra o parte a genomului bacterian, pe de o parte, şi 
folosirea computerului pentru a te ajuta să inserezi gene 
noi în alcătuirea bacteriilor pentru obținerea unor 
proteine noi, pe de alta. Şi nu era mare diferență între 
crearea unor noi bacterii care să producă, să zicem, 
molecule de insulină şi crearea unui asamblor artificial, 
micromecanic, care să producă molecule noi. Totul se 
petrecea la acelaşi nivel molecular. În toate cazurile era 
vorba de încercarea de a impune un proiect uman asupra 
unor sisteme extrem de complexe. lar dacă proiectarea 
moleculară nu era complicată, atunci nimic nu era. 

Poţi să-ți imaginezi o moleculă ca pe un şir de atomi 
prinşi laolaltă precum blocurile unui joc de Lego. Dar 
imaginea este înşelătoare. Pentru că, spre deosebire de 
jocul de Lego, atomii nu pot fi asamblaţi în orice fel de 
aranjament vrei. Un atom inserat era supus unor 
puternice forțe locale - magnetice şi chimice - , adesea cu 
rezultate nedorite. Atomul putea fi expulzat din poziția 
respectivă. Era posibil să rămină, dar într-un unghi 


neadecvat. Putea chiar să provoace plierea moleculei în 
noduri. 

În consecinţă, manufacturarea moleculară era un 
exercițiu în arta posibilului, de substituire a atomilor şi a 
grupurilor atomice pentru a obține structuri echivalente 
care să funcţioneze în felul dorit. În faţa tuturor acestor 
dificultăți, era imposibil să ignori faptul că existau deja 
fabrici moleculare testate care erau capabile să producă 
cantități mari de molecule: acestea se numeau celule. 

-Din păcate, manufacturarea celulară nu ne poate aduce 
decît în faza asta, a spus Ricky. Recoltăm moleculele de 
substrat - materiile prime - şi pe urmă construim pe ele 
cu ajutorul procedurilor de nanoinginerie. Aşa încît facem 
cîte puțin din amîndouă. 

Am arătat spre rezervoare. 

-Ce tip de celule creşteți acolo? 

-Theta-d 5972, mi-a răspuns. 

-Asta ce e? 

-O specie de E. coli. 

E. coli este o bacterie cît se poate de obişnuită, care se 
găseşte mai peste tot în natură, ba chiar şi în intestinul 
omului. Am spus: 

-S-a gîndit cineva că s-ar putea să nu fie o idee prea 
inspirată folosirea unor celule care pot trăi şi în interiorul 
ființelor omeneşti? 

-Nu prea, a spus el. Sincer vorbind, acest lucru nu a fost 
luat în considerare. Am dorit doar o celulă bine studiată, 
despre care să găsim toate informaţiile necesare în 
literatura de specialitate. Am ales un standard industrial. 

-Aha... 

-Oricum, continuă Ricky, nu cred că asta constituie o 
problemă, Jack. N-o să reziste în intestinele umane. 
Theta-d este optimizată pentru o varietate de surse 
nutritive - pentru a putea fi crescută ieftin în laborator. 
De fapt, cred că poate creşte chiar şi în gunoi. 

-Prin urmare, aşa obţineţi moleculele. Bacteriile le 
fabrică pentru voi. 


-Da, aşa obținem moleculele primare. Recoltăm douăzeci 
şi şapte de molecule primare. Ele se îmbină unele cu 
altele într-un mediu de temperatură înaltă în care atomii 
sînt mai activi şi se amestecă rapid. 

-De-aia e aşa de cald aici? 

-Da. Randamentul reacției are un maximum la şaizeci şi 
patru de grade Celsius, aşa că lucrăm la această 
temperatură, la care obținem cea mai mare viteză de 
combinare. Dar aceste molecule se pot combina şi la 
temperaturi mult mai scăzute. Chiar şi între 1,5 şi 4,5 
grade Celsius poţi obţine o anumită cantitate de 
combinare moleculară. 

-Şi nu aveți nevoie de alte condiţii? De vid? De presiune? 
Cîmpuri magnetice intense? 

-Nu, Jack, răspunse Ricky clătinînd din cap. Menţinem 
condițiile astea numai ca să accelerăm asamblarea, dar 
nu sînt strict necesare. Designul este realmente elegant. 
Moleculele componente se combină destul de uşor. 

-lar moleculele astea componente se combină pentru a 
forma asamblorul final de care aveți nevoie? 

-Care pe urmă asamblează moleculele pe care le dorim. 
Da. 


Crearea asamblorilor cu ajutorul bacteriilor era o soluție 
ingenioasă. Dar, după cum spunea Ricky, compo nentele 
se asamblau aproape automat, fără să fie nevoie de 
altceva decît de temperaturi ridicate. Şi atunci, pentru ce 
mai era necesară această complexă construcție din sticlă? 

-Pentru randament şi pentru separarea proceselor, m-a 
lămurit Ricky. Putem construi pînă la nouă asamblori 
simultan, în braţe diferite. 

-Şi unde realizează aceşti asamblori moleculele fi nale? 

-În aceeaşi structură. Dar mai întîi îi reaplicăm. 

Am clătinat din cap. Termenul nu-mi era familiar. 

-Re-aplicați? 

-Este o uşoară perfecționare pe care am pus-o la punct 
aici. Urmează s-o brevetăm. Vezi, sistemul nostru a 


funcționat perfect de la bun început - dar producția era 
extrem de scăzută. Abia dacă obțineam o jumătate de 
gram de mo lecule finite într-o oră. În ritmul ăsta, ar fi 
durat cîteva zile ca să realizăm o singură cameră. Nu ne 
dădeam seama care era problema. Fosta asamblare din 
braţele caracatiței este realizată în fază gazoasă. A reieşit 
că asamblorii moleculari erau grei şi aveau tendința să se 
lase la fund. Bacteriile se depuneau pe un strat deasupra 
lor, eliberind moleculele componente care erau ceva mai 
uşoare şi pluteau mai sus. Aşa încît asamblorii intrau 
prea puțin în contact cu moleculele pe care ar fi trebuit să 
le asambleze. Am încercat să combinăm tehnologiile, dar 
fără nici un folos. 

-Şi atunci ce ați făcut? 

-Am modificat proiectul asamblorului astfel încît să 
posede o bază lipotrofă care să se ataşeze de suprafața 
bacteriei. Asta a adus asamblorii într-un contact mai bun 
cu moleculele componente, şi imediat producția a crescut 
cu cinci ordine de mărime. 

-lar acum asamblorii voştri stau pe bacterii? 

-Corect. Se ataşează de membrana externă a celulei. 

La un calculator din apropiere, Ricky tastă o comandă şi 
proiectul asamblorului apăru pe monitorul cu cristale 
lichide. Asamblorul semăna cu o morişcă de la focurile de 
artificii, cu nişte brațe spiralate plecînd în diferite direcții 
dintr-un nod atomic dens situat în centru. 

-Aşa cum am mai spus, este o geometrie fractală, mi-a 
explicat Ricky. Aşa că arată cam la fel la trepte de mărire 
mai mici. Ca în bancul ăla vechi, cu țestoasele care arată 
toate la fel. Apăsă cîteva taste. În orice caz, uite şi 
configurația ataşată. 

Ecranul prezenta acum asamblorul aderind la o 
structură mult mai mare, în formă de pilulă, ca o morişcă 
ataşată de un submarin. 

-Asta e bacteria Theta-d, mă anunță Ricky. Cu 
asamblorul lipit de ea. 

În timp ce priveam, mai multe morişti s-au ataşat de 


bacterie. 

-Şi aceşti asamblori construiesc de fapt camerele? 

-Corect. 

Tastă o nouă comandă şi pe monitor apăru o nouă imagi 
ne. 

-Asta e micromaşina-țintă, camera finală. Ai văzut 
versiunea pentru circuitul sanguin. Asta e versiunea 
pentru Pentagon, mult mai mare şi proiectată să fie 
aeropurtată. 

-Unde-i elicea? 

-N-are elice. Maşina se foloseşte de aceste protuberanțe 
rotunde pe care le vezi aici, înfipte la diferite unghiuri. 
Alea constituie motorul. Maşinile manevrează de fapt 
cățărindu-se pe viscozitatea aerului. Ceea ce vezi tu acum 
este un elicopter molecular. 

-Pe ce se cațără? 

-Pe viscozitatea aerului. La nivel de micromaşină, ai 
uitat? Este o lume cu totul nouă, Jack. 


Oricât de inovator era proiectul, Ricky trebuia totuşi să 
se încadreze în specificațiile de fabricație impuse de Pen 
tagon pentru produs, iar produsul nu era performant. 
Adevărat, construiseră camera care nu putea fi doborită 
şi transmitea imaginile destul de bine. Ricky mi-a explicat 
că în testele de interior a funcționat perfect. Dar în aer 
liber, pînă şi cea mai uşoară briză reuşea să o împrăştie 
ca pe un nor de praf. Echipa de ingineri de la Xymos 
încerca să modifice unităţile pentru a le creşte 
mobilitatea, dar deocamdată fără succes. Intre timp, 
Departamentul Apărării decisese că restricțiile impuse de 
proiect nu puteau fi îndeplinite şi îşi retrăseseră 
susținerea ideii de nano tehnologie. Contractul cu Xymos 
fusese anulat. Depar tamentul Apărării urma să-şi 
retragă finanțarea în şase săptămîni. 

-De-aia s-a luptat Julia cu atita disperare ca să obțină 
capitalul investitorilor în săptăminile din urmă? 

-Exact, admise Ricky. Sincer vorbind, întreaga companie 


ar putea da faliment înainte de Crăciun. 

-Doar dacă nu reuşiți să reparați unităţile, astfel încît să 
poată funcţiona şi în aer liber. 

-Exact, exact! 

-Ricky, eu sînt programator. Nu te pot ajuta în problema 
mobilității agenţilor. Asta e o chestiune care ține de 
proiectarea moleculară. Este inginerie, nu e specialitatea 
mea. 

-Hm, ştiu asta. Făcu o pauză şi se încruntă, apoi 
continuă: Dar, de fapt, noi credem că instrucțiunile 
programului ar putea fi implicate în soluţia problemei. 

-Instrucțiunile? Implicate în soluția cărei probleme? 

-Jack, trebuie să fiu sincer cu tine. Am făcut o greşeală. 
Dar nu e vina noastră. Îţi jur! N-am fost noi de vină, ci 
constructorii. Se ridică de pe scaun. Hai cu mine, o să-ţi 
arăt. 


Mergînd vioi, m-a condus în cealaltă parte a fabricii, 
unde se afla o cuşcă de ascensor galbenă, montată pe 
perete. Era un ascensor mic şi nu m-am simțit la largul 
meu pentru că era deschis. Mi-am ferit privirea. 

-Ţi-e frică de înălțimi? m-a întrebat Ricky. 

-Nu le suport. 

-Păi, e mai bine decît să urci scările. 

Arătă într-o parte, unde o scară metalică urca pe perete 
pină la tavan. 

-Cînd se strică ascensorul, sîntem nevoiți să urcăm pe 
chestia aia. 

-Eu în nici un caz, am spus scuturindu-mă. 

Am urcat cu ascensorul pînă la tavan, la trei niveluri 
deasupra solului. De tavan atirna o încilceală de ţevi şi 
conducte, precum şi o rețea de pasarele din plasă de 
sirmă, folosite de muncitorii de la întreținere. Detestam 
sirma pentru că puteam să văd prin ea pînă jos. Am 
încercat să mă uit în altă parte. A trebuit să ne aplecăm 
de mai multe ori ca să trecem pe sub ţevi. Ricky a fost 
nevoit să strige ca să acopere zgomotul asurzitor al 


echipamentului. 

-Totul e aici, sus! a strigat el, arătînd în diferite direcții. 
Aeratoarele, acolo! Rezervorul de apă pentru aspersoarele 
contra incendiilor, dincolo! Cutiile pentru racordurile 
electrice, aici! Aici e, de fapt, centrul pentru toate 
utilităţile. 

Ricky a mers mai departe pe pasarelă, oprindu-se în cele 
din urmă lîngă o supapă mare de aer cu diametrul de 
circa nouăzeci de centimetri, care intra în zidul exterior. 

-Asta e supapa numărul trei, a spus el apropiindu-se de 
urechea mea. Este una din cele patru supape principale 
care elimină aerul în exterior. Acum, vezi fantele alea de-a 
lungul supapei şi cutiile pătrate montate în fante? Sînt 
dispozitivele de filtrare. Avem microfiltre aranjate în 
straturi succesive pentru a preveni contaminarea externă 
cu diverse elemente provenite din fabrică. 

-Le văd... 

-Păi, le vezi acum, preciză Ricky. Din nefericire, 
constructorii au uitat să instaleze filtrele în această 
supapă. De fapt, nici măcar nu au tăiat fantele, aşa încât 
cei care au inspectat clădirea n-au remarcat că lipseşte 
ceva. Au semnat recepţia clădirii, iar noi am început să 
lucrăm aici. Şi am eliminat aer nefiltrat în mediul 
exterior. 

-Cît timp? 

Ricky îşi muşcă buza şi răspunse: 

-Trei săptămini. 

-Şi ați mers cu producție maximă? 

El încuviință din cap. 

-Credem că au fost eliminate aproximativ douăzeci şi 
cinci de kilograme de contaminanti. 

-Şi ce fel de contaminanti au fost? 

-Cîte puţin din fiecare. Nu sîntem siguri ce anume exact. 

-Prin urmare, ați eliminat E. coli, asamblori, mo lecule 
finite, toate astea? 

-Întocmai. Dar nu ştim în ce proporții. 

-Contează proporțiile? 


-S-ar putea. Da. 

Ricky devenea tot mai nervos pe cînd îmi spunea toate 
astea,  muşcîndu-şi limba, scărpinîndu-se în cap, 
evitindu-mi privirea. Nu pricepeam. În analele poluării 
industriale, douăzeci şi cinci de kilograme de poluanți 
reprezentau ceva banal. Douăzeci şi cinci de kilograme 
încăpeau lejer într-un sac de sport. În afară de cazul în 
care era vorba de substanțe cu o toxicitate sau o 
radioactivitate extrem de ridicată - ceea ce nu era cazul - , 
o cantitate atît de mică pur şi simplu nu conta. Am spus: 

-Şi ce-i cu asta, Ricky? Particulele alea au fost 
împrăştiate de vînt pe o rază de cîteva sute de kilometri în 
deşert. Lumina soarelui şi radiația cosmică le vor 
descompune. Se vor dezintegra şi în cîteva ore sau zile vor 
dispărea. Corect? 

Ricky ridică din umeri. 

-De fapt, Jack, nu asta s-a... 

Acela a fost momentul în care s-a declanşat alarma. 

Nu era o alarmă prea zgomotoasă, doar un piuit slab, 
insistent, dar l-a făcut pe Ricky să tresară. A alergat de-a 
lungul pasarelei, facind să se zgilțiie structura metalică, 
pînă la un computer montat pe perete. Într-un colț al 
monitorului apăruse o mică fereastră de stare pe care 
scria cu litere roşii: INTRARE PV-90. 

-Ce înseamnă asta? am întrebat. 

-Ceva a declanşat alarma de perimetru. 

Îşi desfăcu staţia radio portabilă şi spuse: 

-Vince, blochează totul. 

Se auzi un păcănit electrostatic, apoi răspunsul: 

-Sîntem blocați, Ricky. 

-Ridică presiunea pozitivă. 

-Avem 35 kilopascali deasupra liniei de referință. Vrei să 
o cresc mai mult? 

-Nu, las-o aşa. Avem vizualizare? 

-Încă nu. 

-Fir-ar să fie! 

Ricky îşi prinse din nou staţia radio la centură şi începu 


să tasteze grăbit nişte comenzi. Ecranul computerului se 
diviză în şase imagini mici, transmise de camerele de 
supraveghere montate în jurul fabricii. Unele arătau 
deşertul înconjurător văzut de la înălțimea acoperişului. 
Altele prezentau imagini luate de la nivelul solului. 
Camerele se roteau lent. 

Nu am văzut nimic. Doar pustietatea deşertului şi, din 
loc în loc, pilcuri de cactuşi. 

-O alarmă falsă? am întrebat. 

Ricky clătină din cap şi spuse: 

-Aş vrea eu. 

-Eu nu văd nimic. 

-O să dureze doar un minut pînă-l găsim. 

-Ce să găsiți? 

-Pe ăla. 

Arătă spre monitor şi îşi muşcă limba. 


Am văzut ceea ce părea a fi un nor mic, învolburat, 
alcătuit din particule negre. Arăta ca un “diavol din praf, 
una din acele minitornade care se mişcă deasupra 
solului, stirnite de curenţii de convecţie creați de 
suprafața fierbinte a deşertului. Numai că norul acesta 
era negru şi avea o formă oarecare definită: părea 
îngustat la mijloc, aducînd puţin cu una din sticlele de 
Coca-Cola dispărute de mult de pe piață. Dar nu-şi 
păstra forma tot timpul, înfăţişarea sa schimbîn-du-se 
mereu, transformindu-se. 

-Ricky, am spus. La ce ne uităm noi acum? 

-Păi, speram ca tu să-mi spui. 

-Pare a fi un roi de agenţi. Ăsta e roiul care alcătuieşte 
camera voastră de filmat? 

-Nu, e altceva. 

-De unde ştii? 

-Pentru că nu-l putem controla. Nu răspunde la 
semnalele noastre radio. 

-Ați încercat? 

-Da. De aproape două săptămîni tot încercăm să 


stabilim contactul. Generează un cîmp electric pe care-l 
putem măsura, dar dintr-un motiv necunoscut nu putem 
interacționa cu el. 

-Aşadar, aveți un roi evadat. 

-Da. 

-Care acționează autonom. 

-Da. 

-Şi asta se întîmplă de... 

-... citeva zile. Cam zece zile. 

-Zece zile? am spus eu încruntindu-mă. Cum e posibil 
aşa ceva, Ricky? Roiul e o grupare de maşini 
microrobotice. De ce nu s-au dezintegrat sau n-au rămas 
fără energie? Şi, mai exact, de ce nu-le puteţi controla? 
Fiindcă dacă au posibilitatea să se adune într-un roi, 
atunci trebuie să existe o interacțiune mediată electric 
între ele. Ar trebui deci să fiți în măsură să preluaţi 
controlul roiului... sau cel puțin să-l distrugeți. 

-Tot ce spui e adevărat, replică Ricky. Atit doar că nu 
putem. Şi am încercat toate metodele pe care ni le-am 
putut imagina. 

Era concentrat asupra ecranului, urmărind totul cu 
mare atenție. 

-Norul este independent de noi, şi cu asta basta. 

-Vasăzică m-aţi adus aici... 

-Ca să ne ajuţi să aducem blestemăţia aia înapoi, spuse 
Ricky. 


ZIUA A ŞASEA 
9:32 A.M. 

M-am gindit că era o problemă pe care nimeni nu şi-o 
mai imaginase pînă atunci. În toți anii în care mă 
ocupasem de programarea agenţilor, eforturile se 
îndreptaseră spre determinarea acestora să interacționeze 
de o manieră în care să producă rezultate utile. Niciodată 
nu ne-a trecut prin cap că ar putea există problema unui 
control de nivel superior sau o problemă de 
independenţă. Pentru că pur şi simplu era imposibil. 
Agenţii individuali erau prea mici ca să aibă alimentare 
independentă cu energic. Ei îşi luau energia din-tr-o 
sursă externă, cum ar fi un cîmp electric sau de 
microunde furnizat din exterior. Nu aveai decit să 
întrerupi acel cîmp şi agenții mureau. Roiul nu era mai 
greu de controlat ca un aparat electrocasnic, de exemplu 
- un mixer de bucătărie, întrerupi curentul şi... moare. 

Dar Ricky îmi spunea că acest nor se autosusținea de 
citeva zile. Era ceva ilogic. 

-De unde-şi ia energia? 

Ricky oftă şi-mi răspunse: 

-Am echipat unităţile cu un mic strat piezoelectric care 
să genereze curenți din fotoni. A fost o chestie 
suplimentară, adăugată ulterior, dar se pare că agenţii au 
reuşit să se descurce cu această sursă. 

-Aşadar, unităţile sînt alimentate cu energie solară, am 
spus. 

-Exact. 

-A cui a fost ideea asta? 

-Pentagonul a cerut-o. 

-Şi ați încorporat o capacitanță? 

-Mda. Pot să stochcze energie pentru trei ore. 

-Bun, în regulă, am spus eu, gindindu-mă că începeam 
să ajungem la o concluzie. Au deci energie pentru trei ore. 
Ce se întimplă noaptea? 

-Păi, noaptea se presupune că după trei ore de întuneric 


îşi pierd energia. 

-Şi norul se destramă? 

-Da. 

-Iar unitățile individuale cad la sol. 

-De presupus că da. 

-Şi nu puteţi prelua atunci controlul asupra lor? 

-Am putea dacă le-am găsi. leşim în fiecare noapte să le 
căutăm. Dar n-am reuşit niciodată să le găsim. 

-Ați încorporat markere? 

-Da, fireşte. Fiecare unitate are cîte un modul fluo 
rescent în învelişul exterior. În lumină ultravioletă au o 
culoare albastru-verzuie. 

-Aşa că ieşiţi noaptea şi căutaţi un petic de deşert care 
emite o lumină albastru-verzuie. 

-Exact. Şi pînă acum nu am găsit nimic. 


Asta chiar că nu mă surprindea. Dacă norul s-ar 
prăbuşi la sol compact, ar forma un bulgăre cu diametrul 
de aproximativ cincisprezece centimetri pe suprafața 
deşertului. Iar deşertul era foarte mare. Ar fi fost foarte 
greu de descoperit. 

Dar, pe măsură ce mă gindeam la problemă, apărea un 
alt aspect ilogic. Din momentul în care norul cădea la sol 
- adică, din clipa în care unităţile individuale îşi pierdeau 
energia - , norul nu mai avea nici un fel de organizare. 
Putea fi împrăştiat de vint, aşa cum se întimplă cu 
particulele de praf, şi să nu se mai formeze niciodată la 
loc. Numai că, evident, nu se întîmplă aşa. Unităţile nu se 
împrăştiau. În schimb, norul revenea în fiecare zi. Care 
era motivul? 

-Noi credem, spuse Ricky, că s-ar putea ca noaptea să 
se ascundă. 

-Să se ascundă? 

-Da. Credem că se duce într-o zonă protejată, poate un 
ieşind al construcției sau într-o gaură din sol, ceva de 
genul ăsta. 

Am arătat spre norul care se apropia de noi. 


-Crezi că norul este capabil să se ascundă? 

-Cred că este capabil să se adapteze. De fapt, ştiu asta. 
Oftă. Oricum, nu e doar un singur roi, Jack. 

-Adică sînt mai multe? 

-Sînt cel puțin trei. Poate mai multe deja. 

Am simțit o clipă că mi se încețoşează mintea, un fel de 
confuzie cenuşie care mă învăluise. Dintr-o dată nu mai 
puteam gîndi, nu mai puteam raționa. 

-Ce tot spui? 

-Spun că se reproduce, Jack. Nenorocitul ăsta de roi se 
reproduce. 


Camera prezenta acum o imagine de la nivelul solului a 
norului de praf care se rotea apropiindu-se de noi. Dar, 
urmărindu-l, mi-am dat seama că nu se rotea ca o 
minitornadă, cum crezusem. În schimb, particulele se 
răsuceau într-o direcţie, apoi în direcție opusă, ca într-un 
fel de mişcare sinusoidală. 

Nu încăpea nici o îndoială că particulele roiau. 

“Roitul” era un termen pentru comportamentul 
anumitor insecte sociale, precum furnicile sau albinele, 
care roiau ori de cîte ori roiul se muta într-un loc nou. Un 
nor de albine zbura într-o direcţie, apoi în alta, formînd 
un rîu întunecat în aer. Roiul se putea opri agățindu-se 
de creanga unui copac, uneori timp de o oră, alteori o 
noapte întreagă, înainte de a-şi continua deplasarea. Pină 
la urmă, albinele se stabileau într-un adăpost nou pentru 
roiul lor şi roitul înceta. 

În ultimii ani, programatorii scriseseră programe care 
imitau acest comportament specific insectelor. Algoritmii 
care mimau roitul deveniseră un instrument important în 
programare. Pentru programatori, un roi însemna o 
populație de agenţi de computer care acționau împreună 
pentru rezolvarea unei probleme prin inteligență 
distribuită. Roitul devenise o modalitate populară de 
organizare a agenților pentru a lucra împreună. Existau 
organizații profesionale şi conferințe dedicate în întregime 


programelor bazate pe inteligenţa de roi. În ultima vreme 
devenise un fel de soluție standard: dacă nu puteai 
programa ceva mai inventiv, îi făceai pe agenţi să roiască. 

Dar uitîndu-mă cu atenție, am remarcat că acest nor nu 
roia în nici un fel obişnuit. Mişcarea de du-te-vino 
sinusoidală părea să reprezinte doar o parte a mişcării 
sale. În acelaşi timp se putea observa o expansiune şi 
contractare ritmică, o pulsaţție, aproape ca mişcarea 
respiratorie. Şi, intermitent, norul părea să se rărească şi 
să se ridice la o înălțime mai mare, după care se 
prăbuşea şi se aplatiza. Aceste schimbări se produceau 
continuu, dar într-un ritm repetat - sau mai degrabă într- 
o serie de ritmuri suprapuse. 

-Dar-ar dracii! spuse Ricky. Nu le văd pe celelalte. Şi 
ştiu că nu e singurul. Apăsă din nou butonul stației 
radio. Vince? Tu le vezi pe celelalte? 

-Nu, Ricky. 

-Unde sînt celelalte? Băieți? Răspundeţi! 

Stațiile radio răspunseră din toate colțurile fabricii. 
Bobby Lembeck spuse: 

-Ricky, e singur. 

-Nu se poate să fie singur. 

-Ricky, aici nu se mai înregistrează nimic altceva, spuse 
Mae Chang. 

-Un singur roi, Ricky, spuse şi David Brooks. 

-Nu are cum să fie singur! 

Ricky strîngea stația atit de tare încît i se albiseră 
degetele. Apăsă butonul: 

-Vince? Ridică presiunea pozitivă la cincizeci. 

-Eşti sigur? 

-Da, fă-o! 

-Mă rog, dacă crezi... 

-Lasă dracului comentariile şi fă-o o dată! 

Ricky vorbea despre creşterea presiunii pozitive în 
interiorul clădirii la cincizeci de kilopascali. Toate fabricile 
“sterile” mențineau o presiune pozitivă la interior pentru 
ca particulele de praf să nu pătrundă pe nicăieri din 


exterior. Orice asemenea “tentativă” era respinsă de aerul 
care ieşea prin fisuri. Dar pentru a menţine această stare 
de lucruri era suficientă o valoare de 7, maximum 14 
kilopascali. Cincizeci de kilopascali era o presiune 
pozitivă foarte mare. Nu era nevoie de atît pentru a opri 
pătrunderea unor particule pasive. 

Dar, bineînţeles, astea nu erau particule pasive. 


Urmărind norul cum se învolburează şi se ondulează pe 
măsură ce se apropia, am văzut că anumite părți din el 
prindeau din cînd în cînd lumina soarelui într-un fel care 
le facea să strălucească într-o irizație argintie. Pe urmă 
culoarea se atenua şi roiul redevenea negru. Acelea 
trebuia să fie panourile piezoelectrice care receptau 
lumina soarelui. Dar asta demonstra limpede că unităţile 
individuale aveau o mare mobilitate, deoarece norul nu 
devenea nici o clipă cu totul argintiu, ci doar anumite 
porțiuni sau benzi ale sale. 

-Parcă spuneai că Pentagonul şi-a retras susținerea 
pentru că nu puteți controla roiul în condiţii de vînt. 

-Exact, n-am reuşit să-l controlăm. 

-Dar în ultimele zile trebuie să fi avut vînturi puternice. 

-Desigur. De regulă apar spre sfirşitul după-amiezei. Ieri 
am avut un vînt de zece noduri. 

-Şi de ce nu s-a împrăştiat roiul? 

-Pentru că a reuşit să rezolve problema, spuse posomorit 
Ricky. S-a adaptat la vînt. 

-Cum? 

-Uită-te în continuare şi probabil că o să vezi cum. Ori 
de cîte ori bale vintul, roiul se lasă jos, ţinîndu-se în 
apropierea solului. După ce vîntul se potoleşte, se ridică 
din nou. 

-Ăsta e un comportament emergent? 

-Da. Nimeni nu l-a programat. 

Am observat că şi-a muşcat buza şi m-am întrebat dacă 
nu cumva mă mințea din nou. 

-Vrei să spui că a învăţat... 


-Exact, exact. 

-Cum a putut să înveţe? Agenţii nu au memorie. 

-Ăăă... ei bine, asta e o poveste mai lungă. 

-Vrei să spui că au memorie? 

-Da, au memorie. Limitată. Noi am implementat-o. 

Ricky apăsă butonul staţiei radio. 

-Aude cineva ceva? 

-Încă nu. 

-Nimic. 

-Nici un sunet? 

-Încă nu. 

L-am întrebat pe Ricky: 

-Scoate sunete? 

-Nu sîntem siguri. Uneori aşa pare. Am încercat să-l 
înregistrăm... 

Tastă nişte comenzi pe computer, schimbînd rapid 
imaginile de pe monitor, făcîndu-le mai mari, una după 
alta. Clătină din cap: 

-Nu-mi place deloc ce se întîmplă. Chestia aia nu poate 
fi singură. Vreau să ştiu unde sînt celelalte. 

-De unde ştii că mai sînt şi altele? 

-Pentru că întotdeauna sînt şi altele. 

Îşi muşcă buza încordat, privind la monitor. 

-Mă întreb ce mai pune la cale acum... 

N-a trebuit să mai aşteptăm mult. În cîteva minute, roiul 
negru se apropiase la cîțiva metri de clădire. Brusc, se 
diviza în două, apoi se diviza din nou. Acum erau trei 
roiuri care se deplasau unul lîngă altul. 

-Ticălosul, spuse Ricky. Le-a ascuns în el însuşi pe toate 
celelalte. Apăsă clin nou butonul stației. Băieți, au apărut 
toate trei. Şi sînt aproape de noi. 

De fapt, erau prea aproape ca să mai poată fi urmărite 
de camera de la sol. Ricky comută pe camerele de la 
înălțime. Am văzut trei nori negri care se mişcau lateral, 
paralel cu clădirea. Comportamentul părea evident 
orientat spre un scop anume. 

-Ce încearcă să facă? am întrebat. 


-Să intre în clădire. 

-De ce? 

-Păi, o să trebuiască să-i întrebi. Dar ieri, unul din ele... 

Deodată, dintr-un pilc de cactuşi din apropierea clădirii, 
un iepure de cîmp o rupse la fugă prin deşert. Imediat, 
cele trei roiuri au pornit în urmărirea lui. Ricky comută 
imaginea monitorului la nivelul solului. Cei trei nori se 
apropiau con vergent de iepurele îngrozit, care alerga cît 
putea de repede, apărind ca o ceaţă albicioasă pe ecran. 
Norii se deplasau după el cu o viteză surprinzătoare. 
Comportamentul era clar: porniseră la vinătoare. 

Am avut un moment de mindrie iraţională. PREDPREY 
funcționa perfect! Roiurile acelea puteau fi foarte bine 
nişte leoaice care urmăreau o gazelă, atit de perfect 
orientat era comportamentul lor. Roiurile se întoarseră 
brusc, apoi se separară, tăind calea iepurelui spre stinga 
şi spre dreapta. Comportamentul celor trei nori părea 
evident coordonat. Acum se apropiau de ţintă. 

Şi deodată unul dintre roiuri se lăsă jos, învăluindu-l pe 
iepure. Celelalte două se lăsară asupra prăzii cîteva 
momente mai tîrziu. Norul de particule rezultant era atât 
de dens încît abia dacă mai puteam vedea iepurele. După 
toate aparențele, căzuse pe spate, pentru că i-am văzut 
picioarele dinapoi zvicnind spasmodic în aer, deasupra 
norului însuşi. Am spus: 

-Îl omoară... 

-Da, răspunse Ricky, încuviințind din cap. Aşa-i. 

-Parcă ziceai că e un roi cu rol de cameră video. 

-Da, mă rog. 

-Şi cum se face că-l omoară pe iepurele ăla? 

-Nu ştim, Jack, dar se întimplă rapid. 

M-am încruntat: 

-Ați mai văzut deja aşa ceva? 

Ricky ezită, muşcîndu-şi limba. Nu mi-a răspuns, 
rămînînd cu ochii la ecran. 

-Ricky, ați mai văzut asta înainte? 

Oftă prelung. 


-Da. Ei bine, prima oară a fost ieri. Au omorît un şarpe 
cu clopoței. 

Am repetat în gînd: Ieri au omorît un şarpe cu clopoței. 
Am spus: 

-Doamne Dumnezeule, Ricky! 

M-am gîndit la oamenii din elicopter care vorbeau despre 
toate animalele moarte. M-am întrebat dacă Ricky îmi 
spunea tot ceea ce ştia. 

-Mda. 

Iepurele încetase să se mai mişte. Un singur picior ieşea 
în afară, cuprins de convulsii uşoare, după care rămase 
nemişcat. Norul se rotea în jurul animalului, ridieîndu-se 
şi coborînd uşor. Mişcarea a continuat timp de aproape 
un minut. 

-Ce fac acum? 

Ricky clătină din cap. 

-Nu sînt sigur. Dar au mai făcut-o şi înainte. 

-Lasă impresia că l-ar mînca. 

-Ştiu, spuse Ricky. 


Bineînţeles că era ceva absurd. Predprey era doar o 
analogie biologică. În timp ce urmăream norul pulsatoriu, 
m-am gîndit că acest comportament ar putea să 
reprezinte un moment de suspendare a programului. Nu- 
mi mai aminteam exact ce reguli scriseserăm pentru 
unitățile individuale după ce scopul era atins. Animalele 
de pradă reale, fireşte, îşi mîncau prada, dar probabil că 
nu exista nici un comportament analog pentru aceşti 
micro-roboți. Aşa încît probabil că norul nu făcea decît să 
se rotească într-o stare de confuzie. Dacă aşa stăteau 
lucrurile, curînd avea să înceapă să se mişte iar. 

De obicei, atunci cînd un program de inteligență 
distribuită rămînea blocat, era un fenomen temporar. Mai 
devreme sau mai tirziu, influențele aleatorii ale mediului 
determinau suficiente unități să acționeze, iar acestea 
induceau acest comportament şi celorlalte. După care 
programul o lua de la început. Unităţile îşi reîncepeau 


căutarea scopului. 

Acest comportament se asemăna în linii mari cu ceea ce 
se petrecea într-o sală de conferințe după terminarea 
discuțiilor. Oamenii mai rămîneau prin preajmă o vreme, 
întinzîndu-se, vorbind cu cei apropiați, sau salutindu-şi 
prietenii, adunîndu-şi hainele şi bagajele. Doar cîțiva 
spectatori plecau imediat, ignorați de masa principală a 
publicului. Dar după ce un anumit procentaj din 
auditoriu pleca, cei care rămăseseră încetau să se mai 
învirtească fără rost şi plecau în scurt timp. Era un fel de 
schimbare a concentrării. 

Dacă aveam dreptate, atunci trebuia să văd ceva 
asemănător şi în comportamentul norului. Roiurile 
urmau să-şi piardă aparența coordonată. Trebuia să 
apară fuioare izolate de particule ridicîndu-se în aer. Abia 
atunci va începe şi norul să se mişte. 

Am aruncat o privire la ceasul dintr-un colț al 
monitorului. 

-Cît timp a trecut? 

-Vreo două minute. 

M-am gîndit că nu era un interval de timp prea lung 
pentru o blocare temporară de program. La un moment 
dat, pe cînd lucram la PREDPREY, am folosit computerul 
pentru a simula comportamentul coordonat al agenților. 
Întotdeauna trebuia să restartăm computerul după un 
astfel de blocaj, dar în cele din urmă am hotărît să 
aşteptăm şi să vedem dacă într-adevăr blocajul era 
permanent. Am constatat că programul putea să rămîne 
suspendat şi cîte douăsprezece ore pînă cînd să iasă 
brusc din starea aceea şi să revină la viață. De fapt, acest 
comportament îi interesa pe specialiştii în neurologie 
pentru că... 

-Au început, anunţă Ricky. 

Şi asta am văzut şi eu pe ecran. Roiurile începeau să se 
înalțe deasupra iepurelui mort. Am văzut deodată că 
teoria mea era greşită. Nu exista nici o mişcare 
neregulată, nici un fuior nu se înălța izolat. 


Comportamentul părea întru totul nealeatoriu şi 
controlat. Norii s-au rotit separat preț de citeva momente, 
apoi au fuzionat într-unui singur. Lumina soarelui 
scînteia pe argintiul pilpiitor. Iepurele rămăsese nemişcat 
pe o parte. 

Şi deodată roiul se îndepărtă rapid, pierzindu-se în 
deşert, spre orizont. În cîteva clipe a dispărut. 

Ricky se uita la mine: 

-Ce părere ai? 

-Aveţi un roi de nanoroboțţi evadați. Pe care un idiot i-a 
făcut să fie energetic independenți şi cu autosusținere. 

-Crezi că-i mai putem aduce înapoi? 

-Nu, am spus. Din cîte am văzut, nu există nici cea mai 
mică şansă. 

Ricky oftă şi clătină din cap. 

-Dar este sigur că puteți scăpa de ei, am spus eu. Puteţi 
să-i omoriți. 

-Putem? 

-Fără doar şi poate. 

- Serios? făcu Ricky luminîndu-se la față. 

-Absolut. 

Şi eram cît se poate de sigur. Eram convins că Ricky 
exagera problema cu care se confrunta. Nu o gîndise cum 
se cuvine. Nu făcuse tot ce s-ar fi putut face. 

Eram convins că voi putea să distrug roiul repede. Mă 
aşteptam să termin toată treaba pînă a doua zi în zori - 
cel mai tirziu. 

Ceea ce arată cît de puţin îmi înțelegeam adversarul. 


ZIUA A ŞASEA 

10:11 A.M. 

Privind retrospectiv, pot spune că am avut totuşi 
dreptate într-o privință: era de o importanţă vitală să 
aflăm cum murise iepurele. Bineînţeles că acum ştiu 
motivul. Mai ştiu şi de ce a fost atacat iepurele. Dar în 
prima zi petrecută la laborator nu aveam nici cea mai 
vagă idee despre ce se întîmplase. Şi nu aş fi putut să 
ghicesc niciodată adevărul. 

Nici unul dintre noi nu ar fi putut în momentul acela. 

Nici măcar Ricky. 

Nici măcar Julia. 


Roiul dispăruse de vreo zece minute şi ne adunaserăm 
cu toții în depozit. Toţi erau încordați şi neliniştiți. M-au 
urmărit cu privirea în timp ce-mi prindeam o stație radio 
la centură şi îmi puneam casca pe cap. Casca includea o 
cameră video, montată lîngă urechea stingă. Mi-a luat 
ceva timp pînă să reglez transmițătorul video să lucreze 
corect. Ricky m-a întrebat: 

-Chiar ai de gînd să ieşi din clădire? 

-Da. Vreau să ştiu ce s-a întimplat cu iepurele ăla. 

M-am întors către ceilalți: 

-Cine vine cu mine? 

Nimeni nu s-a mişcat. Bobby Lembeck se uita fix în 
podea, cu mîinile virite în buzunare. David Brooks clipi 
repede, apoi se uită în altă parte. Ricky îşi studia 
unghiile. Am surprins privirea lui Rosie Castro. Am văzut- 
o clătinînd din cap: 

-Nici o şansă, Jack. 

-De ce, Rosie? 

-Ai văzut cu ochii tăi. Chestiile alea sînt plecate la 
vinătoare. 

-Chiar aşa? 

-E sigur că aşa pare. 

-Rosie, i-am spus. Eu cred că te-am învățat lucruri mai 


bune decît asemenea nonsensuri. Cum să viîneze roiurile? 

-Am văzut cu toţii. Împinse bărbia înainte, încă păţinată. 
Toate trei roiurile vînau coordonîndu-şi manevrele. 

-Dar cum? 

Acum ea se încruntă, vizibil derutată. 

-Ce întrebare e asta? Nu e nici un mister aici. Agenţii pot 
comunica între ei. Fiecare poate să genereze un semnal 
electric. 

-Corect. Cît de mare e semnalul? 

-Păi... făcu ea şi ridică din umeri. 

-Cît de mare, Rosie? Nu poate fi aşa de mare, fiindcă 
agentul nu are decît cinci sutimi din grosimea firului de 
păr uman. Nu poate să genereze un semnal prea 
puternic, aşa-i? 

-Corect... 

-lar intensitatea radiației electromagnetice scade cu 
pătratul distanţei, corect? 

Orice elev învață acest lucru la orele de fizică din liceu. 
Pe măsură ce te îndepărtezi de sursa cimpului electromag 
netic, forța acestuia scade foarte repede. 

lar asta însemna că agenții puteau să comunice numai 
cu vecinii din imediata lor apropiere. Nu cu alte roiuri 
aflate la douăzeci-treizeci de metri distanță. Rosie se 
încruntă şi mai mult. Întregul grup stătea acum 
încruntat, uitindu-se unii la alții stingheriți. 

David Brooks îşi drese glasul şi spuse: 

-Atunci ce-am văzut noi acolo, Jack? 

-Ați văzut o iluzie, am răspuns cu glas ferm. Aţi văzut 
trei roiuri acționind independent şi ați crezut că 
acționează coordonat. Şi sînt sigur că şi alte lucruri pe 
care le credeți despre aceste roiuri sînt false. 


Erau multe lucruri pe care nu le înțelegeam despre 
roiuri - şi multe lucruri pe care nu Ic credeam. De 
exemplu, nu credeam că roiurile se reproduc. Mi se părea 
că Ricky şi ceilalți de acolo trebuie să fi fost destul de 
tulburaţi dacă ajunseseră să creadă aşa ceva. În definitiv, 


cele douăzeci şi cinci de kilograme de material pe care le 
evacuaseră în mediul înconjurător puteau să explice cu 
uşurinţă prezența celor trei roiuri pe care le văzusem - 
precum şi a altor cîtorva zeci de roiuri. (Presupuneam că 
fiecare roi consta din aproximativ un kilogram şi jumătate 
de nanoparticule. Asta era cu aproximaţie greutatea unui 
roi de albine mare.) 

Cît despre faptul că aceste roiuri prezentau un 
comportament orientat spre un scop, asta nu era cîtuşi 
de puţin tulburător; era rezultatul intenționat al 
programării la nivel elementar. lar eu nu credeam că 
roiurile acționează coordonat. Era pur şi simplu 
imposibil, deoarece cîmpurile erau prea slabe. 

După cum nu credeam nici că roiurile ar poseda puterile 
adaptative pe care i le atribuia Ricky. Văzusem prea 
multe demonstrații cu roboți care îndeplineau diferite 
însărcinări - cum ar fi cooperarea la împingerea unei cutii 
în jurul unei încăperi - , acțiuni care erau interpretate de 
către observatori ca fiind un comportament inteligent, 
cînd de fapt roboții erau proşti, cu o programare 
minimală, şi cooperau cu totul întîmplător. O bună parte 
din comportament arăta mai inteligent decit era de fapt. 
(După cum obişnuia să spună Charley Davenport, “Ricky 
ar trebui să-i mulțumească lui Dumnezeu pentru asta”.) 

Şi, în sfirşit, nu eram ferm convins că roiurile erau 
periculoase. Nu credeam că un nor de nanoparticule greu 
de un kilogram şi jumătate reprezenta o amenințare 
pentru orice ființă, nici chiar pentru un iepure. Nici 
măcar nu eram sigur că fusese ucis. Parcă-mi aminteam 
că iepurii sînt vietăți nervoase, predispuse să moară de 
frică. Ori poate că particulele care îl asaltaseră îi 
pătrunseseră în nas şi în gură, blocindu-i căile 
respiratorii şi provocîndu-i moartea prin sufocare. Caz în 
care moartea lui fusese accidentală, nu intenționată. 
Moartea accidentală mi se părea mult mai logică. 

Pe scurt, eram de părere că Ricky şi ceilalți inter 
pretaseră eronat ceea ce văzuseră. Se amăgiseră singuri. 


Pe de altă parte, trebuia să recunosc că mă siciiau cîteva 
întrebări rămase tară răspuns. 

Prima, şi cea mai evidentă, era de ce roiul le scăpase de 
sub control. Roiul inițial, care trebuia să constituie o 
cameră video, fusese proiectat să fie controlat cu ajutorul 
unui emițător de radiofrecvență îndreptat spre el. Acum 
se părea că roiul ignora comenzile transmise prin radio şi 
nu  înțelegeam de ce. Am bănuit o eroare de 
manufacturare. Probabil că particulele fuseseră 
construite incorect. 

A doua întrebare era în legătură cu longevitatea roiului. 
Particulele individuale erau extrem de mici, supuse 
deteriorării provocate de radiația cosmică, de 
descompunerea fotochimică, de deshidratarea lanțurilor 
proteice şi de alți factori de mediu. În mediul aspru al 
deşertului, toate roiurile ar fi trebuit să se usuce şi să 
moară “de bătrinețe” cu multe zile în urmă. Dar n-au 
murit. De ce? 

În al treilea rînd era problema scopului aparent al 
roiului. După cum spunea Ricky, roiurile reveneau mereu 
la clădirea principală. Ricky credea că vor să intre în 
clădire. Dar ăsta nu părea a fi un scop rezonabil pentru 
nişte agenți, şi doream să analizez instrucțiunile 
programului ca să văd ce anume provocase asta. Sincer 
vorbind, suspectam o eroare de programare. 

Şi, în sfirşit, voiam să ştiu de ce urmăriseră iepurele. 
Pentru că PREDPREY nu programa unitățile să devină 
literalmente animale de pradă. Nu făcea decit să se 
folosească de modelul comportamental al animalului de 
pradă pentru a menţine agenții concentrați asupra 
scopului stabilit inițial. 

Lucrul acesta se schimbase cumva, iar acum roiurile 
păreau să vîneze efectiv. 

Şi asta era probabil o eroare de programare. 

În mintea mea, toate aceste incertitudini se reduceau la 
o singură întrebare centrală: cum murise iepurele? Nu 
credeam că fusese ucis. Bănuiam că moartea iepurelui 


era accidentală, nu intenționată. 
Dar trebuia să aflăm acest lucru. 


Mi-am ajustat casca radio portabilă, cu ochelarii de 
soare şi cu camera video montată lingă ochiul stîng. Am 
ridicat punga de plastic pentru cadavrul iepurelui şi m- 
am întors spre ceilalți: 

-Vine cineva cu mine? 

A urmat o tăcere stingheră. 

-Pentru ce ai luat punga? întrebă Ricky. 

-Ca să aduc iepurele înăuntru. 

-Nici prin cap să nu-ți treacă aşa ceva, protestă Ricky. 
Dacă vrei să te duci acolo, asta e treaba ta. Dar nu aduci 
aici nici un iepure. 

-Cred că glumeşti, am replicat. 

-Nu glumesc deloc. Jack, avem aici un mediu cu 
puritate de nivel şase. Iepurele ăla e impur. Nu poate 
pătrunde aici. 

-Bine, păi, atunci îl putem depozita în laboratorul lui 
Mae şi... 

-Nici vorbă, Jack. Îmi pare rău. Iepurele nu trece de 
primul sas. 

M-am uitat la ceilalți. Toţi încuviințau din cap. 

-Bine, atunci o să-l examinez afară. 

-Chiar ai de gînd să ieşi? 

-De ce nu? M-am uitat pe rînd la ei. Trebuie să vă spun, 
băieți, că eu cred că v-aţi speriat degeaba. Norul ăla nu e 
periculos. Şi da, mă duc afară. 

M-am întors spre Mae: 

-Ai cumva la îndemiînă o trusă de disecție care... 

-Vin cu tine, spuse ea calm. 

-Bun. Mulţumesc. 

Aşa cum vedeam eu lucrurile, am fost surprins că Mae a 
fost prima care s-a oferit să vină cu mine. Dar, ca biolog 
de teren, se pricepea mai bine decît ceilalți să evalueze 
riscurile din lumea reală. În orice caz, decizia ci a părut 
să risipească tensiunea din încăpere. Ceilalți s-au relaxat 


vizibil. Mae s-a dus să-şi aducă trusa de disecție şi citeva 
instrumente de laborator. Chiar atunci a sunat telefonul. 
A răspuns Vince şi s-a întors spre mine: 

-Cunogşti pe cineva cu numele Ellen Forman? 

-Da. 

Era sora mea. 

-E la telefon. 

Vince mi-a dat receptorul şi s-a dat la o parte. Deodată 
m-am simțit cuprins de nelinişte. M-am uitat la ceas. Era 
ora unsprezece, pină-n prînz, ora la care Amanda îşi 
făcea somnul de dimineaţă. În momentul acela trebuia să 
doarmă în pătuțul ei. Apoi mi-am amintit că-i 
promisesem surorii mele că o s-o sun pe la ora 
unsprezece ca să văd ce mai face, cum mai merg 
lucrurile. Am spus: 

-Alo? Ellen? Totul e în ordine? 

-Sigur. Excelent. Un oftat prelung. E în regulă. Doar că 
nu ştiam ce faci tu, atita tot. 

-Obosită? 

-Cam la fel de obosită cum m-am simțit întotdeauna. 

-Copiii au ajuns la şcoală cu bine? 

Un alt oftat. 

-Da. În maşină, Eric a lovit-o pe Nicole în spinare, iar ea 
i-a tras un pumn în ureche. 

-Trebuie să le spui să înceteze cînd încep să se poarte 
aşa, Ellen. 

-Am început să învăţ şi eu asta, a spus ea cu glas obosit. 

-Şi Amanda? Cum mai arată iritația? 

-E mai bine. O ung cu alifia aia. 

-Se mişcă bine, tară probleme? 

-Sigur. Are mişcările bine coordonate pentru virsta ei. E 
vreo problemă de care ar trebui să ştiu şi eu? 

-Nu, nu, am spus. M-am întors cu spatele la grup şi am 
coborit vocea ca să o întreb: Am vrut să spun, face caca 
cum trebuie? 

În spatele meu l-am auzit pe Charley Davenport 
chicotind. 


-Din abundență, m-a liniştit Ellen. Acum doarme. Am 
scos-o afară, în parc. Era gata să adoarmă acolo. Totul e 
în regulă cu casa. Numai termostatul de la boilerul 
pentru apă s-a stricat, dar vine cineva să-l repare. 

-Bine, bine... Uite ce e, Ellen, eu aici tocmai mă 
pregăteam să fac ceva... 

-Jack? Julia a sunat de la spital acum cîteva minute. Te 
căuta. 

-Aha... 

-Cînd i-am spus că ai plecat în Nevada, s-a supărat 
destul de tare. 

-Chiar aşa? 

-A spus că n-ai înțeles. Şi că n-o să faci decit să agravezi 
lucrurile. Ceva de genul ăsta. Cred că ar fi mai bine s-o 
suni. Părea cam agitată. 

-Bine, am s-o sun. 

-Cum merge treaba pe acolo? Te întorci în seara asta? 

-Nu în seara asta. Cred că miine dimineață. Ellen, 
trebuie să închid acum... 

-Sună-i pe copii seara, în timpul cinei, dacă poți. Le-ar 
plăcea să primească veşti de la tine. E bună şi mătuşa 
Ellen, dar nu e tata. Înţelegi ce vreau să spun. 

-Bine. Mîncaţi pe la şase? 

-Cam aşa ceva. 

l-am spus că voi încerca să sun şi am încheiat 
convorbirea. 


Mae şi cu mine stăteam lîngă pereţii dubli din sticlă ai 
sasului extern, imediat lingă intrarea în clădire, la 
interior. Dincolo de sticlă vedeam uşa solidă de oţel care 
dădea în afară. Ricky stătea lîngă noi, posac şi neliniştit, 
aşteptind să ne definitivăm pregătirile. 

-Eşti sigur că e necesar? Să ieşiţi afară? 

-Este esențial. 

-De ce nu aşteptaţi mai bine pînă la noapte şi să ieşiţi 
atunci. 

-Pentru că iepurele n-o să mai fie acolo, am spus. Pînă 


la noapte, coioții sau şoimii vor veni şi vor lua cadavrul de 
acolo. 

-Nu ştiu ce să zic, spuse Ricky. E ceva timp de cînd n- 
am mai văzut prin zonă nici un coiot. 

-Ei, la naiba, am spus nerăbdător, punîndu-mi în 
funcțiune casca radio. Cît timp am pierdut tot discutind 
despre treaba asta am fi putut să ne ducem şi să ne şi 
întoarcem deja. Pe curînd, Ricky. 

Am trecut de uşa de sticlă şi am rămas în sas. Uşa s-a 
închis în spatele meu. Aeratoarele au şuierat rapid, după 
modelul cunoscut deja, după care cealaltă uşă s-a 
deschis. Am mers spre uşa de oţel. Uitiîndu-mă în urmă, 
am văzut-o pe Mae intrînd în sas. 

Am întredeschis uşa de oțel. Lumina aspră, orbitoare, 
arunca o fişie aprinsă pe podea. Prin intercom l-am auzit 
pe Ricky urindu-ne noroc. 

Am tras aer în piept, am deschis uşa mai larg şi am ieşit 
în deşert. 


Vintul scăzuse în intensitate şi arşița dimineții era 
sufocantă. De undeva se auzea ciripitul unei păsărele; în 
rest, era linişte. Stind lingă uşă, am mijit ochii în lumina 
orbitoare a soarelui. Un fior mi-a străbătui spinarea. Am 
tras din nou aer în piept. 

Eram sigur că roiurile nu erau periculoase. Dar acum, 
cînd ajunsesem afară, inferențele mele teoretice păreau 
să-şi mai fi pierdut din vigoare. Probabil că Ricky îmi 
transmisese încordarea lui, pentru că acum mă simțeam 
foarte neliniştit. Cadavrul iepurelui părea să fie mult mai 
departe decît îmi închipuisem. Să fi fost la vreo cincizeci 
de metri de uşă, cît o jumătate de teren de fotbal. 
Deşertul înconjurător părea sterp şi expus. Am privit 
roată în depărtare, căutind forme negre. N-am văzut nici 
una. 

Uşa de oțel se deschise în spatele meu şi am auzit-o pe 
Mae zicînd: 

-Sînt gata, Jack. 


-Atunci hai s-o facem. 

Am pornit în direcția iepurelui mort, tălpile noastre 
făcînd să scrişnească nisipul deşertului. Abia ne-am 
îndepărtat puţin de clădire că inima a şi început să-mi 
bată cu putere şi am simțit cum încep să transpir. Mi-am 
impus să respir lent şi profund, încercînd să-mi păstrez 
cumpătul. Soarele îmi ardea fața. Ştiam că îi îngăduisem 
lui Ricky să mă sperie, dar se părea că n-aveam ce face. 
Mă tot uitam spre orizont. Mae se afla la doi paşi în urma 
mea. Am întrebat-o: 

-Cum te simți? 

-O să fiu bucuroasă cînd o să se termine. 

Ne deplasam printr-un cîmp de cactuşi cholla galbeni, 
înalți pînă la genunchi. Spinii lor reflectau lumina 
soarelui. Ici-colo, cîte un cactus “butoi” mare se ițea din 
nisip ca un stilp verde tepos. 

Nişte păsărele tăcute ţopăiau pe sol, sub cholla. Cînd 
ne-am apropiat, şi-au luat zborul ca nişte pete rotitoare 
pe fondul albastru al cerului. Au aterizat la cîteva sute de 
paşi mai încolo. 

În cele din urmă am ajuns la iepure, care era înconjurat 
de un nor negru biziitor. Surprins, m-am oprit din mers. 

-Sînt doar muşte, spuse Mae. 

Trecu în fața mea şi se lăsă pe vine lingă cadavru, 
ignorînd muştele. Îşi trase o pereche de mănuşi din 
cauciuc şi-mi întinse şi mie o pereche. Aşeză pe sol o 
foaie de celofan pătrată pe care o fixă la colțuri cu nişte 
bolovani. Ridică iepurele şi-l aşeză în centrul foliei din 
plastic. Apoi desfăcu o mică trusă de disecție şi o lăsă 
deschisă. Am văzut instrumentele de oțel scînteind în 
lumina soarelui: forceps, scalpel, mai multe tipuri de 
foarfece. Scoase afară şi o seringă şi cîteva eprubete cu 
dop din cauciuc. Se mişca repede şi precis. Nu era prima 
oară cînd făcea treaba asta. 

M-am ghemuit lingă ea. Cadavrul nu mirosea deloc. La 
exterior n-am văzut nici un semn al vreunei cauze 
posibile a morţii iepurelui. Ochiul deschis arăta roz şi 


sănătos. Mae spuse: 

-Bobby? Mă înregistrezi? 

Prin cască, l-am auzit pe Bobby Lembeck zicînd: 

-Mişcă-ţi camera în jos. 

Mae atinse camera montată pe ochelarii ei de soare. 

-Încă puţin... Încă puţin... Aşa. E destul. 

-Bun, spuse Mae. 

Întoarse cadavrul iepurelui în miîini, examinîndu-l pe 
toate părţile. Începu să dicteze rapid: 

-La examinarea externă, animalul pare în întregime 
normal. Nu există nici un semn de anomalie sau boală 
congenitală, blana e deasă şi sănătoasă ca aspect. Căile 
respiratorii par blocate, parțial sau total. Am remarcat 
ceva materii fecale excretate în zona anală, dar presupun 
că e vorba de o evacuare normală în momentul morții. 

Întoarse animalul pe spate şi-i depărtă picioarele din 
față. 

-Am nevoie de ajutorul tău, Jack. 

Voia să ţin labele iepurelui pentru ca ea să poată lucra. 

Cadavrul era cald încă şi nu începuse să se rigidizeze. 

Mae luă bisturiul şi tăie rapid secțiunea mediană 
expusă. Se deschise o tăietură roşie şi sîngele începu să 
curgă. Am văzut oasele cutiei toracice şi intestinele de 
culoare roz. Mae vorbea în timp ce efectua tăierile, 
observînd culoarea şi structura ţesuturilor. Îmi spuse: 

-Ține aici. 

Am mutat o mînă mai jos, ca să țin într-o parte 
intestinul lipicios. Cu o singură mişcare a bisturiului, ea 
deschise stomacul. Ţişni un lichid milos verde, şi un 
material mai viscos, care părea a fi fibră vegetală 
nedigerată. Peretele in terior al stomacului avea un aspect 
rugos, dar Mae spuse că era normal. Cu gesturi 
îndemînatice, îşi plimbă degetele pe peretele stomacal şi 
deodată se opri. 

-Hm, uită-te aici, spuse ea. 

-Ce ep 

-Aici, spuse ea arătind cu degetul. 


În mai multe locuri, stomacul era roşu, sîngerînd uşor 
ca şi cum ar fi avut nişte leziuni provocate prin frecare. În 
centrul porțiunilor care singerau am văzut citeva pete 
negre. 

-Asta nu e normal, spuse Mae. E ceva patologic. 

Luă o lupă şi privi atent, apoi dictă: 

-Observ zone întunecate cu diametre de patru pînă la 
opt milimetri, presupun că e vorba de aglomerări de 
nanoparticule pe interiorul peretelui stomacal. Aceste 
aglomerări sînt asociate cu singerări uşoare ale peretelui 
vilos. 

-Există nanoparticule în stomac? am întrebat. Cum au 
ajuns acolo? Le-a mincat iepurele? Le-a înghițit 
involuntar? 

-Mă îndoiesc. Eu aş presupune că au pătruns în mod 
activ. 

M-am încruntat. 

-Vrei să spui că s-au tirit de-a lungul... 

-Esofagului. Da. Cel puţin aşa cred. 

-De ce ar fi făcut una ca asta? 

-Nu ştiu. 

Nu se opri nici o clipă din operaţiunile care aveau 
legătură cu disecția. Luă foarfecele şi tăie sternul, apoi 
desfăcu cutia toracică cu degetele. 

-Ține aici. 

Am mutat mîna ca să țin depărtate coastele, aşa cum 
făcuse ea. Muchiile osoase erau ascuţite. Cu cealaltă 
mînă tineam picioarele din spate. Mae lucra în spațiul 
dintre mîinile mele. 

-Plămînii au consistență şi aspect normal, de culoare 
roz. 

Tăie un lob cu bisturiul, apoi mai tăie o dată şi încă o 
dată. În cele din urmă expuse canalul bronhial pe care îl 
secționă. La interior, acesta era negru intens. 

-Bronbhiile prezintă o infestare masivă cu nano particule, 
compatibilă cu inhalarea elementelor roiului, îşi continuă 
ea dictarea. Ai prins asta, Bobby? 


-Am prins totul. Rezoluţia video e bună. 

Mae continuă secționarea în sens ascendent. 

-Merg pe arborele bronhial spre gît... 

Şi continuă să taie, în gît, apoi de la nas înapoi peste 
bărbie, după care deschise gura... A trebuit să întorc 
capul pentru o clipă, dar ea a continuat să dicteze calm: 

-Observ o infiltrare masivă a tuturor pasajelor nazale şi 
a faringelui. Aceasta sugerează o obstrucție parțială sau 
completă a căilor respiratorii, ceea ce poate indica, la 
rindul său, cauza morții. 

Am privit din nou spre cadavrul secționat şi am spus: 

-Ce? 

Capul iepurelui devenise de nerecunoscut, căci Mae îi 
desprinsese maxilarul şi se uita în interiorul gitului. 

-Uită-te şi tu, îmi spuse ea. Pare să fie o aglomerare 
densă de particule care blochează faringele şi ceva care 
arată ca o reacție alergică sau... 

Deodată se auzi glasul lui Ricky: 

-Alo, mai aveți de gînd să staţi mult pe-acolo? 

-Atit cît durează, am spus eu, apoi m-am întors spre 
Mae: Ce fel de reacție alergică? 

-Ei bine, vezi zona asta de țesut şi cît este de inflamată, 
şi vezi cum culoarea a trecut în cenuşiu, ceea ce 
sugerează... 

-Vă dați seama, interveni Ricky, că sînteți acolo deja de 
patru minute? 

-Stăm aici numai pentru că nu putem să aducem 
iepurele înăuntru, am spus. 

-Aşa este, nu puteți. 

Ascultind schimbul de replici, Mae clătină din cap şi 
spuse: 

-Ricky, nu ne eşti de nici un folos aici... 

Bobby spuse: 

-Nu mai clătina din cap, Mae. Mişti camera video încolo 
şi-ncoace. 

-Scuze. 

Dar am văzut-o ridicînd capul ca şi cum ar fi privit spre 


orizont şi, între timp, a scos la repezeală dopul unei 
eprubete şi a strecurat în tub o bucăţică din mucoasa 
stomacală a iepurelui. După care a virit eprubeta în 
buzunar. Abia atunci a lăsat capul în jos. Nici unul dintre 
cei care urmăreau transmisia video n-ar fi putut să vadă 
ce făcuse. 

-În regulă, acum luăm probele de sînge, anunţă ea. 

-Doar sînge puteţi să aduceţi aici, spuse Ricky. 

-Da, Ricky. Ştim asta. 

Mae luă seringa, înfipse acul în arteră, extrase o probă 
de sînge, o transferă într-un tub din plastic, scoase acul 
cu o mînă, puse un alt ac şi extrase o a doua probă dintr- 
o venă. Totul în acelaşi ritm susținut. Am spus: 

-Am senzația că ai mai făcut chestii din astea şi-nainte. 

-Asta nu e nimic. În Sichuan, lucram întotdeauna pe 
furtuni grele de zăpadă, nu vedeai ce faci, mîinile îţi 
înghețau, animalul era de-a dreptul congelat, nu puteai 
să bagi acul... 

Lăsă deoparte tuburile cu sînge. 

-Acum mai luăm doar cîteva mostre de cultură şi am 
terminat. 

Îşi desfăcu trusa, se uită înăuntru şi spuse: 

-Of, ce ghinion! 

-Ce s-a întîmplat? 

-Tampoanele pentru culturi nu sînt în trusă. 

-Dar le-ai avut înăuntru? 

-Da, sînt sigură de asta. 

Am spus: 

-Ricky, vezi pe undeva tampoanele? 

-Da. Sînt chiar aici, lîngă sas. 

-Poți să ni le aduci şi nouă aici? 

-Păi, da, cum să nu. Rise strident. Nici o şansă să mă 
vedeți ieşind la lumina zilei. Dacă le vreți, n-aveţi decît să 
veniți să le luați. 

-Vrei să te duci tu? mă întrebă Mae. 

-Nu, am spus. Țineam deja animalul desfăcut; mîinile 
mele erau fixate pe poziție. Aştept aici. Du-te tu. 


-Bine, spuse ea şi se ridică în picioare. Încearcă să 
îndepărtezi muştele. N-avem nevoie de o contaminare 
suplimentară. Mă întorc imediat. 

Porni într-o alergare uşoară spre uşă. Am auzit zgomotul 
paşilor ei atenuindu-se, apoi zăngănitul uşii metalice 
închizindu-se în urma ei. După care se aşternu tăcerea. 
Atrase de cadavrul secționat, muştele au revenit în forță, 
biziind în jurul capului meu şi încercînd să se aşeze pe 
intestinele expuse. Am dat drumul picioarelor din spate şi 
am încercat să le îndepărtez cu mîna. Eram destul de 
ocupat cu muştele ca să nu mă mai gîndesc la faptul că 
eram singur acolo. 

Mă tot uitam în zare, dar n-am văzut nimic. Dădeam 
întruna cu mîna după muşte şi din cînd în cînd mai 
atingeam şi blana iepurelui. Atunci am remarcat că, sub 
blană, pielea era de un roşu aprins. 

Roşu aprins: exact ca la o arsură gravă provocată de 
soare. Numai faptul că o vedeam m-a făcut să mă-nfior. 

-Bobby? am vorbit în cască. 

-Da, Jack. 

-Poți să vezi iepurele? 

-Da, Jack. 

-Vezi ce roşie e pielea? Prinzi asta în imagine? 

-Ăă, stai puţin. 

Am auzit un zumzet uşor lîngă timplă. Bobby regla 
camera de la distanță. Zumzetul încetă. 

-Vezi asta? Prin camera mea? 

N-am primit nici un răspuns. 

-Bobby? 

Am auzit murmure şi şoapte. Sau poate că era zgomotul 
de fond. 

-Bobby, eşti acolo? 

Linişte. Am auzit o respirație. 

-Ăă, Jack? Acum era vocea lui David Brooks. Ar fi bine 
să te-ntorci. 

-Mae nu s-a întors încă. Unde e? 

-Mae e înăuntru. 


-Ei bine, va trebui s-o aştept, trebuie să vină să ia 
culturile... 

-Nu, Jack. Întoarce-te imediat. 

Am lăsat iepurele şi m-am ridicat în picioare. M-am uitat 
în jur, scrutînd zarea. 

-Nu văd nimic. 

-Sînt în cealaltă parte a clădirii, Jack. 

Avea vocea calmă, dar eu am simțit că mă ia cu fiori. 

- Serios? 

-Vino înăuntru, Jack. 

M-am aplecat şi am luat probele lui Mae. Trusa de 
disecție rămăsese lîngă cadavrul iepurelui. Soarele 
încinsese pielea neagră a trusei. 

-Jack? 

-O clipă... 

-Jack, încetează să te mai foieşti pe-acolo! 

Am pornit spre uşa de oțel. Tălpile scrişneau pe nisipul 
deşertului. Nu am văzut absolut nimic. 

În schimb, am auzit ceva. 

Era un zgomot ciudat, grav şi sacadat. La început mi s-a 
părut că e un zgomot de maşini, dar sunetul creştea şi 
scădea în intensitate, asemenea bătăilor de inimă. Alte 
bătăi se suprapuneau pe acest fond, împreună cu un soi 
de şuierat, creînd o combinație stranie, ireală - nu 
semăna cu nimic din ce mai auzisem pînă atunci. Acum, 
cînd privesc retrospectiv, îmi dau seama că, mai mult ca 
orice, sunetul m-a înspăimîntat. 


Am început să merg mai repede. Am spus: 

-Unde sînt? 

-Se apropie. 

-Unde? 

-Jack? Ia-o la fugă! 

-Ce? 

-Fugi! 

Tot nu vedeam nimic, dar intensitatea sunetului sporea. 
Am început să alerg. Frecvența sunetului era atît de joasă 


încît îl resimțeam ca pe o vibrație în tot corpul. Dar îl şi 
auzeam. Ca o pulsațţie înăbușită, neregulată. 

-Fugi, Jack! 

Mi-am zis: “Dar-ar dracii!” 

Şi am rupt-o la fugă. 


Învolburat şi cu scînteieri argintii, primul roi apăru pe 
după colțul clădirii. Vibraţia şuierătoare venea dinspre 
nor. Alunecînd pe lingă zidul clădirii, se apropia de mine. 
Avea să ajungă la uşă înaintea mea. 

M-am uitat înapoi şi am văzut al doilea roi venind 
dinspre capătul îndepărtat al clădirii. Şi acesta se mişca 
spre mine. 

În cască l-am auzit pe David Brooks: 

-Jack, n-o să reuşeşti. 

-Văd şi eu, am spus. 

Primul roi ajunsese deja la uşă şi stătea în fața acesteia, 
blocîndu-mi calea. M-am oprit în loc, neştiind ce să fac. 
În fața mea, pe sol, am văzut un băț lung de un metru şi 
ceva. L-am luat de jos şi l-am agitat ameninţător. Roiul a 
pulsat, dar nu s-a mişcat de lingă uşă. 

Al doilea roi continua să se apropie de mine. 

Trebuia să creez o diversiune. Eram familiarizat cu 
instrucțiunile programului PREDPREY. Ştiam că roiurile 
erau programate să urmărească țintele în mişcare dacă 
acestea păreau să fugă de ele. Ce-ar putea să constituie o 
țintă potrivită? 

Am îndoit brațul şi am aruncat trusa de disecție în 
direcția celui de-al doilea roi. Trusa a aterizat pe o muchie 
şi o clipă s-a rostogolit pe pămînt. Imediat, al doilea roi a 
pornit în urmărirea trusei. 

În acelaşi moment, primul roi s-a depărtat de uşă şi a 
pornit în direcția trusei. 

Era ca un cîine care fuge după o minge aruncată de 
stăpîn. Cînd am văzut roiul depărtindu-se, am avut o 
clipă de exaltare. În definitiv, nu era decît un roi 
programat. M-am gîndit: Asta e joacă de copii. M-am 


grăbit spre uşă. 

A fost o greşeală. Pentru că se pare că mişcarea mea 
grăbită a fost sesizată de roi, care s-a oprit imediat şi s-a 
apropiat din nou de uşă, blocindu-mi trecerea. Şi acolo a 
rămas, cu direle lui argintii seînteietoare ca lama lucioasă 
a unei săbii sclipind în soare. 

Blocîndu-mi calea. 

Mi-a trebuit un moment ca să-mi dau seama de 
semnificație. Nu mişcarea mea fusese cea care 
determinase roiul să mă urmărească. Roiul nu mă vînase 
cituşi de puţin, în schimb, se deplasase ca să-mi blocheze 
calea. Îmi anticipase mişcarea. 

lală ceva ce nu era prevăzut în instrucțiunile 
programului. Roiul inventase un comportament nou, 
adecvat situaţiei date. În loc să mă urmărească, se 
întorsese şi mă prinsese în capcană. 

Îşi depăşise limitele programării - le depăşise cu mult. 
Nu înțelegeam cum se putuse întîmpla aşa ceva. M-am 
gîndit că trebuie să fi fost o ameliorare aleatorie. Pentru 
că particulele individuale aveau o memorie foarte redusă. 
Inteligența roiului era în mod necesar limitată. N-ar fi 
trebuit să fie atit de greu s-o păcăleşti. 

Am încercat o fentă la stînga, apoi una la dreapta. Norul 
a venit după mine, dar numai pentru o clipă. Apoi se 
retrăgea la uşă. Ca şi cum ar fi ştiut că țelul meu era uşa 
şi că, rămînînd acolo, ar fi reuşit. 

Asta era o chestie mult prea inteligentă. Trebuia să 
existe o programare suplimentară de care nu-mi 
spuseseră nimic. Am spus în cască: 

-Ce naiba ați făcut cu blestemăţiile astea, măi băieți? 

-N-o să te lase să treci, Jack, răspunse David. 

Doar auzindu-l spunînd aşa ceva m-a cuprins iritarea. 

-Aşa crezi? O să vedem. 

Pentru că următorul meu pas era evident. La o înălțime 
atît de mică, roiul era vulnerabil structural. Era o 
aglomerare de particule de mărimea lirelor de praf. Dacă 
destrămam aglomerarea - dacă-i distrugeam structura 


atunci particulele trebuia să se reorganizeze, aşa cum 
păsările dintr-un stol împrăştiat s-ar rearanja în aer. 
Ceea ce ar dura cel puţin cîteva secunde, timp în care aş 
fi putut să trec de uşă. 

Dar cum să-l destram? Am agitat bățul, auzindu-i 
şuieratul prin aer, dar era evident nesatisfăcător. Aveam 
nevoie de ceva cu o suprafață plană mult mai mare, ca o 
padelă sau o frunză de palmier - ceva care să creeze un 
curent de aer puternic... Mintea mea lucra frenetic. 
Aveam nevoie de ceva. 

Ceva. 

În spatele meu, al doilea nor se apropia. Se deplasa spre 
mine în zigzag, ca să împiedice orice încercare aş fi făcut 
să trec de el. Îl urmăream cuprins de o fascinaţie 
îngrozită. Ştiam că nici acest comportament nu fusese 
prevăzut în program. Era un comportament emergent, 
autoorganizat - iar scopul lui era cît se poate de clar: mă 
vina. 

Sunetul pulsatoriu creştea în intensitate pe măsură ce 
roiul venea mai aproape, tot mai aproape. 

Trebuia să-l dezmembrez. 

Învîrtindu-mă pe loc, am căutat cu privirea în jurul 
meu, pe sol. Nu am văzut nimic care să-mi poată fi de 
folos. Cel mai apropiat arbore de ienupăr era mult prea 
departe. Cactuşii cholla erau prea firavi. Mi-am spus că 
era firesc să nu se găsească nimic aici, doar era deşert, ce 
naiba! Am cercetat cu privirea exteriorul clădirii, sperind 
să găsesc vreo unealtă uitată pe afară, o greblă, ceva... 

Nimic. 

Absolut nimic. Eram aici, în afara clădirii, nu aveam 
decît cămaşa pe mine şi nu era nimeni care să mă poată 
ajuta să... 

Bineînţeles! 

Am auzit un păcănit în căşti: 

-Jack, ascultă... 

Dar n-am mai auzit nimic după aceea. În timp ce-mi 
scoteam grăbit cămaşa, casca s-a desprins şi a căzut la 


sol. lar apoi, ținînd cămaşa în mînă, am descris nişte 
arcuri largi, şuierătoare, prin aer. Şi țipînd ca scos din 
minți, am luat cu asalt roiul de lingă uşă. 

Roiul a vibrat, emițind un sunet grav şi sacadat. S-a 
aplatizat uşor cînd am început să alerg spre el şi deodată 
m-am pomenit în mijlocul particulelor, plonjind într-un 
soi de semiintuneric, ca într-o furtună de praf. Nu 
vedeam nimic - nici măcar uşa - , bijbiiam după clanță - 
şi ochii mă usturau din cauza particulelor, dar n-am 
încetat nici o clipă să mînuiesc cămaşa în cercuri mari, 
şuierătoare, şi în cîteva momente întunericul începu să se 
risipească. Reuşisem să dispersez norul, împrăştiind 
particulele în toate direcţiile. Vederea mi se limpezea şi 
puteam să respir fără probleme, chiar dacă îmi simțeam 
gîtul uscat şi dureros. Am început să simt mii de 
înțepături pe tot corpul, dar abia dacă mă dureau. 

Acum puteam să văd uşa din fața mea. Clanţa era chiar 
la stînga mea. Continuam să flutur cămaşa şi brusc norul 
a părut să dispară cu totul, ca şi cum ar fi ieşit din raza 
mea de acțiune. În momentul acela am intrat pe uşă şi 
am trîntit-o în urma mea. 

Contactul brusc cu întunericul m-a făcut să clipesc. 
Abia dacă vedeam ceva. Am crezut că ochii mi se vor 
adapta după trecerea de la lumina orbitoare de afară la 
întunericul dinăuntru şi am aşteptat un moment, dar 
vederea nu mi se limpezea deloc. Dimpotrivă, părea să se 
înrăutățească. Abia puteam să disting uşile de sticlă ale 
sasului aflat chiar în fața mea. Continuam să simt 
înțepăturile pe toată pielea. Aveam gîtul uscat şi 
respiraţia aspră. Vederea îmi scădea. Începeam să mă 
simt amețit. 

În cealaltă parte a sasului, Ricky şi Mae mă urmăreau 
cu privirea. L-am auzit pe Ricky strigiînd: 

-Hai, Jack! Grăbeşte-te! 

Ochii mă usturau dureros. Ameţeala creştea. M-am 
rezemat de perete ca să nu cad. Îmi simțeam gâtul 
înfundat. Respiram cu dificultate. Gifiind, aşteptam să se 


deschidă uşile, dar acestea rămîncau închise. Cu un aer 
timp, mă uitam la sas. 

-Trebuie să stai în picioare în fața uşilor! Ridică-te! 

Aveam senzația că lumea din jurul meu se mişca lent, 
parcă într-un film derulat cu încetinitorul. Îmi simţeam 
corpul slăbit şi cuprins de un tremur uşor. Înţepăturile 
începeau să usture şi mai tare. Camera se întuneca tot 
mai mult. Nu credeam că voi fi în stare să mă ridic în 
picioare singur. 

-Ridică-le, Jack! 

Am reuşit cumva să mă desprind de perete şi să mă 
tirăsc spre sas. Uşile s-au deschis cu un lişiit. 

-Haide, Jack! Acum! 

Am văzut pete în fața ochilor. Eram ameţit, mi-era rău 
de la stomac. Am intrat în sas împleticindu-mă, lovindu- 
mă de pereții de sticlă. Cu fiecare secundă care trecea, 
respiram tot mai greu. Eram conştient că mă sufoc. 

În afara clădirii am auzit reîncepînd zumzetul grav şi 
sacadat. M-am întors încet ca să mă uit în urma mea. 

Uşile de sticlă s-au închis. 

M-am uitat în jos, la propriul meu corp, clar abia dacă 
mai desluşeam ceva. Pielea mi se părea că e neagră. Eram 
acoperit cu praf. Simțeam dureri în tot corpul. Şi cămaşa 
era neagră de praf. Sprayul mă înțepa şi am închis ochii. 
Apoi aeratoarele au intrat în funcțiune, şuierind 
zgomotos. Am văzut cum praful este absorbit de pe 
cămaşă. Vedeam ceva mai bine, dar tot nu puteam să 
respir. Cămaşa mi-a alunecat din mînă, lipindu-se de 
grătarul de la picioarele mele. M-am aplecat ca s-o ridic. 
Corpul a început să-mi tremure. Auzeam doar huruitul 
aeratoarelor. 

Am simțit un val de greață. Genunchii mi s-au înmuiat. 
M-am prăbuşit lingă perete. M-am uitat la Mae şi Ricky 
prin cea de-a doua uşă de sticlă. Mi se părea că sînt 
foarte departe. În timp ce-i priveam, s-au îndepărtat şi 
mai mult, pierzindu-se în depărtare. În scurt timp au 
ajuns prea departe de mine ca să-mi mai fac griji pentru 


ei. Ştiam că aveam să mor. Am închis ochii şi m-am 
prăbuşit la podea, huruitul aeratoarelor s-a stins, iar în 
locul lui s-a aşternut o linişte rece şi desăvirşită. 


ZIUA A ŞASEA 
11:12 A.M. 

-Nu te mişca. 

Ceva rece ca gheața îmi curgea prin vene. M-am înfiorat. 

-Jack, nu te mişca. Doar o secundă, OK? 

Ceva rece, un fluid rece îmi curgea prin braț. Am deschis 
ochii. Lumina era direct deasupra capului meu, orbitoare, 
de o culoare verde deschis; m-am cutremurat, întregul 
corp mă durea. Parcă mă bătuse cineva. Stăteam întins 
pe spate pe tejgheaua neagră din laboratorul de biologie 
al lui Mae. Mijind ochii, am văzut-o pe Mae lingă mine, 
aplecată peste brațul meu sting. Mi-a introdus o perfuzie 
la încheietura cotului. 

-Ce se întîmplă? 

-Jack, te rog! Nu te mişca. N-am mai făcut asta decît pe 
animale de laborator. 

Era foarte liniştitor! 

Am ridicat capul ca să văd ce face. Timplele au început 
să-mi zvicnească. Am gemut şi m-am lăsat din nou jos. 

-Te simți rău? m-a întrebat Mae. 

-Îngrozitor. 

-Cred şi eu. A trebuit să-ți fac trei injecții. 

-Cu ce? 

-Ai fost în stare de şoc anafilactic, Jack. Ai avut o reacție 
alergică gravă. Era cît pe ce să ţi se blocheze traheea. 

-Reacţie alergică, am spus. Asta a fost? 

-Una gravă. 

-A fost provocată de roi? 

După o ezitare scurtă, a răspuns: 

-Desigur. 

-E posibil ca nişte particule de dimensiuni atît de mici 
să provoace o asemenea reacție alergică? 

-Cu siguranţă că pot... 

-Dar tu nu crezi asta. 

-Nu, nu cred. Eu cred că nanoparticulcle sînt anti-genic 
inerte. Cred că ai reacționat la o toxină coli formă. 


-O toxină coliformă... 

Zwicnirile dureroase din cap reveneau în valuri. Am tras 
aer adînc în piept, apoi am expirat lent. Am încercat să 
înțeleg ce-mi spusese. Mintea îmi funcționa cu 
încetinitorul, capul mă durea. 

-O toxină coliformă. 

-Exact. 

-O toxină produsă de bacteria E. coli? Asta ai vrut să 
spui? 

-Întocmai. Probabil, o toxină proteolitică. 

-Şi de unde ar fi putut proveni o asemenea toxină? 

-De la roi. 

Asta nu avea nici un fel de noimă. După cum îmi 
spusese Ricky, bacteriile E. coli se foloseau doar pentru 
fabricarea moleculelor precursoare. 

-Dar bacteriile n-ar avea cum să fie prezente în roi, am 
protestat eu. 

-Nu ştiu ce să zic, Jack. Eu cred că ar putea să fie. 

“De ce-o fi aşa de nesigură pe ea?” m-am întrebat. De 
obicei, Mae era precisă, nu ezita. 

-Ei bine, cineva trebuie să ştie. Roiul ăsta a fost 
proiectat. Bacteriile ori au fost proiectate să fie incluse în 
Toi, ori nu. 

Am auzit-o oftînd, ca şi cum tot nu pricepusem. 

Dar ce anume nu pricepeam? Am spus: 

-Ai reuşit să recuperezi particulele care au fost absorbite 
în sas? Ai păstrat materia din sas? 

-Nu. Toate particulele din sas au fost incinerate. 

-Asta n-a fost prea inteligent... 

-E o proprietate implicită a sistemului, Jack. Ca o 
măsură de siguranță. Nu o putem anula. 

-În regulă. 

Acum era rindul meu să oftez. Prin urmare, nu aveam 
nici o monstră de agenți din roi pe care să-i putem studia. 
Am dat să mă ridic, dar mi-a pus cu blindețe mîna pe 
piept, oprindu-mă. 

-la-o mai uşor, Jack. 


Avea dreptate, pentru că durerea de cap se înrăutățise 
cind mă ridicasem în capul oaselor. Mi-am trecut 
picioarele peste marginea mesei. 

-Cît timp am zăcut? 

-Douăsprezece minute. 

-Mă simt de parc-aş fi fost bătut. 

Coastele mă dureau la fiecare respirație. 

-Ai avut mari dificultăți de respirație. 

-Mai am şi acum. 

Am luat o batistă de hîrtie şi mi-am suflat nasul. O dată 
cu aerul au ieşit o mulțime de particule negre, amestecate 
cu sînge şi praf din deşert. A trebuit să-mi suflu nasul de 
patru-cinci ori ca să-l curăț. Am mototolit şervețelul şi am 
dat să-l arunc. Mae mi-a ţinut mina. 

-O să iau eu şervețelul ăsta. 

-Nu, e în regulă... 

-Te rog să mi-l dai, Jack. 

Luă şervețelul şi-l vîri într-o punguţă din plastic pe care 
o sigilă. Abia atunci mi-am dat seama cît de defectuos îmi 
funcționa mintea. Bineînţeles că batista conținea exact 
particulele pe care doream să le studiez. Am închis ochii, 
am respirat adînc şi am aşteptat să mă mai lase niţel 
durerea chinuitoare de cap. Cînd am deschis din nou 
ochii, lumina din încăpere nu mai părea la fel de 
orbitoare. Părea aproape normală. 

-Apropo, spuse Mae. Adineauri a sunat Julia. Mi-a spus 
că nu ai cum s-o suni, zicea ceva de nişte teste pe care 
trebuie să le facă. Dar voia să-ți vorbească. 

-Aha. 

Am privit-o pe Mae cum ia punguta cu batista şi o pune 
într-un borcan etanş. Apoi a strîns capacul cît a putut de 
tare. 

-Mae, dacă bacteriile E. coli sînt în roi, putem afla asta 
numaidecit uitindu-ne la proba aia. Nu crezi c-ar trebui 
să o facem? 

-Chiar în momentul ăsta nu pot. O voi face imediat ce 
voi avea posibilitatea. Acum am ceva probleme cu una din 


unitățile de fermentație şi am nevoie de microscoape 
pentru asta. 

-Ce fel de probleme? 

-Încă nu sînt sigură. Dar producţia dintr-un rezervor 
scade. Clătină din cap. Probabil că nu e nimic grav. 
Lucrurile astea se întîmplă tot timpul. Întregul proces de 
manufacturare este extrem de delicat, Jack. Menţinerea 
lui în stare de funcționare este ca şi cum ai jongla cu o 
sută de mingi deodată. Am mîinile ocupate. 

Am încuviințat din cap. Dar în mintea mea s-a strecurat 
ideea că adevăratul motiv pentru care nu se uita la 
batistă era faptul că ea ştia deja că roiul conținea 
bacterii. Dar nu considera însă că se cuvenea să-mi 
spună lucrul ăsta. Iar dacă aşa stăteau lucrurile, atunci 
nu avea să-mi spună niciodată. 

-Mae. Cineva trebuie să-mi spună ce se întîmplă aici. Nu 
Ricky. Vreau să-mi spună cineva adevărul. 

-Bun, spuse ea. Cred că e o idee foarte bună. 


Aşa am ajuns să stau în fața unui computer dintr-una 
din camerele acelea mici. Inginerul de proiect, David 
Brooks, şedea lîngă mine. În timp ce vorbea, David îşi 
aranja întruna hainele - îşi netezea cravata, trăgea 
manşetele afară, îşi aranja gulerul, îşi netezea cutele 
pantalonilor pe coapse. Apoi îşi punea glezna peste 
genunchiul celuilalt picior, trăgea de ciorap în sus, după 
care schimba picioarele între ele. Îşi dădea cu mîna peste 
umeri, îndepărtind nişte lire imaginare de praf. După care 
o lua de la început. Toate aceste gesturi erau 
inconştiente, fireşte, iar cu durerea mea de cap aş fi avut 
toate motivele să mă simt iritat din cauza lor. Numai că 
nu-mi stătea gîndul la aşa ceva. Deoarece, cu fiecare 
informație nouă pe care mi-o dădea David, durerea mea 
de cap se înrăutățea şi mai şi. 

Spre deosebire de Ricky, David avea o minte foarte bine 
organizată şi mi-a spus totul de la bun început. Xymos 
încheiase un contract pentru producerea unui roi 


microrobotic care să funcționeze ca o cameră video 
aeriană. Particulele au fost manufacturate cu succes şi 
sistemul a funcționat în experienţele de interior. Dar cînd 
au fost testate afară, vintul le-a făcut să-şi piardă 
mobilitatea. Roiul testat a fost împrăştiat de un vînt mai 
puternic. Asta se întîmplase cu şase săptămîni în urmă. 

-După asta ați mai testat multe roiuri? am întrebat. 

-Da, multe. În următoarele patru săptămîni sau cam aşa 
ceva. 

-Nici unul n-a funcţionat? 

-Exact. Nici unul n-a funcționat. 

-Deci roiurile alea inițiale au dispărut toate - împrăştiate 
de vînt? 

-Da. 

-Ceea ce înseamnă că roiurile evadate pe care le vedem 
acum nu au nici o legătură cu roiurile testate inițial. 

-Corect... 

-Astea sînt o consecință a contaminării... 

David clipi iute de cîteva ori. 

-Cum adică, a cărei contaminări? 

-Cele douăzeci şi cinci de kilograme de materie care a 
fost expulzată de sistemul de ventilație în mediu din 
cauza unui filtru care lipsea... 

-Cine a spus că au fost douăzeci şi cinci de kilograme? 

-Ricky mi-a spus. 

-A, nu, Jack. Emanaţiile s-au produs timp de citeva zile. 
Cred că au fost expulzate în mediu vreo cinci-şase sute de 
kile de contaminanti - bacterii, molecule, asamblori. 

Deci şi în privința asta Ricky nu spusese adevărul. Dar 
nu înțelegeam de ce se ostenea să mintă şi în legătură cu 
acest aspect. La urma urmelor, era doar o greşeală. Şi, 
după cum spusese Ricky, fusese greşeala constructorilor. 

-Bun, am spus. Şi cînd ați văzut prima dată aceste 
roiuri din deşert? 

-Acum două săptămîni, a zis David, încuviințind din cap 
şi netezindu-şi cravata. 

Mi-a explicat că, la început, roiul era atit de dezorganizat 


încît au crezut că era un nor de insecte din deşert, țințari 
sau ceva de genul ăsta. 

-Şi-a făcut apariția un timp, învirtindu-se în jurul 
clădirii, după care a dispărut. Părea să fie un eveniment 
întimplător. 

După două zile a apărut din nou un roi, dar de data asta 
era mult mai bine organizat. 

-Manifesta un comportament distinctiv de roi, genul ăla 
de turbulenţă în nor pe care ai observat-o şi tu. A devenit 
limpede că era materialul nostru. 

-Şi ce s-a întîmplat atunci? 

-Roiul s-a învirtit în deşert în jurul instalațiilor, ca şi 
înainte. Venea şi pleca. În următoarele zile am încercat 
să-l controlăm prin radio, dar n-am reuşit niciodată. Şi în 
cele din urmă - cam la o săptămînă după asta - am 
constatat că nici una dintre maşini nu mai pornea. 

A făcut o pauză, după care a continuat: 

-Am ieşit afară să văd care era treaba şi am observat că 
toate computerele de bord erau moarte. În vremurile 
astea, toate automobilele sînt dotate cu microprocesoare 
care controlează totul, de la injectarea combustibilului 
pînă la aparatele de radio şi blocarea uşilor. 

-lar acum computerele nu mai funcționau? 

-Exact. De fapt, cipurile procesoarelor n-aveau nimic. 
Numai circuitele de memorie se corodaseră. Pur şi simplu 
s-au transformat în praf. 

Mi-am zis: “Fir-aş al naibii!” După care am spus: 

-V-aţi putut da seama de ce? 

-Sigur. Nu era nici un mare mister, Jack. Eroziunea 
purta semnătura caracteristică a asamblorilor gamma. 
Eşti la curent cu asta? Nu? Ei bine, avem nouă tipuri 
diferite de asamblori implicaţi în procesul de fabricație. 
Fiecare  asamblor îndeplineşte o funcţie diferită. 
Asamblorii gamma descompun materialul carbonic în 
straturi de silicați. De fapt, acționează la nivel nano - 
separă bucăţi din substratul de carbon. 

-Deci aceşti asamblori au descompus cipurile de 


memorie ale maşinilor. 

-Exact, exact, dar... 

David avu o ezitare. Se purta de parcă îmi scăpase 
esențialul. Trase de manşete, îşi aranjă gulerul cămăşii. 

-Lucrul pe care trebuie să-l ai în vedere, Jack, este că 
aceşti asamblori pot funcţiona la temperatura camerei. 
Ba, arşița din deşert le face chiar şi mai bine. 
Temperatura ridicată înseamnă un randament sporit. 

O clipă nu am priceput ce vrea să spună. Care era 
diferența dintre temperatura camerei şi arşița deşertului? 
Ce legătură avea asta cu cipurile de memorie ale 
automobilelor? Şi deodată am înţeles. 

-Sfinte Sisoe! am spus. 

David a încuviințat dînd din cap. 

-Mda. 

David se referea la faptul că un amestec de componente 
fusese expulzat în deşert şi că aceste componente - care 
sint proiectate să se autoasambleze în instalația de 
manufacturare - se puteau autoasambla şi în mediul 
exterior. Asamblarea putea să aibă loc autonom, în 
deşert. Şi era evident că tocmai asta se întimplase. 

Am recapitulat pe puncte, ca să fiu sigur că am înțeles 
corect. 

-Asamblarea de bază începe cu bacteriile. Ele au fost 
modificate genetic ca să se hrănească cu orice, chiar şi cu 
gunoi, astfel încît să poată găsi şi în deşert ceva ca să 
supraviețuiască. 

-Corect. 

-Ceea ce înseamnă că bacteriile se multiplică şi încep să 
agite moleculele care se autocombină, formînd molecule 
mai mari. În scurt timp se formează asamblorii şi aceştia 
încep să facă treaba finală şi să producă noi microagenți. 

-Exact, exact. 

-Ceea ce înseamnă că roiurile se reproduc. 

-Da, întocmai. 

-Şi că agenții individuali au memorie. 

-Da. O memorie limitată. 


-Păi, nici nu au nevoie de prea multă, ăsta e şi rostul 
inteligenței distribuite. Este colectivă. Deci posedă 
inteligenţă şi, întrucît au memorie, pot învăța din propria 
experiență. 

-Da. 

-lar folosind programul PREDPREY înseamnă că pot 
rezolva probleme. lar programul generează suficiente 
elemente aleatorii ca să le dea posibilitatea să inoveze. 

-Chiar aşa. 

Capul îmi zvicnea. Vedeam acum toate implicaţiile şi nu 
erau deloc bune. 

-Prin urmare, înțeleg din ce-mi spui tu că acest roi se 
reproduce, are capacitatea de autosusținere, învață din 
experiență, are o inteligență colectivă şi poate inova 
pentru a rezolva problemele. 

-Da. 

-Ceea ce, din toate punctele de vedere practice, 
înseamnă că e viu. 

-Da, spuse David încuviințind din cap. Cel puţin se 
comportă ca şi cum ar fi viu, Jack. Din punct de vedere 
funcțional, este viu. 

-Asta e o veste al dracului de proastă. 

-Mie-mi spui? 

-Aş vrea să ştiu de ce n-a fost distrusă chestia asta cu 
mult timp în urmă. 

David nu-mi răspunse. Îşi netezi cravata, părînd 
stinjenit. 

-Pentru că îți dai seama, cred, că avem de-a face cu o 
ciumă mecanică. Asta avem aici. E exact ca o ciumă 
bacteriană sau una virală. Numai că aici sînt nişte 
organisme mecanice. Aţi obținut o ciumă artificială, dar- 
ar dracii! 

-Da. 

-Care evoluează. 

-Da. 

-Şi nu e limitată de ritmurile biologice ale evoluției. 
Probabil că evoluează mult mai rapid. 


-Da, evoluează mai rapid. 

-Cu cît mai rapid, David? 

Brooks oftă. 

-Destul de rapid. O să fie diferit în după-amiaza asta, 
cînd o să revină. 

-O să revină? 

-Întotdeauna revine. 

-Şi de ce revine? am întrebat. 

-Încearcă să pătrundă înăuntru. 

-Dar de ce? 

David se foi stinjenit. 

- Avem doar nişte teorii, Jack. 

-Nu te jena, pune-mă la încercare. 

-Una din posibilități ar fi că este vorba de un fel de 
instinct de teritorialitate. După cum ştii, codul inițial 
PREDPREY conține conceptul de domeniu, de teritoriu în 
care să acționeze “animalele” de pradă. Iar în interiorul 
acelui domeniu de bază se defineşte un fel de centru de 
operațiuni pe care s-ar putea ca roiul să-l considere a fi 
interiorul acestei fabrici. 

-Chiar crezi în teoria asta? 

-Nu tocmai, nu. Avu o ezitare. De fapt, cei mai mulți 
dintre noi cred că se întoarce ca s-o caute pe soția ta, 
Jack. O caută pe Julia. 


ZIUA A ŞASEA 
11:42 A.M. 

Aşa am ajuns, cu toată durerea mea cumplită de cap, să 
vorbesc la telefon cu spitalul din San Jose. 

-Cu Julia Forman, vă rog. 

I-am dictat telefonistei numele pe litere. 

-E la terapie intensivă, mi-a răspuns telefonista. 

-Da, i-adevărat. 

-Îmi pare rău, dar convorbirile directe nu sînt permise. 

-Daţi-mi atunci la sala infirmierelor. 

-Mulțumesc, rămineți pe fir. 

Am aşteptat. Nimeni nu răspundea la telefon. Am sunat 
din nou, am vorbit din nou cu telefonista şi în sfirşit am 
obținut legătura cu sala infirmierelor. Infirmiera de 
serviciu mi-a spus că Julia era la radiografie şi că nu ştia 
cînd se întoarce. l-am zis că Julia trebuia să se fi întors 
deja. Pe un ton destul de acru, infirmiera mi-a răspuns că 
se uita chiar atunci la patul Juliei şi putea să mă asigure 
că Julia nu se afla acolo. 

Am spus că o să revin. 

Am pus receptorul jos şi m-am întors spre David. 

-Ce amestec avea Julia în toată treaba asta? 

-Ne ajuta, Jack. 

-Sînt sigur. Dar cum anume? 

-La început a încercat să-l convingă să se întoarcă, a 
spus David. Aveam nevoie ca roiul să se apropie de 
clădire pentru a-l putea controla din nou prin radio. Şi 
Julia ne-a ajutat să-l ținem aproape. 

-Cum? 

-Ei bine, i-a ținut de urit, l-a distrat. 

-Ce-a făcut?! 

-Cred că aşa se poate numi ce-a făcut ea. A devenit 
imediat evident că roiul are o inteligență rudimentară. A 
fost ideea Juliei să-l tratăm ca pe un copil. A ieşit afară 
cu nişte blocuri colorate, cu cîteva jucării. Lucruri care i- 


ar plăcea şi unui copil. lar roiul a dat semne că ar 
reacționa față de ea. Era foarte entuziasmată din acest 
motiv. 

-În momentul acela nu era nici un pericol să stai în 
preajma norului? 

-Nu, absolut nici unul. Era doar un nor de particule. 
David ridică din umeri şi continuă: În orice caz, după o zi 
sau două, ea a hotărît să facă încă un pas şi să-l supună 
la teste oficiale. Ştii, aşa cum face un psiholog cu un 
copil. 

-Vrei să spui, să-l învețe? 

-Nu. Ideea ei era să-l testeze. 

-David, roiul ăla are o inteligență distribuită. Este o 
reţea, fir-ar să fie. Învață din orice lucru pe care-l faci. 
Aşadar, învaţă şi din testări. Şi ce anume a făcut cu el? 

-Păi, ştii, doar nişte jocuri. Punea trei cuburi colorate pe 
sol, două albastre şi unul galben, să vadă dacă-l alege pe 
cel galben. Apoi a lucrat cu pătrate şi triunghiuri. Chestii 
din astea. 

-Dar, David, am spus, ştiaţi cu toţii că era un roi evadat, 
care evoluează în afara laboratorului. Nu v-a trecut prin 
minte să ieşiţi afară şi să-l distrugeți? 

-Ba da, cum să nu. Toţi voiam s-o facem. Dar Julia nu 
ne-a dat voie. 

-De ce? 

-Voia să-l țină în viaţă. 

-Şi n-a contrazis-o nimeni? 

-Jack, Julia e vicepreşedinte al companiei. Spunea 
întruna că roiul era un accident norocos, că descoperisem 
din întimplare ceva măreț, care în cele din urmă ar putea 
să salveze compania şi că nu trebuie să-l distrugem. Nu 
ştiu cum să-ți spun, dar era de-a dreptul încîntată de 
chestia asta. Vreau să spun că era mîndră de ea. Ca şi 
cum ar fi fost invenția ei. Nu voia decît “să-l mîine 
înăuntru”. Cuvintele sînt ale ei. 

-Mda. Mă rog. Şi cînd a spus ea chestia asta? 

-leri, Jack. David ridică din umeri. Ştii, a plecat de aici 


abia ieri după-amiază. 

Mi-a trebuit o clipă să-mi dau seama că avea dreptate. O 
singură zi trecuse de cînd Julia fusese aici, după care 
suferise accidentul. Iar în acest interval de timp, roiurile 
deja evoluaseră foarte mult. 

-Cîte roiuri erau ieri? 

-Trei. Dar n-am văzut decît două. Cred că unul dintre 
ele se ascundea. Clătină din cap. Ştii, unul dintre roiuri 
devenise un fel de animal de companie pentru ea. Era mai 
mic decît celelalte. O aştepta să iasă afară şi tot timpul se 
ținea aproape de ea. Uneori, cînd ieşea din clădire, se 
învolbura în jurul ei ca şi cum se bucura că o vede. Şi ea 
vorbea cu el aşa cum ai vorbi cu un cîine sau cu un alt 
ani mal. 

Mi-am apăsat timplele care zvicneau. 

-Vorbea cu el, am repetat. 

Sfinte Dumnezeule! 

-Să nu-mi spui că roiurile au şi senzori auditivi! 

-Nu, nu au. 

-Păi, atunci era o pierdere de timp să vorbească cu ele. 

-Ăă, păi... noi credem că norul era suficient de aproape 
de ea, iar respiraţia ei devia unele particule. Într-un 
model ritmic. 

-Deci întregul nor era un timpan uriaş? 

-Într-un fel, da. 

-Şi, fiind vorba de o rețea, a învățat... 

-Mda. 

Am oftat. 

-Te pregăteşti cumva să-mi spui că a şi răspuns? 

-Nu, dar a început să scoată nişte sunete stranii. 

Am încuviințat din cap, pentru că auzisem deja acele 
sunete stranii. 

-Şi cum reuşeşte să lacă asta? 

-Nu sîntem siguri. Bobby crede că inversul deflecției 
auditive îi permite să “audă”. Particulele vibrează într-un 
front de undă coordonat şi generează o undă acustică. Un 
fel de difuzor audio. 


Mi-am spus că trebuia să fie ceva de genul ăsta. Chiar 
dacă părea improbabil ca să o poată face. Roiul era în 
esență un nor de praf alcătuit din particule minuscule. 
Particulele nu aveau nici masa, nici energia necesare 
pentru a genera o undă acustică. 

Un gînd mi-a trecut prin minte: 

-David, Julia a fost ieri afară cu roiurile? 

-Da, de dimineaţă. Nici o problemă. Abia la cîteva ore 
după ce a plecat ea roiurile au omorît şarpele. 

-Şi a mai fost ucisă vreo vietate înainte de asta? 

-Ăă... e posibil să fi fost un coiot acum cîteva zile, nu 
sint sigur. 

-Aşadar, e posibil ca şarpele să nu fi fost prima victimă? 

-E posibil... 

-lar astăzi au ucis un iepure. 

-Mda. Acum progresează rapid. 

-Mulțumesc, Julia, am spus. 


Eram destul de sigur că accelerarea comportamentală a 
roiurilor pe care o puteam observa era o funcţie a 
învățării din experiența trecutului. Aceasta era o 
caracteristică a sistemelor distribuite - şi la fel de bine se 
putea spune că este o caracteristică a evoluției, care 
poate fi considerată un gen de învățare dacă vrei să 
gîndeşti în astfel de termeni. În oricare dintre cazuri, 
însemna că sistemele trec printr-o lungă şi lentă perioadă 
de început, urmată de o creştere expo nențţială. 

Se poate observa aceeaşi accelerare a evoluției vieții pe 
Pămînt. Primele forme de viață au apărut cu patru 
miliarde de ani în urmă şi erau nişte vietăți monocelulare. 
Nimic nu s-a schimbat în următoarele două miliarde de 
ani. Apoi au apărut nucleele în celule. Lucrurile au 
început să se accelereze. După doar cîteva sute de 
milioane de ani, au apărut organismele pluricelulare. 
După alte cîteva sute de milioane de ani diversitatea 
explozivă a vieții. Urmată de o şi mai mare diversitate. 
Cam cu două sute de milioane de ani în urmă existau 


plante şi animale gigantice, creaturi complexe, dinozauri. 
În toată această evoluţie, omul este o apariţie de ultimă 
oră. Cu patru milioane de ani în urmă, primele maimuțe 
bipede. În urmă cu două milioane de ani, primii strămoşi 
ai omului. Cu treizeci şi cinci de mii de ani în urmă, 
picturile din peşteri. 

Accelerarea a devenit spectaculoasă. Dacă s-ar 
comprima istoria vieții pe Pămînt în douăzeci şi patru de 
ore, atunci organismele pluricelulare ar fi apărut în 
ultimele douăsprezece ore, dinozaurii în ultima oră, primii 
oameni în ultimele patruzeci de secunde, iar omul 
modern - cu mai puțin de o secundă în urmă. 

Celulele primitive au avut nevoie de două miliarde de ani 
pentru a încorpora un nucleu în structura lor, acesta 
fiind primul pas spre complexitate. Dar a fost nevoie doar 
de două sute de milioane de ani - o zecime din timp - 
pentru ca animalele multicelulare să evolueze. Iar de la 
maimuța cu creier neevoluat şi unelte rudimentare din os 
pină la omul modern şi ingineria genetică a fost nevoie 
doar de patru milioane de ani. Iată cît de rapid crescuse 
ritmul evoluției. 

Acelaşi model se putea distinge şi în comportamentul 
sistemelor bazate pe agenți. Agenţii au nevoie de o 
perioadă de timp mai lungă pentru “a turna temelia” şi 
pentru a îndeplini condițiile inițiale, dar din momentul în 
care termină treaba asta, progresul ulterior poate fi foarte 
rapid. Este imposibil de sărit peste faza “temeliei”, aşa 
cum este imposibil ca un om să sară peste copilărie. 
Trebuie să îndeplineşti toate sarcinile preliminare. 

Dar în acelaşi timp nu ai cum să eviți accelerarea 
ulterioară. Era, ca să zicem aşa, o caracteristică implicită 
a sistemului. 

Procesul de învățare sporea randamentul progresului şi 
eram sigur că ceea ce-l învățase Julia fusese un factor im 
portant în comportamentul actual al roiului. Prin simpla 
interacțiune cu roiul, Julia introdusese o presiune 
selectivă într-un organism cu comportament emergent 


care nu putea fi prezis. Ceea ce făcuse ea fusese o mare 
prostie. 

Aşadar roiul - care se dezvolta deja rapid - urma să se 
dezvolte şi mai rapid în viitor. Şi ținînd cont că era un 
orga nism creat de om, evoluția sa nu avea loc într-un 
ritm comparabil cu cel al organismelor biologice, ci doar 
în citeva ore. 

Cu fiecare oră care trecea, distrugerea roiurilor avea să 
fie tot mai dificilă. 


-Bun, i-am spus lui David. Dacă roiurile revin întruna, 
atunci ar fi bine să ne pregătim să le întimpinăm. 

M-am ridicat în picioare, crispindu-mă din pricina 
durerii de cap, şi m-am îndreptat spre uşă. 

-La ce te-ai gîndit? întrebă David. 

-Tu la ce crezi că m-am gîndit? Trebuie să omorim 
blestemățţiile astea de-a binelea! Trebuie să le radem de 
pe fața planetei. Iar asta trebuie s-o facem acum! 

David se foi pe scaun şi spuse: 

-Din partea mea, nici o problemă. Dar nu cred că Ricky 
o să fie prea încîntat. 

-Şi de ce nu, mă rog? 

-Pur şi simplu n-o să fie, zise David ridicînd din umeri. 

Am aşteptat fără să mai spun nimic. David se foi iar, din 
ce în ce mai stingherit. 

-Adevărul e că el şi Julia sînt... ăă... de acord în această 
privinţă. 

-Sînt de acord? 

-Da. Au discutat între patru ochi. Vreau să spun - pe 
tema asta. 

-Ce încerci să-mi sugerezi, David? 

-Nimic altceva decît ceea ce am spus. Ei doi au căzut de 
acord că roiurile trebuie menținute în viață. Cred că Ricky 
o să ți se opună, atita tot. 


Simțeam nevoia să vorbesc din nou cu Mae. Am găsit-o 
în laboratorul de biologie, aplecată spre un monitor de 


com puter care prezenta imaginea albă a unei dezvoltări 
bacteriene pe un mediu de culoare roşu închis. Am spus: 

-Auzi, Mae, am discutat acum cu David şi trebuie să... 
ăă, Mae? Ai vreo problemă? 

Se uita țintă la ecran. 

-Cred că da, spuse Mae. O problemă cu materia primă. 

-Ce fel de problemă? 

-Ultimele stocuri de Theta-d nu se dezvoltă cum trebuie. 

Arătă spre o imagine din colțul de sus al monitorului, 
care arăta bacteria dezvoltîndu-se în cercuri albe şi bine 
conturate. 

-Aia e o dezvoltare coliformă normală, spuse ea. Aşa ar 
trebui să arate. Dar aici... 

Făcu să apară o altă imagine în centrul ecranului. 
Formele rotunde apăreau ca roase de molii, neregulate şi 
diforme. 

-Asta nu e o creştere normală, spuse ea clătinînd din 
cap. Mă tem că este o contaminare bacteriofagă. 

-Adică, un virus? 

Bacteriofagele erau nişte virusuri care atacau bacteriile. 

-Da, spuse ea. Coli sînt susceptibile la un foarte mare 
număr de bacteriofage. Desigur, T4 este cel mai răspîndit, 
dar Theta-d a fost modificat ca să reziste la atacurile lui 
T4. Aşa că bănuiesc că e vorba de o nouă formă de 
bacteriofag. 

-Un nou bacteriofag? Vrei să spui că e unul apărut 
acum? 

-Da. Probabil că e un mutant al unei specii existente, 
care reuşeşte să înfrîngă rezistența indusă prin inginerie 
genetică. Dar asta este o veste proastă pentru procesul de 
manufacturare. Dacă am infectat rezervele bacteriene, va 
trebui să întrerupem producția. Altfel nu vom face decît 
să răspîndim viruşii în mediu. 

-Sincer vorbind, am spus, întreruperea producției ar 
putea fi o idee bună. 

-Probabil că voi fi nevoită. Voi încerca să-l izolez, dar 
pare agresiv. S-ar putea să nu reuşesc să scap de el fără 


să sterilizez rezervoarele. Să o luăm de la început cu 
materii prime proaspete. Lui Ricky n-o să-i placă asta. 

-I-ai vorbit despre asta? 

-Încă nu, spuse ea, clătinînd din cap. Nu cred că i-ar 
face bine să mai audă o veste proastă în acest moment. Şi 
apoi... 

Se opri ca şi cum ar fi vrut să se gindească mai bine la 
ceea ce avea să spună. 

-Şi-apoi ce? 

-Pentru Ricky, succesul acestei companii reprezintă o 
miză uriaşă. Se întoarse cu fața spre mine. Bobby l-a 
auzit într-o zi vorbind la telefon despre acțiunile lui la 
firmă. Şi părea îngrijorat. Cred că Ricky vede în Xymos 
ultima lui şansă să tragă lozul cel mare. Lucrează aici de 
cinci ani. Dacă treaba asta nu-i iese, o să fie prea bătrin 
ca s-o mai ia de la capăt cu o altă companie. Are o soție şi 
un copil, nu poate risca să mai aştepte cinci ani ca să 
vadă dacă cu următoarea companie reuşeşte sau nu. Aşa 
că se străduieşte din răsputeri ca treaba asta să 
funcționeze. Nu mai doarme noaptea, lucrează, se 
gîndeşte tot timpul. Nu doarme mai mult de trei - patru 
ore pe zi. Sincer vorbind, mă tem că asta-i afectează 
puterea de discernămînt. 

-Pot să-mi închipui, am spus. Presiunea trebuie să fie 
teribilă. 

-Lipsa asta de somn îl face să se poarte imprevizibil, zise 
Mae. Niciodată nu ştiu sigur ce o să facă sau cum o să 
reacționeze. Uneori am senzația că nu vrea deloc să scape 
de roiuri. Sau poate că e speriat. 

-Posibil, am admis eu. 

-Oricum, e imprevizibil. Aşa că, în locul tău, aş fi mai 
prudent înainte de a le veni de hac roiurilor. Fiindcă asta 
ai de gînd să faci, nu? Să le vii de hac. 

-Da, am spus. Asta am de gînd să fee. 


ZIUA A ŞASEA 
1:12 P.M. 

Se adunaseră cu toţii în sala de odihnă, echipată cu 
jocuri video şi flippere. Nimeni nu se juca acum. Mă 
urmăreau cu priviri neliniştite în timp ce le explicam ce 
avem de făcut. Planul era destul de simplu: roiul însuşi 
ne dicta ce aveam de făcut, deşi omisesem acest adevăr 
incomod. 

În esenţă, le-am spus că avem de-a face cu un roi evadat 
pe care nu-l putem controla. lar roiul manifesta un 
comportament caracterizat prin autoorganizare. 

-Ori de cîte ori întîlnim o componentă de auto organizare 
puternică înseamnă că roiul se poate reasambla după un 
accident sau după ce a fost destrămat. Exact aşa cum a 
procedat cu mine. Aşa încît acest roi trebuie distrus în 
totalitate, fizic. Asta înseamnă să supunem particulele la 
căldură, frig, acid sau cîmpuri magnetice intense. lar din 
ce am văzut cu privire la comportamentul lui, aş spune că 
şansele cele mai mari de a-l distruge sînt noaptea, cînd 
roiul îşi pierde energia şi coboară la nivelul solului. 

Ricky încercă să protesteze: 

-Dar ţi-am spus deja, Jack, că noaptea nu-l putem 
găsi... 

-E-adevărat, nu puteți. Pentru că nu l-aţi marcat. Uite, 
afară deşertul se întinde cît vezi cu ochii. Dacă vrei să 
urmăreşti roiul pînă la ascunzătoare, trebuie să-l 
marchezi cu ceva atit de puternic încît să-i poți lua urma 
oriunde s-ar duce. 

-Şi cu ce să-l marchezi? 

-Asta e întrebarea mea următoare, am zis. Ce fel de 
agenți de marcaj avem aici? 

Răspunsul la întrebarea mea au fost nişte priviri 
nedumerite. 

-Haide, oameni buni! Asta e o unitate industrială. 
Trebuie să aveţi ceva cu care să acoperim particulele 


astfel încît să lase o urmă pe care s-o putem repera. Mă 
gindesc la o substanţă puternic fluorescentă sau la un 
feromon care să aibă o semnătură chimică specifică, ori 
ceva radioactiv... Nu? 

Privirile celorlalți exprimau în continuare nedumerire 
însoțite de clătinări din cap. 

-Ei bine, spuse Mae, sigur că da, avem radioizotopi. 

-Bun, excelent. 

Începea să se întrevadă o soluţie. 

-Îi folosim ca să verificăm scurgerile din sistem. 
Elicopterul îi aduce o dată pe săptămînă. 

-Ce radioizotopi aveţi? 

-Seleniu-72 şi reniu-186. Uneori şi xenon-133. Nu sînt 
sigură ce avem la îndemînă în momentul ăsta. 

-Ce timpi de înjumătățire avem la aceşti radioizotopi? 

Anumiți izotopi îşi pierd radioactivitatea foarte repede, în 
cîteva ore sau minute. Dacă aşa stăteau lucrurile, n- 
aveau să-mi fie de prea mare folos. 

-Media timpilor de înjumătățire este cam de o 
săptămînă, spuse Mae. La seleniu este de opt zile. Reniul 
are patru zile, iar xenonul - cinci. Cinci şi un sfert. 

-Bun. Oricare dintre ei este bun pentru scopurile 
noastre, am spus. Avem nevoie ca radioactivitatea să 
dureze doar o noapte, după ce marcăm roiul. 

Mae spuse: 

-De regulă punem izotopii în FDG. Este o bază de 
glucoză lichidă. Se poate pulveriza. 

-Ar fi excelent. Unde sînt acum radioizotopii? 

Mae răspunse schițind cu greu un zîmbet: 

-În depozit. 

-Şi ăsta unde e? 

-Afară. Lîngă parcarea pentru maşini. 

-Bine. Atunci să mergem să-i luăm de-acolo. 

-Of, pentru numele lui Dumnezeu! spuse Ricky ridicînd 
mîinile în sus, exasperat. Ţi-ai pierdut minţile? Era cît pe 
ce să mori în dimineața asta, Jack. E o nebunie să ieşi 
din nou afară. 


-Nu există alternativă! 

-Ba sigur că există. Aşteptăm pînă se face noapte. 

-Nu. Pentru că asta ar însemna că nu vom putea să 
marcăm roiurile decît mîine dimineață. Şi că nu le vom 
putea urmări şi distruge decit miine, după căderea 
întunericului. Ceea ce înseamnă să aşteptăm treizeci şi 
şase de ore cu un organism care evoluează repede. Nu ne 
putem asuma un asemenea risc. 

-Risc, zici? Jack, dacă ieşi acum afară, n-ai cum să 
supraviețuieşti. Eşti nebun de-a binelea dacă-ţi trece prin 
cap aşa ceva. 

Pină atunci, Charley Davenport privise fix la monitor. 
Acum se întoarse către grup. 

-Nu, Jack nu e nebun, spuse el şi-mi zimbi. lar eu o să 
merg cu el. Charley începu să fredoneze piesa “Bora To Be 
Wild”. 

-Merg şi eu, spuse Mae. Ştiu unde sînt depozitaţi 
izotopii. 

-Nu e nevoie, Mae, poţi să-mi spui unde... 

-Ba o să vin. 

-Trebuie să improvizăm o instalație pentru pulverizat 
soluția. 

David Brooks îşi sufleca mînecile tacticos. 

-Probabil controlată de la distanță. Asta e specialitatea 
lui Rosie. 

-OK, vin şi eu, spuse Rosie Castro, uitindu-se la David. 

-Aveţi de gînd să ieşiţi cu toții? Ricky se holba cînd la 
unul, cînd la celălalt, clătinînd din cap. Chestia asta e 
extrem de riscantă, spuse el. Extrem de riscantă. 

Nimeni nu comentă. Ne uitam cu toţii ia el. Deodată, 
Ricky spuse: 

-Charley, termină dracului o dată cu mormăitul ăla! 

După care se întoarse spre mine: 

-Nu cred că o să-ți dau voie să faci asta, Jack. 

-Nu cred că ai de ales. 

-Eu sînt şeful aici. 

-Nu în acest moment, am spus. 


M-am simţit brusc cuprins de mînie. Îmi venea să-i spun 
că, lăsînd acel roi să evolueze în mediul înconjurător, o 
feştelise. Dar nu ştiam cîte decizii critice luase Julia. În 
ultimă instanță, Ricky nu dorea decît să le facă pe plac 
celor din conducerea firmei, ca un copil față de părinții 
săi. O făcea într-un mod fermecător; aşa se explica 
ascensiunea lui de pînă atunci. În acelaşi timp, tot aici 
era şi punctul lui vulnerabil. 

Dar acum Ricky împinse bărbia înainte încăpăținat. 

-Pur şi simplu nu poți s-o faci, Jack. Nu veţi scăpa cu 
viață dacă ieşiţi. 

-Ba o să scăpăm, Ricky, îl contrazise Charley Daven- 
port, arătînd spre monitor. Uită-te şi tu. 

Monitorul prezenta deşertul din jurul clădirii. Soarele 
după-amiezei lumina cactuşii pitici. Un ienupăr oprit din 
creştere se profila în depărtare, întunecat la culoare în lu 
mina soarelui. O clipă nu am înțeles la ce se referea 
Charley. Pe urmă am văzut nisipul răscolit în apropierea 
solului. Şi am observat că ienupărul era aplecat într-o 
parte. 

-Da, oameni buni, zise Charley Davenport. Afară bate un 
vînt puternic. După cum ştiţi, cînd vintul bate cu putere, 
nu avem roiuri, pentru că trebuie să coboare la sol. 

Se îndreptă spre culoarul care ducea la centrala 
electrică. 

-Pierdem timpul, băieţi. Să mergem. 


Toată lumea ieşi din sală. Rămăsesem ultimul dintre cei 
ce urmau să plece. Spre uimirea mea, Ricky m-a tras 
deoparte, blocînd uşa cu corpul său. 

-Îmi pare rău, Jack, n-am vrut să te pun într-o postură 
jenantă față de ceilalți. Dar nu pot să te las să faci asta. 

-Vrei s-o facă altcineva? 

-Ce vrei să spui? zise el încruntindu-se. 

-Ricky, ai face bine să accepţi situaţia. Ăsta este deja un 
dezastru. Şi dacă nu preluăm controlul imediat, atunci 
vom fi nevoiți să cerem ajutor. 


-Ajutor? La ce te referi? 

-Mă refer la Pentagon, la armată. Va trebui să chemăm 
pe cineva care să anihileze roiurile astea. 

-Dumnezeule, Jack, nu putem să facem una ca asta! 

-Nu avem de ales. 

-Dar asta va distruge compania. N-o să mai obţinem 
niciodată finanţări. 

-Asta nu mă deranjează cituşi de puţin, am replicat. 

Eram supărat pentru ceea ce se întimplase în deşert. 

Un şir de decizii neinspirate, de erori şi lucruri făcute de 
miîntuială, care se perpetuaseră pe o perioadă de citeva 
luni. Totul lăsa impresia că cei de la Xymos aleseseră 
doar soluții pe termen scurt, menite să dreagă lucrurile 
din mers, rapid şi prin orice mijloace. Nimeni nu luase în 
considerare consecințele pe termen lung. 

-Uite care-i treaba, i-am spus. Avem un roi evadat care, 
după toate aparențele, este mortal. Nu te mai poți juca cu 
chestia asta. 

-Dar Julia... 

-Julia nu-i aici. 

-Dar ea a spus... 

-Nu-mi pasă ce-a spus, Ricky. 

-Dar compania... 

-S-o ia dracu' de companie, Ricky! 

L-am apucat de umeri şi l-am scuturat zdravăn. 

-Nu pricepi? Nu vrei să ieşi ele aici. Ţi-e frică de chestia 
asta, Ricky. Trebuie s-o distrugem. Şi dacă n-o facem cît 
mai repede, va trebui să cerem ajutor. 

-Nu. 

-Ba da, Ricky. 

-O să mai vedem noi cum stau lucrurile, se răsti el 
înverşunat. 

Avea trupul încordat şi mă săgeta cu privirea. M-a 
înşfăcat de gulerul cămăşii. N-am făcut nici un gest, m- 
am mulțumit să mă uit fix la el. Ricky m-a privit o clipă 
cu ură, după care a slăbit strinsoarea. M-a bătut 
prieteneşte pe umăr şi mi-a netezit gulerul. 


-Of, la naiba, Jack. Ce m-o fi apucat? îmi adresă 
zimbetul lui larg, autopersiflant. iartă-mă. Cred că mi-a 
venit de hac presiunea. Ai dreptate. Ai perfectă dreptate. 
Dă-o-ncolo de companie. Trebuie să facem treaba asta. 
Trebuie să distrugem imediat roiurile. 

-Da, am spus, continuînd să mă uit stăruitor la el. 
Trebuie. 

A făcut o pauză. Şi-a luat mîna de pe gulerul meu. 

-Ţi se parc că mă port ciudat, nu-i aşa? Şi Mary crede 
acelaşi lucru. Mi-a spus-o într-una din zilele astea. Chiar 
mă port ciudat? 

-Păi... 

-Te rog să-mi spui. 

-Poate ai ajuns la limită... Cum stai cu somnul? 

-Nu prea bine. Vreo două-trei ore... 

-Poate ar trebui să iei nişte pastile. 

-Am luat. Nu prea m-ajută. E de vină presiunea asta 
nenorocită. Sint aici de-o săptămînă. Locul ăsta te 
covirşeşte. 

-Îmi imaginez... 

-Mda. Ei bine, în orice caz... 

Se întoarse într-o parte, de parcă s-ar fi simţit brusc 
jenat. 

-Uite, cu o să fiu la staţia radio. O să fiu alături ele voi la 
fiecare pas. Îți sînt foarte recunoscător, Jack. Ai adus aici 
rațiunea şi ordinea. Doar... doar să ai grijă de tine acolo, 
OK? 

-O să am. 

Ricky se dădu la o parte. Am trecut pe lîngă el şi am 
ieşit pe uşă afară. 


În timp ce străbăteam holul ce ducea la centrala 
electrică, cu instalația de aer condiționat funcționind la 
ca pacitate maximă, Mae mi se alătură din mers. l-am 
spus: 

-Mae, nu e neapărat necesar să vii şi tu. Poţi să-mi spui 
prin radio cum să manipulez izotopii. 


-Nu izotopii mă îngrijorează acum, spuse ea cu o voce 
atit de scăzută, încît zgomotul instalaţiei aproape că-l 
acoperea. E vorba de iepure. 

Mi s-a părut că n-am auzit bine. 

-Ce anume? 

-lepurele. Trebuie să examinez din nou iepurele. 

-De ce? 

-Mai ţii minte eşantionul de ţesut pe care l-am tăiat din 
stomac. Ei bine, l-am studiat la microscop acum cîteva 
minute. 

-Şi>? 


-Mă tem că avem probleme mari, Jack. 


ZIUA A ŞASEA 
2:52 P.M. 

Am ieşit primul pe uşă, iar lumina orbitoare a deşertului 
m-a făcut să mijesc ochii. Chiar dacă se făcuse aproape 
ora trei după-amiază, soarele părea la fel de strălucitor şi 
de fierbinte ca întotdeauna. Un vînt fierbinte făcea să-mi 
fluture pantalonii şi cămaşa. Mi-am tras microfonul mai 
aproape de buze: 

-Bobby, mă auzi? 

-Te aud, Jack. 

-Ai şi imagine? 

-Da, Jack. 

Charley Davenport ieşi afară rizind. 

-Ştii, Ricky, chiar că eşti tembel. Ştiai asta? 

Prin cască, l-am auzit pe Ricky spunînd: 

-Las-o moartă. Ştii că nu-mi plac complimentele. Vedeți- 
vă de treabă. 

Apoi ieşi pe uşă Mae. Avea un rucsac atirnat pe umăr. 
Mi-a spus: 

-E pentru izotopi. 

-Sînt chiar aşa de grei? 

-Containerele sînt grele. 

După ea ieşi David Brooks, urmat îndeaproape de Rosie. 
Cînd păşi pe nisip, Rosie făcu o grimasă: 

-Doamne, ce fierbinte e! 

-Mda, cred că o să constaţi că deşertul are tendința să 
fie aşa, spuse Charley. 

-Nu mă-nnebuni, Charley! 

-Păi, nu mi-aş permite niciodată, Rosie, spuse Charley şi 
rîgîi. 

Eram ocupat să cercetez orizontul, dar n-am văzut 
nimic. Maşinile erau parcate sub un şopron situat la vreo 
cincizeci de metri distanță. La capătul şopronului era o 
clădire albă şi pătrată din beton, cu ferestre înguste. 
Acela era depozitul. 


Am pornit într-acolo. Rosie se interesă: 

-Clădirea aia are aer condiționat? 

-Da, spuse Mae. Dar tot e cald înăuntru. E prost izolată 
termic. 

-E etanşeizată? 

-Nu prea. 

-Asta înseamnă nu, spuse David rizind. Apoi rosti în 
cască: Bobby, ce putere are vîntul? 

-Şaptesprezece noduri, răspunse Bobby Lembeck. Un 
vînt puternic, sănătos. 

-Şi cam cînd s-ar putea să înceteze? La asfințit? 

-Probabil că da. Încă trei ore. 

-Ar fi timp destul, am spus. 

Am observat că David Brooks nu vorbea deloc. Îşi tira 
paşii spre clădire, urmat la mică distanţă de Rosie. 

-Dar nu se ştie niciodată, spuse Davenport. S-ar putea 
să dăm cu toţii de bucluc dintr-o clipă-n alta. 

Rise din nou, în stilul lui iritant. Ricky interveni: 

-Charley, ce-ar fi să taci dracului din gură! 

-De ce nu vii aici să-mi închizi gura, barosane? replică 
Charley. Ce-ai pățit, ţi s-au înfundat venele cu găinaț? 

-Trebuie să rămînem concentrați, Charley, am spus eu. 

-Hei, sînt concentrat. Sint cît se poate de concentrat. 

Vîntul ridica nisipul, creînd o ceață cafenie imediat 
deasupra solului. Mae mergea lingă mine. S-a uitat înspre 
deşert şi mi-a spus brusc: 

-Vreau să mă mai uit o dată la iepure. Voi mergeţi 
înainte dacă vreți. 

O luă spre dreapta, în direcţia cadavrului. Am plecat 
după ca. Şi ceilalți membri ai grupului s-au întors toți 
deodată şi au venit în urma noastră. Se părea că toți 
voiau să rămînă laolaltă. Vintul continua să bată cu 
putere. Charley spuse: 

-Ce vrei să vezi, Mae? 

-Vreau să verific ceva, spuse ea, trăgîndu-şi mănuşile 
din mers. 

Se auzi un păcănit în cască, apoi vocea lui Ricky: 


-Îmi puteţi spune şi mie, vă rog, ce naiba se întîmplă 
acolo? 

-Mergem să vedem iepurele, răspunse Charley. 

-De ce? 

-Mae vrea să se uite la el. 

-L-a mai văzut o dată. Oameni buni, sînteți expuşi acolo. 
Eu n-aş mai pierde timpul cu prostii. 

-Dar nimeni nu pierde timpul, Ricky. 

Puteam să văd deja iepurele în depărtare, parțial 
acoperit de nisipul suflat de vînt. În cîteva momente 
stăteam cu toţii în preajma cadavrului. Vîntul îl 
răsturnase într-o parte. Mae se lăsă pe vine, îl întoarse pe 
spate şi-l desfăcu. 

-Puah! făcu Rosie. 

Am remarcat cu surprindere că, acolo unde era expusă, 
carnea nu mai era netedă şi roz. În schimb, devenise 
rugoasă peste tot şi, în unele locuri, arăta de parcă ar fi 
fost zgiriată. Şi era acoperită cu o peliculă lăptoasă. 

-Parcă ar fi fost înmuiat în acid, observă Charley. 

-Da, aşa arată, replică Mae pe un ton sumbru. 

M-am uitat la ceas. Toate acestea se petrecuseră în două 
ore. 

-Ce s-a întîmplat cu el? 

Mae îşi scosese lupa şi acum stătea şi mai aproape de 
animal. Se uită în cîteva locuri, mutînd repede lupa. Apoi 
spuse: 

-Este parțial mîncat. 

-Mîncat? De cine? 

-De bacterii. 

-la stai puţin, zise Charley Davenport. Crezi că treaba 
asta a fost provocată de Theta-d? Crezi căii. coli îl 
mănîncă? 

-O să aflăm cît de curînd, spuse ea. 

Scoase dintr-un buzunar mai multe eprubete cu 
tampoane sterile. 

-Dar a murit de puţin timp. 

-Suficient de mult, spuse Mae. Iar temperaturile ridicate 


accelerează creşterea. 

Prelevă probe din diverse locuri cu ajutorul tampoa 
nelor, pe care le punea apoi la loc, în eprubete. 

-Înseamnă că Theta-d se multiplică foarte agresiv. 

-Aşa se întîmplă cu bacteriile dacă le dai o sursă de 
hrană corespunzătoare. Intră într-o fază logaritmică de 
creştere în care îşi dublează numărul la fiecare două-trei 
minute. Cred că asta s-a întimplat aici. 

Am spus: 

-Dar, dacă e adevărat, înseamnă că roiul... 

-Nu ştiu ce înseamnă, Jack, spuse ea repede. 

Se uită la mine şi dădu uşor din cap. Am înțeles 
mesajul: nu acum! 

Dar ceilalți nu se lăsau amăgiţi: 

-Mae, Mae, Mae! interveni Charley Davenport. Vrei să 
spui că roiurile au ucis iepurele ca să-l mănînce? Ca să 
poată să crească mai multe bacterii? Şi să creeze mai 
multe nanoroiuri? 

-N-am spus asta, Charley, răspunse ea cu glas calm, 
aproape liniştitor. 

-Dar asta crezi, continuă Charley. Crezi că roiurile 
consumă țesut de mamifer cu scopul de a se reproduce... 

-Da, Charley, asta cred. 

Mae îşi puse probele la loc sigur şi se ridică în picioare. 

-Dar am luat probe de cultură acum. O să le analizăm în 
Luria şi agaroză!!+ şi pe urmă mai vedem. 

-Pariez că dacă ne întoarcem peste o oră, pelicula asta 
albă o să dispară şi vom vedea cum tot cadavrul este 
acoperit cu o substanță neagră. Noile nanoparticule 
negre. Şi în cele din urmă vor fi suficiente pentru un nou 
Toi. 

Mae încuviință din cap. 

-Da. Aşa cred şi eu. 

-Deci de-aia au dispărut toate animalele din zonă? 
întrebă David Brooks. 

-Da, spuse Mae şi-şi dădu la o parte o şuviță rebelă de 
păr. Chestia asta se întimplă de o bună bucată de timp. 


A urmat un moment de linişte. Stăteam adunați înjurai 
carcasei iepurelui, cu spatele la vint. Carcasa era 
consumată atît de rapid, încît aproape că îmi imaginam 
cum se întîmplă sub privirile mele, în timp real. 

-Trebuie să lichidăm nenorocitele alea de roiuri, spuse 
Charley. 

Ne-am întors cu toţii şi am pornit spre şopron. 

Nimeni nu spunea nimic. 

Nu era nimic de spus. 


În timp ce mergeam spre parcare, cîteva din păsările 
acelea micuţe care ţopăie pe sub cactugşii cholla îşi luară 
brusc zborul, ciripind şi rotindu-se în aer. l-am spus lui 
Mae: 

-Adică animalele au dispărut, dar păsările nu? 

-Aşa se pare. 

Stolul de păsări făcu un ocol prin aer, apoi se întoarse şi 
se lăsă la sol la cîteva sute de metri depărtare. 

-Poate că sînt prea mici pentru ca roiurile să se mai 
încurce cu ele, spuse Mae. Au prea puțină carne. 

-Posibil. 

Eu credeam că s-ar putea ca altul să fie răspunsul. Dar 
pentru a fi sigur trebuia să verific codul programului. 


Am intrat în umbra şopronului din tablă ondulată şi ne- 
am deplasat pe lîngă şirul de maşini spre uşa depozitului. 
Pe uşă erau lipite mai multe semnale de avertizare: 
radiații nucleare, risc biologic, microunde, explozibili, 
radiații la ser. Charley spuse: 

-Acum poți să vezi de ce ținem chestiile astea afară. 

Pe cînd ne apropiam de uşă, Vince spuse: 

-Jack, te sună cineva. Îţi fac legătura. 

Telefonul meu celular sună. Probabil că era Julia. Am 
deschis aparatul: 

-Alo? 

-Tată. 

Era Eric şi-mi vorbea cu tonul insistent pe care îl avea 


cînd era supărat. Am oftat. 

-Da, Eric. 

-Cînd vii acasă? 

-Nu ştiu sigur, fiule. 

-Vii pînă la cină? 

-Mă tem că nu. De ce? Care-i problema? 

-E o nemernică. 

-Eric, spune-mi care-i problema... 

-Şi mătuşa Ellen îi ia mereu apărarea. Nu e corect. 

-Eric, sînt puţin cam ocupat acum, aşa că spune-mi... 

-De ce? Ce faci? 

-Spune-mi ce te nemulțumeşte, băiete. 

-N-are importanță, zise el îmbufnat. Dacă nu vii acasă, 
nu mai contează. Şi unde eşti, de fapt? Eşti cumva în 
deşert? 

-Da. De unde-ai ştiut? 

-Am vorbit cu mama. Mătuşa Ellen ne-a dus la spital ca 
s-o vedem. Nu e corect. Eu nu voiam să merg. Dar ea m-a 
obligat. 

-Aha. Cum se simte mama? 

-Păi, o să iasă din spital. 

-A terminat toate testele? 

-Doctorii ar fi vrut să o mai ţină acolo, spuse Eric. Dar 
ea vrea să iasă. Are o mînă în ghips, atita tot. Spune că în 
rest n-are nimic. Tată? De ce trebuie să fac mereu ce-mi 
spune mătuşa Ellen? Nu e corect! 

-Dă-mi-o pe Ellen la telefon. 

-Nu e aici. S-a dus cu Nicole ca să-i cumpere o rochie 
nouă pentru piesă. 

-Cine e cu tine acasă? 

-Maria. 

-Bine. Ti-ai făcut temele? 

-Încă nu. 

-Hai, apucă-te de treabă, băiete. Vreau să-ți termini 
temele înainte de cină. 

Era uluitor cum frazele astea ieşeau pur şi simplu din 
gura unui părinte. 


Între timp ajunsesem la uşa depozitului. M-am holbat la 
toate semnalele de avertizare. Erau şi cîteva pe care nu le 
cunoşteam, cum ar fi un romb alcătuit din patru pătrate 
diferit colorate în interior, fiecare avind înscris cîte un 
număr. Mae descuie uşa şi intră. 

-Tată? Eric începuse să plingă. Cînd te-ntorci acasă? 

-Nu ştiu. Sper să mă-ntorc mîine. 

-Bine. Promiți? 

-Promit. 

Îl auzeam smiorcăindu-se, apoi un hîrşiit de parcă şi-ar 
fi şters nasul de mînecă. l-am spus că poate să mă sune 
mai tîrziu dacă vrea. Păru mai liniştit şi-mi spuse că aşa 
va face, după care mormăi un la revedere. 

Am închis telefonul şi am intrat în depozit. 


Interiorul era divizat în două compartimente mari, cu 
rafturi pe toți cei patru pereți şi, la mijloc, alte rafturi de 
sine stătătoare. Pereţi şi pardoseală din beton. În al doilea 
compartiment era şi o a doua uşă, precum şi o uşă mare 
din tablă ondulată, care se putea ridica pentru a permite 
accesul camioanelor. Lumina fierbinte a soarelui 
pătrundea prin ferestrele cu rame din lemn. Instalaţia de 
aer condiționat huruia zgomotos, dar, aşa cum spusese 
Mae, nu reuşea să răcorească incinta. Am închis uşa şi 
m-am uitat la sistemul de etanşeizare. Nu am văzut decît 
garniturile obişnuite care asigurau protecția împotriva 
ploilor. Era limpede că depozitul nu era etanş la aer. 

Am trecut pe lingă rafturile pline cu cutii ce conţineau 
piese şi componente de rezervă pentru instalația de 
fabricaţie şi pentru laboratoare. Al doilea compartiment 
adăpostea obiecte mai banale: materiale sanitare, hîrtie 
igienică, săpunuri, cutii cu cereale şi două frigidere pline 
cu alimente. 

M-am întors spre Mae. 

-Unde sînt izotopii? 

-Uite aici. 

M-a condus pe după nişte rafturi pînă la un capac de 


oțel fixat în pardoseala de beton. Capacul avea aproape 
un metru în diametru. Arăta ca un tomberon de gunoi 
îngropat, dacă nu ţineai cont de LED-urile şi tastatura 
din centru. Mae se lăsă într-un genunchi şi tastă repede 
un cifru. 

Capacul se înălță cu un şuierat. 

O scară metalică ducea în interiorul unei săli circulare 
blindate. Izotopii erau păstraţi în containere de diferite 
dimensiuni. Se pare că Mae putea să-şi dea seama dintr-o 
privire ce fel de izotopi erau, fiindcă spuse imediat: 

-Avem seleniu-72. E bun? 

-Sigur. 

Mae începu să coboare treptele. 

-Vrei să încetezi o dată, fir-ar să fie!? 

Într-un colț al încăperii, David Brooks sări înapoi, 
ferindu-se de Charley Davenport care ţinea în miini un 
spray cu solvent sanitar Windex. Testa funcționalitatea 
meca nismului de pulverizare şi, în timp ce făcea asta, 
apucase să-l stropească pe David. Nu părea să fi fost ceva 
întimplător. 

-Dă-ncoace blestemăţia aia, se rățoi David smulgîndu-i 
butelia. 

-Cred că s-ar putea să funcţioneze, spuse Charley blind. 
Dar o să avem nevoie de un mecanism de acţionare de la 
distanță. 

Din primul compartiment, Rosie spuse: 

-Credeţți că ăsta o să meargă? 

Ţinea în mînă un cilindru lucios din care ieşeau nişte 
fire, 

-Nu e un releu cu solenoid? 

-Ba da, confirmă David. Dar mă-ndoiesc că va avea 
suficientă tărie ca să acționeze butelia asta. Scrie ceva pe 
el? Avem nevoie de ceva mai mare. 

-Şi nu uitaţi că aveți nevoie şi de o telecomandă, le 
reaminti Charley. Doar dacă nu vreţi să staţi afară şi să 
dați cu spray! 

Mae ieşi de la subsol aducînd cu ea un tub metalic greu. 


Se duse la chiuvetă şi luă o sticlă ce conţinea un lichid de 
culoare galben-pai. Îşi puse nişte mănuşi groase de 
cauciuc şi începu să amestece izotopii în lichid. Un contor 
de radiații de deasupra chiuvetei începu să susure. Prin 
cască, l-am auzit pe Ricky zicînd: 

-Băieți, nu cumva ați uitat ceva? Chiar dacă aveți o 
telecomandă, cum o să faceți norul să se apropie de 
spray? Fiindcă nu cred că roiul o să vină şi-o să stea pe 
loc cît timp voi o să-l stropiți. 

-O să găsim ceva cu care să-l atragem, am spus eu. 

-Cum ar fi? 

-Au fost atrase de iepure. 

-Nu avem nici un iepure. 

Charley interveni: 

-Ştii, Ricky, eşti o persoană foarte negativistă. 

-Doar vă spuneam cum stau lucrurile. 

-Mulțumim că ne-ai luminat, replică Charley. 

Ca şi Mae, Charley îşi dăduse şi el seama: Ricky nu 
tăcuse altceva decît să pună bețe în roate. Ca şi cum ar fi 
vrut să mențină roiurile în viață. Ceea ce nu avea absolut 
nici o logică. Dar chiar aşa se purta. 

Aş fi vrut să-i spun ceva lui Charley despre Ricky, dar 
prin căştile noastre toată lumea auzea tot ce se vorbea. 
Asta era deficiența comunicațiilor moderne: oricine poate 
să tragă cu urechea. 

-Hei, băieți! Era vocea lui Bobby Lembeck. Cum merge 
treaba? 

-Aproape că am terminat. De ce? 

-Vintul scade în intensitate. 

-Cîte este acum? am întrebat. 

-Cincisprezece noduri. În scădere de la optsprezece. 

-E încă puternic, am spus. Stăm bine. 

-Ştiu. Voiam doar să ştiţi. 

Din camera alăturată, Rosie spuse: 

-Ce-i aia “termit”? 

TŢTinea în mînă o tavă de plastic plină cu tuburi metalice 
de mărimea unui deget. 


-Fii atentă cu chestiile alea, spuse David. Trebuie să fi 
rămas de la constructori. Cred că au făcut sudură cu 
termit. 

-Dar ce este? 

-Termitul este un amestec de pulbere de aluminiu şi 
oxid de fier, explică David. Arde la o temperatură foarte 
mare - aproape o mie şapte sute de grade Celsius - şi 
lumina e atît de puternică încît nu te poţi uita direct la 
ea. Şi topeşte oţelul pentru sudură. 

-Cît termit din ăla avem? am întrebat-o pe Rosie. Pentru 
că s-ar putea să-l folosim la noapte. 

-Mai sînt patru cutii acolo. Ridică un tub din cutie. Şi 
cum se detonează? 

-Fii atentă, Rosie. Este învelit cu o folie de magneziu. 
Orice sursă de căldură convenabilă l-ar putea aprinde. 

-Chiar şi chibriturile? 

-Asta dacă vrei să rămii fără o mină. E mai bine să 
foloseşti o petardă, ceva cu fitil. 

-Mă duc să văd ce găsesc, spuse ea şi dispăru după colț. 

Auzeam în continuare păcănitul contorului de radiații. 
M-am întors spre chiuvetă. Mae pusese capacul tubului 
cu izotopi. Acum turna lichidul gălbui în butelia de 
Windex. 

-Hei, băieți? se auzi glasul lui Bobby Lembeck. Am 
detectat o instabilitate atmosferică. Vintul fluctuează în 
jurul vitezei de douăsprezece noduri. 

-În regulă, am spus. Nu trebuie să ne anunțţi fiecare 
mică schimbare, Bobby. 

-Am remarcat o instabilitate, atita tot. 

-Cred că deocamdată stăm bine, Bobby. 

În orice caz, Mae mai avea de lucru vreo cinci minute. 
M-am dus la un computer din apropiere şi l-am pornit. 
Ecranul se aprinse şi apăru un meniu de opțiuni. Am 
spus cu glas tare: 

-Ricky, pot să aduc pe monitorul ăsta codul roiului? 

-Codul? întrebă Ricky. Părea alarmat. Pentru ce-ţi 
trebuie codul? 


-Vreau să văd cum l-aţi modificat. 

-De ce? 

-Ricky, pentru numele lui Dumnezeu, pot să-l văd sau 
nu? 

-Păi, sigur că poți. Toate reviziile codului sînt în 
directorul /code. E protejat cu parolă. 

Începusem să tastez. Am găsit directorul. Dar nu mi se 
permitea accesul. 

-Iar parola este?... 

-Este l-a-n-g-t-o-n, cu litere mici. 

-OK. 

Am introdus parola. Intrasem în director şi priveam o 
listă de modificări ale programului, fiecare însoţită de o 
dimensiune a fişierului şi o dată. Dimensiunile 
documentelor erau mari, ceea ce însenina că toate 
acestea erau programe ce ţineau de alte aspecte ale 
mecanismului roiului. Pentru că programul care ținea de 
particulele propriu-zise trebuia să fie mic - doar citeva 
linii de cod, opt, maximum zece kilo-bytes, nu mai mult. 

-Ricky! 

-Da, Jack. 

-Unde e codul particulelor? 

-Nu e acolo? 

-Dar-ar dracii, Ricky, nu mă mai aiuri! 

-Hei, Jack, nu sînt responsabil cu arhivarea... 

-Ricky, astea sînt fişiere de lucru, nu arhive, am zis. 
Spune-mi unde e! 

O scurtă pauză. 

-Trebuie să fie un subdirector C-D-N. E acolo. 

Am derulat imaginea. 

-L-am găsit. 

În acest director am găsit o listă de fişiere, toate foarte 
mici. Datele modificărilor începeau cu şase săptămîni în 
urmă. Nu apăruse nimic nou în ultimele două săptămîni. 

-Ricky, n-aţi mai schimbat codul de două săptămîni? 

-Da, cam de atunci. 

Am deschis documentul cel mai recent. 


-Aveţi rezumate de nivel înalt? 


Cînd oamenii ăştia lucrau pentru mine le ceream 
întotdeauna să scrie rezumate ale structurii programului 
în limbaj natural. Era mai uşor de trecut în revistă decît 
documentația conținută în codul propriu-zis. Şi adesea 
rezolvau problemele logice atunci cînd trebuia să facă o 


descriere scurtă. 
-Trebuie să fie acolo, spuse Ricky. 
Pe ecran am văzut: 


/* Initialize */ 
For j=1 to L x V do 
Sj = O /* set inițial demand to */ 
End For 
For i=l to z do 
Forj = 1 to L x V do 
xij = (state (x,y,z)) /*agent threshold param */ 
yij = (intent (Cj.Hj)) /*agent intention fill */ 
Response = 0 /* begin agent response */ 
Zone = z(i) /* inițial zone unleamed by agent */ 
Sweep =1 /* activate agent travel */ 
End For 
End For 
/*Main*/ 
For kl=1 to RVd do 
For tm=1 to nv do 
For o = i to j do /* tracking surrounds*/ 
ij = (intent (Cj.Hj)) /*agent intention fill*/ 
dij <> (state (x,y,z)) /*agent is în motion*/ 
dikl = (filed (x,y,z)) /*track nearest agents */ 


Am scanat o vreme instrucțiunile, încercînd să-mi dau 
seama cum le modificaseră. Apoi am derulat mai jos pînă 
la codul propriu-zis, ca să văd implementarea. Dar codul 
im portant nu era acolo. Întregul set de comportamente 
ale particulelor era marcat ca o apelare de obiect pentru 


ceva care se intitula “compstat do”. 


-Ricky, am spus, ce este “compstat_do”? Unde este? 

-Trebuie să fie acolo. 

-Nu e. 

-Nu ştiu. Poate că e compilat. 

-Păi, asta n-o să-mi fie de nici un folos, nu crezi? 

Nu puteai să citeşti un program compilat. 

-Ricky, vreau să văd modulul ăla, dar-ar dracii! Care-i 
problema? 

-Nu e nici o problemă. Va trebui să-l caut, atita tot. 

-În regulă... 

-Îl caut după ce te-ntorci. 

Am aruncat o privire spre Mae. 

-Tu ai apucat să analizezi codul? 

Ea clătină din cap. Expresia ei părea să-mi dea de 
înțeles că treaba asta n-o să se întimple niciodată, că 
Ricky o să născocească alte pretexte ca să mă împiedice 
să ajung la cod. Nu înțelegeam de ce. La urma urmelor, 
venisem acolo ca să-i consiliez în privința codului. Asta 
era specialitatea mea. 

În camera alăturată, Rosie şi David scotoceau rafturile 
cu materiale în căutare de relee radio, fără nici un 
succes. Din cealaltă parte a încăperii, Charley Davenport 
trase un vînt puternic şi strigă: 

-Bingo! 

-Dumnezeule mare, Charley! exclamă Rosie. 

-Nu trebuie să le ţii în tine, spuse Charley. Te poți 
îmbolnăvi. 

-Tu mă-mbolnăveşti! spuse Rosie. 

-O, scuze. 

Charley ridică mina, arătînd un dispozitiv metalic. 

-Atunci probabil că nu vă interesează această valvă de 
compresie controlată de la distanţă. 

-Ce? făcu Rosie, întorcîndu-se spre el. 

-Glumeşti? zise şi David, care se duse spre el ca să vadă 
despre ce era vorba. 

-Şi are o rată de conversie automată la distanță pentru 
presiune de douăzeci de pi. 


-Ar trebui să fie de ajuns, spuse David. 

-Asta dacă o foloseşti cum trebuie, replică Charley. 

Au luat valva şi s-au apropiat de chiuvetă, unde Mae 
continua să toarne lichidul gălbui, protejată de mănuşile 
groase. Ea le ceru: 

-Lăsaţi-mă să termin... 

-Şi-o să strălucesc în întuneric? o întrebă Charley 
rinjind. 

-Doar băşinile tale, spuse Rosie. 

-Păi, alea au deja această proprietate. Mai ales cînd le 
dai foc. 

-Dumnezeule, Charley! 

-Ştii, băşinile sînt de fapt metan. Ard cu o flacără de un 
albastru intens, culoarea briliantului. 

Charley izbucni în ris după această descriere. 

-Mă bucur că le apreciezi atît de mult, spuse Rosie. 
Pentru că nimeni nu o face. 

-Au, au! făcu Charley, ţinîndu-se cu mîinile de piept. 
Mor, mor... 

-Nu ne face să sperăm în zadar... 

Am auzit un păcănit în cască. 

-Hei, băieți! Era din nou Bobby Lembeck. Vintul a 
scăzut la şase noduri. 

-În regulă, am spus, după care m-am întors către 
ceilalți: Hai să terminăm treaba, băieți. 

-O aşteptăm pe Mae să termine, zise David. După aia 
fixăm valva asta. 

-Lasă că o fixăm în laborator, am spus. 

-Mă rog, voiam doar să fim siguri... 

-În laborator, am spus. Să ne pregătim de plecare, 
băieți. 

M-am dus la fereastră şi m-am uitat afară. Vintul con 
tinua să agite tufişurile de ienupăr, dar dispăruse stratul 
de nisip ridicat deasupra solului. 

L-am auzit pe Ricky apostrofindu-mă: 

-Jack, ieşiţi naibii de-acolo o dată! 

-leşim chiar acum, l-am asigurat. 


David rosti pe un ton grav: 

-Băieți, n-are nici un rost să plecăm pînă nu găsim o 
valvă care să se potrivească la butelia asta... 

-Cred c-ar fi bine să plecăm, spuse Mae. Indiferent dac- 
am terminat sau nu. 

-Şi la ce ne-ar servi asta? 

-Stringeți-vă lucrurile. Lăsaţi vorba şi pregătiți-vă de 
plecare. 

Prin cască, l-am auzit pe Bobby spunînd: 

-Patru noduri şi scade rapid. 

-Haide, toată lumea, plecarea! am spus, îndemnîndu-i 
prin gesturi să se îndrepte spre uşă. 

Deodată l-am auzit pe Ricky zicînd: 

-Nu! 

-Ce? 

-Nu puteți să mai plecați! 

-De ce? 

-Pentru că e prea tirziu. Au venit. 


ZIUA A ŞASEA 
3:12 P.M. 

Am alergat cu toţii la fereastră; ne-am ciocnit cap în cap 
încercînd să ne uităm în toate direcţiile. Atît cît puteam 
să văd eu, orizontul era curat. Nu vedeam absolut nimic. 

-Unde sînt? am întrebat. 

-Se apropie dinspre sud. Le vedem pe monitor. 

-Cîte sînt? întrebă Charley. 

-Patru. 

-Patru! 

-Da, patru. 

Clădirea principală se afla la sud față de depozit. Nu 
existau ferestre pe peretele sudic al şopronului. David 
spuse: 

-Noi nu vedem nimic. Cît de repede se deplasează? 

-Repede. 

-Avem timp să ajungem dacă fugim? 

-Nu cred. 

David se încruntă: 

-Auzi, cică nu crede! Dumnezeule! 

Şi, înainte să-i pot da vreo replică, David o rupse la fugă 
spre uşă, o deschise şi ieşi în lumina soarelui. Prin 
dreptunghiul uşii deschise l-am văzut uitindu-se spre 
sud, cu mîna streaşină la ochi. Toţi am strigat deodată: 

-David! 

-David, ce mama dracului faci?! 

-David, tîmpitule! 

-Încerc să văd... 

-Treci înapoi imediat! 

-Eşti bătut în cap! 

Dar Brooks rămase pe loc, protejindu-şi ochii cu mîinile. 

-Încă nu văd nimic, spuse el. Şi nici nu aud nimic. Uite 
ce e, eu cred că putem să ajungem dacă fugim... ăă, nu, 
nu putem. 

Se repezi înapoi, în depozit, se împiedică de pragul uşii, 


căzu, se ridică grăbit în picioare şi trînti uşa trăgind de 
clanţă cu putere. 

-Unde sînt? 

-Se apropie, spuse el. Se apropie! Vocea îi tremura de 
încordare. Of, Doamne, se apropie! 

Trase de clanță cu amindouă mîinile, folosindu-şi 
întreaga greutate corporală. Repeta iar şi iar: 

-Se apropie... se apropie... 

-Ei da, nemaipomenit! spuse Charley. Individul ăsta s-a 
scrîntit. 

M-am apropiat de David şi i-am pus o mină pe umăr. 
Trăgea de clanță, gifiind din greu. 

-David, i-am spus pe un ton calm. Hai să ne potolim 
acum. Să respirăm adînc. 

-Dar... trebuie să... trebuie să-i ţin... 

Începuse să transpire, avea tot corpul încordat ca un 
arc, îi simțeam umărul tremurind. Panica pusese 
stăpînire pe el. 

-David, hai să respirăm adînc, OK? 

-Trebuie să... trebuie să... trebuie... trebuie... trebuie... 

-O respiraţie adincă, David... 

Am tras aer în piept cu titlu demonstrativ. 

-Uite ce bine mă simt. Hai şi tu. O respirație adincă... 

David încuviința din cap, încercînd să mă audă. Inspiră 
scurt, apoi reluă icnetele. 

-Aşa e bine, David. Hai, încă o dată... 

David mai trase o dată aer în piept. Respirația i se 
domolea încetul cu încetul. Încetă să mai tremure. 

-Bun, David, aşa e bine... 

În spatele meu, Charley spuse: 

-Am ştiut întotdeauna că individul e terminat. Uită-te la 
el, trebuie să-i vorbeşti ca unui bebeluş, fir-ar să fie! 

Am întors capul şi i-am aruncai o privire cruntă lui 
Charley, care se mulțumi să ridice din umeri: 

-Hei, am dreptate, pe bune! 

Mae interveni: 

-Asta nu ajută, Charley. 


-De-aia nu mai pot eu! 

Rosie spuse şi ea: 

-Charley, taci naibii din gură măcar o vreme! 

M-am întors spre David şi i-am spus cu o voce cît mai 
egală: 

-În regulă, David... Aşa e bine, respiră... bun, acum dă 
drumul la clanţă. 

David clătină din cap, refuzînd, dar acum părea derutat, 
nesigur de ceea ce trebuia să facă. Clipi repede. Era ca şi 
cum ar fi ieşit din transă. l-am spus încetişor: 

-Dă drumul la clanță. Nu ajută la nimic. 

În cele din urmă îi dădu drumul şi se aşeză jos, pe 
podea. Îşi sprijini capul în mâini şi începu să plîngă. 

-Dumnezeule! Asta ne mai lipsea! spuse Charley. 

-Taci din gură, Charley! 

Rosie se duse la frigider şi aduse o sticlă cu apă. I-o 
dădu lui David, care începu să bea printre sughițuri. Îl 
ajută apoi să se ridice în picioare şi-mi făcu semn din cap 
că-l va duce de acolo. M-am dus în centrul încăperii, 
unde ceilalți stăteau lîngă ecranul computerului. Pe 
ecran, liniile de cod fuseseră înlocuite de imaginea fațadei 
nordice a clădirii principale. 

Patru roiuri erau deja acolo, scînteind ca argintul în 
timp ce patrulau pe lungimea clădirii. 

-Ce fac? am întrebat. 

-Încearcă să intre. 

-Dar de ce fac asta? 

-Nu sintem siguri, spuse Mae. 

O vreme, le-am urmărit în tăcere. Încă o dată am fost 
frapat de  consecvența comportamentului lor. Îmi 
aminteau de nişte urşi care încearcă să pătrundă într-o 
rulotă ca să ajungă la hrană. Se opreau la fiecare uşă şi 
fereastră închisă, pluteau o vreme pe loc, “verificind” 
toate etanşeizările înainte de a trece la următoarea. 

-Şi de fiecare dată încearcă uşile, aşa cum fac acum? 

-Da. De ce? 

-Pentru că s-ar părea că nu ţin minte că uşile sînt 


închise. 

-Nu, spuse Charley. Nu ţin minte. 

-Pentru că nu au suficientă memorie? 

-Ori aşa, spuse el, ori este vorba de o generație nouă. 

-Vrei să spui că astea sînt roiuri nou-apărute de la prînz 
şi pînă acum? 

-Da. 

M-am uitat la ceas: 

-Adică la fiecare trei ore apare cîte o generație nouă? 

Charley ridică din umeri. 

-N-aş putea să spun. N-am aflat niciodată unde se 
reproduc. Era doar o supoziţie. 

Posibilitatea ca noile generaţii să apară atît de repede 
însemna că mecanismul evoluționist încorporat în 
program progresa şi el foarte repede. În mod obişnuit, 
algoritmii genetici - care modelau reproducerea spre a 
ajunge la o soluție - în mod obişnuit, deci, aveau nevoie 
de un număr de generaţii cuprins între 500 şi 5000 
pentru a ajunge la optimizare. Dacă aceste roiuri se 
reproduceau la fiecare trei ore, însemna că în ultimele 
două săptămîni apăruseră cam o sută de generaţii noi. lar 
la o sută de generaţii, compor tamentul era mult mai 
inteligent. 

Mae le urmări pe monitor şi spuse: 

-Cel puţin rămîn în preajma clădirii principale. Se pare 
că nu ştiu că sîntem aici. 

-Cum ar putea să ştie? am întrebat eu. 

-N-au cum, zise Charley. Principala lor capacitate 
senzorială este văzul. Se poate să fi căpătat şi ceva 
proprietăți auditive de-a lungul generațiilor, dar în 
principal rămîne vederea. Dacă nu ne văd, nu existăm 
pentru ele. 

Rosie se apropie însoțită de David, care spuse: 

-Băieţi, îmi pare tare rău... 

-Nici o problemă. 

-E-n regulă, David. 

-Nu ştiu ce s-a întîmplat. Pur şi simplu n-am mai putut 


să suport. 

-Nu-ţi face probleme, David, îl linişti Charley. Înţelegem. 
Ai probleme cu psihicul şi ai cedat. Ne-am prins. Nici o 
problemă. 

Rosie îl luă pe după umeri pe David, care-şi suflă nasul 
zgomotos. Ea se uită la monitor şi întrebă: 

-Ce se întîmplă cu roiurile acum? 

-Se pare că nu ştiu că sintem aici. 

-În regulă... 

-Sperăm ca lucrurile să rămînă aşa. 

-Aha. Şi dacă nu rămîn? 

Mă gîndisem la asta. 

-Dacă nu rămîn, ne bazăm pe fisurile din supoziţiile lui 
PREDPREY. Vom exploata slăbiciunile de programare. 

-Ceea ce înseamnă?... 

-Ne adunăm în turmă, am spus. 

Charley rise răguşit: 

-Da, exact, ne adunăm în turmă şi ne rugăm la 
Doamne-Doamne! 

-Vorbesc serios. 


În ultimii treizeci de ani, oamenii de ştiinţă studiaseră 
interacțiunile dintre animalele de pradă şi victimele 
acestora, sub toate formele, de la lei la hiene şi chiar la 
furnicile războinice. Acum se înțelegea mult mai bine felul 
în care se apără prada. Animalele de felul zebrelor sau 
antilopelor caribu nu trăiesc în turme fiindcă ar fi 
deosebit de sociabile. Faptul că se adună în turmă 
constituie un mijloc de apărare împotriva atacurilor 
animalelor de pradă. Numărul mare de animale asigură o 
vigilență sporită. Iar carnivorele sînt de multe ori derutate 
atunci cînd turma se împrăştie în toate direcțiile. Uneori, 
acestea rămîn literalmente blocate. Dacă arăţi unui 
animal de pradă prea multe ţinte în mişcare, de multe ori 
acesta nu mai vinează nici una. 

Acelaşi lucru se întîmplă şi cu păsările adunate în stol 
sau peştii care se string în bancuri. Mişcările coordonate 


ale grupului îngreunează sarcina prădătorului de a alege 
o singură victimă. Prădătoarele sînt atrase să atace un 
animal care se distinge prin ceva anume. Acesta este unul 
din motivele pentru care atacă atît de des puii - nu numai 
pentru că sînt mai uşor de prins, ci pentru că arată 
diferit. Din acelaşi motiv, prădătoarele ucid mai mulți 
masculi decît femele deoarece masculii nondominanți 
stau mai mult pe la periferia turmei, unde sînt mai uşor 
de observat. 

De fapt, cu treizeci de ani în urmă, cînd Hans Kruuk a 
studiat hienele în Serengeti, el a constatat că marcarea 
unui animal cu vopsea garanta uciderea acestuia cu 
prilejul următorului atac. Asta era puterea diferențţierii. 

Aşa încît mesajul era simplu. Să rămînem împreună. Să 
rămînem la fel. 

Era şansa noastră cea mai bună. 

Dar speram să nu se ajungă la asta. 


Roiurile au dispărut o vreme. Se duseseră în cealaltă 
parte a clădirii laboratorului. Am aşteptat încordaţi. În 
cele din urmă au reapărut. S-au deplasat din nou de-a 
lungul laturii clădirii, încercînd deschiderile una după 
alta. 

Ne uitam cu toţii la monitor. David Brooks transpira din 
abundență. Îşi şterse fruntea cu mîneca. 

-Cit or s-o țină aşa? 

-Atit cît or să vrea ele, spuse Charley. 

-Cel puţin pînă cînd se porneşte vintul clin nou, opină 
Mae. Şi nu sînt semne că s-ar întîmplă prea curînd. 

-Dumnezeule! spuse David. Nu ştiu cum puteți să 
suportați, oameni buni. 

Se făcuse palid la față. Sudoarea i se prelingea de pe 
sprîncene pe ochelari. Făcea impresia că o să leşine dintr- 
o clipă-n alta. 

-David, vrei să stai jos? 

-Poate c-ar fi mai bine. 

-În regulă. 


-Haide, David, îl invită Rosie. 

Îl duse în cealaltă parte a încăperii, la chiuvetă, şi-l 
aşeză pe podea. El îşi cuprinse genunchii cu brațele şi-şi 
lăsă capul în jos. Rosie înmuie în apă un prosop de hîrtie 
şi i-l puse pe ceafă. Gesturile ci erau blinde. 

-Fir-ar al naibii de timpit, spuse Charley clătinînd din 
cap. Exact de-asta aveam nevoie acum. 

-Charley, spuse Mae, nu ne ajuţi deloc... 

-Şi ce dacă? Sintem prizonieri în nenorocitul ăsta de 
depozit care nu e nici măcar etanş, nu putem să facem 
nimic, n-avem unde să mergem, şi dumnealui n-are 
altceva mai bun de făcut decît s-o ia razna ca să agraveze 
situația. 

-Da, replică ea calm. Tot ce-ai spus e adevărat. lar tu nu 
ne ajuţi cu nimic. 

Charley îi aruncă o privire şi începu să fredoneze tema 
din Zona crepusculară. 

-Charley, am intervenit. Fii atent. 

Urmăream roiurile. Comportamentul lor se modificase 
într-un tel subtil. Acum nu mai stăteau în apropierea 
clădirii, în schimb, se mişcau în zigzag, îndepărtîndu-se 
de zid spre deşert, după care reveneau. Se mişcau la 
unison, ca într-un fel de dans fluid. 

Mae observă şi ea schimbarea. 

-Un comportament nou... 

-Da, am spus. Au văzut că strategia de pină acum n-a 
dat rezultate, aşa că încearcă ceva nou. 

-N-or să facă nici un rahat aşa, zise Charley. Pot să 
meargă aşa în zigzag cît vor, că n-or să deschidă nici o 
uşă. 

Chiar şi aşa, eram fascinat să observ acest compor 
tament emergent. Zigzagurile creşteau în amplitudine; 
roiurile se îndepărtau tot mai mult de clădiri. Strategia lor 
se modifica progresiv. Evolua sub privirile noastre. 

-Este de-a dreptul uluitor, am murmurat. 

-Ai dracului ticăloşi, spuse Charley. 

Unul dintre roiuri se apropiase acum destul de mult de 


carcasa iepurelui. Ajunsese la cîțiva metri de el, apoi 
schimbă din nou direcția, îndreptîndu-se spre clădire. Un 
gînd mi-a trecut prin minte. 

-Cît de bine văd roiurile? 

Am auzit casca păcănind. Era Ricky. 

-Au un văz fenomenal, spuse el. În definitiv, de-aia au şi 
fost construite. Acuitatea vizuală este de douăzeci zero 
cinci. O rezoluție fantastică. Mai bună ca a omului. 

-Şi cum realizează imaginea? 

Pentru că nu erau decit nişte particule individuale. Ca şi 
în cazul bastonaşelor şi conurilor din ochiul uman, era 
nevoie de o prelucrare centralizată a informațiilor 
individuale pentru a forma o imagine. Cum se realiza 
această prelucrare? 

Ricky îşi drese glasul. 

-Ăă... nu sînt sigur. 

-A apărut în ultimele generaţii, zise Charley. 

-Vrei să spui că şi-au dezvoltat singure vederea? 

-Cam aşa ceva. 

-Iar noi nu ştim cum fac asta... 

-Nu. Ştim doar că o fac, pur şi simplu. 

Am urmărit roiul îndepărtindu-se de zid, apropiindu-se 
iar de iepure şi revenind încă o dată lîngă clădire. 
Celelalte roiuri erau mai încolo şi făceau acelaşi lucru. Se 
duceau spre deşert, după care reveneau. 

Prin cască, l-am auzit pe Ricky întrebind: 

-De ce întrebi? 

-De-aia. 

-Crezi c-or să găsească iepurele? 

-Nu pentru iepure îmi fac eu griji, am spus. Oricum, se 
pare că l-au ratat deja. 

-Atunci de ce? 

-Hopa! făcu Mae. 

-La naiba! spuse Charley şi oftă prelung. 

Ne uitam la cel mai apropiat roi, cel care tocmai trecuse 
pe lîngă iepure. Roiul acela plecase din nou spre deşert, 
ajungînd cam la vreo zece metri de iepure. Dar în loc să 


revină la comportamentul obişnuit, se oprise în deşert. 
Nu se mişca, dar coloana argintie se înălța şi cobora. 

-De ce face asta? am întrebat. De ce urcă şi coboară? 

-Să fie ceva legat de vizualizare? Focalizează imaginea? 

-Nu, am răspuns. Vreau să spun - de ce s-a oprit? 

-O blocare a programului? 

Am clătinat din cap. 

-Mă îndoiesc. 

-Atunci ce? 

-Cred că vede ceva. 

-Ce anume? întrebă Charley. 

Mi-era teamă că ştiam răspunsul. Roiul reprezenta o 
cameră video cu o rezoluție foarte înaltă, combinată cu o 
rețea de inteligență distribuită. Şi unul din lucrurile pe 
care rețelele distribuite îl făceau foarte bine era să 
detecteze modele repetitive. lată de ce programele pentru 
rețele distribuite erau folosite pentru recunoaşterea 
fizionomiilor în sistemele de securitate sau pentru a 
asambla cioburi de ceramică găsite pe şantierele 
arheologice. Rețelele puteau să depisteze modelele 
repetitive într-o bază de date mai bine decit ochiul 
omenesc. 

-Ce modele? a întrebat Charley cînd i-am spus. Nu e 
nimic acolo de detectat în afară de nisip şi spinii 
cactuşilor. 

-Şi urme de paşi, spuse Mae. 

-Ce? Vrei să spui, urmele paşilor noştri? Pe care le-am 
făcut venind încoace? Ce naiba, Mae, în ultimul sfert de 
oră a bătut vintul şi nu cred că a mai rămas vreo urmă pe 
acolo. 

Priveam roiul stind pe loc, ridicîndu-se şi coborînd ca şi 
cum ar fi respirat. Norul devenise în cea mai mare parte 
negru, doar din loc în loc se mai vedea cîte o scînteiere 
argintie.  Rămăsese în acelaşi loc timp de zece- 
cincisprezece secunde, pulsînd în sus şi în jos. Celelalte 
roiuri îşi continuau traseul în zigzag, dar acesta rămăsese 
în acelaşi loc. 


Charley îşi muşcă buza şi spuse: 

-Chiar crezi că vede ceva? 

-Nu ştiu, am răspuns. Posibil. 

Deodată, roiul se înălță şi începu să se mişte din nou. 
Dar nu venea spre noi. În schimb, se deplasa în diagonală 
prin deşert, îndreptîndu-se spre uşa centralei electrice. 
Cînd ajunse la uşă, se opri şi începu să se rotească pe 
loc. 

-Ce naiba?! exclamă Charley. 

Ştiam despre ce era vorba. Şi Mae ştia. 

-Ne-a luat urma, spuse ea. În sens invers. 

Roiul refăcuse traseul pe care ne deplasasem inițial, de 
la uşă spre iepure. Întrebarea era, ce va face în 
continuare? 


Următoarele cinci minute au fost foarte tensionate. Roiul 
făcu cale întoarsă spre iepure. Se roti un timp în jurul 
cadavrului, mişcîndu-se înainte şi înapoi în semicercuri 
lente. Apoi refăcu iar traseul spre uşa centralei electrice. 
Rămase în preajma uşii o vreme, după care se întoarse la 
iepure. 

Roiul repetă această succesiune de trei ori. Între timp, 
celelalte roiuri îşi continuaseră mişcarea în zigzag în jurul 
clădirii, iar acum dispăruseră din cîmpul vizual. Roiul 
solitar revenise la uşă, după care se îndreptă iar spre 
iepure. 

-S-a blocat într-o buclă, zise Charley. Repetă întruna 
acelaşi lucru. 

-Spre norocul nostru, am spus. 

Aşteptam să văd dacă roiul îşi va schimba compor 
tamentul. Deocamdată nu şi-l schimbase. Şi dacă avea 
foarte puțină memorie, era posibil să se poarte ca un 
bolnav de Alzheimer care nu-şi mai aminteşte că a mai 
făcut acelaşi lucru şi înainte. 

Acum roiul se mişca în semicercuri în jurul iepurelui. 

-E clar că s-a blocat, spuse Charley. 

Am aşteptat. 


Nu avusesem cum să analizez toate modificările pe care 
le aduseseră lui PREDPREY pentru că modulul central 
lipsea. Dar programul inițial avusese înglobat un modul 
gene rator de evenimente aleatoare tocmai pentru 
rezolvarea unor astfel de situații. Ori de cite ori 
PREDPREY nu reuşea să-şi atingă obiectivul şi dacă nu 
existau influențe de mediu care să provoace o nouă 
acțiune, atunci comportamentul lui era modificat 
aleatoriu. Era o situație bine cunoscută. De exemplu, 
acum psihologii consideră că o anumită proporție de 
comportament aleatoriu este necesară pentru inovație. Nu 
poți fi creator dacă nu acționezi în direcții noi, iar aceste 
direcţii este probabil să fie aleatoare... 

-Hopa! exclamă Mae. 

Comportamentul se schimbase. 

Roiul se mişca în cercuri mai mari, ocolind iar şi iar 
iepurele. Şi aproape imediat dădu peste un nou traseu. 
Se opri preţ de o clipă şi deodată se înălță şi începu să se 
deplaseze în direcția noastră. Mergea pe exact acelaşi 
traseu pe care îl parcurseserăm spre şopron. 

-La dracu'! exclamă Charley. Cred c-am feştelit-o! 


Mae şi Charley alergară la fereastră ca să se uite afară. 
David şi Rosie se ridicară şi priviră pe fereastră pe 
deasupra chiuvetei. lar eu am început să strig: 

-Nu, nu! Plecaţi de la ferestre! 

-Ce? 

-Ați uitat că poate să vă vadă? Plecațţi de la ferestre! 

Nu prea aveai unde să te ascunzi în depozitul acela. 

Rosie şi David se pitiră sub chiuvetă. Charley se 
înghesui lingă ei, fără să le ia în seamă protestele. Mae se 
furişă în umbra dintr-un colț al încăperii, strecurindu-se 
în spaţiul îngust dintre două rafturi. Nu putea fi văzută 
decît prin fereastra vestică şi chiar şi de acolo destul de 
greu. Staţia radio păcăni: 

-Hei, băieţi? zise Ricky. Unul se îndreaptă spre voi. Şi... 
ăăă... nu... celelalte două i se alătură. 


-Ricky, am spus. Încetează transmisiile. 

-Ce? 

-Gata cu contactul radio. 

-De ce? 

-Gata, Ricky! 

M-am lăsat în genunchi în spatele unei cutii de carton 
cu piese de schimb din sala principală. Cutia nu era 
destul de mare ca să mă acopere cu totul - picioarele mi- 
au rămas descoperite - , dar, ca şi Mae, nu puteam fi 
văzut cu uşurinţă. Cineva de afară ar fi trebuit să se uite 
pieziş prin fereastra dinspre nord ca să mă poată vedea. 
În orice caz, era cea mai bună soluție de moment. 

Din poziția ghemuit în care mă aflam, abia îi vedeam pe 
ceilalți ascunşi sub chiuvetă. N-o vedeam deloc pe Mae, 
doar dacă scoteam capul pe după cutie. M-am uitat şi am 
văzut că părea calmă, stăpiînă pe ea. M-am ascuns la loc 
şi am aşteptat. 

Nu se auzea nimic în afară de zgomotul instalaţiei de aer 
condiționat. 

Au trecut zece-cincisprezece secunde. Vedeam cum 
lumina soarelui se strecoară prin fereastra nordică de 
deasupra chiuvetei. Crea un dreptunghi alb pe podea, la 
stinga mea. Casca păcăni: 

-De ce trebuie să întrerupem comunicațiile? 

-Fir-ar dracu-al dracului! bombăni Charley. 

Am dus un deget la buze şi am clătinat din cap. 

-Ricky, chestiile astea n-au şi capacitate auditivă? 

-Ba da, destul de mică, dar... 

-Taci din gură şi potoleşte-te. 

-Dar... 

Am dus mina la centură şi am închis transmițătorul. Le- 
am făcut semn şi celorlalți aflați sub chiuvetă. Toţi şi-au 
închis staţiile. 

Charley îşi mişcă buzele ca să-mi transmită ceva pe 
muteşte. Mi s-a părut că vrea să spună: “Nenorocitul ăsta 
vrea să ne omoare!” 

Dar nu puteam fi sigur. 


Am aşteptat. 


Nu trecuseră mai mult de două-trei minute, dar mi s-a 
părut o veşnicie. Mă dureau genunchii sprijiniți în 
pardoseala dură de beton. Încercînd să mă aşez mai 
confortabil, mi-am schimbat poziția cu mare grijă. Acum 
eram sigur că primul roi ajunsese în vecinătatea noastră. 
Nu apăruse încă la fereastră şi m-am întrebat de ce dura 
atit de mult. Poate că deplasîndu-se pe traseul nostru se 
oprise ca să inspecteze maşinile. M-am întrebat ce putea 
să înțeleagă inteligența acelui roi dintr-un automobil. Cît 
de misterios trebuie să i se pară acelui ochi de mare 
rezoluție. Dar poate că, dat fiind că maşinile erau 
neînsuflețite, roiul avea să le ignore ca pe nişte bolovani 
mari, viu colorați. 

Şi totuşi... De ce dura atît de mult? 

Cu fiecare secundă care trecea, genunchii mă dureau şi 
mai tare. Mi-am schimbat poziția, sprijinindu-mă în miîini 
şi ridicînd genunchii de la sol, ca un alergător în 
blocstarturi. Am simţit o uşurare temporară. Eram atît de 
concentrat asupra durerii mele încît n-am observat de la 
început cum dreptunghiul alb de pe podea se întunecase 
în centru, după care suprafața întunecată se răspindea 
spre colţuri. În cîteva clipe, întregul dreptunghi deveni 
cenuşiu închis. 

Roiul era aici. 

N-aş fi băgat mîna în foc, dar mi s-a părut că pe lingă 
zumzetul instalaţiei de aer condiționat se auzea un sunet 
profund, ritmic. Din poziția în care mă aflam, am văzut 
cum particulele negre rotitoare întunecă progresiv 
fereastra de deasupra chiuvetei. Ai fi zis că afară se 
stirnise o furtună de praf înăuntrul depozitului se făcuse 
întuneric. Surprinzător de profund. 

De sub chiuvetă, David Brooks începu să geamă. 
Charley îi acoperi gura cu mîna. Se uitau în sus, deşi 
chiuveta îi împiedica să vadă fereastra de deasupra. 

Şi deodată roiul dispăru de la fereastră la fel de rapid 


cum apăruse. Lumina soarelui se revărsă din nou în 
incintă. 

Nimeni nu făcu nici o mişcare. 

Aşteptam. 

Cîteva momente mai tirziu, fereastra de pe peretele 
vestic se întunecă la fel. M-am întrebat de ce roiul nu a 
pătruns în incintă. Fereastra nu era etanşă la aer. 
Nanoparticulele s-ar fi putut strecura fără dificultate prin 
fisuri. Dar nici măcar n-au dat semne că ar încerca. 

Poate că asta era o situaţie în care procesul de învățare 
în rețea era de partea noastră. Poate că experiența cu 
laboratorul învățase roiurile să creadă că uşile şi 
ferestrele erau impenetrabile. Poate că de aceea nici nu 
încercaseră. 

Gîndul acesta mi-a dat un sentiment de speranță care 
m-a ajutat să contracarez durerea din genunchi. 

Fereastra vestică era tot întunecată cînd fereastra 
nordică, de deasupra chiuvetei, se întunecă din nou. De 
data asta, două roiuri priveau înăuntru în acelaşi timp. 
Ricky spusese că trei roiuri se îndreptau spre clădirea în 
care ne aflam. Nu pomenise nimic de al patrulea. M-am 
întrebat unde putea să fie al patrulea roi. O clipă mai 
tirziu am ştiut. 

Ca o ceață neagră şi tăcută, nanoparticulele au început 
să pătrundă în încăpere pe sub uşa vestică. Curind, au 
pătruns şi alte particule, pe tot conturul cadrului uşii. 
Ajunse înăuntru, particulele păreau că se rotesc şi se 
învolburează fără nici o ţintă, dar ştiam că în cîteva clipe 
aveau să se autoorganizeze. 

Apoi am văzut cum alte particule pătrund prin fisurile 
de la fereastra nordică. Prin răsuflătoarele instalaţiei de 
aer condiționat alte particule dădeau năvală în încăpere. 

Nu mai avea nici un rost să mai aşteptăm. M-am ridicat 
şi am ieşit din ascunzătoare. Am strigat către ceilalți să 
iasă din locurile unde se ascunseseră. 

-Aliniaţi-vă pe două rînduri! 

Charley înşfacă butelia de Windex şi intră în formație, 


bombănind: 

-Ce şanse crezi că avem, tu-i mama mă-sii? 

-Cele mai bune pe care le vom avea vreodată! am spus. 
Regula lui Reynolds! Aliniaţi-vă şi rămineți cu mine! Să 
pornim - acum! 

Dacă n-am fi fost atit de înspăimîntaţi, ne-am fi simțit 
ridicoli, cum mergeam  tîrşiindu-ne picioarele prin 
încăpere, în grup compact, încercînd să ne coordonăm 
mişcările - încercînd să imităm, de fapt, un stol de păsări. 
Inima îmi bătea cu putere. Un zgomot asurzitor îmi asalta 
urechile. Ne era greu să ne concentrăm asupra paşilor. 
Ştiam că ne mişcăm cu stîngăcie, dar în scurt timp am 
căpătat mai multă îndemiînare. Cînd am ajuns la perete, 
ne-am rotit şi am început să facem cale întoarsă, 
mişcîndu-ne la unison. Am început să-mi rotesc brațele şi 
să bat din palme la fiecare pas. Ceilalți au făcut la fel. Ne 
ajuta să ne menţinem coordonarea. Aşa cum avea să 
spună mai tirziu Mae: “Era un exercițiu de aerobică din 
iad”. 

Şi în tot acest timp priveam cum nanoparticulele negre 
pătrundeau şuierind prin fisurile uşilor şi ferestrelor. 
Aveam senzaţia că trecuse o veşnicie, dar probabil că nu 
trecuseră mai mult de treizeci-patruzeci de secunde. În 
scurt timp, un fel de ceaţă difuză umplu încăperea. Am 
simţit înțepături pe tot corpul şi ştiam că şi ceilalți aveau 
aceeaşi senzație. David a început să geamă din nou, dar 
Rosie era chiar lîngă el, încurajindu-l şi îndemnindu-l să 
rămînă în formație. 

Deodată, cu o viteză uluitoare, ceața s-a limpezit şi 
particulele s-au reunit în două coloane perfect conturate, 
care acum stăteau chiar în fața noastră, ridicîndu-se şi 
coborînd în unduiri întunecate. 

Văzute de aproape, roiurile iradiau o senzație evidentă 
de pericol, aproape de rea-voință. Sunetul ritmic şi 
profund pe care-l emiteau se putea auzi cu claritate, dar 
din cînd în cînd auzeam şi şuierat mînios, ca de şarpe. 

Dar nu ne-au atacat. Exact aşa cum sperasem, 


deficiențele de programare au lucrat în folosul nostru. 
Confruntate cu un grup de potențiale victime care se 
mişcau coordonat, aceste “animale de pradă” se 
blocaseră. Nu făceau absolut nimic. 

Cel puţin deocamdată. 

Printre bătăile din palme, Charley spuse: 

-Crezi că... timpenia asta... O să funcționeze? 

-Da, dar poate... nu pentru mult timp, am răspuns eu. 

Mă îngrijora David, nu ştiam cît o să mai fie în stare să- 
şi controleze agitația. Şi mă mai îngrijorau şi roiurile. Nu 
ştiam cît timp or să stea aşa pînă cînd vor inventa un nou 
comportament. Am spus: 

-Propun... să mergem spre... uşa din spatele nostru... şi 
să ieşim naibii afară. 

În timp ce ne îndepărtam de perete, am cotit uşor spre 
camera din spate. Bătind din palme şi păşind la unison, 
grupul nostru s-a îndepărtat de roiuri, care au început să 
zumzăie grav şi să ne urmărească. 

-Şi, după ce ieşim afară, ce-o să facem? se văită David. 

Nu reuşea să se sincronizeze cu noi. Panica îl făcea să se 
tot împiedice. Transpira şi clipea cu repeziciune. 

-Continuăm aşa... răminem uniți... ne-ntoarcem... la 
laborator... şi intrăm în clădire... vrei să încerci? 

-Of, Doamne, gemu el. E aşa de departe... nu ştiu dacă... 

Se împiedică din nou, mai-mai să-şi piardă echilibrul. Şi 
nu bătea din palme o dată cu ceilalți. Aproape că-i 
simțeam teroarea, imboldul copleşitor de a fugi. 

-David, rămii cu noi... dacă pleci singur... n-o să 
reuşeşti... mă asculți? 

David gemu: 

-Nu ştiu, Jack... nu ştiu dacă pot... 

Se împiedică din nou, se ciocni de Rosie, care căzu peste 
Charley, dar acesta reuşi să o prindă şi să o ridice pe 
picioare. Numai că mica noastră turmă a trecut printr-un 
scurt moment de dezordine, în care şi-a pierdut 
coordonarea. 

Imediat, roiurile au devenit dense şi negre, s-au răsucit 


şi au devenit compacte, ca şi cum s-ar fi pregătit să atace. 
L-am auzit pe Charley şoptind în barbă “Dar-ar dracii”, şi 
în tr-adevăr, preţ de o clipă am crezut că avea dreptate şi 
că totul se terminase. 

Dar am reuşit să ne recăpătăm ritmul şi imediat roiurile 
s-au înălțat, revenind la normal. Negreala lor densă se 
risipi. Şi-au reluat pulsația constantă. Ne-au urmărit în 
camera alăturată. Dar tot nu ne-au atacat. Eram acum la 
circa şase metri de uşa din spate, aceeaşi uşă pe care 
intraserăm. Am început să fiu optimist. Pentru prima 
oară, am crezut cu adevărat că era posibil să reuşim. 

Şi deodată, într-o clipită, totul s-a dus pe rîpă. 


David Brooks o rupse la fugă. 

Ajunsesem de ceva vreme în camera din spate şi tocmai 
ocoleam nişte rafturi aflate în centrul încăperii cînd David 
a luat-o la fugă chiar printre cele două roiuri şi, trecînd 
de ele, s-a îndreptat spre uşa îndepărtată. 

Imediat, roiurile s-au rotit şi au pornit în urmărirea lui. 

Rosie țipa la el să se întoarcă, dar David era concentrat 
asupra uşii. Roiurile îl urmăreau cu o viteză 
surprinzătoare. David aproape că ajunsese la uşă - 
întinsese mina după clanţă - cînd unul dintre roiuri s-a 
lăsat jos şi s-a împrăştiat pe podeaua din fața lui, 
înnegrind-o. 

În clipa în care David a ajuns la suprafaţa neagră, 
picioarele i-au fugit de sub el ca şi cum ar fi călcat pe 
gheață. A urlat de durere în momentul cînd s-a izbit de 
beton, şi imediat a încercat să se ridice din nou în 
picioare, dar nu mai avea cum. Aluneca şi cădea întruna, 
iar şi iar. Ochelarii se făcură zob, iar ramele îi tăiară 
nasul. Buzele lui se acoperiseră cu o mizerie neagră. 
Începu să respire greu. 

Rosie nu încetase să țipe cînd al doilea roi cobori asupra 
lui David, iar negreala i se răspîndi pe față, pe ochi şi în 
păr. Mişcările lui deveneau tot mai frenetice, gemea 
jalnic, ca un animal, şi totuşi, nu se ştie cum, pe cînd 


aluneca şi cădea în genunchi şi în miîini, reuşi să-şi 
croiască drum spre uşă. În cele din urmă se aruncă în 
sus, apucă de clanţă şi izbuti să se ridice în genunchi. Cu 
o ultimă mişcare disperată, răsuci clanța şi deschise uşa 
în timp ce cădea. 

Lumina fierbinte a soarelui pătrunse în magazie - şi cel 
de-al treilea roi năvăli înăuntru ca un virtej. 

-Trebuie să facem ceva! ţipă Rosie. 

Am apucat-o de braț în timp ce fugea pe lingă mine 
vrind să-l ajungă pe David. Ea se zbătu încercînd să 
scape. 

-Trebuie să-l ajutăm! Trebuie să-l ajutăm! 

-Nu putem face nimic. 

-Trebuie să-l ajutăm! 

-Rosie. Nu putem face nimic. 

David se rostogolea acum la pămînt, negru din cap pînă- 
n picioare. Al treilea roi se înfăşurase în jurul lui. Era 
greu să mai distingi ceva printre particulele în mişcare. Ai 
fi zis că gura lui David era o gaură neagră, iar ochii i se 
înnegriseră complet. Mi-am zis că, probabil, orbise. 
Auzeam respiraţia lui întretăiată şi nişte sunete slabe, de 
om care se sufocă. Roiul năvălea în gura lui ca un rîu 
negru. 

Corpul lui începu să se cutremure. Îşi prinse beregata 
cu mîinile. Bătea spasmodic cu picioarele în pămînt. 
Eram sigur că moare. 

-Haide, Jack, spuse Charley. Să plecăm dracului de-aici. 

-Nu puteți să-l lăsați aşa! strigă Rosie. Nu puteți, nu 
puteți! 

David se tîra afară pe uşă, în lumina soarelui. Mişcările 
lui îşi pierduseră din vigoare. Gura i se mişca, dar nu 
auzeam decât nişte icnete. 

Rosie se zbătu să scape din strinsoarea mea. 

Charley o apucă de umăr şi spuse: 

-Dar-ar dracii, Rosie... 

-Du-te dracului! 

Se eliberă din strînsoarea lui, mă călcă pe picior şi, luat 


prin surprindere, i-am dat drumul, iar ea o rupse la fugă 
în camera alăturată, strigînd: 

-David! David! 

Mina lui, neagră ca a unui miner, se întinse spre ea. 
Rosie îl apucă de încheietura miîinii. Şi în aceeaşi clipă 
alunecă pe podeaua neagră, exact aşa cum pățise şi el. 
Continuă să-l strige pe nume pînă cînd începu să 
tuşească şi o dungă neagră îi apăru pe buze. 

Charley spuse: 

-Hai să mergem, pentru numele lui Dumnezeu! Nu mai 
pot să văd aşa ceva. 

M-am simțit incapabil să-mi mişc picioarele, incapabil 
să plec de-acolo. M-am întors spre Mae. Lacrimile îi 
şiroiau pe obraji. Am auzit-o spunînd: 

-Să mergem! 

Rosie continua să strige numele lui David şi între timp îl 
îmbrăţişa şi-i trăgea corpul la piept. Dar el nu părea să se 
mai poată mişca cu propriile puteri. 

Charley se apropie de mine şi-mi spuse: 

-Nu e vina ta, bătrine. 

Am încuviințat dînd încet din cap. Ştiam că rostise un 
adevăr. 

-La naiba, asta e prima ta zi de lucru. 

Charley întinse mina spre centura mea şi porni stația 
radio. 

-Să mergem. 

M-am întors către uşa din spatele meu. Şi am ieşit 
afară. 


ZIUA A ŞASEA 
4:12 P.M. 

Sub acoperişul din tablă ondulată aerul era fierbinte şi 
nemişcat. Şirul de maşini se întindea în fața noastră. Am 
auzit zumzetul motorului unei camere video fixată pe 
acoperiş. Probabil că Ricky ne văzuse pe monitoare 
ieşind, în cască auzeam un fişiit electrostatic. Apoi Ricky 
spuse: 

-Ce naiba se întîmplă acolo? 

-Nimic bun, am răspuns. Dincolo de umbră, soarele 
după-amiezei era la fel de strălucitor. 

-Unde sînt ceilalți? întrebă Ricky. Sînteţi bine cu toții? 

-Nu. Nu sîntem bine cu toții. 

-Păi, spuneți-mi... 

-Nu acum. 

Privind lucrurile retrospectiv, toți eram ca anesteziați 
din pricina celor întimplate. Nu am avut nici o reacție în 
afară de încercarea de a ajunge la loc sigur. 

Clădirea laboratoarelor se afla la dreapta noastră, la o 
distanță de circa o sută de metri. Puteam să ajungem la 
uşa centralei electrice cam în treizeci-patruzeci de 
secunde. Am pornit-o într-acolo într-o alergare susținută. 
Ricky continua să trăncănească, dar nu i-am mai 
răspuns. Toţi ne gindeam la acelaşi lucru: într-o jumătate 
de minut aveam să ajungem la uşă şi să scăpăm. 

Dar uitasem de al patrulea roi. 

-Of, dar-ar dracii! exclamă Charley. 

Al patrulea roi ieşi dintr-o parte a clădirii laboratoarelor 
şi se îndreptă spre noi. Ne-am oprit în loc, derutațţi. 

-Ce facem? întrebă Mae. Ne adunăm în turmă? 

-Nu, am spus clătinînd din cap. Am rămas doar trei. 

Grupul nostru era prea puțin numeros ca să mai 
deruteze un animal de pradă. Dar nu-mi venea în minte 
nici o altă strategie. Toate studiile despre relația dintre 
animalele de pradă şi victimele acestora au început să mi 


se deruleze în minte. Acele studii cădeau de acord asupra 
unui aspect. Indiferent că imitai furnicile războinice sau 
leii din Serengeti, studiile confirmau o dinamică 
principală: lăsate de capul lor, animalele de pradă 
ucideau toate victimele, pînă cînd nu mai rămînea nici 
una - în afară de cazul în care victimele reuşeau să-şi 
găsească un refugiu. În viața reală, refugiul putea să fie o 
scorbură de copac, un birlog subteran ori o bulboană 
adîncă într-un rîu. Dacă animalele vinate îşi găseau un 
refugiu, supraviețuiau. Fără refugiu, prădătoarele le 
ucideau pe toate. 

-Cred că am dat de dracu'! spuse Charley. 

Aveam nevoie de un refugiu. Roiul se lăsa asupra 
noastră. Aproape că simțeam înțepături de ace pe piele şi 
gust de cenuşă în gură. Trebuia să găsim un adăpost 
înainte ca roiul să ajungă la noi. M-am întors pe loc, 
căutînd în toate direcțiile, dar nu vedeam nimic, cu 
excepția... 

-Maşinile astea sînt încuiate? 

Am auzit un păcănit în cască, apoi: 

-Nu, n-ar trebui să fie. 

Ne-am întors şi am luat-o la fugă. 


Cea mai apropiată maşină era o berlină Ford albastră. 
Am deschis portiera dinspre volan în timp ce Mae o 
deschidea pe cea din dreapta. Începusem să aud vibrația 
roiului cînd am trîntit portiera, iar Mae a trintit-o pe a cei. 
Charley, ținînd în brațe butelia de Windex, încerca să 
deschidă o portieră din spate, dar era încuiată. Mae se 
răsuci în scaun ca s-o deschidă, dar Charley se întorsese 
deja spre maşina următoare, un Land Cruiser, şi se urcă 
în ea, trîntind portiera. 

-Mamă! E-al dracului de cald! constată el. 

-Ştiu, am admis eu. 

În maşină era cald ca-ntr-o etuvă. Şi eu, şi Mae 
transpiram din abundență. Roiul se apropiase rapid şi 
acum se rotea deasupra parbrizului, pulsînd, mişcîndu-se 


încoace şi-ncolo. 

Prin cască am auzit glasul cuprins de panică al lui 
Ricky: 

-Băieți! Unde sînteți? Băieți? 

-Sîntem în maşini. 

-În care maşini? 

-Ce importanță are, fir-ar al dracului! ţipă Charley, 
exasperat. Sintem în două maşini, Ricky! 

Roiul negru se mutase de la berlina noastră la Toyota, îl 
vedeam cum trece de la un geam la celălalt, încercînd să 
pătrundă înăuntru. Charley rînji către mine prin geam. 

-Nu e ca-n şopron. Maşinile astea sînt etanşe. Aşa că... 
au luat-o-n bot! 

-Şi orificiile de ventilație? am întrebat eu. 

-Eu le-am închis pe ale mele. 

-Dar nu sînt etanşe la aer, aşa-i? 

-Nu, spuse el. Dar trebuie să ajungă sub capotă ca să 
înceapă să pătrundă înăuntru. Sau poate prin portbagaj. 
Şi pariez că bulgărele ăsta biziitor n-o să fie în stare s-o 
găsească şi p-asta. 

În maşina noastră, Mae închidea una după alta fantele 
de aerisire. Deschise torpedoul, se uită înăuntru, îl 
închise la loc. Am întrebat: 

-Ai găsit vreo cheie? 

Ea clătină din cap: nu găsise. 

Prin cască, Ricky spuse: 

-Băieţi? Aveţi oaspeţi noi. 

M-am întors şi am văzut alte două roiuri venind dinspre 
şopron. Au început imediat să se rotească deasupra 
maşinii noastre, în față şi în spate. Aveam senzația că ne 
aflam într-o furtună de nisip. M-am uitat la Mae. Şedea 
nemişcată, cu fața împietrită, şi se uita. 

Cei doi nori nou-apăruți dădură ocol maşinii, după care 
veniră în față. Unul se postase în dreptul geamului lateral 
dinspre Mae. Pulsa, scînteind reflexe argintii. Celălalt se 
alia pe capota maşinii, mişcîndu-se de la mine la Mae şi 
înapoi. Din cînd în cînd se repezea asupra parbrizului şi 


se împrăştia pe suprafața de sticlă. După care se reunea 
şi se retrăgea pe capotă pentru a relua asaltul. 

L-am auzit pe Charley chicotind voios: 

-Încearcă să pătrundă. Ți-am spus eu că n-or să 
reuşească. 

Eu nu eram aşa de sigur. Am observat că la fiecare asalt 
roiul se îndepărta tot mai mult în josul capotei, luiîndu-şi 
un elan mai mare. Curînd avea să ajungă la grilajul din 
fața maşinii. lar dacă începea să inspecteze grilajul, putea 
să găsească o cale de intrare în orificiile de ventilație. Iar 
asta însemna sfirşitul. Mae scotocea în compartimentul 
de scule dintre scaune. Scoase de acolo o rolă de scotch şi 
o cutie cu pungi de plastic pentru sandvişuri. 

-Poate reuşim să astupăm orificiile de ventilaţie. 

Am clătinat din cap. 

-N-are nici un rost. Astea sînt nanoparticule. Sînt destul 
de mici ca să treacă fără probleme printr-o membrană. 

-Vrei să spui că pot să treacă prin plastic? 

-Sau pe lingă el, prin micile crăpături. Nu poţi să lipeşti 
banda aia adezivă în aşa fel încît să le-mpiedici să treacă. 

-Atunci ce facem, stăm aici şi aşteptăm? 

-În esenţă, da? 

-Şi sperăm că n-or să descopere cum să intre. 

-Exact, am spus, încuviințîind din cap. 

Prin cască, l-am auzit pe Bobby Lembeck zicînd: 

-Viîntul a început să sufle din nou. Şase noduri. 

Părea că încearcă să ne încurajeze, dar şase noduri nu 
era nici pe departe o tărie suficientă a vîntului. Roiurile 
din preajma parbrizului se mişcau tară nici o dificultate 
în jurul maşinii. Charley spuse: 

-Jack? Mi-am pierdut biziitoarea. Unde e? 

M-am uitat spre maşina lui Charley şi am văzut că al 
treilea roi se lăsase în jos, la roata din față. Şi acolo se 
rotea în cercuri, intrînd şi ieşind prin găurile din capacul 
de protecție al roții. 

-Îți controlează capacul roții, Charley, am spus. 

-Mmm... 


Părea nemulțumit, şi pe bună dreptate. Dacă roiul 
începea să exploreze cu de-amănuntul maşina, putea să 
descopere din întîmplare o cale de acces. 

-Cred că întrebarea este, spuse el, cît de mare este 
componenta lor de SO, aşa-i? 

-Întocmai, am spus. 

Mae întrebă: 

-Îmi traduci şi mie? 

I-am explicat despre ce era vorba. Roiurile nu aveau un 
lider şi nici o inteligență centralizată. Inteligența lor era 
suma  inteligențelor particulelor componente. Acele 
particule se organizau singure într-un roi, iar tendința lor 
de autoorganizare avea rezultate imprevizibile. N-aveai 
cum să ştii ce-or să facă. Roiurile puteau continua să 
rămînă ineficiente, aşa cum erau acum. La fel de bine 
puteau să găsească o soluție din întîmplare. Sau puteau 
să înceapă să o caute de o manieră organizată. 

Dar n-o făcuseră pînă în momentul acela. 

Îmi simţeam hainele grele din pricina transpiraţiei. 
Sudoarea mi se prelingea de pe nas şi de pe bărbie. Mi- 
am şters fruntea cu dosul palmei. M-am uitat la Mae. Şi 
ea transpira. Ricky spuse: 

-Hei, Jack! 

-Ce e? 

-Julia a sunat acum cîteva minute. S-a externat din 
spital şi... 

-Nu acum, Ricky. 

-Vine aici în seara asta. 

-Vorbim mai tirziu, Ricky. 

-Credeam că vrei să ştii. 

-Dumnezeule! spuse Charley, explodind. Să-i spună 
cineva ticălosului ăsta să tacă naibii din gură. Avem 
treabă! 

Bobby Lembeck spuse: 

-Vîntul are acum opt noduri. Ba nu, scuze... şapte. 

Charley replică: 

-Dumnezeule, suspansul mă ucide! Unde e roiul meu 


acum, Jack? 

-E sub maşină. Nu văd ce face... Nu, stai... A apărut în 
spatele tău, Charley. Se pare că-ţi controlează stopurile. 

-E-nnebunit după maşini, drăgălaşul de el. Ei bine, n- 
are decît să verifice. 

Mă uitam peste umăr la roiul lui Charley, cînd Mae 
spuse: 

-Jack. Priveşte! 


Roiul de lingă fereastra ei se schimbase. Devenise în 
întregime argintiu, scînteind, dar destul de stabil, iar pe 
această suprafață argintie am văzut reflectate capul şi 
umerii lui Mae. Reflexia nu era perfectă, pentru că ochii şi 
gura erau uşor neclare, dar în esenţă era o imagine 
exactă. 

M-am încruntat: 

-E o oglindă... 

-Nu, spuse ea. Nu este. 

Se întoarse cu spatele la fereastră şi se uită la mine. 
Imaginea ei de pe suprafața argintie rămase neschimbată. 
Fața ei continua să privească spre interiorul maşinii. 
Apoi, după cîteva clipe, imaginea tremură, se dizolvă şi se 
reformă ca să arate de data asta spatele capului ei. 

-Ce înseamnă asta? întrebă Mae. 

-Cred că ştiu despre ce e vorba, dar... 

Roiul de pe capotă făcea acelaşi lucru, numai că 
suprafața lui argintie ne arăta pe noi doi stind unul lingă 
celălalt în maşină, arătînd foarte înfricoşați. lar acum era 
limpede pentru mine că roiul nu era o oglindă adevărată. 
Roiul însuşi genera imaginea prin poziționarea precisă a 
particulelor, ceea ce însemna... 

-Veşti proaste, anunță Charley. 

-Ştiu, am spus. Roiurile inovează. 

-Şi crezi că e una din setările prealabile? 

-În esență, da. Presupun că e o imitație. 

Mae clătină din cap fiindcă nu înțelegea. 

-Programul stabileşte în prealabil anumite strategii care 


să ajute la atingerea scopurilor. Strategiile imită ceea ce 
fac în realitate animalele de pradă. Aşa că una din 
strategiile prestabilite este să încremeneşti pe loc şi să 
aştepţi, ca să iei prada prin surprindere. Alta e să 
rătăceşti la întîmplare pînă dai de pradă, după care o 
urmăreşti. A treia este să te camuflezi într-un element din 
mediu, astfel încît să te pierzi în decor. lar a patra este să 
mimezi comportamentul prăzii - să-l imiti. 

-Şi tu crezi că asta e o imitație? întrebă ea. 

-Da, cred că este o formă de imitație. 

-Încearcă să arate ca noi? 

-Da. 

-lar ăsta este un comportament emergent? A evoluat de 
unul singur? 

-Da, am spus. 

-Veşti proaste, zise sumbru Charley. Foarte, foarte 
proaste. 

Stîind în maşină, am început să mă supăr. Fiindcă 
pentru mine această imagine în oglindă însemna că eu nu 
cunoşteam adevărata structură a nanoparticulelor. Mi se 
spusese că exista un strat piezoelectric care reflecta 
lumina. Aşa că nu era surprinzător că, din cînd în cînd, 
roiul avea reflexii argintii în lumina soarelui. Asta nu 
necesita o orientare complicată a particulelor. De fapt, te 
puteai aştepta la genul ăsta de unduire argintie ca efect 
aleatoriu, aşa cum pe autostrăzile foarte aglomerate 
traficul se blochează la un moment dat, după care 
decurge normal. Congestia era provocată de schimbările 
aleatorii de viteză ale unuia sau altuia dintre participanții 
la trafic, dar efectul se transmitea în lanț pe întreaga 
autostradă. Acelaşi lucru era valabil şi pentru roiuri. Un 
efect întîmplător ar fi străbătut roiul ca o undă. Şi asta 
văzusem pină atunci. 

Dar acest comportament reflectorizant era cu totul 
altceva. Roiurile produceau acum imagini colorate şi 
reuşeau să le mențină destul de stabile. Nanoparticulele 
simple care îmi fuseseră arătate nu ar fi fost capabile de o 


asemenea complexitate. Mă îndoiam că puteai să generezi 
un spectru complet pornind de la un strat argintiu. 
Teoretic, era posibil ca argintul să poată fi înclinat cu 
precizie pentru a produce culori prismatice, dar asta 
implica o imensă complexitate a mişcării. 

Era mai logic să presupui că particulele dispuneau de o 
altă metodă pentru crearea culorilor. lar asta însemna că 
nu mi se spusese adevărul nici în privința particulelor. 
Ricky mă mințţise şi de data asta. Aşa că eram supărat. 

Ajunsesem deja la concluzia că ceva era în neregulă cu 
Ricky şi, analizind situația retrospectiv, problema era cu 
mine, nu cu el. Nici după dezastrul din depozit nu 
reuşisem să înțeleg că roiurile evoluau mai repede decît 
capacitatea noastră de a ține pasul cu ele. Ar fi trebuit să- 
mi dau seama cu ce mă confruntam atunci cînd roiurile 
au demonstrat o nouă strategie - facînd ca podeaua să 
devină alunecoasă ca să-şi dezechilibreze prada şi să o 
poată mişca. Printre furnici, asta s-ar fi numit transport 
colectiv. Fenomenul era bine cunoscut. Dar pentru aceste 
roiuri era ceva fără precedent, un comportament nou 
evoluat. Şi totuşi, în acel moment eram prea îngrozit ca 
să-i recunosc adevărata importanţă. lar acum, stind în 
maşină, nu-mi servea la nimic să dau vina pe Ricky, dar 
eram speriat, obosit, şi nu mai gindeam limpede. 

-Jack! 

Mae mă făcu atent şi arătă spre maşina lui Charley. 
Expresia ei era sumbră. 


Roiul din spatele maşinii lui Charley devenise acum un 
curent negru care se curbă la mare înălțime în aer, după 
care dispăru prin fanta dintre plasticul stopului şi 
metalul portbagajului. Am spus prin staţie: 

-Hei, Charley... cred că a descoperit intrarea. 

-Mda, îl văd. Am dat de dracu'! 

Charley se chinuia să ajungă la bancheta din spate. 
Particulele începeau deja să umple interiorul maşinii, 
creînd o ceață cenuşie care se întunecă rapid. Charley 


tuşi. Nu vedeam ce face, pentru că se lăsase sub geam. 
Tuşi din nou. 

-Charley? 

Nu răspunse. Dar îl auzeam înjurînd. 

-Charley, ar fi mai bine să ieşi. 

-Îi termin pe nenorociţii ăştia! 

Şi deodată se auzi un sunet straniu, pe care la început 
nu am reuşit să-l identific. M-am întors spre Mae, care îşi 
apăsa casca de ureche. Era un fisîit ciudat, ritmic. Se 
uită la mine nedumerită. 

-Charley? 

-Îi stropesc pe ticăloşii ăştia mici. Să-i vedem cum se 
descurcă atunci cînd sînt uzi. 

Mae spuse alarmată: 

-Îi stropeşti cu izotopi? 

Charley nu răspunse. Dar o clipă mai tirziu apăru din 
nou la geam, pulverizind în toate direcţiile cu butelia de 
Windex. Lichidul stropea geamul, prelingindu-se apoi în 
jos. Interiorul maşinii devenea tot mai întunecat pe 
măsură ce alte şi alte particule pătrundeau. Curînd nu l- 
am mai putut vedea deloc. Miinile i-au apărut din 
întuneric, apăsîind pe sticla geamului, după care au 
dispărut din nou. Tuşea neîncetat. O tuse uscată. 

-Charley, încearcă să fugi! i-am spus. 

-La dracu'! Ce rost are? 

Bobby Lembeck spuse: 

-Vîntul a ajuns la zece noduri. Fugiţi! 

Zece noduri nu era destul, dar era mai bine decît nimic. 

-Charley? Mă auzi? 

I-am auzit vocea din interiorul negru. 

-Da, OK... caut... nu găsesc... blestemăţia de clanţă, nu 
simt... Unde e nenorocita aia de clanță la maşina... 

Un nou acces de tuse îl întrerupse. 

Prin cască auzeam nişte voci în interiorul laboratorului, 
toate vorbind repede. Ricky spuse: 

-E în Toyota. Unde e clanța la maşina asta? 

-Nu ştiu, răspunse Bobby Lembeck. Nu e maşina mea. 


-A cui e maşina? Vince? 

-Nu, nu, spuse Vince. E a tipului ăla care are probleme 
cu ochii. 

-Care? 

-Inginerul. Ăla care clipeşte tot timpul. 

-David Brooks? 

-Da. A lui e. 

Ricky ne anunţă: 

-Băieţi! Cred că e maşina lui David. 

I-am răspuns: 

-Asta n-o să ne fie de nici... 

Şi deodată m-am întrerupt, pentru că Mae arăta cu 
degetul în spatele maşinii noastre. Prin îmbinarea dintre 
pernă şi spătar, particulele pătrundeau şuierind în 
maşină ca un fum negru. 

M-am uitat mai atent şi am văzut o pătură pe 
canapeaua din spate. Mae a văzut-o şi ea şi s-a aruncat 
în spate, printre scaunele din față. M-a lovit cu piciorul în 
cap, dar a apucat pătura şi a început să o îndese în 
crăpătură. Casca mi-a căzut şi m-am sprijinit de volan în 
încercarea de a ajunge în spate ca să-i dau o mină de 
ajutor. În maşină era mare înghesuială. Am auzit o voce 
firavă dinspre căşti. 

-Haide, spuse Mae. Haide! 

Eram mai solid decît ea. În spate nu era loc şi pentru 
mine. M-am strecurat cu greu pe deasupra scaunului şi 
am apucat de pătură, încercînd s-o ajut în strădaniile ei. 
Am sesizat vag că uşa Toyotei se deschisese şi am zărit 
piciorul lui Charley ieşind din ceața neagră. Îşi încerca 
norocul în afara maşinii. M-am gîndit că poate ar trebui 
să facem şi noi la fel, continuînd să o ajut pe Mae să 
îndese pătura. Pentru că pătura aceea nu era de nici un 
folos, era doar o tactică de întirziere. Simțeam deja că 
particulele treceau direct prin material. Spaţiul maşinii 
continua să se umple, iar aerul devenea tot mai 
întunecat. Am simţit înțepături pe tot corpul. 

-Mae, să fugim. 


Nu mi-a răspuns - continua să îndese pătura în 
crăpături. Probabil că îşi dădea seama că n-o să facem 
nici o ispravă dacă o să ieşim afară. Roiurile aveau să ne 
urmărească, să ne ațină calea, să ne facă să alunecăm şi 
să cădem. lar după aceea aveau să ne omoare prin 
sufocare. Exact cum făcuseră şi cu ceilalți. 

Aerul se  îngroşase. Am început să tuşesc. În 
semiîntuneric continuam să aud o voce firavă dinspre 
căşti. Nu-mi dădeam seama de unde venea. Casca lui 
Mae căzuse şi ea şi aveam impresia că o văzusem pe 
scaunul din față, dar acum se întunecase prea mult şi n- 
o mai vedeam. Ochii mă usturau. Tuşeam întruna. Mae 
tuşea şi ea. Nu ştiam dacă se mai încăpățina să îndese 
pătura aia. Era ca o umbră în ceaţă. 

Durerea intensă m-a făcut să mijesc ochii. Gitul mi se 
îngustase şi aveam o tuse uscată. M-a cuprins din nou 
amețeala. Ştiam că nu putem supraviețui mai mult de un 
minut, poate chiar mai puţin. M-am uitat din nou la Mae, 
dar n-o mai vedeam. O auzeam tuşind. Am fluturat din 
mînă, încercînd să împrăştii ceața ca s-o pot vedea. N-a 
mers. Am fluturat mîna în fața parbrizului şi, preț de o 
clipă, ceața neagră s-a împrăştiat. 

În ciuda accesului de tuse, am văzut laboratorul în 
depărtare. Soarele strălucea. Totul părea normal. Era de- 
a dreptul enervant că totul părea atit de normal şi de 
liniştit în timp ce noi muream tuşind. Nu vedeam ce se 
întimplase cu Charley. Nu era nicăieri în fața mea. De 
fapt - am fluturat din nou mîna - nu vedeam decit... 

Nisipul învolburat. 

Dumnezeule, nisipul învolburat de vînt. 

Vîntul începuse să sufle din nou. 

-Mae. Am tuşit. Mae. Uşa. 

Nu ştiu dacă m-a auzit. Tuşea din greu. Am întins mîna 
spre portieră, bijbiind după clanță. Mă simţeam confuz şi 
dezorientat. Tuşeam fără întrerupere. Am atins ceva 
metalic şi fierbinte şi am tras în jos. 

Portiera s-a deschis lingă mine. Aerul fierbinte al 


deşertului a năvălit înăuntru, tulburind ceața. Vintul 
începuse din nou să sufle, nu încăpea nici o îndoială. 

-Mae! 

Era cuprinsă de o tuse violentă. Poate că nu se mai 
putea mişca. M-am întins spre portiera din dreapta. 
Maneta cutiei de viteză m-a lovit în coaste. Ceaţa devenise 
mai puțin densă acum şi am văzut minerul, l-am răsucit 
şi am împins portiera în afară. Vintul o trînti la loc. M-am 
aplecat şi mai mult, am deschis din nou portiera şi am 
tinut-o deschisă cu mina. 

Vîntul sufla prin maşină. 

Norul negru se risipi în cîteva secunde. Canapeaua din 
spate era tot întunecată. M-am tîrît înainte, ieşind prin 
dreapta, şi am deschis portiera din spate. Am apucat-o pe 
Mae de miini şi am tras-o afară. Amîndoi tuşeam rău. 
Picioarele i s-au înmuiat. l-am luat brațul, l-am petrecut 
peste umerii mei şi am purtat-o spre deşert. 


Nici acum nu ştiu cum am reuşit să ajung la clădirea 
laboratorului.  Roiurile dispăruseră; vintul bătea cu 
putere. 

Mae îmi atîrna ca o piatră de moară pe umeri, cu corpul 
inert şi picioarele tirîindu-se pe nisip. Nu mai aveam nici 
pic de energie. Eram zguduit de o tuse spasmodică, care 
mă forța deseori să mă opresc. Nu-mi puteam recăpăta 
suflul. Eram amețit, dezorientat. Lumina orbitoare a 
soarelui avea o tentă verzuie şi vedeam pete înaintea 
ochilor. Mae tuşea anemic, abia respirîind. Am avut 
presimţirea că n-o să supraviețuiască. M-am tîrît înainte, 
punînd un picior înaintea celuilalt. 

Nu ştiu cum a apărut uşa înaintea mea şi am reuşit s-o 
deschid. Am adus-o pe Mae în camera exterioară neagră. 
În cealaltă parte a sasului, Ricky şi Bobby Lembeck ne 
aşteptau. Strigau ceva, cuprinşi de entuziasm, dar nu-i 
auzeam. Casca mea rămăsese în maşină. 

Uşile sasului se deschiseră şi am băgat-o pe Mae 
înăuntru. Reuşi să rămînă în picioare, cu toate că tuşea o 


făcea să se îndoaie de mijloc. M-am dat la o parte. 
Curentul de aer începu să o curețe. M-am rezemat de 
perete, cu respirația întretăiată, amețit. 

Mi-am zis: “N-am mai trecut o dată prin asta?” 

M-am uitat la ceas. Abia trecuseră trei ore de cînd 
scăpasem ca prin minune de atacul precedent. M-am 
îndoit din mijloc şi m-am sprijinit cu palmele pe 
genunchi. Priveam ţintă la podea şi aşteptam să se 
elibereze sasul. M-am uitat la Ricky şi la Bobby. Tipau, 
arătînd spre ureche. Am clătinat din cap. 

Chiar nu vedeau că nu mai aveam casca? 

Am spus: 

-Unde-i Charley? 

Mi-au răspuns ceva, dar nu-i puteam auzi. 

-A reuşit? Unde-i Charley? 

Am tresărit cînd am auzit un scrişnet electronic şi pe 
urmă, prin intercom, vocea lui Ricky: 

-... nu prea ai ce să faci. 

-E aici? am întrebat. A scăpat? 

-Nu. 

-Unde e? 

-A rămas în maşină, spuse Ricky. N-a reuşit să iasă din 
maşină. Nu ştiai? 

-Am fost ocupat, am explicat. Deci, a rămas acolo? 

-Mda. 

-E mort? 

-Nu, nu. Trăieşte. 

Respiram la fel de greu şi eram la fel de ametit. 

-Ce? 

-E greu să-ți dai seama pe monitorul video, dar se pare 
că trăieşte... 

-Atunci de ce mama dracului nu vă duceți să-l luați de 
acolo? 

Vocea lui Ricky era calmă: 

-N-avem cum, Jack. Trebuie să avem grijă de Mae. 

-Cineva de aici ar putea s-o facă. 

-Nu avem pe cine să trimitem. 


-Eu nu pot să mă duc, am spus. Nu sînt în stare să mă 
mai duc. 

-Bineînțeles că nu, spuse Ricky cu vocea lui voit 
liniştitoare. Voce de cioclu. Toate astea trebuie să fi-fost 
teribil de şocante pentru tine, Jack. Toate întimplările 
prin care ai trecut... 

-Spune-mi... cine se duce după el, Ricky? 

-Ca să fiu sincer, brutal de sincer, spuse Ricky, nu cred 
că mai are vreun rost. A avut o convulsie. Una urită de 
tot. Nu cred că mai are mult de trăit. 

-Nu se duce nimeni? am întrebat. 

-Mă tem că nu mai are rost, Jack. 

În interiorul sasului, Bobby o ajuta pe Mae să iasă şi o 
conducea pe coridor. Ricky stătea acolo şi mă privea prin 
uşile din sticlă. 

-E rîndul tău, Jack. Hai, vino. 

Nu m-am mişcat. Am rămas rezemat de perete. Am 
spus: 

-Cineva trebuie să se ducă după el. 

-Nu în momentul ăsta. Vîntul nu este stabil, Jack. Poate 
să înceteze din nou dintr-o clipă în alta. 

-Dar trăieşte! 

-Nu pentru mult timp. 

-Cineva trebuie să se ducă, am repetat. 

-Jack, ştii la fel de bine ca şi mine cu ce ne confruntăm, 
spuse Ricky. Adoptase acum vocea rațiunii, calmă şi 
logică. Am suferit pierderi teribile. Nu mai putem risca 
viața nimănui. Pînă ajunge cineva la Charley, el va fi 
murit deja. Poate că e mort de pe acum. Hai, intră în sas. 

Îmi evaluam starea fizică, observîndu-mi respiraţia, 
simțindu-mi corpul cuprins de o oboseală cruntă. Nu mă 
puteam întoarce acum. Nu în starea în care mă aflam. 

Aşa că am intrat în sas. 


Cu un zgomot asurzitor, suflantele mi-au lipit părul de 
cap, mi-au făcut hainele să-mi fluture şi au curățat 
particulele negre de pe haine şi de pe piele. Vederea mi s- 


a ameliorat aproape imediat. Şi respiram mai uşor. Acum 
aerul sufla în sus. Am ținut mina întinsă şi am văzut cum 
trece de la negru la cenuşiu, apoi la culoarea normală a 
pielii. 

Acum era rîndul suflantelor laterale. Am tras aer în 
piept. Înţepăturile de pe piele nu mai erau aşa de 
dureroase. Ori îmi amorțiseră simțurile, ori erau 
îndepărtate de pe pielea mea. Mintea mi s-a limpezit un 
pic. Am tras din nou aer în piept. Nu mă simțeam prea 
bine. Dar mă simțeam mai bine. Uşile de sticlă se 
deschiseră. Ricky desfăcu brațele. 

-Jack! Slavă Domnului că eşti teafar! 

Nu i-am răspuns. M-am întors pe loc şi am pornit înapoi 
pe unde venisem. 

-Jack!... 

Uşile de sticlă culisară şi se închiseră cu o bufnitură. 

-Nu-l las acolo, am spus. 

-Şi ce-ai de gînd să faci? Nu poţi să-l cari, e prea greu. 
Ce-ai să faci? 

-Nu ştiu. Dar nu-l las acolo, Ricky. 

Şi am ieşit iar afară. 

Bineînţeles că făceam exact ce dorea Ricky - exact ceea 
ce se aşteptase că am să fac - , dar în momentul acela nu 
mi-am dat seama de asta. Şi chiar dacă mi-ar fi spus 
cineva, nu l-aş fi creditat pe Ricky cu gradul ăsta de 
sofisticare psihologică. Ricky era destul de transparent în 
felul lui de a manipula oamenii. Dar de data asta m-a 
avut. 


ZIUA A ŞASEA 
4:22 P.M. 

Bătea un vînt tăios. Nu se vedea nici urmă de roiuri, aşa 
că am ajuns la şopron fără nici un incident. Lipsa căştii 
m-a scutit de comentariile lui Ricky. 

Portiera din spate a Toyotei era deschisă. L-am găsit pe 
Charley zăcînd nemişcat pe spate. Am observat imediat că 
mai respira încă, chiar dacă firav. Cu efort, am reuşit să-l 
trag şi să-l pun în fund. Se uita la mine cu o privire 
lipsită de expresie. Avea buzele vinete şi pielea de un 
cenuşiu albicios. O lacrimă îi curgea pe obraz. Mişcă 
buzele. 

-Nu încerca să vorbeşti, i-am spus. Păstrează-ți energia. 

Gemiînd, l-am tras spre marginea banchetei, lingă 
portieră, şi i-am adus picioarele în aşa fel încît să stea cu 
fața spre exterior. Charley era un tip solid, înalt de un 
metru optzeci şi cu cel puţin zece kilograme mai greu 
decît mine. Ştiam că nu pot să-l car în spinare pină la 
clădirea laboratorului. Dar în spatele canapelei Toyotei 
am văzut cauciucurile umflate ale unei motociclete de 
teren. M-am gîndit că s-ar putea să ne fie de folos. 

-Charley, mă auzi? 

Un semn din cap aproape imperceptibil. 

-Poți să te ridici în picioare? 

Nimic. Nici o reacție. Nu se uita la mine; privea în gol. 

-Charley, crezi că poți să te ridici în picioare? încuviință 
iar din cap, apoi îşi îndreptă corpul astfel încît alunecă de 
pe canapea şi ajunse cu picioarele pe pămînt. Rămase 
ridicat preţ de o clipă, cu picioarele tremurind, după care 
se prăbuşi peste mine, agățindu-se ca să rămînă în 
picioare. M-am îndoit sub greutatea lui. 

-Bine, Charley... 

L-am aşezat înapoi în maşină, pe prag. 

-Rămii aşa, bine? 

l-am dat drumul şi a rămas nemişcat. Continua să 


privească în gol. 

-Mă întorc imediat. 

M-am dus în spatele Land Cruiser-ului şi am deschis 
portbagajul. Era într-adevăr o motocicletă de teren acolo - 
cea mai curată motocicletă de teren pe care o văzusem 
vreodată. Era protejată cu o husă grea din Mylar. Şi 
fusese spălată şi ştearsă după folosire. M-am gîndit că era 
tipic pentru David - întotdeauna curat şi bine organizat. 

Am scos motocicleta din maşină şi am aşezat-o pe 
pămînt. Nu avea cheia în contact. M-am dus în fața 
maşinii şi am deschis portiera din dreapta. Scaunele din 
față erau curate şi bine aranjate. David avea pe bord un 
blocnotes prins cu ventuză, un locaş pentru celular şi o 
cască telefonică prinsă de un mic cîrlig. Am deschis 
torpedoul şi am remarcat că şi interiorul acestuia era 
bine orînduit. Documentele maşinii erau într-un plic pus 
sub o tăviță de plastic împărțită în compartimente care 
conțineau balsam pentru buze, batiste igienice şi 
leucoplast. Nici o cheie. Apoi am observat că între scaune 
era o cutie pentru CD-uri, iar dedesubt un sertar încuiat. 
Era acelaşi tip de încuietoare ca şi cea de la contact. 
Probabil că se deschidea cu cheia de contact. 

Am lovit sertarul cu podul palmei şi am auzit un 
zăngănit metalic în interior. Putea să fie o cheie mică. 
Cum ar fi o cheie de motocicletă. În orice caz, ceva de 
metal. 

Unde erau cheile lui David? M-am întrebat dacă Vince îi 
luase şi lui David cheile la sosire, aşa cum mi le luase pe 
ale mele. În cazul ăsta, cheile erau în laborator. Asta nu 
mi-ar servi la nimic. 

M-am uitat spre clădirea laboratorului, întrebîndu-mă 
dacă n-ar trebui să mă duc să le iau. Atunci am observat 
că vintul scăzuse în intensitate. Mai era încă un strat de 
nisip ridicat deasupra solului, dar nu mai avea aceeaşi 
vigoare. 

“Grozav”, mi-am spus. “Exact de asta mai aveam 
nevoie!” 


Sub imperiul acestei noi urgențe, am renunțat la 
motocicletă şi la cheia care lipsea. Speram să găsesc ceva 
în depozit cu care să-l pot urni pe Charley înapoi în 
laborator. Nu-mi aminteam de nimic, dar m-am dus 
totuşi în depozit, ca să verific. Am intrat cu precauție, 
fiindcă se auzeau nişte bufnituri puternice. S-a dovedit a 
fi uşa din partea opusă, pe care vintul o închidea şi o 
deschidea succesiv. Cadavrul lui Rosie zăcea chiar lingă 
uşă, luminîndu-se şi întunecindu-se în funcție de uşa 
trintită de vint. Pielea ei se acoperise deja cu pelicula 
aceea lăptoasă pe care o observasem şi pe iepure. Dar nu 
m-am apropiat ca să văd mai bine. Am căutat înfrigurat 
pe rafturi, am deschis dulapul cu materiale sanitare, m- 
am uitat în spatele cutiilor stivuite. Am găsit un mic şasiu 
rulant pentru mobilă, construit din scînduri şi echipat cu 
nişte role mici. Pe nisip, însă, era inutil. 

M-am întors afară sub şopronul din tablă ondulată şi m- 
am grăbit spre Toyota. Nu aveam ce face decit să încerc 
să-l car pe Charley pînă la clădirea laboratoarelor. Poate 
că reuşeam să-l car dacă nu-şi lăsa toată greutatea pe 
mine. M-am gîndit că poate se simțea deja mai bine. 
Poate că-şi mai recăpătase din puteri. 

Dar o privire aruncată spre fața lui mi-a dat de înțeles 
că nu se întremase. Ba chiar părea şi mai slăbit. 

-Fir-ar să fie, Charley, ce mă fac cu tine? 

Nu mi-a răspuns. 

-Nu pot să te car. lar David nu şi-a lăsat cheile în 
maşină, aşa că n-avem noroc... 

M-am oprit. 

Ce s-ar fi întîmplat dacă David s-ar fi pomenit cu 
maşina încuiată pe dinafară? Era inginer, întotdeauna 
lua în calcul o asemenea eventualitate. Chiar dacă era 
puţin probabil să se întimple, David nu ar fi fost niciodată 
prins nepregătit. Nu l-ai fi văzut niciodată făcînd cu mîna 
la maşinile de pe şosea ca să-i întrebe pe şoferi dacă n-au 
vreun umeraş de sîrmă în plus. Nu, nu. 

De bună seamă că David ar fi ascuns o cheie de rezervă. 


Probabil într-una din acele cutii magnetice pentru ehei. 
Am dat să mă culc pe spate ca să mă uit pe sub maşină 
cînd mi-am dat seama că David nu şi-ar fi murdărit în 
ruptul capului hainele numai ca să recupereze o cheie. Ar 
fi ascuns-o inteligent, dar într-un loc accesibil. 

Gindind astfel, am căutat cu degetele de-a lungul barei 
de protecție din față. Nimic. M-am dus la bara din spate 
şi am făcut acelaşi lucru. Nimic. Am căutat pe sub 
pragurile de sub ambele părți ale maşinii. Nimic. Nici o 
cutie magnetică, nici o cheie. Nu-mi venea să cred, aşa că 
m-am lăsat în jos şi m-am uitat sub maşină, să văd dacă 
nu era vreo proptea sau traversă care-mi scăpase cînd 
controlasem cu degetele. 

Nu, nu era nimic. N-am găsit nici o cheie. 

Am clătinat din cap nedumerit. Pentru o cutie 
magnetică, ascunzişul trebuia să fie de oțel. Şi trebuia să 
fie protejat de intemperii. lată de ce aproape toți îşi 
ascundeau cheile în interiorul barelor de protecție. 

David nu procedase astfel. 

Unde mai poate fi ascunsă o cheie? 

Am ocolit din nou maşina, uitîndu-mă la contururile 
metalice line. Mi-am plimbat degetele pe grilajul de 
protecție al radiatorului şi pe sub denivelările plăcilor de 
înmatriculare. 

Nici o cheie. 

Am început să transpir. Nu era doar tensiunea; scăderea 
intensității vîntului devenise sesizabilă. M-am înapoiat la 
Charley, care continua să şadă pe pragul maşinii. 

-Cum te mai simți, Charley? 

Nu-mi răspunse, mulțumindu-se să ridice uşor din 
umeri. l-am scos casca de pe cap şi mi-am pus-o la 
ureche. Am auzii un zgomot electrostatic de fond şi voci 
care vorbeau pe un ton scăzut. Păreau a fi vocile lui Ricky 
şi Bobby şi semăna cu o ceartă. Am tras microfonul 
aproape de buze şi am rostit: 

-Băieți! Vorbiți-mi! 

O pauză. Apoi Bobby, surprins: 


-Jack? 

-Exact... 

-Jack, nu poţi să mai rămii acolo. În ultimele minute 
vintul a scăzut constant în intensitate. Acum are doar 
zece noduri. 

-Bine... 

-Jack, trebuie să te întorci. 

-Nu pot chiar acum. 

-Sub şapte noduri, roiurile se pot deplasa. 

-Bine... 

Ricky interveni şi el: 

-Cum adică “bine”? Dumnezeule, Jack, vii sau nu? 

-Nu pot să-l car pe Charley. 

-Ştiai asta încă de cînd ai plecat. 

-Îhî. 

-Jack. Ce mama naibii faci? 

Am auzit zumzetul camerei video din colțul şopronului. 
M-am uitat peste acoperişul maşinii şi am văzut lentilele 
rotindu-se în timp ce focalizau imaginea pe mine. Toyota 
era o maşină mare, care aproape că-mi bloca vederea 
camerei video. Iar suportul pentru schiuri de deasupra o 
făcea să fie şi mai înaltă. M-am întrebat vag de ce avea 
David un suport pentru schiuri, fiindcă el nu schia 
niciodată. Ura frigul. Probabil că suportul făcea parte din 
dotarea standard a maşinii şi... 

Am tras o înjurătură. Era atît de evident! 

Rămăsese un singur loc unde nu căutasem. Am sărit pe 
pragul maşinii şi m-am uitat la acoperiş. Mi-am plimbat 
degetele peste suportul pentru schiuri şi de-a lungul 
şinelor paralele prinse de acoperiş. Am dat peste o bandă 
neagră lipită de suport. Am dezlipit banda şi am văzut o 
cheie argintie. 

-Jack? Nouă noduri. 

-Bine. 

Am sărit jos şi m-am cățărat pe scaunul şoferului. Am 
introdus cheia în cutia încuiată şi am răsucit-o. Cutia s-a 
deschis şi înăuntru am găsit o cheiță galbenă. 


-Jack? Ce faci? 

M-am dus repede în spatele maşinii. Am băgat cheia 
galbenă în contact. Am încălecat pe motocicletă şi am 
pornit-o. Motorul huruia asurzitor sub acoperişul din 
tablă ondulată. 

-Jack? 

Am coborit din şa şi am dus motocicleta la locul unde se 
afla Charley. Acum urma partea cea mai dificilă. 
Motocicleta nu avea cric. M-am apropiat cît am putut de 
mult de Charley şi am încercat să-l sprijin atît cît să se 
poată urca pe locul din spate, în vreme ce eu şedeam 
călare pe motocicletă şi încercam s-o ţin dreaptă. Din 
fericire, a părut să înțeleagă ce vreau să fac. A reuşit să 
se urce în şa şi i-am spus să se țină de mine. 

-Jack, roiurile au ajuns aici. 

-Unde? 

-Latura sudică. Vin spre tine. 

-Bine. 

Am pornit motorul şi am închis portiera maşinii. După 
care am rămas pe loc. 

-Jack? 

-Ce-a păţit? întrebă Ricky. Ştie ce pericol e. 

-Ştiu, răspunse Bobby. 

-Şi uite-l că stă pe loc. 

Charley mă cuprinse cu mîinile pe după mijloc. Capul 
lui se sprijinea pe umărul meu. Îi auzeam respirația 
aspră. l-am spus: 

-Ţine-te bine, Charley. 

L-am simţit încuviințind din cap. 

-Jack? Ce faci, omule? întrebă Ricky. 

Aproape de urechea mea, cu o voce abia mai ridicată ca 
o şoaptă, Charley spuse: 

-Idiotul dracului! 

-Da, am zis dînd din cap. 

Aşteptam. Am văzut roiurile apărind de după colțul 
clădirii. De data asta erau nouă roiuri şi se îndreptau 
spre mine în formație de V. Era propriul lor 


comportament de turmă. 

“Nouă roiuri!” mi-am spus. “Curind or să fie treizeci de 
roiuri, pe urmă două sute...” 

-Jack, le vezi? întrebă Bobby. 

-Le văd. 

Bineînţeles că le vedeam. 

Şi bineînţeles că erau altfel decît înainte. Acum erau mai 
dense, coloanele fiind mai groase şi mai solide. Roiurile 
astea nu mai cîntăreau un kilogram şi jumătate. Aveam 
senzația că se apropie de cinci sau zece kilograme. Poate 
chiar mai mult. Poate cincisprezece kilograme. Acum 
chiar că aveau o greutate adevărată şi o consistență cît se 
poate de reală. 

Am aşteptat. Am rămas pe loc. O parte detaşată a 
creierului meu se întreba ce or să facă roiurile cînd or să 
ajungă la mine. Or să-mi dea ocol? Oare unele roiuri or să 
rămînă în spate, în aşteptare? Ce puteau ele să înțeleagă 
din motocicleta zgomotoasă? 

Nimic - au venit drept spre mine, aplatizind V-ul în tr-o 
linie, apoi formînd un fel de V inversat. Auzeam vibrația 
lor profundă care, cu atit de multe roiuri, era mult mai 
intensă. 

Coloanele rotitoare ajunseră la douăzeci de metri, apoi la 
zece metri de mine. Mi se părea mie sau se mişcau şi mai 
rapid acum? Am aşteptat pînă au ajuns aproape 
deasupra mea. Am răsucit accelerația şi am țişnit înainte. 
Am trecut direct prin roiul din fruntea formației, trecînd 
prin ceața neagră şi ieşind din nou la lumină, apoi am 
accelerat spre uşa centralei electrice, neîndrăznind să mă 
uit peste umăr. A fost o cursă dementă şi nu a durat decit 
citeva secunde. Cînd am ajuns la uşa centralei, am dat 
drumul motocicletei, mi-am pus umărul sub brațul lui 
Charley şi am parcurs împleticindu-mă ultimii doi paşi 
pină la uşă. 

Roiurile erau încă la vreo cincizeci de metri de uşă cînd 
am reuşit să răsucesc clanța, să trag de uşă şi să-mi 
strecor piciorul în interval, deschizînd-o apoi cu o lovitură 


de picior. Dar cînd am făcut-o, mi-am pierdut echilibrul şi 
amîndoi am căzut prin spațiul uşii pe beton. Lăsată 
liberă, uşa s-a închis la loc, oprindu-se în picioarele 
noastre care rămăseseră afară. Am simţit o durere 
ascuțită în glezne, dar cel mai rău era că uşa rămăsese 
deschisă, ţinută în loc de picioarele noastre. Prin 
deschizătură am văzut cum se apropiau roiurile. 

M-am ridicat şi am tîrît corpul inert al lui Charley în 
interior. Uşa nu s-a închis complet în urma noastră, ci a 
rămas întredeschisă, deşi am tras de ea de cîteva ori. 
Probabil că se strecurase ceva mizerie în balamale. M-am 
dat bătut. Trebuia să ajungem amîndoi în sas. Nu puteam 
fi în siguranță decît în momentul în care prima pereche 
de uşi de sticlă avea să se închidă. 

Gemiînd şi asudînd din greu, l-am împins pe Charley în 
sas. L-am ridicat în capul oaselor, sprijinindu-l de 
suflantele laterale. Picioarele îi trecuseră astfel de uşile de 
sticlă. Şi pentru că doar o singură persoană putea să 
rămînă în sas la un moment dat, am ieşit afară. Şi am 
aşteptat ca uşile să se închidă. 

Dar nu s-au închis. 

Am căutat vreun buton pe peretele lateral, dar n-am 
văzut nimic. Luminile din sas erau aprinse, deci era 
alimentat cu curent electric. Dar uşile nu se închideau. 

Şi ştiam că roiurile se apropie cu repeziciune. 

Bobby Lembeck şi Mae au apărut alergînd în camera de 
dincolo de sas. I-am văzut prin a doua pereche de uşi de 
sticlă. Fluturau braţele, făcînd gesturi largi, vrind parcă 
să-mi dea de înțeles să intru şi eu în sas. Dar asta nu 
avea nici o logică. Prin cască, am spus: 

-Credeam că nu merge decit cu o singură persoană 
înăuntru. 

Ei nu aveau căşti aşa că nu m-au auzit. Dădeau din 
miîini disperaţi - intră, intră. 

Am ridicat două degete, întrebător. 

Au clătinat din capete. Păreau să-mi indice că nu am 
înțeles ceva. 


La picioarele mele am văzut că nanoparticulele 
începuseră să intre în încăpere ca un abur negru. Se 
strecurau pe la marginile uşii de incendiu. Mai aveam la 
dispoziție doar cinci-zece secunde. Am păşit în sas. Bobby 
şi Mae încuviințau dînd din cap. Dar uşile nu se 
închideau. Acum i-am văzut făcînd alte gesturi, de 
ridicare. 

-Vreţi să-l ridic pe Charley? 

Asta voiau. Am clătinat din cap. Charley era prăbuşit în 
fund, inert. M-am uitat înapoi în anticameră şi am văzut 
cum se umple cu particule negre care începeau să 
formeze o ceață cenugşie în aer. Ceaţa cenuşie pătrunsese 
şi în sas. Am simțit înțepături ca de ace pe piele. 

M-am uitat la Bobby şi la Mae, aflați dincolo de uşile de 
sticlă. Ei vedeau ce se întîmplă şi ştiau că rămăseseră 
doar citeva secunde. Făceau din nou nişte gesturi: ridică-l 
pe Charley. M-am aplecat şi l-am apucat de subsuori. Am 
încercat să-l ridic în picioare, dar nici nu s-a clintit din 
loc. 

-Charley, pentru numele lui Dumnezeu, ajută-mă! 

Gemînd, am încercai din nou. Charley s-a proptit în 
picioare şi a împins cu brațele, astfel că am reuşit să-l 
ridic cam o jumătate de metru de la podea. După care a 
alunecat din nou pe podea. 

-Charley, haide, încă o dată... 

Am tras cît de tare am putut, iar de data asta m-a ajutat 
foarte mult şi am reuşit să-i aduc picioarele sub el şi, cu 
un ultim efort, să-l ridic în picioare. Îl ţineam de 
subsuori; eram prinşi într-o îmbrăţişare grotescă, un fel 
de îndrăgostiți nebuni. Răsuflarea lui Charley era hiriită. 
M-am uitat în spate, la uşile de sticlă. 

Uşile nu se închideau. 

Aerul se înnegrea cu fiecare clipă care trecea. M-am 
uitat la Mae şi la Bobby, care erau cuprinşi de disperare, 
țineau ridicate două degete, agitindu-le spre mine. Nu 
pricepeam. 

-Da, sintem doi... 


Ce naiba se-ntîmplase cu blestematele alea de uşi? în 
cele din urmă, Mae s-a aplecat şi, cu gesturi bine 
cumpănite, mi-a arătat cu cîte un deget de la fiecare mină 
spre cei doi pantofi ai ei. Am văzut-o articulînd: “Doi 
pantofi”. Şi arătînd spre Charley. 

-Da, deci, avem doi pantofi. El stă pe doi pantofi. 

Mae clătină din cap. 

Ridică patru degete. 

-Patru pantofi? 

Înțepăturile deveniseră iritante, împiedicîndu-mă să 
gindesc. Am simțit cum mă cuprinde vechea stare de 
confuzie. Creierul mi se lenevea. Ce voia să spună cu 
patru pantofi? începuse să se întunece în sas. Îi vedeam 
cu greu pe Mae şi Bobby. Ei făceau acum alte gesturi, dar 
nu pricepeam. Au început să mi se pară îndepărtați, 
îndepărtați şi lipsiți de însemnătate. lar eu mă simțeam 
fără vlagă şi fără nici o grijă. Doi pantofi, patru pantofi. 

Şi deodată am înțeles. M-am întors cu spatele spre 
Charley, m-am rezemat de el şi i-am spus: 

-Pune-ţi mîinile în jurul gitului meu. 

A făcut ce i-am spus, iar eu l-am apucat de picioare şi l- 
am ridicat de la podea. Instantaneu, uşile s-au închis. 

“Deci asta era!” mi-am zis eu. 

Aeratoarele au început să sufle asupra noastră. Aerul s- 
a limpezit rapid. M-am căznit să-l țin pe Charley ridicat 
pînă cînd am văzut al doilea set de uşi deschizindu-se. 
Mae şi Bobby au pătruns repede în sas. 

lar eu m-am prăbuşit. Cu Charley peste mine. Cred că 
Bobby a fost cel care l-a tras de deasupra mea. Nu sînt 
sigur. Pentru că din momentul ăsta nu-mi mai amintesc 
mare lucru. 


CUIBUL 
ZIUA A ŞASEA 
6:18 P.M. 

M-am trezit în patul meu din modulul rezidențial. 
Aeratoarele huruiau atît de puternic încît ai fi zis că te afli 
pe un aeroport. Cu privirea încețoşată, m-am împleticit 
pînă la uşă. Uşa era încuiată. 

Am început să bat cu pumnii, dar nu mi-a răspuns 
nimeni nici cînd am început să țip. M-am dus la micul 
com puter de pe birou şi l-am pornit. A apărut un meniu 
şi am căutat un fel de intercom. N-am văzut nimic de 
genul ăsta, deşi am cercetat atent interfața. Probabil că 
am declanşat ceva, fiindcă s-a deschis o fereastră pe 
ecran şi a apărut fața zimbitoare a lui Ricky. 

-Aşadar, te-ai trezit. Cum te simţi? 

-Descuie uşa, fir-ar a dracului de uşă! 

-Uşa ta e încuiată? 

-Descui-o cînd îți spun! 

-A fost numai pentru protecţia ta. 

-Ricky, descuie nenorocita aia de uşă! 

-Gata, Jack, e deschisă. 

M-am dus la uşă. Avea dreptate, s-a deschis imediat. M- 
am uitat la broască. Avea un bolț suplimentar, un fel de 
mecanism de blocare cu comandă de la distanţă. Trebuia 
să-mi amintesc să lipesc o bandă adezivă peste el. 

Pe monitor, Ricky îmi spunea: 

-Poate vrei să faci un duş. 

-Da, vreau. De ce e aerul atît de zgomotos? 

-Am dat ventilația la maximum în camera ta, spuse 
Ricky. Pentru eventualitatea că ar mai fi rămas particule. 

Am scotocit în geantă după nişte haine. 

-Unde e duşul? 

-Ai nevoie de ajutor? 

-Nu, nu am nevoie de ajutor. Spune-mi doar unde e 
duşul, dar-ar dracii! 


-Pari supărat. 
-Du-te dracului, Ricky! 


Duşul mi-a făcut bine. Am rămas sub duş vreo douăzeci 
de minute, lăsînd apa fierbinte să curgă pe corpul care 
mă durea. Se părea că aveam o mulțime de vinătăi - pe 
piept, pe coapse dar nu-mi aminteam cum le căpătasem. 

Cînd am ieşit, l-am găsit pe Ricky aşteptindu-mă pe o 
bancă. 

-Jack, sînt foarte îngrijorat. 

-Cum se simte Charley? 

-Pare să fie în regulă. Doarme. 

-I-ai încuiat şi lui camera? 

-Jack, ştiu că ai trecut prin nişte încercări grele şi vreau 
să-ți spun că-ți sîntem cu toţii recunoscători pentru ceea 
ce ai făcut - vreau să spun că firma e recunoscătoare şi... 

-O dau dracului de firmă! 

-Jack, înțeleg că ai motive să fii supărat. 

-Lasă vrăjeala, Ricky. N-am primit nici cel mai mic 
ajutor. Nici de la tine, nici de la nimeni dintre cei de aici. 

-Sînt sigur că ai avut senzația asta... 

-Aşa au stat lucrurile, Ricky. Nici un ajutor înseamnă 
nici un ajutor. 

-Jack, Jack, te rog. Vreau să-ți spun că îmi pare rău 
pentru tot ce s-a întîmplat. Mă simt îngrozitor din pricina 
asta. Serios. Dacă ar exista vreo posibilitate să ne 
întoarcem în timp să schimbăm situația, crede-mă, aş 
face-o. 

M-am uitat la el şi i-am spus: 

-Nu te cred, Ricky. 

Îmi adresă un zîmbet cuceritor: 

-Sper că îţi vei schimba părerea cu timpul. 

-Nu, nu mi-o voi schimba. 

-Ştii că întotdeauna am prețuit prietenia noastră, Jack. 
Întotdeauna a fost pentru mine lucrul cel mai important. 

M-am holbat la el. Ricky nu mă asculta deloc. Pe chipul 
lui rămăsese lipit zimbetul ăla caraghios, “zimbeşte şi 


totul va fi în regulă”. M-am întrebat dacă nu cumva se 
droga, pentru că, fără doar şi poate, se comporta bizar. 

-Ei, mă rog. Trase aer în piept şi schimbă subiectul. 
Vestea bună e că o să vină şi Julia. Ar trebui să ajungă 
aici în seara asta. 

-Aha. Şi de ce vine? 

-Păi, sînt sigur că e îngrijorată din pricina roiurilor 
evadate. 

-Cît de îngrijorată este? am întrebat. Pentru că roiurile 
astea ar fi putut fi distruse cu cîteva săptămîni în urmă, 
cînd s-au manifestat prima oară tendinţele evoluționiste. 
Dar uite că asta nu s-a întîmplat. 

-Da. Mă rog. Adevărul e că atunci nimeni nu a înțeles cu 
adevărat... 

-Ba eu cred că s-a înţeles. 

-Ba nu. 

Reuşi să pară acuzat pe nedrept şi chiar uşor ofensat. 
Dar jocul lui începea să mă obosească. 

-Ricky, am ajuns aici cu un elicopter în care mai erau 
nişte tipi de la PR. Cine i-a înştiințat că aici e o problemă 
de imagine? 

-Nu ştiu nimic despre nici un tip de la PR. 

-Li se spusese să nu se dea jos din elicopter. Că aici este 
periculos. 

-Habar n-am, spuse Ricky clătinînd din cap. Nu ştiu 
despre ce vorbeşti. 

Am ridicat mîinile, exasperat, şi am ieşit din baie. 

-Nu ştiu! protestă Ricky în urina mea. Îţi jur că habar n- 
am de chestia asta! 

După o jumătate de oră, încercînd să dreagă lucrurile, 
Ricky mi-a adus codul lipsă pe care-l cerusem. Era scurt, 
doar o foaie de hirtie. 

-Îmi pare rău pentru chestia asta, a spus el. Mi-a luat 
ceva timp pînă l-am găsit. Acum cîteva zile, Rosie a luat 
un întreg subdirector off-line ca să lucreze pe una din 
secțiuni. Cred că a uitat să-l pună la loc. De-aia nu era în 
directorul principal. 


-Aha. Am aruncat o privire la foaia de hirtie. Şi la ce zici 
că lucra? 

Ricky săltă din umeri: 

-Habar n-am. La unul din celelalte fişiere. 


/*Mod Compstat_do*/ 
Exec (move!dij (Cx1, Cy1, Cz1) )/*init */ 
{dij (x1, y1, z1))/*state */ 
{dikl (x1,y1,z1) (x2,y2,z2)) /*track*/ 
Push (z(i)}} /*store*/ 
React <advan> /*ref state*/ 
B1 {(dx{i, j, k)} {(place(Cj,Hj)} 
B2 {(fx,(a,q); 
Place {z(q)} /*store*/ 
Intent <advan> /*ref intent */ 
Bijk {(dx{i, j, k)¥(place(Cj,Hj)} 
Bx {(fx,(a,q)} 
Load (z(i)! /*store*/ 
Exec (move!0 ij (Cx1, Cy1, Cz1))) 
Exec (pre{0 ij (Hx1, Hy1, Hz1))) 
Exec (post!0 ij (Hx1, Hy1, Hz1))) 
Push {dij (x1,y1,z1)} 
{5ikl (x1,y1,z1) move (x2,y2,z2)) /*track7 
40,1,0,01) 


-Ricky, codul ăsta pare aproape identic cu cel origi nal. 

-Mda, aşa mi se pare şi mie. Schimbările sînt minore. 
Nu ştiu de ce ar fi o chestie aşa de importantă. Săltă din 
umeri. Vreau să spun că, din momentul în care am 
pierdut controlul asupra roiului, codul precis mi se pare 
cam în afara subiectului. Oricum nu-l mai poți schimba. 

-Şi cum se face că ați pierdut controlul? în codul ăsta nu 
e nici un algoritm evoluționist. 

El desfăcu brațele a neputinţă. 

-Jack, dac-am şti asta, am şti totul. N-am mai fi în 
situația asta imposibilă. 

-Dar mie mi s-a cerut să vin aici şi să verific codul pe 


care l-a scris echipa mea, Ricky. Mi s-a spus că agenții îşi 
pierd obiectivul... 

-Aş zice că scăparea de sub controlul radio echivalează 
cu o pierdere a obiectivului. 

-Dar codul nu s-a schimbat. 

-Mda, mă rog, nimeni nu se mai sinchiseşte de codul 
propriu-zis, Jack. E vorba de implicaţiile codului. De 
comportamentul care ia naştere de pe urma codului. Ăsta 
era aspectul în care doream să ne ajuţi, Jack. Pentru că, 
de fapt, e codul tău, nu? 

-Mda, dar roiul e al vostru. 

-Foarte adevărat, Jack. 

Săltă din umeri în felul său autopersiflant şi părăsi 
încăperea. M-am uitat atent la foaia de hirtie şi m-am 
întrebat de ce îmi adusese instrucțiunile tipărite. Asta 
însemna că nu puteam să verific documentul electronic. 
Poate că Ricky încerca să mă mintă şi de data asta. Poate 
că de fapt codul fusese schimbat, dar el nu mi-l arăta. 
Sau poate... 

La naiba cu codul, mi-am zis. Am mototolit foaia de 
hîrtie şi am aruncat-o în coş. Indiferent cum ajungea să 
fie rezolvată problema asta, soluţia nu era în codul de 
computer. Lucrul ăsta mi-era cît se poate de limpede. 

Mae era în laboratorul de biologic, uitindu-se la moni 
tor, cu bărbia sprijinită în palmă. Am întrebat-o: 

-Te simți bine? 

-Da. Zimbi. Dar tu? 

-Doar puţin obosit. Şi mi-a revenit durerea de cap. 

-Şi pe mine m-a durut. Dar cred că mie mi-a provo cat-o 
bacteriofagul ăsta. 

Arătă spre ecranul monitorului. Era o imagine alb-negru 
a unui virus obținută la microscopul electronic. Virusul 
arăta ca un obuz de mortieră - un cap bulbos conic, de 
care era ataşată o coadă mai îngustă. Am întrebat: 

-Ăsta e noul mutant despre care vorbeai mai devreme? 

-Da. Am scos deja din circuit un rezervor. Producția a 
scăzut la doar şaizeci la sută din capacitate. Oricum nu 


mai contează, presupun. 

-Şi ce faci cu rezervorul scos din circuit? 

-Testez reactivii antivirali, spuse ea. Am doar un număr 
limitat de asemenea reactivi aici. Nu sîntem prea bine 
pregătiți să analizăm contaminanții. Protocolul spune să 
scoatem din circuit şi să sterilizăm orice rezervor care nu 
e corespunzător. 

-Şi de ce n-ai făcut asta? 

-Probabil că, pînă la urmă, asta am să fac. Dar, întrucît 
e vorba de un nou mutant, m-am gîndit c-ar fi mai bine 
să încerc să găsesc un antidot. Pentru că or să aibă 
nevoie la viitoarele producții. Vreau să spun că virusul va 
reveni. 

-Vrei să spui că va apărea din nou? Că va reevolua? 

-Da. Poate că va fi mai mult sau mai puţin virulent, dar 
în esenţă va fi acelaşi, Am încuviințat din cap. Cunoşteam 
asta de la lucrul cu algoritmii genetici - programe care 
erau proiectate anume ca să mimeze evoluția. Cei mai 
mulți oameni îşi imaginează că evoluţia este un proces cu 
desfăşurare unică, o confluență de evenimente datorate 
şansei. Dacă plantele n-ar fi început să fabrice oxigen, 
animalele n-ar fi evoluat niciodată. Dacă un asteroid nu 
ar fi şters de pe fala Pămintului dinozaurii, mamiferele n- 
ar fi dobindit niciodată supremaţia. Dacă unii peşti nu ar 
fi ajuns pe uscat, am fi rămas cu toţii în apă şi acum. Şi 
aşa mai departe. 

Toate acestea erau adevărate, dar evoluția mai avea şi o 
altă latură. Anumite forme şi anumite moduri de viață 
continuau să apară iarăşi şi iarăşi. De exemplu, 
parazitismul - un animal trăind pe seama altuia - a 
evoluat independent de multe ori în cursul evoluției. 
Parazitismul constituie o formă de interacțiune stabilă 
între formele de viață, aşa încît a continuat să reapară. 

Un fenomen similar se întîmplă şi cu programele 
genetice. Acestea tind să evolueze spre anumite soluții 
verificate şi confirmate. Referindu-se la această 
caracteristică, programatorii vorbeau despre virfuri pe un 


cimp de oportunități; ei puteau să o modeleze ca pe un 
lanţ muntos tridimensional în culori false. Dar adevărul 
este că evoluţia are şi latura ei stabilă. 

Şi unul dintre lucrurile pe care poţi să te bazezi este că 
orice “supă” bacteriană, în cantitate mare şi la o 
temperatură ridicată, va ajunge să fie contaminată de un 
virus, iar dacă acel virus nu poate să infecteze bacteriile, 
va suferi o mutație pentru a crea o formă care să o poată 
face. Poţi să contezi pe asta aşa cum poți să fii sigur că 
dacă laşi prea mult timp pe masă un castron cu zahăr, 
pînă la urmă o să găseşti furnici în el. 


Ținînd cont că evoluţia este studiată de o sută cincizeci 
de ani, este surprinzător cît de puţine se cunosc despre 
ea. Vechile idei privind supraviețuirea celui mai adaptat 
nu mai sînt la modă de mult. Erau idei prea simpliste. 
Giînditorii secolului al nouăsprezecelea vedeau evoluția ca 
“natura roşie de sînge pe dinți şi gheare”, imaginind o 
lume în care animalele mai puternice le ucideau pe cele 
mai slabe. Ei nu ţineau cont de faptul că animalele mai 
slabe ajungeau inevitabil mai puternice sau că puteau să 
reacționeze altfel. Lucru pe care, desigur, îl făceau 
întotdeauna. 

Noile idei pun accentul pe interacțiunile dintre formele 
aliate într-o evoluţie continuă. Unii oameni vorbesc 
despre evoluţie ca despre o cursă a înarmărilor, înțelegînd 
prin asta o interacțiune care escaladează în mod 
continuu. O plantă atacată de o pestă îşi dezvoltă în 
frunze o substanță pesticidă. Pesta evoluează ca să 
tolereze pesticidul, aşa încît planta îşi dezvoltă un 
pesticid mai puternic. Şi aşa mai departe. 

Alţii vorbesc despre acest model ca despre o co-evoluțţie, 
în care două sau mai multe forme de viață evoluează 
simultan pentru a se tolera reciproc. Astfel, o plantă 
atacată de furnici evoluează aşa încît să tolereze furnicile, 
şi chiar începe să fabrice pe suprafața frunzelor o hrană 
specială pentru ele. În schimb, furnicile rezidente 


protejează planta, înțepind orice animal care încearcă să 
mănînce frunzele. În scurt timp, nici planta, nici specia 
de furnici nu pot supraviețui unele fără altele. 

Acest model este atit de fundamental încît mulți oameni 
îl consideră a fi adevărata esență a evoluţiei. Parazitismul 
şi simbioza constituie adevărata bază a schimbărilor 
evolu ționiste. Aceste procese se află în centrul întregii 
evoluţii şi a fost prezent încă de la bun început. Lynn 
Margulis a devenit celebru demonstrind că bacteriile şi-au 
dezvoltat prima oară nucleele înghițind alte bacterii. 

lar acum, în secolul douăzeci şi unu, era limpede că 
această coevoluție nu este limitată la perechi de vietăţii 
angrenate într-un dans izolat. Existau modele 
coevoluționiste cu trei, zece sau n forme de viață, unde n 
putea lua orice valoare. Un lan de grîu conținea multe 
tipuri de plante, era atacat de multe tipuri de pestă şi îşi 
dezvolta mai multe sisteme de apărare. Plantele concurau 
cu buruienile; pestele concurează cu alte peste; animalele 
mai mari mîncau atît plantele, cît şi pestele. Rezultatul 
acestei interacțiuni complexe era întotdeauna schimbător, 
evolua tot timpul. 

Şi asta era, inerent, imprevizibil. 

Pînă la urmă, acesta era motivul pentru care eram atît 
de supărat pe Ricky. 


El ar fi trebuit să cunoască pericolele atunci cînd a 
constatat că nu mai poate să controleze roiurile. A fost o 
nebunie să stai liniştit şi să le laşi să evolueze de capul 
lor. Ricky era un om inteligent; ştia despre algoritmii 
genetici; cunoştea fundamentul biologic al tendințelor 
curente din programare. Ştia că autoorganizarea era 
inevitabilă. 

Ştia că formele emergente sînt imprevizibile. 

Ştia că evoluţia implica interacțiunea cu n forme. 

Ştia toate astea şi totuşi a făcut-o. 

Ori el, ori Julia. 

M-am dus să văd ce face Charley. Dormea încă în came 


ra lui, trintit pe pat. Bobby Lembeck a apărut prin 
preajmă. 

-De cînd doarme? 

-De cînd v-aţi întors. De vreo trei ore. 

-Crezi c-ar fi bine să-l trezim, să vedem cum se simte? 

-Nu, lasă-l să doarmă. Îi facem un control după masa de 
seară. 

-Cînd o să fie asta? 

-Peste o jumătate de oră, răspunse Bobby rizînd. Eu sînt 
bucătarul. 


Asta mi-a amintit că trebuia să sun acasă în jurul orei 
cinei, aşa că m-am dus în camera mea şi am format 
numărul. 

Mi-a răspuns Ellen. 

-Alo? Cine e la telefon?! 

Părea necăjită. În fundal o auzeam pe Amanda plingînd 
şi pe Eric ţipind la Nicole. Apoi Ellen: “Nicole, nu-i face 
asta fratelui tău!” 

-Bună, Ellen, am spus. 

-Oh, slavă Domnului! replică ea. Trebuie neapărat să 
vorbeşti cu fiica ta. 

-Dar ce s-a întîmplat? 

-O clipă. Nicole, vino să vorbeşti cu taică-tău. 

Îmi dădeam seama că ţinea receptorul întins pentru 
Nicole. A urmat o pauză, apoi: 

-Bună, tată. 

-Ce s-a-ntimplat, Nic? 

-Nimic. Eric este un copil neastîmpărat. 

Foarte la obiect. 

-Nic, vreau să-mi spui ce i-ai tăcut fratelui tău. 

-Tată. 

Cobori vocea pînă aproape de şoaptă. Ştiam că-şi pusese 
mîna căuş deasupra receptorului. 

-Mătuşa Ellen nu prea se poartă frumos. 

-Am auzit asta, spuse Ellen din fundal. Dar cel puţin 
Amanda încetase să plingă; sora mea se dusese la ea şi 


probabil că o luase în brațe. 

-Nicole, tu eşti mai mare. Mă bazez pe tine să mentii 
situația sub control cît sînt plecat. 

-Mă străduiesc, tată. Dar el e un mucos şi-un căcăcios! 

Din fundal: “Ba nu sînt! Să te sparg, căcat de 
nevăstuică!” 

-Tată, vezi şi tu cu cine am de-a face! 

M-am uitat la monitorul din fața mea. Prezenta imagini 
ale deşertului de afară, rotind imaginile primite de la 
toate camerele de securitate. O cameră arăta motocicleta 
pe care o lăsasem culcată pe o parte lingă uşa centralei 
electrice. O altă cameră arăta exteriorul depozitului, cu 
uşa care se închidea şi se deschidea, dezvăluind conturul 
cadavrului lui Rosie dinăuntru. Doi oameni muriseră azi. 
Şi eu văzusem moartea cu ochii. lar acum, familia mea, 
care cu o zi în urmă fusese cel mai important lucru din 
viața mea, părea ceva îndepărtat şi neînsemnat. 

-E foarte simplu, tată, spunea Nicole pe tonul ei cel mai 
rezonabil de persoană matură. Am venit cu mătuşa Ellen 
de la magazin, de unde mi-am luat o bluză foarte drăguță 
pentru spectacol, iar Eric a intrat în camera mea şi mi-a 
răsturnat toate cărțile pe podea. Aşa că i-am spus să le 
ridice. El a refuzat şi mi-a zis cuvîntul ăla urit, aşa că i- 
am tras un şut în fund, nu foarte tare, şi i l-am luat pe 
soldatul Joe şi l-am ascuns. Asta e tot. 

-I l-ai ascuns pe soldatul Joe? 

Soldatul Joe era obiectul cel mai de preț al lui Eric. 
Vorbea cu soldatul Joe. Dormea cu soldatul Joe pe pernă, 
lingă el. 

-I-l dau înapoi, a spus Nicole, cînd o să-mi pună cărțile 
la loc. 

-Nic... 

-Tată, mi-a zis cuvintul ăla urit! 

-Dă-i-l înapoi pe soldatul Joe. 

Ecranul prezenta pe rînd imagini de la diferite camere 
video. Fiecare imagine nu rămiînea pe ecran decit o 
secundă - două. Am aşteptat ca imaginea de la depozit să 


revină. Ceva nu-mi dădea pace în legătură cu ea. Ceva 
mă deranja. 

-Tată, e umilitor! 

-Nic, tu nu eşti mama.. 

-Ei da, ce să spun, iar ca a fost aici timp de vreo cinci 
secunde. 

-A fost acasă? Mama a fost acolo? 

-Şi pe urmă, surpriză mare, a trebuit să plece. Trebuia 
să prindă un avion. 

-Aha. Nicole, trebuie s-o asculți pe Ellen... 

-Tată, ţi-am spus că nu... 

-Pentru că ea răspunde de casă pînă mă întorc. lar dacă 
ca îți spune să faci ceva, tu trebuie s-o asculți. 

-Tată, am sentimentul că e ceva lipsit de logică. (Vocea ei 
de “membru al juriului”.) 

-Ei, draga tatei, asta e. 

-Dar problema mea... 

- Nicole, asta e. Pînă mă întorc. 

-Şi cînd te întorci? 

-Probabil că mîine. 

-Bine. 

-Deci, ne-am înțeles? 

-Da, tată. Probabil că o să fac o depresie nervoasă aici... 

-Atunci îți promit că o să te vizitez la spitalul de nebuni 
imediat ce mă întorc. 

-Foarte amuzant!... 

-Dă-mi-l pe Eric la telefon. 

Am avut o scurtă convorbire cu Eric, care mi-a spus de 
mai multe ori că nu e corect, l-am cerut să pună la loc 
cărțile lui Nicole. A spus că nu le-a răsturnat, că a fost un 
accident. I-am zis că n-are importanță cum au căzut şi să 
le pună la loc. După care am vorbit puțin şi cu Ellen. Am 
încurajat-o cît am putut. 

La un moment dat, în timpul acestei convorbiri, pe 
ecran a apărut din nou imaginea de la camera care arăta 
exteriorul depozitului. Şi am văzut din nou uşa care se 
legăna în balamale şi exteriorul construcției. Din acest 


unghi se vedea că depozitul era uşor supraînălțat. Patru 
trepte de lemn duceau de la uşă la nivelul solului. Dar 
totul arăta normal. Nu ştiam ce anume mă deranjase. 

Şi deodată mi-am dat seama. 

Cadavrul lui David nu mai era acolo. Nu era în cadrul 
uşii. Mai înainte îi văzusem corpul ieşind pe uşă şi 
dispărind din cîmpul vizual, aşa încît trebuia să fie 
undeva pe afară. Ţinînd cont de uşoara suprainălțare, era 
posibil să se fi rostogolit la cîțiva metri față de uşă, dar nu 
mai mult de atît. 

Nu era nici un cadavru acolo. 

Dar poate că mă înşelam. Sau poate că veniseră între 
timp coioţii. În orice caz, imaginea se schimbase acum. Ar 
fi trebuit să aştept trecerea a încă unui ciclu ca s-o văd 
din nou. Am decis să nu mai aştept. Dacă dispăruse 
cadavrul lui David, oricum nu mai puteam face acum 
nimic în privința asta. 


Se făcuse în jur de şapte cînd ne-am aşezat să luăm cina 
în mica bucătărie din modulul rezidențial. Bobby a adus 
farfurii cu ravioli cu sos tomat şi o salată de legume. 
Fusesem “casnic” destulă vreme ca să recunosc mărcile 
de alimente congelate pe care le folosise. 

-Eu cred că ravioli Contadina erau mai bune. 

Bobby ridică din umeri: 

-M-am dus la frigider şi am luat ce-am găsit. 

Mi-era surprinzător de foame. Am lins farfuria. 

-Nu cred c-au fost aşa de rele, a remarcat Bobby. 

Mae a mîncat în linişte, ca de obicei. Lingă ea, Vince 
mînca zgomotos. Ricky şedea de cealaltă parte a mesei, 
departe de mine, şi se uita în farfurie, evitîndu-mi 
privirea. Mie nici că-mi păsa. Nimeni nu voia să discute 
despre Rosie şi David, dar scaunele goale din jurul mesei 
erau destul de grăitoare. Bobby mă întrebă: 

-Aşadar, ai de gînd să ieşi afară în noaptea asta? 

-Da, am spus. Cînd se întunecă? 

-Soarele apune pe la şapte şi douăzeci, zise Bobby. 


Apoi porni un monitor de pe perete. 

-O să-ți dau imediat ora exactă cînd apune. 

-Prin urmare putem ieşi cam la trei ore după asta. 
Undeva după zece. 

-Şi credeţi că o să puteți urmări roiul? 

-Aşa ar trebui. Charley l-a stropit abundent pe unul 
dintre ele. 

-Drept urmare, acum eu strălucesc în întuneric, spuse 
Charley rizind. 

A intrat în cameră şi s-a aşezat la masă. Toată lumea l-a 
întimpinat cu entuziasm. Cel puţin era o senzație plăcută 
să mai avem pe cineva la masă. L-am întrebat cum se 
simte. 

-Bine. Puțin slăbit. Şi am o durere de cap de mă îndoaie. 

-Cunosc. Şi eu. 

-Şi eu la fel, spuse Mae. 

-E mai rea decît durerea de cap pe care mi-o provoacă 
Ricky, spuse Charley, uitindu-se în lungul mesei. Şi 
durează şi mai mult. 

Ricky nu spuse nimic. Îşi văzu de farfurie. 

-Crezi că şmecheriile astea intră în creier? întrebă 
Charley. La urma urmei, sînt nanoparticule. Pot fi 
inhalate, pot traversa bariera sanguino-cerebrală... şi să 
pătrundă în creier? 

Bobby împinse în fața lui Charley o farfurie de paste. El 
începu imediat să macine piper peste mincare. 

-Nu guşti mai întîi? 

-Nu trebuie să te superi, dar sînt sigur că e nevoie. 

După care începu să mănince. 

-Vreau să spun, continuă el, de-aia sînt toți îngrijorați 
de poluarea mediului datorată nanotehnologiei, nu? 
Nanoparticulele sînt destul de mici ca să ajungă în locuri 
pină acum inaccesibile. Pot ajunge la sinapsele dintre 
neuroni. Pot ajunge în citoplasma celulelor cardiace. Pot 
ajunge în nucleele celulelor. Sînt suficient de mici încît să 
ajungă oriunde în interiorul corpului. Aşa că poate sîntem 
infectați, Jack. 


-Nu pari să fii prea îngrijorat din pricina asta, remarcă 
Ricky. 

-Păi, ce-aş mai putea să fac acum? Doar să sper să ţi le 
transmit şi ție, atita tot. Hei, spaghetele astea nu-s chiar 
aşa rele. 

-Ravioli, preciză Bobby. 

-Mă rog. Au nevoie doar de puţin piper. 

Mai măcină puțin piper peste paste. 

-Soarele apune la şapte şi douăzeci şi şapte de minute, 
anunță Bobby citind ora exactă de pe monitor. Apoi 
începu din nou să mănînce, zicînd: Şi nu au nevoie de 
piper. 

-Ba au, ce naiba! 

-Am pus deja piper. 

-Mai trebuie. 

Atunci am spus: 

-Băieți? Lipseşte cineva de la masă? 

-Nu cred, de ce? 

Am arătat spre monitor: 

-Atunci, cine stă acolo în deşert? 

-Fir-ar să fie! spuse Bobby. 

Se ridică brusc de la masă şi ieşi din încăpere. Toţi 
ceilalți au făcut la fel. M-am dus după ei. 

Ricky vorbea în stația radio din mers: 

-Vince, etanşează-ne. Vince? 

-Sîntem etanşați, răspunse Vince. Presiunea este plus 
treizeci şi cinci kilopascali. 

-Atunci de ce nu s-a declanşat alarma? 

-Nu ştiu să-ți spun. Poate că au învățat să treacă şi de 
asta. 

Ne-am dus toți în sala de utilități, unde un uriaş ecran 
cu cristale lichide montat pe perete prezenta imaginile 
surprinse de camerele video de afară. Imagini ale 
deşertului văzut din toate unghiurile. Soarele coborise 
deja sub linia orizontului, dar cerul era de un portocaliu 
intens, care se preschimba apoi în purpuriu şi într-un 
albastru închis. Pe fundalul acestui cer se profila silueta 
unui bărbat tînăr cu părul tuns scurt. Era îmbrăcat în 
blugi şi tricou alb şi arăta ca un surfer. Nu-i vedeam bine 
fața în lumina înşelătoare, dar chiar şi aşa, uitîndu-mă la 
felul cum se mişca, mi s-a părut că avea ceva familiar. 

-Avem reflectoare acolo? întrebă Charley, care îşi luase 
cu el castronul cu paste şi mînca în timp ce se plimba de 
colo-colo. 

-Aprindem luminile, spuse Bobby şi, o clipă mai tirziu, 
tînărul era învăluit într-o lumină orbitoare. Acum îl 
puteam vedea clar... 

Şi deodată mi-am dat seama. Arăta ca tinărul care 
fusese în maşina Juliei în seara trecută, după cină, cînd 
plecase cu maşina, chiar înainte de accident. Acelaşi 
surfer blond care, acum cînd îl vedeam mai bine, semăna 
cu... 

-lisuse, Ricky! spuse Bobby. Arată ca tine. 


-Ai dreptate, remarcă Mae. E Ricky. Pînă şi tricoul... 

Ricky tocmai îşi turna o băutură răcoritoare de la 
automat. Se întoarse spre ecran: 

-Ce tot vorbiți? 

-Seamănă cu tine, spuse Mae. Are chiar tricoul cu 
inscripția “Eu sînt Root” pe piept. 

-Tu n-ai ieşit niciodată din clădire, Ricky, am spus eu. 
Cum se face că ai apărut tu? 

-Să mor dacă ştiu, răspunse Ricky, ridicînd din umeri 
nepăsător. Prea nepăsător? 

Mae spuse: 

-Nu pot să-i disting prea bine fața. Mă refer la trăsături. 

Charley se apropie de cel mai mare dintre ecrane şi se 
uită atent la imagine. 

-Nu poți să-i distingi trăsăturile, zise el, fiindcă nu există 
aşa ceva. 

-Ei, haida-de! 

-Charley, e doar efectul negativ datorat rezoluţiei 
insuficiente, atita tot. 

-Ba nu e, spuse Charley. Nu are nici un fel de trăsătură. 
Măriţi imaginea şi-o să vedeți cu ochii voştri. 

Bobby acţionă nişte comenzi şi imaginea capului blond 
apăru mărită. Figura se mişca încolo şi-ncoace, ieşind şi 
reintrînd în cadru, dar a fost imediat limpede că Charley 
avusese dreptate. Nu existau nici un fel de trăsături. Sub 
părul blond era un petic oval de piele palidă; şi mai erau 
nişte sugestii de nas şi frunte, iar acolo unde ar fi trebuit 
să fie gura era un fel de umflătură. Dar trăsături propriu- 
zise nu existau. 

Era ca şi cum un sculptor ar fi început să cioplească un 
chip şi se oprise din lucru înainte să fi terminat. Era o 
față neterminată. 

Atît doar că sprincenele se mişcau din cînd în cînd. Un 
soi de unduire sau vibrație. Sau poate că era doar o 
iluzie. 

-Ştiţi ia ce ne uităm noi aici, nu? zise Charley pe un ton 
care-i trăda îngrijorarea. Daţi imaginea mai jos. Să vedem 


şi restul corpului. 

Bobby a reglat imaginea şi am văzut pantofii albi de 
sport mişcîndu-se pe suprafața deşertului. Numai că 
pantofii nu atingeau solul, ci păreau să plutească pe 
deasupra. Şi am observat că şi pantofii erau încețoşațţi. 
Aveau ceva ce sugera şireturile şi o dungă acolo unde ar fi 
trebuit să se afle sigla Nike. Dar era mai curînd o schiță 
decît un pantof de sport real. 

-Asta e foarte straniu, spuse Mae. 

-Nu e straniu deloc, o contrazise Charley. Este o 
aproximație calculată pentru densitate. Roiul nu are 
destui agenţi ca să facă nişte pantofi de înaltă rezoluție. 
Prin urmare, aproximează. 

-Sau, am spus, e realizarea cea mai bună posibilă cu 
materialul disponibil. Trebuie să fi generat toate acele 
culori înclinînd suprafețele fotovoltaice la diferite unghiuri 
ca să reflecte lumina. Ca acele cartoane colorate pe care 
mulțimea de spectatori le ridică şi le coboară pe stadioane 
ca să alcătuiască o imagine. 

-Caz în care, remarcă Charley, comportamentul său este 
foarte sofisticat. 

-Mai sofisticat decît am văzut mai devreme, am zis. 

-Of, pentru numele lui Dumnezeu, interveni iritat Ricky. 
Vorbiți de parcă roiul ăsta ar fi Einstein. 

-Evident că nu, spuse Charley. Ţinînd cont că te 
modelează pe tine, cu siguranţă că nu e Einstein. 

-Las-o baltă, Charley. 

-Aş lăsa-o, Ricky, dar eşti atît de ticălos încît mă provoci 
de fiecare dată. 

Bobby interveni: 

-Ce-ar fi să renunțați amindoi? 

Mae se întoarse către mine şi spuse: 

-De ce face roiul treaba asta? Imită prada? 

-În esenţă, da, am spus. 

-Detest să mă gindesc la noi ca la o pradă, spuse Ricky. 

-Vrei să spui, continuă Mae, că a fost programat să imite 
fizic, literalmente, prada? 


-Nu, am spus. Instrucţiunile programului sînt mai 
generale. Ele nu fac decît să ordone agenților să-şi atingă 
scopul. Aşa încît ceea ce vedem noi este o posibilă soluție 
emergentă. Care e mai avansată decit versiunea 
anterioară, înainte, avea dificultăți la alcătuirea unei 
imagini bidimen sionale stabile. Acum modelează în trei 
dimensiuni. 

M-am uitat la programatori. Feţele lor exprimau uimire. 
Ştiau exact cît de mare era progresul pe care îl vedeau cu 
ochii lor. Trecerea la trei dimensiuni însemna că roiul nu 
se mai mulțumea să ne imite înfăţişarea exterioară, ci ne 
imita şi comportamentul. Felul cum mergeam, gesturile... 
Ceea ce presupunea un model intern mult mai complicat. 
Mae spuse: 

-Şi roiul a decis asta de unul singur? 

-Da, am spus. Deşi nu sînt sigur că “a decide” e 
termenul adecvat. Comportamentul emergent este suma 
comportamentelor agenților individuali. Nu există nimeni 
care să “decidă” ceva. Nu există creier şi nici vreo altă 
formă de control superior în roiul acela. 

-O minte colectivă? întrebă Mae. O minte de roi? 

-Într-un fel, am spus. Important este că nu există un 
control centralizat. 

-Dar pare atit de bine controlat, zise ea. Pare a fi un 
organism definit, conştient de ceea ce vrea. 

-Mda, mă rog, şi noi părem, interveni Charley cu un 
hohot de rîs strident. 

Nimeni nu mai rise de gluma lui. 


Dacă priveşti lucrurile din perspectiva asta, o ființă 
omenească este de fapt un roi gigantic. Sau, mai precis, 
este un roi de roiuri, pentru că fiecare organ - sînge, ficat, 
rinichi - este un roi separat. Ceea ce considerăm a fi 
“corp” este de fapt o combinaţie a tuturor acestor roiuri 
organice. 

Credem despre corpurile noastre că sînt solide, dar 
numai pentru că nu putem vedea ce se întîmplă la nivel 


celular. Dacă am putea mări la o scară uriaşă corpul 
omenesc, am vedea că nu e altceva decît o masă 
învolburată de celule şi atomi, grupați laolaltă în roiuri 
mai mici de celule şi atomi. 

Cui îi pasă? Ei bine, s-a dovedit că o mare parte din 
prelucrarea informaţiilor are loc la nivelul organelor. 
Comportamentul uman este determinat în mai multe 
locuri din organism. Controlul comportamentului nostru 
nu este localizat în creier, ci în tot corpul. 

Aşa că se poate argumenta că “inteligența de roi” 
guvernează şi ființele omeneşti. Echilibrul este controlat 
de roiul cerebelului şi arareori ajunge la conştiinţă. Alte 
prelucrări au loc în măduva spinării, în stomac, în 
intestine. O mare parte din procesul vederii are loc în 
globii oculari cu mult înainte de a fi implicat creierul. 

Şi, din acest punct de vedere, o mare parte din 
prelucrarea cerebrală sofisticată are loc şi ea sub nivelul 
conştiinţei. O dovadă simplă în acest sens este evitarea 
obiectelor. Un robot mobil trebuie să dedice o cantitate 
imensă de timp de prelucrare numai pentru a evita 
obstacolele întilnite în cale. Fiinţele omeneşti fac şi ele 
acelaşi lucru, dar niciodată nu sînt conştiente de asta - 
pînă cînd se stinge lu mina. Abia atunci, pe întuneric, 
află ele, în mod dureros, cît de multă prelucrare este 
necesară de fapt pentru a evita nişte obiecte. 

Aşadar, există dovezi că întreaga structură a conştiinţei, 
precum şi senzația de autocontrol şi discernămînt a 
oamenilor nu sînt decît nişte iluzii ale utilizatorilor. Noi 
nu deținem cîtuşi de puţin un control conştient asupra 
noastră înşine. Doar credem că deținem. 

Numai pentru că ființele umane au ajuns să se 
gindească la ele ca la “eu” nu înseamnă că este şi 
adevărat. 

Şi, cel puţin din cîte ştiam, acest blestemat de roi avea 
un fel de conştiinţă rudimentară de sine ca entitate. Sau, 
dacă nu avea, era posibil să aibă foarte curind. 


Urmărind bărbatul fără chip de pe monitor, am observat 
că acum imaginea devenea instabilă. Roiul avea dificultăţi 
să menţină o aparenţă solidă. În schimb fluctua: din cînd 
în cînd, fața şi umerii păreau să se dizolve în praf, apoi 
reapăreau ca obiecte solide. Era ceva straniu de urmărit. 

-Îşi pierde concentrarea? întrebă Bobby. 

-Nu, cred că oboseşte, opină Charley. 

-Vrei să spui că rămîne fără energie. 

-Da, probabil. E nevoie de multă putere suplimentară ca 
să încline toate particulele alea la unghiurile necesare. 

Într-adevăr, roiul revenea la înfăţişarea de nor. 

-Prin urmare, acum funcționează “economic”? 

-Da. Şi sînt sigur că au fost optimizate pentru 
managementul energiei. 

-Sau sînt acum, am spus. 

Se întuneca rapid acum. Portocaliul dispăruse de pe cer. 
Monitorul începea să-şi piardă definiția. 

Roiul se întoarse şi se îndepărtă. 

-Fir-aş al naibii! exclamă Charley. 

Am privit roiul dispărind la orizont. 

-Trei ore, am spus, şi s-a zis cu ele. 

Imediat după masă, Charley s-a dus să se culce. Mai 
dormea în seara aceea, la ora zece, cînd Mae şi cu mine 
ne pregăteam să ieşim din nou. Ne-am pus nişte veste şi 
geci, pentru că afară avea să fie frig. Aveam nevoie de o a 
treia persoană care să meargă cu noi. Ricky a spus că 
trebuia s-o aştepte pe Julia, care urma să sosească cu 
avionul dintr-o clipă în alta. Mie-mi convenea asta, 
pentru că oricum nu-l voiam în echipă. Vince era ascuns 
pe undeva, uitîndu-se la televizor şi bînd bere. Aşa că mai 
rămăsese Bobby. 

La început, Bobby n-a vrut să meargă, dar pînă la urmă 
Mae l-a convins, amenințindu-l că-l va face de ruşine. 
Acum mai rămînea să stabilim cum o să ne deplasăm toți 
trei, dat fiind că era posibil ca roiul să fie ascuns la o 
distanță destul de mare, poate chiar la cîțiva kilometri de 
clădirea în care ne aflam. Pe motocicleta lui David nu 
puteau merge decît două persoane. A reieşit că Vince avea 
un ATVi5 în şopron. M-am dus după el în unitatea 
electrică pentru a-i cere cheia. 

-Nu e nevoie de cheie, mi-a răspuns el. 

Şedea pe canapea şi urmărea Vrei să fii miliardar? L-am 
auzit pe moderator zicînd: “Răspunsul final?” 

-Am spus, cum adică nu e nevoie de cheie? 

-Cheia e în maşină, zise Vince. O ţin mereu acolo. 

-la stai puţin! Vrei să spui că în tot acest timp a existat 
în parcare un vehicul cu cheia în contact? 

-Desigur. 

La televizor, am auzit: “Pentru patru mii de dolari, care 
este cel mai mic stat din Europa?” 

-Şi de ce nu mi-a spus nimeni? am întrebat, simțind că 
mă înfurii. 

Vince ridică din umeri. 

-Păi, n-aveam cum. Nu m-a întrebat nimeni. 


M-am înapoiat grăbit şi furios în unitatea principală: 

-Unde dracu' e Ricky? 

-La telefon, răspunse Bobby. Vorbeşte cu ştăbimea din 
Silicon Valley. 

-Potoleşte-te, interveni Mae. 

-Mă potolesc, am spus. Care telefon? Din unitatea 
principală? 

-Jack. 

Mae mi-a pus mina pe umăr şi m-a oprit. 

-E trecut de zece. Las-o baltă. 

-S-o las baltă? Dar puteam să murim din cauza lui! 

-Iar în momentul ăsta avem treabă. 

M-am uitat la fața ei calmă, la expresia ei neclintită. M- 
am gîndit la gesturile rapide cu care eviscerase iepurele. 

-Ai dreptate, am recunoscut. 

-Bun, zise ea întorcîndu-se într-o parte. Acum cred că, 
de îndată ce facem rost de rucsacuri, putem pleca. 

M-am gindit că exista un motiv pentru care Mae nu 
pierdea niciodată o dispută. M-am dus la vestiar şi am 
scos trei rucsacuri. l-am dat unul lui Bobby şi am spus: 

-Hai să mergem. 


Era o noapte senină, cu cerul plin de stele. Am mers pe 
întuneric spre depozitul care se contura întunecat pe 
cerul negru. Am împins motocicleta şi am înaintat. O 
vreme, nici unul din noi n-a scos nici un cuvint. În cele 
din urmă, Bobby a spus: 

-O să avem nevoie de nişte lanterne. 

-O să avem nevoie de o mulțime de lucruri, spuse Mae. 
Am făcut o listă. 

Am ajuns la depozit şi am deschis uşa. L-am văzut pe 
Bobby rămas în urmă în întuneric. Am intrat şi am bijbiit 
după întrerupător. Am aprins luminile. 

Interiorul depozitului părea să fie aşa cum îl lăsasem. 
Mae îşi desfăcuse fermoarul rucsacului şi începu să se 
plimbe de-a lungul şirului de rafturi. 

-Avem nevoie de lanterne... de fitiluri detonatoare... 


petarde... Oxigen... 

-Oxigen? se miră Bobby. Serios? 

-Dacă locul unde mergem este subteran, da, s-ar 
putea... şi avem nevoie şi de termit. 

-Rosie găsise termitul, am spus eu. Poate că l-a pus jos 
cînd a... Mă duc eu să mă uit. 

M-am dus în încăperea alăturată. Cutia cu tuburi de 
termit zăcea răsturnată pe podea, cu tuburile împrăştiate 
în apropiere. Probabil că Rosie o scăpase din mîna cînd o 
luase la fugă. M-am întrebat dacă-i rămăsese vreunul în 
mînă. M-am uitat înspre cadavrul ei de lingă uşă. 

Cadavrul lui Rosie dispăruse! 

-lisuse! 

Bobby veni în fugă. 

-Ce este? Ce s-a întîmplat? 

Am arătat spre uşă. 

-Rosie a dispărut! 

-Cum adică a dispărut!? 

M-am uitat la el. 

-Adică a dispărut, Bobby. Cadavrul a fost aici mai 
devreme şi acum a dispărut. 

-Cum e posibil? Vreun animal? 

-Nu ştiu. 

M-am dus la locul unde zăcuse cadavrul şi m-am lăsat 
pe vine. Cînd îl văzusem ultima oară, cu cinci-şase ore în 
urmă, cadavrul era acoperit cu o secreție lăptoasă. O 
parte din secreția aceea se răspîndise şi pe podea. Arăta 
exact ca laptele uscat şi îngroşat. În locul unde fusese 
capul, secreția era netedă şi netulburată. Dar în 
apropierea uşii părea să fi fost riciită. Se vedeau nişte 
dungi pe peliculă. 

-Se pare că a fost tîrîtă afară, spuse Bobby. 

-Da. 

M-am uitat mai atent la secreție, căutînd urme de paşi. 
Un singur coiot n-ar fi putut să o tirască, ar fi fost nevoie 
de o întreagă haită ca să o tragă afară pe uşă. Cu 
siguranţă că ar fi lăsat nişte urme. N-am văzut nici una. 


M-am ridicat şi m-am dus la uşă. Bobby stătea lingă 
mine, uitîndu-se afară, în întuneric. 

-Vezi ceva? întrebă el. 

-Nu. 

M-am întors la Mae. Găsise toate obiectele. Găsise şi 
împachetase fitil de magneziu. Avea petarde. Avea 
lanterne cu halogen. Avea şi un fel de lămpaşe care se 
prindeau pe cap cu elastic. Avea binocluri mici şi ochelari 
pentru vizionare pe timp de noapte. Avea şi o stație radio 
de teren. Şi mai găsise şi butelii de oxigen dotate cu măşti 
de gaz din plastic transparent. Am avut un sentiment de 
nelinişte cînd am observat că erau de acelaşi tip ca şi 
măştile pe care le purtau bărbaţii din duba SSVT noaptea 
trecută, în California, atîta doar că nu erau argintii. 

Şi deodată mi-am spus: “A fost chiar noaptea trecută?” 
Aşa era. Abia dacă trecuseră douăzeci şi patru de ore. 

Mi se părea că trecuse o lună. 


Mae repartiză toate obiectele în cele trei rucsacuri. 
Privind-o, mi-am dat seama că era singura dintre noi trei 
care avea realmente experiență de teren. Prin comparaţie 
cu ea, noi eram nişte “şoareci de bibliotecă”, nişte 
teoreticieni. Era surprinzător cît de mult mă bizuiam pe 
ea în momentele acelea. Bobby săltă rucsacul cel mai 
apropiat de el şi gemu: 

-Chiar crezi că avem nevoie de toate chestiile astea, 
Mae? 

-În primul rînd că n-o să-l cari în spinare, avem mijloace 
de transport. lar în al doilea rînd, da, paza bună trece 
primejdia rea. 

-OK, în regulă... dar - o stație radio? 

-Nu ştii niciodată... 

-Pe cine-o să chemi? 

-Adevărul e, Bobby, că dacă se dovedeşte că ai nevoie de 
oricare dintre obiectele astea, atunci chiar că ai nevoie de 
ele. 

-Da, mă rog, dar e... 


Mae ridică al doilea rucsac şi-l aruncă pe umăr cu 
uşurinţă. Se uită la Bobby. 

-Ce ziceai? 

-N-are importanță. 

Am ridicat al treilea rucsac. Nu era aşa de greu. Bobby 
se plingea pentru că era speriat. Este adevărat că butelia 
de oxigen era ceva mai mare şi mai grea decît mi-ar fi 
plăcut, şi nu prea încăpea în rucsac. Dar Mae a insistat 
să avem o rezervă de oxigen. Bobby a întrebat neliniştit: 

-Rezervă de oxigen? Da' cît de mare credeţi voi că este 
ascunzătoarea asta? 

-Habar n-am, spuse Mae. Dar roiurile cele mai recente 
au fost mult mai mari. 

S-a dus la chiuvetă şi a luat de acolo contorul de 
radiaţii. Dar cînd l-a scos din perete, a observat că bateria 
era moartă. A trebuit să căutăm altă baterie, să 
deşurubăm capacul şi să înlocuim bateria. Eram 
îngrijorat că şi bateria cea nouă era consumată. Dacă aşa 
stăteau lucrurile, eram terminați. 

Mae ne-a atras atenţia: 

-Trebuie să avem grijă şi de ochelarii pentru vedere pe 
timp de noapte. Nu ştiu cît de bune sînt bateriile astea 
pentru ce-avem aici. 

Dar contorul începu să ticăie zgomotos. Indicatorul 
bateriei se aprinse. 

-E complet încărcată, spuse ea. O să ţină patru ore. 

-Să mergem, am spus. 

Era ora 10:43 P.M. 


Contorul de radiații a luat-o razna cînd am ajuns la 
Toyota, ticăind atit de rapid încît se auzea ca un sunet 
continuu. Ținind bagheta-detector în mină, Mae se 
îndepărtă de maşină şi porni spre deşert. Se întoarse 
către vest şi ticăiturile se domoliră. Se întoarse spre est şi 
ticăiturile se accelerară din nou. Dar mergînd mai mult 
spre est, aparatul indică o scădere a radiaţiilor. Se 
întoarse spre nord şi clicurile aparatului de veniră mai 


rapide. 

-Spre nord, spuse ea. 

M-am urcat pe motocicletă şi am pornit motorul. 

Bobby scoase de sub şopron ATV-ul, un vehicul cu 
pneuri groase şi ghidon ca de bicicletă. ATV-ul părea 
greoi, dar ştiam că era poate mai potrivit pentru o 
călătorie nocturnă prin deşert. 

Mae se urcă în spatele meu pe motocicletă, se aplecă 
într-o parte ca să ţină detectorul în apropierea solului şi 
spuse: 

-În regulă, să mergem! 

Am pornit la drum prin deşert sub cerul fără nici un 
nor. 


Farul motocicletei se mişca în sus şi-n jos, aruncînd 
umbre pe terenul din față, aşa încît mi-era greu să văd ce 
vine. Deşertul care la lumina zilei părea atît de neted şi de 
lipsit de denivelări, acum scotea la iveală gropile pline cu 
nisip, porțiunile cu bolovani şi albiile adinci de torente 
care apăreau pe neaşteptate. A trebuit să mă concentrez 
la maxi mum ca să mențin motocicleta în poziție cît de cît 
verticală, mai ales că Mae striga întruna: “La stinga... 
acum la dreapta... acum la dreapta... OK, prea mult, la 
stinga...” Uneori eram nevoiți să parcurgem un cerc 
complet pînă cînd era sigură încotro trebuie să o luăm. 

Dacă cineva ar fi mers pe urmele noastre în timpul zilei, 
şi-ar fi spus că motociclistul trebuie să fie beat judecînd 
după cîte coluri şi ocoluri făcusem. Motocicleta făcu un 
salt şi se clătină pe o porțiune denivelată. Ajunsesem deja 
la cîțiva kilometri de laborator şi începusem să-mi fac 
griji. Auzeam ticăitul contorului, care devenea din ce în ce 
mai rar. Era tot mai greu de distins urma lăsată de roi de 
radiația de fond. Nu înțelegeam de ce se întîmplă aşa 
ceva, dar nu încăpea nici o îndoială în privința asta. Dacă 
nu găseam în scurt timp ascunzişul roiului, însemna că 
pierdusem urma. 

Şi Mae era îngrijorată. Se apleca tot mai aproape de sol, 


agățată cu o mină de mijlocul meu, iar cu cealaltă ținînd 
detectorul. Şi a trebuit să micşorez viteza fiindcă urma 
devenise foarte slabă. La un moment dat am pierdut 
urma, am găsit-o, apoi a dispărut din nou. Sub bolta 
neagră şi înstelată, am făcut cale întoarsă, ne-am învârtit 
în cerc. M-am surprins la un moment dat că îmi țin 
respirația. 

Şi în final am ajuns să mă învirtesc de mai multe ori în 
acelaşi loc, încercînd să nu mă las cuprins de disperare. 
Am parcurs cercul de trei ori, apoi de patru, dar fără nici 
un folos: contorul din mîna lui Mae ticăia la întîmplare. Şi 
deodată ne-am dat seama că pierdusem într-adevăr 
urma. 

Ajunsesem în pustietatea asta şi ne învîrteam în cerc. 

Pierdusem urma. 


Epuizarea m-a cuprins brusc şi temeinic. Ziua-ntreagă 
adrenalina mă menținuse în stare de funcționare, iar 
acum, cînd mă simțeam în cele din urmă înfrînt, o 
oboseală profundă s-a revărsat peste mine. Mi-am simţit 
pleoapele ca de plumb. Aveam senzația că aş putea 
adormi stînd pe şaua motocicletei. 

În spatele meu, Mae îşi îndreptă spatele şi-mi spuse: 

-Nu-ţi face griji, OK? 

-Cum aşa? am întrebat eu, obosit. Planul meu a fost un 
eşec total, Mae. 

-Poate că nu încă. 

Bobby se apropie de noi: 

-V-aţi uitat şi în spatele vostru? întrebă el. 

-De ce? 

-ia uitați-vă să vedeţi cît de mult am mers. 

M-am uitat peste umăr. Am văzut spre sud, luminile 
strălucitoare ale fabricii, surprinzător de aproape. Să fi 
fost la vreo doi-trei kilometri. Probabil că parcursesem un 
semicerc larg, revenind în cele din urmă spre punctul din 
care plecaserăm. 

-Asta chiar că e ciudat. 


Mae se dădu jos de pe motocicletă şi se duse în fața 
farului. Se uita la afişajul cu cristale lichide al contorului. 
Am auzit-o mormăind: 

-Hmmm. 

Bobby întrebă, cu speranţă în glas: 

-Ce părere ai, Mae? Ne-ntoarcem? 

-Nu, spuse Mae. Nu ne-ntoarcem deloc. Ia priviți aici. 

Bobby se apropie şi amindoi ne-am uitat la afişaj. Arăta 
un grafic al intensității radiaţiei, scăzind progresiv pînă în 
final, cînd scăderea era bruscă. Bobby se încruntă: 

-Şi ce înseamnă asta? 

-Distribuția în timp a valorilor din seara asta, spuse ea. 
Aparatul ne arată că, din momentul în care am început 
măsurătoarea, intensitatea radiației a scăzut aritmetic - e 
o descreştere liniară, ca o scară, vedeți? Şi a rămas 
aritmetică pînă acum circa un minut, cînd descreşterea a 
devenit subit exponențială. Pur şi simplu a scăzut la zero. 

-Deci? Bobby era nedumerit. Ce înseamnă asta? Nu 
pricep. 

-Eu da. 

Se întoarse spre mine şi se urcă pe motocicletă. 

-Cred că ştiu ce s-a întîmplat. Mergi înainte - încet. 

Am schimbat viteza şi am pornit înainte. Lumina farului 
a făcut să se vadă un uşor urcuş în deşert, cactuşi pitici 
în față... 

-Nu, mai încet, Jack. 

Am încetinit. Acum mergeam, practic, la pas. Am căscat. 
N-avea nici un rost să-i pun întrebări. Era foarte 
concentrată. lar eu eram obosit şi înfrint. Am urcat panta 
pînă cînd deşertul a devenit iar orizontal, după care 
motocicleta a început să se încline în față... 

-Opreşte! 

Am oprit. 

Drept în fața noastră, platoul deşertic se termina brusc. 
Am văzut întuneric în față. 

-E o faleză? 

-Nu, doar o creastă înaltă. 


Am deplasat motocicleta în față. Terenul cobora fără 
doar şi poate. Curînd am ajuns la margine şi am putut să 
mă orientez. Ne aflam pe culmea unei creste, care era de 
fapt peretele abrupt al unei albii de rîu foarte late. Chiar 
mai jos de mine am văzut nişte pietre de rîu netede, iar 
din loc în loc, bolovani mai mari şi tufişuri răzlețe care se 
întindeau pe o distanță de vreo cincizeci de metri, pînă la 
malul celălalt al albiei. Dincolo de malul îndepărtat, 
deşertul îşi recăpăta aspectul obişnuit, neted. 

-Acum am înțeles, am spus. Roiul a făcut un salt. 

-Da, spuse Mae. A zburat prin aer, iar noi i-am pierdut 
urma. 

-Dar atunci înseamnă că a aterizat undeva, jos, spuse 
Bobby arătînd către albia rîului. 

-Poate că da, am spus. Sau poate că nu. 

Mă gindeam că ne-ar fi luat cîteva minute bune ca să 
găsim o cale sigură să coborim pînă acolo. Apoi aveam să 
petrecem mult timp căutînd printre tufişurile şi bolovanii 
din albie înainte de a găsi din nou urma. Putea să dureze 
ore întregi. Era posibil să n-o găsim deloc. Din poziția în 
care ne aflam, am văzut imensitatea descurajantă a 
deşertului care se întindea în fața noastră. Am spus: 

-Roiul ar fi putut să aterizeze pe fundul albiei. Sau poate 
că s-a lăsat jos pe malul celălalt. Sau e posibil să fi mers 
citeva sute de metri mai încolo. 

Mae nu se lăsă descurajată: 

-Bobby, tu rămii aici, spuse ea. Vei marca poziția din 
care roiul a făcut saltul. Jack şi cu mine vom găsi o cale 
să coborim, să ieşim pe malul celălalt şi pe urmă să 
mergem în linie dreaptă pe direcția est-vest pînă cînd 
dăm din nou de urmă. Mai devreme sau mai tîrziu, o vom 
găsi. 

-Bine, încuviință Bobby. Am înţeles. 

-În regulă, am spus. 

În definitiv, n-aveam nimic de pierdut dacă o făceam. 
Dar credeam foarte puţin în reuşita acestei acțiuni. 

Bobby se aplecă înainte şi zise: 


-Ce-a fost asta? 

-Ce? 

-Un animal. Am văzut nişte ochi lucind. 

-Unde? 

-În tufişul ăla de colo. 

A arătat spre mijlocul albiei. M-am uitat într-acolo. 
Amiîndoi aveam farurile îndreptate în josul malului. Deşi 
porțiunea luminată era destul de largă, n-am văzut nici 
un animal. 

-Uite colo! spuse Mae. 

-Nu văd nimic. 

Ea arătă cu degetul: 

-Acum s-a dus după tufişul ăla de ienupăr. Vezi tufişul 
care arată ca o piramidă? Cu nişte crengi uscate pe 
margini? 

-Îl văd, dar... 

Nu vedeam nici un animal. 

-Se mişcă de la stinga la dreapta. Aşteaptă puţin şi o să 
apară din nou. 

Am aşteptat şi deodată am văzut doi ochi de un verde 
strălucitor, ca nişte pete luminoase. Aproape de pămînt, 
mişcindu-se spre dreapta. Am văzut şi o străfulgerare 
albă. Şi aproape imediat mi-am dat seama că ceva era în 
neregulă. La fel şi-a dat seama şi Bobby, care îşi suci 
ghidonul, mutînd fasciculul farului direct asupra locului 
cu pricina. Duse binoclul la ochi. 

-Ăla nu e un animal... spuse el. 

Am văzut mişcîndu-se printre tufişuri mai mult alb - alb 
ca de piele. Dar vedeam numai frînturi. Şi deodată am 
văzut o dungă albă pe care am identificat-o cu stupoare 
ca fiind o mînă de om tirîndu-se pe pămînt. O mînă cu 
degetele răsfirate. 

-Dumnezeule! spuse Bobby uitindu-se prin binoclu. 

-Ce? Ce este? 

-E un cadavru care este tirit, spuse el. Apoi, cu o voce 
ciudată, adăugă: E Rosie! 


ZIUA A ŞASEA 

10:58 P.M. 

Am pornit motocicleta şi, cu Mae în spatele meu, am 
mers de-a lungul malului pînă cînd am găsit o porţiune 
care cobora în pantă mai lină spre albie. Bobby a rămas 
pe loc, ţinînd sub supraveghere cadavrul lui Rosie. În 
citeva momente am traversat albia spre celălalt mal şi 
făceam cale întoarsă spre locul luminat de farul lui 
Bobby. 

Mae spuse: 

-Să mergem mai încet, Jack. 

Aşa că am încetinit, aplecindu-mă peste ghidon şi 
încercînd să văd terenul din fața mea. Deodată, contorul 
de radiații începu din nou să țăcănească. 

-Semn bun, am zis. 

Am mers mai departe pină am ajuns în dreptul lui 
Bobby, aflat mai sus de noi, pe creastă. Farul lui arunca 
o lumină slabă pe terenul din jurul nostru, parc-am fi fost 
luminați de lună. l-am făcut semn cu mîna să coboare. 
Şi-a întors vehiculul şi s-a îndreptat spre vest. Fără 
lumina lui, terenul deveni dintr-o dată mai întunecat şi 
mai misterios. 

Şi-atunci am văzut-o pe Rosie Castro. 


Rosie stătea întinsă pe spate, cu capul lăsat în jos în aşa 
fel încît părea că se uită în spate, direct spre mine, cu 
ochii măriţi, cu brațul întins spre mine şi cu palma palidă 
deschisă. Pe fața ei se întipărise o expresie de implorare - 
sau de groază. Rigiditatea cadaverică se instalase şi 
corpul ei tresărea țeapăn cînd trecea peste tufişurile joase 
şi peste cactugşii deşertului. 

Era tirîtă - dar nu se vedea nici un animal care s-o 
tirască. 

-Cred c-ar trebui să stingi farul, spuse Mae. 

-Dar nu văd ce o tirăşte... şi parc-ar fi o umbră sub ea... 


-Aia nu e o umbră, spuse Mae. Sint particulele. 

-Ele o tirăsc? 

Ea încuviință din cap. 

-Stinge farul. 

Am stins lumina. Am rămas pe întuneric. Am spus: 

-Credeam că roiurile nu-şi pot menţine energia mai mult 
de trei ore. 

-Asta a spus Ricky. 

-Iar m-a mințit? 

-Sau au depăşit această limitare în natură. 

Implicaţiile erau neliniştitoare. Dacă roiurile puteau 
acum să-şi păstreze energia şi pe timp de noapte, atunci 
s-ar putea să fie active cînd ajungeam la ascunzătoarea 
lor. Eu îmi făcusem socoteala că o să le găsesc prăbuşite, 
cu particulele împrăştiate la sol. Ca să spun aşa, 
intenționam să le omor în somn. Dar acum se părea că 
roiurile nu aveau somn. 

Stăteam acolo, în aerul răcoros, reflectind asupra 
situaţiei. În cele din urmă, Mae spuse: 

-Nu cumva  roiurile astea sînt modelate după 
comportamentul insectelor? 

-Nu tocmai, am replicat. Modelul folosit în programare a 
fost cel al interacțiunii dintre animalul de pradă şi pradă. 
Întrucît roiul este o populaţie de particule care 
interacționează, într-o anumită măsură se va comporta ca 
orice populație alcătuită din particule care 
interacționează, cum ar fi insectele. De ce? 

-Insectele pot pune în aplicare planuri care durează mai 
mult decît intervalul de timp al unei singure generaţii. Ele 
pot construi cuiburi a căror definitivare necesită mai 
multe generații. Aşa este? 

-Aşa cred... 

-Atunci poate că un roi a cărat cadavrul o vreme, după 
care a venit altul şi a continuat operațiunea. Poate că 
pînă acum au participat trei sau patru roiuri. În felul 
ăsta, nici unul dintre ele n-a trebuit să acţioneze trei ore 
din noapte. 


Implicaţiile acestei supoziții îmi displăceau la fel de 
mult. 

-Asta ar însemna că roiurile lucrează împreună, am 
conchis. Ar însemna că sînt coordonate. 

-Pînă acum a fost limpede că sînt. 

-Numai că asta nu e posibil, i-am spus. Pentru că nu au 
capacitatea de semnalizare. 

-N-a fost posibil cu cîteva generații în urmă, zise Mae. 
Dar acum este. Mai ţii minte formaţia în V care te-a 
atacat? Alea erau coordonate. 

Avea dreptate. Numai că eu nu-mi dădusem seama în 
momentul acela. Stind acolo în deşert, m-am întrebat de 
cite alte lucruri nu-mi dădusem seama. Am mijit ochii 
încercînd să văd în fața mea, în întuneric. 

-Unde o duc? am întrebat. 

Mae îmi desfăcu rucsacul şi scoase ochelarii pentru 
vedere nocturnă. 

-la încearcă-i. 

Mă pregăteam să o ajut să şi-i scoată pe-ai ei, dar ea îşi 
dăduse jos rucsacul, îl desfăcuse şi îşi luase ochelarii. 
Mişcările ei erau iuți şi sigure. 

Mi-am pus dispozitivul pe cap, am reglat cureaua de 
prindere şi am coborit lentilele peste ochi. Erau nişte 
ochelari de ultimă generaţie, care prezentau imaginile 
într-o culoare estompată. Aproape imediat am văzut-o pe 
Rosie în deşert. Corpul ei dispărea în spatele tufişului pe 
cînd era purtată tot mai departe. 

-Bun, şi unde o duc? am întrebat din nou. 

Chiar în timp ce vorbeam, am ridicat capul şi am văzut 
unde o duceau. 


De la distanță părea ca o formaţiune naturală - o movilă 
din pămînt închis la culoare, lată de aproape cinci metri 
şi înaltă de circa doi metri. Eroziunea săpase nişte 
crăpături verticale adinci, aşa încît movila semăna puțin 
cu o uriaşă cutie de viteze răsturnată pe o parte. O puteai 
lua cu uşurinţă drept o formă de relief naturală. 


Numai că nu era naturală. Nu eroziunea produsese 
aspectul sculptat. Dimpotrivă, aveam în fața ochilor o 
construcție artificială, similară cu cuiburile construite de 
termitele africane şi de alte insecte sociale. 

Purtînd şi ea ochelarii pentru vedere nocturnă, Mae a 
privit un timp în tăcere, apoi a întrebat: 

-Ai de gind să-mi spui că ăsta e produsul unui 
comportament autoorganizat? Că acest comportament 
care a dus la construirea cuibului a apărut aşa, din 
senin? 

-La drept vorbind, da. Exact aşa s-a întîmplat. 

-Greu de crezut. 

-Ştiu. 

Mae era un bun biolog, dar un biolog specializat în 
primate. Era obişnuită cu studierea unor populații puțin 
numeroase de animale foarte inteligente, care aveau 
ierarhii bazate pe dominație şi lideri de grup. Înţelegea 
compor tamentul complex ca fiind rezultatul unei 
inteligențe complexe. Şi îi venea greu să înțeleagă forța 
uriaşă a comportamentului autoorganizat în cadrul unei 
populații foarte numeroase de animale proaste. 

În orice caz, asta era o profundă prejudecată umană. 
Oamenii se aşteaptă să găsească o comandă centralizată 
în orice formă de organizare. Statele au guverne. 
Corporaţiile au patroni. Şcolile au directori. Armatele au 
generali. Fiinţele omeneşti tind să creadă că, fără o 
comandă centralizată, haosul ar pune stăpinire pe 
organizația respectivă şi nimic important nu s-ar mai 
putea realiza. 

Din această perspectivă, era greu să crezi că nişte 
creaturi extrem de stupide, avînd creierul mai mic decît 
un virf de ac, ar fi capabile să construiască nişte proiecte 
mai complicate decit orice proiect uman. Dar, în realitate, 
ele sînt în stare. 

Termitele africane constituie un exemplu clasic. Aceste 
insecte îşi construiesc nişte movile din pămînt ca nişte 
castele, cu un diametru de treizeci de metri şi nişte 


turnuri care se înalță pînă la şase metri. Pentru a aprecia 
cum se cuvine această ispravă, trebuie să-ți imaginezi că 
dacă termitele ar fi la fel de mari ca oamenii, atunci 
aceste movile ar fi nişte zgirie-nori înalți de peste un 
kilometru şi jumătate şi cu un diametru de vreo opt 
kilometri. Şi, ca orice zgîrie-nori, această movilă are o 
arhitectură internă complexă, care îi permite să asigure 
aer curat, să îndepărteze surplusul de CO9 şi de căldură, 
şi aşa mai departe. În interiorul structurii sînt grădini 
pentru creşterea alimentelor, reşedințe pentru familia 
regală şi spaţiu de locuit pentru o populaţie de pînă la 
două milioane de termite. Nu există două movile identice; 
fiecare este construită individual, în aşa fel încît să se 
conformeze necesităților şi să valorifice avantajele unei 
anumite amplasări. 

Toate acestea sînt realizate fără aportul vreunui arhitect, 
al unui maistru sau al vreunei autorități centrale. După 
cum nici planul construcției nu e codificat în genele 
termitelor. În schimb, aceste creații imense sînt rezultatul 
unor reguli relativ simple pe care fiecare termită le 
respectă în relația cu celelalte. (Reguli ca: “Dacă miroşi că 
o altă termită a fost aici, pune un grăunte de pămînt în 
acest loc.”) Şi cu toate acestea rezultatul este, după cum 
se poate demonstra, mai complex decit orice creaţie 
umană. 

Acum noi ne uitam la o nouă construcție realizată de o 
nouă creatură şi era din nou greu de conceput cum a fost 
posibil. Cum poate un roi să construiască o movilă? Dar 
începeam să-mi dau seama că aici, în deşert, nu avea nici 
un rost să te întrebi cum anume s-a întîmplat ceva. 
Roiurile se schimbau cu repeziciune, aproape de la un 
minut la altul. Impulsul natural al omului de a găsi 
explicații era o pierdere de timp. Pină cînd găseai 
explicația, lucrurile se schimbau. 

Bobby ambreie motorul ATV-ului şi stinse farul. Stăteam 
cu toții sub cerul înstelat. Bobby întrebă: 

-Şi acum ce facem? 


-O urmărim pe Rosie, am spus. 

-Se pare că Rosie o să ajungă în movila aia, spuse el. 
Vrei să spui că o să mergem acolo? 

-Da. 


La sugestia lui Mae, am parcurs pe jos restul drumului. 
Cu rucsacurile în spinare, ne-a luat aproape zece minute 
ca să ajungem în apropierea movilei. Ne-am oprit la vreo 
cincisprezece metri depărtare. În aer plutea un miros 
gretos, o miasmă respingătoare de materie organică 
descompusă. Era atit de puternică încît mi-a întors 
stomacul pe dos. În afară de asta, o lumină verzuie slabă 
părea să emane din interiorul movilei. 

Bobby şopti: 

-Chiar vreți să intrați acolo? 

-Încă nu, şopti Mae. 

Arătă cu degetul într-o parte a movilei. Cadavrul lui 
Rosie urca panta acesteia. Cind a ajuns la buza 
craterului, picioarele ei rigide au rămas o clipă ridicate în 
aer. Apoi corpul ei s-a rostogolit şi a căzut în interior. Dar 
s-a oprit înainte de a dispărea complet. Preţ de cîteva 
secunde, capul i-a rămas deasupra marginii, iar brațul 
părea întins după aer. Apoi alunecă încet şi dispăru. 
Bobby se cutremură. Mae spuse în şoaptă: 

-OK. Să mergem! 

O luă înainte, în maniera ei obişnuită, fără să scoată 
nici un zgomot. Mergînd în urma ei, încercam să mă 
deplasez cît mai liniştit. În schimb, paşii lui Bobby pe 
nisip făceau un zgomot cumplit. Mae se opri şi îi aruncă o 
privire severă. 

Bobby ridică mîinile ca şi cum ar fi vrut să spună: “Ce 
pot să fac?” 

Mae îi şopti: 

-Fii atent unde pui piciorul. 

-Păi sînt, răspunse el, tot în şoaptă. 

-Ba nu eşti. 

-E-ntuneric, nu văd nimic. 


-Dacă te strădui eşti, o să vezi. 

Nu-mi aminteam s-o mai fi văzut pe Mae iritată pînă 
atunci, dar acum toți eram tensionați. lar duhoarea era 
îngrozitoare. Mae se întoarse şi porni din nou fără 
zgomot. Bobby o urmă, aproape la fel de gălăgios ca şi 
înainte. Am mai făcut doar cîțiva paşi pînă cînd Mae s-a 
întors spre el, a ridicat mîna şi i-a făcut semn să rămînă 
pe loc. El a clătinat din cap în semn de refuz. Era limpede 
că nu voia să rămînă singur. 

Ea îl apucă de umăr şi, arătînd cu un gest ferm spre 
pămînt, îi spuse: 

-Rămii aici! 

-Nu... 

Mae continuă în şoaptă: 

-O să ne omori pe toți. 

El îi răspunse, tot în şoaptă: 

-Promit că nu mai fac. 

Ea clătină din cap şi arătă spre pămînt. 

-Stai jos. 

În cele din urmă, Bobby se aşeză. 

Mae se uită la mine. Am încuviinţat din cap. Am pornit 
din nou la drum. Ajunsesem la vreo cinci-şase metri de 
movilă. Mirosul înfiorător îmi răscolea stomacul. Mă 
temeam să nu-mi vină rău. Şi, de la distanța aceea mică, 
a început să se audă vibrația profundă şi ritmică. Mai 
mult decît orice altceva, sunetul era cel care mă făcea să- 
mi doresc s-o rup la fugă. Dar Mae a continuat să 
înainteze. 

Am urcat movila ghemuiţi, după care ne-am întins la 
pămînt pe marginea craterului. Îi vedeam faţa lui Mae în 
lumina verde care venea din interior. Inexplicabil, 
duhoarea nu mă mai deranja. Probabil fiindcă eram prea 
înspăimîntat. 

Mae scoase din buzunarul lateral al rucsacului ei o 
cameră video cît un deget, fixată pe o tijă telescopică. 
Scoase la iveală un mic ecran cu cristale lichide şi îl fixă 
pe sol, între noi. Apoi făcu să lunece tija peste buza 


craterului. 

Am văzut pe ecran interiorul verde al pereților ondulați. 
Nimic nu părea să se mişte. Întoarse camera în mai multe 
direcții. N-am văzut decît pereţii verzi. Nici urmă de Rosie. 

Mae se uită la mine şi arătă spre ochii ei. Vrei să 
aruncăm o privire? 

Am dat din cap în semn că da. 

Ne-am dat mai aproape, pînă cînd am putut să privim 
peste margine. 


Nu semăna deloc cu ceea ce mă aşteptam să văd. 

Movila îngusta pur şi simplu o deschidere uriaşă - cu o 
lărgime de cel puțin şase metri, scoțind la iveală o 
alunecare de roci care se prăvălise de pe buza craterului 
pînă la o gaură care se căsca în stînca din dreapta 
noastră. Lumina verde venea de undeva din interiorul 
acestei găuri. 

Aveam în fața ochilor intrarea într-o peşteră foarte mare. 
Din poziția în care ne aflam, nu vedeam în interiorul 
peşterii, dar vibrația care se auzea sugera că în interior se 
desfăşura o activitate intensă. Mae desfăcu tija 
telescopică pe toată lungimea şi cobori camera video în 
gaură. Curind am putut vedea mai departe în peşteră. 
Era fără doar şi poate naturală şi mare: înaltă de vreo doi 
metri şi jumătate şi lată de trei. Pereţii stincoşi erau 
albicioşi şi păreau acoperiți cu substanța lăptoasă pe care 
o văzusem pe Rosie. 

lar cadavrul acesteia era la mică distanţă în interior. Îi 
vedeam mina ițindu-se pe după o cotitură a peretelui 
stincos. Dar nu vedeam nimic dincolo de cotitură. 

Mae îmi făcu semn: vrei să coborim? 

Am încuviințat din cap încet. Nu-mi plăcea senzația pe 
care o aveam şi nu-mi plăcea nici că habar n-aveam ce e 
dincolo de cotitură. Dar nu prea aveam de ales. 

Arătă spre Bobby. Să-l luăm şi pe el? 

Am clătinat din cap: nu. Nu ne-ar fi de folos aici. 

Ea încuviință din cap şi începu să-şi dea jos cu gesturi 


foarte încete rucsacul, fără să scoată nici un zgomot, cînd 
deodată îngheţă. Literalmente, îngheță: nu i se mişca nici 
un muşchi. 

M-am uitat pe ecran. Şi-atunci am îngheţat şi eu. 

O siluetă ieşise de după cot şi stătea acum atentă la 
intrarea în peşteră, uitindu-se de jur-împrejur. 

Era Ricky. 


Se purta ca şi cum ar fi auzit vreun zgomot sau ar fi fost 
alertat din cine ştie ce motiv. Camera video rămăsese 
atîrnată în josul craterului. Era destul de mică; nu ştiam 
dacă o poate vedea. 

Am privit ecranul încordat. 

Camera nu avea o rezoluție prea bună, iar ecranul era 
cît palma mea, dar cu toate astea se vedea limpede că 
silueta era Ricky. Nu înțelegeam ce făcea el aici - sau cum 
de ajunsese aici. Apoi un alt bărbat apăru de după 
cotitură. 

Şi acesta era Ricky. 

Am aruncat o privire către Mae, dar ea a rămas complet 
nemişcată, ca o statuie. Doar ochii i se mişcau. 

M-am uitat mai bine la ecran. Ţinînd cont de limitările 
rezoluţiei video, cele două siluete păreau a fi identice în 
toate privințele. Aceleaşi haine, aceleaşi mişcări, aceleaşi 
gesturi. Nu le vedeam bine fețele, dar am avut impresia că 
erau mai detaliate ca înainte. 

Nu au dat semne că ar fi observat camera. 

S-au uitat la cer, apoi la alunecarea stincoasă o vreme, 
după care s-au întors cu spatele la noi şi au revenit în 
interiorul peşterii. 

Mae tot nu se mişca. Stătuse deja nemişcată aproape un 
minut şi în acest timp nici măcar nu clipise. Acum 
bărbaţii dispăruseră şi... 

O altă siluetă apăru de după colț. Era David Brooks. La 
început se mişcă stîngaci, țeapăn, dar curînd mişcările lui 
deveniră mai fluente. Aveam impresia că urmăresc un 
maestru  păpuşar care-şi  perfecționează mişcările, 


animîndu-şi marioneta de o manieră mai naturală. Apoi 
David se preschimbă în Ricky. Şi din nou în David. lar 
silueta lui David se întoarse şi plecă. 

lar Mae continua să aştepte. A aşteptat încă două 
minute şi abia pe urmă a retras camera. Arătă cu degetul 
mare în spate, indicînd că trebuie să ne întoarcem. 
Împreună, ne-am retras de la buza craterului, ne-am 
îndepărtat de movilă şi ne-am deplasat în tăcere spre 
deşert. 


Am parcurs cam o sută de metri către vest, pînă am 
ajuns la vehiculele noastre. Mae căută în rucsac şi scoase 
de acolo un blocnotes şi un creion cu fetru. Îşi aprinse 
lanterna miniaturală şi începu să deseneze. 

-lată cu ce avem de-a face, spuse ea. Peştera are o 
deschidere ca asta, pe care ai văzut-o. După cotitură e o 
gaură mare pe fundul peşterii, care coboară în spirală 
preț de vreo sută de metri. Aşa se ajunge într-o încăpere 
mare, cam de treizeci de metri înălțime şi largă de vreo 
şaizeci de metri. O singură încăpere mare, atîta tot. Nu 
există nici un culoar care să iasă de acolo, cel puţin nici 
unul pe care să-l fi văzut. 

-Pe care să-l fi văzut? 

-Am mai fost acolo, spuse ea, dînd din cap. 

-Cînd? 

-Acum vreo două săptămîni. Cînd am început să căutăm 
prima oară ascunzişul roiului. Am găsit peştera şi am 
intrat acolo ziua. Atunci n-am găsit nici urmă de roi. 

Mi-a explicat că peştera era plină de lilieci, tot tavanul 
era acoperit de ei, adunaţi laolaltă ca o masă mişcătoare 
de culoare roz, pînă la intrare. 

-Phui, făcu Bobby. Detest liliecii. 

-N-am văzut nici un liliac în seara asta. 

-Crezi că au fost goniți? 

-Probabil că au fost mîncați. 

-Dumnezeule! exclamă Bobby clătinînd din cap. Eu nu 
sînt decît un programator. Nu cred că pot să fac chestia 


asta. Nu cred că pot să intru acolo. 

Mae nu-l luă în seamă şi-mi spuse: 

-Dacă intrăm, trebuie să detonăm termitul şi să 
procedăm astfel pînă ajungem jos, la încăperea 
principală. Nu sînt sigură că avem destul explozibil ca să 
facem asta. 

-Probabil că n-avem, am spus, preocupat de altă 
problemă. Ne pierdem timpul dacă nu distrugem toate 
roiurile şi toți asamblorii care le fac, este? 

Amîndoi încuviințară din cap. 

-Nu sînt sigur că asta va fi posibil, am continuat. Eu 
credeam că roiurile vor fi lipsite de energie noaptea. 
Credeam că le vom putea distruge cînd ar fi fost căzute la 
sol. Dar uite că nu sînt lipsite de energie - cel puţin nu 
toate. Şi dacă unul singur trece de noi, dacă evadează din 
peşteră... Am ridicat din umeri. Atunci totul a fost o 
pierdere de timp. 

-Exact, încuviință Bobby. Ai dreptate. Ar fi o pierdere de 
timp. 

Mae spuse: 

-Am avea nevoie de un mijloc prin care să le prindem în 
peşteră ca într-o capcană. 

-Nu există nici un astfel de mijloc, spuse Bobby. Adică, 
astea pot să zboare şi să plece oricînd au chef. 

-S-ar putea totuşi să existe o cale, spuse Mae. 

Începu să scormonească din nou în rucsac, căutînd 
ceva. 

-Între timp, noi trei ar trebui să ne împrăştiem. 

-De ce? întrebă Bobby alarmat. 

-Lasă întrebările, spuse Mae. Mişcaţi-vă! 

Mi-am strîns rucsacul şi am reglat curelele ca să nu 
zăngăne. Mi-am fixat ochelarii pentru vedere nocturnă pe 
frunte şi am luat-o la pas. Ajunsesem cam la jumătatea 
drumului spre movilă cînd am văzut o siluetă întunecată 
ieşind în noapte. 

M-am lăsat la sol cît mai fără zgomot cu putință. Mă 
aflam într-un tufiş de pelin înalt de aproape un metru, 


aşa că eram destul de bine ascuns. M-am uitat peste 
umăr, dar nu i-am văzut nici pe Mae, nici pe Bobby. Şi ei 
se lăsaseră la pămînt. Nu ştiam dacă apucaseră să se 
despartă. Cu precauţie, am dat la o parte o plantă din 
fața mea şi m-am uitat spre movilă. 

Picioarele siluetei se profilau pe fondul de lumină 
verzuie slabă. Partea de sus a corpului era neagră pe 
fondul cerului negru înstelat. Mi-am lăsat ochelarii pe 
ochi şi am aşteptat o clipă să treacă lumina albastră, 
după care imaginea s-a format clar. 

De data asta era Rosie. Se plimba de colo-colo în noapte, 
uitindu-se în toate direcțiile, în alertă. Numai că nu se 
mişca precum Rosie, ci mai degrabă ca un bărbat. Apoi, 
după o clipă, silueta se preschimbă în Ricky. Şi se mişca 
precum Ricky. 

Silueta se lăsă pe vine şi păru să se uite peste virfurile 
tufişului de pelin. M-am întrebat ce-l făcuse să iasă din 
movilă. N-a trebuit să aştept prea mult. 

În spatele siluetei, o lumină albă apăru în partea vestică 
a orizontului. Crescu rapid în strălucire şi curînd am 
auzit huruitul paletelor de elicopter. “Asta trebuie să fie 
Julia, venind din Silicon Valley”, mi-am zis. M-am 
întrebat ce fusese atît de urgent încît trebuise să plece din 
spital în pofida recomandărilor medicilor şi să ajungă aici 
în plină noapte. 

Cînd s-a apropiat, elicopterul a aprins proiectorul. Am 
privit cercul de lumină alb-albăstrie măturind solul în 
direcția noastră. Silueta lui Ricky s-a uitat şi ea, după 
care a dispărut din cîmpul vizual. 

Şi deodată elicopterul a ajuns deasupra mea, orbindu- 
mă o clipă cu lumina de halogen. Aproape imediat s-a 
înclinat într-o parte şi a cotit înapoi. 

Ce naiba se întîmplă? 

Elicopterul a parcurs un arc de cerc, trecînd pe 
deasupra movilei fără să se oprească, după care a mai 
mers puțin şi s-a oprit chiar deasupra locului unde 
stăteam ascuns. Eram prins în fasciculul de lumină 


albastră. M-am rostogolit pe spate şi am arătat de mai 
multe ori spre clădirea laboratorului. Am articulat, fără 
glas, “Plecaţi!” şi am arătat spre laborator. 

Elicopterul a coborit şi o clipă am crezut că o să 
aterizeze chiar lîngă mine. Apoi s-a înclinat din nou brusc 
şi s-a îndepărtat la joasă altitudine, îndreptindu-se spre 
sud, către platforma din beton. Sunetul scăzu în 
intensitate. 

Am hotărît să-mi schimb poziția cît mai repede cu 
putință. M-am ridicat în genunchi, apoi pe vine, 
mişcîindu-mă lateral vreo treizeci de metri spre stinga. 
După care m-am lăsat din nou la pămînt. 

Uitindu-mă spre movilă, am văzut trei... nu, patru 
siluete ieşind dinăuntru. S-au răspîndit, fiecare îndreptin 
du-se către o altă zonă a movilei. Toţi arătau ca Ricky. I- 
am urmărit pe cînd coborau panta movilei şi au pornit 
către tufişuri. Inima a început să-mi bată cu putere. Una 
dintre siluete venea în direcția mea. Pe măsură ce se 
apropia, am văzut-o cotind spre dreapta. Mergea către 
locul unde stătusem ascuns mai devreme. Cînd a ajuns 
acolo, s-a oprit şi s-a întors spre toate direcțiile. 

Nu era deloc departe de mine. Am putut vedea prin 
ochelari că acest nou Ricky avea o față complet 
conturată, iar hainele erau mult mai detaliate. În plus, 
mişcările siluetei erau mult mai fireşti, de parcă trupul ar 
fi avut o greutate reală. Era posibil să fie o iluzie, desigur, 
dar presupuneam că masa roiului crescuse, iar acesta 
cîntărea acum circa douăzeci şi cinci de kilograme, poate 
chiar mai mult. Poate dublu. În acest caz, roiul avea 
acum o masă suficientă ca să te zdruncine prin impactul 
fizic. Ba chiar să te trîntească la pămînt. 

Prin ochelari, am văzut ochii siluetei mişcîndu-se şi 
clipind. Suprafața feței avea acum textura pielii. Părul 
părea să fie compus din fire individuale. Buzele se 
mişcau, iar limba le linse parcă nervos. Una peste alta, 
această față semăna foarte mult cu Ricky - iar 
asemănarea era tulburătoare. Cind a întors capul în 


direcția mea, am avut senzaţia că se uita chiar spre mine. 
Şi presupun că exact asta făcuse, pentru că silueta a 
început să se mişte direct către mine. 


Eram prins în capcană. Inima a început să-mi bubuie în 
piept. Eram surprins complet nepregătit: nu aveam nici o 
protecţie, nici un soi de apărare. Desigur, puteam să mă 
ridic şi să fug, dar nu aveam unde fugi. Eram înconjurat 
de kilometri de deşert, iar roiurile aveau să mă vîneze şi 
să mă doboare. În cîteva momente aveam să... 

Deodată, cu un zgomot asurzitor, elicopterul reveni. 
Silueta lui Ricky îl văzut apropiindu-se şi deodată se 
întoarse şi fugi, zburind literalmente deasupra solului, 
fără să se mai sinchisească de mişcarea picioarelor. Era 
înfiorător să vezi această replică umană plutind deasupra 
deşertului. 

Dar şi celelalte trei replici ale lui Ricky fugeau. Fugeau 
din răsputeri, lăsînd impresia distinctă de panică. Se 
temeau roiurile de elicopter? După toate aparențele, se 
temeau. Şi, urmărind ce se întîmplă, am înțeles de ce. 
Chiar dacă acum deveniseră mai grele şi mai consistente, 
continuau să fie vulnerabile la curenții de aer puternici. 
Elicopterul era la o altitudine de treizeci de metri, dar 
curentul descendent era suficient de puternic ca să 
deformeze siluetele care alergau, aplatizindu-le parțial 
chiar în timp ce fugeau. Era ca şi cum ar fi fost lovite cu 
ciocanul. 

Siluetele au dispărut în interiorul movilei. 

M-am uitat către Mae. Stătea în picioare în albia rîului, 
vorbind prin stația radio cu elicopterul. Pînă la urmă 
avusese la ce să folosească şi stația! A strigat spre mine: 

-Să mergem! 

După care a început să alerge în direcția mea. L-am zărit 
vag şi pe Bobby, care se îndepărta rapid de movilă, 
întorcîndu-se la ATV. Dar nu era momentul să-mi fac griji 
pentru el. Elicopterul plutea pe loc chiar deasupra 
movilei. Praful ridicat de curentul de aer mă biciuia, iar 


ochii mă usturau. 

Apoi Mae ajunse lingă mine. Ne-am scos ochelarii de 
noapte şi ne-am tras pe cap măştile de oxigen. M-a întors 
şi a rotit robinetul buteliei de oxigen din spatele meu. Am 
făcut acelaşi lucru pentru ea. După care ne-am pus din 
nou ochelarii de noapte. Aveam impresia că o mulțime de 
dispozitive zăngăneau pe lingă fața mea. Mae îmi prinse 
de centură o lanternă cu halogen, apoi agăță una şi de 
centura ei. Se dădu mai aproape de mine şi strigă: 

-Gata? 

-Sînt gata! 

-Bine, să mergem! 

Nu mai aveam timp să gîndim. Era mai bine aşa. 
Curentul descendent al elicopterului îmi huruia în urechi, 
împreună ne-am cățărat pe panta movilei, cu hainele 
fluturate de curent. Am ajuns la buza craterului, vîrtejul 
de praf făcindu-ne greu vizibili. Nu vedeam nimic dincolo 
de margine. Nu vedeam ce era mai jos. 

Mae m-a prins de mînă şi am sărit. 


ZIUA A ŞASEA 
11:22 P.M. 

Am aterizat pe nişte pietre prinse slab în sol şi, pe 
jumătate împleticindu-mă, pe jumătate alunecînd, am 
ajuns la intrarea în peşteră. Palele elicopterului făceau un 
zgomot puternic. Mae era chiar în dreapta mea, dar abia o 
zăream prin praful dens. Nu se vedea nici urmă de siluetă 
“Ricky” pe nicăieri. Ne-am oprit la intrarea în peşteră. 
Mae scoase capsulele de termit. Îmi dădu mie fitilurile de 
magneziu şi îmi aruncă şi o brichetă de plastic. M-am 
gîndit, asta foloseam pentru aprindere? Faţa ei era deja 
parțial acoperită de masca de oxigen, iar ochii erau 
ascunşi în spatele ochelarilor de noapte. 

Arătă spre interiorul peşterii. Am încuviințat din cap. 

M-a bătut pe umăr, arătind spre ochelarii mei. N-am 
înțeles ce voia, aşa că întinse mina spre obrazul meu şi 
acționă un comutator. 

-... auzi acum? întrebă ea. 

-Da, aud. 

-Bine, atunci să mergem. 

Am intrat în peşteră. Lumina verde se pierdea în norul 
gros de praf. Aveam doar lumina infraroşie montată pe 
ochelarii noştri pentru vedere nocturnă. N-am văzut nici o 
siluetă. Nu se auzea decit zgomotul ritmic al palelor 
elicopterului. Dar pe măsură ce pătrundeam tot mai 
adînc în peşteră, sunetul începea să se estompeze. 

O dată cu zgomotul scădea însă şi curentul de aer. 

Mae era concentrată. Spuse: 

-Bobby? Mă auzi? 

-Da, te aud. 

-Mişcă-te încoace. 

-Încerc să... 

-Nu mai încerca. Vino aici, Bobby. 

Am clătinat din cap. Din cîte îl cunoşteam pe Bobby 
Lembeck, n-avea să coboare niciodată în groapa asta. Am 


trecut de cotitură şi n-am văzut nimic decit praful în 
suspensie şi contururile vagi ale pereţilor peşterii. Aici 
pereții păreau netezi, fără nici un loc în care să te 
ascunzi. Deodată, dinspre lumina care se vedea chiar în 
fața noastră, am observat ieşind o siluetă Ricky. Cu fața 
lipsită de expresie, venea pur şi simplu înspre noi. Apoi 
apăru o altă siluetă din stînga, şi încă una. Cele trei 
siluete formară un şir. Se apropiau de noi într-un ritm 
constant, cu fețele identice şi inexpresive. 

-Prima lecție, spuse Mae, ținînd ridicată capsula de 
termit. 

-Să sperăm că n-or s-o învețe, am spus şi am aprins 
fitilul. 

Au izbucnit nişte scîntei albe şi fierbinți. Mae aruncă în 
fața ei capsula, care ateriză la cîțiva zeci de centimetri în 
fața grupului care avansa. Siluetele au ignorat-o, privind 
înainte, în direcția noastră. Mae spuse: 

-Număr pînă la trei... doi... unu... şi întoarce-te! 

M-am întors într-o parte, protejindu-mi capul cu braţul 
exact în momentul în care o sferă de lumină albă 
orbitoare umplu tunelul. Deşi tineam ochii închişi, 
lumina era atît de puternică încît am văzut pete cînd i-am 
redeschis. M-am întors la loc. 

Mae pornise deja înainte. Praful din aer căpătase o 
uşoară tentă întunecată. N-am văzut nici urmă din cele 
trei siluete. 

-Au fugit? 

-Nu. S-au evaporat, mi-a spus ea, părînd încîntată. 

-Situaţii noi, am spus. 

Mă simțeam încurajat. Dacă supoziţiile programării 
rămîneau valabile, atunci roiurile aveau să reacționeze 
lent la situații cu adevărat noi. Cu timpul, aveau să 
înveţe, dezvoltindu-şi strategii cu care să facă față noilor 
condiții. 

Dar reacția lor inițială avea să fie dezorganizată, haotică. 
În asta consta punctul slab al inteligenţei distribuite. Era 
puternică şi flexibilă, dar reacționa lent la evenimentele 


fără precedent. 

-Sperăm, spuse Mae. 

Am ajuns la gaura de pe fundul peşterii pe care o 
descrisese ea mai devreme. Prin ochelarii de noapte am 
văzut un fel de rampă înclinată. Patru sau cinci siluete 
urcau spre noi şi se părea că în spatele lor erau şi mai 
multe. Toate semănau cu Ricky, dar multe dintre ele nu 
erau la fel de bine formate. lar cele de la coadă erau doar 
nişte nori rotitori. Vibraţia ritmică se auzea tare. 

-Lecția a doua. 

Mae tinu capsula ridicată. Cînd am aprins-o, a început 
să sfiriie. Ea îi dădu drumul să se rostogolească pe 
rampă. La vederea ei, siluetele au avut o ezitare. 

-Dar-ar naiba! am spus, dar a trebuit să mă aplec într-o 
parte şi să-mi feresc ochii de fulgerul exploziei. 

În spaţiul restrins s-a auzit vuietul gazului expandat. 
Am simțit în spate un val de căldură intensă. Cînd m-am 
uitat din nou, majoritatea roiurilor dispăruseră. Dar 
citeva rămăseseră în spate, aparent neafectate. 

Începeau să înveţe. 

Repede. 

-Următoarea lecție, spuse Mae, ridicînd de data asta 
două capsule. 

Le-am aprins pe amindouă, iar ea a rostogolit-o pe 
prima şi a aruncat-o pe a doua mai departe, în josul 
rampei. Exploziile s-au produs simultan şi un curent 
imens de gaz fierbinte s-a rostogolit în sus, trecînd de noi. 
Cămaşa mi-a luat foc. Mae m-a lovit rapid cu palma 
întinsă, reuşind să stingă flacăra. 

Cînd ne-am uitat din nou, nu se mai vedea nici o siluetă 
şi nici un roi negru. 

Am coborit pe rampă, pătrunzind mai adînc în inima 
peşterii. 

Începusem cu douăzeci şi cinci de capsule de termit. Ne 
mai rămăseseră douăzeci şi una şi abia străbătuserăm o 
scurtă distanță pe rampă către încăperea mare de jos. 
Mae se mişca rapid acum - a trebuit să grăbesc pasul ca 


s-o ajung din urmă - , dar intuiţia nu a înşelat-o. Cele 
citeva roiuri care s-au materializat în fața noastră s-au 
retras în momentul în care ne-am apropiat de ele. 

Le mînam către încăperea de jos. Mae spuse: 

-Bobby, unde eşti? 

În cască se auzi un pocnet electrostatic şi: 

-... Încerc... ajung... 

-Haide, Bobby, fir-ar să fie! 

Dar în tot acest timp pătrundeam tot mai adînc în 
peşteră şi curînd nu am mai auzit decît zgomotul de fond. 
Aici, praful plutea în suspensie, difuzînd razele infraroşii. 
Vedeam clar pereţii şi solul din imediata noastră 
apropiere, dar dincolo de ele domnea un întuneric total. 
Senzaţia de izolare şi întuneric era înspăimîntătoare. Nu 
puteam desluşi ce se află în stînga sau în dreapta mea 
decît dacă întorceam capul, mişcîndu-mi totodată şi 
fasciculul luminos. Am început să simt din nou mirosul 
de materie putredă, intens şi grețos. 

Ajunsesem pe o porțiune orizontală. Mae îşi păstra 
calmul; cînd şase roiuri au început să zumzăie în fața 
noastră, ea a ridicat încă o capsulă, făcindu-mi semn să o 
aprind. Dar înainte ca eu să aprind fitilul, roiurile s-au 
retras. Ea a pornit imediat înainte. 

-Parcă am îmblînzi un leu, spuse ea. 

-Pînă acum, am replicat. 

Nu ştiam cît mai puteam s-o ducem aşa. Peştera era 
mare, mult mai mare decit îmi imaginasem. Douăzeci şi 
una de capsule nu păreau să ne ajungă ca să trecem prin 
ea. M-am întrebat dacă şi Mae era îngrijorată. Nu dădea 
semne că ar fi. Dar probabil că nici n-ar arăta dacă ar fi. 

Ceva scrişni sub picioarele noastre. M-am uitat pe jos şi 
am văzut că fundul peşterii era acoperit cu mii de 
oscioare delicate, de culoare galbenă. Ca oasele de păsări. 
Numai că acestea erau oase de lilieci. Mae avusese 
dreptate: fuseseră mîncati. 

În colțul de sus al imaginii văzute prin ochelari începu 
să pulseze o lumină roşie. Era un soi de avertisment, 


probabil de la baterie. 

-Mae... 

Pe urmă lumina roşie s-a stins la fel de brusc cum s-a 
aprins. 

-Ce-i? a întrebat ea. Ce s-a întîmplat? 

-N-are nici o importanţă. 

Şi deodată, în sfirşit, am ajuns la marea încăpere 
centrală - numai că nu era nici o încăpere centrală, mai 
ex act - nu mai era. Acum spațiul imens era plin de sus 
pînă jos cu un aranjament de sfere întunecate, cu 
diametrul de vreo şaizeci de centimetri şi cu numeroase 
protuberanţe ascuţite pe suprafață. Păreau nişte uriaşi 
arici de mare. Erau stivuite în ciorchini mari. 
Aranjamentul era ordonat. Mae întrebă: 

-Să fie ceea ce cred eu că este? 

Vocea ei era calmă, detaşată. Aproape o voce de om de 
ştiinţă. 

-Da, aşa cred, am răspuns. 

Dacă nu cumva mă înşelam, aceşti ciorchini cu spini 
erau o versiune organică a fabricii construite la suprafață 
de Xymos. 

-lată deci cum se reproduc. 

Am mers înainte. 

-Nu ştiu dacă e bine să intrăm... spuse Mae. 

-N-avem încotro, Mae. Uită-te cum arată: e un sistem 
ordonat. 

-Crezi că există un centru? 

-Se poate. 

lar dacă exista aşa ceva, voiam să arunc termit pe el. 
Am mers mai departe. Un lichid ca un mucus se prelingea 
din virfurile țepilor. Iar sferele păreau acoperite cu un fel 
de gel viscos care tremura, făcînd întregul ciorchine să 
pară că e viu şi se mişcă. M-am oprit ca să mă uit mai 
atent. Atunci am observat că suprafața sferelor era cu 
adevărat vie; în interiorul gelului se zvircoleau mase de 
viermi negri. 

-Dumnezeule... 


-Erau aici înainte, spuse ea calm. 

-Ce? 

-Viermii. Trăiau în stratul de guano de pe fundul peşterii 
cind am mai fost aici. Consumă materie organică şi 
excretă compuşi cu un conținut ridicat de fosfor. 

-lar acum sînt implicaţi în sinteza roiului, am spus. Asta 
n-a durat mult timp, doar cîteva zile. Coevoluţia în 
acțiune. Probabil că sferele asigură hrana şi, într-un fel 
sau altul, le colectează excrementele. 

-Sau îi colectează chiar pe ei, zise Mae pe un toc sec. 

-Da, e posibil. 

Nu era de neconceput. Furnicile cresc afide aşa cum noi 
creştem vite. Alte insecte cresc ciuperci în grădină pentru 
hrană. 

Am pătruns spre interiorul încăperii. Roiurile se 
învolburau de jur-împrejurul nostru, dar se țineau la o 
anumită distanță de noi. Probabil că se confruntau cu un 
alt eveniment fără precedent, mi-am zis: intruşi în cuib. 
Nu deciseseră încă ce să facă. Mă deplasam cu mare 
atenție, pentru că, pe alocuri, fundul peşterii devenea 
foarte alunecos. Solul era acoperit cu un fel de noroi 
viscos. În unele locuri, acesta emitea o lumină verzuie, 
vărgată. Direle de culoare păreau să se adune spre 
centru. Am simțit că fundul peşterii începe să coboare 
uşor. 

-Cît mai mergem? întrebă Mae. 

Părea în continuare calmă, deşi nu credeam că este cu 
adevărat. Nici eu nu eram. Cînd mă uitam înapoi, nu mai 
vedeam intrarea în încăpere, ascunsă fiind în spatele 
ciorchinilor. 

Şi deodată am ajuns în centrul încăperii, pentru că 
ciorchinii lăsau brusc loc unui spațiu deschis, şi direct în 
fața noastră am văzut ceva ce părea a fi o versiune 
miniaturală a movilei de deasupra. Era o moviliţă înaltă 
de un metru şi douăzeci de centimetri, perfect circulară, 
cu un fel de aripi plate care se extindeau spre exterior pe 
toate laturile. Şi movila asta avea dungi verzi. Un fum 


albicios ieşea prin aripile plate. 

Ne-am apropiat. 

-E fierbinte, remarcă Mae. 

Şi într-adevăr era. Căldura era intensă; de aceea ieşea 
fum. 

-Ce crezi că e înăuntru? întrebă Mae. 

M-am uitat în fundul peşterii. Acum vedeam că direle 
verzi veneau de la ciorchini pină la această movilă 
centrală. Am spus: 

-Asamblori. 

Aricii țepoşi generau materia primă organică. Aceasta se 
scurgea în centru, unde asamblorii alcătuiau moleculele 
finale. Aici era locul unde se realiza asamblarea finală. 

-Înseamnă că asta e inima sistemului, spuse Mae. 

-Mda. Se poate spune şi aşa. 

Roiurile ne înconjurau din toate părțile, rămînind în 
preajma ciorchinilor. După toate aparențele, nu aveau să 
vină în centru. Dar erau peste tot în jurul nostru, 
aşteptindu-ne. 

-Cîte îți trebuie? a întrebat Mae cu glas scăzut, scoțind 
capsulele de termit din rucsac. 

M-am uitat în jur la toate roiurile. 

-Cinci aici, am spus. Vom avea nevoie de celelalte ca să 
ieşim de aici. 

-Nu putem aprinde cinci deodată... 

-Nu e nici o problemă, am spus întinzind mîna. Dă-mi- 
le; 

-Dar, Jack... 

-Haide, Mae. 

Mi-a dat cinci capsule. M-am apropiat şi le-am aruncat, 
neaprinse, în movila centrală. Roiurile din jurul nostru au 
zumzăit, dar tot nu s-au apropiat de noi. 

-OK, spuse ea. 

A înțeles imediat ce făceam. Scotea deja din rucsac alte 
capsule. 

-Acum patru, am cerut, uitîindu-mă din nou la roiuri. 

Erau agitate, mişcîndu-se încolo şi-ncoace. Nu ştiam cât 


timp vor mai rămîne pe loc. 

-Trei pentru tine, una pentru mine. Tu te ocupi de 
roiuri. 

-Bine... 

Mi-a dat o capsulă. Le-am aprins pe cele trei pe care le 
ținea în mlini. Le-a aruncat în direcția din care venisem. 
Roiurile s-au îndepărtat. Ea numără: 

-Trei... doi... unu... acum! 

Ne-am lăsat pe vine şi ne-am ferit de explozia de lumină 
intensă. Am auzit un piriit; cînd m-am uitat din nou, unii 
ciorchini crăpaseră, desfăcindu-se în bucăți. Țepii se 
rostogoleau pe jos. Fără ezitare, am aprins următoarea 
capsulă şi, cînd a început să împrăştie scîntei în toate 
direcțiile, am aruncat-o în movila centrală. 

-Să mergem! 

Am alergat către intrare. Ciorchinii se sfărimau în fața 
noastră. Mae sărea cu uşurinţă peste ţepii care cădeau şi 
con tinua drumul. Eu mergeam în urma ei, numărînd în 
minte... trei... doi... unu... 

Acum. 

S-a auzit un fel de țipăt ascuţit, apoi o explozie teribilă 
de gaz fierbinte, o detonație asurzitoare şi o durere 
sfişietoare în urechile mele. Unda de şoc m-a trintit jos, 
făcîndu-mă să alunec în mizerie. Am simțit cum țepii îmi 
intră în piele pe tot corpul. Ochelarii mi-au sărit de la 
ochi şi m-am trezit brusc în întuneric. Întuneric total. Nu 
vedeam absolut nimic. Mi-am şters mizeria de pe față. Am 
încercat să mă ridic, am alunecat şi am căzut. 

-Mae, am spus. Mae... 

-A fost o explozie, spuse ea cu o voce surprinsă. 

-Mae, unde eşti? Nu văd nimic. 

Totul era negru ca smoala. Nu vedeam nimic în jurul 
meu. Eram într-o blestemată de peşteră plină de chestii 
țepoase şi nu vedeam nimic. Mă luptam cu panica. 

-Totul e în regulă, zise Mae. 

În întuneric, am simțit mîna ei prinzîndu-mă de braţ. Se 
părea că mă vede. A spus: 


-Vezi că ai o lanternă la brîu. 

Mi-a călăuzit mîna. Am bijbiit pe întuneric, încercînd să 
dau de clema de prindere. Am găsit-o, dar nu reuşeam să 
o deschid. Era o clemă cu arc, iar degetele îmi tot 
alunecau. Am început să aud un sunet vibrant şi ritmic, 
slab la început, dar crescînd în intensitate. Miinile îmi 
transpirau. Clema s-a deschis în cele din urmă şi am 
aprins lanterna cu un oftat de uşurare. Am văzut-o pe 
Mae în lumina rece de halogen. Încă mai avea ochelarii de 
noapte la ochi şi se uita într-o parte. Am luminat cu 
lanterna interiorul peşterii. Explozia o transformase. 
Mulţi ciorchini fuseseră distruşi, iar ţțepii zăceau 
împrăştiați pe jos. Nu ştiu ce substanţă de pe fundul 
peşterii începu să ardă. Un fum înțepător, urit mirositor, 
se ridica în aer ca o ceață densă şi întunecată... Am făcut 
un pas înapoi şi am simţit ceva moale şi alunecos. 

M-am uitat în jos şi am văzut cămaşa lui David Brooks. 
Atunci mi-am dat seama că stăteam pe ceea ce mai 
rămăsese din torsul lui David, care se transformase într- 
un soi de piftie albicioasă. Piciorul meu se afla chiar în 
abdomenul lui. Cutia lui toracică îmi zgiria gamba, lăsînd 
o dîră albă pe pantalon. M-am uitat în spate şi am văzut 
fața lui David, de un alb fantomatic şi erodată, trăsăturile 
lui fiind mîncate pînă cînd rămăseseră la fel de şterse ca 
şi fețele siluetelor alcătuite de roiuri. Greața m-a cuprins 
instantaneu şi am simțit în gură gust de fiere. 

-Hai o dată, mă îndemnă Mae, strîngîndu-mă tare de 
braț. Haide, Jack! 

S-a auzit un plescăit greţos cînd mi-am tras piciorul din 
cadavru. Am încercat să-mi şterg piciorul de pietrele de 
pe fundul peşterii, ca să-l curăț de murdăria albicioasă. 
Nu mai gindeam, doar luptam cu greața şi cu o senzaţie 
de groază copleşitoare. Voiam să fug. Mae îmi vorbea, dar 
nu o auzeam. Vedeam doar frinturi de imagine din 
încăperea în care ne aflam şi eram vag conştient că 
roiurile apăreau peste tot în jurul nostru, roi după roi 
după roi. Zumzăiau pretutindeni. 


-Am nevoie de tine, Jack! ţipă Mae, ridicînd patru 
capsule, şi nu-mi dau seama cum, deşi mă încurca 
lanterna din mînă, am reuşit să le aprind. 

-Mi-am dus repede mîinile la ochi în momentul cînd 
sferele fierbinți au explodat în jurul meu. Cînd m-am 
uitat din nou, roiurile dispăruseră. Dar în doar citeva 
secunde au început să apară iar. Mai întîi unul, apoi trei, 
apoi şase, apoi... erau prea multe ca să mai poată fi 
numărate. Zumzăind amenințător, se apropiau de noi din 
toate direcțiile. 

-Cîte capsule ne-au mai rămas? am întrebat. 

-Opt. 

Atunci am ştiut că nu o să reuşim. Eram prea departe 
de intrarea în peşteră. Nu vom putea ieşi niciodată de 
acolo. Habar n-aveam cîte roiuri erau în jurul nostru - îmi 
mişcăm lanterna în toate direcţiile şi mi se părea că 
sintem atacați de o armată întreagă. 

-Jack... spuse Mae, întinzînd spre mine mina în care se 
aflau alte trei capsule. 

Părea că nu-şi pierduse încrederea. Le-am aprins, iar ea 
le-a aruncat, continuînd totodată să se retragă spre 
intrare. M-am ţinut aproape de ea, dar ştiam că situația e 
tară nici o speranţă. Fiecare explozie reuşea să împrăştie 
roiurile doar pentru o clipă. Pe urmă se regrupau rapid. 
Erau mult prea multe roiuri. 

-Jack! zise Mae, ţinînd alte capsule. 

Acum vedeam intrarea în încăpere la doar cîțiva metri 
depărtare. Ochii îmi lăcrimau din cauza fumului 
înțepător. 

Fasciculul lanternei abia reuşea să mai penetreze praful 
tot mai dens. Aerul devenise de nerespirat. 

După o ultimă serie de explozii fierbinți am ajuns la 
intrare. Am văzut rampa care urca spre suprafață. Îmi 
pierdusem speranța să ajungem pînă aici. Dar acum 
gindirea rațională lăsase loc impresiilor. 

-Cîte au mai rămas? am întrebat. 

Mae nu-mi răspunse. Am auzit huruitul unui motor 


undeva deasupra noastră. Uitiîndu-mă în sus, am văzut o 
lumină albă mişcîndu-se în grota de deasupra. Huruitul a 
crescut din ce în ce mai tare - am auzit un motor 
ambreiat - şi deodată am văzut ATV-ul apărînd în capătul 
rampei, mai sus de noi. Bobby ne-a strigat de acolo: 

-Afarăăăă! 

Mae se întoarse şi alergă în sus pe rampă, iar eu m-am 
repezit după ea. Am observat ca prin ceață că Bobby a 
aprins ceva care a explodat cu o flacără portocalie, apoi 
Mae m-a împins şi m-a lipit de perete în timp ce ATV-ul 
fără conducător cobori huruind rampa spre încăperea de 
jos, cu rezervorul de benzină învăluit cu o manta de 
flăcări. Era ca un cocteil Molotov motorizat, aruncat într- 
o incintă închisă plină de praf. 

Imediat ce ATV-ul a trecut de noi, Mae m-a împins cu 
putere în spate. 

-Fugi! 

Am sprintat pe ultimii metri de urcuş. Bobby ne aştepta 
şi ne-a ajutat să trecem de pragul spre nivelul superior. 
Am căzut şi mi-am julit genunchii, dar abia dacă am 
simțit cînd el m-a ajutat să mă ridic. Apoi am alergat cît 
am putut de repede spre intrarea în peşteră şi aproape că 
ajunsesem la deschizătură cînd o detonație înfiorătoare 
ne-a asurzit, iar suflul exploziei ne-a făcut să ne 
rostogolim prin aer şi ne-a izbit de unul din pereţii 
peşterii. M-am ridicat în picioare cu capul vijiind. 
Pierdusem lanterna. Am auzit un fel de țipăt straniu de 
undeva din spatele meu sau mi s-a părut că aud. 

M-am uitat la Mae şi Bobby care se ridicau şi ei în 
picioare. Elicopterul continua să huruie deasupra noastră 
şi ne-am cățărat pe panta craterului, apoi ne-am prăbuşit 
peste buza movilei, rostogolindu-ne pe coastă, în noaptea 
rece şi neagră din deşert. 

Ultimul lucru pe care l-am văzut a fost Mae făcînd semn 
cu mina elicopterului să plece de acolo, gesticulind 
frenetic: plecați, plecați, plecați.... 

Şi deodată peştera a explodat. 


Pămiîntul a tresărit sub picioarele mele, dezechilibrîndu- 
mă. Am căzut la pămînt şi în acelaşi timp unda de şoc 
mi-a provocat o durere ascuţită în urechi. Am auzit 
huruitul grav al exploziei. De la gura peşterii, o uriaşă 
sferă de foc, flăcări portocaliu cu vine negre s-a ridicat 
amenințător. Am simțit un val de căldură rostogolindu-se 
peste mine, după care a dispărut, şi totul s-a liniştit 
brusc, iar lumea din jurul meu a devenit neagră. 


Nu sînt sigur cît am zăcut acolo sub cerul plin de stele. 
Trebuie să-mi fi pierdut cunoştinţa, fiindcă nu-mi mai 
amintesc decît momentul în care Bobby mă împingea în 
scaunul din spate al elicopterului. Mae era deja înăuntru 
şi s-a aplecat ca să-mi prindă centura de siguranţă. 
Amiîndoi mă priveau îngrijoraţi. M-am întrebat, ca prin 
vis, dacă fusesem rănit. Nu simțeam nici un fel de durere. 
Uşa s-a închis brusc în spatele meu, iar Bobby s-a urcat 
în față, lingă pilot. 

Terminasem. Reuşisem. 

Nu-mi venea să cred că se terminase. 

Elicopterul se înălță în aer şi am văzut luminile 
laboratorului în depărtare. 


PRADA 


ZIUA A ŞAPTEA 
12:12 A.M. 

-Jack! 

Julia se grăbi să-mi iasă în întimpinare pe cînd înaintam 
pe coridor. În lumina care venea din tavan, fața ei era de 
o frumusețe rafinată. Era într-adevăr mai frumoasă decit 
mi-o aminteam eu. Avea glezna bandajată şi un ghips pe 
încheietura miinii. M-a îmbrățişat şi şi-a pus capul pe 
umărul meu. Părul ei mirosea a levănțică. 

-Of, Jack, Jack! Slavă Domnului că eşti teafăr. 

-Mda, am spus răguşit. Sint teafăr. 

-Sînt atît de bucuroasă... atit de bucuroasă. 

Stăteam încremenit, simțindu-i îmbrățişarea. Apoi am 
îmbrățişat-o şi eu. Nu ştiam cum să reacționez. Era atit 
de plină de energie, în vreme ce eu eram epuizat, sleit. 

-Ţi-e bine, Jack? mă întrebă ea, continuind să mă țină 
în braţe. 

-Da, Julia, am şoptit. 

-Dar ce s-a-ntîmplat cu glasul tău? întrebă ea dindu-se 
înapoi ca să mă privească. Îmi cercetă faţa. Ce-ai păţit? 

-Probabil că şi-a ars corzile vocale, spuse Mae. 

Şi ea era răguşită şi avea fața mînjită de funingine. Avea 
o tăietură pe obraz şi alta pe frunte. Julia mă îmbrățişă 
din nou, iar degetele ei îmi atinseră cămaşa. 

-Dragule, eşti rănit... 

-E doar cămaşa. 

-Jack, eşti sigur că nu eşti rănit? Eu cred că eşti rănit. 

-Nu, n-am nimic. 

M-am îndepărtat de ea stingherit. 

-Nu pot să-ți spun, zise ea, cît de recunoscătoare-ți sînt 
pentru ce-ai făcut în noaptea asta, Jack. Pentru ceea ce 
ați făcut cu toţii, adăugă ea, întorcîndu-se către ceilalți. 
Tu, Mae, şi tu, Bobby. Îmi pare rău doar că n-am fost 


acolo să vă ajut. Ştiu că toate astea sînt din vina mea. 
Dar sîntem foarte recunoscători. Compania vă este 
recunoscătoare. 

Mi-am zis: “Compania?” Dar n-am spus decit: 

-Mda, mă rog, trebuia făcută treaba asta. 

-Trebuia, da, sigur că trebuia. Rapid şi ferm. Şi aţi 
făcut-o, Jack. Slavă Domnului! 

Ricky stătea în spate, bițiind din cap la fiecare frază a ei. 
Era ca una din păsările alea mecanice care beau apă 
dintr-un pahar. Capul i se mişca în sus şi în jos. Am avut 
o senzaţie de ireal, de parcă m-aş fi aflat pe scenă, într-o 
piesă de teatru. 

-Cred că ar trebui să bem cu toţii în cinstea 
evenimentului, spuse Julia în timp ce pornirăm pe 
coridor. Trebuie să fie nişte şampanie pe-aici, nu, Ricky? 
Este? Da? Vreau să sărbătorim isprava voastră. 

-Eu nu vreau decît să dorm, am replicat. 

-Ei, haide, doar un pahar. 

Tipic pentru Julia, mi-am zis. Absorbită de lumea ei, 
fără să observe ceea ce simțeau cei din jurul ei. Ultimul 
lucru pe care şi-l dorea oricare dintre noi era acum să bea 
şampanie. 

-Mulțumesc, oricum, spuse Mae, clătinînd din cap a 
refuz. 

-Sînteţi siguri? Pe bune? Ar fi fost frumos. Dar tu, 
Bobby? 

-Poate mîine, zise Bobby. 

-Ei, mă rog, bine. În definitiv, voi sînteţi eroii învingători! 
Atunci, o s-o facem mîine. 

Am remarcat cît de repede vorbea, cît de iuți îi erau 
mişcările. Mi-am amintit ce spusese Ellen despre 
posibilitatea ca Julia să recurgă la droguri. Mi se părea 
aproape sigur că ia ceva. Dar eram atît de obosit încît nici 
că-mi păsa. 

-I-am anunțat vestea lui Larry Handler, şeful companiei, 
spuse ea, şi m-a rugat să vă transmit că vă este foarte 
recunoscător. 


-Frumos din partea lui, am răspuns. Şi o să anunțe 
armata? 

-Să anunţe armata? Despre ce? 

-Despre experimentul eşuat. 

-Păi, Jack, totul s-a rezolvat acum. Mulțumită vouă. 

-Eu nu sînt sigur că s-a rezolvat. Se poate ca o parte 
dintre roiuri să fi scăpat. Sau s-ar putea să mai existe un 
roi în deşert. Ca să fim siguri, cred că ar trebui să 
chemăm armata. 

Nu credeam cu adevărat că scăpase ceva, dar voiam să 
aduc aici pe cineva din afară. Eram obosit. Voiam ca 
altcineva să preia responsabilitățile. 

-Armata? Privirea Juliei fulgeră spre Ricky, apoi reveni 
la mine. Jack, ai perfectă dreptate, spuse ea apăsat. Este 
o situație extrem de gravă. Dacă există cea mai mică 
şansă să fi ratat ceva, trebuie să-i anunțăm de îndată. 

-Chiar din seara asta! am insistat. 

-Da, sînt de acord, Jack. În seara asta. De fapt, am s-o 
fac chiar acum. 

M-am uitat la Ricky. El continua să dea din cap în stilul 
acela mecanic. Nu pricepeam. Ce se întimplase cu panica 
lui Ricky? Cu teama lui că experimentul va ajunge la 
cunoştinţa opiniei publice? Acum părea să nu-i mai pese. 
Julia spuse: 

-Voi trei duceți-vă să vă culcați, iar eu o să-mi sun 
cunoştinţele de la Pentagon. 

-Vin cu tine, am spus. 

-Zău că nu e necesar. 

-Dar vreau să vin, am insistat. 

Ea se uită la mine şi zimbi: 

-N-ai încredere în mine? 

-Nu e vorba de asta. Dar s-ar putea să aibă întrebări la 
care eu aş putea să răspund. 

-Bine. lată o idee bună. Excelentă chiar. 

Eram sigur că ceva era în neregulă. M-am simţit ca într- 
o piesă de teatru în care toată lumea juca un rol. Numai 
că nu ştiam ce piesă era. M-am uitat la Mae, care se 


încruntase uşor. Şi ea simţise acest lucru, de bună 
seamă. 

Am trecut prin sasurile ce duceau la unitatea 
rezidenţțială. Aici aerul mi s-a părut apăsător; m-am 
înfiorat. Am intrat în bucătărie şi Julia s-a dus la telefon. 

-Hai să dăm telefonul ăla, Jack. 

M-am dus la frigider şi mi-am luat o Cola. Mae şi-a luat 
un ceai cu gheață. Bobby a vrut o bere. Toţi eram 
însetați. Am observat în frigider o sticlă de şampanie, în 
aşteptare. Am atins-o şi am văzut că era rece. Tot acolo 
mai erau şi şase pahare, puse la răcit. Plănuise deja 
festivitatea. Julia apăsă butonul difuzorului. Am auzit 
tonul. Apoi tastă numerele, dar apelul nu ajunse la 
destinație. Pur şi simplu tonul s-a întrerupt. 

-Hm, făcu ea. Să mai încercăm o dată... 

Formă numărul a doua oară. Încă o dată, apelul eşuă. 

-Asta e chiar ciudat. Ricky, nu reuşesc să prind o linie 
cu exteriorul. 

-Mai încearcă o dată, spuse Ricky. 

Am sorbit din sticlă urmîndu-i. Nu încăpea nici o 
îndoială că totul era o prefăcătorie, o reprezentaţie dată 
numai pentru noi. Ascultătoare, Julia formă numărul a 
treia oară. M-am întrebat ce număr forma. Chiar ştia pe 
dinafară numărul de la Pentagon? 

-Hm, făcu ea din nou. Nimic. 

Ricky luă receptorul, se uită la fundul acestuia, apoi îl 
puse la loc. 

-Ar trebui să meargă, spuse el, prefăcîndu-se nedumerit. 

-Ei, fir-ar să fie! am zis eu. ia lăsați-mă să ghicesc. Ceva 
s-a întîmplat şi nu putem lua legătura cu exteriorul. 

-Ba da, putem, răspunse Ricky. 

-Doar ce-am sunat acum cîteva minute, spuse Julia. Cu 
puţin înainte de întoarcerea voastră. 

Ricky plecă de lingă masă şi anunţă: 

-Mă duc să verific circuitele de comunicaţie. 

-Da, du-te, am spus eu uitindu-mă sever la el. 

Julia mă privea fix: 


-Jack, spuse ea, sînt îngrijorată din pricina ta. 

-De ce? 

-Pentru că eşti supărat. 

-Nu sînt supărat, sînt luat peste picior. 

-Îţi garantez că nu eşti, spuse ea calm, uitîndu-se în 
ochii mei. 

Mae se ridică de la masă, spunînd că se duce să facă un 
duş. Bobby plecă în sala de odihnă ca să joace un joc 
video, modul lui obişnuit de a se destinde. Curînd am 
auzit  răpăitul  mitralierei şi  ţipetele băieților răi. 
Rămăsesem în bucătărie doar Julia şi cu mine. Ea s-a 
aplecat peste masă către mine. Mi-a vorbit cu o voce 
scăzută, serioasă: 

-Jack, cred că-ţi sînt datoare o explicaţie. 

-Nu, nu-mi eşti datoare. 

-Mă refer la comportamentul meu. La deciziile mele din 
ultimele zile. 

-Nu contează. 

-Pentru mine contează. 

-Poate mai tirziu, Julia. 

-Trebuie să-ţi vorbesc acum. Vezi tu, adevărul e că am 
vrut doar să salvez compania, Jack. Proiectul camerei a 
eşuat şi nu-l puteam face să funcţioneze, am pierdut 
contractul, iar compania era în pragul falimentului. Nu 
mi s-a mai întîmplat pînă acum să pierd o companie. Şi 
nu voiam ca Xymos să fie prima. Am investit în ea, la 
mijloc era o miză, şi cred că a fost şi mîndria mea. Voiam 
s-o salvez. Ştiu că n-am judecat cum trebuie. Eram 
disperată. Nimeni altcineva nu e vinovat. Toţi au vrut să-i 
punem capăt, dar eu i-am împins de la spate să continue. 
A fost... a fost cruciada mea. Ridică din umeri. Şi totul a 
fost inutil. Compania se închide în cîteva zile. Am pierdut- 
o. Se dădu mai aproape. Dar nu vreau să vă pierd şi pe 
voi. Nu vreau să-mi pierd familia. 

Cobori şi mai mult vocea şi întinse mîna peste masă ca 
s-o acopere pe a mea. 

-Vreau să fac schimbări, Jack. Vreau să îndrept 


lucrurile şi să fim din nou împreună. Se opri. Sper că şi 
tu vrei. 

-Nu sînt sigur de ceea ce simt. 

-Eşti obosit. 

-Da, dar nu mai sînt sigur. 

-Te referi la noi doi? 

-Îmi displace profund conversaţia asta. 

Şi chiar asta simțeam. Îmi displăcea că o provocase cînd 
eu eram atit de obosit, cînd de-abia trecusem prin nişte 
întîmplări în urma cărora nu lipsise mult să-mi pierd 
viața şi care, în ultimă instanţă, fuseseră generate de ea. 
Îmi displăcea că îşi minimalizase implicarea apreciind-o 
drept “judecată greşită”, cînd de fapt vina ei era mult mai 
mare. 

-Hai, Jack, să fim iar cum eram odată, spuse ea şi brusc 
se aplecă şi mai mult peste masă şi încercă să mă sărute 
pe buze. M-am dat înapoi, întorcînd capul într-o parte. S- 
a uitat fix la mine, implorindu-mă: Jack, te rog. 

-Nu e nici locul, nici momentul, Julia, am zis. 

O pauză. Nu mai ştia ce să spună. În cele din urmă: 

-Copiilor le e dor de tine. 

-Sînt sigur că le e dor. Şi mie mi-e dor de ei. 

Ea izbucni în lacrimi. 

-Iar de mine nu le e dor... spuse ea printre sughițuri. 
Nici măcar nu le pasă de mine... de mama lor... 

A întins mîna după mina mea şi am lăsat-o să mi-o țină. 
Am încercat să-mi evaluez sentimentele. Mă simțeam 
doar obosit şi foarte stinjenit. Aş fi vrut să înceteze să 
plîngă. 

-Julia... 

Prin intercom se auzi vocea amplificată a lui Ricky: 

-Hei, mă auziți? Avem o problemă cu liniile de 
comunicație. Cred c-ar fi mai bine să veniți aici imediat. 


Sala de comunicaţii consta dintr-un compartiment 
situat într-un colț al sălii de întreținere. Accesul se făcea 
printr-o uşă masivă, cu o ferestruică din sticlă securit în 


jumătatea superioară. Prin această fereastră se puteau 
vedea toate panourile cu cabluri şi rafturile cu relee care 
asigurau telecomunicațţiile laboratorului. Se mai vedeau 
şi mănun chiuri de cabluri care fuseseră smulse din 
conectori. Şi, prăbuşit într-un colț al compartimentului, 1- 
am văzut pe Charley Davenport. După toate aparențele, 
era mort. Gura îi atîrna deschisă, iar ochii larg deschişi 
priveau în gol. Avea pielea vinătă-cenuşie. Un roi 
zumzăitor se rotea în jurul capului său. 

-Nu pot să-mi imaginez cum s-a putut întîmplă una ca 
asta, spunea Ricky. Cînd m-am dus ultima oară să văd ce 
mai face, dormea dus... 

-Cînd a fost asta? am întrebat. 

-Să tot fie vreo jumătate de oră de atunci. 

-Şi roiul? Cum a ajuns acolo? 

-Nu pot să-mi imaginez, spuse Ricky. Trebuie să-l fi 
adus cu el de afară. 

-Cum? A trecut prin toate sasurile de curățare. 

-Ştiu, dar... 

-Dar ce, Ricky? Cum e posibil? 

-Poate... nu ştiu, poate a stat ascuns în gâtul lui ori cine 
ştie... 

-În gâtul lui? am spus. Vrei să spui că a stat aşa, între 
amigedalele lui? Chestiile astea te omoară, Ricky, ştii bine. 

-Da, ştiu. Fireşte că ştiu. Ridică din umeri. Nu pot să-mi 
dau seama. 

M-am uitat fix la Ricky, încercînd să-i înțeleg purtarea. 
Descoperise că laboratorul lui fusese invadat de un roi 
mor tal de nanoparticule, iar el nu părea nicidecum 
afectat. Lua totul cu mare uşurinţă. 

Mae intră repede în încăpere. Evaluă situația dintr-o 
privire. 

-A verificat cineva înregistrarea video? 

-Nu putem, spuse Ricky, arătînd spre sala de 
comunicaţii. Controalele sînt dezactivate... Înăuntru. 

-Deci nu ştiţi cum a ajuns Charley acolo? 

-Nu. Dar e evident că n-a vrut ca noi să luăm legătura 


cu exteriorul. Cel puţin... aşa pare. 

Mae interveni: 

-Şi de ce-ar fi intrat acolo Charley? 

Am clătinat din cap. Habar n-aveam. Julia spuse: 

-Compartimentul e etanş la aer. Poate că şi-a dat seama 
că este infectat şi a vrut să se izoleze de ceilalți. Vreau să 
spun, a încuiat uşa pe dinăuntru. 

-A încuiat-o? am spus. De unde ştii asta? 

-Ăă... am presupus... ăă... Se uită atent prin ferestruică. 
Şi, aha, uite că se vede broasca reflectată în ţeava aia 
cromată... O vedeţi? 

Nici nu m-am ostenit să mă uit. Dar Mae s-a dus să se 
uite şi am auzit-o zicînd: 

-A, da, Julia, ai dreptate. O observaţie foarte bună. Mie 
mi-a scăpat. 

Replica ei a sunat foarte prefăcută, dar Julia nu a părut 
să reacționeze. Aşa încît acum toată lumea juca teatru. 
Totul era regizat. Şi nu înţelegeam de ce. Dar am urmărit- 
o pe Mae şi am observat că era foarte prudentă cu soția 
mea. Era ca şi cum i-ar fi fost teamă de ea sau cel puţin i- 
ar fi fost teamă să nu o ofenseze. 

Asta era ciudat. 

Şi uşor alarmant. 


L-am întrebat pe Ricky: 

-Există vreo posibilitate să descuiem uşa aia? 

-Cred că da. S-ar putea ca Vince să aibă un şperaclu. 
Dar nimeni nu descuie uşa aia acum, Jack. Nu atita timp 
cît roiul se află acolo. 

-Prin urmare, nu putem să sunăm nicăieri? Sintem 
blocați aici? Complet izolați de exterior? 

-Pînă mîine, da. Elicopterul se întoarce miine dimineaţă, 
în cursa lui obişnuită. Ricky se uită prin geam la 
distrugerile din interior. Fir-ar să fie, Charley chiar şi-a 
dat silința să distrugă comutatoarele alea. 

-Şi de ce crezi că a făcut asta? 

Ricky clătină din cap. 


-Ştii, Charley era cam într-o ureche. Era un tip mai 
colorat, ca să zic aşa. Dar cu toate vînturile şi mormăiala 
aia a lui... nu mai avea mult s-o ia razna, Jack. 

-Nu m-am gîndit niciodată la asta. 

-E doar părerea mea, spuse el. 

M-am dus lingă Ricky şi m-am uitat prin ferestruică. 
Roiul zumzăia în jurul capului lui Charley şi vedeam cum 
corpul lui începe să se acopere cu pelicula aceea lăptoasă, 
după tipicul obişnuit. Am spus: 

-Şi dac-am pompa nişte azot lichid acolo? Să congelăm 
roiul? 

-Probabil că am putea s-o facem, admise Ricky, dar mă 
tem că am distruge şi echipamentul. 

-Poți să dai la maximum aeratoarele ca să absoarbă 
particulele. 

-Aeratoarele merg acum la putere maximă. 

-Şi n-ai vrea să foloseşti nişte extinctoare de incendiu... 

El clătină din cap. 

-Extinctoarele sînt cu halon, care n-o să afecteze 
particulele. 

-Adică chiar nu putem ajunge în încăperea aia. 

-Din cîte-mi pot da seama, nu. 

-Telefoanele celulare? 

Ricky clătină din nou din cap: 

-Toate circuitele de antenă trec prin încăperea aia. Toate 
formele de comunicație pe care le avem - celulare, 
Internet, modulele pentru transmiterea rapidă a datelor - 
„ toate trec prin camera aia. 

Julia spuse: 

-Charley ştia că e etanşă. Sînt sigură că s-a dus acolo ca 
să ne protejeze pe noi toți. A fost un gest generos. Un gest 
curajos. 

Acum îşi dezvolta teoria despre Charley, îmbogățind-o, 
adăugiînd detalii. Era uşor deranjant, ținînd cont că 
principala problemă rămiînea fără răspuns: cum să descui 
uşa şi să anihilezi roiul. Am întrebat: 

-Mai există vreo fereastră în compartimentul ăla? 


-Nu. 

-Fereastra asta din uşă e singura? 

-Da. 

-Bine. Atunci să acoperim cu ceva ferestruica asta şi să 
stingem lumina înăuntru. După care aşteptăm cîteva ore 
pînă cînd roiul îşi pierde energia. 

-Ştiu şi eu ce să zic? spuse Ricky cu îndoială. 

-Ce vrei să spui, Ricky? întrebă Julia. Cred că e o idee 
minunată. Merită încercată. Şi hai s-o facem chiar acum. 

-OK, bine, acceptă Ricky, supunîndu-i-se de îndată. Dar 
va trebui să aşteptăm şase ore. 

-Parcă ziceai că e vorba de trei ore. 

-Aşa este, dar vreau să mai aşteptăm cîteva ore înainte 
să deschidem uşa. Dacă roiul scapă aici, ne-am ars cu 
toţii. 

În final, asta am decis să facem. Am luat o pînză neagră 
şi am acoperit fereastra, peste care am mai pus şi un 
carton negru. Am stins luminile şi am lipit întrerupătorul 
cu bandă adezivă în poziția oprit. După ce am terminat 
treaba asta, epuizarea m-a cuprins din nou. M-am uitat 
la ceasul de la mină. Era ora unu după miezul nopții. Am 
spus: 

-Trebuie să merg la culcare. 

-Toți ne vom duce la culcare, spuse Julia. Putem să 
revenim aici miine dimineaţă. 

Ne-am îndreptat cu toții spre modulul rezidenţial. Mae 
mergea alături de mine. 

-Cum te simţi? mă întrebă ea. 

-OK. Spatele a început să mă doară puţin. 

Ea încuviință din cap. 

-Ai face bine să mă laşi să arunc o privire. 

-De ce? 

-Lasă-mă să arunc o privire înainte să te culci. 


-Oh, Jack, iubitule, ţipă Julia. Dragul de tine. 
-Ce s-a întîmplat? 
Stăteam pe masa din bucătărie fără cămaşă. Julia şi 


Mae erau în spatele meu şi mă studiau cu interes. 

-Ce s-a întîmplat? am întrebat din nou. 

-Ai nişte băşici pe spate, spuse Mae. 

-Nişte băşici? făcu Julia. Are tot spatele plin de... 

-Cred că avem pansamente, o întrerupse Mae, 
aplecîndu-se după trusa de prim-ajutor de sub chiuvetă. 

-Da, aşa sper. 

Julia zîmbi către mine: 

-Jack, nu pot să-ți spun ce rău îmi pare că a trebuit să 
treci prin toate astea. 

-S-ar putea să te usture un pic, spuse Mae. 

Ştiam că Mae voia să vorbească numai cu mine, dar nu 
aveam cum. Julia nu ne-ar fi lăsat singuri nici măcar o 
clipă. Întotdeauna fusese geloasă pe Mae, încă de acum 
cîțiva ani, cînd eu am angajat-o la compania mea, iar 
acum intrase parcă în competiție cu ea ca să-mi rețină 
atenția. Nu eram deloc măgulit. 

Cînd Mae a aplicat pansamentele, acestea au fost 
răcoroase la început, dar pe urmă am simțit o usturime 
care m-a făcut să mă cutremur. 

-Nu ştiu ce analgezice avem, spuse Mae. Ai nişte arsuri 
de gradul doi pe o porțiune destul de măricică. 

Julia scotoci frenetic prin trusa de prim-ajutor, aruncînd 
în dreapta şi-n stînga conținutul acesteia. Tuburile şi 
flacoanele se împrăştiară pe pardoseală. 

-Uite că e nişte morfină, spuse ea în sfirşit, ținînd în 
mînă o sticluță. Cu un zîmbet larg, adăugă: E foarte 
bună! 

-Nu vreau morfină, am zis. 

De fapt, voiam să spun că mi-ar fi plăcut ca ea să se 
ducă la culcare. Julia mă irita. Agitaţia ei începuse să mă 
calce pe nervi. Şi voiam să vorbesc între patru ochi cu 
Mae. 

-Păi, nu mai e nimic altceva decît aspirină, spuse ea. 

-Aspirina e foarte bună. 

-Mă tem că n-o să... 

-Aspirina e foarte bună. 


-Nu trebuie să fii aşa uricios cu mine. 

-lartă-mă. Dar nu mă simt prea bine. 

-Încercam doar să-ţi fiu de folos... 

Julia se dădu înapoi. 

-Vreau să spun, dacă voi doi vreți să rămineți singuri, 
nu trebuie decit să mi-o spuneți. 

-Nu, am spus, nu vrem să rămînem singuri. 

-Ei bine, nu vreau decît să te ajut. 

Se întoarse la trusa medicală. 

-Poate că mai e şi altceva pe aici... 

Role de leucoplast şi flacoane de plastic cu antibiotice 
cădeau pe jos. 

-Julia, încetează, te rog. 

-Dar ce fac? Ce fac atit de îngrozitor? 

-Te rog să încetezi. 

-Încerc să te ajut. 

-Ştiu asta. 

În spatele meu, Mae spuse: 

-În regulă. Am terminat. Pînă mîine ar trebui să fie de 
ajuns. Căscă. Şi acum, dacă nu vă supăraţi, mă duc să 
mă culc. 

I-am mulțumit şi am urmărit-o cu privirea în timp ce 
ieşea din încăpere. Cînd m-am întors, Julia îmi întindea 
un pahar cu apă şi două aspirine. 

-Mulțumesc, am spus. 

-Nu mi-a plăcut niciodată de femeia asta, comentă ea. 

-Hai să mergem la culcare, am spus. 

-Aici nu sînt decît paturi pentru o singură persoană. 

-Ştiu. 

Ea se dădu mai aproape. 

-Aş vrea să fiu cu tine, Jack. 

-Sînt realmente obosit. Ne vedem mîine dimineață, Julia. 

M-am întors în camera mea şi m-am uitat la pat. Nici nu 
mi-am dat osteneala să mă dezbrac. 

Nu-mi amintesc cînd am pus capul pe pernă. 


ZIUA A ŞAPTEA 
4:42 A.M. 

Am avut un somn agitat, cu vise permanente şi 
îngrozitoare. Am visat că eram din nou în Monterey, 
căsătorindu-mă iar cu Julia, şi stăteam în fața preotului 
cînd ea a venit lîngă mine îmbrăcată în rochie de mireasă, 
iar cînd şi-a ridicat vălul am fost şocat de cît de 
frumoasă, tînără şi suplă era. Mi-a zîmbit, i-am zîmbit şi 
eu, încercînd să-mi ascund neliniştea. Pentru că acum 
vedeam că era mai slabă, iar fața ei devenise uscățivă, 
aproape emaciată. Aproape ca un craniu. 

Pe urmă m-am întors către preotul din fața noastră, dar 
era Mae, iar ea turna lichide colorate în nişte eprubete. 
Cînd m-am uitat din nou la Julia, am văzut că era 
supărată, spunînd că nu i-a plăcut niciodată de femeia 
aia. Nu se ştie cum, era greşeala mea. Eu eram vinovat. 

M-am trezit brusc, transpirat. Perna era udă. Am întors- 
o pe partea ailaltă şi m-am culcat din nou. M-am văzut 
dormind în pat şi am ridicat privirea şi am văzut că uşa 
de la camera mea era deschisă. Lumina pătrundea din 
hol. O umbră s-a prelins pe patul meu. Ricky a intrat în 
cameră şi s-a uitat la mine. Faţa lui era întunecată, 
luminată din spate, şi nu-i vedeam expresia, dar mi-a 
spus: “Întotdeauna te-am iubit, Jack”. S-a aplecat să-mi 
şoptească ceva la ureche şi mi-am dat seama, în timp ce 
capul lui se lăsa în jos, că de fapt avea de gînd să mă 
sărute. Urma să mă sărute pe buze, cu pasiune. Avea 
gura deschisă. Şi-a lins buzele. Eram foarte supărat, nu 
ştiam ce să fac, dar în momentul acela a intrat Julia şi a 
spus: “Ce se întîmplă aici?”, iar Ricky s-a tras grăbit într- 
o parte, dînd o explicație evazivă. Julia era foarte 
mînioasă şi a spus: “Nu acum, tîimpitule!”, iar Ricky a mai 
zis ceva, la fel de evaziv. După care Julia a spus: “Este 
absolut inutil să faci asta, mă ocup eu însămi”. lar Ricky 
i-a răspuns: “Dacă faci optimizarea globală a intervalului, 


există coeficienți de restricție pentru algoritmii 
determinişti”. Iar ea a replicat: “N-o să pățeşti nimic dacă 
nu te împotriveşti”. A aprins lumina din cameră şi a ieşit. 

După aceea m-am pomenit din nou la nunta mea din 
Monterey, cu Julia lingă mine, îmbrăcată în alb, şi m-am 
întors să mă uit la asistență, şi i-am văzut pe cei trei copii 
ai mei în primul rînd, zîmbind fericiți. În timp ce mă 
uitam la ei, o linie neagră le-a apărut în jurul gurii, care 
s-a împrăştiat în jos pînă cînd au fost cu totul învăluiți în 
negru. Ei continuau să zimbească, dar eu eram îngrozit. 
Am alergat spre ei, dar nu puteam să îndepărtez de pe 
corpurile lor mantia aceea neagră. lar Nicole a spus calm: 
“Nu uita aspersoarele, tată”. 

M-am trezit lac de transpiraţie, cu picioarele încurcate în 
cearşafuri. Uşa de la camera mea era deschisă. Un 
dreptunghi de lumină cădea pe patul meu din hol. M-am 
uitat la monitorul calculatorului şi am putut citi că era 
ora 4:55 dimineața. Am închis ochii şi am rămas în pat o 
vreme, dar nu mai puteam să adorm. Eram transpirat şi 
nu mă simțeam bine. Am hotărit să fac un duş. 

Cu puțin înainte de orele cinci dimineața, m-am dat jos 
din pat. 


Pe culoar era linişte. Am mers pe coridor pînă la baie. 
Uşile de la toate dormitoarele erau deschise, ceea ce mi s- 
a părut straniu. În trecere, i-am văzut pe toți dormind. lar 
luminile erau aprinse în toate dormitoarele lor. L-am 
văzut pe Ricky, apoi pe Bobby, am văzut-o pe Julia, şi 1l- 
am văzut şi pe Vince. Patul lui Mae era gol. Şi, desigur, 
patul lui Charley era şi el gol. 

M-am oprit în bucătărie ca să-mi iau o Cola din frigider, 
îmi era grozav de sete, gîtul mă durea şi-l simțeam uscat. 
Şi aveam şi o senzație de greață. M-am uitat la sticla de 
şampanie. Şi am avut deodată o senzație ciudată în 
legătură cu sticla aceea, de parcă s-ar fi umblat la ea. Am 
scos-o din frigider şi m-am uitat atent la capac şi la folia 
de staniol care acoperea dopul. Părea perfect normală. 


Părea neatinsă, tară urme de ac, fără nimic. 

Doar o sticlă de şampanie. 

Am pus-o la loc şi am închis uşa frigiderului. 

Am început să mă întreb dacă nu cumva fusesem 
nedrept cu Julia. Poate că într-adevăr credea că făcuse o 
greşeală şi voia să îndrepte lucrurile. Poate că voia doar 
să-şi exprime recunoştinţa. Poate că fusesem prea aspru 
cu ea. Prea necruţător. 

Pentru că, dacă stăteai să te gindeşti, ce făcuse atit de 
suspect sau de greşit? Se bucurase că mă văzuse, chiar 
dacă întrecuse puțin măsura. Acceptase responsabilitatea 
pentru experimentul nereuşit şi îşi ceruse iertare pentru 
asta. Acceptase imediat să sune armata. Fusese de acord 
cu planul meu de a ucide roiul din sala de comunicații. 
Făcuse tot ce putuse ca să arate că mă sprijină, că este 
de partea mea. 

Cu toate acestea, mă simțeam tot neliniştit. 

Şi, fireşte, rămînea problema lui Charley şi a roiului său. 
Ideea lui Ricky cum că Charley purtase într-un fel sau 
altul roiul în corpul său, în gură, la subsuoară sau în altă 
parte, nu avea noimă pentru mine. Roiurile acelea 
ucideau victima în cîteva secunde. Aşa că rămînea fără 
răspuns întrebarea - cum a ajuns roiul în sala de 
comunicații, împreună cu Charley? A pătruns acolo 
venind de afară? De ce nu i-a atacat pe Julia, Ricky şi 
Vince? 

Uitasem de duş. 

Am hotărît să mă duc în sala utilităţilor şi să mai 
cercetez pe din afară uşa de la sala de comunicații. Poate 
că-mi scăpase ceva. Julia vorbise aproape neîncetat, 
întrerupîndu-mi şirul gindurilor. De parcă ar fi vrut să 
mă împiedice să-mi dau seama de ceva... 

Iar eram aspru cu Julia. 

Am trecut prin sas, pe coridor, apoi printr-un alt sas. 
Cînd eşti obosit, te irită să simți aerul acela suflind spre 
tine. 

Am ieşit în sala utilităţilor şi m-am dus la uşa sălii de 


comunicații. N-am observat nimic. 

Am auzit zgomot de tastatură şi m-am uitat în 
laboratorul de biologie. Mae era acolo, lucra la calculator. 
Am întrebat-o: 

-Ce faci aici? 

-Verific înregistrarea video. 

-Am înțeles că nu putem face asta fiindcă Charley a 
smuls firele. 

-Asta a spus Ricky. Dar nu e adevărat. 

Am dat să ocolesc masa de laborator ca să mă uit peste 
umărul ei. Dar ea a ridicat o mînă şi mi-a spus: 

-Jack, poate că e mai bine să nu vezi astea. 

-Ce? De ce? 

-E, ăăă... poate că nu vrei să te confrunțţi cu chestia asta 
tocmai acum. Poate mîine. 

Dar fireşte că după ce mi-a spus toate astea, practic am 
alergat în jurul mesei să văd ce apăruse pe monitorul ei. 
Şi m-am oprit. Pe ecran era o imagine a unui coridor 
pustiu. Cu un marcaj de timp în josul ecranului. 

-Asta e? am întrebat. Asta e chestia cu care nu ar trebui 
să mă confrunt? 

-Nu. Se întoarse în scaun. Uite, Jack, trebuie să trecem 
pe rînd prin toate camerele de securitate, şi fiecare 
înregistrează doar zece cadre pe minut, aşa că e foarte 
greu să fii sigur de ceea ce... 

-Arată-mi, Mae. 

-Va trebui să merg puţin înapoi... 

Apăsă de mai multe ori tasta “back” din colțul 
claviaturii. Ca multe din sistemele de control noi, 
sistemul Xymos era modelat pe tehnologia browser-elor 
de Internet. Puteai să derulezi înapoi desfăşurarea unui 
proces, reconstituind anumite etape din trecut. 

Cadrele s-au derulat înapoi pînă s-a ajuns la punctul 
dorit de ea. Apoi a trecut pe derulare normală, imaginile 
înregistrate trecînd de la o cameră la cealaltă în 
succesiune rapidă. Un coridor. Fabrica principală. Un alt 
unghi al fabricii. Un sas. Un alt coridor. Sala utilităţilor. 


Un coridor. Bucătăria. Sala pentru recreare. Holul spre 
modulul rezidențial. O vedere exterioară spre deşertul 
luminat de refiectoare. Un coridor. Sala de alimentare cu 
energie electrică. Exteriorul văzut de la nivelul solului. Un 
alt coridor. Am clipit. 

-De cînd faci treaba asta? 

-De aproape o oră. 

-Dumnezeule. 

În continuare am văzut un coridor. Ricky se deplasa de- 
a lungul lui. Staţia electrică. Exteriorul, cu Julia păşind 
în lumina reflectoarelor de afară. Un coridor. Julia şi 
Ricky împreună, îmbrăţişindu-se, apoi un coridor şi... 

-Aşteaptă, am spus eu. 

Mae apăsă o tastă. Se uită la mine fără să spună nimic. 
Apăsă o altă tastă şi declanşă derularea imaginilor cu 
încetinitorul. Se opri la camera care îi arăta pe Ricky şi 
Julia. 

-Zece cadre. 

Mişcarea era încețoşată şi întreruptă. Ricky şi Julia 
apropiindu-se unul de celălalt. Îmbrăţişîndu-se. Între ei 
doi se simțea un aer de familiaritate. Apoi s-au sărutat cu 
pasiune. 

-Dar-ar dracii! am spus întorcîndu-mi fața de la ecran. 
Fir-ar mama ei a dracului de treabă! 

-Îmi pare rău, Jack, zise Mae. Nu ştiu ce să spun. Am 
simţit că mă cuprinde ameţeala, ca şi cum era gata-gata 
să mă prăbuşesc. M-am aşezat pe masă. Evitam să mă 
uit la ecran. Pur şi simplu nu puteam. Am tras adînc aer 
în piept. Mae spunea parcă ceva, dar nu am desluşit 
vorbele. Am mai tras o dată aer în piept. Mi-am trecut 
degetele prin păr. Am spus: 

-Ai ştiut despre asta? 

-Nu. Nu pînă acum cîteva minute. 

-A ştiut cineva? 

-Nu. Mai glumeam pe tema asta uneori, cum că ei doi ar 
avea o relație, dar nici unul dintre noi nu credea cu 
adevărat. 


-Dumnezeule! Mi-am trecui din nou mina prin pâr. 
Spune-mi adevărul, Mae. Am nevoie să aud adevărul. Ai 
ştiut sau nu despre treaba asta? 

-Nu, Jack. N-am ştiut. 

Tăcere. Am tras aer în piept. Am încercat să-mi evaluez 
simțămintele. 

-Ştii ce-i amuzant? am spus. Amuzant e că bănuiam 
asta de o vreme. Adică, eram destul de sigur că se 
întîmplă, dar nu ştiam cu cine... Vreau să spun... Cu 
toate că mă aşteptam, tot e un şoc. 

-Sînt sigură. 

-Niciodată nu m-aş fi gîndit la Ricky, am spus. E un 
tip... nu ştiu... e un tip slugarnic. Şi nu face parte din 
categoria celor puternici. Nu ştiu cum, dar mă gîndeam 
că ar fi ales pe cineva mai important, cred. 

Şi în clipa aceea mi-am amintit de convorbirea pe care 
am avut-o cu Ellen după cină. 

Eşti chiar aşa de sigur care sînt preferințele Juliei? 

Asta se întimplă după ce-l văzusem pe tipul din maşina 
ei. Cel a cărui față nu reuşisem să o disting... 

Ellen: Se numeşte negare, Jack. 

-lisuse, am spus clătiniînd din cap. Mă simţeam mînios, 
jenat, derutat, furios. Simțămintele mi se schimbau de la 
o clipă la alta. 

Mae a aşteptat, fără să se mişte sau să scoată vreo 
vorbă. Şedea imobilă. În cele din urmă a zis: 

-Vrei să mai vezi şi alte imagini? 

-Mai sînt? 

-Da. 

-Nu ştiu dacă mai...ăăă... Nu, nu vreau să le mai văd. 

-Poate că e mai bine aşa. 

-Nu. 

-Vreau să spun că poate aşa o să te simți mai bine. 

-Nu cred, am spus. Nu cred că o să pot suporta. 

-S-ar putea să nu fie ceea ce crezi, Jack. Sau măcar să 
nu fie exact ceea ce crezi. 

Se numeşte negare, Jack. 


-Scuză-mă, Mae, dar nu vreau să mă mai prefac. Am 
văzut cu ochii mei. Ştiu despre ce e vorba. 


Mă gîndisem că voi rămîne cu Julia pentru totdeauna. 
Crezusem că ne iubim copiii, că avem o familie, o casă, o 
viață împreună. lar Ricky avea şi el un copil născut de 
curînd. Era pur şi simplu ciudat. Mi se părea absolut fără 
noimă. Dar, pe de altă parte, lucrurile nu se întimplă 
niciodată aşa cum crezi c-or să se întîmple. Am auzit-o pe 
Mae tastînd repede ceva. M-am întors în aşa fel încît s-o 
văd pe ea, dar nu şi ecranul. 

-Ce faci? 

-Încerc să-l găsesc pe Charley. Să văd dacă pot să 
reconstitui ce s-a întîmplat cu el în ultimele ore. 

A continuat să tasteze. Am tras aer în piept. Mae avea 
dreptate. Indiferent ce se întîmplă în viața mea personală, 
era deja ceva foarte avansat. Nu puteam să fac nimic în 
privința asta, cel puţin nu acum. M-am întors cu totul cu 
fața spre ecran. 

-OK, am spus. Hai să-l căutăm pe Charley. 


Era derutant să urmăreşti succesiunea imaginilor de la 
diferitele camere, într-o secvență care se repeta. Oamenii 
apăreau şi dispăreau din imagini. Am văzut-o pe Julia în 
bucătărie. Apoi i-am văzut pe ea şi pe Ricky în bucătărie. 
Uşa frigiderului era mai întîi deschisă, apoi închisă. L-am 
văzut pe Vince în principala sală de producție, după care 
a dispărut din cadru. L-am văzut pe coridor, apoi a 
dispărut. 

-Nu-l văd pe Charley. 

-Poate că încă dormea, spuse Mae. 

-Poți să vezi ce se întîmplă în dormitoare? 

-Da, sînt camere şi acolo, dar ar trebui să schimb ciclul 
de securitate. Ciclul obişnuit nu cuprinde şi dormitoarele. 
-Cît este de problematic să schimbi ciclul de securitate? 
-Nu sînt sigură. Ăsta e mai mult domeniul lui Ricky. 
Sistemul de aici este destul de complicat. Hai să vedem 


dacă-l găsim pe Charley în ciclul obişnuit. 

Ceea ce am şi făcut, aşteptind să vedem dacă apărea în 
vreuna din imaginile standard ale camerelor video. Am 
mai căutat preț de vreo zece minute. Din cînd în cînd, 
trebuia să-mi mut privirea de la imagini, deşi Mae nu 
părea deranjată de ele. Dar pină la urmă l-am văzut în 
modulul rezidenţial, străbătind coridorul, frecîndu-se pe 
față. Abia se trezise. 

-OK, spuse Mae. L-am găsit. 

-Cît era ora? 

Ea îngheță imaginea ca să putem citi indicaţia de pe 
ecran. Era 12:10 A.M. Am spus: 

-Asta e doar cu o jumătate de oră înainte de întoarcerea 
noastră. 

-Da. 

Mae derulă imaginile înainte. Charley dispăru din hol, 
dar l-am zărit pentru scurt timp îndreptîndu-se spre baie. 
Apoi i-am văzut pe Ricky şi pe Julia în bucătărie. Am 
simțit cum mă încordez. Dar nu făceau decît să stea de 
vorbă. Apoi Julia a pus şampania în frigider, iar Ricky a 
început să-i dea pe rind paharele ca să le pună lingă 
sticlă. 

Din cauza vitezei de derulare a cadrelor, a fost dificil de 
urmărit ce s-a întimplat în continuare. Zece cadre pe 
minut înseamnă că ai doar cîte o imagine la fiecare şase 
secunde, aşa că evenimentele filmate apar înceţoşate şi 
intermitente atunci cînd lucrurile se desfăşoară rapid, 
pentru că se întimplă prea multe lucruri între două cadre 
succesive. 

Dar iată ce cred că se întimplase: 

Charley a intrat în bucătărie şi a început să discute cu 
cei doi. Zimbea, avea o mină optimistă. A arătat spre 
pahare. Julia şi Ricky au pus paharele deoparte cît au 
discutat cu el. Apoi el a ridicat o mină ca să-i oprească. 

A arătat spre paharul pe care Julia îl ţinea în mînă 
înainte de a-l pune în frigider. A spus ceva. 

Julia a clătinat din cap şi a pus paharul în frigider. 


Charley părea nedumerit. A arătat spre un alt pahar. 
Julia a clătinat din cap. Atunci Charley s-a gheboşat şi şi- 
a împins bărbia înainte, ca şi cum s-ar fi supărat. A lovit 
de mai multe ori cu degetul în masă, argumentind ceva. 

Ricky a făcut un pas în față, cu gestul omului care vrea 
să întrerupă o dispută. Ținea mina în sus, liniştitor, către 
Charley: ia-o mai uşor. Charley nu voia deloc s-o ia mai 
uşor. Arăta spre chiuveta înțesată de farfurii nespălate. 

Ricky a clătinat din cap şi a pus mîna pe umărul lui 
Charley. 

Charley i-a dat mîna la o parte. 

Cei doi bărbaţi au început să se certe. Între timp, calmă, 
Julia a pus restul paharelor în frigider. Părea indiferentă 
la cearta care se desfăşura la cîțiva paşi de ea, de parcă 
nici n-ar fi auzit-o. Charley încerca să treacă de Ricky ca 
să ajungă la frigider, dar Ricky îi ținea calea, ridicînd 
mîinile de fiecare dată. 

Întreaga atitudine a lui Ricky sugera că el nu-l considera 
pe Charley o persoană rațională. Îl trata aşa cum te porți 
cu cineva care şi-a pierdut controlul. Mae spuse: 

-Nu cumva Charley e afectat de roi? De-aia se poartă 
aşa? 

-Nu-mi dau seama. M-am uitat mai atent la ecran. Nu 
văd nici un roi. 

-Nu, spuse ea. Dar e destul de supărat. 

-Ce le-o fi spus să facă? am întrebat. 

Mae clătină din cap. 

-Să pună paharele la loc? Să le spele? Să folosească alte 
pahare? Nu-mi dau seama. 

-Charley nu dădea importanță chestiilor astea. Era în 
stare să măniînce din farfuria lăsată murdară de 
altcineva. Am zimbit. L-am văzut făcînd asta. 

Deodată, Charley a făcut cîțiva paşi îndărăt. Preţ de o 
clipă a rămas complet nemişcat, ca şi cum ar fi descoperit 
ceva care l-a uluit. Ricky i-a spus ceva. Charley a început 
să arate cu degetul şi să strige către amindoi. Ricky a 
încercat să se apropie de el. 


Charley a continuat să se retragă, după care s-a întors 
către telefonul montat în perete. A ridicat receptorul. 
Ricky s-a apropiat foarte rapid, i-am văzut corpul ca prin 
ceață, şi a trintit jos telefonul. Apoi l-a împins cît colo pe 
Charley - cu putere. Forţa lui Ricky era surprinzătoare. 
Charley era un tip solid, dar s-a dezechilibrat şi a 
alunecat înapoi cîțiva paşi. Charley s-a ridicat în picioare, 
a continuat să tipe, după care s-a întors şi a ieşit în fugă 
din încăpere. 

Julia şi Ricky au schimbat o privire. Julia i-a spus ceva. 

Imediat, Ricky a alergat după Charley. 

Julia a alergat după Ricky. 

-Unde se duc? am întrebat. 

Ecranul afişă mesajul intermitent “Actualizare”, după 
care am început din nou să vedem imagini de la toate 
camerele, în succesiune. L-am văzut pe Charley alergînd 
pe un coridor, apoi pe Ricky fugind după el. Am aşteptat 
cu nerăbdare următorul ciclu. Dar nu mai era nimeni 
vizibil acolo. 

Un alt ciclu. Apoi l-am văzut pe Charley în sala 
utilităţilor, formînd un număr de telefon. S-a uitat peste 
umăr. O clipă mai tîrziu, Ricky pătrundea în încăpere, iar 
Charley a pus receptorul în furcă. Cei doi se certau, 
dîndu-şi ocol unul altuia. 

Charley a ridicat o cazma şi a încercat să-l lovească pe 
Ricky. Prima oară, Ricky s-a ferit. A doua oară l-a prins 
de umăr şi l-a răsturnat la podea. Charley a ridicat 
cazmaua deasupra capului şi a triîntit-o cu putere în jos, 
spre capul lui Ricky. Gestul era brutal, iar intenția 
criminală, fără doar şi poate. Ricky a reuşit să-şi tragă 
capul înapoi, exact în momentul în care cazmaua lovea 
betonul. 

-Dumnezeule... făcu Mae. 

Ricky s-a ridicat în picioare în momentul în care Charley 
s-a Întors şi a văzut-o pe Julia intrînd în încăpere. Julia 
ținea o mînă întinsă, rugîndu-l ceva pe Charley (să lase 
cazmaua jos?). Charley se uita cînd la unul, cînd la 


celălalt. Apoi a intrat şi Vince în încăpere. Acum cînd 
erau toți în jurul lui, părea să-i fi pierit cheflii să se mai 
lupte. Se învîrteau în cerc în jurul lui, apropiindu-se din 
ce în ce mai mult. 

Deodată Charley o zbughi la fugă spre sala de 
comunicații, intră şi încercă să închidă uşa în urma lui. 
Într-o clipită, Ricky ajunsese în spatele lui. Băgase 
piciorul în uşa întredeschisă, iar Charley n-a mai putut 
să o închidă. Prin ferestruică se vedea fața mînioasă a lui 
Charley. Vince i se alătură imediat lui Ricky. Cu amindoi 
în fața uşii, numai vedeam ce se întîmplă. Julia părea să 
dea ordine. Mi s-a părut că o văd virîindu-şi mîna prin 
crăpătura din uşă, dar mi-era greu să fiu sigur. 

În orice caz, uşa s-a deschis şi Vince şi Ricky au intrat 
în sală. În continuare, faptele s-au derulat rapid, 
imaginea fiind încețoşată, dar se pare că cei trei bărbați s- 
au luptat, iar Ricky a reuşit să ajungă în spatele lui 
Charley, imobilizindu-l. Vince i-a sucit brațul lui Charley 
la spate şi, cu forțe reunite, cei doi l-au înfrint pe Charley, 
care a încetat să se mai zbată. Imaginea şi-a recăpătat 
din claritate. 

-Ce se întîmplă? întrebă Mae. Nu ne-au vorbit niciodată 
de chestiile astea. 

Ricky şi Vince îl ţineau pe Charley din spate. Charley 
gîfiia din greu, dar încetase să se mai zbată. Julia a intrat 
în cameră. S-a uitat la Charley şi a purtat o discuţie cu 
el. 

Şi deodată Julia s-a apropiat de Charley şi l-a sărutat 
îndelung pe buze. 

Charley s-a zbătut, încercînd să scape. Vince l-a înşfacat 
de păr ca să-i țină capul nemişcat. Julia a continuat să-l 
sărute. Apoi s-a tras înapoi şi atunci am văzut un rîu 
negru curgînd între gura ei şi a lui Charley. A zăbovit 
acolo doar o clipă, după care a dispărut. 

-Dumnezeule! zise Mae. 

Julia şi-a şters buzele şi a zîmbit. 

Lui Charley i s-au înmuiat picioarele şi s-a prăbuşit la 


pămînt. Părea ameţit. Un nor negru îi ieşi din gură şi 
începu să se rotească în jurul capului său. Vince îl lovi 
prieteneşte pe cap şi ieşi din încăpere. 

Ricky se duse la panouri şi începu să smulgă firele în 
mănunchiuri. Le-a distrus, literalmente. Pe urmă s-a 
întors către Charley, a mai spus ceva şi a ieşit din sala de 
comunicații. 

Deodată Charley a sărit în picioare, a închis uşa şi a 
încuiat-o. Dar Ricky şi Julia rideau, ştiind că era un gest 
inutil. Charley s-a prăbuşit din nou şi din momentul 
acela a ieşit din imagine. 

Ricky a cuprins-o pe Julia pe după umăr şi au ieşit din 
încăpere împreună. 

-Ei, dar voi chiar că v-aţi trezit devreme! 

M-am întors. 

Julia stătea în cadrul uşii. 


ZIUA A ŞAPTEA 
5:12 A.M. 

Intră în încăpere zimbind. 

-Ştii, Jack, dacă n-aş fi avut încredere totală în tine, aş 
fi crezut că e ceva între voi doi. 

-Serios? am făcut eu, chipurile mirat. M-am îndepărtat 
puțin de Mae, care tasta repede repede. Mă simțeam 
grozav de stînjenit. Şi de ce ai fi crezut una ca asta? 

-Păi, stăteaţi foarte aproape unul de celălalt, din nu ştiu 
ce motiv, spuse ea în timp ce se apropia de noi. Păreați 
de-a dreptul fascinaţi de ceea ce vedeați pe ecran. Apropo, 
la ce vă uitaţi? 

-E... ăăă, o chestie tehnică. 

-Pot să văd şi eu? Mă interesează problemele tehnice. Nu 
ţi-a spus Ricky că în ultima vreme mă interesează 
tehnica? Să ştii că sînt fascinată de această tehnologie. 
Este o lume cu totul nouă, nu-i aşa? Secolul douăzeci şi 
unu a sosit! Nu te ridica, Mae. O să mă uit peste umărul 
tău. 

Ocolise masa de lucru şi putea să vadă ecranul. Se 
încruntă cînd văzu imaginea care prezenta culturi 
bacteriene pe un mediu de creştere roşu. Cu cercuri în 
interiorul unor cercuri roşii. 

-Ce-i asta? 

-Colonii de bacterii, răspunse Mae. Avem o contaminare 
a rezervelor de coli. A trebuit să scot din circuit un 
rezervor. Încercam să vedem care-i problema. 

-Probabil un bacteriofag, nu crezi? întrebă Julia. Nu e 
asta problema obişnuită a rezervelor bacteriene - un vi 
rus? Oftă. Tot ce are legătură cu fabricarea moleculară 
este extrem de delicat. Lucrurile se deteriorează cu 
uşurinţă şi foarte des. Trebuie să fii mereu vigilent ca să 
nu apară probleme. Se uită la mine, apoi la Mae. Dar cu 
siguranţă că nu la asta v-aţi uitat tot timpul... 

-De fapt, la asta ne-am uitat, am spus. 


-La ce? La imagini de mucegai? 

-Bacterii. 

-Da, bacterii. V-aţi uitat tot timpul la chestiile astea, 
Mae? 

Ea ridică din umeri şi încuviință din cap: 

-Da, Julia. Asta e sarcina mea. 

-Nici o clipă nu mi-a trecut prin cap să-ți pun la îndoială 
devotamentul, spuse Julia. Dar, îmi dai voie? 

Mina ei se mişcă rapid şi apăsă tasta backspace din 
colțul tastaturii. Ecranul anterior prezenta alte imagini 
ale dezvoltării bacteriene. 

Următorul ecran arăta imaginea unui virus obţinută 
prin microscopie electronică. 

Apoi un tabel cu date de creştere din ultimele 
douăsprezece ore. 

Julia continuă să apese tasta backspace încă de vreo 
cinci-şase ori, dar nu văzu decît imagini de bacterii şi 
virusuri, grafice şi tabele cu date. Ridică mina de pe 
tastatură. 

-Văd că-ți dedici mult timp acestei probleme. E chiar aşa 
de importantă? 

-Păi, e un contaminant, spuse Mae. Dacă nu-l 
controlăm, va trebui să închidem întregul sistem. 

-Atunci, continuă să-l studiezi, o îndemnă Julia, apoi se 
întoarse către mine. Vrei să mănînci ceva? îmi închipui că 
eşti înfometat. 

-Iată o idee minunată, am spus. 

-Vino cu mine, zise Julia. O să pregătim masa 
împreună. 

-În regulă, am spus şi am aruncat o privire către Mae. 
Ne vedem mai tirziu. Să-mi spui dacă te pot ajuta cu 
ceva. 

Am plecat cu Julia. Mergeam pe coridorul care ducea la 
unitatea de cazare. 

-Nu ştiu de ce, spuse Julia, dar femeia asta mă 
deranjează. 

-Nici eu nu ştiu de ce. E o foarte bună profesionistă. 


Foarte serioasă, foarte conştiincioasă. 

-Şi foarte drăguță. 

-Julia... 

-De-aia nu vrei să mă săruți? Pentru că ai o legătură cu 
ea? 

-Julia, pentru numele lui Dumnezeu! 

Se uita la mine, aşteptind. 

-Uite care-i treaba, am spus. Aceste ultime două 
săptămîni au fost foarte grele pentru toată lumea. Sincer, 
ai fost o persoană cu care a fost greu de trăit. 

-Sînt sigură că ai dreptate. 

-Şi, la drept vorbind, am fost destul de supărat pe tine. 

-Pe bună dreptate, ştiu. Îmi pare rău că te-am făcut să 
treci prin toate astea. Se aplecă şi mă sărută pe obraz. 
Dar totul pare atît de îndepărtat acum. Nu-mi place 
tensiunea dintre noi doi. Ce-ai zice dacă ne-am săruta şi 
ne-am împăca? 

-Poate mai tîrziu, am spus. Avem o mulțime de lucruri 
de făcut acum. 

Ea îşi țuguie buzele, şi sărută aerul, în joacă. 

-Oooo, haide, iubitule, doar un pupic... haide, doar n-o 
să mori din asta... 

-Mai tirziu, am spus. 

Ea oftă şi se dădu bătută. O vreme am continuat să 
mergem tăcuți pe coridor. Apoi mi-a spus pe un ton 
serios: 

-Mă eviţi, Jack. Şi vreau să ştiu de ce. 


Nu i-am răspuns, m-am mulțumit să oftez prelung, a 
suferință, şi am continuat să merg, prefăcindu-mă că n- 
ar merita să-i răspund la întrebare. De fapt, eram cît se 
poate de îngrijorat. 

Nu puteam să refuz la nesfirşit să o sărut; mai devreme 
sau mai tîrziu avea să-şi dea seama ce ştiu. Poate că ştia 
deja. Pentru că pînă şi alunei cînd se purta ca o şcolăriță, 
Julia părea mai ageră şi mai vigilentă ca oricînd. Aveam 
senzația că nu-i scapă nimic. Şi aceeaşi senzaţie o aveam 


şi în privința lui Ricky. Era ca şi cum ei doi ar fi fost 
“acordati”, hiperatențţi. 

Şi mai eram îngrijorat de ceea ce văzusem pe monitorul 
lui Mae. De norul negru ce părea să iasă din gura Juliei. 
Chiar fusese acolo, pe înregistrarea video? Pentru că, din 
cîte ştiam eu, roiurile îşi ucideau prada în momentul 
contactului. Erau necruțătoare. lar acum Julia părea să 
găzduiască un roi. Cum era posibil? Căpătase cumva un 
soi de imunitate? Sau, din cine ştie ce motiv, roiul o 
tolera în loc s-o ucidă? Şi cum stăteau lucrurile cu Ricky 
şi Vince? Şi ei erau imuni? 

Un lucru era limpede: Julia şi Ricky nu voiau ca noi să 
sunăm pe cineva. Ne izolaseră deliberat aici, în deşert, 
ştiind că nu mai erau decît citeva ore pînă la sosirea 
elicopterului. Aşa încît, după toate aparențele, aveau tot 
timpul care le era necesar. Ca să facă ce? Să ne omoare? 
Sau doar să ne infecteze? Ce? 

Păşind pe coridor alături de soția mea, m-am simţit că 
merg alături de un străin. Alături de cineva pe care nu-l 
mai cunoşteam. Cineva extraordinar de periculos. 

M-am uitat la ceas. Elicopterul avea să ajungă aici în 
mai puțin de două ore. Julia zimbi: 

-Ai vreo întîlnire? 

-Nu. Doar constatam că e timpul pentru micul dejun. 

-Jack, spuse ea. De ce nu eşti sincer cu mine? 

-Ba sînt sincer... 

-Ba nu eşti. Te întrebai cît mai e pînă soseşte 
elicopterul. 

Am ridicat din umeri. 

-Două ore, spuse ea şi adăugă: Pariez că vei fi bucuros 
să pleci de aici, este? 

-Da. Dar nu plec pînă cînd nu e totul pus la punct. 

-De ce? Ce-a mai rămas de pus la punct? 

Între timp ajunseserăm la modulul rezidenţial. Simţeam 
mirosul de ouă prăjite cu şuncă. Ricky apăru de după 
colț. Zimbi larg cînd mă zări. 

-Salut, Jack. Cum ai dormit? 


-Am dormit bine. 

-Adevărat? Pentru că arăţi puțin cam obosit. 

-Am avut nişte vise uriîte. 

-A, da? Vise urîte? Neplăcut. 

-Da, se mai întîmplă, am replicat. 

Am intrat toți trei în bucătărie. Bobby pregătea micul 
dejun. 

-Omletă cu ceapă şi brînză topită, anunţă el vesel. Ce fel 
de pîine prăjită doriți? 

Julia a spus că vrea pîine de grîu, Ricky voia chifle 
englezeşti, iar eu am zis că nu vreau de nici un fel. Mă 
uitam cu coada ochiului la Ricky, remarcînd din nou cît 
de puternic părea. Pe sub tricou, muşchii i se vedeau bine 
conturați. M-a surprins pe cînd mă uitam la el. 

-S-a-ntîmplat ceva? 

-Nu. Doar îți admiram alura sportivă. 

Încercam să fiu degajat, dar adevărul e că mă simţeam 
teribil de stingher în bucătărie, cu toți trei în jurul meu. 
Mă tot gîndeam la Charley, la cît de rapid îl atacaseră. 
Nu-mi era foame; nu voiam decît să plec de acolo. Dar nu 
vedeam cum aş putea face asta fără să trezesc suspiciuni. 

Julia s-a dus la frigider şi a deschis uşa. Şampania era 
acolo. 

-Băieți, vreți să sărbătorim acum? 

-Desigur, spuse Bobby. Ar fi excelent, un mic cocteil 
mimoza de dimineaţă... 

-Categoric nu! am declarat. Julia, insist să priveşti 
situația cu maximă seriozitate. Încă n-am scăpat de 
pericole. Trebuie să aducem armata aici şi n-am reuşit să 
sunăm. Nu e timpul să desfacem şampania. 

Ea se bosumflă: 

-Of, cum ştii să strici chelul oamenilor... 

-Ei, la naiba. Eşti ridicolă. 

-Ooo, iubitule, nu te supăra, sărută-mă, sărută-mă! 

Îşi țuguie iar buzele, aplecîndu-se peste masă. 

Dar se părea că singura mea şansă era să fac pe 
furiosul. 


-Dar-ar dracii, Julia! am ridicat eu vocea. Singurul motiv 
pentru care am ajuns în situația asta nenorocită este că 
n-ai privit lucrurile cu seriozitate de la bun început. Ai 
avut un roi fugar în deşert, de cît timp - de două 
săptămîni? Şi în loc să-l distrugi, te-ai apucat să te joci 
cu el. Şi ai continuat să te joci pînă cînd ţi-a scăpat de 
sub control şi, ca urmare, trei oameni au murit. N-avem 
ce sărbători, Julia. E un dezastru. Şi n-o să beau nici un 
strop din şampania aia nenorocită cît sînt aici, şi nimeni 
n-o să bea. Am dus sticla de şampanie la chiuvetă şi am 
spart-o. După care m-am întors spre ea: E clar? 

Cu fața împietrită, ea a spus: 

-Nu era nevoie să faci asta. 

L-am văzut pe Ricky uitîndu-se la mine gînditor. De 
parcă ar fi încercat să ia o decizie. Bobby stătea cu 
spatele şi îşi vedea de pregătirea mesei, ca şi cum ar fi 
fost jenat de o ceartă conjugală. Îl “aranjaseră” oare şi pe 
el? Mi s-a părut că văd o linie neagră la gâtul lui, dar nu 
eram sigur şi n-am îndrăznit să mă uit atent. 

-Nu era nevoie? am ripostat, furios la culme. Oamenii 
ăia erau prietenii mei. Şi erau şi prietenii tăi, Ricky. Şi ai 
tăi, Bobby. Şi nu vreau să mai aud de prostia asta cu 
sărbătoritul! 

M-am întors şi am ieşit din încăpere, călcînd apăsat, în 
timp ce ieşeam, Vince tocmai intra. 

-la-o mai uşor, amice, mi-a spus el. Poţi să faci un atac. 

-Cară-te! m-am rățoit la el. 

Vince ridică din sprincene. Am trecut grăbit pe lingă el. 

-Nu păcăleşti pe nimeni, Jack! a strigat Julia după mine. 
Ştiu ce ai de gînd! 

Am simțit cum mi se stringe stomacul. Dar am 
continuat să merg. 

-Te citesc ca pe o carte, Jack. Ştiu că te întorci la ea. 

-Ai perfectă dreptate! am spus. 


La ce se gîndea cu adevărat Julia? Nu credeam o iotă 
din ce spunea. Doar încerca să mă inducă în eroare ca să 


mă ţină cu garda coborită pînă cînd... ce? Ce aveau de 
gind să facă? Ei erau patru. lar noi, numai doi - oricum, 
eram doi dacă nu ajunseseră deja la Mae. 


Mae nu era în laboratorul de biologie. M-am uitat în jur 
şi am văzut o uşă laterală întredeschisă care ducea la 
nivelul subteran, unde erau instalate camerele de 
fermentație. De aproape, acestea erau mult mai mari 
decit crezusem, nişte sfere uriaşe din oțel inoxidabil cu 
diametrul de aproape doi metri. Erau înconjurate de un 
labirint de ţevi şi valve, şi unități pentru controlarea 
temperaturii. Era cald şi foarte zgomotos aici. 

Mae stătea lingă a treia unitate, notindu-şi ceva pe un 
blocnotes şi închizind un robinet. Avea un stativ cu 
eprubete la picioare. Am coborit şi m-am apropiat de ea. 
S-a uitat la mine după care a aruncat o privire scurtă 
spre tavan, unde era montată o cameră video de 
securitate. S-a dus în cealaltă parte a rezervorului şi m- 
am luat după ea. Aici eram la adăpost de camera video. 
Mae spuse: 

-Au dormit cu luminile aprinse. 

Am încuviințat din cap. Acum ştiam şi ce vrea să spună. 

-Toți sînt infectați, adăugă ea. 

-Da. 

-Şi nu-i omoară. 

-Da, am spus, dar nu înţeleg de ce. 

-Trebuie să fi evoluat în aşa fel încît să-i tolereze. 

-Aşa de repede? 

-Evoluția poate avea loc repede, spuse ea. Ai auzit de 
studiile lui Ewald. 

Auzisem. Paul Ewald studiase holera. El a descoperit că 
organismul holerei se transforma rapid pentru a susține o 
epidemie. În locurile unde nu existau rezerve igienice de 
apă, ci doar un canal care curgea prin mijlocul satului, 
holera era virulentă, epuizind victima şi omorînd-o 
aproape pe loc în urma unei diarei masive. Diareea 
conținea milioane de organisme de holeră, care se 


răspîndeau în apă şi îi infectau şi pe alţii din sat. În felul 
acesta, holera se reproducea, iar epidemia continua. 

Dar cînd existau rezerve de apă salubre, virusul viru 
lent nu se putea reproduce. Victima ar fi murit, dar 
diareea lui nu ar mai fi ajuns în rezerva de apă. Alți 
oameni nu ar mai fi fost infectați, iar epidemia ar fi 
încetat. În aceste circumstanţe, agentul epidemic evolua 
spre o formă mai atenuată, permițind victimei să meargă 
şi să răspîndească organismele mai blînde prin contact, 
lenjerie murdară şi aşa mai departe. 

Mae sugera că acelaşi lucru se întîmplase şi cu roiurile. 
Ele evoluaseră spre o formă mai blîndă, care se putea 
transmite de la o persoană la cealaltă. 

-E înfiorător, am spus. 

Ea a încuviințat din cap şi a întrebat: 

-Dar ce putem face în privința asta? 

După care începu să plingă pe tăcute, cu lacrimile 
şiroindu-i pe obraji. Mae era întotdeauna foarte 
puternică. Tulburarea ei mă făcea şi pe mine să mă simt 
neliniştit. 

-Jack, spuse ea clătinînd din cap, nu putem face nimic. 
Ei sînt patru şi sînt mai puternici decit noi. Or să ne 
ucidă aşa cum l-au ucis pe Charley. 

Îşi puse capul pe umărul meu. Am cuprins-o cu braţul, 
dar nu puteam să-i spun nimic liniştitor. Pentru că ştiam 
că avea dreptate. 

Nu exista nici o scăpare. 


Winston Curchill a spus cîndva că amenințarea armei 
creează o concentrare minunată. Mintea mea funcționa 
acum cu repeziciune. Mă gindeam că tăcusem o greşeală 
şi că trebuia s-o repar. Chiar dacă fusese o eroare umană 
tipică. 

Ținînd cont că trăim o eră în care totul este evoluționist 
- biologie evoluționistă, medicină evoluționistă, ecologie 
evoluționistă, psihologie evoluționistă, economie evolu 
ționistă, informatică evoluționistă este surprinzător cît de 


rar gindesc oamenii în termeni evoluționişti. Este unul 
din punctele nevralgice ale oamenilor. Privim la lumea din 
jurul nostru ca la o fotografie, cînd de fapt este un film 
care se schimbă permanent. Fireşte că ştim că se 
schimbă, dar ne purtăm ca şi cum ar rămîne 
neschimbată. Negăm realitatea schimbării. Aşa se face că 
întotdeauna schimbarea ne ia prin surprindere. Părinții 
sînt surprinşi de maturizarea copiilor lor. Continuă să-i 
trateze ca pe nişte ființe mai tinere decit sînt de fapt. 

lar eu am fost surprins de schimbarea survenită în 
evoluția roiurilor. Nu exista nici un motiv care să le 
împiedice să evolueze simultan în două direcții diferite. 
Sau tot aşa de bine în trei, în patru, în zece direcții. Ar fi 
trebuit să anticipez asta. Ar fi trebuit să mă aştept la aşa 
ceva. Dacă aş fi făcut-o, aş fi fost mai bine pregătit să 
întimpin situația de acum. 

În schimb, tratasem roiul ca pe o singură problemă - 
problema din deşert - şi ignorasem celelalte posibilități. 

Se numeşte negare, Jack. 

Am început să mă întreb ce altceva mai negam acum. Ce 
altceva nu reuşisem să văd. Unde greşisem? Care a fost 
primul indiciu care mi-a scăpat? Probabil faptul că 
primul meu contact cu roiul a produs o reacție alergică - 
o reacţie care aproape că m-a ucis. Mae o numise reacție 
coliformă. Provocată de o toxină din bacteriile din roi. 
Toxina aceea era evident rezultatul unei schimbări 
evoluționiste a E. coli care alcătuia roiul. La fel de bine, 
însăşi prezența virusului bacteriofag în rezervor era o 
schimbare evoluționistă, o reacție virală la bacteriile 
care... 

-Mae, ia stai puţin. 

-Ce e? 

-Poate că avem o şansă să-i oprim. 


Chipul ei exprima scepticism. Dar îşi şterse ochii şi mă 
ascultă. 
-Roiul este alcătuit din particule şi bacterii, corect? 


-Da... 

-Bacteriile asigură ingredientele de bază necesare 
particulelor ca să se reproducă. Corect? Bun. Deci, dacă 
bacteriile mor, nu mor şi roiurile? 

-Probabil, admise ea încruntîndu-se. Te gîndeşti la un 
antibiotic? Să le dăm tuturor un antibiotic? Pentru că ai 
nevoie de foarte mult antibiotic ca să cureți o infecţie cu 
E. coli, ar trebui să ia medicamente zile în şir, şi nu ştiu... 

-Nu, nu mă gîndesc la antibiotice. Am bătut cu degetul 
în rezervorul din fața mea. Mă gindesc la asta. 

-Bacteriofage? 

-De ce nu? 

-Nu ştiu dac-o să meargă, spuse ea. S-ar putea. Doar 
că... cum o să faci ca virusul să ajungă în ei? Că doar nu 
te aştepţi să-l bea, nu? 

-Păi atunci o să umplem atmosfera cu el, am spus. Nici 
n-or să-şi dea seama cînd or să-l inhaleze. 

-Aha. Şi cum umpli atmosfera? 

-Simplu. Nu închide acest rezervor. Bagă bacteriile în 
sistem. Vreau ca linia de asamblare să înceapă să fabrice 
virusuri - o mulțime de virusuri. Pe urmă le dăm drumul 
în atmosferă. 

Mae oftă. 

-N-o să meargă, Jack. 

-De ce? 

-Pentru că linia de asamblare n-are să facă o mulțime de 
virusuri. 

-De ce? 

-Din cauza felului în care se reproduce virusul. Ştii, 
virusul pluteşte prin zonă pînă cînd se ataşează de un 
perete de celulă şi se injectează în celula respectivă. După 
care preia controlul asupra ARN-ului celulei şi-l 
converteşte pentru a produce alte virusuri. Celula îşi 
încetează toate funcțiile metabolice normale şi nu mai 
face altceva decît să producă virusuri. În scurt timp, toată 
celula se umple de virusuri şi explodează ca un balon 
umflat peste măsură. Toate virusurile sînt eliberate, 


plutesc spre alte celule şi procesul o ia de la început. 

-Da... şi? 

-Dacă introduc un bacteriofag în liniile de asamblare, 
virusul se va reproduce rapid, dar numai o vreme. Însă va 
provoca ruperea unui mare număr de membrane celulare, 
lăsînd în urmă toate membranele acelea ca impurități 
lipidice.  Reziduul astfel format va înfunda filtrele 
intermediare. După o oră, maximum două, liniile de 
asamblare vor începe să se supraîncălzească, iar 
sistemele de siguranță vor intra în funcţiune şi vor 
închide totul. Întreaga linie de producţie se va opri. Fără 
să producă nici un virus. 

-Şi sistemele astea de siguranţă nu pot fi oprite? 

-Ba da. Dar nu ştiu cum. 

-Cine ştie? 

-Numai Ricky. 

Am clătinat din cap. 

-Asta nu ne ajută cu nimic. Eşti sigură că nu poți găsi o 
metodă să... 

-Există un cifru, spuse ea. Ricky e singurul care-l 
cunoaşte. 

-Aha. 

-Oricum, Jack, ar fi prea periculos să opreşti toate 
sistemele de siguranță. Anumite părți ale sistemului 
funcționează la temperaturi şi tensiuni înalte. lar în 
braţele alea se produc cetone şi metan din belşug. Sînt 
permanent monitorizate şi reduse pentru a se menține 
nivelurile sub o anumită concentrație. Dar dacă nu sînt 
reduse şi se produc scîntei de înaltă tensiune... 

Se opri, ridicînd din umeri. 

-Ce vrei să spui? Că ar putea să explodeze? 

-Nu, Jack. Îți spun că va exploda. La cîteva minute după 
închiderea sistemelor de siguranță. Şase, maximum opt 
minute. Şi n-ai vrea să fii aici cînd se va întîmplă una ca 
asta. Deci nu poți folosi sistemul ca să produci mulți 
viruşi. Cu sau fără sistemele de siguranţă, pur şi simplu 
nu merge. 


Tăcere. 

Frustrare. 

Am privit în jurul meu prin încăpere. M-am uitat la 
rezervorul de oțel care se curba deasupra mea. M-am 
uitat apoi la stativul cu eprubete de la picioarele lui Mae. 
Într-un colţ al încăperii am văzut un spălător pentru 
podele, o găleată şi o sticlă de plastic de o jumătate de 
litru. Şi m-am uitat la Mae, înspăimîntată, gata-gata să 
izbucnească în plins, dar reuşind totuşi să se abțină. 

lar eu aveam un plan. 

-OK, fă-o oricum. Dă drumul la virus în sistem. 

-Şi la ce-ar folosi? 

-Fă-o! 

-Jack, spuse ea. De ce facem noi asta? Mă tem că ei ştiu 
că noi ştim. Nu-i putem păcăli. Sînt prea inteligenţi. Dacă 
încercăm să facem asta, or să vină la noi cît ai zice peşte. 

-Da, am recunoscut. Probabil că aşa o să se întîmple. 

-Şi oricum n-o să meargă. Sistemul n-o să fabrice 
virusuri. Şi-atunci, de ce, Jack? La ce bun? 


Mae îmi fusese o bună prietenă în tot acest timp, dar 
acum aveam un plan pe care nu aveam de gînd să i-l 
dezvălui, îmi displăcea profund că trebuia să procedez 
astfel, dar trebuia să creez o diversiune pentru ceilalți. 
Trebuia să-i păcălesc. lar ea trebuia să mă ajute s-o fac - 
ceea ce însemna că trebuia să creadă într-un alt plan. 

-Mae, trebuie să creăm o diversiune, să-i păcălim. Vreau 
ca tu să eliberezi virusul în linia de asamblare. Lasă-i să 
se concentreze asupra chestiei ăsteia. Să-şi facă griji din 
pricina asta. Între timp, eu o să duc nişte virusuri în zona 
de utilități de sub acoperiş şi o să-i arunc în rezervorul 
aspersoarelor de incendiu. 

-Şi după aia declanşezi aspersoarele? 

-Da. 

Ea încuviință din cap. 

-lar ei vor fi udaţi de virusuri. Toată lumea din fabrică. 
Uzi pînă la piele. 


-Exact. 

-Chiar s-ar putea să meargă, Jack. 

-Nu-mi vine în minte altceva mai bun, am spus. Acum 
deschide una din valvele alea şi hai să umplem nişte 
eprubete cu virusuri. Şi vreau să pui nişte virusuri şi în 
sticla aia de plastic. 

Ea avu o ezitare. 

-Valva e pe partea cealaltă a rezervorului. Camera de 
securitate o să ne filmeze. 

-N-are nimic. Oricum n-avem ce face acum. Fă doar în 
aşa fel încît să-mi oferi un mic răgaz de timp. 

-Şi cum să procedez? 

I-am spus cum şi ea s-a uitat la mine neîncrezătoare. 

-Glumeşti! N-or să facă niciodată asta! 

-Fireşte că nu. Am doar nevoie de puţin timp. 


Am ocolit rezervorul şi Mae a umplut eprubetele. 
Lichidul era o scursură viscoasă şi maronie. Mirosea a 
excremente. Arăta ca nişte excremente. Mae mi-a spus: 

-Eşti sigur că vrei să faci asta? 

-Trebuie, am spus. N-avem încotro. 

-Tu primul. 

Am luat eprubeta, am tras aer în piept şi am înghițit tot 
conținutul. Era  dezgustător. Stomacul meu s-a 
cutremurat. Am crezut că o să vomit, dar n-am tăcut-o. 
Am tras aer în piept din nou şi am băut nişte apă din 
sticlă, după care m-am uitat la Mae. 

-Îngrozitor, aşa-i? m-a întrebat. 

-Îngrozitor. 

A luat o eprubetă, şi-a prins nările între degete şi a 
înghițit. Am aşteptat pînă i-a trecut tusea provocată de 
greață. A reuşit să nu vomite. l-am dat sticla de plastic, a 
băut din ea şi a vărsat restul pe podea. După care a 
umplut-o cu scursură cafenie. 

Ultimul lucru pe care l-a tăcut a fost să învirtească 
minerul unei valve mari de debit. 

-Aşa, spuse ea. Acum intră în sistem. 


-În regulă. 

Am luat două eprubete şi le-am băgat în buzunarul 
cămăşii. Am luat şi sticla de plastic. Pe etichetă scria APĂ 
PURĂ ARROWHEAD. 

-Pe curînd. 

Şi am plecat repede. În timp ce mergeam pe coridor, m- 
am gîndit că aveam o şansă dintr-o sută să reuşesc. Poate 
doar o şansă dintr-o mie. 

Dar aveam o şansă. 


Mai tîrziu am urmărit întreaga scenă pe înregistrarea de 
securitate, aşa că ştiu ce s-a întîmplat cu Mae. A intrat în 
bucătărie cărind după ea stativul cu eprubete. Ceilalți 
erau toți acolo, mîncau. Julia i-a aruncat o privire 
glacială. Vince n-a băgat-o în seamă. Ricky a spus: 

-Ce-ai acolo, Mae? 

-Bacteriofage, a spus ea. 

-Pentru ce? 

Acum Julia ridicase privirea şi se uita la ea. Mae a 
răspuns: 

-E din rezervorul de fermentație. 

-Pfui, nu-i de mirare că pute. 

-Jack a băut mai adineauri o eprubetă din astea. M-a 
făcut şi pe mine să beau. 

Ricky pufni disprețuitor. 

-Şi de ce ai făcut asta? Dumnezeule, mă mir că n-ai 
borit. 

-N-a lipsit mult. Jack vrea ca voi toți să beți cîte una. 

Bobby rise. 

-Da? Şi de ce, mă rog? 

-Ca să ne asigurăm că nici unul dintre voi nu este 
infectat. 

Ricky se încruntă. 

-Infectat? Cum adică infectat? 

-Jack spune că Charley găzduia un roi în interiorul 
corpului său, aşa că e posibil ca şi noi să adăpostim aşa 
ceva. Sau unul dintre noi. Aşa că beți acest virus şi va 


ucide bacteriile care sînt în voi, după care va ucide şi 
roiul. 

-Vorbeşti serios? se miră Bobby. Să beau mizeria aia? 
Nici să nu te gîndeşti, Mae. 

Ea se întoarse spre Vince. 

-Mie mi se pare că miroase a căcat, spuse Vince. Să bea 
altcineva primul. 

-Ricky? îl îmbie Mae. Vrei să fii tu primul? 

Ricky clătină din cap. 

-Nu beau chestia aia. De ce-aş face-o? 

-Păi, în primul rînd pentru că aşa te-ai putea asigura că 
nu eşti infectat. Iar în al doilea rînd, şi noi am fi asiguraţi. 

-Vrei să spui că e un fel de test? 

Mae ridică din umeri. 

-Asta e părerea lui Jack. 

Julia se încruntă. Se întoarse spre Mae. 

-Unde e Jack acum? 

-Nu ştiu, răspunse Mae. Ultima oară cînd l-am văzut era 
lingă rezervoarele de fermentație. Nu ştiu unde e acum. 

-Ba ştii, îi replică Julia sec. Ştii exact unde este. 

-Nu ştiu. Nu mi-a spus. 

-Ba ţi-a spus. Îţi spune totul, zise Julia. De fapt, voi doi 
ați pus la cale acest interludiu, nu-i aşa? Doar nu te 
aşteptai cu adevărat ca noi să bem chestia aia. Unde e 
Jack, Mae? 

-Ţi-am spus că nu ştiu. 

Julia se uită la Bobby. 

-Verifică monitoarele. Găseşte-l! 

Apoi dădu ocol mesei. 

-Ei şi acum, Mae. Vocea ei era calmă, dar cît se poate de 
amenințătoare. Vreau să-mi răspunzi. Şi vreau să-mi spui 
adevărul. 

Mae se dădu înapoi. Ricky şi Vince se apropiau de ea 
dintr-o parte şi din cealaltă. Mae se lipi cu spatele de 
perete. 

Julia înainta încet. 

-Spune-mi acum, Mae. Va fi mult mai bine pentru tine 


dacă vei fi cooperantă. 

Din cealaltă parte a încăperii, Bobby spuse: 

-L-am găsit. Merge prin sala de fabricaţie. Din cîte se 
pare, duce cu el doar o sticlă cu rahat. 

-Spune-mi, Mae, zise Julia, apropiindu-se. 

Era atît de aproape încît buzele lor aproape că se 
atingeau. Mae închise ochii şi-şi ținu buzele strîns lipite, 
începuse să tremure de frică. Julia o mîngiie pe păr. 

-Nu te teme. Nu ai de ce să te temi. Doar spune-mi ce 
face cu sticla aia. 

Mae izbucni într-un plins isteric. 

-Ştiam că n-o să meargă. l-am spus că o să aflați. 

-Bineînțeles că o să aflăm, replică Julia calm. 
Bineînţeles că vom afla. Dar spune-ne acum. 

-A luat sticla cu virusuri, spuse Mae, şi vrea s-o pună în 
aspersoarcle de incendiu. 

-Serios? spuse Julia. Foarte inteligentă manevră. 
Mulţumesc, draga mea. 

Şi o sărută pe Mae pe gură. Mae se zbătu, dar stătea cu 
spatele lipit de perete, iar Julia o ţinea de cap. Cînd s-a 
tras în sfirşit înapoi, Julia i-a spus: 

-Încearcă să stai liniştită. Dar ţine minte un lucru. N-o 
să-ți facă rău dacă nu te împotriveşti. 

Şi a ieşit din încăpere. 


ZIUA A ŞAPTEA 
6:12 A.M. 

Lucrurile se desfăşurau mai repede decit mă aşteptam. 
l-am auzit alergind spre mine pe coridor. Am ascuns 
grăbit sticla, apoi am alergat înapoi, continuînd să 
străbat sala de fabricație. Atunci s-au repezit toţi spre 
mine. Am luat-o la goană. Vince m-a placat ca l-a rugby 
şi m-am prăbuşit pe pardoseala de beton. După ce am 
căzut, Ricky s-a aruncat peste mine şi m-a lăsat fără aer. 
Atunci Vince m-a lovit cu piciorul de două ori în coaste şi 
împreună m-au ridicat în picioare, față în față cu Julia. 

-Bună, Jack, spuse ea zimbind. Cum merge treaba? 

-Am avut şi momente mai bune. 

-Am avut o discuție interesantă cu Mae, zise Julia. Aşa 
că n-are rost să ne mai ascundem după deget. 

S-a uitat în jos, pe pardoseala din preajmă. 

-Unde-i sticla? 

-Care sticlă? 

-Jack, spuse ea, clătinînd trist din cap. De ce te mai 
chinui? Unde e sticla cu virusuri pe care voiai s-o torni în 
sistemul de aspersoare? 

-N-am nici o sticlă. 

Se apropie de mine. Îi simțeam respiraţia pe față. 

-Jack... Îţi cunosc expresia asta, Jack. Ai pus la cale un 
plan, nu-i aşa? Acum spune-mi unde e sticla. 

-Care sticlă? 

Buzele ei s-au lipit aproape de ale mele. Am rămas 
nemişcat ca o statuie. 

-Jack, dragule, spuse ea în şoaptă. Ştii că nu e bine să 
te joci cu chestiile periculoase. Vreau sticla. 

Am rămas nemișcat. 

-Jack... doar un sărut... 

Era aproape de mine, seducătoare. 

Ricky spuse: 

-Las-o baltă, Julia. Nu-i e teamă de tine. A băut virusul 


şi crede c-o să-l protejeze. 

-Chiar aşa? zise Julia dîndu-se înapoi. 

-E posibil, răspunse Ricky, dar pariez că-i e frică să 
moară. 

Şi deodată el şi Vince m-au înşfăcat şi m-au tîrît prin 
sala de fabricație. Mă duceau spre generatorul de cîmp 
mag netic. Am început să mă zbat. 

-Aşa este, spuse Ricky. Ştii ce urmează, nu? 

Asta nu era în planul meu. Nu mă aşteptasem la aşa 
ceva. Nu ştiam ce aş mai putea face acum. M-am zbătut 
din răsputeri, dînd din picioare şi zvircolindu-mă, dar 
amindoi erau extraordinar de puternici. Au continuat să 
mă tîrască imperturbabili. Julia deschise uşa masivă de 
oțel a sălii magneţilor. În interior am văzut tamburul 
magnetului, cu diametrul de un metru şi optzeci de 
centimetri. 

M-au împins brutal înăuntru. Am căzut lat pe podeaua 
încăperii. M-am izbit cu capul de mantaua de oţel. Am 
auzit uşa încuindu-se. 

M-am ridicat în picioare. 

Am auzit huruitul pompelor de răcire cînd le-au pornit. 
Prin intercom am auzit vocea lui Ricky: 

-Te-ai întrebat vreodată de ce pereţii ăştia sînt de oțel, 
Jack? Magneţii pulsatorii sînt periculoşi. Dacă faci să 
circule prin ei curent continuu, explodează. Eşti rupt în 
bucăţi din cauza cîmpului generat. Avem un timp de 
încărcare de un minut. Aşa că ai un minut să reflectezi. 

Mai fusesem o dată în această încăpere cînd Ricky îmi 
prezentase instalaţiile. Mi-am amintit că exista o placă 
acționată cu genunchiul, ca întrerupător de siguranţă. 
Am lovit-o cu genunchiul. 

-Nu merge, Jack, spuse Ricky laconic. Am inversat 
comutația. Acum, în loc să-l oprească, chestia aia 
porneşte magnetul. M-am gîndit că e bine să ştii. 

Huruitul se auzea şi mai tare. Camera începu să vibreze 
uşor. Aerul se răcea rapid. În cîteva clipe îmi puteam 
vedea respirația sub formă de aburi. 


-Îmi pare rău pentru lipsa de confort, dar e numai 
temporară, comentă Ricky. Din momentul în care încep 
să fie generate pulsurile magnetice, camera se încălzeşte 
rapid. Ăă, ia să vedem. Patruzeci şi şapte de secunde. 

Zgomotul care se auzea semăna cu al unui ciocan pneu 
matic înăbuşit. Era puternic şi devenea şi mai puternic. 
Abia îl mai auzeam pe Ricky prin intercom. 

-Acum, Jack, spuse el. Ai o familie. O familie care are 
nevoie de tine. Aşa că gindeşte-te cu mare grijă la 
alegerea pe care o faci. 

-Lasă-mă să vorbesc cu Julia. 

-Nu, Jack. Ea nu vrea să stea de vorbă cu tine în acest 
moment. Ai dezamăgit-o foarte tare, Jack. 

-Lasă-mă să vorbesc cu ea. 

-Jack, nu m-ai auzit, ce naiba? Nu vrea. Pînă nu-i spui 
unde e virusul. 

Zgomotul se auzea tot mai puternic. Camera începea să 
se încălzească. Auzeam bolborosind lichidul de răcire prin 
țevi. Am lovit din nou placa de siguranţă cu genunchiul. 

-Ţi-am spus o dată, Jack. Nu face decit să pornească 
magnetul. Chiar nu auzi ce-ţi spun? 

-Nu, am strigat. Nu aud. 

-Mare păcat, zise Ricky. Îmi pare rău să aud asta. 

Cel puțin astea s-au părut că sînt cuvintele. Duduitul 
părea să umple toată camera, făcînd chiar şi aerul să 
vibreze. Pompele alea sunau ca o uriaşă instalație MRI. 
Capul mă durea. M-am uitat fix la magnet, la bolţurile 
masive care ţineau plăcile laolaltă. În curînd, acele bolţuri 
aveau să devină nişte proiectile. 

-Să ştii că nu glumim, Jack, insistă Ricky. Ar fi 
regretabil să te pierdem. Douăzeci de secunde. 

Timpul de încărcare era timpul necesar pentru 
încărcarea  condensatoarelor magnețţilor, astfel încît 
aceştia să poată fi alimentaţi cu impulsuri electrice de 
ordinul milisecundelor. M-am întrebat la cît timp după 
încărcare vor începe impulsurile să dezintegreze 
magnetul. Probabil că era nevoie doar de cel mult citeva 


secunde. Aşadar, timpul de care dispuneam era pe 
terminate. Nu ştiam ce să fac. Totul luase o turnură 
deosebit de urită. Iar partea cea mai rea era că pierdusem 
singurul avantaj pe care-l aveam, pentru că acum îşi 
dăduseră seama de importanţa virusului. Mai devreme nu 
le atrăsese atenţia ca un potențial pericol. Dar acum 
înțeleseseră şi îmi cereau imperios să le dau virusul. 
Curiînd aveau să se gindească să distrugă rezervorul de 
fermentație. Aveau să fie foarte grijulii în eradicarea 
virusului, eram sigur de asta. 

lar eu nu puteam să fac nimic în privința asta. Nu 
acum. 

M-am întrebat pe unde-o fi Mae şi dacă îi făcuseră vreun 
rău. M-am întrebat dacă mai era în viață. Mă simțeam 
detaşat, indiferent. Mă aflam într-o instalație MRI 
supradimensionată, atîta tot. lar zgomotul ăsta teribil şi 
înfricoşător... aşa trebuie să se fi simțit şi Amanda, cînd 
fusese în MRI... Nepăsătoare, mintea mea plutea aiurea. 

-Zece secunde, spuse Ricky. Haide, Jack. Nu mai face pe 
eroul. Nu e felul tău. Spune-ne unde e. Şase secunde. 
Cinci. Jack, haide o dată... 

Duduitul încetă şi se auzi un bang! şi un scrişnet 
metalic.  Magncetul fusese pornit pentru cîteva 
milisecunde. 

-Primul impuls, anunţă Ricky. Nu fi fraier, Jack. 

Încă un bang! Bang! Bang! Impulsurile veneau din ce în 
ce mai repede. Am văzut mantaua instalaţiei de răcire 
începînd să se deformeze cu fiecare impuls. Veneau prea 
repede. 

Bang! Bang! 

Nu am mai putut să suport. Am strigat: 

-OK, Ricky! Am să vă spun! 

Bang! 

-Haide, Jack, spune! 

Bang! 

-Aştept! 

-Nu! Mai întîi opreşte blestemăția asta. Şi o să-i spun 


doar Juliei. 

Bang! Bang! 

-Nu eşti deloc rezonabil, Jack. Nu eşti în situația să 
negociezi. 

Bang! 

-Vrei virusul sau vrei să fie o surpriză? 

Bang! Bang! Bang! 

Şi deodată, brusc, tăcere. Nimic nu se mai auzea în 
afară de şuieratul încet al lichidului de răcire care curgea 
prin manta. Magnetul era fierbinte la atingere. Dar cel 
puțin încetase sunetul ăla de MRI. 

De MRI... 

Stăteam în picioare şi aşteptam să vină Julia. Apoi, 
după ce am pus la cale totul, m-am aşezat. 

Am auzit uşa descuindu-se. Julia a intrat. 


-Jack. Sper că nu eşti rănit, nu? 

-Nu, am spus. Doar nervii îmi sînt zdruncinatți. 

-Nu ştiu de ce a trebuit să te supui la toată chestia asta, 
spuse ea. A fost cu totul inutil. Dar ştii ceva? Am veşti 
bune pentru tine. Elicopterul a sosit. 

-A sosit? 

-Da, azi a venit mai devreme. Gindeşte-te, n-ar fi frumos 
să te urci în el acum şi să te duci acasă? Acasă la tine, la 
familia ta? Nu te-ai simți minunat? 

Stăteam cu spatele lipit de perete şi mă uitam în sus la 
ea. 

-Vrei să spui că pot să plec? 

-Bineînţeles, Jack. Nu există nici un motiv să rămii aici. 
Doar să-mi dai sticla cu virusuri şi te duci acasă. 

Nu credeam nici o iotă din ce-mi spunea. O aveam în 
fața ochilor pe Julia cea prietenoasă şi seducătoare. Dar 
n-o credeam. 

-Unde e Mae? 

-Se odihneşte. 

-I-ai făcut rău! 

-Nu, nu, nu! De ce să-i fac ceva rău? Clătină din cap. 


Chiar nu pricepi, nu-i aşa? Nu vreau să fac rău nimănui, 
Jack. Nici ţie, nici lui Mae, nimănui. Şi mai ales nu vreau 
să-ți fac rău ţie. 

-Încearcă să-i spui asta lui Ricky. 

-Jack, te rog. Să lăsăm emoţiile deoparte şi să fim 
raționali o clipă. Tu eşti singurul vinovat pentru ce ţi se 
întîmplă. De ce nu poți să accepți noua situație? 

A întins mîna către mine. Am prins-o de mînă şi ea m-a 
tras în picioare. Era puternică. Mai puternică decit îmi 
aminteam să fi fost vreodată. 

-În definitiv, spuse ea, tu faci parte integrantă din asta. 
Tu ai ucis tipul sălbatic pentru noi, Jack. 

-Astfel încît tipul benign să prospere... 

-Exact, Jack. Astfel încît tipul benign să prospere. Şi să 
creeze o nouă sinergie cu ființele umane. 

-Sinergia pe care o aveţi acum, de exemplu. 

-Întocmai, Jack. 

A zîmbit, dar era un zîmbet care îmi dădea fiori. 

-Şi voi ce faceți acum? Coexistaţi? Coevoluaţi? 

-Simbioză, răspunse ea, continuînd să zîmbească. 

-Julia, astea sînt poveşti de adormit copiii, am spus. 
Asta e o boală. 

-Păi, bineînțeles că tu nu puteai să spui altceva! Pentru 
că încă nu ştii despre ce e vorba. N-ai trăit această 
experiență. 

Se apropie de mine şi mă îmbrățişă. Nu m-am 
împotrivit. 

-Habar n-ai ce te aşteaptă. 

-Povestea vieții mele, am spus. 

-Încetează măcar o dată să fii atît de încăpăţînat! Fii şi 
tu mai maleabil. Pari obosit, Jack. 

Am oftat şi am spus: 

-Sînt obosit. 

Şi chiar eram. În braţele ei mă simțeam foarte slăbit. 
Eram sigur că ea putea să simtă asta. 

-Atunci ce-ar fi să te relaxezi. Îmbrăţişează-mă, Jack. 

-Nu ştiu. Poate că ai dreptate. 


-Da, am. 

A zîmbit din nou şi mi-a ciufulit părul cu mina. 

-Of, Jack... dac-ai şti ce dor mi-a fost de tine. 

-Şi mie, am spus. Mi-a fost dor de tine. 

Am îmbrăţțişat-o, am strins-o în brațe, am tinut-o 
aproape de mine. Fața ei era foarte aproape de a mea. 
Arăta minunat, cu buzele întredeschise, privindu-mă cu 
ochii ei mari, calzi şi îmbietori. Am simțit cum se 
relaxează. Apoi am spus: 

-Doar un lucru vreau să-mi spui, Julia. Mă intrigă. 

-Sigur, Jack. 

-De ce ai refuzat să faci un MRI la spital? 

S-a încruntat şi s-a lăsat pe spate ca să se uite mai 
atent la mine. 

-Ce? Ce vrei să spui? 

-Eşti ca Amanda? 

- Amanda? 

-Fetița noastră... O mai ţii minte. A fost vindecată de 
MRI. Instantaneu. 

-Despre ce vorbeşti? 

-Julia, are roiul probleme legate de cimpurile magnetice? 

Ochii i s-au lărgit şi a început să se zbată în brațele 
mele. 

-Dă-mi drumul! Ricky! Ricky! 

-Îmi pare rău, iubito, am spus. Şi am lovit placa cu 
genunchiul. 

S-a auzit un bang! puternic în momentul producerii 
impulsului magnetic. 

Julia a tipat. 


Gura i-a rămas deschisă în timp ce ţipa, scoțind un 
sunet continuu şi constant, cu fața rigidă de tensiune. 
Am tinut-o strîns în braţe. Pielea de pe fața ei a început 
să tremure, vibrind rapid. Şi deodată trăsăturile ei s-au 
amplificat parcă, s-au umflat în timp ce tipa. Mi s-a părut 
că citesc teamă în ochii ci. Procesul de umflare a 
continuat şi curînd s-au for mat nişte şănțuleţe sinuoase, 


ca nişte piraie sau torente. 

Şi deodată, brusc, Julia s-a dezintegrat literalmente în 
fața ochilor mei. Pielea de pe fața şi de pe corpul ei 
umflate s-a destrămat în curenți de particule, ca nisipul 
de pe dune sufiat de vînt. Particulele s-au înscris pe 
curbura cîmpului magnetic, spre pereţii încăperii. 

Am simţit cum corpul ei devine tot mai uşor în mîinile 
mele. Iar particulele continuau să zboare în toate colțurile 
încăperii cu un soi de şuierat. lar cînd s-a terminat, ceea 
ce a rămas în urma lor - ceea ce țineam în braţe - a fost o 
formă palidă şi cadaverică. Ochii Juliei erau adînc 
înfundațţi în orbite. Gura era subţire şi crăpată, cu pielea 
translucidă. Părul i se decolorase şi devenise fragil. 
Claviculele îi ieşeau în evidenţă, pornind de la gîtul osos. 
Arăta ca şi cum ar fi fost pe moarte în urma unui cancer. 
Gura i se mişca. Auzeam cuvinte slabe, abia mai tari decît 
respirația. Mi-am aplecat urechea lingă gura ei ca să aud 
mai bine. 

-Jack, şopti ea. Mă devorează. 

-Ştiu. 

-Jack... copiii... 

-Bine. 

Ea şopti: 

-l-am... sărutat... 

N-am spus nimic. Am închis doar ochii. 

-Jack... Salvează-mi copiii... Jack... 

-Bine, am spus. 

M-am uitat la pereţi şi am văzut, peste lot în jurul meu, 
fața şi corpul Juliei întinse şi învăluind toată camera. 
Particulele i-au reținut înfăţişarea, dar acum erau lipite 
de pereți. Şi continuau să se mişte în concordanţă cu 
mişcările buzelor ei, cu clipirea pleoapelor. Sub privirile 
mele au început să se adune din nou spre ea, într-o ceață 
de culoarea pielii. 

Dincolo de uşă l-am auzit pe Ricky strigînd: “Julia! 
Julia!” A lovit cu piciorul în uşă de cîteva ori, dar n-a 
intrat. Ştiam că n-o să îndrăznească. Aşteptasem un 


minut întreg ca să se încarce condensatorii. Acum nu mă 
mai putea opri să trimit impulsuri electrice prin magnet. 
Puteam s-o fac după bunul meu plac - cel puţin pînă cînd 
se descărca sarcina electrică. Nu ştiam cît o să mai 
dureze. 

-Jack... 

M-am uitat la ea. Avea o privire tristă, imploratoare. 

-Jack, spuse ea. N-am ştiut... 

-Nu-i nimic, am spus. 

Particulele reveneau, reconstituindu-i fața sub ochii mei. 
Julia îşi recăpăta consistenţa şi frumusețea. 

Am lovit din nou placa cu genunchiul. 

Bang! 

Particulele au ţişnit imediat spre pereţi, deşi nu la fel de 
repede de data asta. Şi am avut-o din nou în braţe pe 
Julia cea cadaverică, implorîindu-mă din ochii înfundați 
în orbite. Am scos din buzunar unul din flacoanele cu 
virus. 

-Vreau să bei asta, am spus. 

-Nu... nu... Era agitată. Prea tirziu... pentru... 

-Încearcă, am spus. l-am ţinut flaconul la buze. Hai, 
draga mea, vreau să încerci. 

-Nu... te rog... Nu e important... 

Ricky striga: 

-Julia! Julia! 

Bătea în uşă cu pumnii: 

-Julia, eşti teafără? 

Ochii cadaverici s-au întors spre uşă. Gura i se mişca. 
Degetele ei scheletice m-au apucat de cămaşă, zgiriind 
pinza. Voia să-mi spună ceva. Am întors iar capul ca să o 
pot auzi. 

Respira  întretăiat, slab. Nu izbuteam să înțeleg 
cuvintele. Şi deodată am auzit limpede: 

-Sînt nevoiţi să te ucidă. 

-Ştiu, am spus. 

-Nu-i lăsa... Copiii... 

-N-o să-i las. 


Miîna ei osoasă mi-a atins obrazul. A şoptit: 

-Ştii că întotdeauna te-am iubit, Jack. Nu ţi-aş fi făcut 
niciodată vreun rău. 

-Ştiu, Julia. Ştiu. 

Particulele de pe pereţi pluteau din nou liber. Acum 
păreau să se teleporteze înapoi, revenind pe fața şi pe 
trupul ei. Am lovit încă o dată placa cu genunchiul, 
speriînd să mai petrec un timp cu ea, dar nu s-a mai auzit 
decît un clinchet metalic. 

Condensatoarele se descărcaseră. 

Şi deodată, cu un şuierat, toate particulele s-au întors, 
iar Julia a redevenit întreagă, frumoasă şi puternică, la 
fel ca înainte, şi m-a împins cît colo cu o privire 
disprețuitoare, spunîndu-mi răspicat: 

-Îmi pare rău că a trebuit să vezi asta, Jack. 

-Şi mie, am spus. 

-Dar nu era nimic de făcut. Pierdem timpul. Vreau sticla 
cu virus, Jack. Şi o vreau acum! 


Într-un fel, asta uşura situaţia. Pentru că înţelesesem că 
nu mai aveam de-a face cu Julia. Nu mai trebuia să-mi 
fac griji despre ceea ce avea să se întîmple cu ea. Trebuia 
să-mi fac griji doar pentru Mae - presupunînd că mai era 
în viaţă - şi pentru mine. 

Şi presupunînd că mai reuşeam să rămîn în viață în 
următoarele cîteva minute. 

-Bine, i-am spus. O să-ți dau virusul. 

Ea se uită la mine neîncrezătoare şi spuse: 

-lar ai expresia aia... 

-Nu, am spus. Gata cu prostiile. O să fac cum zici. 

-Bun. Să începem cu flacoanele alea din buzunar. 

-Care, astea? am întrebat. 

Am băgat mîna în buzunar ca să le scot în timp ce 
ieşeam pe uşă. Afară, Ricky şi Vince mă aşteptau. 

-Al naibii de amuzant! spuse Ricky. Ştii că puteai s-o 
omori? S-o omori pe propria ta nevastă. 

-l-auzi, i-auzi! am spus. 

Continuam să caut în buzunar, ca şi cum eprubetele s- 
ar fi lipit de țesătură. Neştiind ce făceam, m-au înşfăcat 
din nou, Vince dintr-o parte şi Ricky din cealaltă. 

-Băieți, am spus, nu pot să fac treaba asta dacă... 

-Daţi-i drumul, spuse Julia ieşind din încăpere. 

-La naiba, zise Vince. Să nu facă vreo şmecherie! 

Încă mă mai chinuiam să scot eprubetele. În cele din 
urmă am reuşit. În timp ce mă zbăteam să scap din 
strinsoarea lor, am scăpat una dintre ele pe podea. S-a 
zdrobit de podeaua din beton şi scursura cafenie s-a 
împrăştiat. 

-Dumnezeule! 

Au sărit toţi ca arşi, dindu-mi drumul. 

S-au holbat la podea şi s-au aplecat ca să vadă dacă nu 
cumva mizeria aceea ajunsese pe picioarele lor. 

În clipa aceea am rupt-o la fugă. 


Am luat sticla din ascunzătoare şi am continuat să 
traversez sala de fabricație. Trebuia să ajung în cealaltă 
parte a sălii, la ascensor, şi să urc pînă la tavan, unde se 
afla toi echipamentul de bază al sistemului. Acolo se aflau 
şi instalația de aerisire, şi joncţiunile electrice şi 


rezervorul pentru  aspersoarele de incendiu. Dacă 
reuşeam să ajung la ascensor şi să urc măcar doi metri - 
doi metri şi jumătate, atunci nu mă mai puteau ajunge. 
Dacă reuşeam, planul meu avea şanse de reuşită. 

Ascensorul se afla la mai puțin de cincizeci de metri de 
mine. 

Am alergat din răsputeri, sărind peste brațele joase ale 
caracatiței, aplecîndu-mă pe sub cele situate la nivelul 
pieptului. M-am uitat în urmă şi nu i-am văzut prin 
labirintul de braţe şi maşinării de tot felul. Dar i-am auzit 
strigînd şi alergînd după mine. Am auzit-o pe Julia 
spunînd: “Se duce la aspersoare!” în fața mea se vedea 
cuşca galbenă a ascensorului. 

La urma-urmei voi reuşi. 

În clipa aceea m-am împiedicat de un braţ şi am căzut 
cît eram de lung. Sticla a alunecat pe podea şi s-a proptit 
într-o grindă de sprijin. M-am ridicat iute în picioare şi 
am recuperat sticla. Ştiam că erau chiar în spatele meu. 
N-am îndrăznit să mă uit înapoi. Am alergat spre 
ascensor, aplecîndu-mă pe sub ultima conductă, dar cînd 
m-am uitat din nou, Vince era deja acolo. Probabil că 
ştiuse vreo scurtătură printre brațele caracatiței. Oricum, 
mă întrecuse. Acum stătea în cuşca deschisă, rînjind. M- 
am uitat înapoi şi l-am văzut pe Ricky la doar cîțiva paşi 
în spatele meu, apropiindu-se rapid. 

Julia strigă: 

-Renunţă, Jack! N-are nici un rost. 

Avea dreptate în privința asta, nu avea absolut nici un 
rost. N-aveam cum să trec de Vince. Şi nu-l mai puteam 
întrece pe Ricky, care se apropiase foarte mult. Am sărit 
peste o conductă, am ocolit un panou electric şi m-am 
lăsat pe vine. În momentul în care Ricky a sărit peste 
conductă, l-am lovit cu cotul între picioare. A urlat şi a 
căzut, rostogolindu-se pe podea. M-am oprit şi i-am tras 
un şut, cît am putut de tare, în cap. Asta era pentru 
Charley. 

Am fugit. 


Lingă ascensor, Vince stătea pe jumătate aplecat, cu 
pumnii strinşi. Ar fi fost încîntat să se bată. Alergam 
drept spre el şi l-am văzut cum rînjeşte în aşteptare. 

Şi în ultima clipă am cotit la stînga. Am sărit, pur şi 
simplu. 

Şi am început să urc scara de incendiu fixată de perete. 

-Opriţi-l! Opriţi-l! a ţipat Julia. 


Urcuşul era dificil pentru că aveam degetul mare virit 
prin inelul de prindere a sticlei, care se bălăbănea şi mă 
lovea pe dosul palmei în timp ce urcam. M-am concentrat 
asupra durerii. Aveam rău de înălțime şi nu puteam să 
mă uit în jos. Aşa că nu vedeam ce mă apucase de 
picioare, trăgîndu-mă înapoi spre podea. Am dat din 
picioare, dar ceea ce era acolo se ținea bine de mine. 

În cele din urmă m-am uitat. Eram la trei metri 
deasupra podelei şi, cu două trepte mai jos decit mine, 
Ricky îşi încleştase mîna liberă de glezna mea. A tras de 
picioarele mele ca să le dea jos de pe treapta pe care se 
aflau. Am alunecat preţ de o clipă şi deodată am simțit o 
durere sfişietoare în miîini. Dar m-am ținut tare. 

Pe fața lui Ricky se lățise un zîmbet sinistru. Am dat cu 
piciorul în spate, încercînd să-l lovesc în față, dar fără 
succes, pentru că îmi apucase amîindouă picioarele şi mi 
le ţinea strîns la piept. Avea o forță imensă. Am tot 
încercat pînă cînd mi-am dat seama că puteam să-mi trag 
un picior în sus şi astfel să-l eliberez. Aşa am şi făcut şi 
apoi am călcat cu putere pe mîna cu care se ţinea de 
treapta scării. A țipat şi mi-a dat drumul la picioare ca să 
se țină de scară cu cealaltă mînă. L-am călcat din nou şi 
imediat mi-am balansat piciorul în spate, nimerindu-l 
chiar sub bărbie. A alunecat în jos două trepte, după care 
s-a prins din nou. A rămas atîrnat acolo, aproape de baza 
scării. 

Am început iar să urc. 

Julia se apropia în fugă. 

-Opriți-l! 


Am auzit huruitul ascensorului în timp ce Vince mă 
depăşea îndreptindu-se spre acoperiş. Avea să mă aştepte 
acolo. 

Am continuat să urc. 

Am ajuns la cinci metri, apoi la şase metri deasupra 
podelei. M-am uitat în jos să văd dacă Ricky mă urmărea, 
dar rămăsese mult în urmă, nu credeam că o să mă mai 
poată prinde, şi deodată Julia urcă rotindu-se prin aer 
pînă la mine, răsucindu-se ca un tirbuşon - şi se prinse 
de scară chiar lingă mine. Numai că nu era Julia, era 
roiul, şi pentru o clipă acesta a fost destul de 
dezorganizat ca să văd prin el, în unele locuri. Vedeam 
particulele rotitoare care îl alcătuiau. Am privit în jos şi 
am văzut-o pe adevărata Julia, palidă ca un cadavru, 
stind în picioare şi uitindu-se la mine, cu fața scheletică. 
Între timp, roiul de lingă mine căpătase consistenţă, 
devenind solid, aşa cum îl mai văzusem şi înainte. Arăta 
ca Julia. Gura se mişca şi am auzit o voce stranie 
spunînd “îmi pare rău, Jack”. lar roiul se comprimă, 
devenind şi mai dens, prefăcîndu-se într-o mică Julia, 
înaltă cam de un metru douăzeci. 

Am reluat urcuşul. 

Mica Julia îşi luă elan şi se izbi cu forță de corpul meu. 
Am avut senzația că m-a lovit un sac cu ciment şi am 
rămas o clipă fără aer. Mina mi-a slăbit pe scară şi abia 
am reuşit să rămîn agăţat, în timp ce roiul Julia m-a izbit 
încă o dată. M-am ferit cît am putut, gemînd de durere, 
dar am continuat să urc în pofida loviturilor. Roiul avea o 
masă suficientă ca să mă izbească dureros, dar nu 
destulă ca să mă dea jos de pe scară. 

Probabil că şi roiul şi-a dat seama de asta, pentru că 
acum micul roi Julia s-a comprimat într-o sferă şi a 
alunecat lin înainte ca să-mi învăluie capul într-un nor 
zumzăitor. Eram complet orb. Nu mai vedeam absolut 
nimic. Era ca şi cum m-aş fi aflat într-o furtună de praf. 
Am biîjbiit după următoarea treaptă a scării, apoi după 
următoarea. Simțeam înțepături de ace pe față şi pe 


miîini, iar durerea devenea tot mai intensă, mai ascuțită. 
Se pare că roiul învățase cum să concentreze durerea. 
Dar bine că nu învățase să-şi sufoce victima. Roiul n-a 
întreprins nimic ca să-mi astupe căile respiratorii. 

Mi-am continuat ascensiunea. 

Urcam în întuneric. 

Şi deodată am simțit cum Ricky mă trage din nou de 
picioare. Şi abia în clipa aceea, în sfirşit, mi-am dat 
seama că nu mai aveam cum să continui. 


Eram la şapte metri deasupra podelei, atirnat cu 
disperare de o scară, trăgînd după mine o sticlă cu 
mizerie cafenie, cu Vince care mă aştepta deasupra şi 
Ricky trăgind de mine în jos, şi un roi care îmi biziia în 
jurul capului, orbindu-mă şi  provocîndu-mi nişte 
înțepături teribil de dureroase. Mă simțeam epuizat şi 
înfrînt şi simțeam cum mă părăsesc ultimele picături de 
energie. Degetele îmi tremurau pe treptele scării. Nu mă 
mai puteam ține. Ştiam că nu îmi mai răminea decit să- 
mi dau drumul şi să cad, şi totul s-ar termina într-o 
clipită. Oricum eram terminat. 

Am pipăit următoarea treaptă, m-am apucat de ea şi mi- 
am tras corpul în sus. Dar umerii mă usturau. Ricky 
trăgea în jos cu înverşunare. Ştiam că va ieşi învingător 
din această încleştare. Ei aveau să cîştige. Întotdeauna 
aveau să iasă învingători. 

Şi pe urmă m-am gîndit la Julia, palidă ca o stafie şi 
fragilă, rostind în şoaptă: “Salvează-mi copiii”. M-am 
gîndit la copiii mei care mă aşteptau să mă întorc acasă. 
I-am văzut aşezaţi în jurul mesei, aşteptind cina. Şi ştiam 
că trebuia să continuu cu orice preț. 

Şi am continuat. 


Acum nu îmi este foarte limpede ce s-a întîmplat cu 
Ricky. Nu ştiu cum am reuşit să-mi ridic picioarele de pe 
trepte şi am rămas atîrnat numai în brațe, lovind cu 
picioarele în disperare, şi probabil că l-am lovit în față şi 


i-am zdrobit nasul. 

Pentru că într-o clipă Ricky mi-a dat drumul şi am auzit 
mai multe bufnituri în timp ce se rostogolea pe scară, iar 
el încerca disperat să se agaţe de trepte în cădere. Am 
auzit: “Ricky, nu!”, iar roiul a dispărut din jurul capului 
meu. Eram, din nou, complet liber. M-am uitat în jos şi 
am văzut roiul Julia lîngă Ricky, care reuşise să se agaţe 
cam la trei metri şi jumătate deasupra podelei. Apoi l-am 
văzut uitindu-se în sus minios. Singele îi țişnea din nas şi 
din gură. A dat să urce spre mine, dar roiul Julia a spus: 
“Nu, Ricky. Nu, nu ai cum! Lasă-l pe Vince.” 

După care Ricky a coborit cu mare greutate restul 
treptelor pînă jos, iar roiul s-a instalat din nou în corpul 
palid al Juliei. Amîndoi stăteau şi se uitau la mine. 

Am întors privirea de la ei şi m-am uitat în susul scării. 

Şi l-am văzut pe Vince aşteptindu-mă acolo, la un metru 
şi jumătate deasupra mea. 


Avea picioarele pe ultimele trepte şi stătea aplecat, 
blocîndu-mi calea. Nu aveam absolut nici o şansă să trec 
de el. M-am oprit să evaluez situația, mi-am schimbat 
greutatea pe scară, ridicînd un picior pe o treaptă mai 
sus, şi mi-am prins brațul liber pe după treapta din 
dreptul feței mele. Dar cînd am ridicat piciorul, am simțit 
ceva în buzunar. Am înlemnit. 

Mai aveam o eprubetă cu virusul bacteriofag. 

Am scos recipientul din buzunar şi i l-am arătat. Am 
desfăcut dopul cu dinţii şi i-am spus: 

-Hei, Vince, ce zici de un duş cu rahat? 

N-a făcut nici o mişcare, dar a mijit ochii. 

Am mai urcat o treaptă. 

-Ai face bine să te fereşti, Vince, am spus. Gifiiam atît de 
tare încît nu reuşeam să vorbesc suficient de 
amenințător. Fereşte-te pînă nu te uzi... 

Încă o treaptă. Eram la doar trei trepte sub el. 

-Mingea e la tine, Vince. 

Țineam eprubetă în cealaltă mînă. 


-Nu pot să-ți nimeresc fața de aici. Dar cu siguranță că 
pot să-ţi ating picioarele şi pantofii. Îți pasă? 

Încă o treaptă. 

Vince a rămas pe loc. 

-S-ar părea că nu, am spus. Îți place să duci o viaţă 
plină de riscuri? 

M-am oprit. Dacă mai avansam încă o treaptă, m-ar fi 
putut lovi cu piciorul în cap. Dacă rămîneam pe loc, era 
nevoit să coboare pînă la mine, şi atunci aş fi putut să-l 
stropesc cu virusul. Aşa că am rămas. 

-Ce zici, Vince? Ai de gînd să stai pe loc sau să pleci de 
acolo? 

Vince se încruntă. Se uita cînd la mine, cînd la 
eprubetă. 

După care s-a dat la o parte de pe scară. 

-Bravo, Vince. 

Am mai urcat o treaptă. 

Se retrăsese atît de mult încît acum nu mai vedeam 
unde era. M-am gîndit că probabil plănuia să mă atace 
cînd ajungeam sus. Aşa că eram pregătit să mă aplec şi 
să mă feresc de el într-o parte. 

Ultima treaptă. 

Şi în sfirşit l-am văzut. Nu plănuise nimic. Vince 
tremura cuprins de panică, asemenea unui animal 
încolțit, înghesuit într-un cotlon întunecos al pasarelei. 
Nu-i puteam citi privirea, dar i-am văzut corpul 
tremurînd. 

-OK, Vince. Am ajuns. 

Am păşit pe platforma din plasă de sîrmă. Ajunsesem la 
ultimul nivel, fiind înconjurat de instalații. La nici 
douăzeci de paşi de mine am văzut cele două rezervoare 
de oţel pentru sistemul de aspersoare. M-am uitat în jos 
şi i-am văzut pe Ricky şi Julia uitindu-se în sus la mine. 
M-am întrebat dacă îşi dădeau seama cît de aproape 
ajunsesem de scopul meu. 

M-am uitat din nou la Vince exact în momentul în care 
scotea o prelată transparentă de plastic dintr-o ladă 


aflată într-un colț. S-a înfăşurat în prelată ca într-un scut 
şi apoi, cu un răcnet gutural, m-a atacat. Eram chiar la 
marginea scării. Nemaiavind timp să-l evit, m-am întors 
într-o parte şi m-am prins de o conductă cu diametrul de 
nouăzeci de centimetri, în aşteptarea impactului. 

Vince s-a izbit de mine. 

Eprubeta mi-a zburat din mînă şi s-a zdrobit de plasă. 
Sticla mi-a scăpat din mîna cealaltă şi s-a rostogolit pe 
pasarelă, oprindu-se la marginea căii de acces. Doar 
cîțiva centimetri mai lipseau ca să se rostogolească în gol. 
M-am deplasat spre ea. 

Continuînd să se ascundă în spatele prelatei, Vince se 
izbi din nou de mine. M-am lovit zdravăn cu spatele de 
conductă. M-am izbit cu capul de oțel. Picioarele îmi 
alunecau pe lichidul cafeniu care se prelingea printre 
găurile plasei şi abia mai reuşeam să-mi ţin echilibrul. 
Vince m-a lovit din nou. 

Cuprins cum era de panică, nu şi-a dat seama că 
rămăsesem fără armă. Sau poate că prelata îl împiedicase 
să vadă. Mă izbea întruna cu tot corpul pînă cînd, în cele 
din urmă, am alunecat şi am căzut în genunchi. Imediat 
am început să mă tîrăsc în patru labe spre sticla care se 
afla la vreo trei metri distanță. Purtarea asta ciudată l-a 
făcut pe Vince să se oprească pentru un moment; şi-a dat 
jos prelata, a văzut sticla şi s-a aruncat spre ea, zburind 
efectiv prin aer. 

Dar a ajuns prea tirziu. Apucasem să pun mina pe sticlă 
şi am tras-o rapid spre mine chiar în momentul în care 
Vince ateriza, cu prelată cu tot, exact în locul unde se 
aflase sticla. S-a lovit zdravăn cu capul de marginea 
pasarelei. Preţ de cîteva clipe a rămas buimac, 
scuturîndu-şi capul ca să şi-l limpezească. 

lar eu am apucat de marginea prelatei şi am tras-o în 
sus. 

Cu un răcnet, Vince s-a rostogolit peste margine. 

L-am văzut cum s-a izbit de podea. Nu s-a mai mişcat. 
Apoi roiul i-a părăsit corpul, înălțindu-se în aer precum 


fantoma lui. Fantoma s-a alăturat lui Ricky şi Juliei, care 
se uitau în sus, la mine. Pe urmă cei doi s-au întors şi au 
plecat grăbiţi în cealaltă parte a sălii de fabricaţie, sărind 
din mers peste brațele caracatiței. Mişcările lor vădeau 
clar o stare de alertă. Puteai crede chiar că erau 
înspăimiîntați. 

“Asta e bine”, mi-am spus. 

M-am ridicat în picioare şi m-am îndreptat spre 
rezervorul aspersoarelor. Instrucţiunile erau imprimate pe 
partea inferioară a recipientului. Era simplu să-ți dai 
seama cum se manevrau valvele. Am răsucit valva de 
alimentare, am deşurubat capacul de umplere, am 
aşteptat să iasă azotul presurizat, apoi am turnat 
înăuntru conţinutul sticlei. Am ascultat cum curge în 
interiorul rezervorului. După care am înşurubat la loc 
capacul, am răsucit valva şi am restabilit presiunea 
azotului. 

Reuşisem! 

Am tras aer adînc în piept. 

Pînă la urmă eram pe cale să înving blestemăţia asta. 

Am coborit cu ascensorul, simțindu-mă bine pentru 
prima oară în ziua aceea. 


ZIUA A ŞAPTEA 
8:12 A.M. 

Erau adunați cu toţii în cealaltă parte a încăperii - Julia, 
Ricky şi acum şi Bobby. Vince era şi el acolo, plutind mai 
în spate, dar uneori puteam să văd prin el, roiul său fiind 
uşor transparent. M-am întrebat care dintre ceilalți erau 
doar roiuri în momentul acela. Nu puteam fi sigur. Dar 
nici nu mai avea importanţă. 

Stăteau lingă un şir de monitoare de computer care 
arătau fiecare parametru al procesului de fabricație: 
grafice de temperatură, debitul şi Dumnezeu mai ştie ce 
altceva. Dar se întorseseră cu spatele la monitoare şi mă 
urmăreau. 

M-am apropiat calm de ei, cu paşi măsuraţi. Nu mă 
grăbeam deloc. Nici pomeneală. Cred că mi-a luat două 
minute pînă am străbătut sala de fabricaţie pînă la locul 
unde se aflau ei. M-au privit mai întîi nedumeriți, apoi 
din ce în ce mai amuzați. 

-Ei, Jack, spuse în cele din urmă Julia. Cum îți merge? 

-Deloc rău, am spus. Lucrurile merg spre bine. 

-Pari foarte încrezător. 

Am ridicat din umeri. 

-Ai totul sub control? m-a întrebat Julia. 

Am ridicat iar din umeri. 

- Apropo, unde e Mae? 

-Nu ştiu. De ce? 

-Bobby a căutat-o şi n-a găsit-o pe nicăieri. 

-Habar n-am, am spus. De ce ați căutat-o? 

-Ne-am gîndit să fim cu toţii împreună, a spus Julia cînd 
o să terminăm treburile pe aici. 

-Aha, am zis eu. Deci asta facem acum? Terminăm? 

Ea dădu din cap încet. 

-Da, Jack. Terminăm. 

Fiindcă nu puteam să risc să mă uit la ceas, am fost 
nevoit să apreciez în gind cam cît timp trecuse. Am 


presupus că trecuseră trei-patru minute. Am spus: 

-Aşadar, ce ai de gînd? 

Julia începu să umble încolo şi-ncoace, explicîndu-mi: 

-Ei bine, Jack, sînt foarte dezamăgită de felul cum au 
decurs lucrurile în ceea ce te priveşte. Sint realmente 
dezamăgită. Ştii cît de mult ţin la tine. N-aş Fi vrut nici o 
clipă să ți se întimple ceva rău. Dar tu lupți împotriva 
noastră, Jack. Şi n-o să încetezi să te lupţi. lar noi nu 
putem accepta asta. 

- Înţeleg, am spus. 

-Pur şi simplu, nu putem accepta, Jack. 

Am băgat mîna în buzunar şi am scos bricheta de plas 
tic. Chiar dacă Julia sau vreunul din ceilalți a observat-o, 
nu s-au trădat în nici un fel. 

Ea continua să umble de colo-colo. 

-Jack, mă pui într-o postură dificilă. 

-Cum aşa? 

-Ai avut privilegiul să asişti la naşterea unui lucru cu 
totul nou aici. Ceva nou şi miraculos. Dar nu eşti deloc 
înțelegător, Jack. 

-Nu, nu sînt. 

-Naşterea e dureroasă. 

-La fel de dureroasă e şi moartea, am spus. 

Continua să se foiască de colo-colo şi răspunse: 

-Da, şi moartea e dureroasă. 

Mă privi încruntată. 

-S-a întîmplat ceva? 

-Unde e Mae? întrebă ea din nou. 

-Nu ştiu. N-am nici cea mai mică idee. 

Ea continuă să se uite la mine încruntată: 

-Trebuie s-o găsim, Jack. 

-Sînt sigur că o s-o găsiți. 

-Da, o vom găsi. 

-Prin urmare, n-aveţi nevoie de mine, am spus. Căutați- 
o singuri. Adică, dacă-mi amintesc eu bine, voi sînteți 
viitorul. Superior şi de neoprit. Eu sînt doar un om 
simplu. 


Julia începu să-mi dea ocol, uitindu-se la mine din toate 
părțile. Se vedea că era nedumerită de purtarea mea. Ori 
intrigată. Probabil că întrecusem măsura. Mersesem prea 
departe. Sesizase ceva. Avea o bănuială. lar asta mă făcea 
să fiu foarte neliniştit. Răsuceam nervos bricheta în miini. 

-Jack, spuse ea. Mă dezamăgeşti. 

-Ai mai spus asta. 

-Da. Dar tot nu sînt sigură... 

Ca la un semnal numai de ei ştiut, bărbaţii începură toți 
să-mi dea ocol. Se mişcau în cercuri concentrice în jurul 
meu. Să fi fost vorba de un soi de procedură de scanare? 
Sau însemna altceva? 

Încercam să ghicesc cît timp trecuse. Mi-am zis că 
trecuseră vreo cinci minute. 

-Hai, Jack. Vreau să te văd mai de-aproape. 

Şi-a pus mîna pe umărul meu şi m-a condus la unul din 
braţele mari ale caracatiței. Acesta avea un diametru de 
aproape doi metri şi suprafața ca oglinda. O vedeam pe 
Julia în picioare lingă mine. Cu brațul pe umărul meu. 

-Nu-i aşa că alcătuim un cuplu fermecător? E mare 
păcat. Am fi putut avea un viitor măreț. 

-Mda, mă rog... am spus eu. 

În momentul în care am vorbit, un fluviu de particule 
palide a izvorit din Julia, s-a curbat în aer şi a coborit ca 
o ploaie peste tot corpul meu, pătrunzîndu-mi şi în gură. 
Am închis gura cît am putut de repede, dar nu mai conta, 
fiindcă în oglindă corpul meu păru să se dizolve, fiind 
înlocuit de corpul Juliei. Era ca şi cum pielea ei o 
părăsise, zburase prin aer şi se prelinsese peste mine. 
Acum erau două Julia stind umăr lingă umăr în fața 
oglinzii. Am spus: 

-Termină, Julia. 

Ea rise şi-mi răspunse: 

-De ce? Mie mi se pare amuzant. 

-Opreşte-te! am spus. Aveam glasul meu, deşi arătam ca 
Julia. Opreşte-te! 

-Nu-ți place? Mie mi se pare amuzant. Tu trebuie să fii 


eu pentru o vreme. 

-Am spus să încetezi! 

-Jack, nu mai ai deloc haz. 

Am tras de imaginea Juliei de pe fața mea, încercînd să 
o îndepărtez ca pe o mască. Dar am simțit doar cum 
degetele îmi atingeau propria-mi față. Cînd mi-am zgiriat 
obrazul, în oglindă au apărut zgîrieturi pe obrazul Juliei. 
Am întins mîna la spate şi mi-am pipăit părul. Cuprins de 
panică, am scăpat bricheta care a căzut zdrăngănind pe 
pardoseală. 

-Scoate-o de pe mine! am spus. Scoate-o imediat! 

Am auzit un şuierat şi pielea-Julia a dispărut, a plutit 
prin aer şi a coborit peste Julia. Numai că acum ea arăta 
ca mine. Acum erau în oglindă doi Jack umăr la umăr. 

-E mai bine aşa? întrebă ea. 

-Nu ştiu ce încerci să demonstrezi, am spus trăgînd aer 
în piept. 

M-am aplecat şi am ridicat bricheta. 

-Nu încerc să demonstrez nimic, spuse ea. Am vrut doar 
să te simt. Şi ştii ce am descoperit? Că ai un secret, Jack. 
Şi ai crezut că n-o să-l aflu. 

-Da? 

-Dar l-am aflat, spuse ea. 

Nu ştiam cum să interpretez spusele ei. Nu mai eram 
sigur unde mă aflam, iar schimbările de înfăţişare mă 
descumpăniseră atit de tare încît pierdusem noțiunea 
timpului. 

-Eşti îngrijorat din pricina timpului, nu-i aşa, Jack? Nu 
trebuie să-ți faci griji. Avem timp berechet. Totul e sub 
control aici. Ai de gînd să ne spui care e secretul tău? Sau 
va trebui să te obligăm să ni-l spui? 

În spatele ei vedeam ecranele monitoarelor de la stația 
de control. Cele din colțuri aveau cîte o bară transversală 
care pilpiia, cu un mesaj scris pe care nu izbuteam să-l 
citesc. Vedeam cum unele grafice urcau abrupt, culoarea 
liniilor trecînd de la albastru la galben, apoi la roşu pe 
măsură ce urcau. 


N-am schițat nici un gest. 

Julia s-a întors către bărbați. 

-În regulă, spuse ea. Faceţi-l să vorbească. 

Cei trei bărbați s-au apropiat de mine. Sosise clipa să le 
arăt. Sosise momentul să-mi dezvălui capcana. 

-Nici o problemă, am spus. 

Am aprins bricheta şi am ţinut-o sub cel mai apropiat 
aspersor de incendiu. 

Bărbaţii au încremenit pe loc. Aspersorul s-a înnegrit de 
fum. 

Şi nu s-a întîmplat nimic. 


Flacăra topea tăblița de metal moale de sub capul 
aspersorului. Stropi de argint se prelingeau pe pardoseală 
la picioarele mele. Şi cu toate acestea nu se întimplă 
nimic. Aspersoarele nu porneau. 

-Dar-ar dracii! am spus. 

Julia mă privea îngîndurată. 

-A fost o încercare frumoasă. Eşti foarte inventiv, Jack. 
Ai judecat corect. Dar ai uitat ceva. 

-Ce anume? 

-Că există un sistem de siguranţă al întregii fabrici. lar 
cînd am văzut că te duci la aspersoare, Ricky a oprit 
sistemul. Dacă sistemul e oprit, aspersoarele nu mai 
funcționează. Cred că n-ai noroc, Jack, mai spuse ea 
ridicînd din umeri. 

Am stins bricheta. Nu mai aveam ce face. Am rămas pe 
loc, simțindu-mă ca un caraghios. Mi s-a părut că percep 
un miros slab în încăpere. Era un fel de duhoare 
grețoasă, dulceagă. Dar nu eram sigur. 

-Totuşi, a fost o încercare frumoasă, spuse Julia. Dar 
gata cu distracţia. 

Se întoarse spre bărbați şi făcu un semn scurt din cap. 
Cei trei se apropiară de mine. 

-Hei, băieţi, ce naiba... 

Cei trei n-au reacționat. Feţele lor au rămas impasibile. 
M-au înşfăcat şi atunci am început să mă zbat. 


-Hei, ia lăsați-mă!... am zis şi m-am eliberat din 
strinsoare. 

-Nu-ți agrava situația, Jack, zise Ricky. 

-Ila mai du-te dracului, Ricky, m-am rățoit şi l-am 
scuipat în față tocmai cînd cei trei m-au trîntit la podea. 

Speram ca virusul să-i intre în gură. Speram să-l întârzii 
cumva, să provoc o ceartă. Orice pentru o întîrziere cît de 
mică. Dar m-au trintit la podea şi s-au aruncat toţi trei 
peste mine, vrînd să mă stranguleze. Le simțeam mîinile 
pe git. Bobby mi-a acoperit gura şi nasul cu palma. Am 
încercat să-l muşc. El ținea mina apăsată ferm pe fața 
mea şi mă privea fix. Mi-a zimbit cu un aer distant. Era 
ca şi cum nu m-ar fi cunoscut deloc, ca şi cum n-ar fi 
avut nici un sentiment față de mine. Toţi erau nişte 
străini, porniţi să mă ucidă rapid şi eficace. l-am lovit cu 
pumnii pînă cînd Ricky şi-a pus un genunchi pe unul din 
brațele mele, ţintuindu-l, iar Bobby mi-a imobilizat 
celălalt braț. Acum nu mă mai puteam mişca deloc. Am 
încercat să dau din picioare, dar Julia s-a aşezat pe 
picioarele mele, dîndu-le o mînă de ajutor. Am început să 
văd lumea din jur ca prin ceață. O ceață cenuşie. 

Apoi s-a auzit un pocnet slab, aproape ca de floricele de 
porumb sau ca de sticlă crăpată, iar Julia a țipat: 

-Ce-a fost asta?! 

Cei trei bărbaţi mi-au dat drumul şi s-au ridicat în 
picioare. S-au îndepărtat de mine. Am rămas trîntit la 
pămînt, cuprins de un acces de tuse. Nici măcar n-am 
încercat să mă ridic. 

-Ce-a fost asta? a țipat iar Julia. 

Prima dintre conductele caracatiței s-a spart undeva 
sus, deasupra noastră. Un lichid brun a țişnit fisiind. O 
altă conductă a pocnit, şi încă una. Sala s-a umplut de 
şuierături.  Vălătuci de ceață groasă, cafenie, se 
răspîndeau peste tot în jur. Julia a strigat: 

-Ce-i asta? 

-Este linia de asamblare, răspunse Ricky. E 
supraîncălzită şi va exploda. 


-Cum? Cum e posibil? 

M-am ridicat în picioare, deşi nu-mi trecuse tuşea, şi le- 
am spus: 

-Ce, ați uitat că ați oprit sistemul de siguranță? Acum 
virusul o să se împrăştie în toată sala asta. 

-Dar nu pentru mult timp, spuse Julia. În două secunde 
o să repornim întregul sistem de siguranţă. 

Ricky se aşezase deja la panoul de control şi lovea 
disperat tastele. 

-Bine gîndit, Julia, am spus. 

Am aprins bricheta şi am ridicat-o sub capul 
aspersorului. 

Julia a țipat: 

-Stop! Ricky, opreşte-te! 


Ricky s-a oprit. 

Am spus: 

-Orice-aţi face, ați încurcat-o! 

Julia s-a întors furioasă către mine şi a şuierat printre 
dinți: 

-Te urăsc! 

Corpul ei căpăta deja nuanţe cenuşii, trecînd într-un soi 
de reprezentare monocromă. La fel şi Ricky, căruia îi 
dispărea culoarea. Era virusul din aer care le afecta 
roiurile. 

Dinspre unul din brațele suspendate ale caracatiței se 
auziră nişte pocnete însoțite de scîntei. Apoi fulgerul unui 
arc electric. Ricky îl zări şi ţipă: 

-Las-o baltă, Julia! Mergem la risc! 

Apăsă ultimele taste şi porni sistemul de siguranţă. 
Sirenele  alarmelor au început să sune. Ecranele 
monitoarelor afişau în roşu, intermitent, concentrațiile 
excesive de metan şi alte gaze. Ecranul principal arăta că 
sistemele de siguranță erau pornite. lar din aspersoare 
țişniră conuri de lichid cafeniu. 


Cînd apa i-a atins, au început să țipe. Se zvircoleau şi se 


contractau, se micşorau sub privirile mele. Fața Juliei era 
schimonosită. Mă privea cu o ură pură. Dar începuse deja 
să se dizolve. A căzut în genunchi, apoi pe spate. Ceilalți 
se rostogoleau pe podea, țipind de durere. 

-Haide, Jack! 

Cineva mă trăgea de mînecă. Era Mae. 

-Haide, spuse ea. Sala asta e plină de metan. Trebuie să 
plecăm. 

Am şovăit, continuînd să mă uit la Julia. Apoi ne-am 
întors şi am fugit. 


ZIUA A ŞAPTEA 
9:11 A.M. 

Pilotul elicopterului a deschis uşile în timp ce noi 
alergam pe platformă. Am sărit înăuntru şi Mae a spus: 

-Să mergem! 

Pilotul a răspuns: 

-Trebuie să insist să vă puneţi centura înainte... 

-Dă-i drumul o dată, fir-ar să fie! am strigat eu. 

-Îmi pare rău, aşa zice la regulament, şi nu e sigur... 

Un fum negru începu să se reverse pe uşa centralei 
electrice pe care abia ieşisem. Începu apoi să se înalțe 
spre cerul albastru al deşertului. 

Pilotul îl văzu şi spuse: 

-Țineţi-vă bine! 

Elicopterul se înălță şi porni spre nord, ocolind clădirea 
la mare distanță. Acum fumul ieşea prin toate orificiile de 
ventilație din apropierea acoperişului. O ceață neagră se 
ridica la cer. Mae spuse: 

-Focul o să ardă şi nanoparticulele, şi bacteriile. Nu-ţi 
face griji. 

-Unde mergem? întrebă pilotul. 

-Acasă. 

Se îndreptă spre vest şi în citeva minute am lăsat 
clădirea în urmă. A dispărut sub linia orizontului. Mae 
şedea pe scaunul din spate, cu ochii închişi. l-am spus: 

-Credeam că o să explodeze. Dar au pornit din nou 
sistemul de siguranță. Aşa că presupun că n-o să mai 
explodeze. 

Văzînd că tace, am continuat: 

-Şi-atunci de ce ne-am grăbit aşa să fugim de acolo? Şi, 
apropo, pe unde ai fost? Nimeni nu ştia unde te-ai 
ascuns. 

-Am fost afară, în depozit. 

-Şi ce făceai acolo? 

-Am mai căutat nişte termit. 


-Şi ai găsit? 


Nu s-a auzit nici un sunet. Doar un fulger de lumină 
galbenă care s-a răspîndit la orizont preț de o clipă, după 
care a dispărut. Ai fi putut crede că nu se întîmplase 
nimic. Dar elicopterul s-a balansat şi s-a hurducat în 
momentul în care unda de şoc a trecut de noi. 

Pilotul spuse: 

-Sfinte Sisoe, ce-a fost asta? 

-Un accident industrial, am spus. Foarte nefericit. 

Pilotul întinse mina spre stația radio: 

-Trebuie să-l raportez. 

-Da, am spus. Raportează-l. 

Am zburat spre vest şi am văzut liziera verde a pădurii şi 
coamele unduitoare ale dealurilor de la poalele munților 
Sierra în timp ce intram pe teritoriul statului California. 


ZIUA A ŞAPTEA 

11:57 P.M. 

E tirziu. 

Aproape miezul nopţii. E linişte în toată casa. Nu sînt 
sigur cum se va termina totul. Copiii sînt grav bolnavi, 
vomită după ce le-am dat virusul. Îi aud pe fiul şi pe fiica 
mea icnind fiecare în cîte o baie. Cu cîteva minute în 
urmă m-am dus la ei să văd ce fac. Feţele lor aveau o 
paloare cadaverică. Îmi dau seama că le e frică, pentru că 
ei ştiu că şi mie mi-e frică, încă nu le-am spus nimic 
despre Julia. Nici nu m-au întrebat, în momentul de față 
sînt prea bolnavi ca să le mai ardă de pus întrebări. 

Cel mai mult mă îngrijorează fetița cea mică, Amanda, 
fiindcă a trebuit să-i dau şi ei virusul. Era singura ei 
speranță. Ellen e cu ea acum, dar şi Ellen vomită. 
Amanda încă nu a vomitat. Nu ştiu dacă e bine sau e rău. 
Sugarii reacționează diferit. 

Cît despre mine, cel puțin deocamdată, cred că sînt 
bine. Sînt frînt de oboseală. Presupun că am ațipit din 
cînd în cînd toată noaptea. Acum stau aici, privind pe 
fereastra din spatele casei, şi o aştept pe Mae. A sărit 
gardul de la marginea curții din spate şi probabil că acum 
scotoceşte prin tufişurile de pe panta care coboară în 
spatele proprietăţii, acolo unde sînt aspersoarele. I s-a 
părut că vede o lumină verde palidă venind de undeva, 
din josul pantei. l-am spus să nu se ducă acolo singură, 
noaptea, dar sînt prea obosit să mă duc după ea. Dacă ar 
avea răbdare pînă miine, armata ar veni aici cu 
aruncătoare de flăcări şi ar distruge tot ce o fi pe acolo. 

Autoritățile militare încearcă să muşamalizeze toată 
această afacere, dar eu am computerul Juliei aici, acasă, 
şi am instalat un program care să-i spioneze mesajele 
venite prin e-mail. Pentru mai multă siguranță am scos 
hard-disk-ul din calculator. Am tăcut o copie după el şi 
originalul l-am pus într-un seif din oraş. Nu-mi fac griji în 


privința celor de la armată. Griji îmi provoacă Larry 
Handler şi ceilalți de la Xymos. Ei ştiu că-i aşteaptă nişte 
procese răsunătoare. Chiar dacă vor anunța falimentul 
companiei în cursul acestei săptămîni, tot vor trebui să 
dea socoteală pentru faptele lor criminale. Mai ales Larry. 
N-o să-i pling de milă dacă o să fie trimis la închisoare. 


Împreună cu Mae, am reuşit să reconstituim cea mai 
mare parte a evenimentelor din ultimele zile. Iritaţia fiicei 
mele a fost provocată de asamblorii gamma-micromaşinile 
care asamblau moleculele finisate din fragmentele 
componente. Asamblorii trebuie să se fi aflat pe îmbră 
cămintea Juliei cînd a venit acasă direct de la laborator. 
Julia se temea de această posibilitate şi de-aia tăcea duş 
de cum ajungea acasă. Laboratorul avea o procedură de 
decon taminare bună, dar Julia interacționa cu roiul în 
afara laboratorului. Ştia că e periculos. 

În orice caz, în noaptea aceea a adus din greşeală 
asamblorii în camera copilului. Asamblorii gamma sînt 
concepuţți astfel încît să taie substratul de carbon, dar, 
confruntaţi cu o substanţă flexibilă cum este pielea, n-au 
făcut decît să o ciupească. Este dureros şi provoacă 
microtraume de un tip nemaiîntilnit pînă acum. Şi nimeni 
n-ar fi putut bănui despre ce e vorba. Nu e de mirare că 
Amanda nu a făcut febră. Pentru că nu era vorba deo 
infecție. Pur şi simplu ea avea pe piele o peliculă de 
particule “muşcătoare”. Cîmpul magnetic al instalaţiei 
MRI a vindecat-o instantaneu; toți asamblorii au fost 
îndepărtați de la primul impuls magnetic. (Se pare că tot 
asta s-a întimplat şi cu tipul din deşert. În tr-un fel sau 
altul, a intrat în contact cu un lot de asamblori. Omul îşi 
instalase cortul la o distanță de circa un kilometru şi 
jumătate de fabrica din deşert a companiei Xymos.) 

Julia a ştiut ce s-a întîmplat cu Amanda, dar nu a spus 
nimănui, în schimb, a chemat echipa de “igienizare” de la 
Xymos, care a venit la miezul nopții, cînd cu eram la 
spital. Numai Eric i-a văzut, iar acum ştiu ce a văzut. 


Pentru că aceeaşi echipă a venit aici, în urmă cu cîteva 
ore, ca să-mi curețe casa. Erau aceeaşi oameni pe care i- 
am văzut în duba de pe şosea în noaptea accidentului. 

Conducătorul echipei poartă un combinezon argintiu cu 
proprietăți  antimagnetice care îi dă o înfăţişare 
fantomatică. Masca argintată pe care o poartă face să 
pară că nu are față. El intră primul în mediul respectiv 
pentru un prim control. După care urmează patru bărbați 
în salopete, aceştia avind misiunea să aspire şi să curețe 
totul. Eu îi spusesem lui Eric că visase, dar nu era aşa. Ei 
lăsaseră senzorul pe care l-am găsit sub patul Amandei. 
Aparatul fusese lăsat intenționat, pentru a depista 
eventualii asamblori care le-ar fi putut scăpa. Nu era 
deloc un atenuator de suprasarcină, dar era construit în 
aşa fel încît să semene cu un astfel de dispozitiv banal. 

Cînd în sfirşit mi-am dat scama de toate aceste lucruri, 
am fost furios pe Julia pentru că nu mi-a spus ce se 
întîmplă. Pentru că m-a lăsat să-mi fac griji. Dar, fireşte, 
ea era deja bolnavă. Şi nu mai are nici un rost să mai fiu 
supărat pe ea acum. 

Playerul MP3 al lui Eric fusese stricat de către 
asamblorii gamma, la fel ca şi maşinile din deşert. Şi la fel 
ca şi instalația MRI. În toate aceste cazuri, asamblorii 
gamma au “tocat” circuitele de memorie care au un 
conținut ridicat de carbon şi nu s-au atins de 
procesoarele centrale. 

lar în noaptea accidentului a fost un roi lingă Julia în 
maşină. A venit împreună cu ea la înapoierea din deşert. 
Nu ştiu dacă l-a adus intenţionat cu ea sau nu. Roiul era 
în stare să se facă nevăzut la nevoie, acesta fiind motivul 
pentru care Eric n-a văzut nimic cînd a ieşit şi s-a dus la 
maşină ca să verifice. lar cu nu eram sigur de ceea ce 
văzusem în momentul în care a plecat cu maşina, ceea ce 
este explicabil. Probabil că roiul reflecta lumina într-un 
fel neobişnuit. În amintirea mea semăna puţin cu Ricky, 
dar probabil că era prea devreme pentru ca roiul să fi 
început să ia anumite înfățişări. Sau poate că nu am 


văzut decit o formă nedesluşită şi în gelozia mea mi-am 
închipuit că e vorba de o persoană. Nu cred că am 
născocit-o, dar e posibil. Ellen e de părere că e posibil să 
fi fost de vină imaginația mea. 

După accidentul de pe şosea, Julia a chemat echipa de 
intervenţie. lată de ce veniseră ci la fața locului la ora 
aceea tîrzie din noapte. Aşteptau să coboare panta şi să 
curețe locul. Nu ştiu ce anume a provocat accidentul, 
adică, dacă a avut vreo legătură cu roiul sau a fost pur şi 
simplu un accident. Acum chiar că nu mai am pe cine să 
întreb. 

Fabrica din deşert a fost distrusă în întregime. În 
laborator se acumulase suficient metan încît să producă o 
minge de foc la o temperatură de peste 1100 °C, 
suficientă pentru incinerarea oricărui material biologic 
prezent. Dar tot îmi fac griji. Nu s-a descoperit nici un 
cadavru în ruine, nici măcar scheletele. 

Mae a dus virusul bacteriofag la fostul ei laborator din 
Palo Alto. Sper că a reuşit să-i facă să înțeleagă cît de 
disperată este situația. Nu mi-a spus nimic despre reacția 
lor. Eu sînt de părere că virusul ar trebui introdus în 
rezervele de apă potabilă, dar Mae spune că acesta ar fi 
distrus de clorul folosit la igienizarea apei. Din cîte ştim 
în acest moment, virusul reuşeşte să ucidă roiurile. 
Uneori aud un ţiuit în urechi, ceea ce e un semn 
îngrijorător. Şi mai simt şi o vibraţie în piept şi abdomen. 
Nu-mi dau seama dacă sînt paranoic sau dacă se 
întîmplă ceva într-adevăr cu mine. Încerc să-mi păstrez o 
mină curajoasă pentru copii, dar bineînțeles că pe copii 
nu poți să-i păcăleşti. Ei ştiu că mi-e teamă. 


Ultimul mister care a rămas de lămurit a fost motivul 
pentru care roiurile se întorceau mereu la laborator. 
Pentru mine era ceva cu totul ilogic. Şi îmi tot făceam griji 
din pricina asta, fiindcă era un țel irațional. Nu se 
potrivea cu formulările din programul Predprey. De ce s- 
ar întoarce un animal de pradă într-un anumit loc? 


Fireşte, privind lucrurile retrospectiv, nu exista decit un 
răspuns posibil. Roiurile au fost programate intenționat 
ca să se întoarcă. Țelul acesta a fost definit explicit de 
către programatori. Dar de ce ar programa cineva un 
astfel de țel? 

Am aflat abia în urmă cu citeva ore. 


Codul pe care mi-l arătase Ricky nu era cel pe care îl 
folosiseră efectiv în cazul particulelor. Nu putea să-mi 
arate codul adevărat fiindcă mi-aş fi dat seama dintr-o 
privire ce făcuseră. Ricky nici măcar nu mi-a spus. 
Nimeni nu mi-a spus vreodată. 

Ce mă deranjează cel mai mult este un e-mail pe care l- 
am găsit pe computerul Juliei în cursul zilei de astăzi. 
Era trimis de ea pe adresa lui Ricky Morse, cu o copie 
pentru Larry Handler, şeful de la Xymos, şi conţinea o 
descriere a procedurii cu ajutorul căreia camera video 
compusă din nanoparticule putea fi făcută să funcționeze 
şi în condiţii de vînt puternic. Planul consta în eliberarea 
intenționată a unui roi în mediul înconjurător. 

Şi exact asta au făcut. 

Au simulat o scăpare accidentală, provocată de absenţa 
unor filtre de aer. De aceea m-a purtat Ricky prin acea 
lungă prezentare a fabricii, pentru ca apoi să ajungă să- 
mi servească povestea aceea despre constructorii 
neglijenți şi sistemul de ventilație. Dar nimic din ce mi-a 
spus el nu era adevărat. Eliberarea a fost plănuită. 

A fost intenționată de la bun început. 


În momentul în care nu au putut să facă roiul să 
funcționeze în condiții de vint puternic, au încercat să 
“meşterească” o soluție. Au dat greş. Particulele erau prea 
mici şi prea uşoare, şi probabil şi prea proaste. 
Deficienţele de proiectare se strecuraseră încă de la 
început, iar acum ajunseseră într-o fază în care acestea 
nu mai puteau fi remediate. Întregul lor proiect militar în 
valoare de multe milioane de dolari se ducea pe apa 


simbetei, iar ei nu găseau o soluție. Aşa că au decis să 
lase roiul să găsească singur soluția. 


Aşa se face că au reconfigurat nanoparticulele ca să 
acumuleze energia solară şi memoria. Au rescris 
programul particulelor pentru a include un algoritm 
genetic. Şi au eliberat apoi particulele, lăsîndu-le să se 
reproducă şi să evolueze ca să vadă dacă roiul putea 
învăța să supraviețuiască de unul singur. 

Şi au reuşit. 

Era o prostie atit de mare încît te lăsa tară grai. N-am 
înțeles cum de au putut să aplice un astfel de plan fără 
să-şi dea seama de consecințe. La fel ca toate celelalte 
proiecte de la Xymos, era un plan improvizat, insuficient 
gîndit, conceput în pripă pentru a rezolva o problemă 
legată de prezent, fără să se ţină cont de viitor. Asta s-ar 
putea să fie tipic pentru gîndirea corporatistă cînd se iau 
decizii cu pistolul la timplă, dar cu astfel de tehnologii 
pericolele sînt copleşitoare. 

Dar, fireşte, adevărul “adevărat” este mult mai 
complicat. Tehnologia însăşi invită la un asemenea 
comportament. Sistemele de agenți distribuiți 
funcționează de capul lor. Este caracteristica lor. Chiar 
ăsta era secretul: să le pui la punct şi să le laşi să-şi facă 
treaba. Pină la urmă, îţi faci un obicei din a proceda aşa. 
Ajungi să te obişnuieşti să tratezi în maniera asta rețelele 
de agenţi. Tot secretul constă în autonomie. Dar una e să 
eliberezi o populație de agenți virtuali în memoria unui 
computer pentru rezolvarea unei probleme şi cu totul 
altceva să dai drumul unor agenți reali în lumea reală. 
Pur şi simplu, cei de la Xymos nu au văzut diferența. Sau 
n-au vrut să o vadă. 

Şi au dat drumul roiului. 


Termenul tehnic pentru această operațiune este 
“autooptimizare”. Roiul evoluează de unul singur, iar 
agenții mai puţin reuşiți dispar, răminind ca agenții 


reuşiți să reproducă generația următoare. După zece sau 
o sută de generații, roiul evoluează spre soluția cea mai 
bună. Soluţia optimă. 

Lucruri de acest gen se fac mereu în interiorul 
computerelor. E folosit chiar pentru generarea unor noi 
algoritmi de computer. Danny Hillis a fost unul dintre 
primii care au făcut acest lucru cu ani în urmă pentru 
optimizarea unui algoritm de sortare. Ca să vadă dacă un 
computer e în stare să-şi optimizeze singur funcționarea. 
Programul a descoperit o nouă metodă. Alți oameni s-au 
grăbit să meargă pe drumul deschis de el. Dar niciodată 
nu se făcuse aşa ceva cu roboți autonomi în lumea reală. 
Din cîte ştiu, aceasta a fost prima încercare. Poate că s-a 
întîmplat deja şi noi n-am auzit încă. În orice caz, sînt 
sigur că se va întîmplă din nou. 

Probabil curînd. 


Este ora două dimineaţa. În sfirşit, copiii au încetat să 
vomite. S-au dus la culcare. Par să se fi liniştit. Amanda a 
adormit. Ellen e încă destul de bolnavă. Probabil că am 
ațipit din nou. Nu ştiu ce m-a trezit. O văd pe Mae urcînd 
pe dealul din spatele casei mele. E însoțită de tipul cu 
costum argintiu, ca şi de restul echipei SSVT. Se apropie 
de mine. O văd că zimbeşte. Sper că are să-mi dea veşti 
bune. 

Chiar că am nevoie de veşti bune în clipa de față. 


În e-mail-ul Juliei scria: “Nu avem nimic de pierdut”. 
Dar în cele din urmă au pierdut totul - şi compania, şi 
viața, totul. Şi, ca o ironie a sorții, procedura a 
funcționat. Roiul a reuşit să rezolve problema pentru care 
fusese programat. 

Dar pe urmă a mers mai departe, a continuat să 
evolueze. 

Iar ei l-au lăsat. 

N-au înţeles ce fac. 

Mă tem că asta va scrie pe piatra funerară a speciei 


umane. 
Sper că nu va fi aşa. 
Poate avem noroc. 

